
Acest roman este dedicat celor care visează. 
Nu renunţa niciodată, nu ceda niciodată. - 
Lucinda n-a făcut-o. 

Familia Lucindei 


CUVÂNT ÎNAINTE 


Dragă cititorule, 


Sper că eşti la fel de nerăbdător ca mine să întorci paginile unui roman nou 
al Lucindei Riley. Poate că eşti un admirator înfocat al seriei „Cele şapte 
surori“ şi abia aştepţi ca Lucinda să te ducă pe un tărâm nou şi plin de viaţă. 
Poate totuşi n-ai mai citit nimic de ea şi eşti interesat de promisiunea acestui 
roman poliţist nou şi captivant. În acest caz, din păcate, trebuie să încep cu 
sfârşitul, să pun în context paginile pe care eşti pe cale să le devorezi. Pentru 
cei care nu ştiu, Lucinda - mama - a murit pe 11 iunie 2021, în urma unui 
cancer esofagian diagnosticat în 2017. Eu sunt fiul cel mai mare al Lucindei şi 
coautor (nu la acest proiect, mă grăbesc să adaug). Împreună am creat seria 
pentru copii „Guardian Angel“ şi am sarcina să împlinesc enorma ei moştenire 
literară terminând al optulea roman, ultimul, din seria „Cele şapte surori. 

Din acest motiv vreau să-ţi spun cum a ajuns să fie scrisă Crimele de la 
internat. Mai întâi, cu toate că n-a fost niciodată tipărită, cartea a fost scrisă 
în 2006. După ce a început şcoala cel mai mic dintre copiii săi, Lucinda a scris 
trei romane fără să le trimită vreunui editor; două dintre ele au apărut ulterior 
şi au fost foarte lăudate - Secretul Helenei şi Camera cu fluturi. Întotdeauna a 
avut de gând să publice al treilea dintre aceste romane, cel pe care îl ţii acum 
în mâini, după ce încheia seria „Cele şapte surori“. 

În ceea ce priveşte Secretul Helenei şi Camera cu fluturi, Lucinda a făcut 
revizuiri importante (aşa cum şi-ar dori orice autor care reia un proiect după 
un deceniu). Mama n-a mai avut ocazia să facă asta cu Crimele de la internat. 
Ca atare, când am hotărât să o public am fost pus în faţa unei dileme. Era 
răspunderea mea să editez, să revizuiesc şi să aduc la zi textul, aşa cum ar fi 
dorit ea? După multă gândire, am hotărât că ar trebui să aibă prioritate 
păstrarea vocii mamei mele. Având în minte acest lucru, a fost efectuată doar 
o muncă editorială minimă. 

Prin urmare, tot ce vei citi este scris de Lucinda în 2006. 

Mama era foarte mândră de această carte. Este singurul roman poliţist pe 


care l-a scris vreodată, însă cititorii fideli vor recunoaşte pe loc neasemuita sa 


capacitate de a surprinde spiritul locului. Sunt sigur că te va interesa să ştii 
că, în momentul scrierii, familia mea locuia în peisajul vast, misterios, în care 
se desfaşoară povestea. Mai mult, şcoala din Norfolk care apare în carte s-a 
inspirat mult din cea la care am mers noi, copiii ei. Din fericire, pot să confirm 
că, în realitate, pe coridoarele internatelor nu s-a petrecut nimic atât de 
dramatic. 

Aşa cum este de aşteptat, secretele trecutului influenţează puternic 
evenimentele prezentului şi suntem delectaţi cu personaje în mod tipic superb 
caracterizate, ca inspectoarea Jazz Hunter, care, sunt sigur că eşti de acord, 
ar putea să fie baza unei serii proprii. 

Poate că ar fi făcut asta, în altă viaţă. 

Harry Whittaker, 2021 


PROLOG 


Școala St Stephen, Norfolk 


ianuarie 2005 


În vreme ce silueta urca scările spre coridorul clasei a XII-a - un labirint de 
cămăruţe, câte una pentru fiecare băiat -, singurele sunete care se auzeau 
erau  cloncănitul şi şuieratul caloriferelor vechi, santinele de fontă 
neputincioase care de cincizeci de ani încoace trudeau să încălzească Fleat 
House şi băieţii din el. 

Fleat House, unul dintre cele opt internate care alcătuiau Şcoala St 
Stephen, îşi luase numele de la directorul din vremea în care a fost construit, 
în urmă cu o sută cincizeci de ani. Clădirea urâtă de cărămidă, căreia locatarii 
actuali îi ziceau „Fleapit!“, fusese transformată în locuinţă pentru elevi 
imediat după război. 

Era, de asemenea, ultima care a avut parte de foarte necesarele renovări. 
Peste şase luni, din coridoarele, scările, dormitoarele şi sălile comune avea să 
fie smuls linoleumul negru zdrenţuit care acoperea podelele; pereţii 
îngălbeniţi aveau să fie tapetaţi din nou şi împrospătaţi cu magnolii, iar sălile 
de duş vechi aveau să fie echipate cu accesorii sclipitoare de inox şi dale albe 
lucioase. Asta, ca să potolească părinţii pretenţioşi din ziua de azi, care ţineau 
morţiş ca odraslele lor să locuiască şi să înveţe în confort asemănător cu cel 
dintr-un hotel, nu dintr-o magherniţă. 

Silueta s-a oprit un pic în faţa camerei 7, trăgând cu urechea. Fiind vineri, 
cei opt băieţi de pe acest palier trebuie să fi primit bilete de voie şi să se fi dus 
la cârciuma din târguşorul Foltesham din apropiere, dar era mai bine să se 
asigure. Neauzind nimic, a apăsat pe clanţă şi a intrat. 

A închis uşurel uşa, a aprins lumina şi a simţit imediat mirosul stătut de 
adolescent impregnat în încăpere: un amestec de şosete nespălate, sudoare şi 
hormoni dezlănţuiţi, care de-a lungul anilor se impregnase în fiecare ungher 
din Fleat House. 


Cutremurându-se la amintirile dureroase stârnite de miros, silueta aproape 


1 Groapa cu purici 


că s-a poticnit de un vraf de lenjerie de corp aruncată neglijent pe podea. 
Apoi, după ce a luat cele două tablete albe puse pe dulapul băiatului în fiecare 
seară şi le-a înlocuit cu altele care arătau la fel, silueta s-a răsucit, a stins 


lumina şi a ieşit. 


Pe scara din apropiere, un băieţel în pijama a încremenit auzind paşi care se 
apropiau. Cuprins de panică, a plonjat în nişa mică de sub treptele palierului 
de dedesubt, topindu-se în umbră. Dacă era prins afară din pat la ora zece 
seara avea să fie pedepsit, şi îi ajungea de câte avusese parte în seara aceea. 

Ţeapăn în întuneric, cu inima bubuind, cu ochii închişi strâns, de parcă asta 
ar fi fost de ajutor, a ascultat fără să răsufle cum paşii au urcat treptele la 
câţiva centimetri deasupra capului său, au trecut de el, apoi, slavă Domnului, 
au dispărut în depărtare. Tremurând de uşurare, s-a furişat afară din 
ascunzătoare şi a pornit repede pe coridor spre dormitor. A urcat în pat, s-a 
uitat la deşteptător şi, ştiind că va mai trece o oră până când îşi va putea 
permite să se refugieze în somn, şi-a tras păturile peste cap şi, în cele din 


urmă, a lăsat lacrimile să curgă. 


Cam după o oră, Charlie Cavendish a intrat în camera 7 şi s-a tolănit pe pat. 

Avea optsprezece ani, era ora unsprezece în seara de vineri şi el era închis 
ca un ţânc în coteţul ăsta de iepuri dărăpănat. 

Şi trebuia să se trezească la şapte dimineaţa ca să meargă la afurisita de 
capelă. Chiulise deja de două ori în acest trimestru şi nu-şi putea permite s-o 
facă din nou. Deja fusese târât în biroul lui Jones pentru tâmpenia aia cu 
Millar. Jones pomenise de exmatriculare dacă nu-şi îndrepta purtarea, dar pe 
Charlie îl enerva rău faptul că trebuia să se ferească de buclucuri. Tatăl îi 
spusese clar că n-o să-l susţină în anul liber dinainte de facultate dacă n-are 
destule note maxime şi un raport de evaluare şcolară corespunzător. 

Ceea ce ar fi un afurisit de dezastru. 

În orice caz, tatăl său nu era de acord cu anul liber. Pentru el, hedonismul 
era o oroare, iar gândul că fiul său o să lenevească pe cine ştie ce plajă 
thailandeză, probabil îndopat cu droguri, nu era deloc ceea ce şi-ar fi dorit, 


mai ales dacă el era cel care plătea pentru asta. 


Avuseseră un scandal pe cinste despre viitorul lui Charlie chiar înainte de 
începerea trimestrului. Tatăl, William Cavendish, era avocat pledant de mare 
succes din Londra, şi dintotdeauna s-a presupus că Charlie avea să-i calce pe 
urme. Pe când creştea, Charlie nu se gândise prea mult la asta. 

Apoi, spre sfârşitul adolescenţei, şi-a dat treptat seama ce anume aşteptau 
de la el, aparent fără să se sinchisească de ce îşi dorea el. 

Charlie era un afacerist, se ocupa cu ceea ce dă puseuri de adrenalină; aşa 
se vedea pe sine. Îi plăcea să trăiască aventuros. Gândul la o viaţă înţepenită 
în atmosfera ierarhică, sufocantă, din Inner Temple? îi întorcea stomacul pe 
dos. 

Şi apoi, ideea de „continuitate“ a tatălui era complet demodată. În ziua de 
azi era altfel: puteai să faci tot ce doreai. Toate tâmpeniile alea despre 
respectabilitate aparţineau generaţiei părinţilor săi. 

Charlie voia să fie D] şi să se uite la femei frumoase, pe jumătate despuiate, 
care ţopăie pe un ring de dans din Ibiza. Ei, da. Aşa mai merge! Şi... puteai sa 
câştigi o căruţă de bani ca DJ. 

Nu că banii aveau să fie vreodată cine ştie ce problemă. În afară de cazul în 
care unchiul său celibatar în vârstă de cincizeci şi şapte de ani se apuca brusc 
să facă copii, Charlie avea să moştenească averea familiei, cu sute de hectare 
de pământ arabil. 

Avea planuri şi pentru asta. Nu trebuia decât să-i vândă unui dezvoltator 
imobiliar câteva hectare, cu permisul de construcţie, şi se alegea o afurisită de 
avere! 

Nu, nu era o problemă cu banii lui viitori; problema era că zgârciobul lui de 
tată avea controlul financiar asupra lui acum. 


Era tânăr. Voia un pic de distracţie. 


Acestea erau gândurile care-l potopeau pe Charlie Cavendish când, cu 
mintea în altă parte, a întins mâna spre cele două tablete pe care de la vârsta 
de cinci ani încoace le înghiţea în fiecare seară şi a luat paharul cu apă pe 
care i-l lăsase asistenta medicală. 


A pus tabletele pe limbă, a luat o gură zdravănă de apă, apoi a pus paharul 


2 Asociaţie profesională a avocaţilor pledanţi şi judecătorilor din Londra 

la loc pe dulăpiorul de lângă pat. Timp de un minut nu s-a întâmplat nimic şi 
Charlie, oftând, a continuat să cugete la nedreptatea situaţiei sale. Dar apoi, 
aproape imperceptibil, a simţit cum trupul începe să i se zguduie. 

„Ce mama dracului...?!” 

Zguduitul s-a intensificat, a devenit incontrolabil, şi Charlie a simţit brusc 
cum gâtul i se încleştează. De-acum speriat, neînţelegând şi gâfâind, a izbutit 
să facă împleticit cei câţiva paşi până la uşă. A apucat clanţa, dar, în spaima 
tot mai mare, a bâjbâit fără să reuşească s-o răsucească, apoi s-a prăbuşit pe 
jumătate inconştient, cu o mână la gât, făcând spume la gură. Lipsit de oxigen, 
cu toxinele mortale vâjâind prin el, organele vitale i-au cedat treptat. Apoi 
sfincterele s-au destins şi, încetul cu încetul, tânărul care fusese cândva 


Charlie Cavendish pur şi simplu a încetat să existe. 

1 


Robert Jones, directorul Şcolii St Stephen, stătea cu mâinile în buzunare - 
obicei pentru care îi mustra tot timpul pe elevi — şi privea pe fereastra 
cabinetului. 

Dedesubt îi vedea pe elevii care traversau peluza capelei în drum spre 
cursuri sau plecând de la ele. Avea mâinile asudate şi inima îi galopa încă de 
la adrenalină, aşa cum făcuse tot timpul de la accident încoace. 

S-a îndepărtat de fereastră şi s-a aşezat la birou. Era acolo un morman de 
teme necorectate şi o listă cu mesaje telefonice la care încă nu răspunsese. 

Şi-a scos batista, şi-a şters creştetul chel şi a oftat din greu. 

Existau nenumărate situaţii care puteau deveni un coşmar pentru un 
director care are în grijă sute de adolescenţi şi adolescente: droguri, 
hărţuitori şi, în aceste zile cu internate mixte, fantoma imposibil de oprit care 
era sexul. 

În cei paisprezece ani ca director la St Stephen, Robert avusese de-a face, 
într-o anumită măsură, cu toate. 

Însă toate aceste crize păleau în comparaţie cu ceea ce se întâmplase 
vinerea trecută. Asta era coşmarul suprem al unui director: moartea unui elev 
aflat în grija sa. 

Dacă exista un mijloc de a face zdrenţe reputaţia unei şcoli, acesta era. 
Amănuntele despre cum murise băiatul aproape că nu contau. Robert vedea în 
minte cum cete de părinţi care căutau acum un internat tăiau de pe lista lor 
Şcoala St Stephen. 

Şi totuşi, Robert găsea alinare în faptul că şcoala supravieţuise mai mult de 
patru sute de ani - şi, căutând prin registre, a văzut că acest fel de tragedie se 
mai întâmplase. Poate că numărul înscrierilor va scădea pe termen scurt, însă 
era sigur că după o vreme ceea ce s-a petrecut vinerea trecută va fi dat uitării. 

Ultima dată când murise un elev a fost în 1979. Un băiat fusese găsit mort 
în depozitul de bagaje din pivniţă. Se spânzurase cu o bucată de sfoară prinsă 
de un cârlig din tavan. Întâmplarea intrase în folclorul şcolii. Puştilor le plăcea 
mitul că stafia băiatului bântuia prin Fleat House. 


Micul Rory Millar arăta el însuşi ca o stafie când a fost găsit bubuind în uşă, 

după ce petrecuse noaptea încuiat acolo. 

Charlie Cavendish, fără îndoială făptaşul, negase totul, ca de obicei, şi, mai 
Tău, i se păruse distractiv... Robert Jones s-a cutremurat, stingherit, dorindu-şi 
să poată jeli pierderea acestei vieţi tinere şi constatând că nu poate. 

Băiatul ăla a fost o belea de când a pus piciorul în şcoală. Şi, din pricina 
morţii lui, acum viitorul lui Robert era sub semnul întrebării. La cincizeci şi 
şase de ani, abia aştepta să se retragă peste patru ani din activitate cu pensie 
completă. Dacă era silit să-şi dea demisia, erau puţine şanse să-şi găsească un 
post altundeva. 

La şedinţa de urgenţă a consiliului de administraţie din seara precedentă se 
oferise să-şi dea demisia. Totuşi, membrii îl sprijiniseră. 

Moartea lui Cavendish fusese un accident, avusese cauze naturale. Murise 
din cauza unei crize de epilepsie. 

Asta era singura rază de speranţă a lui Robert. Dacă medicul legist hotăra 
că moartea a fost din cauze naturale şi în presă apăreau cât mai puţine 
informaţii, pagubele puteau fi restrânse. 

Dar, până la această confirmare, reputaţia şi viitorul îi atârnau de un fir de 
păr. Medicul promisese că sună în dimineaţa aceea. 

Telefonul de pe birou a ţârâit ascuţit. Robert a apăsat pe speaker. 

- Da, Jenny? 

- Vă caută de la biroul medicului legist. 

- Fă-mi legătura. 

- Domnul Jones? 

- La telefon. 

- Sunt Malcolm Glenister, medicul legist local. Aş vrea să vă spun rezultatele 
autopsiei efectuate ieri asupra lui Charlie Cavendish. 

Robert a înghiţit un nod mare. 

- Desigur. Spuneţi. 

- Patologul a ajuns la concluzia că Charlie n-a murit din cauza unei crize de 
epilepsie. A murit în urma unui şoc anafilactic. 

- Înţeleg. 

Robert a înghiţit din nou în sec, încercând să-şi dreagă vocea. 


- Şi... care a fost cauza? 

- Păi, aşa cum trebuie să ştiţi, în dosarul lui medical scria că are alergie 
violentă la aspirină. În sânge i-au fost găsite şase sute de miligrame, 
echivalentul a două tablete disponibile fără reţetă. 

Robert n-a putut să răspundă, acum gâtul îi era prea uscat ca să vorbească. 

- În afară de urme de Epilim, pe care Charlie îl lua zilnic ca să controleze 
epilepsia, şi o cantitate foarte mică de alcool, patologul n-a mai găsit nimic 
altceva. Era perfect sănătos. 

Lui Robert i-a revenit vocea. 

- Dacă ar fi fost găsit mai devreme ar fi putut să supravieţuiască? 

- Dacă i s-ar fi administrat tratament imediat, atunci da, aproape sigur. 
Totuşi, erau puţine şanse ca el să poată cere ajutor în cele vreo două minute 
înainte de a-şi pierde cunoştinţa. E de înţeles că nu l-a găsit nimeni până 
dimineaţa. 

Robert a tăcut o vreme, simțind cum îi picură în vene un strop de uşurare. 

- Aşadar, ce urmează? a întrebat. 

- Păi, ştim cum a murit. Întrebarea este de ce. Părinţii lui au confirmat că 
Charlie ştia că este alergic la aspirină; a ştiut dintotdeauna. 

- Trebuie să fi înghiţit tabletele din greşeală. Nu există altă explicaţie, nu-i 
aşa? 

- Nu-i treaba mea să fac speculaţii în lipsa tuturor faptelor, domnule 
director, dar sunt vreo două întrebări fără răspuns. Şi mă tem că va fi o 
anchetă a poliţiei. 

Robert a simţit cum i se scurge tot sângele din obraji. 

- Înţeleg, a zis încet. Cum va afecta activitatea obişnuită a şcolii? 

- Va trebui să discutaţi asta cu detectivul însărcinat cu ancheta. 

- Când vine poliţia? 

- Rapid, aş zice. Vor lua legătura cu dumneavoastră în curând ca să stabiliţi 
împreună. La revedere! 

- La revedere! 

Robert a închis telefonul, simțindu-se ametit. A răsuflat adânc de trei sau 
patru ori. 

O anchetă a poliţiei... Şi-a scuturat capul. Era cea mai proastă veste 


posibilă. 

Şi apoi l-a izbit gândul: în ultimele zile nu se putuse gândi decât la reputaţia 
şcolii. Însă, dacă era implicată poliţia, atunci medicul legist trebuie să fi 
bănuit că Charlie nu luase aspirina din greşeală. 

- lisuse Hristoase! 

Doar nu credeau că a fost o crimă? 

Robert şi-a scuturat iar capul. Nu, probabil era doar o formalitate. Da fapt, 
dacă se gândea mai bine, tatăl lui Charlie ar fi avut influenţa necesară ca să 
insiste. Şi-a amintit de câte ori Cavendish stătuse în faţa acestui birou, 
uitându-se în jos la el nepăsător în vreme ce era mustrat. Întotdeauna era la 
fel: Robert îi aducea aminte că vechiul obicei de a folosi băieţii ca servitori 
dispăruse de mulţi ani şi nu trebuia ca el să-i silească să se supună, dacă nu 
voiau. Charlie îi accepta pedeapsa, apoi îşi vedea de ale lui ca şi cum nu s-ar fi 
întâmplat nimic. 

Charlie, care iniţial trebuia să meargă la Eton, picase la examenul de 
admitere. Din ziua în care a ajuns la St Stephen a dat clar de înţeles că şcoala, 
directorul ei şi colegii îi par mai prejos de el. Aroganta lui era uluitoare. 

În căutarea inspiraţiei, Robert s-a uitat la portretul Lordului Grenville 
Dudley, care a fondat şcoala în secolul al XVI-lea, apoi, când s-a uitat la ceas, 
şi-a dat seama că e aproape ora prânzului. A apăsat pe butonul interfonului. 

- Da, domnule Jones? 

- Jenny, poţi să vii, te rog? 

Peste câteva clipe, apărea în uşă silueta liniştitoare a lui Jenny Colman. 
Lucra la şcoală de treizeci de ani, mai întâi la cantină, apoi, după un curs de 
secretare, ca asistentă administrativă în biroul contabilului. Când a venit 
Robert, în urmă cu paisprezece ani, şi a găsit secretara în pragul pensionării, 
a ales-o pe Jenny ca înlocuitoare. 

Nici vorbă să fi fost cea mai sofisticată candidată, dar lui Robert i-a plăcut 
stilul ei calm, imperturbabil, iar cunoştinţele ei despre şcoală au fost 
nepreţuite pentru el pe când se instala la conducere. 

Toată lumea o iubea pe Jenny, de la femeile de serviciu până la cei din 
consiliul de administraţie. Cunoştea numele fiecărui copil şi loialitatea ei faţă 
de şcoală era incontestabilă. Avea cu trei ani mai mult decât Robert, mai 


aproape de pensionare, şi el se întrebase adesea cum o să se descurce după 

plecarea ei. Acum, şi-a dat seama cu jale, probabil că va pleca el mai întâi. 

Jenny lipsise tot trimestrul precedent din pricina unei operaţii la şold. 
Înlocuitoarea ei fusese competentă, şi probabil mult mai pricepută la 
tehnologia de birou, însă lui Robert îi lipsise purtarea mămoasă a lui Jenny şi 
se bucura s-o revadă. Jenny şi-a aşezat trupul rotunjor pe un scaun din faţa 
biroului, cu carnetul şi pixul pregătite şi o expresie profund îngrijorată. 

- Arătaţi tare ciudat, domnule Jones. Să vă aduc un pahar cu apă? 

Vorbea cu accentul din Norfolk. 

Robert a simţit brusc nevoia să-şi sprijine capul pe pieptul îmbelşugat al lui 
Jenny, să-i simtă braţele materne învăluindu-l şi să-şi afle alinarea în ele. 

- A fost medicul legist, a zis, izgonind gândul. Nu sunt veşti bune. O să fie o 
anchetă a poliţiei. 

Jenny şi-a înălţat sprâncenele stufoase. 

- Nu! Nu se poate! 

- Hai să nădăjduim doar că termină iute cu asta. Toată lumea o să fie 
deranjată şi neliniştită cu ei adulmecând peste tot. 

- Sunt convinsă, a zis Jenny. Credeţi că o să fim interogaţi toţi? 

- Habar n-am, dar cu siguranţă va trebui să avertizăm toată lumea. Se pare 
că o să mă sune un detectiv cât de curând. O să ştiu mai multe după ce 
vorbesc cu el. Dar poate că ar fi cel mai bine să facem o adunare generală 
mâine în sala mare, să le spunem tuturor ce o să se întâmple. Asta înseamnă şi 
tot personalul, până şi cei care fac curăţenie în bucătărie. Poţi să organizezi 
asta? 

- Sigur, domnule Jones. O fac acum. 

- Mulţumesc, Jenny. 

Ea s-a ridicat, apoi a zis: 

- Aţi apucat să-l sunaţi pe David Millar? A telefonat de trei ori în această 
dimineaţă. 

Ultimul lucru de care avea nevoie Robert era ca un părinte beţiv şi dus cu 
pluta să intre în panică în privinţa fiului său. 

- Nu, încă nu. 

- Păi, a sunat de câteva ori aseară şi a lăsat mesaje, că Rory era necăjit când 


a telefonat. 

- Ştiu, mi-ai spus. Va trebui să aştepte. În clipa asta am pe cap lucruri mai 
importante. 

- N-aţi vrea nişte ceai? Arătaţi ca şi cum nivelului de zahăr nu i-ar strica o 
săltare. E întotdeauna bun când cineva e în stare de şoc. 

- Mulţumesc, ar fi grozav, a încuviinţat el din cap recunoscător. 

Telefonul de pe birou a sunat. Jenny a ajuns la el prima şi a ridicat 
receptorul. 

- Cabinetul directorului. 

A ascultat un moment, apoi a acoperit receptorul cu palma şi a şoptit: 

- Un anume comisar Norton vrea să vorbească cu dumneavoastră. 

- Mulţumesc. 

Robert a luat receptorul şi a aşteptat până când 

Jenny a ieşit în grabă din cabinet. 

- Sunt directorul. 

- Domnule director, sunt comisarul-adjunct Norton de la Departamentul 
Omucideri. Presupun că ştiţi de ce vă sun. 

- Da. 

- Am vrut să vă înştiinţez că voi trimite doi detectivi să ancheteze moartea 
lui Charlie Cavendish. 

- Aşa e, da. Da. 

Robert Jones nu ştia ce altceva să spună. 

- Vor ajunge acolo mâine-dimineaţă. 

- De unde? 

- De la Londra. 

- Londra? 

- Da. Cazul ne-a fost trimis aici, la Operaţiuni Speciale din Departamentul 
Omucideri. Lucrăm împreună cu poliţia din North Norfolk. 

- Ştiu că trebuie să vă faceţi treaba, domnule comisar, dar, evident, mă 
îngrijorează perturbarea şcolii, ca să nu mai vorbesc de factorul panică. 

- Colegii mei au multă experienţă cu astfel de cazuri, domnule director. Sunt 
sigur că se vor purta cu tact şi vă vor sfătui cum să procedaţi cu personalul şi 
elevii. 


- Da. Oricum aveam de gând să convoc mâine o adunare generală. 

- O idee excelentă. Asta va da echipei mele ocazia să informeze şcoala şi, 
poate, să curme agitația legată de prezenţa noastră acolo. 

- Atunci, asta o să fac. 

- Bine. 

- Îmi puteţi spune numele detectivilor pe care îi trimiteţi? 

A fost o mică pauză, după care comisarul a zis: 

- Încă nu ştiu sigur, dar o să vă sun ca să confirm înainte de sfârşitul zilei. 
Vă mulţumesc pentru timpul acordat! 

- Vă mulţumesc, domnule comisar. La revedere! 

„Mulţumesc pentru ce?“, s-a întrebat Robert Jones pe când punea 
receptorul la loc. Şi-a luat capul în mâini. 

- Of, Doamne! a mormăit. 

Tipii ăştia de la poliţie vor scormoni prin trecutul tuturor... prin viaţa 
particulară... Nu se ştie niciodată ce ar putea scoate la iveală. El însuşi ar 
putea să devină suspect... 

Numărul elevilor fusese scăzut în ultimii trei ani. În prezent, competiţia era 
aşa de mare! Era ultimul lucru de care avea nevoie şcoala. Sau, mai egoist, şi- 
a zis el pe când lua telefonul ca să-l sune pe preşedintele consiliului de 


administraţie, ultimul lucru de care avea nevoie el însuşi. 

Jazmine Hunter-Coughlin - Jazz, pentru prieteni, detectiv-inspector Hunter, 
pentru foştii colegi de serviciu - a tras în lături perdelele şi s-a uitat pe 
fereastra micului său dormitor. Priveliştea era limitată, condensul înceţoşa 
peisajul din Salthouse Marshes? şi Marea Nordului mohorâtă de dincolo de 
ele. Şi-a desenat automat pe sticlă inițialele, cum făcea în copilărie, s-a uitat o 
vreme la acel JHC, apoi l-a şters cu un gest hotărât pe C. 

A aruncat o privire spre grămada de cutii de carton de pe podeaua 
dormitorului. Se mutase de trei zile, dar în afară de scoaterea la lumină a 
lucrurilor esenţiale, ca pijamaua, ceainicul şi un săpun, lăsase restul neatins. 

Căsuţa asta era complet opusă apartamentului cu pereţi albi, minimalist, 
din Docklands pe care îl împărţise cu fostul soţ. Şi adora chestia asta. De 
obicei era patologic de ordonată, lipsa chefului de a despacheta izvora din 
faptul că în următoarele săptămâni căsuţa avea să aibă parte de o renovare 
extinsă. Instalatorul era angajat timp de o săptămână ca să monteze încălzirea 
centrală, tâmplarul venea a doua zi să facă măsurătorile pentru dulapurile din 
bucătărie, şi lăsase mesaje la doi decoratori locali. 

Jazz spera că în vreo două luni Marsh Cottage! avea să arate la fel de 
pitoresc pe dinăuntru cum promitea pe dinafară. 

Azi era o zi mai luminoasă şi Jazz a hotărât să facă o plimbare de dimineaţă 
peste mlaştini până la mare. Şi-a pus ghetele şi o pelerină Barbour, a deschis 
uşa şi a ieşit, respirând aerul înviorător al mării. 

Căsuţa sa era lângă drumul de coastă care despărţea satul de mlaştini şi de 
mare. Vara drumul era plin de turiştii care voiau să ajungă pe plajă şi în satele 
de coastă din North Norfolk, însă în ziua aceea, la sfârşitul lui ianuarie, era 
pustiu. 

Jazz a simţit o licărire de mulţumire contemplând priveliştea. Relieful plat şi 
lipsa copacilor ofereau un tablou neprimitor, dezolant, însă Jazz îşi dorea 
această simplitate. Nu era nimic frumos în peisaj, nimic care să întrerupă 


severitatea orizontului care se întindea pe kilometri întregi de ambele părţi. 


3 Marsh- mlaştină 
4 Cottage - cabană, căsuţă 

Eleganţa simplă a curburii depărtate, acolo unde pământul se întâlnea cu 
marea, şi pura imensitate a panoramei se potriveau cu firea ei nepretenţioasă. 

Pe când trecea drumul, a văzut cu coada ochiului un bărbat ieşind din oficiul 
poştal, la vreo douăzeci de metri. A mers mai departe până pe iarba aspră a 
mlaştinii, concentrată pe pleoscăitul liniştitor al apei sub tălpi, când i s-a părut 
că aude cum o strigă cineva. 

N-a dat atenţie, punând sunetul pe seama găinuşelor-de-baltă care se 
adunaseră în cerc în dreapta ei, şi a urcat mai departe panta, singura 
protecţie pe care o avea căsuţa împotriva inundaţiilor - un punct controversat 
atunci când a încercat să obţină o ipotecă. 

- Jazmine! Detectiv Hunter! Stai un pic, te rog! 

De data asta nu mai încăpea îndoială. S-a oprit şi s-a răsucit spre drum. 

„Llisuse! Ce mama naibii caută el aici?“ Jazz a pornit înapoi, consternată. S-a 
oprit la câţiva metri, oferindu-i o jumătate de zâmbet care nu i se citea şi în 
ochi. 

- Salut, detectiv Hunter. 

- De ce aţi venit, domnule? 

- Şi mie îmi pare bine că te văd, a zis Norton, întinzându-i mâna. 

- Scuzaţi-mă, a oftat ea. În cele din urmă, s-a dus la el şi i-a strâns mâna. 
Atâta doar că nu mă aşteptam să vă văd. 

- E în ordine. Acum, ai de gând să mă inviţi în casă înainte să mor de frig în 
costumul ăsta subţire? 

- Da, sigur. Intraţi. 

Înăuntru, Jazz i-a spus lui Norton să se aşeze pe canapea şi a aţâţat focul. A 
făcut cafea pentru amândoi, apoi s-a aşezat pe un scaun de sufragerie din 
lemn. 

- Drăguţ locşor, a zis el. Confortabil. 

- Mulţumesc, a zis ea. Îmi place. 

A urmat o pauză stânjenitoare. 

- Deci, Jazmine, ce mai faci? 

Era ciudat să-l audă pe Norton zicându-i pe numele mic. Sublinia măsura în 
care viaţa ei se schimbase în ultimele luni, dar părea şi că o priveşte un pic de 


sus. 

- Sunt bine, a zis ea. 

- Arăţi... mai bine. Ai prins un pic de culoare de când te-am văzut ultima 
dată. 

- Da, în Italia e cald chiar şi iarna. 

Altă pauză, şi Jazz şi-a dorit ca el să spună odată despre ce este vorba. 

- De unde aţi ştiut că sunt aici? a întrebat, în cele din urmă, nefiind 
pregătită să deschidă ea însăşi discuţia. Nu-s decât trei zile de când m-am 
mutat. 

Norton a chicotit. 

- Mă surprinde că a trebuit să întrebi, după ce ai lucrat la Yard’, cu toate că 
nici măcar computerul nostru n-a fost în stare să dea mai mult decât 
Salthouse Road, numărul 29. Când am ajuns aici şi n-am găsit numere pe uşi 
am întrebat la poştă. 

- A! a exclamat Jazz. 

- De ce aici? a întrebat el. 

- Vacanţele din copilărie, cred. Întotdeauna mi-a plăcut Norfolkul şi părea la 
fel de bine ca oriunde. În plus, sunt aproape de părinţi. 

- Da. Desigur. Altă pauză. Aşadar, a zis Norton, dintr-odată pus pe treabă, 
simțind nerăbdarea ei, vrei să ştii de ce am mers cu maşina aproape două sute 
de kilometri ca să te văd la prima oră într-o dimineaţă de ianuarie. Am 
încercat să te sun pe mobil, dar se pare că ai renunţat la el. 

- L-am lăsat acasă când m-am dus în Italia. lar când m-am întors am hotărât 
că n-am cu adevărat nevoie de el. 

Norton a încuviinţat. 

- Oricum, nu prea era de folos în North Norfolk. Al meu nu mai are semnal 
din Norwich încoace. Mă rog, motivul pentru care sunt aici... este că vreau să 
te întorci la muncă. 

Jazz a tăcut un moment. 

- Crezusem că am explicat foarte clar, a zis încet. 

- Aşa este. Însă asta a fost acum şapte luni. Ai avut un concediu, ai divorţat, 
ai găsit un loc în care să trăieşti... 


- Pe care n-am de gând să-l părăsesc ca să mă întorc la Londra, l-a întrerupt 


5 Scotland Yard 

cu asprime Jazz. 

- Sunt sigur că n-ai de gând. 

Norton părea netulburat. 

- Şi apoi, cum aş putea să mă întorc? Ce vă face să credeţi că aş vrea să mă 
întorc? 

- Jazmine, ce-ar fi să încetezi un minut atacul şi să asculţi ce am de spus? 

Dintr-odată, în glasul lui era o undă de duritate. 

- Îmi pare rău, domnule, a zis ea, dar o să mă iertaţi dacă nu ard de dorinţa 
de a gusta din nou trecutul. 

Jazz ştia că este ostilă, dar nu se putea stăpâni. 

- Da, îmi dau seama... 

Bărbatul a ridicat privirea spre ea. 

- Ceea ce aş vrea să ştiu, totuşi, este de ce eşti aşa de furioasă pe mine? Nu 
eu te-am înşelat. 

- Asta-i o lovitură sub centură, domnule. 

- Ei bine, a zis Norton, privindu-şi unghiile cu manichiură impecabilă, poate 
ai avut impresia că am făcut-o. 

- Domnule, accept faptul că n-aţi putut face nimic în privinţa soţului meu. În 
acel moment eram, oricum, deja dezamăgită de el şi... 

- Asta a fost proverbiala ultimă picătură. Norton a sorbit din cafea şi s-a 
uitat la ea. Jazmine, ştii cât costă să recrutezi şi să instruieşti un detectiv- 
inspector? 

- Nu, nu ştiu. 

- Păi, dacă aş spune că o estimare ar fi cumpărarea încă unei căsuțe... 

- Încercaţi să mă faceţi să mă simt vinovată? 

- Dacă ţine, da. Norton a zâmbit strâmb. Nici măcar nu mi-ai dat o şansă să 
discut cu tine. Acum erai la biroul tău, iar peste o săptămână îţi sfârâiau 
câlcaiele spre Italia. 

- N-am avut de ales. 

- Aşa zici tu. Eu am sperat că relaţia bună de muncă pe care ne-am făurit-o 
te va face să simţi că poţi să vii la mine să discutăm, asta-i tot. Dacă am fi 
căzut de acord că demisia ta este singura opţiune, nu ţi-aş fi stat în cale. În loc 


de asta, tu doar... ţi-ai luat tălpăşiţa, fără să dai raportul, fără nimic! 

Faţa lui Jazz era neclintită. 

— Aşa. Prin urmare, de aceea sunteţi aici, da? Ca să vă dau raportul? 

Norton a scos un mic oftat de iritare. 

- Haide, zău, fac tot ce-mi stă în puteri. Te porţi ca o adolescentă agresivă. 
Chestia este că, practic, eşti încă angajata noastră. 

A scos din buzunarul interior de la piept al hainei un plic şi l-a împins spre 
ea. 

- Ce-i asta? a şoptit ea, încruntându-se. 

În plic erau fluturaşi de salariu, corespondenţă legată de contul comun cu 
Patrick, extrasele de cont lunare care continuaseră să-i fie trimise la adresa 
veche şi pe care, evident, nu le văzuse. În plic era şi scrisoarea de demisie pe 
care o mâzgălise la iuţeală în aeroport şi o pusese la poştă înainte să urce în 
avionul spre Pisa. 

- N-a fost o plecare foarte... profesională, nu? 

- Nu, presupun că nu, deşi nu pricep ce importanţă are acum. 

Jazz a pus scrisoarea la loc în plic şi i l-a întins. 

- Poftim, domnule. Vă înmânez asta oficial. Îmi dau demisia. Aşa e bine? 

- Da, dacă aşa vrei tu. Uite, Jazmine, chiar te înţeleg; ştiu că te-ai simţit 
dezamăgită şi demoralizată, că viaţa personală îţi era distrusă. Probabil aveai 
nevoie de nişte timp ca să chibzuieşti... 

- Da! Asta rezumă totul, domnule, a încuviinţat Jazz din cap vehement. 

- Şi, din pricină că erai furioasă şi înverşunată, te-ai lăsat dusă de instinct, 
iar în acel moment instinctul ţi-a spus să fugi. Dar te-a şi orbit. Nu-ţi dai 
seama de asta? 

Jazz n-a zis nimic. 

- Şi, a continuat Norton, din pricină că erai orbită, ai luat o hotărâre 
impulsivă care, pe lângă ruinarea unei cariere promițătoare, m-a făcut să 
pierd unul dintre cei mai buni detectivi. Uite, a zâmbit el blând, nu-s tâmpit. 
Ştiam ce se petrece. Trebuie să fi fost groaznic să afli despre soţul tău, 

mai ales când erai, practic, ultima care află. 

Tăcere. 

Norton a oftat. 


- Totul se reduce la acelaşi lucru: relaţiile la locul de muncă sunt 

periculoase, mai ales când faci ceea ce facem noi. l-am spus asta 
inspectorului-şef Coughlin când m-a anunţat că vreţi să vă căsătoriţi. 

Jazz a ridicat privirea. 

- Zău? Patrick mi-a spus că ne-ai dat binecuvântarea. 

- De fapt, am propus ca unul dintre voi să se transfere în alt departament, 
ca măcar să nu vă împiedicaţi unul de altul. M-a implorat să vă las să staţi 
unde eraţi. Aşa că, decât să vă pierd pe amândoi, am hotărât să fac o 
încercare, călcându-mi pe inimă, aş putea să adaug. 

- Ăăă, domnule, aţi zis inspector-şef? 

- Da. Fostul tău soţ a fost promovat de curând. 

- Nu vă osteniţi să-i transmiteţi felicitările mele. 

- Fii pe pace, n-o s-o fac. 

Uitându-se la el, Jazz s-a gândit cât de nelalocul lui arată Norton, cu 
costumul lui de pe Savile Row şi picioarele îndoite cu genunchii aproape până 
la piept pe canapeaua joasă. 

- Aţi ştiut, domnule? De Patrick şi... ea? 

- Am auzit un zvon, dar nu puteam să mă amestec. Dacă asta te face să te 
simţi mai bine, ea şi-a cerut transferul la Paddington Green la două săptămâni 
după plecarea ta. Ştia că nu poate spera să se măsoare cu tine. Toți din echipă 
s-au purtat extrem de rece cu ea. Erai foarte populară, ştii. Toţi îţi simt lipsa. 

Norton a zâmbit larg, dezvelind două şiruri de dinţi albi şi puternici. Jazz nu 
se putea abţine să-şi spună că, cu părul lui negru, des, încărunţit la tâmple şi 
ochelarii de citit cocoţaţi pe vârful nasului, îmbătrânirea nu făcea decât să-i 
sporească seriozitatea înfăţişării. 

- Păi, e plăcut de ştiut, presupun. Oricum, ce fac acum Patrick şi detectiva 
lui preferată e treaba lor. Nu mă mai interesează. Acestea fiind spuse, a zis 
Jazz usturător, aţi putea s-o preveniţi că la primul semn că îi face concurenţă o 
să se trezească înjunghiată pe la spate. 

- Nu mă îndoiesc. Fostul tău soţ e un detectiv talentat, dar şi necruţător de 
ambițios. Lucrul căruia nu i-a putut face faţă a fost o soţie care putea să fie 
mai bună decât el. Am ştiut cu ce se îndeletnicea, că te submina, că te 
ponegrea tot timpul, însă, cum niciodată nu mi te-ai plâns, n-am putut să fac 


nimic. 

- Mă aflam într-o situaţie imposibilă. Era soţul meu. 

- Sunt de acord cu asta. Oricum, dacă învaţă să-şi ţină şliţul încheiat, mă 
încumet să spun că până la urmă o să capete ceea ce râvneşte. 

- Din partea mea, poate să călărească tot departamentul, chiar nu-mi pasă. 

- Aşa te vreau, a zis Norton, vesel. Aşadar, eşti sigură că vrei să duc înapoi 
scrisoarea aia? Asta o s-o facă oficială, să ştii. 

A fluturat plicul spre ea. 

- Da, vreau. 

- Bine, detectiv Hunter, a zis Norton, cu tonul dintr-odată oficial, după ce am 
avut ocazia să discut cu tine situaţia, ai arătat limpede că eşti hotărâtă să 
păraseşti poliţia. O să iau scrisoarea asta, o să mă întorc la Londra cu coada 
între picioare şi n-o să mai pomenesc de cealaltă variantă pe care o aveam în 
minte. 

Imaginea lui Norton cu coada între picioare a făcut-o pe Jazz să zâmbească. 
Şi-a înălţat sprâncenele şi a oftat. 

- Daţi-i drumul atunci, puteţi să-mi spuneţi, de vreme ce aţi bătut atât drum. 

- Poţi să crezi sau nu, dar există alte departamente de criminalistică. Poate 
că aş fi sugerat să te transferi la unul dintre ele. 

- Paddington Green, poate? Atunci aş putea să am parte de tête-à-tête-uri 
tihnite cu amanta fostului meu soţ. 

- O să ignor această remarcă puerilă. Întrebarea este dacă ţi-ai dat demisia 
din pricina situaţiei vizavi de Patrick. Sau pentru că nu mai voiai să faci parte 
din poliţie? 

- Amândouă, a răspuns Jazz sincer. 

- Prea bine, hai să-i zic altfel: uită-te la tine, la treizeci şi patru de ani, 
polițistă de la omucideri foarte bine pregătită, locuind la dracu-n praznic în 
Norfolk ca o fată bătrână. Ce mama naibii o să faci cu viaţa ta? 

- O să pictez. 

Sprâncenele lui Norton au ţâşnit în sus. 

- Să pictezi? Înţeleg. Profesional, vrei să zici? 

- Dumnezeu ştie. Dacă nu intram în poliţie, aveam de gând să merg la Royal 
College of Art după ce luam diploma de la Cambridge. Aveam un loc la un curs 


pregătitor. 

- Zău? Norton părea surprins. Păi, poate că de acolo ai simţul detaliilor. 

- Se poate, dar, oricum, acesta-i planul. O să transform clădirea de alături în 
atelier. Mi-au rămas destui bani de la vânzarea apartamentului ca să rezist o 
vreme. Şi apoi, e un curs la University of East Anglia la care poate mă voi 
înscrie la anul. 

- Ce-i drept, nu-i un loc rău în care să-ţi descoperi creativitatea, a fost de 
acord Norton. 

- S-o redescopăr, mai corect, domnule, a zis Jazz cu tărie. Poliţia a pus 
stăpânire pe mine. Am pierdut din vedere persoana care fusesem. 

- Hmm, a încuviinţat din cap Norton. Înţeleg asta, dar mi se pare că ai 
regăsit-o. Spiritul tău de luptătoare cu siguranţă pare să fi revenit. 

- Aşa este. 

- Uite ce-i, a oftat el, din nou serios. Cât mai ai de gând să fugi? Nu cred că 
poliţia a fost ceea ce te-a doborât, ci un bărbat hotărât să te submineze pe tine 
şi încrederea ta la orice pas. Te-am urmărit, Jazmine. Îţi prieşte adrenalina. 
Eşti un detectiv excepţional. Şi nu sunt singurul care crede asta. 

- Sunteţi... amabil, domnule. 

- Treaba mea sunt faptele, nu amabilitatea. Mă irită să văd cum cineva cu 
aptitudinile tale aruncă prosopul doar din pricină că nu i-a reuşit căsnicia. De- 
a lungul anilor te-am văzut luptând în fiecare zi cu prejudecățile masculine. 
Chiar ai de gând să-l laşi pe Patrick să învingă? 

Jazz a rămas tăcută, cu ochii aţintiţi la covor. 

- Acum ascultă, a zis el. Ca să nu ne mai învârtim în jurul cozii, a intervenit 
ceva. Ce-ar fi dacă ţi-aş spune că există un caz la doar câţiva kilometri pe 
drum în jos? 

- Un caz aici, în Norfolk? Cum aşa? 

- S-a întâmplat ceva rău la internatul local aflat chiar lângă Foltesham. 
Sâmbătă dimineaţă, un elev a fost găsit mort în camera lui. Am fost sunat 
pentru că este fiul unui avocat care tocmai a reuşit să obţină extrădarea în UK 
a doi terorişti importanţi. Mi s-a cerut să trimit nişte oameni să verifice dacă 
nu e un act criminal. 

Norton a privit în ochii verzi, limpezi, ai lui Jazmine şi a observat licărul de 


interes. 

- De către tata? 

- De fapt, apelul a venit de la şeful poliţiei. După cum ştii, de obicei Poliţia 
Metropolitană nu se implică în aşa ceva, însă... 

- Ce înseamnă să ai prieteni în locuri înalte, a zâmbit Jazz, sfârşind fraza în 
locul lui. 

- Cam aşa. 

- Deci cum a murit băiatul? 

- Era epileptic. Paramedicii care au ajuns la faţa locului au spus că pe 
cadavru erau toate semnele unei crize. Totuşi, tatăl lui a insistat să se facă 
autopsia. Medicul legist a luat legatura cu mine de dimineaţă şi se pare că 
acolo s-ar putea să fie mai mult decât apare la prima vedere. 

- Cum ar fi? 

- Nu-ţi pot dezvălui mai mult până ce nu-mi spui dacă eşti sau nu interesată. 

Amandoi ştiau că este. 

- Poate sunt, câtă vreme pot ajunge acasă la timp ca să pictez urmaătoarea 
Mona Lisa, a zis Jazz cu nonşalanţă. 

- Şi o să-l trimit pe sergentul Miles să-ţi dea o mână de ajutor. 

Acum în ochii lui Norton era o luminiţă poznaşă. 

- Daţi-mi o zi de gândire, vă rog, domnule. 

- Mă tem că nu-i timp. Am nevoie să preiei cazul pe loc. Ai întâlnire cu 
mama băiatului la ora două după-amiază. Locuieşte la o oră şi jumătate cu 
maşina de aici. Asta înseamnă (Norton s-a uitat la ceas) că ai la dispoziţie cam 
o oră ca să te hotărăşti. Altfel trebuie să trimit pe altcineva. Uite dosarul. 

I-a înmânat lui Jazz un plic cafeniu gros. 

Jazz s-a uitat în ochii lui cu disperare. 

- O oră? 

- Da. Se pare că va trebui să mai iei una dintre faimoasele tale hotărâri 
impulsive, detectiv Hunter. Privind înapoi la cariera ta, aş zice că niciodată nu 
ti-au dăunat — în afară de cea de a pleca, desigur. 

Norton s-a uitat la ceas. 

- Trebuie să plec. Am spus că o să ajung înapoi în oraş pentru o întâlnire la 
ora două şi drumurile astea de ţară sunt un coşmar. 


S-a ridicat în picioare şi, fiind mai înalt decât Jazz, la aproape 1,90 metri, a 

atins cu creştetul tavanul. 

- Dacă spun „nu“, ce fac cu ăsta? a arătat ea spre dosar. 

- Arde-l în focul ăsta al tău amărât. Pare să mai aibă nevoie de nişte 
vreascuri. Bine, am plecat. Norton i-a strâns mâna. Mulţumesc pentru cafea. 

A pornit spre uşă, apoi s-a răsucit spre ea. 

- N-aş fi bătut drumul până la Norfolk pentru oricine, detectiv Hunter. Şi 
poţi să mă crezi că n-o să mă mai ploconesc vreodată. Sună-mă până la ora 
douăsprezece. La revedere! 

- La revedere, domnule! a zis Jazz. Şi mulţumesc... presupun, a mormăit ea, 


în completare. 

3 


David Millar se învârtea prin bucătăria mică şi dezordonată. Apoi, cuprins 
de furie, a luat o sticlă de lapte şi a azvârlit-o din răsputeri spre peretele din 
fund. Sticla a ricoşat şi a căzut zdrăngănind pe linoleum, dar, lucru enervant, 
nu s-a spart. 

„Llisuse!“, a zbierat el, apoi s-a lăsat pe vine şi şi-a prins capul în mâini. 

Lacrimile îi înţepau pleoapele, răsuflarea îi era greoaie şi neregulată. 

„Ce mama dracului am făcut?“, s-a tânguit şi, ridicându-se greoi, a trecut 
împleticit prin arcada nişei şi s-a trântit pe canapea. 

Disperat, a încercat să facă exerciţiile pe care i le dăduse terapeutul. A 
respirat lent, concentrându-se pe fiecare respiraţie, şi treptat furia i s-a topit. 
Când a deschis ochii, s-a pomenit privind fotografia cu el, Angelina şi Rory, 
familia fericită din urmă cu trei ani. 

Şi-a amintit ziua în care a fost făcută. O după-amiază toridă de iulie, cu 
soarele care cocea blând câmpiile din Norfolk în vreme ce ei stăteau în 
grădină mâncând ceea ce se fripsese pe gratarul fumegând de alături. 

Pe atunci, totul era perfect, nu-i aşa? Totul. O nevastă frumoasă, un fiu 
superb, o nouă viaţă. Ceea ce visa el dintotdeauna. 

David s-a născut aici, şi-a petrecut primii cinci ani de viaţă într-un sătuc de 
lângă Alysham, apoi s-a dus în toate vacanţele la mare. Aşa că, atunci când el 
şi Angelina au vorbit serios despre evadarea din Londra, Norfolk păruse 
alegerea firească. 

Au cumpărat o fermă drăguță la opt kilometri de Foltesham şi au investit o 
groază de timp, efort şi bani în renovarea ei. Angelina era în elementul ei, 
alegând tapet şi perdele; era fericită. Cel puţin, părea să fie. Rory intrase la 
şcoala particulară St Stephen, cu totul altă lume decât şcoala din oraş cu 
teren de joacă de-o palmă şi aerul sufocant din Londra. Era fantastic să-l vadă 
cum începe să-i priască viaţa la ţară, cum i se rumenesc obrajii şi trupul 
plăpând i se împlineşte. 

Singurul dezavantaj, desigur, era naveta zilnică lungă pe care trebuia s-o 
rabde David până la biroul din City, dar nici măcar nu se sinchisea de asta. Ar 


fi dat orice ca să-i ştie pe Angelina şi Rory fericiţi. 

Şi Angelina a înflorit - a plonjat în noua sa viaţă, şi-a făcut prietene din 
grupul de mame cu care se întâlnea în parcarea şcolii. Multe dintre ele 
fugiseră, la fel, din atmosfera neplăcută a Londrei, căutând o viaţa mai bună la 
ţară. 

Nu fusese niciodată mai ocupată. Cluburile de carte, Asociaţia Parinţi- 
Profesori, prânzurile cu prietenele şi lecţiile de tenis umpleau zilele lungi, în 
vreme ce David era la serviciu. Invita la cină perechi care aveau aceleaşi 
gusturi şi care îi invitau la rândul lor şi, treptat, viaţa lor socială a devenit tot 
mai atrăgătoare. 

Când mergea la serate, David îşi dădea seama că, în general, locuinţele 
noilor lor prieteni erau mai mari decât a lor. Femeile vorbeau mult despre 
haine şi încălţăminte de la casele de modă, vacanțe în Mauritius şi Caraibe; 
bărbaţii se lăudau cu pivniţa lor cu vinuri şi „perechea de arme Purdey“ pe 
care o cumpăraseră pentru sezonul de vânatoare. 

Nu simţea nici un strop de invidie. Avea origini destul de umile şi avea 
impresia că realizase multe lucruri. Era deplin fericit în casa lui confortabilă, 
cu soţia şi fiul. Pe atunci credea că şi Angelina este. 

Privind înapoi, probabil că ar fi trebuit să-şi dea seama. Ar fi trebuit să 
simtă ce se întâmplă din observaţiile melancolice ale Angelinei: „O, dragă, 
soţul lui Nicole tocmai i-a cumpărat cel mai grozav Mercedes cu tracţiune pe 
patru roţi!“ şi: „Toată lumea pare că a închiriat vile în Toscana pe timpul verii; 
n-ar fi minunat dacă am putea şi noi?“. 

Începuse să păstreze paginile cu anunţuri imobiliare din ziarul local şi i le 
punea discret pe genunchi ca să-i arate o anumită casă scoasă de curând pe 
piaţă. N-a trecut mult până ce David şi-a dat seama că Angelina bate cu 
hotărâre apropouri că viaţa lor ar trebui să fie ca a prietenilor lor isteţi, plini 
de bani, făcând un pas în sus pe scara proprietarilor de case. 

Dacă se gândea că, atunci când a cunoscut-o, Angelina lucra într-un salon 
de înfrumusețare şi locuia într-o casă lipită de alte case din Penge, David avea, 
pe drept cuvânt, impresia că deja o săltase destul de mult. 

Însă nevoia Angelinei de a ţine pasul cu vecinii devenise insaţiabilă. În cele 
din urmă, David a cedat în privinţa maşinii, i-a cumpărat SUV-ul la care jinduia 


aşa de tare şi pe care îl îngrijea ca pe al doilea copil. Plăcerea pe care o 

simţea ea când conducea în fiecare zi maşina în parcarea şcolii îl făcea pe 
David să zâmbească. Îi plăcea s-o facă fericită, însă faptul că era atât de 
evident preocupată de statutul social îl tulbura din ce în ce mai tare. 

David era un broker prosper din City, care făcea tranzacţii în valută pentru 
o serie de clienţi statornici. Avea reputaţia solidă că e de încredere, însă nu 
era considerat excepţional. Nu-şi asuma riscurile care ar fi putut să aibă ca 
rezultat genul de răsplată pentru care erau celebri câţiva dintre băieţii din 
City, însă, de asemenea, evita pierderile la fel de cunoscute care merg mână în 
mână cu acele riscuri. Era prudent cu banii, insistând să trăiască din salariul 
lui, şi tot ce câştiga în plus era depus în siguranţă la bancă, pentru viitor. 
Conştient că munca sa în City n-avea să dureze o veşnicie, era hotărât să se 
asigure că dispune de o rezervă considerabilă pentru cazul în care ar fi silit să 
se retragă din activitate mai devreme. 

Angelina ştia că banii sunt acolo, dar nu pricepea de ce David refuză să se 
atingă de ei. 

„Dragă, suntem încă tineri“, s-a văicărit ea. „Cu siguranţă că acum e 
vremea să ne împlinim visurile, nu? Cariera ta e în plină ascensiune; nu îmi 
dau seama de ce trebuie să economisim pentru zilele rele care s-ar putea să 
nu vină niciodată. Nu vrem să ajungem la şaptezeci de ani aşezaţi pe o 
grămadă de bani! Vom fi prea bătrâni ca să ne bucurăm de ei. Gândeşte-te, am 
putea avea casa visurilor noastre!“ 

David şi-a amintit cum a şoptit că crezuse că au deja casa visurilor lor, însă 
Angelina o ţinea pe-a ei. 

În cele din urmă, călcându-şi pe inimă, s-a dat bătut şi Angelina a plecat 
imediat cu o prietenă să vadă o casă de la marginea oraşului Foltesham. Era o 
casă parohială georgiană impresionantă, chiar dacă nu şi modernizată, pe un 
teren de două hectare, mult prea mare pentru o familie de trei persoane, dar, 
cum a spus Angelina cu sfială pe când umbla împreună cu David prin cele opt 
dormitoare, poate că numărul avea să crească. 

- Dragule, i-a cuprins ea umerii cu braţele pe când intrau în alt dormitor cu 
tavanul surpat, n-ar putea fi aici cea mai grozavă cameră de bebeluş? 

- Angie, vorbeşti serios? 


Ea a încuviinţat din cap, cu ochii strălucind. 

- Absolut. Cred că încă un copil este ceea ce ne trebuie ca să facem din 
această clădire casa noastră. 

Asta a fost factorul decisiv. David îşi dorise întotdeauna încă un copil, însă 
până acum Angie insistase că nu poate să mai treacă o dată prin ororile 
sarcinii. 

„Ca să nu mai vorbim de ravagiile pe care mi le-a făcut în corp“, a zis într-o 
dimineaţă, netezindu-şi fusta peste burta care după mari eforturi era din nou 
plată. „Mi-a trebuit un an ca să-mi recapăt silueta. Închipuie-ţi cât de mult ar 
dura a doua oară!“ 

Cu Rory de aproape doisprezece ani, David îşi pierduse speranţa. A crezut 
în răzgândirea Angelinei şi a făcut o ofertă pentru casă. 

După optsprezece luni, după ce o obținuse cu o ipotecă uriaşă, ca să nu mai 
vorbim de un program de lucrări care până la urmă a costat de trei ori mai 
mult decât plănuise, rezervele de bani ale lui David au secat şi tot nu era 
vreun semn că vine un bebeluş. 

Apoi economia a început să se clatine. Peste tot în jurul lui în barurile din 
City, discuţiile nu mai erau despre câte sticle de Krug poate cineva să dea pe 
gât într-o seară, ci despre o piaţă în scădere şi care firmă va fi următoarea 
care să ridice securea concedierilor. 

Şi totuşi, Angelina voia mai mult. Banii pe care îi cheltuise pe tapiţerii şi 
alte ţesături începeau să semene cu produsul intern brut al unei mici ţări din 
lumea a treia, şi trebuia neapărat să facă o piscină în grădina înconjurată de 
zid, ca Rory să-şi poată invita prietenii să înoate. 

După zile la birou tot mai stresante, lui David îi era groază să ia trenul ca să 
se întoarcă într-o casă care devenise simbolul faptului că pierduse controlul, 
precum şi la o nevastă care părea nemulțumită, orice i-ar fi dat el. 

Aşa încât, în loc să înfrunte realitatea, se deprinsese să-şi înece amarul prin 
baruri după orele de muncă. Cu cinci-şase halbe în stomac, cărora le puneau 
capac vreo două păhărele de whisky, devenea mai puţin chinuitor să asculte 
pretenţiile Angelinei şi să se dea bătut. A făcut un împrumut la bancă pentru 
piscină, apoi altul pentru refacerea terenului de tenis şi amenajarea grădinii. 

Din pricina plusului de tensiune, munca avusese de suferit. Ochiul său de 


obicei grijuliu nu mai era atât de atent ca înainte, şi David făcea din când în 

când greşeli. Nu destul de mari ca să fie dat afară, însă, cum situaţia era grea, 
asta a fost destul ca el să fie considerat inutil atunci când firma a hotărât să-şi 
reducă personalul. 

În cele din urmă, şeful l-a chemat şi i-a spus că îl concediază. Din acel 
moment a fost şomer. A primit salariul pe un an, dar a trebuit să-şi ia lucrurile 
şi să plece imediat. 

David a petrecut o seară lungă, lungă, în barul preferat, reuşind cu greu să 
prindă ultimul tren spre casă. 

Când a ajuns, Angelina era deja în pat. David s-a împleticit până în 
bucătărie, cu capul deja bubuindu-i, şi-a turnat apă de la robinet într-un pahar 
mare, apoi s-a dus la dulapul din cămară în care Angelina ţinea cutia de prim 
ajutor, ca să ia nişte analgezice. 

A scos cutia, apoi a reuşit s-o răstoarne pe podea. S-a lăsat în genunchi şi a 
început să pună la loc cremele, plasturii şi pastilele. Însă o cutie i-a atras 
atenţia. Conţinea anticoncepţionalele pe care le lua Angelina înainte să 
încerce să rămână însărcinată. 

Apoi, cu inima luând-o la trap, a văzut data la care fuseseră cumpărate: cu 
două săptămâni înainte. A deschis cutia şi a văzut că jumătate din folii erau 
goale. 

Furios, a urcat ca o furtună treptele până în dormitor. 

Angelina era în pat, rezemată pe perne, citind. 

- Dragă, am fost aşa de îngrijorată. Unde ai fo... 

Înainte să poată termina, David a înşfăcat-o de braţe şi a smuls-o din pat. A 
început s-o zgâlţâie ca pe o păpuşă. 

- De-a ce mama dracului te joci? a strigat la ea. Cum îndrăzneşti să mă 
minţi? Cum ÎNDRĂZNEŞTI? 

Apoi i-a ars cu sete o palmă peste obraz şi ea s-a năruit pe podea. 

El s-a lăsat să cadă pe marginea patului, cu capul în mâini, plângând. 

- De ce m-ai minţit? De ce? N-ai avut niciodată de gând să facem al doilea 
copil, nu-i aşa? 

Când a deschis ochii, Angelina dispăruse. A găsit-o la parter; se încuiase în 
salon şi suna la 999. Când au sosit poliţiştii, peste câteva minute, l-au găsit 


bubuind în uşă şi cerându-i să-i deschidă ca să-i poată explica. 

A doua zi dimineaţă, după ce şi-a petrecut noaptea într-o celulă la poliţie, a 
fost acuzat de acte de violenţă. Angelina fusese dusă la spital ca să fie 
examinată, dar era din nou acasă, şocată, dar nevătămată. 

Îngrozit de ceea ce făcuse, David a încercat să le explice poliţiştilor ce i se 
întâmplase şi, dat fiind că nu avea antecedente de violenţă domestică, a fost 
eliberat. 

Plin de remuşcări, a făcut pe jos drumul scurt până acasă şi a găsit-o 
încuiată ca o fortăreață. A sunat de la o cabină telefonică, însă Angelina n-a 
răspuns, aşa că s-a întors la casă, a bătut la uşă şi apoi a încercat să intre cu 
forţa. 

Poliţiştii au venit din nou tocmai când spărsese un geam cu un pietroi din 
grădină. 

Avocatul Angelinei a obţinut imediat un ordin de interdicţie, pentru ca în 


viitor să nu se poată apropia de casă, de soţie şi de fiul său iubit. 


Următoarele săptămâni au fost un coşmar alimentat de alcool, din care 
David părea că nu se poate trezi. 

Apoi, în cele din urmă, s-a trezit în căsuţa urâtă pe care o închiriase în 
disperare şi a deschis televizorul. 

Într-o emisiune matinală îi luau interviu unui alcoolic revenit pe drumul cel 
bun şi, pe când asculta povestea căderii în păcat a acelui bărbat, pe obrajii lui 
David s-au prelins lacrimi. Era povestea propriei căderi. 

În seara aceea, David s-a dus la o întrunire a Alcoolicilor Anonimi. 

Şi acela a fost începutul călătoriei sale înapoi spre luciditate. 

La început a fost iadul pe pământ. Mult mai greu decât şi-ar fi închipuit 
vreodată. Dar, pe măsură ce treceau săptămânile şi era tot treaz, vederea a 
început să i se limpezească. 

A consultat o avocată din Foltesham pe nume Diana Price, care a observat 
că iuţeala cu care Angelina obținuse ordinul de interdicţie era, fără îndoială, 
ciudată. 

- Soţia ta n-a fost, de fapt, internată, a zis ea, cu toate că a petrecut un timp 
la Urgenţă. Şi, desigur, ar trebui să-ţi vezi fiul, chiar dacă va fi sub 


supraveghere. 

- Şi cum e cu banii? a întrebat David. Nu ştiu din ce trăieşte nevastă-mea; 
contul nostru comun e, practic, golit. 

- Cum e cu banii de la concediere? a întrebat Diana. 

- Au intrat în contul instituţiei financiare de care aparţin; soţia nu se poate 
atinge de ei. 

- Ei bine, presupun că e ceva. 

- Da, ştiu, dar e tot ce am. Sunt şomer şi, orice se va întâmpla, va trebui să 
vindem casa. N-am cum să plătesc ratele ipotecii sau ale împrumuturilor. 
Angie refuză în continuare să vorbească cu mine, şi nu mi-ar strica să-mi 
recapăt unele lucruri. Pur şi simplu, n-am decât hainele de pe mine. 

- Uite ce-i, o să-i scriu avocatului ei şi o să vedem care e situaţia, a zis 
Diana. Trebuie să te prezinţi la tribunal luna viitoare, pe şase, dar trebuie să 
te întreb dacă tu şi soţia ta aţi avut probleme conjugale înainte de noaptea 
agresiunii? 

David a încercat să-şi amintească. În ultimele luni fusese aşa de prins cu 
grijile financiare, că nu mai ştia cum este căsnicia lor. Nu prea făcuseră 
dragoste, dar, ce-i drept, el venea acasă aşa de târziu... 

- Presupun că a fost un fel de întrerupere a comunicării, a răspuns, dar nu 
ne-am certat cu adevărat şi, în afară de acel moment, nu mi-ar fi dat prin cap 
să-i fac vreun rău. 

- Chestia e că... Diana a clătinat din cap. De obicei, soţia îi dă soţului cel 
puţin ocazia să explice. Nu încerc să-ţi scuz purtarea, dar, cu siguranţă, dacă 
te-ar iubi ar cerceta împrejurările şi cel puţin ar încerca să înţeleagă de ce te- 
ai purtat în acel fel. 

- Poate că se teme de mine. 

- Poate că da, dar nu uita, ştie că te-a minţit în privinţa bebeluşului. După 
părerea mea, ea ar trebui să vrea să încerce să lămurească lucrurile, fie şi 
doar de dragul lui Rory. Îmi pare foarte ciudat. Oricum, o să scriu şi vedem ce 
se întâmplă. 

David şi-a petrecut următoarele zile învârtindu-se prin bucătărioara casei, 
chinuit de aşteptarea tensionată. În cele din urmă, după o săptămână, Diana l- 
a chemat la birou. 


- Ce zice? a întrebat-o. 

- Ei bine, mă tem că am veşti şi bune, şi rele, a răspuns blând Diana. Soţia 
ta e gata să renunţe la acuzaţia de agresiune şi să anuleze ordinul de 
interdicţie. 

David a simţit cum inima îi tresaltă de speranţă. 

- Dar, a adăugat ea, vrea în schimb un divorţ rapid. O să-şi întemeieze 
cererea pe comportament irațional, şi atât, câtă vreme nu faci contestaţie. 

- Ce? 

David era uluit. 

- În plus, Rory va locui în continuare cu ea în casa familiei. 

Pe David îl cuprindea greaţa. Mâinile îi tremurau. 

- Dar de ce vrea să divorţeze? N-am discutat nimic. Probabil nici măcar nu- 
şi dă seama că mi-am pierdut serviciul. Dacă şi-ar fi dat, ar şti că trebuie să 
vindem casa. 

- Din ce spune avocatul ei, asta n-are importanţă, a zis Diana. Soţia spune 
că vrea să cumpere partea ta. 

- Să cumpere partea mea? Cum naiba o să facă asta? 

- Casa e în proprietate comună. Soţia ta îşi va primi partea din ce rămâne 
după plata ipotecii şi tu o vei primi pe a ta. Ce propune ea este să rămână în 
casă, să preia ipoteca şi să-ţi plătească partea din valoarea casei. Aşa, va 
ajunge în proprietatea ei. 

- Dar e o tâmpenie! Angie n-are nimic - nici un venit şi, cu siguranţă, nici 
economii. De unde naiba o să ia banii ca să plătească ipoteca, asta ca să nu 
mai vorbim de cumpărarea părţii mele? 

Diana a ridicat din umeri. 

- N-am nici o idee, dar asta e ceea ce vrea să facă. Uite ce-i, David, sunt 
multe la care trebuie să chibzuieşti. Ia scrisoarea, du-te acasă şi gândeşte-te. 
Apoi spune-mi ce vrei să fac. 

- Care sunt opţiunile mele? 

- Păi, poţi s-o pui să-şi dea cărţile pe faţă şi s-o laşi să-ţi deschidă proces 
pentru agresiune. Dar, nu uita, e cuvântul ei împotriva cuvântului tău. Poţi să 
lupti pentru custodie, ca Rory să locuiască la tine, însă de obicei tribunalul 
decide în favoarea mamei, mai ales atunci când acasă a fost o formă de 


violenţă. Poţi tărăgăna divorţul cât de mult pofteşti, dar nici asta nu te 

sfătuiesc să faci. 

- Aşadar, zici că mă are cu totul la mână? 

- Zic că trebuie să iei o hotărâre. O să fie dureros, dar cel puţin aşa n-o să ai 
dosar penal, divorţul o să fie ieftin, curat şi rapid, şi, lucrul cel mai important, 
vei putea să-l vezi pe Rory. 

- Asta-i grozav! a zis el, ironic. Într-o zi pot să-mi văd fiul de câte ori vreau, 
să-i pregătesc micul-dejun, să joc fotbal cu el; în ziua urmatoare, nevasta-mea 
îmi spune că pot să-l văd doar de câteva ori pe an! 

- N-o să fie chiar aşa de rău. Acum, că Rory e în timpul săptămânii la 
internatul liceului, o să cerem să-l vezi un weekend din două şi jumătate din 
vacanțe. Sunt sigur că ea o să fie de acord. 

- Vai, ce drăguţ din partea ei! Dumnezeule mare! Ce altceva am făcut 
vreodată decât să-l iubesc? Şi, că veni vorba, ce i-am făcut vreodată nevestei 
mele, în afară de faptul că i-am oferit viaţa pe care mi-a spus că şi-o doreşte? 
David a simţit iarăşi izvorând în el cunoscuta furie cumplită. Mulţumesc, 


Diana. 'Ţinem legătura. 
x 


Asta fusese cu patru luni în urmă. Acum aranjamentele financiare erau 
finalizate şi, cu toate că David spusese că are mari îndoieli în privința 
capacității Angelinei de a face rost de banii pentru partea lui, Diana i-a trimis 
o scrisoare În care Îi spunea că peste câteva zile va primi un cec. 

Suma acoperea împrumuturile de la bancă şi îi mai rămânea ceva ca s-o ia 
de la capăt - probabil într-o casă fără etaj, cu un singur dormitor, şi-a zis el cu 
amărăciune. De fapt, nici nu-i mai păsa de bani. Acum nu-l mai interesa decât 
Rory. 

Trăia pentru vizitele bilunare ale fiului său şi, cu toate că Rory era mult mai 
tăcut în ultima vreme, David era hotărât să reclădească relaţia pe care o 
avuseseră odinioară. 

Dar - şi acesta era motivul pentru care era scos din minţi în această 
dimineaţă - ceva nu era în ordine cu Rory. 

Sebastian Frederiks, directorul internatului lui Rory de la St Stephen, îl 


sunase în urmă cu câteva zile, spunând că ar vrea să discute câteva 

„chestiuni“. Se părea că Rory e tot mai retras, şi Frederiks era îngrijorat. 

- Dar n-o să-l văd decât în celălalt weekend. Sâmbătă face excursia cu corul, 
domnule Frederiks. Pot să vin la şcoală să-l văd? 

- Ei bine, o să-l pun să vă sune şi vedem după aceea. Ultimul lucru pe care îl 
dorim este ca Rory să se simtă presat şi să se închidă în el. 

- Dacă aşa credeţi că e cel mai bine. Şi, vă rog, aveţi grijă de el. 

- Desigur, domnule Millar. La revedere! 

David a lăsat din mână telefonul, simțindu-se descurajat şi dorindu-şi cu 
disperare să-şi vadă fiul. Avea în faţă o zi lungă şi s-a pomenit că gândurile i se 
întorc la alcool. 

În seara aceea, beat pentru prima oară după luni întregi, David s-a dus cu 
maşina la şcoală, hotărât să-l vadă pe Rory, orice ar zice Frederiks. Băiatul său 


avea necazuri, David ştia. 


Asta fusese în urmă cu patru zile. Seara în care s-a dus la şcoală era acum 
înceţoşată. Îşi amintea că a intrat în Fleat House, căutându-l pe Rory pe 
coridoarele pustii, bubuind în uşile camerelor, dar locul era gol şi căutarea 
fiului, zadarnică. 

Nu-şi amintea cum a ajuns acasă. 

De atunci le lăsase mai multe mesaje lui Frederiks şi directorului şcolii. Nici 
unul dintre ei nu l-a căutat. 

Mobilul a început să sune. 

- David Millar. 

- Tată, sunt eu. 

Rory părea că se sufocă. 

- Rory, o, Dumnezeule! În sfârşit! Ce mai faci? 

- Tată... eu... Rory a scos un oftat sugrumat. Mi-e aşa de frică! 

- De ce? 

- Eu... cine o să fie acum aici ca să mă apere? 

- Rory, ce tot vorbeşti? Spune-mi! 

- Nu pot. Nu mă poţi ajuta, nimeni nu poate. 

Convorbirea s-a întrerupt. 


David a format din nou numărul. S-a auzit sunând iar şi iar. Dându-şi seama 

că trebuie să fie telefonul public pentru elevi din Fleat House, a format 
numărul secretarei directorului şcolii. 

- Da, sunt David Millar. Trebuie să vorbesc cu directorul imediat! Fiul meu, 
Rory, tocmai m-a sunat şi părea foarte supărat. 

- O să transmit mesajul, domnule Millar, şi o să mă asigur că vă sună. 

- Nu! Trebuie să vorbesc cu el acum! 

- Nu se poate, e la ore, daro să transmit mesajul dumneavoastră. 

- Atunci, scoateţi-l din clasă! Fiul meu are necazuri, ştiu că are. 

- O să-l rog pe domnul Jones să vă sune cât mai curând posibil, domnule 
Millar. Este foarte... prins în acest moment, dar ştie că aţi sunat. 

- V-am rugat să faceţi asta ieri şi n-aţi făcut-o! Spuneţi-i că e urgent, vă rog, 
a implorat David. 

- Da, aşa o să fac, dar încercaţi, vă rog, să nu vă faceţi griji. Probabil că lui 
Rory îi este dor de casă. Sunt primele săptămâni din al doilea trimestru, 
întotdeauna un moment dificil. Pot încerca să vă fac legătura cu domnul 
Frederiks din Fleat House, dacă doriţi. 

- Da, vă rog. 

- Atunci aşteptaţi un pic. 

David umbla prin livingul mic, nerăbdător să i se facă legatura. 

S-au auzit câteva clicuri şi a intrat căsuţa vocală a directorului de internat. 
David a lăsat un mesaj. 

Peste o jumătate de oră, fară să-l fi sunat directorul internatului sau 
directorul şcolii, David era înnebunit. 

Avea să meargă imediat la şcoală să-şi vadă fiul. A luat cheile, a ieşit din 
casă şi a urcat în vechiul Renault pe care îl cumpărase în urmă cu câteva 
săptămâni. A răsucit cheia de cateva ori, dar nu s-a întâmplat nimic. 

- Fir-ar să fie! 

A izbit cu pumnii în volan, enervat, când a văzut comutatorul farurilor în 
poziţia „aprins“, ceea ce însemna că bateria era cu siguranţă descărcată. 

Nu avea în apropiere vecini care să-l ajute cu cabluri. Trebuia să sune la 
garaj de dimineaţă ca să vină la el. 

David s-a întors în casă, neputând să-şi stăpânească agitatia. 


S-a dus la bufetul din bucătărie şi a scos o sticlă de whisky. 

Jazz a urnit maşina de la bordura din faţa casei sale şi a pornit spre 
Peterborough. 

— Ideea de bază este să afli dacă Charlie Cavendish a luat aspirina din 
greşeală sau nu. Prima escală este la părinţi, pentru informaţiile despre fiul 
lor. Adele Cavendish, mama, te aşteaptă. Noroc, doamnă inspectoare Hunter! 
Mă bucur să te avem din nou în echipă. Să sperăm amândoi că ai luat 
hotărârea corectă. 

- Mulţumesc, domnule. Şi eu sper. 

Pe când punea o bandă cu Macy Gray în casetofon, Jazz se îndoia că mama 
lui Charlie s-ar aştepta ca un detectiv-inspector de la CID6 să se arate într-un 
Mini portocaliu vechi de cincisprezece ani. Sergentul Miles ajungea a doua zi 
cu maşina ei de serviciu, însă astăzi trebuia să se mulţumească cu asta. 

Nu voia să se gândească la faptul că ultimul lucru din lume pe care se 
aştepta să-l facă în această după-amiază era sa vorbească cu mama unui copil 
mort... Aşa cum spunea întotdeauna tatăl ei, viaţa e prea scurtă. 

Şi tot ce poţi să faci este să-ţi urmezi instinctul. Dacă nu ieşea bine... la 


naiba, după încheierea anchetei avea să-şi dea demisia aşa cum se cuvine. 
x 


Peste o oră, Jazz ajungea în Rutland. Dat fiind că până atunci doar trecuse 
pe Al spre nord, a fost surprinsă să vadă ce frumos era acolo; semăna cu 
Cotswolds”, cu clădiri din gresie galben pal şi dealuri care se văluresc blând. 

După vreo două cotituri greşite, Jazz a ajuns la o alee şerpuitoare spre casa 
familiei Cavendish. Şi-a parcat maşina între un Land Rover vechi şi un 
Mercedes Estate stropit cu noroi de pe o latură a vilei măreţe în stil Queen 
Anne. 

În timp ce urca scările spre intrarea impunătoare, Jazz a admirat caii care 


păşteau pe o pajişte de lângă casă şi priveliştea magnifică de dincolo de ea, 


6 Criminal Investigation Department - ramura poliţiei unde sunt cei mai mulţi detectivi 

7 Zonă cu statut de rezervaţie, desemnată Area of Outstanding Natural Beauty (aprox. Zonă 
de o frumuseţe naturală 
excepţională) 

spre câmpuri. Era un cadru idilic chiar şi într-o zi friguroasă de iarnă. 

A apăsat pe soneria de lângă uşile duble masive. A auzit paşi care se 
apropiau, urmaţi de sunetul unei chei răsucite, apoi al încuietorii deblocate. În 
cele din urmă, uşa s-a deschis şi a apărut o femeie de înălţimea lui Jazz, suplă 
şi îmbrăcată imaculat cu o bluză în dungi, cardigan de caşmir, pantaloni negri 
şi mocasini de piele neagră. Părul castaniu, des, era scurt şi tuns frumos, 
stropul de machiaj de pe ochi şi buze completând înfăţişarea perfect îngrijită - 
chiar dacă demodată. 

- Îmi pare rău, a zis femeia, nu folosim aproape niciodată uşa din faţă. De 
obicei toată lumea vine prin spate. A întins mâna. Sunt Adele Cavendish. 
Trebuie să fiţi doamna inspectoare Hunter. 

- Da, a zis Jazz, va mulţumesc că mă primiţi. 

I-a strâns mâna. 

- Vă rog să intraţi! a zis Adele. 

A condus-o pe Jazz prin holul elegant de la intrare, cu scara arcuită 
spectaculos, până într-un salon bogat ornamentat, cu uşi de sticlă care dădeau 
spre o terasă. Camera era plină cu mobilier vechi, la ferestre erau draperii 
înflorate groase, pe un birou stăteau fotografii de familie şi pe placa 
şemineului erau bibelouri de porțelan. 

- Vă rog să luaţi loc! Adele a arătat spre una dintre canapelele masive 
tapiţate cu creton. Pot să vă ofer ceva? Ceai? Cafea? 

- Nu, vă mulţumesc. Jazz a scos din servietă un carnet şi un pix. Îmi pare 
rău că vă deranjez într-un moment care trebuie să fie îngrozitor pentru 
dumneavoastră şi toată familia. 

Adele şi-a încrucişat braţele şi s-a dus la uşile de sticlă, cu spatele la Jazz. 

— Sinceră să fiu, încă nu m-am dezmeticit. Nu pot să cred că Charlie nu mai 
este. S-a răsucit, şi Jazz i-a văzut în ochi durerea. Şi acum, când ştiu că 
moartea lui ar fi putut să fie evitată, că n-a fost epilepsia, eu... Adele şi-a 
scuturat capul. Cu un aer nefericit, s-a dus la canapeaua din faţa celei pe care 
stătea Jazz şi s-a aşezat pe margine, cu braţele în jurul trupului. Vă rog să mă 
iertaţi. Cu ce vă pot fi de folos? 

- Este acasă soţul dumneavoastră? Ar putea fi mai uşor dacă aţi vorbi cu 


mine împreună. Va trebui să vă pun nişte întrebări care vi s-ar putea părea 

tulburătoare. 

- Nu e aici. Adele a ridicat din umeri. E în apartamentul din Londra. l-am 
spus că veniţi, dar în acest moment are un proces important care, se pare, 
este mai presus de moartea fiului nostru. Pe faţă i s-a ivit un zâmbet chinuit, 
cu o undă de amărăciune. În orice caz, a spus că vrea să se ocupe de caz cei 
mai buni poliţişti, care să încerce să stabilească ce i s-a întâmplat lui Charlie. 
Ceea ce face situaţia aşa de îngrozitoare este că nu putem face nimic până ce 
medicul legist nu se pronunţă. Cum pot începe pregătirile câtă vreme fiul meu 
zace încă la morgă? 

- Doamnă Cavendish, îmi dau seama că ăsta trebuie să fie ultimul lucru de 
care aveţi nevoie în acest moment, dar sunt sigură că vreţi să ştiţi cum şi de 
ce a murit Charlie. 

Faţa lui Adele s-a îmblânzit şi a încuviinţat din cap. 

- Aveţi dreptate. Sigur că vreau. Aşa că, vă rog, daţi-i drumul. Să terminăm 
odată cu asta. În vreme ce Adele vorbea, începea să se contureze imaginea 
unui adolescent privilegiat şi cam răsfăţat. N-am putut să mai am alţi copii şi 
presupun că, într-un fel, e firesc că i-am îngăduit prea multe. 

- Se înţelegea cu tatăl său? 

- William era dezamăgit că Charlie n-a strălucit niciodată la învăţătură. 
Faptul că n-a intrat la Eton a fost o lovitură grea. Întotdeauna a crezut că 
Charlie e doar leneş. Adele a oftat. Poate că era. Charlie reuşea să se descurce 
folosindu-se de farmecul său. lubea sportul şi îşi canaliza energia în viaţa 
socială şi în distracţii. Într-un fel, acum mă bucur că a făcut-o. 

- Aşadar, era o oarecare încordare între Charlie şi tatăl lui? 

- Charlie voia să meargă la Marlborough, unde mergeau mulţi din gaşca lui 
din şcoală, însă William a refuzat. Dacă vreţi adevărul, cred mai degrabă că 
William l-a trimis la St Stephen ca pedeapsă pentru că n-a intrat la Eton. Eu 
am fost mulţumită; m-am născut şi am crescut în Norfolk. E o şcoală destul de 
bună, dar admit că nu e din aceeaşi categorie cu unele dintre celelalte. 

- Credeţi că Charlie era fericit acolo? a întrebat Jazz. 

- Nu prea, nu. Adele a oftat. Din clipa în care a ajuns acolo s-a simţit un 
ratat. Când a venit acasă de Crăciun - ultima dată când l-am văzut - mi-a spus 


că abia aşteaptă să plece. 

- Avea de gând să încerce la facultate? 

- Da, cu toate că... Adele şi-a dus mâna la frunte. Doamne, e greu. William şi 
Charlie s-au certat rău chiar înainte ca el să se întoarcă la şcoală după 
sărbătorile de iarnă. Charlie voia să facă o pauză după liceu, aşa cum fac toţi 
în zilele noastre şi, pentru că nu ştia exact ce vrea să facă, s-a gândit să 
amâne înscrierea la facultate timp de un an, până se întoarce. 

- Până ce îşi dă seama ce carieră vrea? a ajutat-o Jazz. 

- Exact. William a văzut roşu în faţa ochilor şi l-a acuzat pe Charlie că e un 
trântor. Întotdeauna presupusese că Charlie o să-i calce pe urme în avocatură, 
însă Charlie nici nu voia să audă de asta. 

- Şi cearta s-a încheiat înainte ca Charlie să se întoarcă la şcoală, acum trei 
săptămâni? 

- Nu. Adele a clătinat din cap. Mă tem că nu. William o ţinea una şi bună că 
n-o să plătească pentru anul de pauză dacă Charlie nu obţine un loc la o 
universitate înainte să plece. L-am dus eu pe Charlie înapoi la şcoală la 
începutul lui ianuarie. Adele şi-a privit mâinile. Tatăl lui nu-i mai vorbise de 
atunci. 

- Soţul dumneavoastră trebuie să fie tare supărat în această situaţie. 

- Sunt sigură că este; nu că ar arăta-o în vreun fel. Adele a ridicat privirea 
spre Jazz. Stoicism şi aşa mai departe. Dar, dincolo de toate astea, ştiu că îl 
iubea nespus pe Charlie. Semănau foarte mult: încăpăţânaţi şi hotărâți. 
Probabil de aceea se înfruntau atât de des. 

- Şi Charlie cum era când l-aţi dus înapoi la şcoală? 

- Mai tăcut decât de obicei, fireşte. 

- Doamnă Cavendish, trebuie să vă pun o întrebare îngrozitoare... Jazz 
vorbea lent. Însă, dată fiind cearta dintre tată şi fiu, plus faptul că aţi spus că 
Charlie se simţea ratat, după părerea dumneavoastră, e vreo şansă ca el să-şi 
fi luat cu bună-ştiinţă viaţa? 

Adele s-a uitat la Jazz oripilată. 

- Mă întrebaţi dacă Charlie s-a sinucis din cauză că s-a certat cu tatăl său? 
Nici vorbă! Nici vorbă! Adele a scuturat din cap cu înverşunare. Dacă l-aţi fi 
cunoscut pe Charlie, aţi fi înţeles. Problema cu tatăl său izvora din pofta lui de 


viaţă, nu din frica de ea. Era cel mai plin de viaţă om pe care îl cunoşteam! 

Ultimele rămăşiţe de reţinere au dispărut şi Adele Cavendish a izbucnit în 
plâns. A scos o batistă din buzunarul jachetei şi şi-a suflat nasul. Îmi pare rău, 
dar gândul în sine că Charlie şi-ar fi luat viaţa este... pur şi simplu, prea mult. 

- Vă cer iertare, doamnă Cavendish. Trebuia să întreb, a zis Jazz blând. Cred 
că medicul legist a vorbit cu dumneavoastră şi v-a spus că Charlie a murit din 
cauza unui şoc anafilactic declanşat de reacţia alergică la aspirină. 

- Da. L-a sunat pe William aseară. 

- Aşadar... Jazz a tăcut un moment. E posibil ca sinuciderea să fie una dintre 
explicaţii, nu credeţi? 

- Nu! În nici un caz! Charlie n-ar fi făcut asta. Trebuie să le fi luat din 
greşeală. 

A urmat încă o tăcere, cât Adele şi-a suflat iar nasul şi a pus batista în 
buzunar. 

- Cu siguranţă, Charlie ştia că e alergic la aspirină, nu? 

- Sigur că ştia. L-am bătut la cap cu asta. Am aflat când avea cinci ani. 
Făcuse febră şi i-am dat să bea ceva pe bază de aspirină. Peste câteva minute 
a început să se sufoce şi a făcut o criză; a fost îngrozitor. Din fericire, 
ambulanţa a sosit la timp ca să-l reanimeze, dar a fost pe muchie de cuţit. Asta 
a declanşat epilepsia - se pare că e un lucru destul de frecvent - şi din 
momentul acela Charlie a trebuit să ia pastile în fiecare seară ca să ţină în 
frâu crizele, şi să se ferească de aspirină. 

- În sângele lui Charlie a fost găsită o doză echivalentă cu două tablete de 
aspirină. Nu era nici un semn de luptă, aşa că am eliminat teoria că ar fi fost 
silit să le înghită. 

- Băuse? a întrebat Adele. 

- Alcoolul găsit în sânge era echivalentul unei halbe de bere, aşa că nu era 
beat. 

- Aproape că îmi doresc să fi fost, a zis Adele, pe gânduri. Dumnezeu ştie 
prin ce a trecut în ultimele sale clipe. E cel mai cumplit fel de a muri. Şi 
singur... 

Jazz a aşteptat până ce Adele şi-a venit iar în fire înainte să întrebe: 

- Doamnă Cavendish, ştiţi dacă fiul dumneavoastră avea duşmani, cineva 


care nu-l plăcea? De exemplu, a pomenit vreun băiat anume de la şcoală sau 

un profesor? 

Adele a zăbovit un pic cu răspunsul. 

- Sunt sigură că erau persoane care nu-l plăceau pe Charlie. Personalităţile 
puternice tind întotdeauna să stârnească ostilitate în ceilalţi, nu credeţi? 

Jazz a încuviinţat. 

- Însă la întrebarea dacă l-a omorât cineva pe Charlie... ei bine, nu, e ridicol! 

- A pomenit Charlie vreodată de vreo iubită? 

Adele a zâmbit fără vlagă. 

- Oh, Charlie avea iubite cu duiumul. Dar veneau şi plecau în mod regulat, 
aşa cum se întâmplă când ai optsprezece ani şi eşti aşa de chipeş ca el. Era 
cam singurul lucru care îi plăcea la St Stephen, faptul că era o şcoală mixtă. 

Jazz şi-a pus în servietă carnetul şi pixul. 

- Ei bine, cred că asta-i tot deocamdată. Vă mulţumesc pentru ajutor, 
doamnă Cavendish. Promit să fac totul ca să aflu ce i s-a întâmplat lui Charlie. 

- William e cel care vrea răspunsuri. Eu îmi vreau băiatul înapoi, nimic 
altceva. Adele s-a ridicat. Am nevoie să beau ceva, a adăugat, aproape ca 
pentru sine. 

Jazz a urmat-o spre uşa salonului. 

- V-ar deranja dacă m-aş uita prin dormitorul lui Charlie? M-ar putea ajuta 
să-mi fac o imagine despre el. 

- Sigur că nu. E pe aici. 

- E o casă frumoasă, doamnă Cavendish, a zis Jazz pe când urca împreună 
cu Adele scara de stejar spectaculoasă. 

- Mulţumesc. Am vrut ca Charlie să crească la ţară, ca mine. S-a oprit în 
capul scării şi s-a răsucit spre Jazz. Ne-am mutat aici aşa încat William să 
poată face naveta. Nu-i decât o oră cu trenul din Peterborough, dar curând lui 
William i s-a părut o corvoadă şi a închiriat un apartament în oraş. Oricum, 
niciodată nu s-a dat în vânt după traiul la ţară. Adele s-a răsucit brusc, înainte 
ca Jazz să poată spune ceva, şi a pornit pe un coridor. Asta-i camera lui 
Charlie. A zăbovit în faţa uşii. Vă supăraţi dacă vă las singură? Încă nu suport 
să-i văd lucrurile. 

- Nu, desigur. Şi aveţi vreuna dintre tabletele pe care le lua Charlie pentru 


epilepsie? 

- Mă duc să vi le aduc. 

Adele şi-a încrucişat braţele şi a pornit înapoi pe coridor. 

Camera lui Charlie avea toate reperele obişnuite ale adolescenţei: postere 
atârnate strâmb pe pereţi, fotografii cu echipa de rugby puse pe o comodă 
alături de un televizor şi o combină stereo, teancuri de cărţi şi reviste 
îngrămădite neglijent într-o bibliotecă. 

Jazz s-a dus la pat şi a luat un ursuleţ de pluş cu blana jerpelită, aşezat pe 
pernă. 

Acum câţiva ani fusese la un curs de consiliere pentru cei îndoliaţi şi a 
învăţat că nici un părinte nu poate să se împace vreodată cu moartea unui 
copil. Adesea cuplurile se înstrăinau, neputând să se unească în suferinţă, cu 
inimile frânte şi fiecare simțindu-se izolat. Din câte văzuse şi auzise, Adele 
Cavendish avea parte de prea puţină consolare din partea soţului. 

Jazz s-a aplecat să se uite la o fotografie de pe noptieră. Tatăl şi fiul în 
echipament de schi în vârful unui munte. Erau voinici, cu umerii laţi, blonzi, 
cu aceiaşi ochi albaştri. 

S-a uitat în jur, căutând ceva care ar fi putut oferi un indiciu despre cel care 
fusese Charlie. A deschis sertarele biroului, a răsfoit câteva reviste de rugby, a 
citit două scrisori de la prieteni şi, negăsind nimic interesant, a ieşit şi a 
coborât scara. 

Doamna Cavendish stătea aşezată pe ultima treaptă, sorbind dintr-un pahar. 

Jazz s-a aşezat alături. 

- Aţi găsit ceva? 

- Nu, nimic, a răspuns Jazz sincer. 

- Iată tabletele. Adele a scos un pachet din buzunarul jachetei. Le puteţi lua 
pe toate. El... n-o să mai aibă nevoie. 

- Da. Jazz a luat pachetul, a tăcut un pic, apoi a întrebat: Charlie avea un 
computer? 

- Sigur, cine n-are în ziua de azi? Dar e la şcoală. Adele a sorbit din gin. 
Poate că ar trebui să mă duc să-i iau lucrurile. 

- Păi, dacă preferaţi, vi le putem trimite noi după ce le cercetăm. 

- Vreţi? Faţa lui Adele s-a destins un pic. Puteţi spune că sunt laşă, dar 


gândul să pun piciorul în acel loc şi să trebuiască să rabd falsul aer de 

simpatie de pe mutra directorului ăluia îngâmfat mă umple de groază. 

- Nu sunteţi laşă, doamnă Cavendish. Fiecare jeleşte în felul lui. 

Instinctiv, Jazz a cuprins cu braţul umărul lui Adele. 

- E un şir nesfârşit de vizitatori şi mesaje de simpatie. Nu sunt în stare nici 
măcar să le deschid. Adele a arătat spre un vraf de plicuri de pe masa din hol. 
Ştiu că oamenii încearcă să fie amabili, dar asta face ca totul să fie atât de 
adevărat! A ridicat privirea spre Jazz, cu o expresie chinuită. El era totul 
pentru mine, ştiţi, totul. 

- N-am copii, aşa că nu pot decât să-mi închipui. Dar există consilieri care 
pot să ajute... 

- Dumnezeule mare, nu! a răspuns Adele, venindu-şi în fire vizibil. S-a 
ridicat în picioare. N-am nevoie de nimeni care să mă trateze cu 
condescendenţă sau să debiteze aiureli psihologice. Sigur că o să fac faţă. Am 
altă alegere? a spus ea, simplu. Acum presupun că vreţi să vă continuaţi 
munca. 

Jazz s-a ridicat şi ea şi a urmat-o pe Adele spre uşa din faţă. 

- O să-mi spuneţi când aveţi veşti? 

Adele a deschis uşa. 

- Desigur. La revedere, doamnă Cavendish! 

Jazz s-a răsucit şi a pornit în jos pe trepte. Uşa s-a închis imediat. 

A condus cu atenţie pe alee, îndepărtându-se de casa cea frumoasă, în 
decorul ei spectaculos, şi de femeia îndoliată dinăuntru. Adele Cavendish a 
traversat holul spre bucătărie. Şi-a umplut din nou paharul cu gin şia luat o 
înghiţitură mare. Apoi şi-a scos mobilul din poşetă şi a format un număr. 

- Eu sunt. A fost aici. Da, a fost groaznic. Când o vezi să nu spui nimic, 
pentru numele lui Dumnezeu. Eu... ei bine, nu pot suporta. A tăcut un pic, 
ascultând. Mulţumesc, a zis, ştiu că n-o să faci asta. 

A închis şi pe buze i-a fluturat umbra unui surâs, dispărând aproape imediat 


la gândul cumplitei vinovăţii pe care va trebui s-o rabde tot restul vieţii. 

A doua zi dimineaţă, Jazz se uita pe fereastră şi vedea Salthouse Road 
pustie. Miles ar fi trebuit să ajungă acolo la şapte şi jumătate, acum mai mult 
de o jumătate de oră. Când l-a sunat pe mobil a intrat robotul, lucru care a 
încurajat-o, pentru că probabil însemna că e pe undeva prin apropiere, unde 
n-are semnal. I-a lăsat un mesaj scurt că, dacă nu ajunge în următoarele zece 
minute, se va duce cu maşina ei la St Stephen şi se întâlnesc acolo. 

Prima dimineaţă de lucru cu altă secţie de poliţie nu e momentul potrivit în 
care să te arăţi târziu. 

Jazz şi-a netezit la loc o şuviţă răzleţită din părul des castaniu-auriu. În 
ultimele luni îl lăsase să crească mai mult şi îi înconjura umerii cu un desiş de 
bucle. Agrafa veche de plastic pe care o folosea acum ca să-l ţină strâns se 
trudea să facă faţă greutăţii şi o deranja, apăsându-i pielea capului. 

- Of, la dracu'! a bodogănit, a scos agrafa şi şi-a lăsat părul să cadă în jurul 
feţei. 

Şi-a netezit costumul, încă boţit după ce fusese înghesuit timp de şapte luni 
într-o cutie, şi şi-a dorit să fi avut timp să-l ducă la curăţătorie. Tocmai când 
lua cheile maşinii, în faţa casei a oprit un BMW argintiu. 

- Slavă Domnului! 

Jazz a înşfăcat servieta şi, trântind uşa, a alergat în jos pe cărare spre 
maşină. 

- Unde mama naibii ai fost? l-a întrebat aspru pe sergentul Alistair Miles 
când s-a aşezat pe locul pasagerului. 

- Nu asta ar trebui să-ţi spun eu ţie? a zâmbit Alistair. Eu n-am făcut decât 
un ocol prin satele pitoreşti din Norfolk; tu ţi-ai luat tălpăşiţa şi ai lipsit mai 
mult de şapte luni. Mă bucur să te văd. Bărbatul a zâmbit iar, pe când pornea 
pe drum. Suntem în direcţia bună? 

- Mergi mai departe şi îţi spun eu când să virezi. 

Miles i-a aruncat şefei sale o privire plină de admiraţie, uimit din nou de 
frumuseţea ei neobişnuită. Avea în ea ceva mai blând, pielea de alabastru era 
cu câteva tonuri mai închisă la culoare, părul lung îndulcea pomeţii înalţi şi 


ovalul feţei. 

- Ce mai faci? Arăţi grozav. 

- Mulţumesc, a zis Jazz scurt. 

- Totuşi, nu-i la fel fără tine pe la noi. Toţi îţi transmit urări de bine. Erau 
verzi de invidie că am parte de un sejur la ţară sub conducerea ta. Vor să ştie 
cum stă treaba. 

- Sunt sigură că vor, a încuviinţat ea din cap. Mi-am luat un concediu ca să- 
mi pun viaţa în ordine şi iată-mă aici. Şi asta-i tot ce capeţi, sergent Miles, 
capisce? 

- Da, Capitano, să trăiţi, pricep. Aşadar, cât de mult ştii despre caz? 

- Se pare că junele Cavendish a izbutit să înghită două tablete de aspirină, 
cu toate că era alergic. Am discutat ieri cu mama lui şi a spus asta. 

- Era beat? 

- Raportul legistului spune că nu. 

- Droguri? 

- Nu. 

- Atunci probabil le-a luat din greşeală? 

- Acesta, sergent Miles, este motivul pentru care mă duci cu maşina prin 
sălbăticia din Norfolk: ca să aflăm. 

- Am auzit că-i o favoare pentru amicul comisarului. În mod normal, n-am 
avea treabă cu supradoza luată de un şcolar. Nu că m-aş sinchisi. De 
dimineaţă, venind încoace, m-am simţit în concediu. 

- O să ignor ultima remarcă, sergent Miles. Oricât de mare sau mic ar fi 
cazul, suntem pregătiţi să facem tot ce ne stă în puteri. 

- Fără îndoială. Bărbatul a zâmbit larg. Deci cum e viaţa pe banda pentru 
viteză redusă? Totul e foarte Miss Marple pe aici. 

Alistair a arătat spre un şir idilic de căsuțe de pe drumul spre Foltesham. 

- E bună, mulţumesc. 

Cu cât se apropiau de şcoală, cu atât bătea mai tare inima lui Jazz. Se 
bucura de prezenţa vechiului ei sergent. Alistair Miles lucrase cu ea la multe 
cazuri. Veşnic binedispus, Miles nu părea s-o invidieze pe Jazz pentru 
traiectoria carierei ei, cu toate că era mai mare cu câţiva ani. 

Era genul de om fără de care poliţia nu s-ar fi putut descurca: solid, capabil 


şi de încredere, dar lipsit de scânteia imaginaţiei şi flerul care să-i aducă 

promovare. Jazz ştia că se poate bizui întotdeauna pe el. Nu se îndoia de 
integritatea lui şi, lucrul cel mai important, o făcea să râdă şi dezamorsase 
multe momente tensionate cu una dintre glumele absurde sau indecente din 
arsenalul lui. 

Chipul lui de copil, blond cu ochi mari, albaştri, dădea palpitaţii unor 
angajate din sediu, însă Miles părea că nu observă, rareori avea o iubită şi se 
dedica muncii. 

- M-au cazat într-un hotel de pe aici, a zis Miles pe când treceau prin 
Foltesham, un orăşel georgian frumos, plin de prăvălii desuete, galerii de artă 
şi cafenele. Crezi că au pe aici apă curentă şi lumină electrică? 

- Las-o baltă cu spectacolul de orăşean superior, Miles! N-o să-l facă pe 
agentul Sticlete de la Poliţia din North Norfolk să te îndrăgească, l-a şfichiuit 
Jazz. 

- Cine se dă mare acum? a replicat Miles. Oricum, nimic din ce am putea 
face n-o să determine poliţia locală să îndragească doi terchea-berchea 
aroganţi de la CID. 

- O să ne străduim din răsputeri să ne purtăm cu cât mai mult 
profesionalism şi curtoazie, a zis Jazz. Bine, ia-o la stânga aici şi opreşte în 
parcare. 

Din obişnuinţă, s-a privit în oglinda laterală. Nimic nu inspira mai puţină 
încredere decât o polițistă cu rimelul scurs sau cu ruj pe dinţi. 

Miles a oprit maşina într-un spaţiu rezervat vizitatorilor, chiar în faţa intrării 
principale. 

Grupul de clădiri sobre din cărămidă aparentă care alcătuia Şcoala St 
Stephen înconjura o peluză bine îngrijită. Capela şcolii, despre care se spunea 
că a fost proiectată de Wren? şi era o versiune în miniatură a Catedralei St 
Paul, stătea maiestuoasă de cealaltă parte, cu terenuri de sport pe amândouă 
laturile. 

- Crezi că bătrânica aia care se învârte pe la recepţie ne aşteaptă pe noi? a 
întrebat Miles când ieşea din maşină. Sau poate că este Miss Marple şi au 
recrutat-o. 


- Încetează, a zis Jazz mai aspru decât avusese de gând. Hai să mergem să 


8 Sir Christopher Wren (1632-1723), arhitect, astronom, matematician, fizician englez 

aflăm, bine? 


Când Jenny i-a adus în cabinet pe inspectoarea Hunter şi pe sergentul ei, 
Robert Jones a trebuit imediat să-şi revizuiască imaginea mentală a unui 
detectiv matahălos la care se aştepta. Femeia înaltă, elegantă, din faţa lui 
părea mai degrabă un manechin de la parada modei decât polițistă. 

Femeia i-a strâns mâna ferm. 

- Sunt inspectoarea Hunter, iar el este sergentul Miles. Încântaţi de 
cunoştinţă. Sergentul Roland a ajuns? 

- Da, a sosit acum zece minute, aşa că l-am dus vizavi, în camera pe care v- 
am pus-o la dispoziţie, a răspuns directorul. 

- Bine. Mergem acolo? a propus Jazz. 

- Vă pot duce vizavi, da, însă, aşa cum poate vi s-a spus, am convocat 
adunarea generală. 

- Bine. Poate că am putea merge întâi la sergentul Roland? Ar trebui să-l 
întâlnesc înainte să ne adresăm adunării. Poate că are ceva de spus, a zis Jazz. 

- Desigur, veniţi cu mine. 


Robert Jones a arătat spre uşă. 


Detectivul-sergent Roland era un bărbat oarecare, în jur de patruzeci şi 
cinci de ani. Când i-a strâns mâna, Jazz l-a simţit că emite negativitate. Şi cine 
l-ar fi putut învinui? Nici ea n-ar fi vrut s-o calce pe bătături nişte mahări de la 
CID din Poliţia Metropolitană. Oricum, avea nevoie să-l atragă de partea sa, 
astfel încât lucrurile să se desfăşoare cât mai lin şi eficient. 

- Sergent Roland, mă bucur să te cunosc. Vrei să stăm de vorbă în vreme ce 
mergem spre sala de şedinţe? Evident, ştiu puţine despre caz, dar am auzit că 
ai fost chiar acolo, cu cadavrul, la faţa locului. Am nevoie să-mi spui ce ai 
văzut. Poate mergem imediat după adunare să vedem locul în care a murit 
Charlie Cavendish. 

Jazz s-a răsucit spre director. 

- Mă voi adresa foarte scurt personalului auxiliar şi profesorilor, însă, dacă 
aveţi ceva de adăugat, nu vă sfiiţi, a zis Robert Jones. 

- Mulţumesc. 

Au intrat în sala în care era adunată întreaga şcoală, aşteptându-i. Jazz a 
simţit cum o sfredelesc o mie de ochi în vreme ce îl urma pe director în partea 
din faţă a sălii şi pe treptele spre podium. 

- Bună dimineaţa tuturor, a început el. Aşa cum sunt sigur că cei mai mulţi 
dintre voi au aflat deja din zvonuri, vom avea ca oaspeţi în următoarele zile 
trei detectivi. Se află aici ca să ancheteze evenimentul tragic, moartea lui 
Charlie Cavendish. Acum doamna inspectoare Hunter din CID vă va spune pe 
scurt ce urmează să se întâmple. 

Robert Jones s-a răsucit spre Jazz, iar ea a păşit în faţă şi a zâmbit. 

- Bună dimineaţa tuturor. Sunt inspectoarea Hunter şi aceştia sunt colegii 
mei, sergentul Roland şi sergentul Miles. Sperăm să ne încheiem cercetarea 
cât mai repede posibil. Vom vorbi cu angajaţii şi elevii care au fost apropiaţi 
de Charlie Cavendish şi, după ce discut cu domnul Jones, vom afişa pe avizier 
programul. Jazz a tăcut o vreme, privind marea de chipuri din faţa sa. Sunt 
sigură că ştiţi cu toţii ce i s-a întâmplat bietului Charlie. În prezent 
presupunem că a fost un accident tragic, însă, evident, trebuie să fim absolut 
siguri. Prin urmare, rog pe oricine crede că poate să arunce vreo lumină 
asupra evenimentelor din noaptea aceea să vină la mine. Orice informaţie dată 
mie şi colegilor mei va fi considerată absolut confidențială, aşa că vă rog să nu 
vă temeţi să veniţi. Cu cât o faceţi mai repede, cu atât scăpaţi mai curând de 
noi şi lucrurile pot să revină la normal. Sergent Roland, ai vrea să adaugi 
ceva? 

Jazz s-a întors spre el, iar el a clătinat din cap. 

- Bine, vă mulţumesc tuturor anticipat pentru cooperare. Domnule director? 

- Mulţumesc, doamnă inspectoare Hunter. După adunare vă rog să va 
întoarceţi imediat în clasele voastre. Verificaţi regulat avizierul, pentru cazul 
în care doamna inspectoare vrea să vă vadă. 

Jenny Colman, care deja se simţea rău la vederea detectivilor, s-a răsucit să 
plece. Pe când se îndrepta încet spre ieşire, a zărit în cealaltă parte a sălii un 
chip cunoscut. 

Jenny s-a ascuns după un stâlp, asigurându-se că de acolo putea să vadă şi 
să nu fie văzută. A cercetat chipul. Da, aşa era! Chiar şi după douăzeci şi cinci 


de ani nu putea să confunde acele trăsături. A aşteptat până ce sala s-a golit, 

apoi, simţindu-şi picioarele moi, s-a aşezat greoi pe un scaun. 


Jazz a ieşit din sală în urma directorului. 

- Acul în carul cu fân, a mormăit Miles. Dacă chiar se întâmplă aici ceva 
necurat, ar putea fi oricare dintre ăia. 

- Pur şi simplu, s-a nimerit să fie toţi în acelaşi loc, asta-i tot. Aş zice că sunt 
mai multe şanse aici decât să găseşti în Londra un şofer care a dat cu maşina 
peste cineva şi a fugit de la locul faptei, Miles. Jazz s-a oprit dincolo de uşa 
sălii şi i-a lăsat pe Robert Jones şi Roland să meargă în faţa lor. Acum vreau să 
vorbeşti cu directorul şi să afli tot ce poţi despre Charlie. Eu mă duc cu 


Roland vizavi de cabinetul lui. 


Jazz a fost surprinsă cât de simplă era Fleat House. Ar fi crezut că pentru 
genul de taxe exorbitante pe care le plăteau părinţii, o şcoală publică de acest 
fel ar oferi o cazare mai bună decât clădirea sobră, sărăcăcioasă, în care 
tocmai intra. Văzuse închisori mai luxoase. 

În holul de la intrare îi aştepta o femeie. Jazz îi dădea în jur de cincizeci şi 
cinci de ani. Era slabă, aproape sfrijită, cu faţa mai ridată decât ar fi trebuit la 
vârsta ei, cu părul cărunt tuns într-un bob simplu. Nu era machiată, iar 
hainele şi încălţămintea erau modeste şi practice. Totuşi, ochii erau trăsătura 
salvatoare: depărtaţi şi de un chihlimbariu neobişnuit. 

- Bună dimineaţa! Sunt detectiv-inspector Hunter. Presupun că îl cunoaşteţi 
deja pe sergentul Roland? a zis Jazz, dând mâna cu femeia. 

- Da. Sunt Madelaine Smith, asistenta medicală din Fleat House. 

Vorbea cu un accent pe care Jazz nu reuşea să-l identifice. 

- Am vrea să vedem camera lui Charlie, dacă se poate. 

- Sigur. Veniţi cu mine, vă rog. 

- Nu cred că-mi place purtarea ei, a şoptit Roland în vreme ce urcau pe 
scară în spatele siluetei ei ţepene. 

Asistenta medicală i-a condus pe coridor şi s-a oprit în faţa camerei lui 
Charlie. A scos din buzunar o cheie şi a descuiat-o. 

- Am trimis echipa de curăţenie a doua zi după ce Charlie a murit. Lucrurile 


lui sunt împachetate şi gata să fie luate de părinţi. Am simţit că puteam să fac 

măcar atât, în aceste condiţii. Pe moment nu mi-am dat seama că moartea lui 
ar putea fi considerată suspectă. 

Femeia nu se scuza; era o constatare. Jazz s-a pleoştit. Nu mai rămăsese 
nimic de găsit. 

- Mai aveţi nevoie de mine? Am de lucru. 

- Nu, doamnă asistentă. Vă căutăm când terminăm aici, a răspuns Jazz. 
Unde vă găsim? 

- O să fiu pe undeva prin internat, a răspuns ea, ceea ce nu prea era de 
ajutor, apoi s-a răsucit pe călcâie şi a pornit înapoi pe coridor. 

Roland a deschis uşa şi s-a dat deoparte ca să intre Jazz prima. 

Camera era imaculată. Cearşafurile fuseseră schimbate, eliminând orice 
posibile indicii despre ultimele clipe din viaţa lui Charlie. Mirosul de lac 
pentru mobilă şi dezinfectant era puternic, cu atât mai mult cu cât era clar că 
fereastra fusese închisă etanş după aceea. 

Roland a închis uşa în spatele său şi a rămas în dreptul ei, ca o santinelă. 

Jazz şi-a croit drum printre cutii şi s-a aşezat cu grijă pe marginea patului. A 
ridicat privirea spre Roland. 

- Ei bine, nu-i de prea mare ajutor, nu? 

Roland s-a zbârlit. 

- Când am găsit victima şi asistenta medicală mi-a spus că e epileptic, am 
presupus, la fel ca ea, că a avut o criză. Avea spume la gură şi medicii m-au 
asigurat că este unul dintre simptome. Toţi am crezut acelaşi lucru înainte ca 
medicul legist să ne trimită rezultatele. 

Jazz a ridicat din umeri, resemnată. 

- Acum nu mai putem face nimic în această privinţă. Cum e cu probele 
prelevate? Presupun că au fost chemaţi cei de la criminalistică? 

- Nu, doamnă. Acum Roland arăta foarte stingherit. Nici cei de la şcoală, 
nici paramedicii, nici eu n-am avut vreun motiv să credem că a fost săvârşită o 
crimă. Am fost chemat doar pentru că directorul voia să-şi asigure spatele. 
Dacă puştiul ar fi fost acasă la el, n-am fi fost implicaţi. Din toate punctele de 
vedere a fost o moarte din cauze naturale. 

- Şi poate încă să fie; în cel mai rău caz, o întâmplare nefericită, a răspuns 


Jazz, încercând să-i împrăştie agresivitatea. 

- Seful meu mi-a dat impresia că nici n-aţi fi aici dacă n-ar fi fost faptul că 
tatăl băiatului are aşa relaţii sus-puse. 

- Poate că nu, dar tot trebuie să stabilim dacă Charlie a luat sau nu tabletele 
din greşeală. 

- Păi, asta trebuie să fi făcut, a zis Roland. Adică, alternativa este crima. Şi 
cine ar vrea să omoare un şcolar? Nu prea vorbim pe aici de războaie între 
bande, nu? Foltesham e un oraş liniştit şi această şcoală e plină de copii 
cumsecade din clasa medie. 

- Aţi făcut verificările obişnuite în privinţa lui Charlie Cavendish? 

- Sigur. E curat. N-are decât trei puncte pentru viteză excesivă. A primit o 
maşină nouă-nouţă de la tăticu' când a împlinit şaptesprezece ani şi peste 
câteva zile a dat examenul de conducere. Roland şi-a dat ochii peste cap. 
Puştii din ziua de azi, eh? Eu a trebuit să economisesc patru ani ca să-mi 
cumpăr un hârb. 

- Păi, ştim că nu ducea lipsă de bani, asta-i sigur. Jazz şi-a plimbat privirea 
prin încăpere. Deci, când ai fost chemat la faţa locului, unde l-ai găsit? 

- Era prăbuşit pe podea lângă uşă. Cum spuneam, avea clăbuci la gură şi 
era deja ţeapăn. Nu era o privelişte plăcută. 

- Cheamă-i totuşi pe criminalişti. Ar putea să găsească ceva ce le-a scăpat 
celor de la curăţenie. 

- Mă îndoiesc, dar da, îi chem. Jazz auzea ostilitatea din vocea lui Roland şi 
ştia că nu e un început bun al relaţiei lor de muncă. S-a ridicat în picioare. 

- O să-l chem pe sergentul Miles şi o să-i cer să te ajute să cercetezi ce e 
aici. 

S-a aplecat, a luat un laptop de pe una dintre cutii şi i l-a dat. 

- Vezi ce e în el. Sună-mă dacă găseşti ceva interesant. O să-ţi trimit mesaj 
cu numărul meu. 

Jazz a ieşit din cameră în tăcere. În vreme ce mergea pe coridor, s-a întrebat 
dacă nu cumva a fost trimisă după cai verzi pe pereţi ca să mulţumească un 
prieten al comisarului. Oricât de mult şi-ar fi dorit să scoată ceva din cazul 
acesta, din cât văzuse până atunci şansele să fie crimă erau mici. 

Dintr-odată, sprijinul de elită care i se oferise la fiecare caz din Londra a 


părut foarte departe. Acolo aveau forţa de muncă, computerele, experţii 

criminalişti, toate instrumentele disponibile îi erau la îndemână. Miles putea 
să tot glumească despre Miss Marple, dar exact aşa se simţea ea. Cum naiba 
putea să discute cu opt sute de elevi şi două sute de angajaţi, având doar doi 
detectivi care s-o ajute? 

Poate că, şi-a zis, dintr-odată furioasă, era un caz de complezenţă pe care 
Norton i-l dăduse ca s-o ţină ocupată? Sau chiar s-o testeze? Jazz a scos 
telefonul din buzunarul de la piept. 

L-a sunat pe Norton pe linia directă, apoi a întrerupt imediat apelul. S-a 
rezemat de un perete şi şi-a răcorit obrajii înfierbântaţi pe piatra rece. 

I-a venit în minte faţa lui Adele Cavendish, i-a simţit nefericirea şi a încercat 
să se concentreze pe asta. 

Acum nu mai era cale de întoarcere. Rolul său era să descopere adevărul. 

Oricât de mici erau şansele, datoria sa era, pur şi simplu, s-o privească în 
ochi pe Adele şi să-i spună cu certitudine dacă fiul ei a fost victima unui 
accident pe care şi l-a produs singur sau victima nevinovată a unui lucru mult 


mai sinistru. 

6 


Hugh Daneman a examinat somniferele din mână. Simţea că acesta este cel 
mai puţin dureros mod de a muri şi, date fiind împrejurările, era o 
sincronizare pe care firea sa de estet o aprecia. 

A aprins focul din şemineu. S-au ridicat vâlvătăi, apoi a ars slab. Toate din 
căsuţa închiriată de la şcoală aproape că funcționau. Dar îi îndepliniseră 
nevoile în ultimii douăzeci de ani şi fuseseră cadrul unor mici momente de 
fericire, aşa că le privea cu drag. 

Îşi strânsese toate hârtiile personale; stăteau îngrămădite în faţa focului, 
gata să fie distruse. 

Gândul să-şi vâre cineva nasul prin lucrurile lui era insuportabil. S-a 
asigurat că toate treburile sale sunt în ordine, ba chiar a făcut curăţenie în 
dulap şi a dat de pomană cele mai bune costume. 

Nu voia să se îndoiască nimeni că aceasta era o sinucidere. 

Hugh a luat o înghiţitură din paharul mare cu coniac pe care şi-l turnase. 
Nu era deprins cu băutura, aşa că spera că nu va trece mult până să-i 
amorţească ultimele îndoieli. 

A luat hartiile de pe podea şi a început să le pună pe foc. A zâmbit când 
flăcările au ţâşnit spre horn; era cel mai bun foc pe care îl văzuse vreodată 
aici şi o ultimă amintire plăcută pe care s-o ia cu el. 

Flaconul de temazepam era pe măsuţa de cafea. Doza pe o lună cu 
siguranţă ar trebui să fie destul. Hugh s-a lăsat pe spate în fotoliul preferat şi 
s-a uitat la pilule. Sunase la şcoală să spună că are gripă şi nu se duce azi la 
ore. Asta ar trebui să-i lase destul timp ca să moară. 

A privit lung focul. 

O greşeală, după o viaţă de stăpânire... 

A oftat. Nu plănuise să-şi curme viaţa aşa de curând. Dar, ce-i drept, 
înfruntarea bătrâneţii era în sine o moarte înceată. 

A deşurubat capacul şi a golit pilulele pe masă. 

Cel puţin moartea lui nu avea să îndurereze pe nimeni. Spera că dorinţele 
din testament vor fi îndeplinite: ar fi plăcut să creadă că vor ţine slujba de 


înmormântare în capela şcolii şi că vor participa unii dintre copii. 

Însă ştia că, în aceste împrejurări, asta s-ar putea să nu se întâmple. 

Hugh a căutat în buzunarul pantalonilor de tweed şi a găsit portofelul. A 
scos cu grijă fotografia şi s-a uitat la ea. Fusese color cândva, dar acum se 
decolorase, părând sepia. 

I-a zâmbit feţei cunoscute, mult iubite, şi a sperat că s-a înşelat în cea mai 
mare parte a vieţii sale şi ar putea să existe un Dumnezeu, la urma urmei; un 
Dumnezeu care să-i reunească în moarte, după atâţia ani de despărţire. 

Dacă nu, dacă era pe cale să dea piept cu uitarea, cu siguranţă avea să fie 
mai puţin dureros decât să ducă viaţa pustie pe care o îndurase în ultimii 
patruzeci de ani. 

Hugh a sărutat pentru ultima oară fotografia. Apoi a luat de pe masă trei 
pilule şi a ridicat paharul cu coniac. Le-a pus pe limbă şi a toastat spre aer. 

„Carpe diem, iubirea mea!“, a strigat în vreme ce simţea pe limbă 


amărăciunea, şi a înghiţit. 


Când a intrat în holul care ducea la cabinetul lui Robert Jones, Jazz îşi 
recăpătase controlul. 

Secretara directorului era la biroul ei, dar nu lucra. La fel ca Jazz, asculta 
vocea masculină care răcnea în cabinet. 

- Ce se întâmplă acolo? a întrebat Jazz, încruntându-se. 

- E David Millar. Tatăl unuia dintre elevii noştri. A avut nişte probleme 
acasă, cu băutura şi destrămarea căsniciei. Pare să creadă că băiatul lui are 
un necaz, dar cel mai probabil e alcoolul care îl face să i se năzărească. 

- Cum îl cheamă pe băiat? 

- Rory. N-are decât treisprezece ani, dragul de el, şi e mărunţel. Poate că 
unul dintre băieţii mai mari s-a luat de el, dar la ce să te aştepţi? Aşa sunt 
băieţii, nu? 

Jenny a zâmbit fără vlagă. 

- Tatăl lui ştie că e hărțuit? 

Jenny a ridicat din umeri. 

- N-am nici o idee, însă ceva l-a scos din ţâţâni. 

Uşa s-a deschis şi un bărbat a dat buzna afară din cabinetul directorului. 


Era roşu de furie şi îmbrăcat ca şi cum ar fi aruncat pe el primul lucru de care 

a dat în şifonier. Jazz i-a citit disperarea în ochi. 

- Iisuse Hristoase! Ce trebuie să faci în locul ăsta ca să-ţi vezi propriul 
copil? Fără s-o bage în seamă pe Jazz, s-a aplecat peste biroul lui Jenny. Pentru 
numele lui Dumnezeu, ceva nu-i în ordine cu Rory. E fiul meu, îl cunosc şi nu 
mi-ar fi telefonat aşa dacă n-ar fi avut nevoie de ajutor. De ce nu-l pot vedea? 

- Domnule Millar! Robert Jones stătea în uşa cabinetului, arătând enervat. 
Aşa cum tocmai v-am spus, am întrebat asistenta medicală şi a zis că Rory 
părea să fie bine la micul-dejun în această dimineaţă. Chiar nu cred că se 
cuvine ca Rory să fie scos de la ore, mai ales când sunteţi în aşa stare de... 
agitaţie. 

- Am nevoie doar să-l văd, să vorbesc cu el! Vă rog să mă lăsaţi să-l văd pe 
fiul meu! 

- Aşa cum spuneam, sunt convins că Rory o să vă sune în seara asta. Nu mai 
sunt decât două zile până în weekend şi Rory o să meargă acasă. 

David Millar şi-a îndreptat spatele şi s-a răsucit spre Robert Jones. 

- Da, o să fie acasă, cu mama lui. Din nefericire, după cum ştiţi, eu nu mai 
locuiesc acolo şi, lucru destul de ciudat, nu sunt bine primit ca musafir. Apoi 
energia a părut să-l părăsească şi umeri i s-au încovoiat, obosiţi. Vă rog, vă 
implor, puneţi-l pe Rory să mă sune astăzi. 

Jazz s-a uitat după David care ieşea încet din hol. 

- Vă cer scuze, doamnă inspectoare Hunter. Directorul şi-a scos batista şi şi- 
a şters fruntea. Vreti, vă rog, să intraţi? 

- Băiatul e Rory Millar? Aşa este? 

- Da. 

Robert a închis uşa cabinetului şi a condus-o pe Jazz până la un scaun. 

- Mă străduiesc să îndeplinesc cererile părinţilor, dar nu cred că e spre 
binele lui Rory să-şi vadă tatăl aşa de tulburat. Şi, îmi pare rău s-o spun, beat. 

- Rory l-a cunoscut pe Charlie Cavendish? 

- Au fost împreună în Fleat House, însă Charlie era cu cinci ani mai mare 
decât Rory, aşa că n-aveau prea mult de-a face unul cu altul în afară de asta. 
Acum (era evident că directorul doreşte să treacă peste asta), cred că ar fi cel 
mai bine să începeţi cu directorul  internatului lui Charlie. Sebastian 


Frederiks se ocupa zilnic de Charlie şi este cel mai potrivit om cu care să 

vorbiţi ca să aflaţi mai multe despre prietenii lui Charlie. Iar responsabilul cu 
studiile din Fleat House, Hugh Daneman, care este şi profesorul nostru de 
latină, ar fi al doilea, însă, din păcate, lipseşte câteva zile din cauza gripei. 
Aşadar (directorul a răsfoit demonstrativ hârtiile de pe birou), am vorbit mai 
devreme cu sergentul Miles şi i-am spus tot ce puteam despre Charlie. Mai pot 
să fac ceva pentru dumneavoastră? 

- Deocamdată, nu, mulţumesc, domnule Jones. Jazz s-a ridicat. Aţi fost de 


mare ajutor. 


Miles era în mica sală de clasă care le fusese repartizată, tastând pe laptop 
însemnările. 

- Salut, cum te descurci? a întrebat, ridicând privirea de pe ecran. 

- Hai să te uiţi la astea, te rog. Jazz a pus pe pupitrul din faţa sa patru 
tablete mici, albe. Nu te uita de prea aproape. De unde stai îţi par la fel? 

Miles a încuviinţat din cap. 

- Absolut. 

- Acum uită-te mai bine şi o să vezi că două sunt simple şi două au cifre pe 
ele. 

- Zero şapte doi, a citit Miles, mijind ochii. 

- Adele Cavendish, mama lui Charlie, mi-a spus că el lua două tablete de 
Epilim în fiecare seară înainte de culcare. Se temea tot timpul că Charlie o să 
uite, aşa că fie asistenta medicală, fie directorul internatului venea în fiecare 
seară cu tabletele şi le punea lângă pat, împreună cu un pahar cu apă. 

- Da? a întrebat Miles. 

- Aşadar, tocmai am vorbit cu medicul legist care a făcut autopsia şi e sigur 
că Charlie nu şi-a luat tabletele de Epilim înainte să moară. Nu era o cantitate 
suficientă în sângele lui. Chestia e că, dacă tocmai te-ai întors de la cârciumă 
şi te pregăteşti de culcare, observi că cele două tablete albe pe care le-ai luat 
în fiecare seară din viaţa ta au cifre pe ele? Sau le înşfaci, pur şi simplu, şi le 
înghiţi? 

- Deci spui că se poate ca tabletele pentru epilepsie ale lui Charlie să fi fost 
înlocuite? 


- Da. Jazz a arătat spre cele două tablete cu cifre pe ele. Astea sunt aspirină, 

iar astea (a luat o tabletă pe care nu scria nimic şi a examinat-o) sunt Epilim. 

S-au uitat la tablete în tăcere. În cele din urmă, Miles a zis: 

- Cred că e aproape sigur că n-ar fi observat diferenţa. 

- În plus, ar explica de ce, cu toate că ştia că sunt mortale pentru el, Charlie 
le-a înghiţit. Medicul legist a estimat decesul la doar o jumătate de oră după 
ce Charlie s-a întors în Fleat House. Reacţia la aspirină ar fi apărut aproape 
imediat. Şi dacă am dreptate, a adăugat Jazz pe un ton de rău augur, mă tem 


că avem în faţă anchetarea unei crime. 


Sebastian Frederiks, directorul internatului Fleat House, avea apartamentul 
lângă holul principal al clădirii. Îşi folosea livingul ca să stea de vorbă şi să 
distreze părinţii şi elevii şi ca să găzduiască diferite evenimente cu băieţii din 
grija lui. 

De aceea, părea sala de aşteptare a unui doctor: funcţională, cu două 
canapele tapiţate cu poliester, câteva fotolii vechi, ale căror perne aveau 
nevoie să fie reumplute, şi un birou orientat spre curtea din faţă. Însă, după 
cum şi-a spus Jazz când a intrat, nu era nimic care să dea o idee despre 
gusturile lui Sebastian Frederiks. 

- Bună ziua, doamnă inspectoare Hunter. 

Bărbatul i-a strâns puternic mâna. 

Trecuse puţin de patruzeci de ani şi avea corpul unui rugbist - Jazz ştia din 
lista profesorilor care îi fusese dată că este antrenor la Clubul de Rugby First 
XV - însă era destul de înalt ca masivitatea să nu-l facă să arate îndesat. Avea 
părul blond, un pic încărunţit la tâmple, ochi căprui pătrunzători şi dinţi albi 
ieşiţi în afară. 

- Vă rog să intraţi şi să luaţi loc. Doriţi un ceai? 

- Da, bine, a zis Jazz şi s-a aşezat, în vreme ce Sebastian Frederiks comanda 
ceai de la telefonul de pe birou. 

- Aşadar, ce chestie groaznică, nu-i aşa? N-am pierdut niciodată un băiat în 
cei douăzeci de ani ai mei în învăţământ. S-a aşezat în faţa ei. Cu ce vă pot fi 
de folos? 

Vorbea tare, cu expresia feţei şi gesturile exagerate, ca şi cum ar fi fost 


obişnuit să strige de departe. 

- Este evident că aţi avut mult de-a face cu Charlie. A fost în internat timp 
de cinci ani. Aş vrea să mi-l descrieţi cât de bine puteţi. 

Sebastian s-a aplecat în faţă şi şi-a frecat mâinile. 

- Când a venit aici era un pricăjit arogant, dar cred că noi am reuşit să-i mai 
alungăm din fumuri. Şi, desigur, era unul dintre cei mai buni jucători de rugby 
de aici, mijlocaş la deschidere în prima echipă. Chiar nu ştiu ce o să se facă 
echipa fără el. A oftat prelung. Oricum, asta este. 

- Aţi putea să-mi spuneţi cine erau cei mai buni prieteni ai lui? 

- Desigur. V-am făcut deja o listă. Sebastian a luat de pe măsuţa de cafea un 
plic şi i l-a dat. Am presupus că veţi vrea să aflaţi acest gen de lucruri. Am pus 
pe listă prietenii, colegii de clasă şi ceilalţi băieţi care aveau dormitoarele pe 
coridorul clasei a XII-a. A, şi nişte fete de care a părut să fie apropiat în ultimii 
doi ani. 

- Ei bine, sunteţi foarte eficient, domnule Frederiks, mulţumesc. 

A sosit ceaiul, adus de unul dintre băieţi. 

- Servesc eu, bine? a propus Sebastian. 

Jazz nu izbutea să-şi dea seama de ce omul o călca pe nervi. 

- Mulţumesc. A luat ceaşca pe care i-a întins-o el şi a sorbit. Aşadar, după 
părerea dumneavoastră, Charlie era un băiat îndrăgit de mulţi? 

- Era în foarte mare măsură un lider, şi asta starneşte mult respect, dar şi 
antipatie. Avea gaşca lui, care se scălda în gloria reflectată de el - mai ales 
jucătorii de rugby, ce-i drept. Mai erau şi cei cărora li se părea un pic agresiv, 
destul de îngâmfat, şi aceştia se ţineau deoparte. 

- Nu era şeful clasei, observ. Cu siguranţă cineva cu calităţi de lider ar fi 
luat în calcul pentru o astfel de poziţie. 

Sebastian şi-a golit ceaşca. 

- Poate că directorul şcolii n-avea încredere că el nu va abuza de această 
poziţie, a zis, prudent. 

- Înţeleg, a zis Jazz, dorindu-şi să-i poată plăcea mai mult victima decât în 
acest moment. Acum povestiţi-mi despre noaptea în care a murit. Asistenta 
medicală a lipsit. Aşadar, presupun că eraţi aici. 

Obrajii rumeni ai lui Frederiks au căpătat o nuanţă mai întunecată de roşu. 


- Ăăă, păi, asta-i chestia, vedeţi. De fapt, nu eram, nu. 

- Şi atunci unde eraţi? 

- Eram plecat, a încuviinţat el din cap. Da, plecat. 

- Deci, dacă eraţi plecat şi asistenta medicală era plecată, cine se îngrijea 
de internat în noaptea aceea? 

Frederiks s-a aplecat spre Jazz, cu un aer confidenţial. 

- Vedeţi, doamnă inspectoare Hunter, de fapt e foarte jenant. Chestia e că eu 
ar fi trebuit să fiu aici. Regula şcolii este că în internat trebuie să fie prezenţi 
întotdeauna doi membri ai personalului. L-am lăsat pe responsabilul cu 
studiile, Hugh Daneman, singur timp de câteva ore. 

A ridicat din umeri. 

- Trebuia să merg la o întâlnire urgentă. 

- Pot să vă întreb unde aţi fost? 

- Ăăă... de fapt, nu puteţi, mă tem că este o chestiune personală, însă 
domnul Daneman poate să confirme că m-am întors la miezul nopţii. 

- La ce oră aţi plecat din internat? 

- Pe la şapte şi jumătate. 

- Atunci pot să vă întreb cine a pus tabletele de Epilim lângă patul lui 
Charlie Cavendish în seara aceea? Nu eraţi aici şi asistenta medicală era 
plecată. 

- Eu le-am pus. Trebuie să fi fost cam şapte şi un sfert când m-am dus în 
camera lui cu tabletele. 

- Şi le-aţi pus lângă pat ca de obicei, împreună cu un pahar cu apă? 

- Da, aşa am făcut. În acel moment, Charlie era în camera lui. De fapt, m-a 
văzut că o fac. Nu că asta m-ar ajuta acum, a recunoscut Frederiks. 

- Cât de des mergeţi la dulapul cu medicamente ca să le daţi băieţilor 
medicaţia de pe reţete sau de alt fel? a întrebat Jazz. 

- Ori de cate ori este nevoie, a răspuns Frederiks. Şi eu, şi asistenta 
medicală avem câte o cheie. Amândoi înregistrăm exact ce am luat şi la ce 
oră, ca să nu fie vreo confuzie. 

- Şi în seara în care erati plecaţi amândoi? 

- l-am dat domnului Daneman inelul meu cu chei, pe care era şi cea de la 
dulapul cu medicamente. 


- Domnule Frederiks, dat fiind că probabil eraţi grăbit să plecaţi ca să 

ajungeţi la întâlnire, există cea mai mică şansă să fi confundat două tablete de 
aspirină cu cele de Epilim? 

Jazz a scos din buzunar cele patru tablete şi le-a pus pe măsuţă în faţa lui. 

- După cum vedeţi, sunt aproape identice. 

Frederiks a părut şocat. 

- Doamnă inspectoare Hunter, recunosc că am făcut o greşeală când am 
plecat din internat în seara aceea, însă vă pot asigura că eram extrem de atent 
când era vorba despre băieţi şi medicamentele lor, mai ales cu Charlie 
Cavendish. Ştiam foarte bine că este alergic la aspirină. În plus, analgezicele 
sunt ţinute pe alt raft decât medicamentele pe reţetă, aşa că nu există nici o 
şansă să le încurc. 

- Atunci, din simplă curiozitate, îmi puteţi spune care tablete sunt Epilim şi 
care sunt aspirină? 

El şi-a mijit ochii spre tablete şi a aratat spre cele pe care nu scria nimic. 

- Acelea sunt Epilim. Cele cu cifre pe ele sunt aspirină. A ridicat privirea 
spre Jazz, arogant. E bine? 

„Faptul că ştii diferenţa nu ţi-e de mare ajutor“, şi-a zis ea. 

- Da. Aşadar, domnule Frederiks, nu îmi puteţi spune exact unde vă aflaţi în 
noaptea în care a murit Charlie? 

El a încuviinţat din cap. 

- Scuze şi aşa mai departe. 

- Trebuie să subliniez că asta vă lasă fără alibi sau martori care să vă 
confirme spusele. 

Directorul internatului s-a încruntat. 

- Doar n-am nevoie de aşa ceva? Şi apoi, cum am spus mai înainte, Hugh 
Daneman va garanta că am fost plecat şi am ajuns înapoi la miezul nopţii. 

- Există vreo intrare prin spate în Fleat House? a întrebat Jazz. 

- Poftim? Sugeraţi că am ieşit şi m-am furişat înapoi în vreun fel ca să-l omor 
pe bietul Charlie? 

- Nu, pur şi simplu vă întreb dacă există o intrare prin spate. Este vreuna? 

- Da, este. V-o arăt, dacă vreţi. Şi mai este şi scara de incendiu de pe 
acoperiş până pe pământ. Uite ce-i, doamnă inspectoare Hunter, hai să 


lămurim ceva: eu sunt cel mai afectat de cele întâmplate. În aceste condiţii, 

nici nu-mi vine în minte cineva care ar avea mai puţine motive să se atingă de 
un fir de păr din capul lui Charlie Cavendish. 

- Care „condiţii“, domnule Frederiks? 

Bărbatul a părut stingherit şi o parte din furia virtuoasă i-a dispărut. 

- Cele evidente, desigur. Sunt directorul internatului lui Charlie, in loco 
parentis. Faptul că nu eram aici când Charlie a murit este ceva care o să-mi 
apese pe conştiinţă cât voi trăi. Iar în privinţa carierei mele viitoare, n-o să-mi 
priască prea mult să am la dosar moartea unuia dintre băieţii de care mă 
ocup, nu? 

- Cred că e destul deocamdată. Vă mulţumesc pentru timpul acordat. 

Jazz a pus tabletele la loc în buzunar, împreună cu foaia de hârtie împăturită 
pe care i-o dăduse Frederiks, lista cu prietenii lui Charlie. 

- Încă ceva: Rory Millar e în internat, nu-i aşa? 

- Da, de ce întrebaţi? 

- L-am văzut azi pe tatăl lui, David Millar. Părea să creadă că pe fiul său îl 
supără ceva. Cum se simte? 

- Toţi băieţii din internat au fost tulburaţi de cele întâmplate, doamnă 
inspectoare Hunter. Rory a fost întotdeauna sensibil, aşa că poate e mai 
tulburat decât ceilalţi, a răspuns prudent Frederiks. S-a ridicat şi a condus-o 
pe Jazz spre uşă. Dacă va mai pot fi de folos cu ceva, va rog să-mi daţi de ştire. 

- Da, puteţi să-l aduceţi pe Rory Millar în livingul dumneavoastră mâine- 
dimineaţă, la opt şi jumătate? Vă mulţumesc, domnule Frederiks, ne vedem 
mâine. 

Pe când ieşea din clădire, Jazz a auzit un clopot puternic şi copiii au început 
să iasă din clădirile din jurul peluzei capelei. A înconjurat Fleat House ca să 
vadă intrarea din spate. A apăsat pe clanţă, dar era încuiată. 

S-a uitat la ceas pe când se întorcea în clasă la sergentul Miles. Era cinci şi 


jumătate, vremea raportului, şi pe urmă, înapoi acasă. 


Când a ajuns Jazz, sergentul Roland îşi strângea lucrurile în servietă şi se 
pregătea să plece. 
- Îmi poţi acorda două minute ca să-mi povesteşti ce a avut de spus 


asistenta medicală când ai discutat cu ea? a întrebat Jazz, cocoţându-se pe 

marginea pupitrului. 

- Desigur, doamnă. Roland şi-a scos carnetul din servietă, s-a uitat prin el, 
apoi şi-a dres glasul. Aşa cum poate v-a spus mai devreme, nu se afla în 
internat în acea noapte. Era seara ei liberă. 

- Unde era? 

- Ajung imediat la asta. S-a dus la un concert de cor în capelă, care a 
început la şapte şi jumătate şi s-a încheiat la nouă. L-am văzut pe capelanul 
şcolii pe când mă întorceam aici şi a confirmat că a văzut-o intrând în capelă şi 
apoi plecând. Stiţi, stă la uşă ca să salute oamenii la venire şi la plecare, a 
adăugat el. 

- Şi ai întrebat-o unde s-a dus după concert? 

- Sigur că da. S-a dus în oraş şi a cinat singură la hotelul Three Swans. Am 
verificat asta cu personalul hotelului, evident. A spus că după aceea s-a întors 
pe jos la şcoală, ajungând la Fleat House pe la zece şi jumătate. S-a dus în 
apartamentul ei aflat la ultimul etaj. A spus că n-a auzit nimic. Nici n-ar fi avut 
cum, apartamentul ei e la capătul opus al coridorului faţă de camera lui 
Charlie. Însă ea a fost cea care l-a găsit mort în camera lui a doua zi dimineaţă 
şi a dat alarma. 

- Mulţumesc. A, înainte să pleci, îmi poţi spune cum să ajung aici? 

Jazz i-a dat o hârtie care avea pe ea o adresă. 

- Sigur, doamnă. E foarte aproape. 

Roland i-a notat indicaţiile. 

- Mulţumesc. Ne vedem aici mâine-dimineaţă la opt. 

- Noapte bună, doamnă! 

Roland a făcut semn cu capul spre Miles şi a ieşit. 

- Şi mie mi-a ajuns, a oftat Jazz. Ce-ai zice să mâncăm ceva în oraş, la 
hotelul la care stai, şi să discutăm? 

- Sună bine, a încuviinţat din cap Miles, a închis laptopul şi a urmat-o pe 
Jazz afară din clasă. 

Ea a încuiat uşa şi a pus cheia în buzunarul hainei. 

- Ştii care-i problema cea mare aici? Dacă am dreptate şi aspirina a fost 
pusă în locul tabletelor de Epilim, o grămadă de oameni ar fi putut să intre în 


Fleat House în acele patru ore şi să săvârşească fapta mârşavă. Există o 

încuietoare cu cifru, însă cifrul nu e cine ştie ce secret, cu optzeci de băieţi 
care intră şi ies toată ziua, plus personalul. M-am uitat mai devreme şi există o 
uşă în spate. Oricine ar fi putut să intre şi pe acolo. 

- Cum spuneam, acul în carul cu fân, a comentat Miles pe când mergeau 
spre maşină. 

- Sebastian Frederiks, directorul internatului, a spus că el a pus tabletele lui 
Charlie lângă pat pe la şapte şi un sfert, iar Charlie era încă în cameră. 
Trebuie să aflăm exact la ce oră a plecat Charlie ca să se întâlnească la 
cârciumă cu prietenii, însă pe moment să presupunem că a fost între şapte şi 
jumătate şi opt. Ştim că Charlie a luat tabletele între unsprezece şi un sfert şi 
unsprezece şi jumătate. Asta lasă aproape patru ore în care au putut fi 
înlocuite. 

Miles a deschis portiera pasagerului şi Jazz a intrat în maşină. 

- Pari foarte convinsă că aşa a murit Charlie, a zis el, pornind maşina. Încă o 
idee: şi dacă în seara aceea Charlie a cumpărat o substanţă ilegală la 
cârciumă, cum ar fi Ecstasy? Iar traficantul l-a fraierit, vânzându-i aspirină 
obişnuită? 

Miles a dat cu spatele ca să iasă din locul de parcare. 

- Mi-e greu să cred că s-ar putea vinde droguri puternice într-un oraş ca 
acesta. 

- Cine-i acum orăşeanul arogant? Drogurile sunt peste tot. Şi mai ales în 
instituţii în care copiii au bani pentru ele. 

- Corect, a recunoscut Jazz. Însă felul în care mama lui Charlie i-a băgat în 
cap că orice substanţă necunoscută ar putea să fie fatală, ca să nu mai vorbim 
de faptul că un epileptic nu trebuie să se atingă de halucinogene, mă face sa 
mă îndoiesc că el ar fi riscat. 

- Charlie avea optsprezece ani şi, din câte am auzit, era petrecăreţ. Nu cred 
că ceea ce spunea mămica avea prea mare greutate. Ca tuturor adolescenților, 
cred că îi plăcea primejdia. 

- Deci, să zicem că ai dreptate, a zis Jazz, pe gânduri. De ce să aştepte până 
ajunge înapoi în dormitor ca să înghită chestia aia? Dacă cei din gaşca lui 
foloseau droguri, era o activitate de grup. Ascultă (Jazz a scos din buzunar o 


hârtie), nu vrei să facem o scurtă oprire înainte să-ţi bei halba? Vreau sa 

vorbesc cu Hugh Daneman, responsabilul cu studiile de la Fleat House, să aflu 
dacă a văzut pe cineva venind sau plecând din Fleat House în noaptea aceea. 
Bietul om a fost silit să stea acolo de domnul Frederiks, care s-a vârât într-un 
loc tainic. 

- De obicei se întâmplă aşa când cineva e cu cine n-ar trebui să fie. Ce-i 
drept, Frederiks e burlac, nu? Casa celui pe care îl cauţi e la stânga sau la 
dreapta? 

- Ăăă... aici facem la stânga, aşa zice Roland. Jazz l-a dirijat pe Miles pe un 
drum îngust. Cu siguranţă Frederiks ascunde ceva. Depinde dacă acel „ceva“ 
are importanţă pentru anchetă. Coteşte aici. Jazz s-a uitat pe geam. E numărul 
douăzeci şi patru; căutăm numărul treizeci şi şase. 

Au oprit în faţa casei şi au coborât din maşină. Jazz a deschis poarta, 
observând că grădina din faţă este foarte bine îngrijită. A bătut puternic la 
uşă. 

- S-ar putea să nu răspundă dacă e la etaj, în pat, bolnav, a zis Miles când 
Jazz a bătut din nou. 

- Da, însă vreau neapărat să vorbesc cu el în seara asta, dacă pot. Jazz s-a 
aplecat, a deschis clapa cutiei de scrisori şi s-a uitat prin ea. A văzut un fotoliu 
în faţa focului şi un braţ atârnând. E aici, dar trebuie să fi adormit. A pus gura 
în dreptul deschizăturii şi a strigat: Domnule Daneman, suntem de la poliţie. 
Ne pare rău că vă deranjăm, dar trebuie să vorbim cu dumneavoastră. 
Domnule Daneman? 

Nici un răspuns. Ea a ridicat privirea întrebătoare spre Miles. 

- O fi surd? a zis el. 

Jazz s-a uitat iar prin deschizătură. Ceva din felul în care atârna mâna, fără 
viaţă, peste braţul fotoliului i-a spus că nu surzenia îl împiedica pe Hugh 
Daneman să vină la uşă. 

Şi-a îndreptat spatele şi s-a răsucit spre sergent. 


- Nu-i surd. Sparge uşa, Miles. Bănuiesc că ne-am mai ales cu un cadavru. 

Angelina Millar a amestecat în tocana de miel, apoi a pus nişte mirodenii. A 
vârât cratiţa înapoi în cuptor, la căldură, şi a privit mulţumită masa aşternută 
pentru două persoane, cu un buchet proaspăt de lalele în mijloc, care dădea o 
notă primăvăratică. 

A stat un pic ca să se asigure că totul e gata, apoi s-a dus în baia de la 
parter ca să-şi verifice machiajul şi părul. 

Ca întotdeauna, arăta impecabil. Faţa ca de păpuşă o privea din oglindă, şi 
şi-a spus că e foarte norocoasă că un pic de rimel şi un strop de ruj sunt încă 
suficiente ca să-i accentueze ochii mari, albaştri, şi buzele pline. 

Poate că într-o zi va trebui să apeleze la Botox, aşa cum făcuseră deja atât 
de multe dintre prietenele sale, dar deocamdată ştia că arată mai tânără decât 
cei treizeci şi opt de ani pe care îi avea. 

Şi-a vârât capul în salon ca să vadă dacă focul încă arde voios în şemineu, 
apoi s-a întors în bucătărie şi a hotărât să se răsfeţe cu un pahar de vin în 
vreme ce aştepta. Julian spusese că ar trebui să ajungă un pic după ora şapte, 
aşa că, dat fiind că totul era pregătit, simţea că merită un pahar. 

Angelina şi-a dus paharul înapoi în salon şi s-a aşezat într-un colţ al 
canapelei adânci, atentă să nu boţească perna de la spate. A îndreptat teancul 
de reviste House and Garden de pe masuta de cafea lăcuită ca oglinda şi s-a 
uitat prin cameră cu mândrie. 

Toţi cei care veneau în casă spuneau că e o încapere superbă. Cu toate că 
era mare, reuşise s-o facă să arate confortabilă şi caldă. De fapt, primise 
atâtea complimente pentru felul în care decorase casa, încât a hotărât că ar 
putea încerca să-şi facă o profesie din asta. În vară avea să meargă la un curs 
parţial de decoraţiuni interioare - nu că s-ar fi aşteptat să înveţe de acolo ceva 
ce nu ştia deja despre interioare, dar pentru că simţea că era important 
pentru potenţialii clienţi ca ea să aibă o formă de pregătire oflcială. 

Una dintre prietene îi oferise deja un comision ca să aranjeze o casă de 
vacanţă pe care tocmai o cumpărase ca investiţie şi Angelina aştepta cu 
nerăbdare să bântuie prin anticariate şi să aleagă materiale pentru draperii. 


Mai ales acum, când Rory era la internat în timpul săptămânii şi Julian nu 

ajungea niciodată acasă decât târziu, dacă ajungea. l-ar da de făcut ceva atât 
plăcut, cât şi avantajos financiar cu care să-şi umple zilele. 

Angelina a sorbit din vin, mulţumită, şi şi-a îngăduit să zâmbească 
gândindu-se cum îi reuşise totul. O casă frumoasă, un copil şi un bărbat bogat, 
de succes, cu care să-şi împartă viaţa. 

Pe moment se impunea să fie prudenţi. N-ar fi bine nici pentru reputaţia sa, 
nici pentru cariera lui Julian ca alţii să afle că are o relaţie cu un avocat care, 
chiar dacă n-a reprezentat-o, a sfătuit-o cum să treacă de greutăţile din jurul 
divorţului. 

Dar chiar şi asta ieşise bine. Angelina fusese pe punctul să-i spună lui David 
că îl părăseşte ca să fie cu Julian tocmai când David şi-a pierdut serviciul, şi n- 
a mai fost în stare să priceapă ce se întâmplă, şi a atacat-o. 

L-a sunat pe Julian, îngrozită, după ce poliţiştii l-au dus pe David. El a 
preluat controlul. 

A propus ca Angelina să-l acuze pe David de agresiune. Ea a şovăit, dat fiind 
că înţelegea de ce fusese aşa de furios David în noaptea aceea, dar, aşa cum a 
subliniat Julian, era un motiv minunat ca să-i ceară divorţul şi în acelaşi timp 
să-şi păstreze reputaţia neştirbită. 

Discuţiile din cercurile în care erau şi ea, şi Julian n-aveau să fie despre 
„sărmanul David, părăsit pentru alt bărbat de o soţie pe care o adora, ci 
simpatie faţă de Angelina, soţia bătută, măritată cu un betiv violent. Iar ea, 
pentru protecţia sa şi a fiului său, n-avea de ales, trebuia să divorţeze. 

Angelina nu fusese convinsă când Julian a făcut propunerea, însă când 
David s-a întors acasă a doua zi dimineaţă şi a spart o fereastră s-a speriat de- 
a binelea. Julian a pomenit din nou de acuzaţia de agresiune, adăugând un 
ordin de restricţie ca să-l ţină pe David departe în mod legal. Deja nu mai avea 
mustrări de cuget când i-a spus avocatului să demareze acţiunea. 

Iniţial, când l-a părăsit pe David, Angelina a presupus că trebuie să-şi 
sacrifice casa iubită. Apoi Julian a propus să preia ipoteca împreună cu ea, să 
folosească banii de la vânzarea propriei case ca să cumpere partea lui David şi 
să se mute acolo. 

Pe ea a încântat-o ideea. lar renunţarea la acuzaţia de agresiune în 


schimbul unui divorţ rapid a făcut ca ea să nu aibă conştiinţa încarcată. Oricât 

de mult ar fi dorit să scape din casnicia cu David, să-l împovăreze cu cazier 
pentru un delict pe care el nu-l comisese cu adevărat era josnic. 

Simţea simpatie pentru David, dar nu destulă ca să nu mai doarmă noaptea. 
El era unul dintre rataţi şi era uşurată că nu mai trebuie să-l târască după ea. 

Acum avea un bărbat care era la fel de ambițios ca ea. El voia tot ce e mai 
bun, să-şi sărbătorească realizările cheltuind banii pe care îi câştigase 
muncind din greu. 

Vorbiseră deja să dea o mare petrecere ca să serbeze parteneriatul lor şi a 
patruzecea aniversare a lui Julian. Angelina vorbise deja cu firme care 
închiriau corturi, firme de catering şi impresari de muzicieni. Julian îi dăduse 
mână liberă să cheltuiască banii lui şi să facă aranjamente spectaculoase. Şi 
va trebui să meargă la Londra ca să-şi cumpere o rochie specială. 

Da, lucrurile ieşiseră de minune pentru Angelina. Nu mai era decât o 
pietricică în pantof. Şi anume fiul ei, Rory. 

Angelina era o mamă iubitoare şi devotată. A fost cumplit să vadă durerea 
lui Rory pe când se resemna cu divorţul părinţilor. Ştia că tatăl şi fiul au o 
legătură specială; recunoştea asemănările dintre ei. Când i-a spus că tati n-o 
să mai vină niciodată acasă, Rory a plâns toată noaptea. 

De atunci a dispărut în cochilia lui. Când venea acasă de la şcoală, în 
weekenduri, rareori vorbea cu ea despre altceva în afară de mâncare şi 
programe. 

Ştia că e prea devreme ca să-i spună de prezenţa lui Julian în viaţa ei. 
Fusese greu, dar s-a descurcat, cu internatul în timpul săptămânii şi şederea 
lui Rory la tatăl lui o dată la două săptămâni. 

Apoi, în urmă cu câteva zile, Julian a anunţat că crede că este vremea să-i 
spună lui Rory. Că s-a săturat până-n gât să se furişeze ca un adolescent. Voia 
să se mute în casa a cărei ipotecă îl costa ochii din cap, să-i dezvăluie totul lui 
Rory şi lumii întregi. Făcuse rezervare pentru toţi trei la schi în vacanţa de la 
jumătatea trimestrului. 

- Rory şi cu mine ne putem împrieteni pe pârtii, a zis el. 

Angelina s-a cutremurat la gândul că pe Rory, niciodată înclinat spre sport, 
o să-l înveţe să schieze atleticul Julian. 


Oricum, a recunoscut că Julian are dreptate. Rory, care peste două luni 

împlinea paisprezece ani, ar trebui să fie destul de matur ca să facă faţă. 

În acest weekend, când Rory venea acasă, avea să deschidă subiectul că vor 
petrece vacanţa împreună cu „prietenul“ ei. 

Angelina a auzit uşa din spate deschizându-se şi şi-a îndreptat spatele. 
Măcar de data asta Julian ajunsese la timp. A băut ce mai rămăsese în pahar şi 
s-a ridicat în picioare, privindu-se încă o dată în oglinda de deasupra 
şemineului. 

A auzit paşi pe dalele de piatră din hol, venind spre ea. Uşa s-a deschis. 

- lubitule, eu... 

Angelina şi-a dus brusc mâna la gură când a văzut cine a intrat în salonul ei, 
lăsând o dără de noroi pe covorul de culoarea oului de rață. 

- Salut, Angie. Am venit la tine pentru Rory. 

Ea s-a tras înapoi când el s-a apropiat, dar s-a pomenit blocată de 
bibliotecă. 

- Nu mai arăta aşa de îngrozită. N-am venit să-ţi fac vreun rău. Nu vreau 
decât să vorbim un pic despre Rory. Blestemaţii ăia de la şcoală nu vor să mă 
lase să-l văd şi sunt mort de îngrijorare. 

Era destul de aproape ca Angelina să simtă duhoarea de băutură din 
răsuflarea lui. 

- O, David. Am crezut că te-ai lăsat de alcool. Iar ai băut. 

- Din păcate, nu destul ca să mă ameţesc. S-a îndepărtat de ea. Uite ce-i, nu 
te mai purta de parcă aş fi criminalul cu toporul. N-o să te ating nici cu un 
deget. Cu toate că suntem divorţaţi, avem împreună un copil. Şi el are 
necazuri. 

Angelina s-a tras încet spre canapea şi s-a aşezat cu grijă pe margine. David 
arăta groaznic. Era evident că nu se bărbierise şi nu se spălase de zile întregi, 
iar părul, care crescuse mult mai lung în ultimele luni, îi atârna în şuviţe 
slinoase în jurul feţei. 

- David, ştii, nu poţi să mai dai buzna aici. Nu e casa ta, a început ea. Data 
viitoare te rog să mă suni şi putem aranja să ne întâlnim undeva. 

- Angie, las-o baltă. Îmi răspunzi la telefon rareori, sau niciodată, şi cu 
siguranţă n-ai vrea nici moartă să fii văzută cu mine într-un loc public. Ce 


altceva ar trebui să fac? Să las copilul nostru să sufere în continuare pentru că 

mama lui refuză să aibă de-a face cu mine? 

Ea n-a spus nimic. 

- N-ai ceva de băut pe aici? a întrebat el. 

- David... Eu... 

El ieşise deja din cameră şi s-a înapoiat cu sticla de vin pe care Angelina 
dăduse o mică avere ca să însoţească cina în seara aceea. A scos dopul şi a 
turnat vin într-un pahar. 

- A trebuit să beau ca să prind curaj să vin aici. A dus paharul la gură şi a 
luat o înghiţitură mare. Mai e şi foarte bun. Aştepţi pe cineva? Văd că masa e 
aşternută pentru o cină à deux”? Ai un iubit, nu-i aşa? 

- Nu... Eu, da... Uite ce-i, nu-i treaba ta. Spune doar ce vrei să spui şi pleacă. 

Angelina a aruncat o privire agitată spre ceas. 

- Rory m-a sunat de la şcoală acum două zile. Părea foarte necăjit. 

- Zău? Părea bine când l-am văzut în capelă la spectacolul cu corul, vinerea 
trecută. Sâmbătă dimineaţă s-a dus direct la Festivalul de Cor al Şcolilor 
Independente, aşa că n-am mai avut ocazia să-l văd de atunci. Ce ţi-a spus la 
telefon? 

- Ceva în genul că nu-i nimeni acolo ca să-l apere. David a mai luat o 
înghiţitură de vin şi şi-a umplut la loc paharul. Nu ştiu ce a vrut sa spună, tu 
ştii? 

- Nu, n-am nici o idee, David. 

Angelina s-a încruntat, îngrijorată. 

- Am vrut să dau de el vineri seara, dar nu era acolo. 

- Asta deoarece cânta în capelă, David. 

- Apoi le-am lăsat mesaje directorului şcolii şi nepricopsitului ăluia de 
director de la Fleat House. Nici unul nu m-a sunat. Aşa că m-am dus iar azi- 
dimineaţă la şcoală şi am insistat să-l văd pe Rory, dar ticălosul de director al 
şcolii a refuzat. Iisuse! Mă enervează foarte tare! 

David a golit paharul şi l-a umplut iar. 

Angelina s-a gândit cum l-a văzut directorul şcolii pe David: beat şi agresiv, 
dând năvală în şcoală şi insistând să-şi vadă fiul. 


- O să sun la Fleat House imediat după ce pleci, să verific dacă e bine. Şi o 


9 În doi (în limba franceză în original) 

să vină acasă peste o zi. Pot să vorbesc atunci cu el. 

- Te rog, Angie, n-ai putea să suni acum? 

- O s-o fac de îndată ce pleci. Şi promit să te sun, zău. Acum, David, eu... 

- Directorul şcolii a zis că-l pune pe Frederiks să se asigure că Rory mă sună 
în seara asta, dar, din experienţă, n-aş miza pe asta. 

David umbla de colo-colo împleticit. 

- Simt cu toată fiinţa că ceva nu-i în ordine. Promiţi că suni? 

- Sigur că da, David, a zis ea cu blândeţe. Promit. 

- Crezi că a fost hărțuit? 

- Nu ştiu. Poate că e din pricina acelui băiat care a murit la şcoală din cauza 
unei crize de epilepsie? 

- Zău că nu ştiu, dar trebuie să aflăm. David s-a oprit şi s-a răsucit spre ea, 
privind-o fix. Uite ce-i, ştiu cât de razna a luat-o totul, Angie, dar cel puţin îi 
datorăm lui Rory să încercăm să comunicăm la un anumit nivel. 

Angelina a încuviinţat din cap. 

- Da. S-a uitat iar la ceas, apoi s-a ridicat în picioare, armonia de moment 
fiind înlocuită de urgenţă. În orice clipă trebuie să apară un musafir. Cred că e 
mai bine să pleci. 

El a privit-o trist. 

- Sigur că asta crezi. Brusc, David a izbit paharul de masă, spărgându-l. Nu 
sunt potrivit aici aratând aşa, nu? Beat, disperat... Niciodată nu ţi-a plăcut să 
nu controlezi tu totul, nu, Angie? 

- David, te rog, nu! 

- Nu ce? Să-ţi spun adevărul? Cu ce anume am greşit, Angie? Am fost blând, 
atent, nu te-am înşelat niciodată, ţi-am cumpărat casa la care visai... 

- Cred că ar trebui să pleci. Eu... 

- Te-am iubit, am încercat să-ţi ofer tot ce doreai... 

S-a dus la şemineu şi a luat o statuetă. 

- Îţi aminteşti când ţi-am cumpărat asta? A fost a... şasea aniversare a 
noastră şi am cheltuit pe ea o avere. 

A pus statueta la loc pe poliţă, unde s-a balansat instabil aproape de 
margine. 


- Tot ce am dorit întotdeauna a fost să fiţi fericiţi tu şi Rory. 

Angelina a auzit o maşină intrând pe alee. S-a ridicat. 

- David, trebuie să pleci, acum! 

- Bine, bine. Plec, nu-ţi face griji. Sună-mă. Promiţi? 

- Da. 

- Mulţumesc. Doar fin'că a trebuit să nu te mai iubesc nu înseamnă că nu-mi 
iubesc în continuare fiul. 

David s-a întors spre uşă, dar s-a clătinat, mâneca hanoracului a atins 
statueta de pe poliţă şi aceasta s-a spart în şemineu. 

- Of, Dumnezeule... îmi pare tare rău... eu... David s-a răsucit şi s-a aplecat 
să adune bucăţile. O s-o înlocuiesc. 

Două braţe vânjoase l-au prins de coate şi l-au ridicat brutal în picioare. 

- Ce MAMA DRACULUI cauţi în casa mea? Iar îţi ameninţi fosta nevastă? 
Folosind cioburi de porțelan ca armă? Îl târa afară din cameră, spre uşă. Ştii 
ce s-a întâmplat ultima oară când ai încercat să intri cu forţa aici? 

- Julian, zău, e în ordine. David a venit să mă vadă pentru Rory. Nu m-a 
ameninţat şi tocmai pleca... 

Însă Julian ieşise deja din salon, îmbrâncindu-l pe bietul David spre uşa din 
faţă. A deschis-o şi l-a azvârlit cu putere în grădină. David şi-a pierdut 
echilibrul şi a căzut în stratul de trandafiri de la stânga intrării. 

Gâfâind, Julian şi-a trecut o mână prin păr, şi-a îndreptat hainele şi l-a privit 
pe David care se trudea să se ridice în picioare. 

- Îţi jur, dacă te mai prind vreodată în apropierea acestei case, te potcovesc 
cu alt ordin de restricţie aşa de iute, că picioarele nici nu-ţi vor atinge 
pământul. Cât despre fiul tău, o să am grijă să-i spun ce ticălos beţiv e tatăl 
lui. 

Uşa s-a trântit şi David a rămas afară, în întuneric, cu capul învârtindu-i-se 
de la băutură şi şoc. Îi curgea sânge dintr-un deget, unde se înţepase într-o 
tufă de trandafiri. S-a împleticit în jos spre poartă, neputând să-şi oprească 
lacrimile care îi şiroiau pe faţă. 

- O, Doamne Dumnezeule! a mormăit pe când deschidea portiera. 

Julian Holmes, avocatul cel alunecos şi arogant pe care David îl întâlnise de 
multe ori la serate, trăia cu fosta sa nevastă. 


Locuia în casa lui David, dormea în patul lui David şi, lucrul cel mai rău 

dintre toate, putea să-l vadă oricând pe fiul lui. Ceea ce David nu putea. 

Şi... Mintea îmbibată de alcool căuta legătura care era acolo, îi stătea pe 
limbă... 

Şi dacă persoana de care părea să fie atât de speriat Rory era Julian? 

David şi-a rezemat de volan capul care îi zvâcnea de durere şi s-a întrebat 


dacă era cu putinţă ca lucrurile să se înrăutăţească şi mai mult. 


Jazz era în drum spre casă, cu Miles la volan, în vreme ce ea vorbea pe 
mobil cu Norton. 

- Cadavrul a fost luat şi patologul promite să-l pună pe Hugh Daneman în 
capul listei. Nu putem fi siguri decât după autopsie, însă, din cât am văzut, e 
un caz clar de sinucidere. 

- Ai nevoie şi de alte ajutoare? a întrebat Norton. 

- Criminaliştii din Norwich vin mâine-dimineaţă să cerceteze camera lui 
Cavendish. Nu că ar fi rămas mare lucru de găsit. În cameră s-a făcut 
curăţenie. Ar fi trebuit să fie chemaţi imediat după cele întâmplate. 

- În momentul acela, nimeni nu şi-a dat seama că ar putea să fie altceva 
decât un accident. 

- Atâta doar că asta ne îngreunează munca, domnule. Ştiţi cât de importante 
sunt primele două zile după o crimă. 

- Crimă? 

- Scuze, domnule, am luat-o un pic prea repede. Însă, cu moartea lui Hugh 
Daneman, nu-i nevoie să fii un geniu ca să te prinzi că aici e mai mult decât la 
prima vedere. 

- Crezi că cele două morţi sunt legate între ele? 

- Ar fi o coincidenţă a naibii de mare să nu fie, dar n-o să fac speculaţii până 
ce nu avem nişte fapte. Şi în acest moment nu prea avem. În fine. După ce 
termină cu camera lui Cavendish, o să trimit criminaliştii direct acasă la Hugh 
Daneman. 

- Problema cea mare este cât timp putem să ţinem ascunsă de presă chestia 
asta. O moarte pe care toată lumea o credea până acum accidentală e 
supărătoare, însă două vor stârni panică masivă la şcoală şi printre părinţi. 


- Cel puţin Daneman n-a murit pe teritoriul şcolii. 

- Nu, însă dacă se petrece pe acolo ceva sinistru nu putem lăsa toţi copiii ăia 
în primejdie, nu, Hunter? 

- Nu. Trebuie să obţinem cât mai repede posibil raportul legistului despre 
Daneman. 

- Ai luat legătura cu directorul şcolii în privinţa lui Daneman? a întrebat 
Norton. 

- Da. L-am sunat acum zece minute. Aşa cum vă puteţi închipui, a fost foarte 
îngrijorat. Şi asta ca să nu zic mai mult. Mă văd cu el mâine-dimineaţă la 
prima oră. 

- Ţinem legătura, Hunter. Îmi pare rău că ţi-am pus în braţe încă un mort în 
prima ta zi înapoi la lucru. 

Jazz îl vedea în faţa ochilor pe Norton zâmbind pe sub mustață. 

- Până la urmă n-am ajuns acasă ca s-o pictez pe Mona Lisa, domnule. 

- Nu. Atunci, noapte bună! 

- Noapte bună, domnule! Miles oprise în faţa casei ei. Mulţumesc că m-ai 
adus. 'Te-aş invita la o cafea, dar sunt frântă. 

- Domnia-ta? Obosită? Niciodată. 

- Sunt sigură că o să-mi reintru curând în ritm, dar acum nu vreau decât o 
baie şi culcarea. Vino să mă iei mâine la şapte, bine? 

- S-a făcut. Mă duc să dau o raită prin bordelurile din Foltesham. 

Miles i-a făcut cu ochiul în vreme ce ea deschidea portiera. 

- Poate că ar trebui să dai o raită prin acel bordel anume pe care Charlie şi 
gaşca lui din St Stephen l-au vizitat în noaptea în care a murit? Vorbeşte cu 
patronul, vezi ce zice. 

- Grea sarcină. S-ar putea să trebuiască să dau pe gât vreo două halbe, ca 
să mă integrez. 


- Sigur te descurci tu. Ne vedem la şapte. Noapte bună! 


Jazz zăcea în cadă, rumegând evenimentele zilei. 

Şi dacă Hugh Daneman, aflat în situaţia neobişnuită să se ocupe singur de 
Fleat House, înlocuise, din greşeală sau intenţionat, Epilimul lui Charlie cu 
aspirina? 


Dacă putea să găsească un motiv, să demonstreze că el a fost făptaşul, ar fi 

fost un caz rezolvat pe loc. 

Jazz a oftat ieşind din cadă şi a întins mâna după un prosop, cu piele de 
găină pe tot corpul pe când fugea pe palierul neîncălzit spre dormitor. 

Când avusese vreodată un caz rezolvat pe loc? 

Dar trebuie să existe aşa ceva, cu siguranţă. 

Şi-a pus halatul, s-a dus la parter şi a văzut că robotul telefonului clipeşte. 
Erau mesaje de la instalator, decorator şi de la tatăl ei, care voia să ştie cum a 
fost prima zi înapoi la lucru. 

A luat telefonul şi şi-a sunat părinţii. 

- Tată, eu sunt. Da, bine, dar, Dumnezeule mare, sunt frântă. Am găsit un alt 
cadavru la cinci şi jumătate, aşa că situaţia se încinge. 

- Ce? În Norfolkul cel somnoros? Păi, poţi scoate ceva bun din asta, dragă. 
Te bucuri că te-ai întors? 

- O să-ţi spun peste câteva zile. În seara asta sunt sleită. 

- Se înţelege. Oricum, eu, unul, cred că ai luat hotărârea cea bună. Ai putea 
să vii aici la prânz duminică, să ne povesteşti totul mamei şi mie? 

- Mi-ar plăcea, însă trebuie să văd cum merge cazul. 

- Desigur, dar ascultă, azi a venit pe aici un tip. Îl cheamă Jonathan Scott şi 
îşi dă doctoratul cu tema crima în Britania modernă. A auzit la Universitate că 
fiica mea e detectiv-inspector şi ar vrea să-ţi ia un interviu într-una din 
următoarele zile. 

- O să fiu groaznic de ocupată, tată. 

- Ştiu. Dar ce-ar fi să-ţi rupi din timp o oră duminică, după ce ai savurat 
pulpa de miel gătită de mama ta? E un tip tare simpatic. Cu siguranţă o să-ţi 
placă. 

- Nu cumva încerci să mă combini cu el? 

- Sfinte Dumnezeule, nu! Oricum, e mai mic decât tine cu câţiva ani. 

- Şi, oricum, nu l-ar atrage o fată bătrână smochinită? 

- Întocmai. 

- Mulţumesc, tată. Mă bazez pe tine să faci minuni pentru morala mea. 
Apropo, cum te simţi? 

- Voios, ca întotdeauna. 


- Bine. Păi, în afară de cazul în care mă ia pe sus ancheta asta până atunci, 

vin duminică. 

- Abia aştept, dragă. Rămâi cu bine! 

- Spune-i mamei că o iubesc. Noapte bună, tată! 

Jazz a pus jos telefonul, a stins lumina şi a urcat obosită scara. Pe când se 
aşeza în pat, şi-a dat seama că era pentru prima dată în şapte luni când nu se 


gândise deloc în timpul zilei la fostul soţ. 

Robert Jones avea o culoare ciudată. Jazz îi vedea broboanele de sudoare de 
pe tâmple. 

- Sunt foarte îngrijorat, doamnă inspectoare Hunter. Foarte îngrijorat. Unei 
morţi care poate că a fost un accident îi putem face faţă, însă două... două 
sunt periculoase. 

- Înţeleg, domnule Jones. E o situaţie foarte neplăcută. Dacă asta vă poate 
consola cât de cât, suntem aproape siguri că domnul Daneman s-a sinucis. 

- Ei bine, presupun că e ceva, a recunoscut directorul. 

- Evident, nu putem confirma asta decât după terminarea autopsiei, a 
adăugat Jazz. 

- Nu. Aşadar, poate că nu-i decât o coincidenţă nefericită? 

- Mă tem că nu pot să vă răspund în acest moment. Spuneţi-mi, domnul 
Daneman şi Charlie Cavendish se înțelegeau bine? 

- Păi... pe scurt, n-aveau nimic în comun. Charlie nu era studios, îi plăcea să 
fie în gaşcă şi era zgomotos. Pe de altă parte, Hugh era un om blând, de modă 
veche. În tinereţe era printre latiniştii de la Oxford. Ducea o viaţă liniştită, 
înconjurat de cărţile sale, şi a făcut multe traduceri pentru British Library. M- 
am întrebat adesea ce căuta de fapt aici, la St Stephen. A fost un expert 
renumit în domeniul manuscriselor în limba latină din secolul al XIV-lea. 

- Era îndrăgit de ceilalţi angajaţi de aici? 

- O, foarte mult, a răspuns directorul. Nimeni n-avea nici o vorbă rea despre 
Hugh. Era un om aşa de blând şi, chiar dacă un pic pe altă lume, a fost un 
responsabil cu studiile excelent pentru unii dintre băieţii mai tineri, aflaţi 
departe de casă pentru prima oară. Îi asculta cu simpatie atunci când aveau o 
problemă. 

- Avea rude? a întrebat Jazz. 

- Era burlac. De fapt, nu cred că a fost vreodată însurat. Cât despre familia 
mai largă... Robert Jones a ridicat din umeri. Nu ştiu nimic. Era foarte 
rezervat. Nu se amesteca deloc cu ceilalţi angajaţi. 

- Atunci o să căutăm pe computere să vedem dacă putem găsi ruda cea mai 


apropiată. 

- Îmi pare rău că nu vă pot ajuta mai departe cu asta. Hugh era cu adevărat 
o enigmă în privinţa vieţii personale. 

- Aţi observat în ultima vreme vreo schimbare la el? a tatonat Jazz. Părea 
deprimat? 

- Nu, însă Hugh n-a fost niciodată genul care să-şi arate emoţiile. Putea să 
se petreacă orice în capul lui inteligent, însă nimeni de aici n-ar fi ştiut ce 
anume. 

- Aşadar, revenind la discuţia noastră, l-a îmboldit Jazz, Charlie şi Hugh nu 
se înțelegeau? 

- Hugh a fost meditatorul lui Charlie când băiatul a venit aici, dar am 
schimbat acest aranjament după câteva săptămâni. Se călcau pe nervi unul pe 
altul. Charlie putea să fie... arogant şi uneori agresiv. Hugh, veşnicul pacifist, 
nu putea să se descurce cu acest tip de personalitate, aşa că i l-am dat în grijă 
lui Sebastian Frederiks, cu care relaţia s-a dovedit a fi mult mai eficientă. 

- Înţeleg. Jazz s-a aplecat peste birou. Domnule Jones, vă rog să-mi 
răspundeţi sincer: Charlie Cavendish avea renumele de huligan? 

A fost o tăcere, apoi un oftat înainte ca directorul să răspundă: 

- Presupun că avea o anumită reputaţie, da. Cât de intenţionată era 
purtarea lui, asta nu ştiu, dar le-a făcut zile fripte unora dintre băieţii mai 
tineri, mai ales când au ajuns aici. Nu-i plăceau pămpălăii, simţea că este 
datoria lui să-i oţelească. Însă, trebuie să repet, doamnă inspectoare Hunter, 
nu avem o problemă cu hărţuirea în şcoală, în ansamblu. Suntem tot timpul 
vigilenţi. Charlie era un caz izolat şi a fost mustrat în mai multe rânduri. 

- Prin urmare, era un huligan. Pare să fi fost un băiat dificil, a comentat 
Jazz. 

- A fost unul dintre cei mai dificili elevi, da, însă nu putem decât să încercăm 
să ne descurcăm cu materia primă care ne este dată. Adevărul este că Charlie 
a fost răsfăţat de părinţi încă din ziua în care s-a născut. El... nu izbutea să 
priceapă conceptul de limite. 

- Încă o întrebare, Jazz a pus pe biroul directorului un portofel de plastic 
deschis. Recunoaşteţi persoana? 

Bărbatul a luat fotografia mică şi a privit-o cu ochii mijiţi. 


- Foarte decolorată, nu? Însă faţa îmi pare cunoscută. 

- Am luat-o de sub fotoliul în care a fost găsit mort Hugh Daneman. Poate că 
o ţinea în mână şi a căzut când şi-a pierdut cunoştinţa. Deci îmi puteţi spune 
cine este? 

- Nu. 

Jones s-a uitat din nou la faţa de înger, cu păr blond, lung, care încadra 
trăsături delicate. 

- E frumoasă, nu-i aşa? 

- Da, şi foarte tânără. Mă întreb dacă n-ar putea fi copilul domnului 
Daneman, dar este evident că nu ştiţi nimic despre asta. 

- Nu. Bărbatul i-a înapoiat fotografia. Îmi pare rău. 

- Spuneţi-mi, domnule Jones, vă vine în minte vreun motiv pentru care Hugh 
Daneman ar fi vrut să-l omoare pe Charlie Cavendish? 

- Ce?! Hugh? Să omoare pe cineva? Directorul a clătinat din cap, nevenindu- 
i să creadă. Sincer să fiu, doamnă inspectoare, ideea e absurdă, cu totul 
absurdă! Şi apoi, înţeleg că trebuie să investigaţi moartea lui Charlie, dar nu 
vă pripiţi un pic sugerând că a fost ucis? 

Jazz s-a ridicat în picioare. S-a uitat în jos spre Robert Jones şi a clătinat 
încet din cap. 

- Mă tem că nu putem exclude posibilitatea. M-am gândit la toate felurile în 
care Charlie ar fi putut înghiţi cu bună-ştiinţă acele tablete, ştiind foarte bine 
că îl pot ucide. Aşadar, iată faptele: fie s-a sinucis, fie cineva i-a înlocuit 
tabletele de Epilim cu aspirină. Şi, dacă e adevărată a doua variantă, pentru 
mine înseamnă crimă, domnule Jones. 

- Poate că a fost sinucidere..., a sugerat directorul cu voce stinsă. 

- Nu credeţi asta, nu-i aşa? 

El a şovăit, apoi a clătinat din cap, învins: 

- Nu. Nu, nu cred. Vreau să zic, nu poţi fi niciodată sigur, mai ales cu 
adolescenţii, dar, cunoscându-l pe Charlie, sunt de acord că este foarte puţin 
probabil. 

- Ziceţi că îl credeţi pe Hugh Daneman incapabil de crimă? 

- Absolut, după părerea mea, da. 

- Ştiaţi că a fost singur în internat în acea seară de vineri? 


- Nu, doamnă inspectoare, asistenta medicală era plecată, însă Sebastian 


81 


Frederiks era şi el acolo. 

- Nu, nu era. După spusele domnului Frederiks însuşi, avea o întâlnire 
altundeva, despre care nu ne-a dat amănunte. 

- Adevărat? Directorul s-a uitat la Jazz uimit. Sunteţi sigură de asta? 

- Sunt sigură că mi-a spus că nu se afla în Fleat House în seara de vineri, 
între şapte şi jumătate şi miezul nopţii, da. 

- Sincer, sunt consternat. Sebastian Frederiks este cel mai devotat director 
de internat pe care îl avem. Trăieşte pentru acei băieţi şi ştie regulile; că 
întotdeauna trebuie să fie prezenţi în internat doi membri ai personalului. Nu 
pot să cred că i-ar pune în pericol în mod flagrant pe cei care sunt în grija sa. 
Sau „s-o şteargă”, fără să-mi spună. 

- Poate ca ar trebui să-l întrebaţi unde a fost, domnule Jones. Cu siguranţă, 
mie nu mi-a dat nici un răspuns. 

- Fără îndoială am s-o fac. A luat o înghiţitură de apă dintr-un pahar de pe 
birou. Dumnezeule mare, toată treaba asta devine un coşmar! 

- Ei bine, presupun că s-ar putea spune că absenţa lui Frederiks a fost 
descoperită doar din cauza morţii lui Charlie. Dar, reluând un pic firul, 
înseamnă că Hugh Daneman a avut o mulţime de ocazii să intre în camera 
victimei fără să fie văzut. Şi apoi a preferat să-şi ia viaţa în loc să trăiască mai 
departe cu vinovăția şi consecinţele crimei sale. În ochii directorului a apărut 
o licărire de speranţă. 

- Asta ar fi o posibilitate. 

- Tocmai mi-aţi repetat ce absurd este să sugerez măcar că Daneman ar fi 
putut săvârşi un omor. 

- Cum ziceam, nu l-am cunoscut bine... aproape deloc... eu... Ei bine, oricât 
de mult aş dori o soluţie de-a gata la încâlceala asta, a oftat Robert Jones, pur 
şi simplu n-o văd. Hugh a avut de-a face cu o mulţime de băieţi dificili în lunga 
sa carieră de responsabil cu studiile la St Stephen. Nu cred că o ciocnire a 
personalităţilor l-ar fi făcut să ucidă. 

- În afară de cazul în care a fost un alt motiv pe care nu-l ştim. 

Robert Jones şi-a încleştat mâinile una de alta. 

- Nu cunosc nici unul. Dumneavoastră sunteţi detectivul, doamnă 


inspectoare Hunter. A oftat. Cât de repede veţi informa restul lumii despre 

moartea lui Hugh Daneman? Vă daţi seama ce nebunie o să fie când o să afle 
părinţii despre acest nou fapt, nu? Se vor întreba ce naiba se întâmplă aici, şi 
nu-i pot învinovăţi. 

- Nu vom da informaţii presei în urmatoarele două zile, până nu avem 
rezultatele autopsiei domnului Daneman. Totuşi, aş vrea să fiţi conştient că 
este posibil ca în prezent un ucigaş să bântuie pe aici. 

- Dar nu e sigur, nu? 

Jazz şi-a ales cu grijă cuvintele. 

- Domnule Jones, este şcoala dumneavoastră. Sunteţi răspunzător de binele 
general al angajaţilor şi elevilor. Nu pot decât să vă ofer informaţiile pe 
măsură ce progresează ancheta mea, dar în ultimă instanţă dumneavoastră 
hotărâți dacă închideţi sau nu şcoala. 

- Păi, cu siguranţă am nevoie de sfatul dumneavoastră. Credeţi că pun în 
pericol nişte vieţi dacă nu o fac? Dacă închidem, va fi sfârşitul şcolii, ştiţi, 
chiar va fi. 

- Dacă vreţi să ţineţi şcoala deschisă, ce vă propun acum este să adunaţi 
personalul şi şefii claselor şi să le spuneţi că moartea lui Charlie nu mai arată 
a accident. Adulții sunt şi ei predispuşi la panică, nu doar copiii, aşa că 
încercaţi să nu păreţi alarmist. Sunt şanse ca, chiar dacă Charlie a fost 
omorât, să fi fost o răzbunare personală, nu fapta unui criminal în serie. 

- Dumnezeule din ceruri! Mă speriaţi pe mine, doamnă inspectoare, ce să 
mai vorbim de angajaţii mei? 

Jones s-a ridicat şi a început să umble prin spaţiul mic din spatele biroului. 

- Puneţi angajaţii să avertizeze băieţii din ultimul an să-şi încuie camerele 
înainte să se culce, iar în cazul elevilor şi elevelor mai mici care au dormitoare 
comune, puneţi un membru al personalului sau un şef de clasă să doarmă cu 
ei. De asemenea, o să pun agenţi de poliţie să patruleze permanent prin 
şcoală. 

- Iisuse! St Stephen e asediat! Să le spun de moartea lui Hugh? 

- Încă nu. Pentru ei, domnul Daneman este încă acasă, cu gripă. Jazz i-a 
zâmbit scurt. Nu uitaţi, este şi în interesul meu să ţin şcoala deschisă. Nu 
vreau ca suspecţii să dispară înainte să pot lămuri toate astea. Vă mulţumesc, 


domnule Jones. O să vă ţin permanent la curent cu mersul anchetei. 

Jazz a ieşit din cabinetul directorului şi a traversat curtea spre camera care 
le-a fost pusă la dispoziţie. 

Miles stătea la pupitrul lui, căscând. 

- Te-ai culcat târziu? 

- Da. M-am dus la barul în care se duc puştii de la St Stephen şi până la 
urmă am stat la taifas cu patronul până târziu. 

- Doar taifas? 

Jazz şi-a pus servieta pe pupitru. 

- Adevărul e că i-am ţinut tovărăşie pe partea de bere. N-am băut decât trei 
halbe, dar probabil că pe aici o fac mai tare decât la Londra. Mă simt epuizat. 

- Tot aerul ăsta de la ţară, sergent Miles. Plamânii tăi nu-i fac faţă. Deci ce a 
avut de spus patronul? 

- Nu mare lucru cu adevărat interesant. A întrebat-o pe barmaniţa care 
fusese de serviciu în seara aceea şi ea îşi aminteşte că Charlie şi gaşca lui au 
fost acolo. Se pare că ela avut o mică aventură cu o prietenă de-ale ei chiar 
înainte de Crăciun, aşa că l-a recunoscut. 

Locul era plin de elevi din ultimul an de la St Stephen, pentru că e singurul 
loc din oraş în care au voie să meargă. 

Jazz şi-a scos haina, s-a aşezat la pupitru şi a pornit laptopul. 

- Ai întrebat dacă s-a întâmplat să circule pe acolo substanţe ilegale? 

- Da, nu că el ar fi recunoscut dacă ar fi fost aşa, evident. E de înţeles că a 
negat când l-am întrebat, a zis că n-a permis niciodată droguri în localul său. 
Şi înclin să-l cred. Barul are o relaţie bună cu şcoala; câştigă bani, dar 
supraveghează elevii. Nu cred că patronul ar vrea să pericliteze asta. 

- Ideea că drogurile sunt o activitate de grup e bună. Dacă Charlie ar fi 
făcut rost de ceva ilegal în seara aceea, cred că ar fi consumat pe loc. Şi şi-ar 
fi pierdut cunoştinţa în câteva minute. 

- În afară de cazul în care s-a întâlnit cu un traficant după plecarea din bar. 
Însă patronul zice că nu ştie să fie traficanţi de droguri în Foltesham. Dar 
trebuie să recunoaştem, în ziua de azi puştii găsesc oriunde ceea ce vor. 
Întotdeauna sunt şi tineri localnici în acel bar. Oricare dintre ei ar fi putut să 


aibă la el ceva de vânzare. Dar mă îndoiesc că ar fi făcut-o înăuntru. 

- Află exact cu cine a fost Charlie în seara aceea. Probabil a plecat de la 
şcoală împreună cu prietenii. Uite. Jazz i-a dat lui Miles lista primită de la 
Sebastian Frederiks. Aceştia sunt cei mai apropiaţi prieteni ai lui Charlie, 
după spusele directorului internatului. Poate că unii erau cu el la bar în seara 
aceea. Vreau să stai de vorbă cu colegii de clasă. Am auzit ce spun profesorii 
lui. Hai să vedem părerea colegilor despre Charlie Cavendish. 

- Bine, a încuviinţat din cap Miles. O să pun un anunţ la avizier. Încă o mică 
problemă. Miles a arătat încăperea strâmtă. O sa fie cam greu de respirat aici. 
Unde să discut cu ei? 

- Întreabă-l pe Frederiks dacă poţi folosi livingul lui. 

- Bine. 

- Apropo, l-ai văzut pe sergentul Roland? Credeam că trebuie sa ne întâlnim 
aici la opt, iar acum e opt şi jumătate. 

- Da. Dar acum o jumătate de oră s-a dus să vorbească cu echipa de 
criminalişti în camera lui Cavendish. Nu l-am mai văzut de atunci. Se plangea 
de o durere de dinţi. Nu-i un tip prea fericit, după cum se vede. 

- Mă duc şi eu şi îl prind acolo. Rahat! 

- Ce e? 

- Tocmai m-am conectat automat la dosarele noastre şi mi-am dat seama că 
nu există aici nici măcar o priză de reţea, ce să mai vorbim de acces rapid la 
internet! Găseşte pe cineva şi pune-l să ne conecteze cât mai repede, te rog. 

- O să fac tot ce pot, dar nu-s mari şanse. 

- Trebuie să văd măcar ce informaţii avem despre Hugh Daneman. Sună la 
sediu şi spune-le să-mi trimită imediat prin e-mail tot ce găsesc despre el. Şi 
intre timp caută-mi o priză de internet pe care s-o pot folosi, bine? Trebuie să 
plec. 

Miles s-a uitat la ea în timp ce îşi închidea laptopul. 

- Te face să te întrebi cum se descurcau în vremea dinaintea informaticii, 
nu-i aşa? 

Ochii lui scânteiau poznaş. 

În drum spre uşă, Jazz s-a răsucit spre el. 

- Presupun că Miss Marple vedea totul în frunzele de ceai. Cu siguranţă bea 


destul ceai. Ne vedem mai târziu. 

- Să vă aduc două brioşe frumoase pentru prânz? a strigat Miles în vreme ce 


uşa se trântea. 


Jazz i-a găsit pe criminalişti în holul din Fleat House. 

Le-a strâns mâinile şi s-a prezentat şefei echipei de criminalişti din 
Norwich. 

- Eu sunt Shirley Adams, a zis femeia, strângând puternic mâna lui Jazz. Mă 
bucur să vă cunosc, doamnă. 

- Aţi găsit ceva? a întrebat-o Jazz. 

- Mă tem că nu cine ştie ce. Shirley a ridicat din umeri. Camera a fost 
curățată. Am reuşit să găsim două amprente, nişte fire de păr, chestiile 
obişnuite. O să le trimit la laborator şi ne vor anunţa de îndată ce le 
analizează. 

- Aţi primit mesajul meu despre casa lui Hugh Daneman? a întrebat Jazz. 

- Da, acum mergem direct acolo. 

- Bine. 

Jazz a scos din buzunar cheia de la uşă şi i-a dat-o sergentului Roland, care 
stătea stingherit în spatele lui Shirley. 

- Roland o să vă deschidă uşa. Încerc să ajung şi eu mai târziu, dacă pot. 

- S-ar putea să trebuiască să merg la dentist după aceea, doamnă. Nu mă 
mai lasă durerea de dinţi, a zis Roland. 

- Cere-i lui Shirley să-ţi scoată dintele. Cu siguranţă se pricepe la asta, a 
zâmbit Jazz, însă gluma n-a avut succes şi Roland s-a uitat urât la ea. Ne 
vedem mai târziu în camera noastră de lucru. 

- Da, doamnă. 

Jazz s-a răsucit şi a constatat că asistenta medicală stătea în spatele ei. 

- Bună dimineaţa, doamnă asistentă. Am venit să-l văd pe Rory Millar. 

- Ştiu, însă nu-l puteţi vedea acum. Astă-noapte s-a simţit foarte rău şi 
tocmai a adormit. 

- Înţeleg. Ce are? 

- Un deranjament stomacal. O să vedem cum se simte când se trezeşte, 
Dacă nu e mai bine, o să-l trimit la  infirmerie, să-l consulte doctorul. 


Presupun că e din cauza supărării. Bietul băieţel, a avut câteva luni grele. 

Jazz a văzut cum ochii asistentei medicale se îmblânzesc şi părerea despre 
ea i s-a îmbunătăţit un pic. 

- Bine, poate că îl văd mai târziu, când o să-şi recapete puterile. Dacă tot 
sunt aici, aţi vrea să stăm un pic de vorbă? 

- Sigur. Putem folosi livingul domnului Frederiks. În dimineaţa asta a ieşit să 
antreneze prima echipă. Jazz a urmat-o pe asistentă în living. Vă rog, a zis 
femeia, arătând spre canapea. 

- Mulţumesc. Jazz s-a aşezat şi a zâmbit. Ştiu că sergentul Miles a stat de 
vorbă cu dumneavoastră ieri, aşa că n-o să reiau cele discutate atunci. Voiam 
doar să ştiu ce părere aveaţi despre Charlie, ce fel de băiat vi se părea. 

Buzele asistentei medicale s-au strâns. 

- Chiar vreţi să ştiţi? 

- Da. 

- Nu sunt lucruri plăcute, şi ştiu că nu trebuie să-i vorbeşti de rău pe morţi. 

- Nu, însă, dacă asta mă ajută să dezleg misterul din ultima noapte a lui 
Charlie, v-aş aprecia sinceritatea. 

- Prea bine. Mâinile asistentei, aşezate pe genunchi, erau încordate, 
Directorul şcolii ar fi trebuit să-l exmatriculeze de mult pe băiatul ăla. Charlie 
a primit trimestrul trecut nenumărate avertismente să se potolească, dar n-au 
avut nici un efect. Băieţilor ca el, ei bine... ştiu ce mi-ar plăcea să le fac. 

Pe obrajii de obicei ca de cretă ai asistentei medicale apăruseră două pete 
slabe de culoare. 

- N-aţi vrea să explicaţi? a zis Jazz. 

- E la fel în fiecare şcoală: profesorii nu reuşesc să controleze un anumit 
grup care le face viaţa amară celorlalţi băieţi. Susţin că reuşesc, însă nu-şi 
dau osteneala să vadă ce se petrece în spatele uşilor închise. 

- E cu putinţă? Să controlezi hărţuirea? 

- Sigur că e. Ar trebui ca vinovatii să fie exmatriculaţi pe loc! Atunci băieţii 
noştri mai vulnerabili n-ar mai plânge în pernă în fiecare noapte. Credeţi-mă, 
i-am auzit. 

- Prin urmare, după părerea dumneavoastră, nici Frederiks, nici directorul 
şcolii n-au fost destul de severi cu Charlie, aşa cum credeţi că ar fi trebuit? 


- l-aş spune un pic mai dur decât atât. Asistenta medicală a strâmbat din 

nas. Frederiks e un bun director de internat. Ţine la băieţi. Însă părea să aibă 
o slăbiciune pentru Charlie Cavendish. I-a trecut cu vederea delictul. 

- Poate că n-au fost dovezi de hărţuire, a sugerat Jazz. 

- Oh, au fost dovezi, a răspuns asistenta cu îndârjire. Recunosc că una 
dintre problemele pe care le au profesorii în zilele astea este faptul că au 
mâinile legate. Nu zic că o chelfăneală pe cinste ca pe vremuri ar da roade pe 
termen lung, dar cel puţin i-ar descuraja să mai facă rele. 

- Da. 

Jazz a descoperit că este de acord cu ea. 

- Vreau să zic, să-l luăm de exemplu pe micul Rory. Suferă de migrene, care 
sunt aproape sigur provocate de stres. Era hărțuit permanent de Charlie şi 
gaşca lui de brute. Totul, din cauză că el se dezvoltă mai încet decât unii 
dintre colegii săi, sau nu-i place să bată pe cineva sau să joace rugby. Ştiţi, 
doamnă inspectoare, că acum două săptămâni Rory a fost încuiat în pivniţa 
din Fleat House de către Cavendish? Bietul gândăcel şi-a ieşit din minţi de 
spaimă. Şi îl înţeleg foarte bine. 

- Nu, n-am ştiut. Dar, cu siguranţă, dacă domnul Frederiks ar fi ştiut că s-a 
întâmplat asta şi că Charlie era făptaşul, ar fi luat măsurile cuvenite? 

- Aşa cum spuneam, domnul Frederiks este un bun director de internat, dar 
în privinţa acestui băiat anume... i se trecea totul cu vederea. Cât despre 
directorul şcolii... Asistenta medicală şi-a muşcat buza. N-aş zice 
„incompetent“. 

- Aşadar, Charlie se lua în mod special de Rory? 

- O, da. Era o ţintă uşoară. Cei mai mulţi dintre huliganii ăştia nu-s pe 
dinăuntru decât nişte laşi. Îşi aleg cu mare grijă victima. 

Jazz a oftat. 

- Bietul Rory! Dar asta se pare că este o problemă în cele mai multe dintre 
şcoli. 

- N-ar mai fi dacă aceşti băieţi ar fi pliviţi ca buruienile şi am scăpa de ei 
înainte să poată face şi mai mult rău. Dar totul ţine de cifre. Directorul preferă 
să-şi încaseze cele şaizeci de mii pentru prezenţa lui Charlie aici - ca să nu mai 
vorbim că unchiul lui e în consiliul de administraţie -, nu să ajute nenumărați 


alţi copii să ducă o viaţă de şcolar fericită, în siguranţă. 

- Nu sugeraţi că Charlie a pus în primejdie vieţi, nu-i aşa? 

- Doamnă inspectoare Hunter, nu vorbesc doar despre efectele fizice ale 
hărţuirii constante. Această purtare poate să lase cicatrici mentale şi 
emoţionale. Credeţi-mă, ştiu. 

- Aţi fost hărţuită în şcoală? 

- Eu? Asistenta a zâmbit pentru prima dată. Nu. Le-am dat exact ce am 
primit. 

„Îmi închipui“, şi-a zis Jazz. 

- Sunt sigură că tot ce spun este împotriva politicii „companiei“. Dacă 
directorul şi Frederiks nu vă spun adevărul, foarte rău, dar eu n-am de gând 
să vă mint în privinţa lui Cavendish şi a purtării lui agresive. 

- Ei bine, vă mulţumesc pentru sinceritate. Spuneţi-mi, de cât timp sunteţi la 
St Stephen? 

- Am lucrat aici o foarte scurtă perioadă mai devreme în carieră şi de 
această dată am venit la începutul anului şcolar, în septembrie. Locuiesc în 
Australia, dar eram în vizită la rude aici, în Norfolk - după o perioadă 
petrecută în SUA - când s-a ivit acest post temporar. Asistenta a ridicat din 
umeri. N-aveam nimic special la care să mă întorc în Perth, aşa că mi-am zis 
că pot să-mi prelungesc un pic călătoria şi să lucrez aici, în Anglia. 

Jazz îşi dădea acum seama că accentul femeii era de la antipod. 

- Domnul Frederiks mi-a spus că aveţi acces amândoi la dulapul cu 
medicamente. Aveţi fiecare câte o cheie. 

- Da, aşa este. Şi-a dus mâna la gât şi a dat la iveală un lănţişor pe care era 
o cheie mică. Asta e a mea şi nu mă despart niciodată de ea. 

- N-aţi împrumutat-o nimănui în seara în care a murit Charlie? 

- Sigur că nu! Ştiu cum sunt băieţii din ziua de azi. Ar folosi orice ca să se 
drogheze. 

- Am primit rezultatele autopsiei. Charlie Cavendish a murit din cauza unui 
şoc anafilactic provocat de înghiţirea a două tablete de aspirină, nu dintr-o 
criză de epilepsie. 

Sprâncenele asistentei s-au înălţat. 

- Când l-au examinat pe Charlie, paramedicii au spus că a murit din cauza 


crizei. Am fost de acord cu ei. Sunt asistentă medicală calificată şi cu 

experienţă, ştiţi? 

- Sunt sigură că simptomele erau asemănătoare, însă autopsia a fost 
minuțioasă. Acum trebuie să descopăr cum se face că Charlie a înghiţit acele 
două tablete de aspirină. Aş vrea să văd un exemplar al listei cu medicamente 
din seara aceea, vă rog. 

- Desigur. Asistenta a încuviinţat din cap. O să vedeţi că totul e în deplină 
ordine. Să v-o aduc acum? 

- Da, mulţumesc. 

Femeia s-a ridicat, apoi s-a oprit şi s-a răsucit spre Jazz. 

- Sper ca diaenosticul greşit să nu fie considerat o pată pe numele meu. 
Murise de mult când l-am găsit, a doua zi dimineaţă. 

- N-o să fie. Aşa cum spuneţi, paramedicii au ajuns la aceeaşi concluzie. 

- Bine. 

Jazz s-a uitat după ea pe când ieşea. Era evident, chiar dacă era tăioasă, că 
ţine la băieţi, mai ales la cei mai vulnerabili. 

Mai era evident şi că îl ura pe Charlie Cavendish... 

Asistenta s-a întors şi i-a înmânat lui Jazz o hârtie. 

- Este lista din ultima vineri. Aşa cum i-am spus detectivului dumneavoastră, 
nu m-am aflat în internat în acea seară. Domnul Daneman avea cheia 
domnului Frederiks. Foarte neglijent din partea domnului Frederiks să-l lase 
singur. Şi, aş putea să adaug, neobişnuit. Din cât am văzut în ultimele luni, în 
afară de hotărârea cu care ignora purtarea lui Cavendish, este un director de 
internat devotat. 

- Nu v-a spus unde a fost? 

- Nu. Şi eu nu pun întrebări indiscrete. Însă trebuie să fi fost o urgenţă ca el 
să plece din internat. 

- Ei bine, mie nu vrea să-mi spună. Jazz a împăturit foaia şi a pus-o în 
buzunar ca să o examineze mai târziu. Aţi putea să-mi daţi de ştire când va fi 
Rory destul de bine ca să-l văd în această după-amiază? 

I-a dat asistentei o carte de vizită cu telefonul ei. 

- Mă îndoiesc că va fi. Nu vă fie cu supărare, dar ultimul lucru de care are 
nevoie bietul băiat este să fie interogat de un poliţist. 


- Vreau să-l văd cât mai curând posibil. Jazz s-a ridicat. Încă ceva: i-aţi spus 


90 


sergentului Roland că vinerea trecută v-aţi întors în apartamentul 
dumneavoastră în jurul orei unsprezece? a întrebat ea pe când se îndreptau 
spre uşă. 

- Da, aşa a fost. 

- N-aţi văzut sau auzit nimic ciudat în următoarea oră? 

- Nu. M-am dus direct la culcare. 

- La ce oră l-aţi găsit pe Charlie a doua zi dimineaţă? 

- Întotdeauna merg la şase patruzeci şi cinci pe coridorul ultimului an şi bat 
în uşile băieţilor. Micul-dejun e la şapte şi jumătate. Când am observat că 
Charlie lipseşte, m-am dus să-i bat din nou la uşă. N-a răspuns, aşa că am 
intrat şi l-am găsit. Ajunseseră la uşa principală. Femeia i-a zâmbit scurt. Asta 
e tot? 

- Deocamdată, da. Vă mulţumesc pentru ajutor. 


Asistenta i-a făcut un semn scurt cu capul şi a pornit în sus pe scară. 
x 


Jenny Colman a bătut la uşa cabinetului lui Robert Jones cu cana de ceai de 
la ora trei. 

- Intră, a zis o voce, şi Jenny a deschis uşa. 

Robert Jones stătea într-o rână la birou, cu cravata strâmbă şi nefericirea 
zugrăvită pe chip. 

- O, domnule Jones, ce e? 

El a clătinat din cap în vreme ce Jenny punea tava pe birou. 

- Nimic, Jenny, sunt doar un pic obosit şi mă doare capul, asta-i tot. 

- Să vă aduc o aspirină sau... hait! A chicotit când şi-a dat seama ce a spus. 
Scuze, domnule Jones. Cam nepotrivit în această situaţie. 

- Nu-ţi face griji, Jenny. Şi nu, o să-mi treacă. 

A privit-o cum toarnă ceaiul. 

- S-a întâmplat ceva, domnule Jones? Nu vreau să fiu indiscretă, dar arătaţi 
groaznic. 

El a simţit brusc nevoia să-i mărturisească cuiva. 

- Uite, Jenny, pot să am încredere în tine? 


- Domnule Jones, lucrez cu dumneavoastră de paisprezece ani şi niciodată n- 

am umblat cu vorba. Sigur că puteţi. Poate că vă veţi simţi mai bine dacă îmi 
spuneţi. Ştiţi ce se zice despre împărtăşirea necazurilor? 

- Da. Bărbatul a tras adânc aer în piept. Hugh Daneman e mort. 

Jenny s-a lăsat pe un scaun în tăcere, şocată. A deschis gura să spună ceva, 
dar n-a ieşit nimic. 

- Ştiu, e o veste groaznică, şi asta după moartea lui Charlie... Robert a 
clătinat din cap. Asta ar putea să ruineze şcoala. 

Ea stătea acolo, muşcându-şi buza, silindu-se să nu izbucnească în plâns în 
faţa lui. 

- Cum? 

Era un sunet înăbuşit, dar n-a fost în stare de mai mult. 

- A fost găsit aseară mort în casă. Poliţiştii cred că s-a sinucis. 

Jenny şi-a luat capul în mâini şi a suspinat. 

- De ce? De ce să facă asta? Nu Hugh, nu Hugh! 

Robert s-a uitat la ea nedumerit. Se aşteptase ca Jenny să-şi arate simpatia 
faţă de el şi situaţia lui grea. 

- Îmi pare rău, Jenny, nu mi-am dat seama că o să fii aşa de necăjită. Îl 
cunoşteai bine? 

Jenny a încuviinţat din cap. 

- Da, aşa e. Îl cunosc de aproape treizeci şi cinci de ani. Am făcut curăţenie 
în casa lui înainte să lucrez aici. 

- Zău? 

- Da, şi era cel mai cumsecade domn pe care l-am întâlnit vreodată. N-ar fi 
făcut rău nici măcar unei muşte, nu! 

- Taci, Jenny! Te rog, e un secret între noi doi. Nu trebuie să spui nimănui. 

- Nu, ştiu asta, n-o să spun, jur. Îmi pare rău, domnule Jones, e şocul, atâta 
tot. 

- Sigur, a încuviinţat el din cap. Uite, ce-ar fi să te duci acasă mai devreme? 
Oricum, cu siguranţă în cele mai multe seri stai până mai târziu decât eşti 
plătită. 

- Mulţumesc, domnule Jones. Cred că aşa o să fac. 

- Atunci ne vedem mâine. 


Jenny se îndrepta deja spre uşă. 

- Eşti sigură că o să-ţi revii? a întrebat el. 


- Da. Şi n-o să spun nimănui. Jur. 

Jenny a vârât cheia în uşa casei sale. A intrat în holul mic, a închis uşa şi, 
cum în cele din urmă i s-au înmuiat picioarele, s-a lăsat să alunece pe podea. 

Când a terminat de plâns s-a adunat de pe jos şi s-a împleticit pe coridorul 
scurt până în bucătărie, unde s-a prăbuşit pe un scaun. Nici măcar vederea 
mobilierului nou şi elegant, făcut la comandă, pentru cumpărarea căruia 
economisise crâncen, n-a reuşit să-i salte moralul. 

- Toţi anii ăştia de sclavie, de economisire a fiecărui bănuţ. Şi pentru ce? a 
întrebat cu disperare. Care naiba e rostul? 

Jenny s-a ridicat şi s-a dus încet la ceainic. A turnat apă şi a apăsat pe 
comutator. Cu paltonul încă pe ea, s-a plimbat prin camerele căsuţei care, ca 
întotdeauna, sclipea de curăţenie. A căutat în buzunar şi a scos un şerveţel ca 
să-şi sufle nasul. Muncise toată viaţa ca să-şi poată permite în cele din urmă 
căsuţa ei. 

S-a ridicat şi a pipăit tapiţeria acrilică moale de pe spătarul canapelei, 
imaculată ca în ziua în care o cumpărase. Şi-a rotit ochii prin încăpere, 
observând televizorul mare dintr-un colţ pe care îl cumpărase recent, cu două 
sute de lire, după mulţi ani în care închiriase unul. 

Totul din această căsuţă fără etaj era plătit de ea. Cu picioarele tremurând 
din nou, Jenny s-a aşezat pe braţul canapelei. 

De-a lungul anilor avusese curtezani. Ştia că n-a fost niciodată o frumuseţe, 
dar cu siguranţă izbutise să atragă bărbaţii. 

Poate faptul că ştiau că inima ei îi aparţine altcuiva făcea mai ispititor fiorul 
urmăririi. Un pretendent a fost foarte insistent, nu pricepea de ce i-a refuzat 
cererea în căsătorie. 

Şi-a zis că viaţa ar îi putut să fie mult mai uşoară dacă ar fi acceptat. Ar fi 
împărţit cu cineva străduinţele şi poverile vieţii. Ar fi avut un umăr pe care să 
plângă când lucrurile nu mergeau bine, însă refuzul iritat de a accepta pe 
oricine altcineva decât bărbatul pe care îl voia a făcut ca asta să fie imposibil. 

Jenny a lăsat baltă ceainicul care fiersese şi s-a dus la măsuţa cu rotile 


pentru băuturi, aflată sub fereastră. Pe ea stăteau ţepene ca nişte santinele 

patru sticle. Bea câteodată, duminica, un păhăruţ de Xeres, dar, cum rareori 
avea musafiri, sticlele de Porto, coniac şi whisky, toate cadouri de Crăciun de 
la domnul Jones, erau neatinse. 

Ştiind că pentru şoc e bun coniacul, a destupat sticla cu mâinile sale 
puternice, iscusite. A turnat un pic într-unul dintre paharele de sticlă fără 
picior aşezate pe măsuţă în faţa sticlelor şi a luat o înghiţitură. 

Coniacul a ars-o pe gât, tăria lui a făcut-o să se înece. 

Dar era plăcut şi alinător pe când aluneca în stomac, aşa că a mai luat o 
înghiţitură. 

S-a dus la comoda de mahon cu intarsii, care fusese a mamei sale şi era 
singurul lucru cu adevărat valoros pe care îl avea. A tras sertarul din stânga şi 
a pipăit în fundul lui după plicul cafeniu. Asprimea cunoscută i-a semnalat că 
l-a găsit. Aşezată pe canapea, a scos ce era în el. 

Fotografia, cea mai importantă piesă din înşelătoria de care se folosise, i-a 
oferit ani de confort, permițându-i să contemple în voie cea mai mare realizare 
din viaţa sa. 

Jenny a pus fotografia la loc în plic. Şi a privit cu tristeţe în depărtare, 


dându-şi seama că ultima sa legătură cu trecutul dispăruse. 


Alistair Miles se uita la grupul dubios de paisprezece tineri şi tinere aşezaţi 
în faţa lui. Deşi toţi erau în uniformă, cei mai mulţi arătau ca şi cum şi-ar fi dat 
osteneala să aibă un aer şleampăt, neîngrijit. Nici unul dintre ei n-avea 
cravata legată bine sau pantofii lustruiţi. 

„Doamne, parc-aş fi taică-meu“, a recunoscut Miles în sinea lui. 

- Bine, fete şi băieţi, vă mulţumesc pentru timpul acordat. Sunt sigur că ştiţi 
cu toţii despre ce este vorba. 

Miles s-a cocoţat pe biroul lui Sebastian Frederiks şi s-a uitat la marea de 
feţe din faţa sa. 

- Se pare că toţi aţi fost cu Charlie în bar în seara în care a murit. E 
adevărat? 

Toţi au încuviinţat din cap. 

- Acum, mai întâi vreau să vă spun că tot ce îmi veţi povesti va fi 


confidential. Nu mă interesează micile delicte personale şi nu voi raporta 

autorităţilor nimic din ce spuneţi. Nu vreau decât să aflu câte ceva despre 
Charlie şi despre seara aceea, şi am nevoie să fiţi cu toţii sinceri. Prima 
întrebare este: ştiţi vreunul dacă Charlie a consumat vreodată droguri de 
orice fel? 

A fost o scurtă tăcere, câteva priviri neliniştite, apoi o blondă atrăgătoare a 
Zis: 

- Nu, n-a consumat. 

- Cine eşti? 

- Emily Harris. Sunt... vreau să zic, am fost iubita lui Charlie. 

Miles a văzut cum fata lasă privirea în jos şi îşi muşcă buza, evident 
străduindu-se să se stăpânească. 

- Îmi pare rău, Emily. Trebuie să fi fost un şoc cumplit pentru tine. 

Ea a încuviinţat din cap în tăcere. 

- Spui că Charlie nu se droga? Eşti sigură? 

- Absolut. Nu era tâmpit, domnule detectiv. Ştia că are epilepsie şi că îşi 
riscă viaţa dacă se atinge de aşa ceva. 

- Dar se găseau... prin jur? 

Miles a cercetat feţele, în căutarea unei reacţii. 

- Uite ce-i, domnule detectiv, a bubuit o voce bărbătească din fundul 
încăperii. Nu cred că e vreunul dintre noi care poate spune cu mâna pe inimă 
că n-a pus gura vreodată pe substanţe ilegale. 

S-a auzit un murmur de aprobare jenat. 

- Cu cine vorbesc? 

Tânărul avea o coamă deasa de păr negru aproape până la umeri. N-avea 
cravată, înlocuită cu mărgele de lemn înşirate pe un şnur de piele, şi avea la 
încheieturile mâinilor câteva „brățări ale prieteniei“ împletite din bumbac. 

- Dud Simpson. Sunt la Fleat. Am fost prieten bun cu Charlie. Petreceam 
mult timp împreună. Şi sunt de acord cu Emily. Îl ştiu pe Charlie de când am 
venit aici şi nu l-am văzut niciodată atingându-se de aşa ceva. 

- Pot să întreb de unde faceţi rost pe aici de acele „substanţe ilegale“? 

- E întotdeauna cineva care are ceva de vânzare. 

- La bar? 


- Doamne, nu! La şcoală. 

- Însă Charlie n-a luat niciodată? 

- Nu. Dud a clătinat din cap. Mămica îi vârâse asta bine în cap. Putea fi cam 
jigodie Charlie, dar n-avea nevoie de vreun ajutor medicinal. Venea de la sine. 

S-au auzit chicoteli. 

- Aşadar, ai băut cu Charlie la bar în seara aceea? 

Dud a stat un pic înainte să încuviinţeze din cap. 

- Da. Eram acolo. 

- Haide, Dud, a intervenit altă voce bărbătească. Fii sincer: tu şi Charlie n- 
aţi vorbit în ultimele două luni. 

- De ce? V-aţi certat? a întrebat Miles. 

O roşeaţă intensă a apărut pe gâtul lui Dud şi a urcat pe obraji. 

- Da, putem să-i zicem aşa, a zis al doilea elev. 

- Tu cine eşti? a întrebat Miles. 

- James Arrowsmith. Şi eu sunt în Fleat. Îi spui tu poliţistului, Dud, sau îi 
spun eu? 

- Ce mama dracului? Bravo, James, a bodogănit Dud. Uite, n-a fost nimic. 
Doar o ciorovăială prostească. 

- Ţi-a şparlit iubita. I-ai prins mozolindu-se după colţul barului chiar înainte 
de Crăciun. L-ai bătut de i-a sunat apa-n cap, ai zis că are noroc că nu l-ai 
omorât. Eram acolo ca să salvez situaţia, îţi aminteşti? 

Fata pe nume Emily s-a ridicat, cu mâna la gură. 

- Scuze, a icnit, apoi a fugit afară. 

- Bine, a ridicat mâinile Miles. Hai să mergem mai departe. Vreau să ştiu 
cine a plecat de la şcoală împreună cu Charlie vinerea trecută ca să se ducă la 
bar? 

- Eu, a zis James Arrowsmith. Eram eu, şi Emily, şi Stocky... Erai acolo, aşa- 
i? 

Un roşcovan îndesat a confirmat din cap. 

- Da. 

- Cum părea el pe drum? 

- Degajat. Ca de obicei, a răspuns Stocky. Zicea că abia aşteaptă să plece, ce 
planuri are pentru când o s-o facă. 


- Aşadar, nici unul dintre voi n-ar zice că părea deprimat? 

- Charlie? Nu. 

James Arrowsmith a clătinat din cap. 

- Era cel mai haios, întotdeauna gata de o şotie. 

- Nu genul care să se sinucidă, după părerea voastră? 

Câţiva băieţi şi-au manifestat limpede neîncrederea faţă de această idee. 

- Doar nu sugeraţi că Charlie s-a omorât, nu? 

Vocea de bas a lui Dud a răsunat prin încăperea care, brusc, a devenit 
tulburător de tăcută. 

- Nu, a zis Miles. 

- A murit dintr-o criză de epilepsie, nu? a întrebat Stocky. 

- Nu. 

- Iisuse! a şoptit Dud, în cele din urmă. Atunci ne puteţi spune cum a murit? 

- Din cauza unui şoc anafilactic provocat de tablete de aspirină. 

- Ce?! Cum adică? Charlie ştia că îl pot ucide, a zis James. 

- De aceea este important să aflăm cum a ajuns Charlie să le înghită. Are 
cineva vreo idee? 

- Păi, n-ar fi făcut-o dacă ar fi ştiut ce sunt, nu-i aşa? a ridicat din umeri 
Dud. 

- Sigur, a zis Miles. De aceea trebuia să ştiu dacă era probabil ca el să 
înghită ceva periculos în seara aceea. Poate cumpărase ceva care s-a dovedit a 
fi aspirină, de la un traficant necinstit. 

- Poate că i le-ai strecurat tu în bere, Dud, a remarcat zeflemitor James. 

- Du-te dracului, Arrowsmith, a răspuns Dud iritat. 

- Aşadar, vă vine în minte cineva care ar fi vrut să se descotorosească de 
Charlie? 

- În afară de Dud, vreţi să spuneţi? a rânjit James. 

Dud s-a ridicat. 

- Termină! 

- Ei, haide, glumeam. Dar sunt sigur că Dud ar fi de acord cu mine că există 
câţiva oameni care nu erau membri deplini ai clubului de admiratori „Charlie 
Cavendish“. 

James şi-a încrucişat braţele. 


- E cineva anume care iese în evidenţă? 

Miles i-a adresat întrebarea lui Dud. 

- Nu. Vreau să zic, mulţi dintre noi gândeam că putea fi o jigodie uneori, dar 
nu cred că îl ura cineva. Însă unii dintre băieţii mai mici se temeau de el. 

- „Se temeau“? 

Stocky şi-a înălţat sprâncenele. 

- Erau îngroziţi, mai degrabă. 

- Am auzit că era un huligan, a tatonat Miles. Sunteţi de acord, nu? 

- Ai fi de acord, Dud? l-a întrebat Stocky. Erai cel mai bun prieten al lui şi 
tovarăş de fărădelegi înainte să-ţi sufle de sub nas pipiţa. 

- la mai du-te dracului, tâmpitule! 

Dud s-a ridicat, cu ochii fulgerând. 

- Gata, potoliţi-vă! Miles a ridicat mâna. Ziceţi că băieţii mai mici se temeau 
de el? 

- Da, şi pe bună dreptate, a mormăit Dud. Puştiul ăla blond, pe care îl luase 
în vizor Charlie... 

- Rory Millar? a zis Stocky. 

Dud a încuviinţat din cap. 

- Ştim cu toţii că Charlie a fost cel care l-a încuiat în pivniţă peste noapte 
acum două săptămâni. Bietul copil! Era îngrozit. Domnul Frederiks l-a auzit 
zbierând şi i-a dat drumul a doua zi dimineaţă. 

- A mărturisit cineva că ştie că a fost Charlie? a întrebat Miles. 

- Nu. Ce-i drept, şi dacă ar fi spus, domnul Frederiks n-ar fi făcut nimic. 
După părerea lui, Charlie era minunea minunilor, ceea ce e ciudat, pentru că 
de obicei e foarte dur cu hărţuirea. Însă Charlie nu făcea niciodată ceva rău, 
Doamne fereşte! Ar fi scăpat cu faţa curată şi din crimă... Rahat! a roşit Dud. 
Scuze. 

- Vreau să ştiu cine s-a întors împreună cu el la şcoală în seara aceea, a zis 
Miles. 

- Aceiaşi care au plecat împreună cu el, a zis James. 

- Era în dispoziţie bună? 

- Excelentă. 

- La ce oră v-aţi întors? 


- Pe la unşpe. Am semnat în registru, iar Stocky şi cu mine ne-am dus să ne 

uităm la televizor în sala comună. Charlie a zis că el se duce la culcare 
devreme - nu izbutea niciodată să se trezească la timp ca să meargă la capelă 
sâmbăta şi avea să fie pedepsit dacă lipsea iar. Ne-am spus noapte bună la 
baza scării, Charlie a urcat şi asta a fost tot. 

- Cine are camera alături de el? 

- Eu, a răspuns Stocky, şi Dud e în partea cealaltă. Tu n-ai auzit nimic, nu? 

- Nimic, a clătinat din cap Dud. 

- Nici eu, a ridicat din umeri Stocky. Însă nici unul dintre noi n-a urcat până 
după miezul nopţii. Domnul Daneman poate să confirme, şi domnul Frederiks. 
S-a întors chiar când ne duceam sus să ne culcăm. 

- Eşti sigur de oră? 

- Da, dar puteţi să verificaţi cu domnul Daneman. A venit să ne zorească, a 
zis că se duce şi el la culcare, pentru că domnul Frederiks s-a întors. 

- Chiar l-aţi văzut pe domnul Frederiks înainte să urcați? a întrebat Miles. 

Dud s-a uitat la Stocky şi a ridicat din umeri. 

- Nu, dar de ce să fi zis domnul Daneman că s-a întors dacă nu era aşa? 

- Bine, a încuviinţat din cap Miles. Mai are cineva de adăugat ceva? 

Tăcere. 

- Bine. Vă mulţumesc pentru timpul acordat. Dacă cineva îşi mai aminteşte 
despre acea noapte ceva care îi pare ciudat, chiar dacă e un fleac, vă rog să 
veniţi la mine sau la doamna inspectoare Hunter cât mai repede posibil. Dud, 
putem sta un pic de vorbă? 

Ceilalţi au ieşit. Miles a închis uşa după ei şi s-a întors spre Dud. 

- Aşadar, tu şi Charlie aţi fost prieteni la cataramă? 

- Da. 

- Până ce ţi-a furat-o pe Emily. 

Dud a încuviinţat din cap în tăcere. 

- Şi l-ai luat la poceală când ai aflat. 

Dud a ridicat privirea spre el. 

- N-aţi fi făcut la fel? 

- Probabil. Ştiai că e alergic la aspirină? 

- Sigur că da. Ştia tot anul, şi toţi din Fleat. Nu era un secret. 


- Cunoscându-l pe Charlie aşa de bine, eşti sigur că nu era deprimat? Am 

auzit că se certase cu tatăl lui chiar înainte să se întoarcă la şcoală. 

- Ei, Doamne, în nici un caz. Dud era categoric. Da, era furios pe tatăl lui. 
Omul are vederi învechite, genul tradiţional, iar Charlie era nonconformist. Se 
ciocneau cap în cap. Dacă era cineva deprimat, eu eram. Îmi plăcea cu 
adevărat Em, şi Charlie ştia asta. A fost ca şi cum mi-ar fi furat-o dinadins. 

- Deci nu-ţi vine în minte ce s-ar fi putut întâmpla în zilele dinaintea morţii 
lui, ceva care să arunce o lumină asupra felului în care a murit? 

- Nu, îmi pare rău, domnule detectiv. Dud a ridicat din umeri. Charlie era 
neschimbat. 

- Bine, Dud. Mulţumesc că ai vorbit cu mine. 

Dud s-a ridicat şi s-a dus la uşă. Apoi s-a răsucit şi a zis: 

- Nu sunt suspect, nu? 

- Crezi că ar trebui să fii? 

- Înţeleg că presupuneţi că am un motiv. 

- Ai. 

- Da..., dar până la urmă aş fi trecut peste asta. Aşa cum îl cunosc pe 
Charlie, ar fi putut s-o arunce la coşul de gunoi pe Emily în săptămâna 
următoare. Nu voiam să moară, nu cu adevărat. Era cel mai bun prieten al 
meu. Îi simt lipsa. 


Dud a ridicat din umeri, a deschis uşa şi a ieşit. 


- Cum a mers? 

Jazz a ridicat privirea de pe însemnări când Miles a intrat. 

- Putem elimina orice formă de drogare. Prietenii lui Charlie au spus cu 
hotărâre, în unanimitate, că nu s-a atins de nimic şi nici n-ar fi făcut aşa ceva. 

- Bine. Altceva? 

- S-a certat cu Dud, cel mai bun prieten al lui, din pricina unei fete. O să mă 
duc s-o caut, să vorbim un pic. E tare necăjită. În plus, prietenii confirmă că 
Charlie era un huligan. Dar se părea că Frederiks închidea ochii, cine ştie de 
ce. 

- Ştiu. A spus asta asistenta medicală. Vreo altă informaţie despre acea 
noapte? 


- După spusele celor care s-au întors la şcoală împreună cu el, Charlie era 

bine la ora unsprezece, care pare să fie ultimul moment în care l-a văzut 
cineva în viaţă. Vecinii lui de palier se uitau la televizor la parter, aşa că n-au 
auzit nimic. După spusele medicului legist, Charlie era aproape cu siguranţă 
mort când au ajuns ei în camerele lor. 

- Aşadar, a zis Jazz rozând pixul, se pare că am dreptate cu înlocuirea 
tabletelor de Epilim. 

- Da. Problema este, doamnă, că toţi ştiau de alergia lui Charlie. Prin 
urmare, ştiau că este un fel foarte uşor de a se descotorosi de el. 

- Păi, a funcţionat de minune. Bine. Trebuie să mă duc acasă la Daneman să 
mă întâlnesc cu criminaliştii înainte să plece. Tu caut-o pe iubita lui Charlie, 
bine? Am vorbit cu Norton şi ţi se aduce la ora trei o maşină închiriată. 
Foloseşte-o. Cum suntem doar doi, avem nevoie de flexibilitate cu transportul. 

- Vrei să zici, suntem trei? 

- Roland e încă la dentist. Mă întreb dacă pe aici politica oficială e s-o ştergi 
devreme vinerea. Jazz a oftat în vreme ce îşi punea dosarele în servietă. După 
aceea mă duc acasă să-mi folosesc propria linie telefonică, să descarc chestiile 
astea despre Daneman pe care mi le-au trimis de la sediu. Aruncă-mi cheile 
maşinii, te rog. 

Miles s-a supus. 

- Că veni vorba de plecat devreme, nu mi-ar pica rău să pornesc la drum mai 
curând. Circulaţia o să fie proastă, dat fiind că e vineri. 

- Te întorci la Londra? 

- Dacă n-ai nimic împotrivă. De îndată ce ajunge maşina închiriată. Pot fi 
aici în numai trei ore dacă ai nevoie de mine. 

- Ţinem legătura. Dacă nu se întâmplă ceva până atunci, ne vedem aici luni 
dimineaţă. 

- Corect. Weekend plăcut. 

- Şi ţie. Te caut mai târziu. 


Jazz l-a salutat cu un semn din cap şi a ieşit. 
x 
Criminaliştii tocmai plecau când Jazz a ajuns la casa lui Daneman. 


- Aţi găsit ceva? a întrebat-o pe Shirley. 

- Nimic foarte interesant, dar am luat toate probele obişnuite, a zis Shirley, 
dându-i lui Jazz cheia casei. 

- Bine, mulţumesc. 

- La revedere, doamnă! 

Shirley a înclinat din cap şi a urcat în camionetă. Jazz a vârat cheia în 
broască şi a deschis din nou uşa casei lui Hugh Daneman. Întotdeauna îi părea 
straniu să meargă în casa unui mort, care până de curând o ocupase ca 
făptură vie, respirând, iar acum era un cadavru zăcând pe o masă de la morgă. 

S-a dus la rafturile ticsite cu cărţi vechi, legate în piele. A scos una dintre 
ele. Era în latină şi, pe când răsfoia paginile îngălbenite, mirosul specific, 
mucegăit, de hârtie veche, i-a plutit spre nări. 

A pus cartea la loc, apoi s-a dus la biroul cu suprafaţa de piele al lui Hugh şi 
a tras sertarele. Totul în ele era într-o ordine desăvârşită. Rechizite: blocuri de 
file cu antet, stilouri, cerneală, creioane şi gume stăteau înşiruite ca soldaţii. 
Părea că sertarele fuseseră curățate de curând. Sperase să găsească o agendă 
cu adrese, dar nu se vedea nici una. 

În sertarul din mijloc erau un inel cu chei şi un plic. 

Jazz a citit adresa de pe el: „Sheffield Terrace, numărul 9, apartamentul 4, 
w8”. 

A ştiut imediat unde este, într-o zonă cu locuințe scumpe din Kensington. 

A deschis plicul şi a găsit numele şi adresa unui avocat londonez, cu scrisul 
înclinat, impecabil, al lui Hugh. 

Era ca şi cum plicul ar fi fost lăsat acolo ca să-l găsească ea. 

A urcat scara îngustă, a intrat în cel mai mare dintre cele două dormitoare 
şi a găsit totul curat şi ordonat. S-a uitat prin sertare, cele mai multe goale, şi 
a deschis dulapul, unde atârnau doar trei costume. 

Când a coborât, Jazz ştia sigur că Hugh Daneman nu numai că plănuise să 
se sinucidă, dar înainte de asta îşi pusese treburile în rânduială. În această 
casă nu era nici urmă de obişnuitele mărunţişuri care însoțeau viaţa. 

A îngenuncheat în faţa şemineului. A scormonit prin cenuşă şi a găsit 
bucățele de hârtie arsă. Se părea că Daneman a aprins focul şi a ars tot ce nu 
voia să fie găsit de străini. 


A doua zi, la prima oră, avea să se ducă la Londra. 

Jazz a plecat din casă cu dorinţa cunoscută, intensă, ca pereţii să poată 
vorbi şi să-i spună tainele lor. 

Când urca în maşină a sunat telefonul. 

- Sunt Roland, doamnă. Tocmai mi-au scos un dinte. 

Vocea era înăbuşită. 

- Vai de mine! Jazz şi-a încleştat dinţii ca să-şi stăpânească iritarea. Unde 
eşti acum? 

- În faţa cabinetului, în maşină, aştept instrucţiuni. 

- Du-te acasă, Roland. Ia nişte analgezice şi culcă-te. Dar poţi trimite câţiva 
oameni la şcoală? În civil, te rog, ca să nu-i alarmeze pe cei de acolo. Pune un 
agent să stea în faţă la Fleat House. Trebuie să-i verifice pe toţi cei care intră 
şi ies. Vreau să fie cineva acolo timp de douăzeci şi patru de ore în fiecare zi. 

- Da, doamnă. Altceva? 

- Nu. Vorbim mâine. Sper să-ţi treacă repede. 

Jazz ştia că sună fals, dar n-avea ce să facă. 

- Mulţumesc, doamnă. La revedere! 

A închis telefonul cu un mârâit de enervare. A pornit maşina şi s-a 
îndepărtat de bordură. 

Revenind cu gândul la cele două cadavre, a cugetat la orice legături 
posibile, în vreme ce traversa Foltesham spre drumul de coastă. Pe când 
trecea pe străduţele înguste din Cley a observat o siluetă cunoscută care 
cobora dintr-un Mercedes Estate pe partea cealaltă a drumului. Jazz a 
încetinit la maximum şi şi-a dat seama că femeia este Adele Cavendish, mama 
lui Charlie. Jazz a privit-o cum descarcă din portbagaj o geantă uriaşă şi două 
pungi de la supermarket, apoi dispare pe o alee îngustă. 

Înregistrând faptul ca pe o ciudăţenie, Jazz a accelerat şi a mers mai 


departe spre casă. 

A doua zi, Jazz a ajuns la Londra la ora zece. L-a sunat pe Miles, care se 
înapoiase în oraş, şi au stabilit să se întâlnească în apartamentul lui Daneman 
din Kensington. 

Cum nu se mai întorsese aici de când fugise de serviciu şi de soţ, cu şapte 
luni în urmă, se simţea neliniştită în vreme ce mergea pe Embankment, apoi 
pe lângă Scotland Yard. 

Se simţea foarte departe de asta, de vechea sa viaţă, şi totuşi era în oraş, cu 
o problemă care ţinea de CID. 

Miles parcase în faţa apartamentului, într-o Astra galben pal. 

- Bună dimineaţa. Călătoria a fost placută? 

- Da, a fost. 

Şi-a luat servieta şi a ieşit din maşină. 

- Îmi place maşina, a spus ea. Straşnică. 

- De culoarea îngheţatei cu banane? Se pare că cei de la agenţia de 
închiriere din Foltesham n-aveau altceva. 

- Deosebit de bună pentru o urmărire discretă, aş zice, a glumit ea. Ai 
verificat la Cartea Funciară, ca sa fim siguri că Daneman e proprietarul 
acestui apartament? 

- Da, a preluat actul de proprietate de la o anume Phyllida Daneman în 
1969. Când am căutat numele ei, a reieşit că îi este mătuşă şi acela a fost anul 
în care a murit. Evident că a moştenit-o. Însă n-am putut să găsesc nici o rudă 
în viaţă. 

- Hugh al nostru se dovedeşte cam enigmatic. Am găsit într-unul dintre 
sertarele lui adresa unui avocat. Nu pot decât să presupun că acolo este 
testamentul lui. 

Jazz i-a înmânat o hârtie. 

- Du-te acolo luni la prima oră, bine? Spune-i că a murit. E interesant de 
văzut cui îi lasă asta. Probabil valorează acum o avere. 

Jazz a ridicat privirea spre clădirea edwardiană din cărămidă aparentă. 

- Hai să intrăm. Apartamentul lui Daneman era la parter. Când Jazz a 


descuiat şi a intrat, a simţit din nou mirosul de cărţi vechi şi pe cel de 


105 


umezeală. 

Draperiile din salon erau trase şi Jazz a păşit prin penumbră şi le-a dat 
deoparte. Lumina a inundat camera spațioasă, dar destul de sufocantă. 

Era zugrăvită într-un verde-închis mohorât şi un perete întreg era acoperit 
cu rafturi cu cărţi. Ceilalţi pereţi erau acoperiţi cu tablouri atârnate la 
nimereală, fără nici o încercare de a le plasa cât mai avantajos. 

- Evident nu era un bărbat interesat de decoraţiunile interioare, a comentat 
Miles. Locul ăsta pare să nu fi fost atins de când l-a moştenit. 

- Nu. 

Jazz s-a dus la pianul mare aşezat în faţa ferestrelor lungi care se 
deschideau vertical şi dădeau spre fâşia îngustă de grădină comună din 
spatele cvartalului. Într-un colţ era un birou pe care se îngrămădeau cărţi în 
teancuri ordonate. Un fotoliu vechi tapiţat cu piele era aşezat lângă şemineul 
demodat. 

- E mai mult o cameră de studiu decât un salon confortabil. A luat de pe 
birou o mapă de plastic în care era fotocopia unui manuscris latin. Aş zice că 
aici îşi desfăşura Daneman activitatea de traducere. Poate că venea în timpul 
vacanţelor şcolare lungi. Bun, apucă-te de birou, bine? 

- În ordine. 

Jazz a pornit pe coridor şi a văzut chicineta, cu mobilierul atât de vechi, 
încât era iar la modă, baia cu cadă de fier crăpată, cu două dâre verzi de 
depunere de calcar încrustate în email în spatele robinetelor. La capătul 
coridorului era un dormitor auster, cu un pat dublu care avea la picioare un 
covor în carouri. O comodă înaltă de mahon, simplă, era lipită de perete, o 
masă de toaletă asortată era sub fereastră - singurul semn de vanitate fiind o 
perie de haine pusă pe ea, în faţa oglinzii. 

Pe noptieră era o fotografie mare. Jazz a luat-o în mână. A recunoscut 
aceeaşi fată din fotografia decolorată pe care o găsise în casa lui Hugh. 

Însă aici trăsăturile erau mult mai clare. Şi, oricine o fi fost, era frumoasă. 
Părul blond inelat cădea până puţin deasupra umerilor, avea ochi albaştri şi 
nas acvilin elegant deasupra buzelor ca un boboc de trandafir. Jazz şi-a zis că 
trebuia să fie spre sfârşitul adolescenţei. S-a aşezat pe pat, a întors rama şi a 


scos cartonul din spate. 

Acolo, pe dosul fotografiei, scria ceva. 


iunie 1959 

Dragului meu Hugh, 

Carpe diem! 

Și asta facem! 

Cu toată dragostea mea, ca întotdeauna, 


Cory x 


A scos cu atenţie din ramă fotografia şi s-a întors în salon. 

- Ai găsit ceva? a întrebat Miles. 

Era în genunchi, înconjurat de hârtii. 

- Doar asta. 

I-a dat fotografia. 

Miles a cercetat-o. 

- Aceeaşi fată. O iubită, poate? 

- Aşa cred. 

Jazz a scos din servietă o pungă pentru probe şi a pus-o înăuntru. 

- Are pe spate o dedicație din 1959. Oricine o fi ea, totul s-a petrecut acum 
multă vreme. 

- N-a fost niciodată căsătorit. Am verificat a doua oară de dimineaţă. Poate 
că fata din fotografie l-a părăsit şi el şi-a petrecut restul vieţii cu inima 
zdrobită. 

- Poate. Ai găsit ceva? a întrebat ea. 

- Până acum, nimic interesant. Nici o scrisoare personală, doar mesaje 
legate de muncă trimise unor bibliotecari din toată lumea. E evident că 
Daneman era considerat o autoritate. 

- Dacă era, de ce naiba muncea ca profesor într-o şcoală publică puţin 
cunoscută dintr-o văgăună din Norfolk? a zis Jazz, pe gânduri. În acest 
moment nu reuşesc deloc să-l înţeleg pe Daneman. 

- Poate că îi plăcea camaraderia vieţii din şcoală. N-avea nevoie de bani, 
asta-i sigur. Sunt aici facturări în valoare de mii de lire, destul ca un bărbat 
singur s-o ducă foarte bine. 


- Vreun extras bancar? 

- Am căutat, dar n-am găsit. 


- Bine, a oftat Jazz. O să mă ocup de sertarele de jos ale bibliotecii. 
x 


Peste o oră, Jazz a tras la loc draperiile şi au plecat. Au cercetat fiecare 
hârtie din locuinţă şi n-au găsit nimic legat de testamentul lui Daneman sau de 
viața lui personală. 

- Un mic prânz? a întrebat Miles. 

- Vreau să pornesc imediat înapoi. 

- Sigur nu vrei să dai o raită prin Yard în drum spre casă? Tuturor le-ar 
plăcea să te vadă, şi ştii tu cine lipseşte în acest weekend. Am verificat 
programul. 

- Ăăă, mulţumesc, dar nu. I-a zâmbit mucalit lui Miles în vreme ce pornea 
motorul. Ne vedem luni. La revedere! 

Jazz a intrat în circulaţia din Londra, simțindu-se descurajată, fără să fi aflat 


nimic în plus. 


Angelina Millar a lăsat jos telefonul şi s-a strâmbat, nemulțumită. Asistenta 
medicală tocmai sunase să spună că Rory are o indigestie şi a fost dus la 
infirmerie. Doctorul l-a consultat şi n-a fost prea îngrijorat, dar credea că Rory 
e prea bolnav ca să vină acasă în acel moment. 

Angelina trebuia să-l ia de la şcoală în dimineaţa aceea pentru weekend. 
Asistenta medicală a spus că Angelina poate să meargă să-l vadă oricând vrea 
în timpul weekendului. 

„Ceea ce e foarte drăguţ din partea ei, şi-a zis, bosumflată, „dacă ne gândim 
că el e copilul meu“. 

Avusese de gând să bea ceai cu el în tihnă, să încerce să afle dacă temerile 
lui David sunt întemeiate pe realitate sau pe alcool. Şi apoi, mai târziu, să 
deschidă subiectul vacanței la schi, să-l pregătească delicat pentru faptul că 
va fi cu ei şi Julian. 

Dar toate astea nu mai erau posibile acum. Iar în weekendul următor era la 
tatăl lui... 


Gândul la David şi la ultima lui vizită i-a întors stomacul pe dos. Julian 

presupusese că era ameninţată de David. De aceea a fost atât de agresiv şi l-a 
azvârlit afară. Dar ea se simţea groaznic. 

Lui Julian nu-i păruse rău, zicând că omul nu trebuie să dea buzna oricând i 
se năzăreşte în casa care era acum a lui. Spera că, după ce l-a scos în şuturi, 
David a priceput mesajul. 

De atunci, Angelina nu mai avusese nici o veste de la David. Ştia că ar fi 
trebuit să-l sune ca să-i spună de Rory, dar nu suporta ideea de a vorbi cu el. 

Şi apoi, dacă l-ar fi sunat pe David şi i-ar fi spus că Rory e bolnav, probabil 
ar fi năvălit la şcoală, supărându-l pe Rory şi făcând scandal. 

Pe de altă parte, îi promisese... 

Mâna Angelinei a şovăit deasupra telefonului. Nu. Cel mai bine pentru Rory 
era să aibă un weekend liniştit în pat, fără tulburări. David va trebui, pur şi 
simplu, să accepte asta. 

Partea cea bună, avantajul de a nu-l avea pe Rory în acest weekend, era că 
putea să-i ducă lui Julian micul dejun în pat, să se strecoare în aşternut lângă 
el şi să-i spună că nu mai e nevoie să plece spre apartamentul pe care îl 
închiriase în Norwich. 

Pe când încălzea în cuptor croasantul şi făcea cafea, Angelina a coborât 
privirea spre lista cu „lucruri de făcut“. Săptămâna trecută intrase pe un site, 
dându-se drept Julian, ca să aibă acces la clasa din 1984 de la St Stephen. 
Lăsase mesaje câtorva dintre cei de acolo, sperând că vor lua legătura cu ea 
ca să-i poată invita ca surpriză la aniversare. Aflase de la el prin tatonări 
subtile de cine din clasă fusese cel mai apropiat. 

A dus tava la etaj, în dormitor. Julian era culcat pe partea lui, gol, încă 
adormit. Era frumos, cu trupul suplu şi atletic de la lucrul la sală, cu părul 
negru contrastând puternic cu albul strălucitor al pernei. A pus tava pe podea 
langă pat, apoi şi-a scos halatul şi s-a strecurat în aşternut lângă el. El era cu 
spatele, aşa că i-a sărutat blând vertebrele reliefate, de la gât până la noadă. 
El a mormăit ceva, somnoros, în vreme ce mâna ei se furişa şerpeşte în partea 
din faţă, ca să-l mângâie şi să-i simtă excitarea. 

Cu un mic geamăt, bărbatul s-a rostogolit cu faţa spre ea. 

- Bună dimineaţa, iubito, a şoptit. 


- Bună dimineaţa. 

Angelina i-a acoperit faţa cu sărutări, şi în cele din urmă i-a găsit gura şi şi- 
a vârât limba în ea. O mână s-a întins spre sânii ei mici, frumoşi, cealaltă a 
alunecat în jos până pe fese şi a tras-o spre el. 

După aceea, Angelina a rămas în braţele lui, satisfăcută şi încântată, 
gândindu-se că pasiunea pe care o simţea pentru Julian nu existase niciodată 
pentru David. 

A luat tava cu micul-dejun şi a pus-o pe pat. 

- Veşti bune, iubitule. Mă rog, pentru tine, în orice caz. Rory e bolnav, aşa că 
e la infirmerie. Asistenta medicală crede că e mai bine să stea acolo în 
weekend, nu să vină aici. O să mă duc să-l văd, dar asta înseamnă că tu şi cu 
mine putem petrece weekendul împreună. 

- Dumnezeule mare! Nici nu ştii ce plăcere e când i se spune unui bărbat că 
poate să stea în propria casă, a răspuns Julian ironic. 

- Of, îmi pare rău. Vrei cafea? 

- Da. 

Julian s-a ridicat în capul oaselor şi a luat de la ea ceaşca. 

- Oricum, dat fiind că taina noastră a ieşit la lumină prin intermediul fostului 
tău soţ, zic că ar trebui să facem pasul cel mare şi să ne arătăm împreună pe 
Strada Mare din Foltesham. Să „ieşim în lume“ ca un cuplu oficial. Ce crezi? 

- Presupun că da, a zis ea, neliniştită. 

Julian a privit-o lung. 

- Uite ce-i, toată lumea o să înţeleagă. Sigur că o să fie un pic de bârfă, e o 
comunitate mică şi mulţi n-au nimic mai interesant la care să se gândească. 
Situaţia devine ridicolă: mergem separat la serate, apoi ne întâlnim iar aici, 
acasă. 

Angelina a sorbit din cafea. 

- Motivul pentru care facem asta este Rory. Dacă unul dintre prietenii lui 
pomeneşte de tine la şcoală, auzind de la părinţii lui? 

- Sunt mult mai multe şanse să-i spună propriul tată, acum, că ştie, a 
răspuns Julian iritat. Şi mă tem că răbdarea mea s-a sfârşit. Pentru numele lui 
Dumnezeu, divorţul tău s-a terminat de săptămâni întregi! Relaţia noastră nu-i 
ilegală şi m-am săturat până-n gât de senzaţia asta. Mă duc să fac duş. 


Angelina a auzit cum se trânteşte uşa duşului şi şi-a dat seama că, 

indiferent ce simte ea, faptul era deja împlinit şi, vrând-nevrând, va trebui să-i 


spună lui Rory. 


Mai târziu, s-au dus împreună la Foltesham cu treburi. Angelina s-a dus la 
magazinul de peşte să cumpere o bucată de somon pentru cină; Julian, la cel 
de băuturi ca să cumpere vin. S-au întâlnit la trecerea de pietoni din centrul 
străzii principale, în vreme ce Angelina privea temătoare în sus şi-n jos să 
vadă dacă e pe acolo cineva cunoscut. 

Julian a prins-o de mană şi era pe cale s-o tragă spre celălalt trotuar când a 
văzut cine stă vizavi. 

- Salutare, turturelelor! 

Era David. 

- Haide, Julian, să mergem. 

Angelina a încercat să-l tragă înapoi, însă Julian a insistat să păşească pe 
traversare. S-au întâlnit cu David la jumătatea străzii. Avea ochii injectaţi şi nu 
se ţinea bine pe picioare. 

- Bună, David, ce mai faci? a spus politicos Julian, încercând să treacă pe 
alături, însă David l-a înşfăcat de rever. 

- Ca dracu, după cum vezi. Şi o să-ţi spun ceva. Dacă te atingi vreodată, 
vreodată, de un fir de păr de pe capul fiului meu, o să te omor! Mă auzi?! 

- Te aud. La revedere, David! Julian s-a smuls din strânsoare şi a pornit spre 
trotuar, cu Angelina alături, îngrozită. 

- M-ai auzit, jigodie îngâmfată? O SĂ TE OMORI! 

- Te-a auzit tot Folteshamul, cretinule, a mormăit Julian. Haide, lasă-l în 
plata Domnului. E beat mangă, nu ştie ce vorbeşte. 

Maşinile îl claxonau pe David, care stătea încă în mijlocul drumului, privind 
cu fulgere în ochi după siluetele lor care se îndepărtau. 

Angelina a ajuns la maşină, a urcat şi a izbucnit imediat în plâns. 

Julian a bătut-o pe umăr, fără efect. 

- Haide, zău! Era beat, asta-i tot. 

- Of, Doamne, cum am putea să trăim aici, Julian? Sunt înţepenită de frică 
de câte ori ies din casă! Poate că ar trebui să ne mutăm, poate că ar fi cel mai 


bine. 

- Nici vorbă. N-o să fim alungaţi din oraş de un beţivan jalnic. Avem legea 
de partea noastră. 

Julian a oftat în vreme ce ieşea cu Mercedesul din parcare. 

- Mă întreb dacă pot obţine încă un ordin de restricţie împotriva lui. După 
cum era azi, se pare că şi eu aş putea avea nevoie de protecţie. Oricum, avem 
o mulţime de martori la ameninţarea lui. Ce păcat că nu m-a atacat fizic, 
atunci chiar că aş fi putut să fac ceva. 

- Te rog, Julian! Angelina şi-a îngropat faţa în palme. Încetează! 

- Îmi pare rău, dar eu chiar n-am făcut nimic rău şi m-am săturat până peste 
cap de senzaţia că am făcut. Te rog, nu plânge. Situaţia o să se rezolve, ştii 
doar. 

Ea a încuviinţat din cap. 

- Numai că e foarte greu pe moment, asta-i tot. Am putea să mergem la St 
Stephen? Angelina i-a pus mâna pe braţ. Vreau să-l văd pe Rory. 

- Sigur. Apoi te duc la prânz în barul acela frumos din Itteringham. Cred că 
nu i-ar strica nici unuia dintre noi un pahar. 

Julian a stat în parcarea vizitatorilor în vreme ce Angelina a intrat în şcoală 
să-l vadă pe Rory. Era umilit de agresiunea publică a lui David şi furios. 

A privit peluza capelei, unde îşi petrecuse atât de mult timp în zilele calde 
de vară pe când era elev aici, lenevind pe iarbă cu prietenii. 

Apoi a văzut silueta care ieşea din sala de mese. 

Degetele i s-au incordat pe volan. I s-a scurs tot sângele din obraji. 

A privit silueta care trecea la nici trei metri de el. Instinctul i-a spus să-şi 
lase capul în jos şi să se ascundă. Palmele îi transpirau, inima îi galopa în 
vreme ce se uita după siluetă, care a traversat peluza capelei şi a dispărut 
într-una dintre clădiri. 

A rămas cu ochii în gol, cu stomacul zvârcolindu-se. Aproape că n-a 
observat-o pe Angelina când s-a aşezat alături de el. 

- Rory dormea, aşa că n-am vrut să-l trezesc. Dar arăta bine. O să vin iar 
mai încolo. Angelina a aşteptat un răspuns. Dragă? Eşti bine? Julian? 

El s-a scuturat, revenind în prezent, s-a răsucit spre ea şi a încuviinţat din 
cap. 

- Da. 


112 


- Arăţi de parcă ai văzut o fantomă. 

Avea dreptate. Văzuse. 

- Sunt bine. 

A bâjbâit după cheie şi a pornit motorul. 

- Probabil şocul întârziat de mai devreme, a comentat Angelina în vreme ce 
ieşeau din parcare. Hai să mergem să mâncăm şi să ne liniştim amândoi. 

- Da. S-a uitat la ea şi a zâmbit. Şi, dacă mă gândesc mai bine, poate că ar 
trebui să luăm în calcul, la urma urmei, ideea de a pleca de aici, să începem 
din nou undeva unde nu ne cunoaşte nimeni. 

- Poate, a încuviinţat din cap Angelina. Hai să vedem cum merge vacanţa cu 
Rory. Ne va face bine tuturor să ne desprindem un pic de aici. Vom vedea cum 
ne simţim la întoarcere. 

El i-a strâns mâna. 


- Da, hai să facem asta. 

Jazz a mers cu maşina pe străzile familiare din Cambridge, parcurgând 
sistemul nu chiar aşa de familiar al sensurilor unice. 

A parcat în spaţiul rezervat maşinii părinților săi şi a trecut pe lângă 
Wolison Building, un amestec urât de beton şi sticlă din anii 70 care oferea un 
supliment de cazare studenților din Trinity College. A trecut pe sub arcada 
care ducea la Trinity Great Court, a salutat cu un semn din cap portarul şi a 
traversat curtea. 

Poate din cauză că aici crescuse, aerul mistic şi frumusețea universităţii n-o 
emoţionaseră niciodată. Însă în cele câteva dăţi când venise să-şi vadă părinţii 
după întoarcerea din Italia, poate că influenţată de arhitectura frumoasă din 
Florenţa, începuse să vadă Cambridge în altă lumină. 

Ce-i drept, cu ploaia care începuse să picure pe iarba udă din mijlocul 
curţii, scena nu era chiar Domul în lumina blândă a soarelui de toamnă, însă 
clădirile graţioase din gresie, cu ferestrele lor vechi cu multe ochiuri, care se 
înălţau în jurul ei din toate părţile, păreau reconfortant de sigure. 

A intrat pe una dintre uşi, s-a dus până la apartamentul părinţilor săi şi a 
ciocănit. Nu era un lucru obişnuit pentru cuplurile de conferenţiari să 
locuiască lângă intrare, însă locuinţa de la parter a oferit soluţia perfectă 
pentru problemele fizice ale tatălui ei. 

Universitatea i-a sprijinit din plin după împuşcătură, oferindu-le atât tatălui, 
cât şi mamei vechile lor posturi de la Trinity College. Până la urmă, tatăl n-a 
mai putut să accepte oferta, doctorii l-au considerat prea fragil ca să preia 
sarcina grea. 

Însă Celestria, mama lui Jazz, câştiga pentru amândoi. Preda limba engleză 
şi în anii de când Tom avea dizabilitatea a avut tot mai mult succes, publicând 
recent o carte foarte bine primită, în care critica folosirea tot mai rară a 
gramaticii şi punctuaţiei corecte în societatea actuală. A fost un bestseller 
neaşteptat şi avea să le asigure o rezervă pentru retragerea din activitate. 

Ceea ce nu însemna că Tom Hunter stătea cu braţele încrucişate. Îl înlocuia 
uneori pe capelan, ţinând slujba, şi din când în când ţinea o conferinţă despre 


teologie. De asemenea, studenţii de la Trinity ştiau că se pot baza pe el să îi 

asculte cu simpatie când dădeau de vreun necaz. 

De asemenea, colegiul i-a ajutat şi cu transformarea camerelor astfel încât 
lui Tom să-i fie mai uşor să se mişte singur şi putea ieşi în voie din apartament 
în scaunul cu rotile electric, ceea ce le dădea şi lui, şi soţiei lui un binevenit 
sentiment de independenţă. 

Erau exemplul perfect de cuplu care s-a adaptat la greutăţi şi s-a descurcat. 
Jazz era foarte mândră de amândoi. 

A bătut la uşă şi a deschis-o. 

- Eu sunt! 

- Jazz! Slavă Domnului! Intră. 

A traversat holul până la un salon mic, în care şi-a văzut tatăl lucrând la 
biroul lui năpădit de hârţoage. 

Faţa lui Tom s-a luminat de plăcere când şi-a văzut fiica. Şi-a desfăcut larg 
braţele ca s-o cuprindă. 

- Bună, draga mea. Mă bucur să te văd. 

Ea s-a desprins şi i-a cercetat trăsăturile de elf. La cei abia 1,70 metri, era 
cu doisprezece centimetri mai scund decât soţia şi fiica. Totuşi, ceea ce îi 
lipsea lui Tom din statură era compensat de forţa personalităţii lui. 

- Cum e cu inima? Mama zicea că ai făcut nişte analize? 

- Ticăie, ca de obicei, a zis Tom. Sunt băiat cuminte, Jazz, şi îmi iau pastilele 
în fiecare zi. Zău, mă simt la fel de bine ca acum douăzeci de ani. Aş vrea să 
nu facă atâta caz toţi. 

- Tată, ai avut un atac de cord grav pe masa aia de operaţie. 

- Însă am supravieţuit, i-a făcut el cu ochiul. Deja timp de paisprezece ani. 
Vrei nişte vin? 

Tom a arătat spre sticla pusă pe măsuţa de cafea. 

- Grozav. Unde-i mama? 

- La un cocktail de la Kings. Trebuie să vină în orice moment. Toarnă-mi şi 
mie un pahar, bine? 

- Poftim. 

Jazz i-a dat un pahar şi Tom şi-a manevrat fotoliul cu rotile până în locul lui 
obişnuit, în stânga şemineului. 


- În cinstea ta, dragă. Felicitări! 

- Mulţumesc. Pentru ce? 

- Pentru că ai luat o hotărâre curajoasă şi te-ai întors la luptă. 

- Nu mă felicita încă. Tot nu sunt convinsă că am făcut ceea ce trebuie. Eu 
voiam să pictez, tată. 

- Ştiu, iubito. Şi, da, poate că s-ar fi dovedit că eşti următorul Van Gogh. Cu 
siguranţă ai talent, dar întotdeauna m-am întrebat dacă ţi s-ar fi potrivit acel 
stil de viaţă. Eşti foarte cerebrală, dragă, şi sociabilă. Ai nevoie de stimulare 
constantă, şi mi-e greu să mi te imaginez singură într-o mansardă, cu vântul 
suflându-ţi prin buzunare şi murind de foame. 

- Vrei să zici că mi-aş fi tăiat urechea, apoi aş fi mâncat-o, a zâmbit ea larg. 

- Ai fost crescută să fii cu picioarele pe pământ. Tom a zâmbit, cu ochii 
scânteind. Cel puţin cariera ta în poliţie a avut un rost; nu că arta n-ar avea, 
înţelegi ce vreau să zic. Dar, chiar dacă ai vorbit întotdeauna despre 
incompetenţa sistemului justiţiei penale, la fiecare patru borfaşi pe care îi 
pierdeai reuşeai să vâri unul după gratii. După capul meu, asta face să merite 
efortul. 

- Vrei să zici, scenariul cu paharul pe jumatate gol sau pe jumătate plin? 

- Exact. Şi, desigur, cealaltă chestie este că, deşi glumesc că Norton are o 
slabiciune pentru tine, el chiar crede în tine. Trebuie să fie aşa. Stie că eşti un 
capital pe care nu-şi poate permite să-l piardă. 

- Ei bine, mi-aş fi dorit să arate asta un pic mai clar în acel moment. 

- Atunci poate că perioada ta liberă nu v-a făcut nici un rău ţie sau lui. Şi, nu 
uita, e mult mai greu să-ţi calci pe mândrie şi să-ţi iţeşti capul peste parapet 
decât s-o iei la goană ca să-ţi salvezi onoarea. Şi acum, ce-ar fi să mai torni din 
vinul ăla? 

- Doar un pic, tată. Ştii ce zic doctorii. 

- lar eu zic că e roşu şi se ştie că scade colesterolul, aşa că e medicinal. 

Călcându-şi pe inimă, Jazz i-a mai turnat în pahar. 

- Ştii, dragă, mama ta şi cu mine n-am fost siguri că ai luat hotarârea cea 
bună când ţi-ai luat catrafusele şi te-ai dus la Hendon să te faci polițistă cu 
doar câteva luni înainte să-ţi iei diploma. 

- Da, tată, şi-a dat Jazz ochii peste cap. Îmi amintesc. 


- Ne-am gândit că ai făcut asta din toate motivele greşite. 

- Ştim cu toţii că am făcut-o din cauza lucrului care ţi s-a întâmplat ţie, tată. 
Asta face să fie corect sau greşit? 

- Amândouă, a zis Tom. Îţi sare iute ţandăra, întocmai ca bătrânului tău tată. 
Iei hotărâri pe moment... 

- Chestie care mi-e de folos în meseria mea actuală. 

- Exact. Ceea ce mă aduce frumuşel la ce voiam să zic: Dumnezeu bunul 
rareori ne mână în direcţia greşită. Poate că împuşcătura a fost tocmai ca s-o 
iei tu pe drumul cel bun. 

- Of, tată, aş prefera să fiu pe drumul cel rău şi tu să fii sănătos. Însă, da, 
recunosc că ultimele zile au fost... antrenante. Şi e plăcut să fiu înapoi. 

- Mai ales fără el prin preajmă? 

- Da. 

Faţa lui Jazz s-a posomorât. 

Tom n-a mai continuat discuţia. A schimbat subiectul. 

- Aşadar, cum e viaţa în Salthouse? 

- O ador! Căsuţa se aranjează încetul cu încetul şi până la vară s-ar putea 
chiar să am o grădină în care să veniţi să staţi tu şi cu mama. 

- Sună grozav. Simt cu adevărat lipsa unei grădini, dar aici nu-i loc, desigur. 
Deşi, când se pensionează mama ta, cine ştie? S-ar putea să venim la tine să 
locuim într-o căbănuţă de pe ţărmul mării, cu ceilalţi pensionari. Aş putea 
începe să joc whist, mama ta ar putea să se alăture clubului femeilor şi să 
înveţe să tricoteze. 

S-a auzit o cheie în uşă. 

- Ah, uite că vine. 

Adesea între mame şi fiice există o asemănare observabilă, dar nedefinită. 
Cât despre Celestria Hunter şi fiica sa, nimeni n-ar fi putut să creadă că sunt 
altceva. Jazz moştenise înălţimea mamei, trăsăturile frumoase şi părul des, 
castaniu-auriu. La cincizeci şi şapte de ani, Celestria îmbătrânea frumos. 
Părea că e doar un pic mai în vârstă decât acum cincisprezece ani. 

- Mamă! Ce mai faci? 

Jazz s-a ridicat şi a sărutat-o cu duioşie. 

- E stresată şi obosită pentru că are de-a face cu un potlogar bătrân ca 


mine, a glumit Tom, în vreme ce Celestria mergea spre el. Nu mă întreba dacă 

am muncit prea mult, îngeraş, n-am face decât să ne certăm dacă ţi-aş spune. 

- Nu ne certăm niciodată, dragule. Tu faci ce pofteşti şi eu te las. 

Celestria a masat umerii lui Tom şi s-a aplecat să-l sărute în creştet. 

Intimitatea relaxată şi evidenta iubire dintre cei doi o emoţionau 
întotdeauna pe Jazz. Mamei nu i s-ar fi putut reproşa dacă ar fi fost plină de 
amărăciune. Viaţa ei din ultimii ani nu fusese uşoară nici în planul financiar, 
nici în cel emoţional. 

„Asta e ceea ce vreau“, şi-a zis Jazz, „ca iubirea să fie suficientă“. 

- Ai verificat friptura, dragule? a întrebat Celestria pe când se ducea să-şi 
pună haina în cuier. 

- Totul e gata şi aşteaptă, a răspuns Tom. 


- Perfect. Hai să mâncăm. 


- Deci cum e noul caz la care lucrezi? Crezi că a fost un accident? 

Celestria şi Jazz spălau împreună vasele. 

- Nu, acum sunt sigură că n-a fost. Şi cealaltă moarte nu poate să nu aibă 
nici o legătură, chiar dacă acum s-a confirmat că a fost sinucidere. Medicul 
legist m-a sunat de dimineaţă. Se pare că avea stomacul plin de somnifere. 

- Poţi să ne spui cine e mortul? 

Tom, care punea farfuriile curate într-un bufet, a ridicat privirea spre Jazz, 
cu ochii sclipind de interes. 

- Un profesor de la şcoală. Era mai bătrân, puţin trecut de şaptezeci de ani, 
şi... 

- Mai încet cu „bătrân“, iubito. Am trecut bine de şaizeci de ani, nu-s chiar 
aşa de departe nici eu, şi mă consider un tânăr şic, fireşte, a zâmbit Tom. 
Oricum, continuă, te rog. 

- O să reformulez: era la vârsta pensionării. Presupun că şcoala l-a ţinut 
acolo pentru că era un mentor minunat pentru băieţi. Cam ca tine, tată. Dar 
mă trudesc să găsesc o legătură între morţile lui Charlie Cavendish şi Hugh 
Daneman. 

- Hugh Daneman? Expertul în manuscrise în limba latină din secolul al XIV- 
lea? 


- Da, tată. De ce? Îl ştiai? 

- Păi, ştiam de el, cu siguranţă. Are o reputaţie excelentă în domeniul său. 
Era la Oxford în vremea în care eu studiam la Cambridge. Am avut un prieten 
care îl cunoştea foarte bine. Sunt sigur că Hugh Daneman era faimos pentru 
petrecerile grozave pe care le dădea. 

- Vorbeşti serios? Nimic din ce am descoperit până acum nu se potriveşte cu 
ideea de petrecăreţ, a chicotit Jazz. Toţi cei care l-au cunoscut au spus că era 
foarte liniştit. Părea că nu-l interesează decât cărţile lui. 

- Jazz, noi eram la universitate la începutul anilor '60. Şi poţi să mă crezi, 
lucrurile la care ne-am dedat noi atunci te-ar lăsa cu gura căscată. 

- Asta-i sigur, a zis Celestria. 

Tom a încuviinţat din cap. 

- Da, sunt sigur că am dreptate. Poate chiar m-am dus la una dintre 
petrecerile lui, dar în zilele alea eram aşa de drogat, că nu mi-aş mai aminti. 

- Tom! l-a mustrat Celestria. 

- Ştii că-i adevărat, draga mea. Oricum... Tom s-a scărpinat în cap. Cred că 
şi-a dat doctoratul, la fel ca mine, apoi a predat latina la Oxford. N-aş putea 
să-ţi spun la care colegiu. 

- Spune mai departe, tată, l-a îmboldit Jazz. Orice îţi poţi aminti mă va ajuta. 

- Păăi..., dacă îmi amintesc bine, şi e vorba de acum vreo patruzeci de ani, a 
fost un soi de scandal. A plecat de la Oxford discreditat. Nu-mi amintesc exact 
motivul, dar ştiu pe cineva care poate să-mi spună. Vrei să aflu şi să-ţi spun? 

- Cum să nu? Da, tată, te rog. În ultimele patruzeci şi opt de ore am fost 
împotmolită pe subiectul Hugh Daneman. Poţi să-ţi suni prietenul cât mai 
curând posibil? 

- Aşa o să fac, a zâmbit Tom. 

- Deci, draga mea, e foarte diferit să vânezi ucigaşi pe coclauri? a întrebat 
Celestria. 

- Foarte, a încuviinţat din cap Jazz. Nici măcar n-am o priză de internet în 
camera de lucru improvizată, ceea ce înseamnă că n-am acces la informaţii. 

- Vai de mine şi de mine, şi-a luat Tom un aer fals îngrozit. Şi n-a fost 
soluţionată niciodată vreo crimă înainte de apariţia computerelor, nu-i aşa? 

- Nu atâtea, asta-i sigur. Şi, fără îndoială, nu aşa de repede, s-a zbârlit Jazz. 


- Doar te tachinez, a zis Tom. Aş fi crezut că e mai degrabă înviorător să 

trebuiască să te bazezi un pic mai mult pe forţa analitică şi instinctul excelent 
pe care le ai. După cum ştii, teoria mea este că orice crimă este săvârşită 
pentru unul dintre următoarele patru motive: iubire, bani, răzbunare sau frică. 
Toţi marii detectivi au cunoscut foarte bine firea omenească. Şi tu o cunoşti, 
dragă. Nu te teme să-ţi foloseşti talentul. 

- Ai isprăvit cu prelegerea pe care i-o ţii fiicei tale, Tom, sau să vă las să 
continuaţi? 

Celestria i-a făcut cu ochiul lui Jazz pe când aducea cafeaua şi punea tava 
pe masă. 

- Îmi dădeam importanţă”? lertaţi-mă! E bătrâneţea, ştii. Strânge omul 
atâtea cunoştinţe, însă pentru că e bătrân nu vrea nimeni să-l asculte. 
Întotdeauna am zis că Äl de Sus n-a nimerit-o: ar trebui să ne naştem bătrâni 
şi să ne întoarcem la El ca bebeluşi neajutoraţi, nevinovaţi. 

Tom a căscat. 

- E vremea să tragi un pui de somn, a zis Celestria şi s-a dus în spatele 
fotoliului rulant al lui Tom. 

- Vezi? Ca un bebeluş. Ochii lui Tom au scânteiat. Pot să beau mai întâi 
cafea? 

- Nu, ştii că doctorul a zis că nu-i bună pentru tine cofeina. 

- Da, soră-şefă. Ne vedem mai târziu, dragă. 

Tom i-a făcut un mic semn cu mâna fiicei, pe când Celestria îl ducea în 
dormitor. 

Jazz a turnat cafea în ceaşca mamei şi într-a sa şi s-a aşezat cu ea, privind în 
şemineu. Celestria a venit şi s-a aşezat alături. Jazz a observat că arată clar 
obosită. 

Au rămas într-o tăcere plăcută timp de câteva minute, sorbind din cafea. 

- Cum se simte? a întrebat Jazz încet. 

Celestria a oftat. 

- Irascibil ca întotdeauna. Joi am avut o zi grea. A avut o criză de angină 
urâtă când eu nu eram acasă. Prostul n-a făcut ceea ce era rezonabil, să 
cheme doctorul. 

A aşteptat să mă întorc şi să-l văd cenuşiu la faţă şi evident cu dureri. L-au 


dus repede la Papworth, unde a petrecut noaptea. A ieşit a doua zi dimineaţă, 

plângându-se ce urâte sunt asistentele. 

Celestria şi-a îngăduit să surâdă. 

- Mamă, de ce nu mi-ai spus? 

- Pentru că începeai lucrul la caz şi, după ce s-a dovedit că nu e în pericol, 
oricum nu puteai să faci nimic. 

- Of, mamă, e aşa de greu pentru tine! 

- Nu mă deranjează câtuşi de puţin să-l îngrijesc, ştii asta. Lucrul de care 
mi-e groază e că într-o seară o să intru pe uşă şi o să-l găsesc... Celestria n-a 
putut să rostească vorbele. Cred cu adevărat că ar trebui să aibă pe cineva cu 
el aici în timpul zilei. Însă nu pot să renunţ la serviciu. Dacă aş face-o, imediat 
n-am mai avea casă. 

- Poate că e vremea să vă gândiţi la căbănuţa aceea de pe țărm de care a 
pomenit tata. Aveţi puşi deoparte banii de pe carte. 

- Da, îi avem. Celestria a sorbit din cafea. Şi într-o bună zi sunt sigură că 
asta o să facem. Dar nu uita, dragă, că n-am decât cincizeci şi şapte de ani şi 
aceia sunt toţi banii pe care îi avem. Am nevoie să mai lucrez aici trei ani, ca 
să pot lua pensia completă. După cum ştii, cea a tatălui tău, de la biserică, e 
un fleac. Şi apoi, a oftat ea, locul acesta e ceea ce îl ţine în viaţă pe tatăl tău. 
Ca să nu mai zic de mine. Îmi iubesc munca. Mă stimulează şi mă ţine în toate 
minţile. Cred că am lua-o razna amândoi într-o căbănuţă de pensionari. 

- Da, probabil aşa s-ar întâmpla. Dar, mamă, arăţi stoarsă de puteri. Să 
munceşti şi să te îngrijeşti de tata e, pur şi simplu, prea mult pentru tine. Cred 
că va trebui să încerci să-l convingi că are nevoie să angajaţi pe cineva ca să 
te ajute pe tine. Ameninţă-l cu căbănuţa de pensionari. Asta ar trebui să dea 
roade, a zâmbit Jazz. 

- Oricum, destul despre mine. Arăţi bine, Jazz. E evident că întoarcerea la 
serviciu îţi prieşte. 

- Cred că da, a încuviinţat ea din cap. S-a uitat la ceas. Trebuie să plec să 
mă văd cu tipul ăsta pe care mi l-a pus în cârcă tata. 

- Jonathan? E tare drăguţ, chiar e. O să-ţi placă. 

- În prezent nu mă interesează bărbaţii, în general. 

Jazz a strambat din nas. 


- Jazmine, a prins-o Celestria de mâini, nu te înăcri, te rog. Ştiu că ai fost 

rănită, dar există tipi cumsecade, zău că da, dragă. 

Un „Mmnn“ a fost tot ce a izbutit Jazz să zică. 

— Eşti încă tânără, destul de tânără ca s-o iei de la capăt, să ai o familie, 
dacă vrei. N-o să renunţi cu totul la bărbaţi, nu-i aşa? 

- O să încerc să n-o fac, promit. Ştiu că îţi doreşti cu disperare să fii 
bunicuţă. 

Jazz şi-a îmbrăţişat mama, care a dat ochii peste cap. 

- N-aş zice, cu bebeluşul ăla mare pe care îl am adormit în cealaltă cameră. 
E vorba despre tine. 

Jazz a încuviinţat din cap. 

- Oricum, mamă, o să dau pe aici să-mi iau rămas bun când pornesc înapoi 


spre casă. 

David s-a trezit duminică dimineaţa tot pe canapea, unde adormise seara. A 
gemut când şi-a amintit incidentul de pe strada mare din Foltesham din ziua 
trecută. 

A stat acolo, contemplând crăpăturile din tavanul îngălbenit şi ocărându-se 
pentru că s-a lăsat din nou să alunece în jos. 

S-a ridicat de pe canapea şi s-a împleticit până la toaletă, unde a golit în WC 
tot ce avea în stomac. 

S-a dus la bufetul din bucătărie şi a pus în priză plonjorul. Avea nevoie să 
facă o baie fierbinte, să se radă cu grijă şi să mănânce ceva ca lumea. 

Dacă jigodia aia de Julian avea să fie o prezenţă obişnuită în viaţa lui Angie, 
atunci el n-avea de ales, trebuia să se poarte cu mai multă chibzuinţă. Aseară 
aproape că se aştepta să se pomenească în prag cu poliţiştii, care să-l aresteze 
sub o acuzaţie de atac verbal născocită. Cât despre Rory, dacă Julian avea să 
fie până la urmă tatăl lui vitreg, Iisuse, David trebuia să aibă grijă cum se 
poartă, altfel îşi putea lua adio de la drepturile de vizitare. 

Trebuia să-şi vină în fire. De dragul fiului său, dacă nu pentru sine. 

Începând de acum. 

După o baie lungă, şi trecând prin mantra de gândire pozitivă pe care o 
învățase la Alcoolicii Anonimi, David s-a simţit un pic mai bine. Nu încăpea 
îndoială că trebuie să plece din magherniţa aceea deprimantă de îndată ce va 
putea. Chiar şi o persoană echilibrată ar deveni deprimată dacă ar trăi aici. Şi 
avea destui bani ca să poată închiria ceva mult mai bun. Doar că încă nu-şi 
făcuse timp pentru asta. 

A cotrobăit prin dulapuri după ceva de mâncare şi, negăsind nimic, s-a dus 
la supermarket să cumpere nişte provizii. 

După o oră tocmai era pe cale să se înfigă într-un mic-dejun copios, când a 
auzit o bătaie uşoară în uşa casei. Îngrozit că este poliţia, s-a uitat pe 
fereastra bucătăriei. 

Alt ciocănit sfios. Cu inima bubuind, s-a dus spre uşă. A deschis cu grijă 
capacul cutiei de scrisori şi s-a uitat afară. Doi ochi s-au uitat la el, făcându-l 


să tresară. 

- Rory! Dumnezeule mare, m-ai speriat de moarte! 

David a deschis uşa, iar fiul său, în pantaloni de pijama, puloverul de 
uniformă şi tenişi i-a căzut în braţe. 

- Tată, o, tată! a hohotit Rory la pieptul lui. 

David i-a dezmierdat părul încâlcit, în vreme ce copilul plângea. 

- Haide, omule, nu poate fi chiar aşa de rău. 

- Ba este! Este! 

David a reuşit să-l mâne pe Rory până la canapea, apoi s-a aşezat alături, cu 
braţele în jurul umerilor lui slabi. 

- E vorba de Julian? 

Rory s-a uitat la el întrebător. 

- Cine? 

- Ştii tu, iubitul mamei. S-a purtat urât cu tine? 

Rory a clătinat din cap. 

- Nici măcar nu ştiam că are un iubit şi n-am cunoscut pe nimeni cu numele 
Julian. 

- Dar... n-ai fost acasă în acest weekend? Ştiu că el era acolo cu mama ta. I- 
am văzut ieri împreună în oraş. 

- Nu, tată. De vineri am stat la infirmerie. Am avut o indigestie rea de tot şi 
doctorul a zis că nu pot pleca acasă. 

- Ei, asta-i culmea! Mama ta nici măcar n-a catadicsit să-mi spună că nu eşti 
acasă, ce să mai vorbim de vestea că eşti bolnav? Şi promisese să mă sune. 
David a făcut un mare efort să-şi înfrângă furia, de dragul fiului său. Deci cum 
naiba de eşti aici? 

Rory şi-a şters nasul pe mâneca puloverului. 

- Am fugit şi nu mă mai duc înapoi. Te rog, tată, nu mă sili să mă duc! Te 
rog! 

- Bine, bine, linişteşte-te. Nu te duci nicăieri deocamdată. Cum ai ajuns aici? 

- Am venit pe jos. A fost un drum foarte lung şi... nu mi-e prea bine. 

- Sunt sigur că nu ţi-e. Sunt mai bine de şase kilometri de la şcoală. David a 
pus palma pe fruntea copilului. Ai un pic de febră. O să-ţi aduc nişte 
analgezice din cutia de prim-ajutor ca să-ţi scadă temperatura. 


- NU! a zbierat Rory. Nu tablete! Asta l-a omorât pe Charlie Cavendish. 

- Ştiu, Rory, însă el era alergic la un fel de tablete. Nu sunt deloc 
periculoase pentru alţi oameni, îţi jur. 

- Ei bine, nu vreau nici una, s-a încăpățânat Rory. 

- Bine, o să-ţi aduc apă. 

David s-a dus în bucătărie, a găsit un pahar şi l-a umplut cu apă rece. I l-a 
dat copilului, care acum era tolănit pe canapea, cu ochii sticloşi de oboseală. 

- Hai, dă asta pe gât. 

I-a sprijinit capul şi Rory a băut cu lăcomie. 

- Asta-i plăcut, a zis pe când îşi lăsa iar capul pe braţul canapelei. Asistenta 
medicală nu mă lăsa să beau prea multă la şcoală, ca să nu vomit. Mi-e aşa de 
somn, tată, aşa de somn! 

- Bine, odihneşte-te şi vorbim mai încolo. 

David s-a aşezat în fotoliu şi l-a privit, chibzuind ce să facă. Nu încăpea 
îndoială că, dacă Rory fugise, în orice clipă puteau să-i bată la uşă autorităţile. 
Ar trebui să sune imediat la şcoală, să le spună că Rory e în siguranţă, însă 
după spectacolul dat ieri în Foltesham, când era beat, se îndoia că Angie şi 
iubitul ei îl vor lăsa pe Rory să stea la el. 

A privit cum respiră băiatul şi a văzut că doarme liniştit. 

Trebuia să ia repede o hotărâre. 

David a sărit de pe fotoliu, a fugit la etaj şi a aruncat nişte haine într-o 
geantă. A luat pilota de pe pat şi a târât-o împreună cu geanta până la maşină. 

Revenind în casă, l-a cules pe Rory de pe canapea şi l-a dus la maşină. Ochii 
băiatului s-au deschis o clipă când David l-a culcat pe bancheta din spate şi l-a 
învelit cu pilota. 

- Unde mergem, tată? a întrebat el somnoros. 


- Într-o mică vacanţă, Rory, doar tu şi cu mine. 


Când Angelina a primit vestea că Rory a dispărut de la şcoală, Julian a 
refuzat să meargă cu ea. 

- E mai bine să te duci singură, dragă. Aşa cum spui tot timpul, e mai bine 
să nu-l întâlnesc încă pe Rory. 

Aşa că Angelina a pornit repede cu maşina, singură, spre St Stephen, cu 


sufletul la gură. Asistenta medicală din Fleat House o aştepta, cu un aer 

sumbru. 

- L-aţi găsit? a întrebat Angelina cu respiraţia tăiată. 

- Nu. Avem personal şi elevi care caută peste tot, însă e duminică după- 
masă şi nu sunt mulţi. 

Angelina s-a prăbuşit pe scaunul cel mai apropiat şi şi-a acoperit faţa cu 
mâinile. 

- Of, Doamne, Dumnezeule, de ce să fi fugit? Dacă l-a răpit cineva? Dacă... 

- Vă rog să vă liniştiţi, doamnă Millar. Sunt mari şanse ca Rory să se 
ascundă pe undeva, prin şcoală. Cine ştie de ce, poate că vrea să fie singur. 
Ştiu sigur ca toată chestia asta cu Charlie Cavendish l-a tulburat, apoi 
indigestia, care i-a produs febră mare, probabil că l-a făcut să gândească un 
pic incoerent. Aţi luat legătura cu tatăl lui? 

- Am încercat, însă nu răspunde la mobil şi nu are telefon fix. 

- Ei bine, mai încercaţi. Sunt sigură că v-a trecut prin minte că de curând 
domnul Millar a insistat să-şi vadă fiul. Eu am primit destule telefoane de la el. 

- Nu, nu se poate. Angelina a clătinat din cap. David nici măcar nu ştia că 
Rory e la infirmerie. Credea că e acasă, cu mine. 

Asistenta medicală a privit-o lung. 

- Aşadar, nu obişnuiţi să-i daţi de ştire fostului soţ când copilul lui nu se 
simte bine? 

- Doar nu era pe moarte, nu? În orice caz, asta mi-aţi spus, a repezit-o 
Angelina, simțindu-se vinovată. Şi apoi, în loc să mă criticaţi, aş vrea să ştiu 
cum explicaţi dispariţia unui copil care era în grija dumneavoastră? 

- Sunt asistentă medicală la Fleat House, nu la infirmerie, doamnă Millar. 
Sefa infirmeriei se intoarce în câteva minute să vă vadă. Mi-a spus că s-a uitat 
la Rory puţin înainte de ora zece dimineaţa şi dormea adânc. L-a lăsat acolo şi 
s-a dus în birou să completeze nişte documente. Peste douăzeci de minute, 
când s-a uitat din nou, el dispăruse. 

- Dar unde? De ce? Trebuie să ştiţi ceva. 

- Nu uitaţi, aici nu e închisoare. Nu era nevoie decât sa coboare câteva scări 
şi să iasă pe uşa principală ca să fie liber. 

- În afară de cazul în care l-a luat cineva. 


- Ei bine, acum, că îl eliminăm pe fostul dumneavoastră soţ, mă îndoiesc 

foarte tare de asta. 

- Doamnă asistentă, am auzit că poliţia anchetează moartea unui copil din 
internatul lui Rory. Dacă este un smintit care bântuie pe aici? Dacă mi l-a luat 
pe Rory? Dumnezeule! Unde este?! 

Angelina a izbucnit în plâns. 

- Haideţi, doamnă Millar, să nu ne pierdem cu firea. 

Asistenta medicală a bătut-o pe umăr, dar fără nici un efect. 

- Veniţi în biroul domnului Frederiks şi o să vă aduc ceai. Am luat legătura 
cu directorul şcolii şi vine încoace. Vă rog, încercaţi să nu vă îngrijoraţi. Sunt 


sigură că Rory e bine. 


Peste două ore, în ciuda căutărilor amănunțite, nu era nici urmă de Rory. 
Angelina era înnebunită. Robert Jones îi propusese să stea liniştită în biroul lui 
Frederiks sau să meargă acasă până vor avea veşti, însă ea a ţinut morţiş să 
participe la căutare. 

Robert Jones stătea la uşa din Fleat House împreună cu asistenta medicală 
şi privea cum Angelina traversează în goană peluza şi intră în capelă, zbierând 
numele lui Rory. 

- Femeia e isterică. Putem suna pe cineva să vină să stea cu ea? 

- A încercat sa dea de fostul soţ şi, cred, de iubit, un anume domn Forbes, 
însă nici unul nu i-a răspuns, a strâmbat din nas asistenta. 

Robert a oftat. 

- l-am spus că avem aici poliţişti care ajută la căutare. 

S-a răsucit spre ea şi a privit-o în ochi. 

- Nu crezi că i s-a întâmplat ceva, nu? 

Asistenta medicală s-a răţoit la el. 

- N-a fost prea fericit aici, nu? N-aş fi surprinsă dacă a fugit, bietul micut. 

Directorul a tăcut o vreme. 

- Rory avea o problemă? 

Ochii asistentei au scăpărat. 

- O, cred că ştiţi că avea, domnule director. Mă duc să văd de ceilalţi băieţi. 
Domnul Frederiks şi-a scurtat ieşirea cu băieţii şi e pe drum înapoi cu 


microbuzul. 

- O să rog unul dintre poliţişti s-o ducă acasă pe doamna Millar şi să stea 
acolo cu ea până avem veşti. 

- Mă duc s-o aduc din capelă şi o să stau cu ea până atunci. 

Robert Jones nici n-a ridicat privirea după asistenta medicală care traversa 
peluza capelei. Şcoala şi propria viaţă păreau că se destramă încetul cu 


încetul împrejur. 


Angelina stătea pe scaunul pasagerului din propria maşină şi privea pe 
geam în tăcere, în vreme ce poliţista o ducea acasă. A reuşit să arate unde să 
vireze pe aleea lor, apoi a coborât din maşină, vlăguită. 

- Vreţi să vin cu dumneavoastră, doamnă Millar? 

- Nu, e înăuntru... partenerul meu. O să fie în ordine. Dar mulţumesc, 
oricum. 

- Vă anunţăm de îndată ce avem veşti. Încercaţi să nu vă faceţi griji. 

Angelina n-a răspuns. S-a dus la uşă, care s-a deschis înainte să ajungă ea. 
Julian stătea în prag. 

- Vreo veste despre Rory? 

Angelina a clătinat din cap obosită, luptându-se cu lacrimile. 

- Am încercat să dau de tine ca să vii la şcoală şi să mă ajuţi să-l caut. 

- Eram ocupat. Îmi pare rău. 

Ea s-a repezit, înfuriată. 

- Ce mama dracului vrei să zici cu „eram ocupat“?! Băiatul meu a dispărut! 
Poate zace mort pe undeva şi tu îmi spui că erai ocupat! Iisuse! 

- Angelina, eu... 

Ea a trecut pe alături şi a pornit spre scară. 


- Lasă-mă în pace, Julian, lasă-mă în pace şi gata! 


David a ajuns la începutul serii, obosit dar triumfător, la pensiunea de pe 
malul lacului Windermere. O sunase pe proprietareasă pe drum spre Lakes 
District de la un telefon public, pentru cazul în care poliţia îi căuta deja şi ar fi 
putut să găsească numărul format pe mobil. A întrebat dacă poate să se 
cazeze împreună cu fiul său mai devreme şi să sosească în această după- 


amiază. 


128 


Pe când David şi Rory îşi duceau bagajele în cameră, David se gândea cu 
plăcere că doamna Birthwhistle, proprietăreasa, spusese că ei sunt singurii 
oaspeţi. 

- Ei bine, ce zici de priveliştea asta, amice? 

Şi-a pus mâinile pe umerii lui Rory şi l-a întors spre fereastră. Era întuneric 
şi nu vedeau decât luminile bărcilor care tresăltau pe apă la câteva sute de 
metri în faţa lor. 

- Mâine, dacă te simţi mai bine, o să urcăm pe Scafell Pike. 

David l-a răsucit pe băiat cu faţa spre el şi l-a îmbrăţişat strâns, mângâindu- 
i părul blond încâlcit. 

Rory a ridicat privirea spre el, cu ochii albaştri uriaşi pe faţa palidă. A 
zâmbit trist. 


- Da, tată, du-mă în vârful lumii şi nu mă lăsa niciodată să cobor. 


Mai târziu, după o cină copioasă cu friptură şi budincă de rinichi în 
restaurantul pustiu al pensiunii, David s-a bucurat să-l vadă pe Rory că 
termină şi ultima îmbucătură din farfurie. Prindea culoare în obraji şi era 
evident că îşi revine. 

Doamna Birthwhistle i-a oferit lui David vin, însă el a reuşit să refuze. Ela 
fost cel care a vorbit cel mai mult, povestindu-i lui Rory că tatăl său îl aducea 
aici şi că au urcat pe cel mai înalt munte din Anglia. 

După cină au urcat scara îngustă spre cameră. David l-a învelit bine pe Rory 
într-unul dintre cele două paturi. 

- Noapte bună, amice! 

Şi-a sărutat fiul, apoi l-a îmbrăţişat. Rory s-a agăţat de el. 

- N-ai să mă laşi singur, tată, nu? 

- Sigur că nu. Mă vâr şi eu în pat. Avem nevoie de toată energia dacă o să ne 
căţărăm mâine pe Pike. 

Rory i-a prins mâna. 

- Mă bucur că sunt aici, tată. E ca o aventură, aşa-i? 

- Da, este, doar tu şi cu mine. 

- Te iubesc, tată. 


- Şi eu te iubesc, amice. 


129 


David s-a aşezat pe fotoliul cu spătar înalt, incomod, privindu-l pe Rory cum 
adoarme. Pe obraz au început să i se prelingă nestăpânit lacrimile în vreme ce 
iubirea i se încleşta în jurul inimii ca o mănuşă de fier. 

David ştia că de acum Angie trebuie să fie înnebunită. Şi, oricât şi-ar fi dorit 
să fure timp de singurătate cu fiul său, trebuia să-i dea de ştire că Rory n-a 
păţit nimic. 


Şi-a scos mobilul din buzunar şi a început să-i scrie un mesaj fostei neveste. 


Angelina a scos un suspin de uşurare sugrumat şi a dat buzna în biroul lui 
Julian. 

- E bine! Rory n-a păţit nimic! a strigat. 

Julian s-a răsucit de la ecranul computerului şi a zâmbit silit. 

- O veste bună! Se ascundea într-un tufiş foarte stufos de la şcoală? 

- Nu, e cu tatăl lui. Se pare că Rory s-a înfiinţat în pragul lui David de 
dimineaţă. David zice că e bine şi vrea doar să petreacă un timp singur cu el. 

- Înţeleg. Aşadar, sunt în coliba aia sumbră a lui? 

- Nu. David l-a dus undeva pentru câteva zile. Angelina s-a sprijinit de uşă. 
Of, Doamne, nu-ţi pot spune ce îmi umbla prin cap până să-mi trimită David 
mesajul. Trebuie să-i sun pe cei de la şcoală. 

- Păi... Julian şi-a încrucişat braţele şi s-a uitat lung la ea. Pot să-ţi spun ce- 
mi umblă mie prin cap. Ieri soţul tău beat, dezechilibrat, a încercat să mă 
atace în mijlocul străzii principale. M-a ameninţat că mă omoară. 

- Of, pentru numele lui Dumnezeu, Julian! Nu vorbea serios! 

- Cine ştie dacă vorbea serios sau nu? Şi asta-i chestia: pot să înţeleg 
uşurarea ta că Rory e evident bine, dar, zău aşa, Angelina, crezi că David, în 
starea lui actuală, este persoana potrivită care să aibă grijă de Rory? 

Ea l-a privit întrebător. 

- O fi David un beţivan, însă nu i-ar face nici cel mai mic rău lui Rory. Îl 
adoră. 

- Bine. Poate că n-o să-i facă vreun rău, dar sunt câteva scenarii neplăcute la 
care ar trebui să chibzuieşti. Primul, David ar putea să urce la volan beat. Al 
doilea, poate că a fugit deja din ţară cu Rory. Al treilea, ştii când o să-l aducă 


pe Rory înapoi, dacă o s-o facă vreodată? 

Angelina şi-a dus palmele la tâmple şi şi-a scuturat capul. 

- Încetează, Julian, te rog! Nu mai pot suporta, chiar nu mai pot. Trebuie să 
cred că Rory e în siguranţă cu tatăl lui, chiar trebuie. 

Julian s-a ridicat şi s-a dus la ea. Şi-a desfăcut braţele şi a cuprins-o. 

- Haide, haide! Îmi pare rău, iubito. Sigur că nu vreau să te supăr. E doar 
avocatul din mine care mă face să privesc latura cea mai sumbră. Am văzut 
prea mulţi copii răpiți de părinţi disperaţi. Situaţia asta a lui Rory sună mult 
prea familiar. 

- Ei bine, o să-i scriu imediat lui David ca să-i cer să-mi spună exact unde 
sunt şi când vin acasă. Sunt sigură că o va face. 

- Şi dacă n-o face? 

- O s-o facă. 

- Bine, însă dacă David nu răspunde până mâine-dimineaţă şi îţi spune exact 
unde este, nu-ţi rămâne decât să te duci la poliţie. Acum du-te şi sună la 
şcoală, spune-le că ai veşti de la David. Vin şi eu imediat. Am doar de terminat 
ceva. 

I-a dat o pălmuţă peste fund şi a expediat-o din încăpere, apoi s-a întors la 
computer şi a continuat să scrie un e-mail. Calmul său obişnuit era zdruncinat, 
a observat că are mâinile transpirate când a apăsat pe „trimite“. 

Oftând din greu, a închis computerul. 

Spera să primească un răspuns până a doua zi. 


Lasă naibii copilul... Julian Forbes avea problemele proprii. 

Jazz a traversat Trinity Great Court spre ghereta portarului. 

Sub arcadă, cu spatele la ea, era un bărbat neobişnuit de înalt. 

Jazz s-a dus la el şi l-a bătut pe umăr. 

- Salut, eşti Jonathan? 

El s-a răsucit, surprins. 

- Da. Scuze, credeam că o să vii din partea cealaltă. 

- Mama şi tata au apartamentul în partea cealaltă a curţii. M-am dus la ei la 
prânz. 

- Da, ştiu. Vreau să zic, ştiu unde locuiesc părinţii tăi. Ar fi trebuit să mă 
gândesc. Jonathan a zâmbit, apoi i-a întins mâna cu stângăcie. Ei bine, mă 
bucur să vă cunosc, doamnă inspectoare Hunter. 

- Jazz, te rog, a zâmbit ea, gândindu-se cât de plăcut este să mai priveşti şi 
în sus la cineva. 

Statura bărbatului o făcea pe ea să se simtă minionă. 

Presupunea că Jonathan se apropie de treizeci de ani. Trăsăturile lui nu 
erau ale cuiva numit în mod tradiţional chipeş: ochii albaştri erau prea 
apropiaţi, deasupra unui nas lung acvilin. Avea faţa suptă, pomeţii tăioşi, ceea 
ce îi dădea un aer flamand, boem. Cu toate acestea, era un bărbat atrăgător. 

- Mergem? a zis el. 

- Da. 

Jonathan mergea repede. Jazz se trudea să ţină pasul cu două picioare lungi 
care înghiţeau pamântul de sub ele. 

- E foarte amabil din partea ta să-ţi rupi din timp ca să stai de vorbă cu 
mine. 

- Păi, nu-s sigură cu ce pot să ajut, dar o să-mi dau toată silinţa, a zâmbit 
Jazz, urmându-l pe o străduţă. 

El s-a oprit în faţa unui bar pe care Jazz îl cunoştea bine ca loc de întâlnire 
îndrăgit de studenţi. 

- E în ordine dacă intrăm aici? 

A privit-o intens. 


- Bine, a încuviinţat ea din cap şi l-a urmat înăuntru. 

Localul era gol şi Jazz s-a aşezat într-un colţ, în vreme ce Jonathan se ducea 
la bar să comande băuturile. 

- Vin alb pentru tine, dar nu sunt sigur cum e. 

A pus un pahar pe masă şi s-a aşezat în faţa ei, cu o halbă de bere cuibărită 
în mâinile mari. 

- Noroc! 

Au ciocnit. 

- Noroc! a zâmbit Jazz şi a sorbit. 

Vinul părea să fie mai mult oţet. 

- Aşadar, dă-i drumul şi spune-mi ce vrei să ştii. 

- Bine. 

Jonathan a scos un casetofon mic şi un carnet dintr-unul dintre buzunarele 
încăpătoare ale jachetei. 

- Înregistrezi asta? 

- Da, dacă n-ai nimic împotrivă. Pot să iau doar notițe, dacă preferi. 

- Depinde de ce o să mă întrebi. 

- Nimic scandalos. Disertaţia mea, aşa cum poate că ţi-a spus tatăl tău, este 
despre starea sistemului justiţiei penale în noul mileniu. Am pregătit nişte 
întrebări. 

- Mă simt un pic ca unul dintre suspecți când îi aduc la interogatoriu. Jazz a 
arătat spre casetofon. Să începem. Nu-mi strică să văd cum e de cealaltă parte 
a baricadei. 

- Bine. 

Jonathan a pornit casetofonul. 

- Acum ar trebui să mă avertizezi, să mă întrebi dacă vreau să fie prezent un 
avocat, a zâmbit ea. 

- Presupun că ar trebui, a încuviinţat el. Bun, prima întrebare pe care vreau 
să ţi-o pun este dacă, fiind în linia întâi în prinderea criminalilor, eşti 
mulţumită de sistemul actual de justiţie? 

Jazz şi-a muşcat buza. 

- Ţi-a spus tata că acesta este subiectul meu preferat? 

- Nu, dar cu siguranţă este blestemul vieţii fiecărui poliţist să petreacă luni 


întregi cu ancheta, să aresteze presupusul făptaş, apoi să vadă că tribunalul îl 

lasă liber din cauza unei chichiţe legale. 

A trecut o vreme înainte ca Jazz să răspundă. 

- Jonathan, pot face asta în două feluri. Dacă îmi dai numele în disertaţie n-o 
să mă abat de la linia oficială. Dacă nu, şi opreşti casetofonul, îţi pot oferi o 
perspectivă mult mai sinceră. Acum, pe care îl preferi? 

Jonathan s-a aplecat peste masă şi a oprit înregistrarea. I-a zâmbit lui Jazz. 

- Bine, dă-i drumul. 

Ea a început, întâi cu prudenţă, să-i spună care crede că sunt problemele. A 
fost surprinsă să-l audă că răspunde bine informat, apărând sistemul. 

- Nu corupţia îl ruinează, deşi admit ce spui despre abuzul de putere şi 
ambițiile personale, ci, din ce am aflat de la alţii cărora le-am luat interviu, cei 
care se strecoară prin ochiurile plasei sunt de obicei rezultatul unui amestec 
de birocraţie măruntă, avocaţi ai acuzării incapabili - vreau să zic, ai văzut 
noul document pe care tocmai l-a emis guvernul, propunând ca Procuratura 
Coroanei să taie din onorariile avocaţilor pledanţi? - aşa încât, fireşte, cei mai 
buni avocaţi trec de partea apărării şi a slăbiciunii omeneşti. 

- De asemenea, sistemul e sufocat de apeluri, a adăugat Jazz. Chiar şi când 
suspectul este condamnat, nu ştii niciodată când se iveşte vreun avocat dat 
naibii cu o probă măsluită, uneori materială, dar mai des psihologică. 

- Şcoala lui „nu-i vina mea, mama nu m-a alăptat în pruncie“, vrei să zici? s- 
a strâmbat Jonathan. 

- Ai nimerit-o. Îmi pare rău, poate că par dură, însă viaţa este dură. Nimeni 
nu are copilăria sau adolescenţa perfecte. Cu toţii avem motive să ieşim în 
lume şi să omorâm pe cineva cu sânge-rece. Slavă Domnului, cei mai mulţi 
dintre noi n-o facem. Însă cei care o fac trebuie să-şi asume răspunderea 
pentru acţiunile lor, indiferent de condiţii. Trebuie să fie pedepsiţi pentru ceea 
ce au făcut. 

- De acord. Am înţeles că ai o experienţă personală, Jazz, a zis Jonathan 
încet. 

Jazz ura să vorbească despre asta. Subiectul încă stârnea amintiri vii ale 
momentului. 

- Da. El era un om bun, un vicar care încerca să ajute o comunitate 


dezavantajată. Şi cu ce s-a ales în schimbul ostenelii sale? Un glonţ în spinare. 

Cel care a tras a fost condamnat la doi ani de închisoare şi a ieşit după şase 
luni. Pe temeiul răspunderii limitate. Şi apoi a agresat iar pe cineva după trei 
saptămâni. 

- Îmi pare rău. Chiar nu ştiu ce să zic. Jonathan a oftat. Te superi dacă te 
întreb ce făcea în Hackney în acel moment? Credeam că înainte de asta a fost 
un profesor universitar care preda teologia. 

- Ai dreptate. Am crescut la Cambridge până la doisprezece ani. Atunci tata 
le-a spus nevestei şi fiicei că s-a săturat să predea teologia unei mulţimi de 
studenţi din clasa de mijloc. Voia să iasă în lume şi să practice ceea ce 
propovăduia. Aşa că a fost hirotonisit şi ne-am mutat în Hackney. Trecerea de 
la şcoala mea elementară plăcută de aici, din Cambridge, la un gimnaziu din 
estul Londrei a fost un şoc cultural. Dar m-a oţelit. 

- Cred şi eu. Dumnezeule, n-aş vrea să fi fost în pielea ta. 

- A fost greu, da, însă îl admiram atât de mult pe tata pentru ceea ce făcea! 
Şi am învăţat tot soiul de şmecherii, lucruri care mi-au fost de folos în cariera 
mea actuală. 

- Cum ar fi? 

- Păăăi, şi asta chiar e neoficial, aş adăuga, a zâmbit Jazz ironic. Pot face 
rost de orice doreşti doar dând un telefon: amfetamine, barbiturice, opiacee, 
haşiş, Ecstasy, cocaină, heroină... 

- Când mergem? 

- Foarte amuzant. 

- Glumesc. N-am treabă cu astea, niciodată n-am avut. 

- Acum, ce altceva să-i spui unui detectiv, nu? a ripostat Jazz. 

- Nu. Cred că trebuie să spunem adevărul. Şi, din fericire pentru mine, am 
izbutit să le ocolesc. Sincer, a repetat el. 

- Eu, nu. Pentru o vreme, oricum. Le-am încercat pe toate. Era... de 
rigueur’ unde învăţam eu. Cam ca paharul cu lapte în pauză. 

- Un ritual de iniţiere? 

- Da. Cam aşa ceva. Fata albă din clasa de mijloc..., a oftat Jazz. Voiam să fiu 
acceptată. Şi faptul că am fost „de partea cealaltă“ mi-a dat o perspectivă 


importantă. Înţeleg prin ce trebuie să treacă aceşti copii doar ca să crească 


1 0 Absolut necesar/obligatoriu (în limba franceză în original) 

relativ nevătămaţi. 

- Deci ce s-a întâmplat cu tatăl tău? 

- Ca de obicei, s-a implicat emoţional prea mult. Cu enoriaşii săi, al căror 
număr a crescut cât a fost el acolo de la câteva hoaşte bisericoase la trei sute 
de oameni. Tatăl meu este o persoană foarte carismatică. Şi s-a ocupat în 
special de o femeie al cărei copil murea de leucemie. Venea la el pentru sprijin 
spiritual, petrecea mult timp în casa noastră. Bărbatului ei, faimos traficant de 
droguri, nu i-a plăcut asta, a venit într-o zi la noi acasă şi l-a împuşcat de 
aproape, în bucătărie. 

- La naiba! a şoptit Jonathan. 

- A avut noroc că a scăpat cu viaţă, a adăugat Jazz. A avut un atac de cord 
pe masa de operaţie. E foarte fragil, tot mai mult pe zi ce trece. 

- Şi totuşi, este o persoană importantă aici, la Cambridge. E faimos în 
universitate pentru înţelepciunea sa, blândeţea şi glumele sale deocheate. 

Jonathan a zâmbit, cu ochii scânteind. 

- E un om foarte special, a şoptit Jazz, şi îl iubesc la nebunie, cu toate 
defectele lui. 

- Faptul că încerci să răspândeşti bunătate nu-i un defect, Jazz. 

- Nu, ştiu asta. Dar să trăieşti cu un sfânt poate să fie greu. Mai ales mama 
a răbdat multe. 

- Sunt sigur. Şi tu, Jazz, a zis el blând, privind-o drept în ochi. 

- Oricum, destul cu asta. A simţit cum se îmbujorează. Mai vrei să ştii ceva? 
Trebuie să plec. 

Cuvintele au ieşit mai tăios decât avea de gând, dar se simţea tulburată. 

- Nu, nu cred. Deocamdată, cel puţin. Trebuie să merg acasă să transcriu 
notițele. Dacă mai am nevoie de o întâlnire, eşti de acord? 

- Sunt foarte ocupată în acest moment. 

Jazz s-a ridicat în picioare. Jonathan s-a ridicat şi el. 

- Lucrezi la un caz? 

- Da. 

- Interesant? 

- Da. Se îndrepta spre uşă. La revedere, Jonathan, sper că ţi-am fost cât de 


cât de folos. 

I-a întins mâna. El nu i-a strâns-o. 

- Ţi-ai lăsat maşina la Trinity? 

- Da. 

- Merg cu tine. Casa în care locuiesc e în direcţia aceea. 

Jonathan a condus-o afară din bar şi au pornit pe stradă. Jazz mergea în 
tăcere, simțindu-se tulburată şi întrebându-se cum izbutise el s-o facă să 
dezvăluie mult mai multe decât avusese de gând. 

Au ajuns înapoi la ghereta portarului. Jonathan s-a răsucit spre ea. 

- Îţi mulţumesc pentru timpul acordat, Jazz. Mi-a făcut multă plăcere. A 
aţintit-o o clipă cu ochii aceia albaştri, apoi s-a aplecat şi a sărutat-o pe obraz. 
Atunci, la revedere! 

- La revedere! 

Jazz s-a îndepărtat repede de el, spre siguranţa casei parinţilor săi. N-a avut 
timp sa rumege cele petrecute, pentru că la uşă a întâmpinat-o Celestria. 

- Mă bucur că eşti aici, Jazz. Tatăl tău a refuzat să se ducă la culcare până 
nu te întorci. A vorbit la telefon cu unul dintre vechii lui prieteni despre Hugh 
Daneman. Hai înăuntru. 

- Jazz, scumpa mea! 

Tatăl era palid, însă ochii îi erau plini de lumină. 

- Am găsit amănunte despre cadavrul tău. Celestria, un stropşor de coniac 
pentru mine şi fiica noastră, ca să curgă mai uşor povestea. 

- Nu pentru mine, tată. Trebuie să conduc maşina, 

Jazz s-a cuibărit în fotoliu. 

- Şi nici pentru tine, Tom. Ţi-ai băut deja porţia pe azi. 

- La naiba cu porţiile şi adu-mi un coniac mic! 

Celestria s-a uitat la Jazz neajutorată, apoi a scos din bufet o sticlă de 
coniac, a turnat de un deget într-un pahar şi i l-a dat lui Tom. 

- Mulţumesc, iubito. A luat o înghiţitură. Acum, vechiul meu prieten, Crispin 
Wentworth, a putut să mă pună la curent cu povestea lui Hugh Daneman. Au 
fost împreună la Oxford şi, după ce şi-au dat doctoratul, au primit amândoi 
posturi de lectori. Presupun că ştii că Hugh era gay? 

- Nu eram sigură, dar mi-a trecut prin minte. Un bărbat care nu s-a însurat 


niciodată... trebuia să fie o posibilitate. 

- Ei bine, dă-mi voie să te asigur că era sută la sută homosexual. Trebuie să 
fii tu însuţi ceva ca să recunoşti că altul este, şi Crispin cu siguranţă ar şti. 

Tom a zâmbit. 

- Pe atunci se petreceau la Oxford nişte chestii îndrăzneţe, dar, cum 
spuneam mai devreme, era începutul anilor '60, aşa că se întâmpla peste tot. 

- E urât să fii invidios pe distracţia de care au avut parte părinţii tăi în 
tinereţe, dar uneori sunt, a oftat Jazz. În fine, zi mai departe, tată. 

- Ei bine, se pare că Hugh Daneman a făcut ceea ce era de neconceput şi s-a 
amorezat de cineva dintre studenţii lui. Bărbat, desigur. A fost cam nechibzuit, 
nu s-a ascuns destul de bine de cei mai în vârstă şi mai importanţi. În cele din 
urmă, aceştia au aflat şi l-au dat afară imediat. 

- Înţeleg. Ştii cine era studentul? 

Tom a ridicat mâinile. 

- Ajung imediat la asta. După aceea, Hugh a plecat din ţară şi Crispin i-a 
pierdut urma timp de un an, cam aşa ceva. Apoi a apărut la St Stephen ca 
profesor de latină. 

- Sunt uimită că l-au primit, dat fiind că fusese dat afară de la Oxford din 
cauza relaţiei cu un student. 

- Se prea poate ca povestea să fi fost ascunsă. Aşa se întâmpla pe atunci. 
Poate că Hugh a acceptat să plece fără scandal şi nu s-a mai vorbit despre 
asta. Verificările poliţiei şi referinţele amănunțite nu erau de rigueur, aşa cum 
sunt acum. În orice caz, cumva a aterizat la St Stephen. 

- Şi tânărul ăsta de care s-a îndrăgostit Hugh? Cine era? a întrebat Jazz. 

- E o poveste foarte interesantă. Studentul respectiv era un anume Corin 
Conaught. Era faimos pentru beţii şi consum de droguri, însă, după spusele lui 
Crispin, era un june carismatic, chipeş şi aristocratic. Cam ca Bosie, iubitul lui 
Wilde, îmi închipui. A lăsat în urma lui o dâră de inimi frânte atât masculine, 
cât şi feminine. 

- Era bisexual? 

- Da, dar lasă-mă să-mi continui povestea înainte să pierd şirul: Hugh 
Daneman s-a îndrăgostit până peste urechi de el. Din ce spunea Crispin, Corin 
îl îndrăgea şi el pe Hugh, şi au fost un „cuplu“ destul de multă vreme, până ce 


lui Hugh i s-a cerut să plece. 

- Sunt surprinsă că a fost aşa un scandal. Cum spuneai, totul era posibil în 
anii '60. 

- Era şi nu era. Orice relaţie între profesori şi studenţi este interzisă până în 
ziua de azi. Unele lucruri nu se schimbă niciodată, şi acesta este unul dintre 
ele. Iar Corin era dintr-o familie catolică de vază. Tatăl lui, Ralph, Lordul 
Conaught, a murit pe când fiul lui chefuia la Oxford. Se pare că lui Corin i s-a 
spus că tatăl lui e pe cale să dea ortul popii în timpul unei petreceri deosebit 
de deocheate din weekend şi n-a catadicsit să se ducă acasă să-şi pupe tatăl 
de rămas-bun. Şi sunt sigur că familia auzise de notoria lui relaţie cu Hugh 
Daneman. Ca urmare, deşi Corin era fiul cel mare şi moştenitorul domeniului 
Conaught şi al titlului, tatăl l-a dezmoştenit şi i-a lăsat totul personajului de 
rezervă, un anume Edward Conaught. 

- Ce chestie dramatică! a oftat Jazz. 

- Da, şi, ca toate dramele, are final trist. Corin s-a întors, se pare, acasă de 
la Oxford, fiind exmatriculat la câteva săptămâni după moartea tatălui. Fratele 
mai mic, Edward, i-a dat o casă de pe moşie. Corin şi-a petrecut următorii 
cinci ani bând şi drogându-se până ce a ajuns prea devreme în groapă. A murit 
la douăzeci şi şase de ani, sărmanul flăcău. 

- Unde este domeniul? 

- De fapt, aproape de tine; undeva în Norfolk. 

- Zău? 

- Da. Tom avea un aer mulţumit. Aşadar, te ajută toate astea? 

- Absolut, tată. E fantastic! Acum am de unde să pornesc. De asemenea, 
poate explică de ce Hugh Daneman a apărut brusc la St Stephen: dacă iubirea 
vieţii lui trăia în Norfolk, atunci cu siguranţă l-a urmat acolo. 

- Foarte posibil. Oricum, sper că asta ţi-a dat ceva cu care să lucrezi. 

- Mi-a dat, şi te rog să-i mulţumeşti şi prietenului tău Crispin pentru ajutor. 
Îţi mulţumesc mult de tot, tată. 

Jazz s-a ridicat. 

- Aş face bine s-o iau din loc. La revedere, mamă! 

- La revedere, iubito! Celestria a sărutat-o. Dă-ne de ştire ce se mai 
întâmplă. 


- Aşa o să fac. 

Când a ajuns la maşină, Jazz a deschis portbagajul şi a luat servieta. A scos 
punga cu fotografia pe care o găsise lângă patul lui Hugh Daneman în 
apartamentul lui din Londra. S-a uitat lung la fotografie, examinând faţa 
îngeresc de frumoasă şi părul blond, lung. A răsucit-o şi a citit din nou 
dedicaţia. 

Şi şi-a dat seama că faţa nu era, aşa cum crezuse întâi, de femeie... 

... ci de bărbat. 

- Bună dimineaţa! Ai avut un weekend plăcut? 

Miles era deja la pupitrul lui când Jazz a ajuns la şcoală. 

- A fost frumos. Tu? 

Jazz şi-a aşezat servieta pe birou, a scos laptopul şi l-a pus în priză. 

- Petreceri nebuneşti şi patul plin de manechine, a rânjit Miles. De fapt, m- 
am uitat pe Sky la partide de crichet din Indiile de Vest, încercând sa mă scald 
în nişte soare reflectat. Aşadar, directorul şcolii cere o consultaţie 
neîntârziată. Se pare că şcoala asta prăpădită se poate lăuda nu numai cu un 
copil mort şi un profesor mort, ci şi cu un copil dispărut. 

Jazz a ridicat privirea de la ecran. 

- Zău? Când s-a întâmplat? Şi de ce n-am fost informată? 

- Ieri după-masă. Şi presupun că nu ne-au informat pentru că acel copil se 
pare că a fost răpit de tatăl lui, iar cei de la şcoală au crezut, probabil, că nu 
are nici o legatură cu cazul. Au chemat poliţiştii locali să-i ajute la căutare. 

- Cine e băiatul? 

- Directorul n-a spus, însă mama e în cabinetul lui. Am spus că o să mergi 
acolo de cum apari. 

Jazz i-a dat lui Miles o hârtie. 

- Poţi să găseşti numărul de telefon de la această adresă? Sună şi spune că 
vrem să-i vizităm în această dimineaţă. 

- Bine. Altceva? 

- Da. Află unde naiba s-a dus sergentul Roland şi de ce nu mi-a spus el 
imediat despre acest copil dispărut. Şi spune-i lui Sebastian Frederiks să vină 
să mă vadă aici peste o jumătate de oră. 


Jazz s-a ridicat, s-a dus la uşă şi a trântit-o în urma ei. 


Secretara directorului stătea la computer, palidă şi cu ochii larg deschişi. 

- Vă aşteaptă înăuntru, a zis, făcând semn cu capul spre cabinet. 

- Mulţumesc. 

Jazz a intrat şi a văzut o femeie frumoasă, minionă, aşezată în faţa biroului 
lui Robert Jones. 

- Doamnă inspectoare Hunter, bună dimineaţa. 

Vă mulţumesc că aţi venit. V-o prezint pe doamna Millar, mama băiatului 
care lipseşte. 

- Care este...? 

- Rory Millar. Poate că sergentul v-a pus la curent cu situaţia? 

- Pe scurt. Bună ziua, doamnă Millar. Jazz a strâns mâna femeii. Aţi putea 
să-mi spuneţi ce s-a întâmplat? 

- Da, o să mă străduiesc. 

Angelina a început să povestească, cu întreruperi, ce s-a petrecut în 
ultimele douăzeci şi patru de ore. 

Jazz a ascultat până la sfârşit, apoi a încuviinţat din cap. 

- Bine. Deci, de fapt, fiul dumneavoastră n-a dispărut. E cu tatăl lui, dar nu 
ştiţi unde. 

- N-am primit răspuns la mesajul în care-l întrebam unde sunt, iar... avocatul 
meu e îngrijorat că, din cauza problemei cu băutura a fostului meu soţ şi a 
faptului că a suferit o depresie, ar putea fi un caz de competenţa poliţiei. Aşa 
este, ce credeţi? 

Jazz şi-a amintit de David Millar, disperat, cu privirea rătacită, în faţa 
acestui cabinet. Şi de Rory Millar, cu care încă nu se întâlnise, al cărui nume 
părea ca are obiceiul supărător să apară cu regularitate. 

- Dacă n-a răspuns la cererea dumneavoastră de a vă spune unde a dus 
băiatul, atunci da, există motiv de îngrijorare. Totuşi, sigur există vreun motiv 
să credeţi că Rory ar fi în pericol, doamnă Millar? La urma urmei, e cu tatăl 
lui. 

Ochii mari, albaştri, ai Angelinei arătau că este de acord. 

- Asta i-am spus avocatului, dar el a insistat să vin să vă văd în această 
dimineaţă. 

- Aveţi idee unde l-ar fi putut duce pe Rory fostul dumneavoastră soţ? 

- Nu. Avocatul meu era îngrijorat că l-ar fi putut scoate din ţară, dar e 
imposibil, pentru că paşaportul lui Rory e acasă la mine. 

- Asta nu înseamnă neapărat că n-a putut să obţină un duplicat. 

- Zău? Angelina şi-a muşcat buza. Vai de mine! 


- O să-l dau în urmărire generală. Se întâmplă să aveţi aici fotografiile fiului 

şi soţului? Avem nevoie să le scanăm în computer. 

- Da, Juli... avocatul meu a spus că o să le vreţi. Angelina a scos din geantă 
un plic şi i l-a dat lui Jazz. Băiatul o să fie bine, nu-i aşa? 

- Sunt sigură că e bine, dar e de preferat să încercăm să aflăm unde se află. 
Acum, dacă nu mai aveţi altceva, o să mă întorc la lucru. Vin mai târziu să vă 
spun ce s-a mai întâmplat, domnule Jones. 


Jazz le-a zâmbit scurt şi a plecat. 
x 


Aşezată la pupitru, Jazz a scos din plic fotografiile. Prima era a lui David 
Millar, evident de când încă nu se apucase să bea şi viaţa nu îi era distrusă. A 
pus-o deoparte şi s-a uitat la cea a lui Rory Millar. Şi a tras brusc aer în piept. 

- Dumnezeule mare! 

A fluierat, apoi a scormonit prin servietă după punga transparentă în care 
era fotografia tânărului despre care acum ştia că este Corin Conaught. 

A pus fotografia lui Rory alături de ea şi l-a chemat pe Miles să vadă. 

- Ei bine? l-a întrebat, în vreme ce el le privea. 

- Măi să fie! Sigur sunt înrudiți? a zis Miles. 

- Acesta este Corin Conaught, fostul iubit al lui Hugh Daneman, acum 
decedat, iar acesta este Rory Millar, băiatul dispărut. 

- Ia stai un pic, Corin e un „el”, nu o „ea“? 

- Da. Dragul şi bătrânul meu tătic care a făcut pe detectivul a reuşit să mă 
corecteze. Arată la fel, nu? 

- Stranie asemănare! a zis Miles. Ştii dacă sunt rude? 

- Încă nu. Tocmai am primit de la mama lui Rory această fotografie. Ar putea 
foarte bine să fie o coincidenţă. Fotografiile sunt adesea înşelătoare. Dar aş 
vrea să-l găsim repede pe Rory. Jazz i-a dat lui Miles fotografiile cu Rory şi 
tatăl lui. 

- Scanează-le şi completează un raport pentru persoane dispărute. 

- Sigur. Suntem aşteptaţi la Conaught Hall la ora unsprezece. Am vorbit cu 
menajera Lordului Conaught. N-a fost binevoitoare, mi-a spus că Excelenţa Sa 
e invalid şi nu-i plac vizitatorii. 


S-a auzit o bătaie în uşă. 

- Intră! 

A apărut zâmbetul fals al lui Sebastian Frederiks, care şi-a vârât capul în 
încăpere. 

- Aţi vrut să mă vedeţi? 

- Vă rog să luaţi loc, domnule Frederiks. 

- Vreo veste despre bietul Rory? 

- Nu, nu încă. Aşadar, spuneţi-mi, domnule Frederiks, de ce n-aţi făcut nimic 
ca să opriţi hărţuirile repetate din partea lui Charlie Cavendish? Şi în special 
asupra lui Rory Millar? 

Sebastian a înălţat o sprânceană. 

- Cine v-a spus asta? 

- N-are importanţă. Nu vreau decât să-mi răspundeţi la întrebare. 

- Poate că aţi auzit că Charlie al nostru se purta cam tiranic cu băieţii mai 
tineri. 

- Da, de mai multe ori, domnule Frederiks. Vreţi să-mi spuneţi că nu e 
adevărat? 

- Nu, nu vreau. Dar n-a fost niciodată cu răutate şi cu siguranţă n-am avut 
impresia că Charlie se lua cu precădere de Rory Millar. 

- Zău? Şi atunci de ce mi s-a spus că Charlie l-a încuiat peste noapte pe Rory 
în pivniţă? Mie mi se pare că a fost ales anume. 

- Uitaţi ce-i, nu există dovezi că a fost Charlie, a răspuns Frederiks 
neconvingător. 

- Dar probabil că aşa a fost. 

- Se poate, da. Dar, doamnă inspectoare, fără dovezi ce puteam să fac? 

Jazz a oftat, iritată. 

- Sunteţi profesor de douăzeci de ani, director de internat de mai mult de 
opt. Trebuie să fi întâlnit multe situaţii ca aceasta. Până şi prietenii lui ştiau că 
el a fost. Jazz s-a răsucit spre Miles. Nu-i aşa? 

- Da, a încuviinţat din cap Miles. 

Pe Frederiks curgeau apele. 

- Daţi-mi voie să vă spun, doamnă inspectoare, că sunt foarte sever cu 
băieţii mei pentru orice fel de hărţuire. Dar mereu e aceeaşi problemă. 


Victima agresiunii se teme atât de tare de repercusiuni, încât nu recunoaşte 

că ştie cine a săvârşit fapta. 

- Prin urmare, Rory Millar nu v-a spus că Charlie Cavendish a fost cel care l- 
a încuiat în pivniţă? 

- Nu. Şi, oricum, de unde să ştie? Era de cealaltă parte a uşii. Totuşi, mi-am 
dat seama că micul Rory era îngrozit. Eu am fost cel care l-a găsit. Am 
presupus că are mai mult de-a face cu legenda asta care circulă prin internat, 
cu stafia unui băiat care se spune că a murit acolo, jos. Fireşte, Rory a auzit 
povestea. Părea el însuşi o stafie când am deschis uşa. 

- Mă mir că nu l-a auzit nimeni înainte. Trebuie să fi strigat ca să i se 
deschidă. Bietul copil! a adăugat Miles. 

- Băieţii dorm la etajele al doilea şi al treilea şi, după cum ştiţi, locuinţa mea 
este într-o aripă a clădirii. Chestia este că, indiferent dacă ar fi trebuit sau nu 
să-l auzim, nu l-am auzit. 

- Spuneţi că era foarte necăjit când a ieşit? Aţi luat legătura cu părinţii lui? 

- Desigur. Asta a fost cireaşa de pe tort. Rory era nefericit de o vreme şi 
devenea tot mai retras. Eu pusesem totul în mare parte pe seama traumei 
provocate de divorţul părinţilor lui, dar când s-a întâmplat asta evident am 
simţit că trebuie să vorbesc cu ei. Adică, în loc s-o îngrijorez pe doamna 
Millar, care poate fi excesiv de protectoare şi un pic obsedată în privinţa fiului 
ei, am hotărât să-l sun pe domnul Millar. Am vorbit cu el despre Rory 
săptămâna trecută. 

- În aceste condiţii, se pare că doamna Millar are tot dreptul să fie obsedată 
de bunăstarea fiului său, a scrâşnit Jazz din dinţi, enervată. Deci David Millar 
a răspuns? 

- Am discutat un pic la telefon. Am abordat chestiunea discret, n-avea rost 
să pun pe toată lumea pe jar. l-am sugerat domnului Millar că ar fi o idee bună 
să stea de vorbă cu fiul său, să vadă dacă poate afla de la el care e problema. 
Apoi i-am cerut lui Rory să-şi sune tatăl. 

- Şi a făcut-o? 

- Îmi amintesc că l-am văzut pe Rory la telefonul public al internatului... Era 
joi, da, în ziua dinainte să fie găsit mort Cavendish. 

- Însă nu ştiţi dacă vorbea cu David Millar? 


Frederiks a ridicat din umeri. 

- Nu, nu ştiu, dar chestia e că... de fapt... 

S-a scărpinat în cap. 

- Da, domnule Frederiks? 

- Tocmai mi-a venit în minte ceva. A doua zi după ce l-am văzut pe Rory la 
telefon, şi anume în vinerea în care a murit Charlie, am plecat în jurul orei 
şapte şi jumătate seara la întâlnirea pe care o aveam. Tocmai ieşeam din 
parcarea şcolii când s-a nimerit să-l văd pe David Millar coborând din maşină. 

- Înţeleg. 

- Erau o mulţime de părinţi care veneau la concertul din capelă. Rory era în 
cor, aşa că poate Millar venea să-l asculte cântând. Dar (Frederiks a ridicat iar 
din umeri) nu-l mai văzusem niciodată în capelă. 

- Presupun că maşina domnului Millar dispăruse când v-aţi întors la şcoală 
în noaptea aceea? a tatonat Jazz. 

- Sigur. V-am spus, era miezul nopţii când m-am întors, sau cam aşa ceva. 
Uitaţi ce-i, doamnă inspectoare, nu vă sugerez nimic, dar dacă Rory chiar i-a 
mărturisit tatălui său bănuiala că Charlie Cavendish a fost cel care l-a încuiat 
în pivniţă? 

- Deci acum recunoaşteţi că Charlie îl alesese ca ţintă? l-a înghesuit Jazz. 

- Băieţii se tachinează mult între ei. Unii pot să se descurce cu asta; alţii, 
nu. În esenţă, Rory nu putea. Şi da, a oftat Frederiks, recunosc că ar fi trebuit 
să intervin înainte. lar acum a fugit... dar... 

Frederiks părea nedumerit. 

- Ce e? 

- Nu se potriveşte, nu-i aşa? Vreau să zic, dacă micul Rory chiar fusese ales 
ca ţintă de către Charlie, cu siguranţă acum, când el nu mai este aici, ar trebui 
să fie în al nouălea cer. De ce naiba să fi fugit? 

- N-avem nici o idee. 

Jazz a hotărât să schimbe subiectul, nedorind să facă speculaţii cu un 
posibil suspect despre aspecte ale cazului. 

- Domnule Frederiks, trebuie să vă întreb din nou, unde aţi fost în acea 
seară de vineri? 

- Nu pot să spun. 


- Ştiţi că este o infracţiune tăinuirea de informaţii relevante pentru o 

anchetă a poliţiei? 

- Uitaţi ce-i, doamnă inspectoare, nu pot decât să repet că locul în care am 
fost în acea seară de vineri nu este relevant pentru cazul dumneavoastră. 

- Lăsaţi-mă pe mine să hotărăsc asta, domnule Frederiks. Şi eu aş spune că 
este. Sunteţi persoana care a recunoscut că a pus tabletele de Epilim ale lui 
Charlie Cavendish pe noptieră înainte de a pleca. În primul rând, n-avem nici 
o dovadă că nu dumneavoastră aţi fost cel care a înlocuit tabletele. 

- Atunci de ce mama naibii, dacă am făcut asta, v-aş fi spus că am pus 
tabletele acolo? 

- Pentru că era un fapt consemnat pe fişa medicamentelor. Şi poate v-aţi 
gândit că moartea lui Charlie nu va fi pusă sub semnul întrebării; un simplu 
caz de criză de epilepsie... 

- Asta este ceea ce am gândit cu toţii, doamnă inspectoare... 

- Şi că acţiunile dumneavoastră nu vor fi puse la îndoială... 

- Mă acuzaţi? 

Frederiks s-a ridicat brusc în picioare. 

- Nu. Sigur că nu. Dar vă avertizez că socotesc că ar fi rezonabil să ne 
spuneţi unde aţi fost în seara aceea. Faptul că refuzaţi sporeşte suspiciunea, 
n-o elimină. Frederiks s-a pleoştit pe scaun. 

- Nu pot. Pur şi simplu, nu pot. 

- Atunci s-ar putea să trebuiască să vă avertizez şi să vă arestez pentru 
punerea de piedici în calea justiţiei. Trebuie să presupun că protejaţi pe 
altcineva, dar daţi-mi voie să vă previn, în acelaşi timp vă riscaţi integritatea 
ca director de internat şi ca omul care răspundea nemijlocit de siguranţa lui 
Charlie Cavendish. Dacă refuzaţi să oferiţi un alibi care să confirme faptul că 
vă aflaţi altundeva, atunci n-am absolut nici o dovadă că nu eraţi aici. Jazz s-a 
uitat la ceas. Vă mulţumesc că aţi venit să vorbim. 

Frederiks a încuviinţat din cap, s-a ridicat şi a plecat fără să mai scoată 
vreun cuvânt. 

Jazz şi-a pus haina şi şi-a căutat cheile maşinii. 

- Ce părere ai? s-a iţit Miles din spatele computerului. 

- Nu va avea parte de luxul de a rămâne prea multă vreme tăcut. Jazz 


scotocea prin servietă. Nu pricep în ruptul capului de ce n-a făcut nimic în 

privinţa bine-cunoscutei înclinații a lui Cavendish de a teroriza băieţeii, dar... 
Fir-ar să fie! Nu-mi dau seama ce am făcut cu cheile. Poţi să mă duci tu acolo? 


Hai să mai rumegăm nişte lucruri pe drum. 


Soarele tocmai reuşea să se ivească de după nori când Miles a pornit 
maşina şi au luat-o pe drumul principal de la vest de Foltesham spre King's 
Lynn. 

- Tu ce crezi despre Frederiks? l-a întrebat Jazz. 

- Hai să zicem că nu mi-ar plăcea să fiu dedesubtul lui într-o grămadă de pe 
teren, s-a strâmbat Miles. 

- Aşadar, David Millar era la şcoală în seara în care a murit Charlie. Dacă 
Rory l-a acuzat la telefon pe Charlie, crezi că Millar l-a omorât ca să se 
răzbune? Şi David Millar să fi ştiut de reacţia lui Charlie la aspirină? 

- Toţi băieţii din Fleat House au fost avertizaţi de alergiile care îi afectau pe 
colegii lor, de la arahide la parfum, a zis Jazz. Se prea poate ca Rory să fi 
pomenit de asta în faţa tatălui său, cine ştie? În orice caz, trebuie să dăm de 
el. Instinctul îmi spune că Millar-junior este cumva implicat în toate astea. Şi 
se dovedeşte foarte greu de prins. 

Miles i-a zâmbit larg. 

- Întocmai ca în vremurile vechi. 

- Ce vrei să zici? 

- De obicei, instinctul tău e corect. Echipa avea implicit încredere în el. 

Jazz s-a uitat la el. 

- Zău? A râs. Ei bine, dacă vei să ştii adevarul, niciodată nu m-am simţit mai 
departe de ţintă ca acum. 

- O să ajungi acolo, întotdeauna reuşeşti. A virat brusc la stânga. Cred ca 
asta e intrarea. Menajera a spus că e imediat după garaj. 

A trecut printr-o poartă dublă din fier forjat, mare şi veche, având într-o 
parte căsuţa paznicului. Aleea şerpuia printr-un parc presărat cu stejari 
bătrâni. Au trecut de un lac care scânteia în soarele anemic, şi în cele din 
urmă au ajuns în faţa casei. 


- Pe cinstea mea, cât de Brideshead!!, a mormăit Miles în vreme ce 


1 1 Întoarcere la Brideshead, roman de Evelyn Waugh, publicat în 1945 

înconjura cu maşina heleşteul rotund care avea în mijloc o fântână în forma 
unui băiat suflând în trompetă, năpadită de muşchi. 

- Dar urâtă, nu? Sfârşitul perioadei victoriene, presupun, a zis Jazz privind 
clădirea pătrată din cărămidă aparentă. Numeroasele ferestre sclipeau oarbe, 
pe acoperiş se înşirau garguie, cu feţele amenințătoare acum ciobite şi 
deformate. Cadrul perfect pentru un film horror gotic. 

- Hai să zicem aşa: facturile pentru încălzire trebuie să fie usturătoare, a 
glumit Miles în vreme ce urcau treptele spre uşa din faţă şi Jazz apăsa pe 
sonerie. 

Deasupra soneriei era o placa ruginită pe care scria „Comercianţii să 
meargă prin spate“. 

Uşa s-a deschis şi a apărut o femeie de vârstă medie îmbrăcată cu o rochie 
neagră. 

- Bună ziua. Suntem inspectoarea Hunter şi sergentul Miles, am venit să 
vorbim cu Lordul Conaught. 

- Pe aici, vă rog. 

Femeia a încuviinţat din cap şi au intrat într-un hol auster, înalt, cu podea 
de marmură ca o tablă de şah, care se întindea până departe. Jazz s-a 
cutremurat pe când o urma pe femeie afară din hol, printr-un labirint de 
coridoare întunecate. Înăuntru era mai frig decât afară. 

S-au oprit în faţa unei uşi masive de stejar şi femeia s-a răsucit spre ei. 

- l-am explicat Lordului Conaught că doriţi să vorbiţi cu el, dar nu este în 
deplinatatea puterilor. Acum doi ani a căzut de pe cal, la vânătoare, şi este 
într-un fotoliu rulant. Are artrită şi dureri mari. De asemenea, a pierdut foarte 
de curând pe cineva din familie, a adaugat ea. 

- Nu stăm mult, vă promit, a zis Jazz. 

Femeia a încuviinţat din cap şi a bătut la uşă. 

- Intră! 

Femeia a deschis uşa şi au intrat. 

Păşind înăuntru, Jazz a observat că austeritatea din restul casei contrasta 
puternic cu încăperea confortabilă, cu lambriuri de stejar, în care se aflau 
acum. Pe pereţi erau desenele colorate ale unor scene de vânătoare; pe podea, 


un covor în carouri uzat, şi un foc aprig ardea voios. De o parte şi de alta a 

şemineului erau rafturi din podea până în tavan, pline până la refuz cu cărţi în 
neorânduială. Camera mirosea a câine ud, şi un exemplar al speciei zăcea în 
faţa focului, lăfăindu-se la căldură. 

Edward Conaught şedea pe un fotoliu rulant într-o parte a şemineului, 
având pe genunchi un exemplar din Telegraph. Lângă el era o masă plină cu 
exemplare din Country Life care aveau pagini îndoite la colţuri şi cu flacoane 
de medicamente. 

Le-a adresat un zâmbet obosit şi a întins mâna. 

- Sunt Edward Conaught. Mă bucur să vă cunosc. Vă rog să luaţi loc. 

A aratat canapeaua veche, plină de păr de câine, şi şi-a răsucit fotoliul ca să 
fie cu faţa la ei. 

- Nu ştiu de ce aţi venit la mine. Am dat de vreun necaz? Nu-s prea mari 
şanse în zilele astea, a chicotit el. 

- Nu, Lord Conaught, n-aveţi de ce să vă faceţi griji. 

- Vă rog, spuneţi-mi Edward. Aşadar, cu ce vă pot fi de folos? 

- Este vorba despre fratele dumneavoastră, Corin, a zis Jazz. 

Faţa lui Edward s-a întunecat. 

- Dar e mort. A murit de vreo patruzeci de ani, bietul de el. 

- Da, ştim, domnule, a zis Miles. Am venit aici pentru un vechi prieten de-ai 
lui Corin care a murit de curând. Medicul legist a confirmat sinuciderea, însă, 
din cauză că bănuim că moartea lui ar putea fi legată de o anchetă de 
omucidere aflată în desfăşurare, avem nevoie să vorbim despre fratele 
dumneavoastră. 

- Înţeleg, a oftat Edward. Cine era prietenul? 

- Hugh Daneman, a zis Jazz. 

- Da, a încuviinţat din cap Edward. Da, erau... prieteni apropiaţi. 

- Atunci prima întrebare, domnule, trebuie să aflu dacă aţi ştiut de existenţa 
unei relaţii neobişnuit de intime între ei. 

- Dumnezeule mare, da. Sigur ca am ştiut, la fel ca întreaga familie. Edward 
i-a privit lung. S-ar putea spune că Hugh Daneman a fost o parte din motivul 
pentru care am ajuns să trăiesc în mausoleul asta şi să-mi petrec viaţa 
încercând să ţin pe linia de plutire afurisita asta de casă. Corin era fratele 


meu mai mare. El ar fi trebuit să moştenească domeniul. Ştiaţi asta? 

- Da, domnule, ştiam, a răspuns Jazz cu blândeţe. 

- Nu că cineva poate da vina pe alţii pentru propriile greşeli, însă cu 
siguranţă micile păcate ale lui Corin au ricoşat asupra mea. Edward Conaught 
a oftat. Corin s-a apucat de droguri şi sex la Oxford. Ca urmare, tata l-a 
dezmoştenit chiar înainte să moară. 

- Prin urmare, vă amintiţi de Hugh Daneman din acea vreme? 

- O, da. Hugh se ţinea după el peste tot ca un copil orbit de dragoste. 
Evident, Corin ţinea la Hugh, dar cred că pentru Hugh relaţia însemna mult 
mai mult. 

- Din informaţiile pe care le-am adunat reiese că lui Hugh i s-a cerut să-şi 
părăsească postul de lector de la Oxford din cauza relaţiei nepotrivite cu 
fratele dumneavoastră, a adăugat Jazz. 

- Nu m-ar surprinde. Însă ceea ce ştiu este că, indiferent de natura relaţiei 
lor, atunci când Corin a avut probleme cu drogurile şi băutura Hugh l-a ajutat 
să lupte cu ele. S-a mutat împreună cu Corin în casa de pe domeniu pe care i- 
am dat-o după ce a fost exmatriculat. Hugh a făcut tot ce i-a stat în puteri ca 
să-l îngrijească pe Corin, dar mă tem că nu mai putea fi ajutat. A murit după 
ce a înghiţit un cocteil letal de heroină şi alcool. Bietul băiat, ce păcat! N-avea 
decât douăzeci şi şase de ani. Edward a tăcut o vreme. Oricum ai lua-o, mă 
întreb uneori dacă nu cumva această familie este blestemată. 

- De ce spuneţi asta, domnule? a întrebat Miles. 

- Păi, altă tragedie asociată cu această familie s-a petrecut săptămâna 
trecută. Spuneţi că Daneman s-a sinucis... Era deprimat? 

- Deocamdată nu ştim, dar v-aş fi recunoscătoare dacă aţi păstra pentru 
dumneavoastră această informaţie până vom fi mai siguri de împrejurări, a zis 
Jazz zâmbind. 

- Hugh lucra tot la St Stephen. 

Nu era o întrebare, ci o afirmaţie. 

- Da, aşa este. 

Edward şi-a aţintit asupra ei ochii cenuşii, inteligenţi. 

- Nu faceţi publică această informaţie din cauză că bănuiţi că are de-a face 
cu moartea lui Charlie? 


- Aţi citit despre moartea lui în ziar, domnule? 

Edward Conaught a scos un soi de chicotit sumbru. 

- Da, însă nu în acest fel am aflat că a murit. Charlie Cavendish e nepotul 
meu. 

- Nepotul dumneavoastră? 

Jazz era uluită. 

- Desigur. Îmi pare rău, doamnă inspectoare, credeam că ştiţi şi de aceea aţi 
venit astăzi. 

- Vă cer scuze pentru ignoranță, şi vă rog să primiţi condoleanţele mele 
întârziate, s-a bâlbâit Jazz, simțind cum i se aprind obrajii. 

- De unde să fi ştiut? Adele şi Charlie sunt amândoi „Cavendish“ din cauza 
acelui bărbat oribil cu care a ales ea să se mărite. E de înţeles că n-aţi avut 
timp să investigaţi arborele genealogic al lui Charlie. De fapt, Adele vine să 
mă vadă săptămâna asta. Trebuie să discutăm ce mama naibii facem cu locul 
ăsta afurisit acum, când Charlie nu mai este. Era singurul nostru moştenitor. 
Nu mai există bărbaţi în familie. O mulţime dintre ei au fost mătrăşiţi de Al 
Doilea Război Mondial, iar toţi cei care au supravieţuit au avut fiice. 

- Prin urmare, Adele este... 

- Sora mea, da. Cu treisprezece ani mai mică decât mine, aş adăuga, şi cu 
cincisprezece mai mică decât Corin. N-avea decât unsprezece ani când a murit 
el. 

- Şi de ce nu moşteneşte ea domeniul? a întrebat Miles. 

- Sunt sigur că într-o bună zi Comisia pentru Egalitatea Oportunităţilor va 
da legea că titlurile şi proprietăţile pot să fie moştenite de femei, dar în 
prezent legea este pentru primogenitură. Moştenitorul trebuie să fie bărbat. 
Prin urmare, descendența familiei Conaught pare să se fi întrerupt brusc 
acum câteva zile. 

- Înţeleg, domnule. 

Miles a încuviinţat din cap. 

- Sora dumneavoastră, Adele, are o casă în Cley? a întrebat Jazz. 

- Nu. Când vine în Norfolk stă aici, fireşte. E destul spaţiu, a zâmbit mucalit 
Edward. De ce întrebaţi? 

- Acum câteva zile am văzut-o în Cley descărcând din maşină nişte 


cumpărături. 


152 


- Zău? Probabil una dintre acţiunile ei caritabile, pachete cu mâncare 
pentru bătrâni, sau pur şi simplu în vizită la prieteni, cu toate că sunt surprins 
că nu mi-a dat de ştire că e aici, în Norfolk. Oricum, nu sunt păzitorul surorii 
mele. 

- Nu, a zis Jazz, scurt, pentru că Edward părea că are de gând să continue. 

- Presupun că vă gândiţi acum că asta duce la întrebarea de ce atât Charlie, 
cât şi Hugh Daneman, care, că ne place sau nu, avea o legătură cu această 
familie, au fost găsiţi morţi la interval de câteva zile. 

- Da, însă, de fapt, este o legătură care îmi dă o nouă direcţie de cercetare. 

- Mama lui mi-a spus că Charlie a murit din cauza unui şoc anafilactic. Este 
adevărat? a întrebat Edward. 

- Este. Pe moment, facem tot ce ne stă în puteri ca să aflam cum a ajuns să 
înghită aspirina care l-a ucis. Mi-aţi putea spune, din punctul de vedere al 
unchiului, ce părere aveaţi despre el? 

Edward a chibzuit o vreme. În cele din urmă, a zis: 

- Semăna foarte mult cu tatăl lui, de care nu-mi plăcea deloc. Poftim. Asta 
răspunde la întrebare? 

- Da. Însă tot eraţi pregătit să-i lăsaţi după moarte Domeniul Conaught? 

- Doamnă dragă, vă puteţi imagina generaţiile de taţi care şi-au privit cu 
disperare moştenitorii? Tatăl meu a fost destul de progresist; a hotărât să-mi 
lase proprietatea mie, nu fratelui meu mai mare, însă el a avut de ales. 
Numele familiei şi genealogia sunt mai importante decât orice în aceste 
situaţii. Chiar dacă nu-mi plăcea de Charlie, cine ştie dacă n-ar fi devenit un 
stăpân bun al domeniului şi n-ar fi avut o serie de fii zdraveni? Poate că locului 
i-ar fi priit o injecție de capitalism agresiv. La urma urmei, suntem în noul 
mileniu. Responsabilitatea a făcut din mine un bărbat. Poate că ar fi făcut unul 
şi din Charlie. 

- Şi mama dumneavoastră? Mai trăieşte? a întrebat Jazz. 

- Da, cu toate că în ultima vreme e destul de şubredă. Locuieşte în Aripa de 
Est, ca să o pot supraveghea. 

- V-ar deranja dacă i-am face o vizită? 

Edward a oftat. 


- Adele şi cu mine nu i-am spus de moartea lui Charlie. Credem că o va 

tulbura. Şi până ce nu hotărâm ce să facem cu domeniul nu vrem să-şi facă 
griji. 

- Înţeleg, a încuviinţat din cap Jazz. Însă aş vrea să o văd, şi curând. 

- Atunci lăsaţi-mă s-o pregătesc, să-i dau eu însumi vestea. O să spun şi că 
vreţi să vorbiţi despre un vechi prieten de-ai lui Corin care a murit de curând. 
O să-i placă asta. Corin a fost întotdeauna preferatul ei, a adăugat Edward, cu 
o undă tăioasă în voce. 

- Nu vreau să vă zoresc, dar ne puteţi da de ştire după ce îi spuneţi? 

Edward a încuviinţat din cap. 

- Lăsaţi-mă două zile. 

- Desigur, a zis Jazz, s-a ridicat şi a dat mâna cu Edward. 

La fel a făcut şi Miles. 

- Am impresia că n-am fost de mare ajutor. Şi poate, dacă descoperiţi ceva, 
veţi avea amabilitatea să mă cooptați. Ştiţi, sunt interesat de istorie. De la 
accidentul de călărie încoace am petrecut mult timp studiindu-mi strămoşii. Ar 
fi de dorit să includ în cartea mea şi membrii moderni ai familiei alături de cei 
vechi. 

- Vă voi ţine la curent. Încă o întrebare, domnule. Corin n-a avut vreun copil, 
nu? 

Edward şi-a înălţat o spranceană, surprins. 

- Nu din câte ştiu eu, nu. De ce? 

- Fără nici un motiv, domnule. Voiam doar să mă asigur. 

- Dacă ar fi avut, atunci eu, unul, aş dormi mult mai bine în patul meu cu 
gândul la viitorul domeniului, a zis el, oftând. 

- Da, înţeleg, a zis Jazz. 

- Ei bine, vă doresc amândurora o zi bună, a spus Edward. 

Menajera i-a condus la uşa principală şi au coborât treptele spre maşină. 
Jazz s-a răsucit şi a privit casa. Soarele se ascunsese, bătea un vânt îngheţat şi 
din norii care se adunau cădea burniţa. În clipa aceea, Jazz ar fi putut să jure 
că a văzut o siluetă trăgându-se înapoi din dreptul unei ferestre de la etaj, din 
partea stângă a casei. 


Jazz s-a cutremurat şi a intrat în căldura primitoare a maşinii. 

Când Jazz a ajuns la casa Angelinei Millar, peste douăzeci de minute, uşa a 
fost deschisă de un bărbat înalt, îmbrăcat impecabil. Avea în jur de treizeci şi 
cinci de ani şi era chipeş în genul clasic, cu falca frumos dăltuită şi o coamă 
deasă de păr negru, pieptănat cu grijă. 

- Vă pot ajuta cu ceva? a întrebat tăios. 

- Da, domnule. Sunt inspectoarea Hunter. Am venit s-o văd pe doamna 
Millar. Aceasta este casa ei, nu? 

- Casa noastră, da. În cele din urmă, bărbatul i-a întins mâna. Sunt Julian 
Forbes. Partenerul Angelinei. Şi eu locuiesc aici. Vă rog să intraţi. Am trimis-o 
pe Angelina să se odihnească un pic, dar mă îndoiesc că doarme. A condus-o 
pe Jazz prin hol până în salon. Aşteptaţi aici. Mă duc să văd dacă e trează. 

A încuviinţat din cap spre Jazz şi a ieşit. 

Jazz s-a plimbat prin încăpere, observând ce curat este totul. 

Părea decorul unei piese de teatru; se simţea încă mirosul de zugrăveală. 
Erau fotografii aranjate cu grijă, în care erau angelicul Rory şi mama lui, dar 
nici una, a observat ea, cu tatăl. 

Desigur, dacă intrase în scenă un nou iubit, asta trebuia să facă viaţa 
dificilă. 

S-a întrebat cum se descurcă într-un divorţ copiii atunci când fotografiile 
unuia dintre părinţi sunt îndepărtate şi înlocuite cu o altă faţă, necunoscută şi 
neiubită. 

Jazz se aşezase pe marginea unei canapele când Julian a condus-o pe 
Angelina în cameră. 

- Bună ziua, doamnă Millar. 

Chiar şi epuizată, Angelina arăta impecabil. Jazz s-a gândit ce pereche 
perfectă sunt cei doi. 

- Aveţi vreo veste? 

Expresia Angelinei era între groaza de veşti rele şi speranţa unora bune. 
Jazz mai văzuse asta de atât de multe ori. 

- Nu, deocamdată nu. 

- O! 

Umerii Angelinei s-au gârbovit şi s-a aşezat lângă Julian. El i-a prins mâna 
oarecum ţeapăn. 

- Presupun că n-aţi primit nici o veste de la Rory sau de la soţul 
dumneavoastră? 

- Nu, nimic. Nici o vorbă. Eu... Angelina şi-a muşcat buza ca să nu plângă. 
Am lăsat multe mesaje pe mobilul lui David. 

- Vom pune un dispozitiv de urmărire pe telefonul dumneavoastră mobil şi 
pe cel fix, doamnă Millar. Dacă sună şi este soţul, avem nevoie să-l ţineţi de 
vorbă. Atunci putem încerca să-l localizăm prin intermediul telefonului. 

Angelina a clătinat din cap. 

- N-o să sune, ştiu că n-o să sune. Îl are pe Rory şi n-o să vrea să mi-l mai 
dea înapoi. 

- Doamnă inspectoare Hunter, ce fac oamenii dumneavoastră în prezent în 
această privinţă? a întrebat Julian tăios. 

- I-am pus pe amândoi în lista noastră cu persoane dispărute şi fotografiile 
pe care ni le-a dat doamna Millar au fost trimise la toate secţiile de poliţie din 
ţară. 

- Ei da, asta o să fie de mare folos, a strâmbat din nas Julian. Pentru numele 
lui Dumnezeu, sute de oameni dispar în fiecare zi şi calculatoarele sunt 
inundate cu fotografiile dispăruţilor. Dar aici vorbim de răpire, de un tată care 
este instabil mintal şi agresiv fizic. N-avem nici o idee ce ar putea să-i facă 
băiatului ăluia. Julian a strâns mâna Angelinei. Îmi pare rău, draga mea, dar 
trebuia s-o spun. 

Jazz l-a ignorat pe Julian şi şi-a întors privirea spre Angelina. 

- Credeţi că fostul dumneavoastră soţ este un om agresiv, în stare să-i facă 
rău lui Rory? 

Ea s-a uitat la Jazz cu ochi plini de suferinţă. 

- Nu, a zis, în cele din urmă. David poate că are o problemă cu băutura, însă 
îşi adoră fiul, aproape până la obsesie. 

- Credeţi că e obsedat de Rory? a insistat Jazz. 

- Nu, scuze, vreau să zic... îl iubeşte la nebunie pe Rory, ca orice tată 
normal, şi când ne-am despărţit trebuie să fi fost foarte greu pentru el. De 


fapt, e vina mea. Ar fi trebuit să-mi dau seama ce disperat era. 

- Doamnă Millar, ştiţi ceva despre faptul că Rory era hărțuit la şcoală? 

Angelina a ridicat ochii ei albaştri ca de porțelan. 

- Nu, nimic. Cel puţin Rory nu mi-a spus nimic. 

- Iar hărţuiala există în toate şcolile, Angelina, a zis Julian. Cu siguranţă 
exista când eram eu elev la St Stephen. Trebuie să înveţi să trăieşti cu ea, nu 
să te duci smiorcăindu-te la părinţi. Te întăreşte pentru viitor. 

- Mă bucur să spun că în zilele noastre cele mai multe şcoli n-ar fi de acord 
cu dumneavoastră, domnule Forbes, a ripostat Jazz cu răceală, enervată de 
insensibilitatea lui. Este în fruntea listei lor de priorităţi şi sunt sigură că 
personalul de la St Stephen este la fel de conştient de asta ca şi ceilalţi. 

- O, sunt sigur. Nu spun decât că e imposibil s-o elimini complet. Aşa sunt 
băieţii. 

Julian a bătut uşurel mâna Angelinei. 

- Cu siguranţă Rory nu ţi-ar fi spus ţie, dragă, aşa că nu te simţi vinovată că 
n-ai ştiut. 

- Însă David trebuie să fi ştiut. De aceea a venit aici săptămâna trecută, 
pentru că a primit un telefon ciudat de la Rory. Voia să vorbească cu mine 
pentru că era îngrijorat în privinţa lui şi... 

- Eu l-am dat afară în şuturi, a zis Julian. Era beat turtă şi mă tem că nu 
suportam să-l ştiu în casa mea. Data următoare când l-am văzut era în mijlocul 
oraşului Foltesham şi mi-a spus că o să mă omoare. 

- Dragul meu, nu-i chiar aşa. A spus că o să te omoare dacă te atingi 
vreodată de un fir de păr de pe capul lui Rory. Tocmai aflase despre noi doi. 
Nu prea poţi să-l învinovăţeşti. 

- Pentru Dumnezeu, Angelina, tu şi David aţi divorţat. Nu mai e treaba lui ce 
faci sau cu cine alegi să fii, s-a răţoit Julian. 

- Doamnă Millar, Sebastian Frederiks mi-a spus astăzi că fiul dumneavoastră 
era hărțuit de Charlie Cavendish, băiatul care a murit. L-aţi auzit vreodată pe 
Rory pomenindu-i numele? a întrebat Jazz. 

- Nu, niciodată. De ce nu mi-a spus domnul Frederiks? Sunt mama lui Rory! 

- Nu ştiu, a zis Jazz, nedorind să folosească raţionamentul lui Frederiks. Prin 
urmare, nu ştiaţi că fiul dumneavoastră avea o problemă la şcoală? 


- Vai de mine! Angelina şi-a frământat mâinile. În ultima vreme devenise aşa 

de închis în el. Am pus asta pe seama divorţului. Bietul Rory! De ce Dumnezeu 
nu mi-a spus nimic? 

- Mă tem că adesea copiii nu spun. Şi apoi, vă încredinţaţi copilul unor 
oameni care vă aşteptaţi să fie adulţi responsabili, care vor acţiona in loco 
parentis şi vor lua măsurile adecvate dacă este nevoie. 

- Absolut, a aprobat Julian. Dacă trebuie să fie învinovăţit cineva, este 
şcoala. 

- Dar sunt mama lui. Ar fi trebuit să văd. David a ştiut că ceva nu-i în ordine. 
De aceea a venit aici. 

Angelina a ridicat privirea spre Julian, al cărui chip era impasibil. 

Jazz a hotărât să abordeze subiectul. 

- Fostul dumneavoastră soţ a fost văzut de domnul Frederiks în seara în 
care a murit Charlie Cavendish. Oprise maşina în parcarea şcolii. Era un 
concert al corului în capela şcolii şi cred că fiul dumneavoastră cânta şi el. Aţi 
fost acolo? 

- Da, am fost. 

- Şi l-aţi văzut pe fostul soţ? 

- Nu. Dar în seara în care a venit aici, David mi-a spus că a fost la şcoală ca 
să-l caute pe Rory. A oftat adanc. Toate astea par cu totul ireale. Doamnă 
inspectoare, David n-a mai băut până acum câteva zile. Nu băuse de luni 
întregi şi ştiu că se ducea la întâlnirile Alcoolicilor Anonimi, pentru că sunt 
prietenă cu soţia medicului lui. Are un copil coleg de an cu Rory. 

- Dragă, de fapt n-ai habar ce făcea David. Nu l-ai văzut aproape deloc în 
ultimele luni şi nu cred că ai căderea să comentezi despre obiceiurile lui 
recente legate de băutură. Cu siguranţă nu se ţinea pe picioare când a venit 
aici. 

Angelina n-a răspuns. 

Julian i s-a adresat lui Jazz. 

- Aşadar, doamnă inspectoare, încercaţi să sugeraţi că David Millar a aflat 
cumva că Rory e hărțuit de Charlie Cavendish şi a hotărât să facă el dreptate? 

Jazz l-a privit cu ochii ei chihlimbarii, reci. 

- Împrejurările sugerează că nu putem exclude această posibilitate. 


- David? Să omoare pe cineva? Angelina îşi regăsise vocea, în cele din urmă. 

Şi-a scuturat capul ca şi cum ar fi vrut să-l limpezească. E ridicol! Poate că are 
o problemă cu băutura şi a fost foarte supărat din cauză că şi-a pierdut 
serviciul, apoi casnicia şi contactul zilnic cu fiul său, dar asta nu înseamnă că 
e un asasin! Doamnă inspectoare Hunter, vă rog, David e un om blând, nu un 
ucigaş! 

- Draga mea! Julian a luat mâinile Angelinei şi s-a răsucit spre ea. Te rog, fii 
sinceră cu tine însăţi. Pot să accept faptul că atunci când e treaz David e un 
om blând, dar, zău aşa, gândeşte-te la ce s-a întâmplat în seara zilei în care şi- 
a pierdut serviciul. Ca să nu mai vorbim de a doua zi dimineaţă, când făcea 
scandal în faţa casei şi spărgea ferestre ca să intre. Julian s-a răsucit spre 
Jazz. Mă tem că acum câteva luni Angelina a trebuit să obţină un ordin de 
restricţie împotriva fostului soţ. S-a purtat violent cu ea şi ea a fost foarte 
speriată, nu-i aşa? 

Angelina şi-a dus mâinile la tâmple. 

- Dar, cu siguranţă, acelea au fost circumstanţe atenuante, nu? 

- Da, de acord, a liniştit-o Julian. Problema este că şi în situaţia despre care 
vorbeşte doamna inspectoare Hunter există circumstanţe atenuante. Ai spus 
deja că David e aproape obsedat să-l protejeze pe Rory. Şi, practic, este posibil 
ca, după ce a băut zdravăn, David să fi vrut să-l înlăture din cale pe acest 
Charlie. 

Angelina l-a aţintit pe Julian cu scepticism. 

- Pur şi simplu, nu pot să cred... nu! 

A scuturat din cap. 

- Doamnă Millar! Jazz a hotărat să intervină în ceea ce devenea o 
conversaţie bilaterală controlată de Julian. Ştiu că este un moment foarte 
dificil şi îmi pare rău că îl înrăutăţesc. Dar cred că va trebui să intensificăm 
căutarea lui Rory şi a fostului dumneavoastră soţ. Aveţi vreo idee unde l-a 
putut duce David pe fiul dumneavoastră? Vreun loc aparte în care a fost sau 
avea de gând să meargă? 

- Ştiu că spera să-l ia cu el pe Rory în vacanţa de la mijlocul trimestrului şi 
s-a supărat când i-am spus că vreau să-l duc la schi, însă n-am întrebat unde 
voia să meargă. 


- Îi plăcea o anumită parte a ţării? Undeva unde să poată merge cu un copil? 

- Îi plăcea mult alpinismul, asta ştiu. Obişnuia să meargă cu tatăl lui peste 
tot: Țara Galilor, Scoţia, Lakes District... Spunea mereu că o să-l ducă acolo pe 
Rory când o să fie destul de mare. 

Angelina a ridicat din umeri. 

- Şi părinţii lui? 

- Tatăl i-a murit acum câţiva ani, iar mama, de curând, a zis Angelina. 

- Prieteni apropiaţi? Fraţi sau surori la care s-ar duce? 

- David era singur la părinţi. Şi nu, nu are prieteni apropiaţi. Întotdeauna a 
fost singuratic. 

- Şi apoi, a intervenit Julian, şi-ar da seama că prietenii şi rudele sunt primul 
loc în care l-ar căuta poliţia. 

- Domnule Forbes, presupuneţi că, de fapt, David a fugit cu Rory. Poate că a 
simţit, lucru de înţeles, că amândoi au nevoie de un timp petrecut împreună şi 
are de gând să se întoarcă repede. Jazz s-a răsucit spre Angelina. Bine, cred 
că este tot ce am nevoie pe moment. Şi-a închis carnetul şi l-a pus în servietă. 
O să vă dau de ştire de îndată ce avem veşti. 

Angelina a încuviinţat din cap încet. 

- Nu vreau decât să-mi recapăt copilul. Nu credeţi că e în pericol, nu, 
doamnă inspectoare? 

- E cu tatăl lui, care, din tot ce mi-aţi spus, e evident că îl adoră. Jazz s-a 
ridicat în picioare. O să-l pun pe unul dintre oamenii mei să vă sune când am 
obţinut dispozitivele de urmărire pentru telefoane. Nu vă ridicaţi. Ies singură. 

A salutat cu un semn din cap şi a plecat. 

Miles aştepta afară, în maşină. 

- Ceva interesant? a întrebat în vreme ce pornea motorul. 

Jazz privea pe geam. 

- Avem un posibil suspect. Un alcoolic instabil emoţional cu un fiu despre 
care s-ar putea să ştie că a fost hărțuit de victima noastră. Şi totuşi... 

- Da? 

- Nu sună bine. L-am întâlnit pe David Millar, chiar dacă în treacăt. Era într- 
o stare groaznică. Şi, de fapt, pentru că în acel moment era foarte, foarte beat, 
mi-e greu să cred că a putut să conceapă şi să ducă la îndeplinire o crimă 


premeditată. 

- Oricum, ar fi putut să ştie că Charlie Cavendish e alergic la aspirină? a 
întrebat Miles. 

- Ar fi putut să-i spună Rory. Cu siguranţă nu era un secret. 

În vreme ce se îndreptau spre Foltesham, Jazz şi-a deschis telefonul ca să 
vadă dacă are mesaje. 

- E Norton, vrea să ştie când dăm publicităţii moartea lui Hugh Daneman. 
Dacă mai întârziem, o să înceapă cu adevărat să arate suspect. 

- Într-un context mai larg, nu-i prea neobişnuit să auzi că un om care toată 
viaţa a fost profesor îşi curmă zilele când e pus în faţa pensionării, a zis Miles. 

- Goodbye Mr Chips şi toate astea, a zis Jazz, pe gânduri. Am vărsat şiroaie 
de lacrimi când am văzut filmul. 

- Zău? a privit-o el lung. Mi se pare greu de imaginat. 

- Pentru că sunt o polițistă trecută prin ciur şi prin dârmon, fără inimă, vrei 
să zici? Jazz a ridicat o sprânceană şi a format pe mobil numărul lui Norton. 
Păi, mulţumesc frumos! 

- Îmi pare rău, a roşit Miles. Presupun că mă gândesc la tine ca la... unul 
dintre băieţi, de fapt. Şi băieţii n-ar boci la aşa ceva. A schimbat iute 
subiectul, ştiind că îşi taie singur craca de sub picioare. Apropo, am vorbit cu 
avocatul lui Daneman şi, da, testamentul lui Hugh e la biroul lui. Va lua 
legătura imediat cu beneflciarii, conform procedurii, şi după ce va face asta ne 
va spune amănuntele. 

- Bine. În capul listei de priorităţi este să-i găsim pe Millar şi fiul lui. Bună 


ziua, domnule, sunt inspectoarea Hunter. Aveţi un moment să discutăm ceva? 


Vremea era frumoasă când David şi Rory au ajuns la poalele lui Pike, după 
ce au făcut o escală la un magazin local ca să se echipeze cu bocanci şi 
impermeabile. David a platit în numerar, ştiind că, dacă este căutat, îi vor 
urmări cardurile bancare ca să vadă unde le-a folosit. 

Încă nu se gândise la întoarcere. Profita de prezent, bucurându-se că Rory 
s-a trezit cu culoare în obraji, a înfulecat un mic-dejun copios şi acum stătea 
lângă el, cu ochii strălucind de nerăbdare în vreme ce privea muntele înalt, 
care avea culmea învăluită de nori. 


- Chiar o să ajungem în vârf, tată? 

- Sper că da, dacă vremea rămâne aşa. Haide, la drum! David a săltat micul 
rucsac pe spatele lui Rory, iar pe cel mai mare l-a luat el. E deja zece şi 
jumătate. 

I-au urmat pe ceilalţi temerari dincolo de barieră, păşind cu scrâşnet peste 
bucăţi de cremene şi încercând să nu calce în căcărezele de oaie presărate 
prin iarba sărăcăcioasă. 

- La început panta e lină, apoi, spre vârf, devine mult mai abruptă. 
Dumnezeule mare, merită efortul când ajungi acolo, a zis David, lungind pasul. 
O s-o luăm încetişor, Rory, nu vreau să exagerezi după ce ai fost bolnav. 

- Zău, tată, mi-e mult mai bine azi. Mă simt grozav. 

- Aşa te vreau, băiete. 

David a zâmbit şi a ciufulit cu tandreţe buclele lui Rory. 

Au mers în tăcere în cea mai mare parte a drumului. Poate că era aerul 
curat şi faptul că îl avea alături pe fiul său, însă capul lui David era limpede 
pentru prima dată după luni întregi. Simţea cum începe să-i picure înapoi în 
vene nişte energie pozitivă. Nu pusese gura pe alcool de mai mult de douăzeci 
şi patru de ore, fiul încă îl iubea şi, chiar dacă i se destrămase căsnicia şi 
poate că i se împotmolise cariera, cu siguranţă era destul de tânăr ca s-o ia de 
la capăt. 

- Hai să ne oprim aici să luăm o gură de apă şi să ne tragem sufletul, a zis 
David, arătând o mică platformă cu o privelişte minunată spre valea de 
dedesubt. 

Şi-a ajutat fiul să-şi dea jos rucsacul, s-au aşezat unul lângă altul şi au băut 
apă dintr-o sticlă. 

- Vezi ce departe am ajuns deja? 

- Da, a încuviinţat din cap Rory. Mă simt în siguranţă aici, sus, departe de 
toate. 

David s-a uitat la el, i-a văzut frica din ochi. 

- Rory, când m-ai sunat de la telefonul public ai zis că te temi de ceva. Ce 
era? 

Rory a clătinat din cap. 

- Nimic, tată, zău. 


- Rory, e evident că te-a tulburat ceva. Sunt tatăl tău şi ştii că poţi să-mi spui 

orice, oricât ar fi de rău. E faptul că eu şi mama am divorţat? 

Rory n-a răspuns. Privea drept în faţă. 

- Ştiu cât de greu ţi-a fost şi în ultima vreme n-am fost un tată bun. Dar îţi 
jur că acum sunt mult mai bine şi, chiar dacă nu pot fi acasă ca înainte, 
întotdeauna o să fiu alături de tine. 

- Tată, nu-i asta, a zis Rory cu vocea istovită. A fost groaznic să nu fii acasă, 
dar..., a oftat el, asta e de o mie de ori mai rău. 

- Poftim? Mai rău decât faptul că nu-ţi poţi vedea tatăl în fiecare zi? a 
încercat David să însenineze atmosfera. 

Rory smulgea în tăcere iarba din jurul picioarelor. 

David l-a privit lung şi, în cele din urmă, a spus: 

- Haide, amice, spune tot. Ai început, aşa că ai face bine să termini. 

Rory a privit mult timp în depărtare. A oftat adânc, apoi s-a răsucit spre 
tatăl său. 

- Chestia e, tată... la naiba! Pot să spun în şoaptă? 

- Nu cred că o să ne audă cineva aici, sus, dar da, dacă asta te ajută. 

- Bine. 

Rory a tras adânc aer în piept, s-a aplecat spre tatăl său şi i-a vorbit încet la 


ureche. 

Jenny Colman nu dormise toată noaptea după telefonul primit, dar ştia că 
trebuie să se confrunte cu ea. Douăzeci şi cinci de ani însemna ceva timp; 
erau atât de multe lucruri care acum nu mai aveau importanţă. Se zice că nu 
poţi niciodată să scapi de trecut, şi asta dovedea că, într-adevăr, nu poţi. 

Cu Charlie Cavendish care a fost găsit mort, apoi şocul morţii lui Hugh, iar 
acum, un chip din trecut care se ivea din nou, Jenny se simţea foarte 
vulnerabilă. Nu îmbunătăţea situaţia nici faptul că domnul Jones, pe care îl 
adora de departe de ani în şir, arăta ca şi cum era şi el pe cale să facă o 
depresie. 

Cel puţin acea doamnă inspectoare frumoasă, care, cu părul ei superb, lung 
şi castaniu-auriu, îi amintea lui Jenny de Rita Hayworth în tinereţe, părea să 
creadă, din ce spusese domnul Jones, că nu a fost o mână criminală. Nu că 
Jenny s-ar fi aşteptat la altceva. Cine să vrea să-i facă de petrecanie lui Hugh? 
El nu făcuse rău nici măcar unei muşte, şi ce a făcut pentru ea când a fost la 
ananghie, ei bine... Jenny n-avea să uite niciodată bunătatea lui şi sprijinul dat 
când avea mare nevoie. 

Jenny a plecat de la serviciu la timp, s-a oprit la supermarket să cumpere o 
sticlă de vin, apoi s-a grăbit să ajungă acasă să pună în cuptor musacaua. 
Hotărâse că e mai bine să se întâlnească acasă la ea. Ştia că se va simţi mai în 
siguranţă pe teritoriul său. 

Era trist, şi-a zis în vreme ce se agita prin bucătărie, trăgea masa ca să 
încapă amândouă şi o acoperea cu o faţă de masă de plastic cu model, căe 
speriată la gândul să cineze cu persoana care îi fusese cea mai bună prietenă 
din copilărie. 

Nu ştia la ce să se aştepte. Cine era Maddy acum. 

Atât de multe se întâmplaseră pe atunci! Şi răscolirea trecutului nu era 
niciodată o idee bună. Jenny făcuse faţă ţinându-l tăinuit, în siguranţă... cea 
mai mare parte din timp, oricum. 

S-a dus în dormitor să-şi dea cu pudră şi un pic de ruj. S-a auzit soneria, şi a 
tresărit. A răsuflat adânc ca să se liniştească şi s-a dus la uşă. 


Musafira stătea acolo, cu o sticlă de vin în mână. 

- Salut, Jen, a zâmbit ea şi i-a oferit sticla. 

- Salut, Maddy. Intră. 

- Ce locşor drăguţ ai! a zis ea, pe când Jenny o conducea în salonul micut. 

- Am făcut o grămadă de economii ca să-l obţin. Pot să-ţi iau haina? 

- Mulţumesc. Madelaine şi-a scos paltonul şi Jenny l-a atârnat pe cuierul din 
hol. Pariez că ai fost surprinsă să mă vezi asistentă medicală la şcoală, nu-i 
aşa? 

I-a zâmbit lui Jenny. 

- Am rămas ca la dentist, cum spun fetele şi băieţii, a zis Jenny. Şi, desigur, 
am lipsit trimestrul trecut, m-am operat la şold. Nu m-am întors la lucru decât 
la începutul acestui trimestru, aşa că nu te văzusem. Nu-mi vine să cred că nu 
sunt decât două săptămâni de atunci, îţi imaginezi? Pare că a trecut mult mai 
mult timp, cu tot ce s-a întâmplat la şcoală. Jenny ştia că trăncăneşte, agitată. 
Bem ceva? 

- Cred că ar trebui. Vinul ăsta e răcit. Să destup eu sticla? 

- Pot s-o fac eu. 

Jenny s-a dus la căruciorul cu băuturi şi a luat tirbuşonul şi două pahare, 
nădăjduind că o să înceapă să se simtă mai puţin stingherită după ce bea un 
pic. A desfăcut sticla, a turnat vin şi i-a dat lui Maddy un pahar. 

- Noroc! Madelaine a întins paharul să-l ciocnească de al lui Jenny. Să bem 
pentru prietenii vechi. 

- Care îmbătrânesc pe zi ce trece. 

Jenny a zâmbit şi a luat o înghiţitură mare. 

- Pariez că te-ai întrebat ce s-a întâmplat cu mine, a zis Madelaine. 

- M-am întrebat. Sinceră să fiu, cum anii treceau şi n-aveam nici o veste de 
la tine, m-am gândit că poate ai murit. 

- Sunt încântată, cu siguranţă! Madelaine şi-a înălţat sprâncenele. Dar 
înţelegi de ce aveam nevoie să mă rup cu totul? După ceea ce s-a întâmplat... 
ei bine, să zicem doar că mi-a trebuit multă vreme ca să trec peste asta. 

- Nu sunt surprinsă. Ce s-a întâmplat a fost groaznic, Maddy, groaznic. 
Jenny s-a cutremurat fără voie. Şi ai reuşit? Să treci peste asta, vreau să zic? 

- Nu, dar acum am înţeles şi că n-o să pot niciodată. A ridicat din umeri. Şi, 


cumva, asta face să fie mai bine. Acceptarea este cheia. Când am plecat din 

Norfolk eram într-o stare cumplită. 

- Îmi amintesc, a zis Jenny, mohorâtă. Când ai plecat brusc, fără măcar să-ţi 
iei rămas-bun, n-am ştiut ce să cred. 

- Mă învinuiam pe mine, vezi tu. Ar fi trebuit să ştiu cât de rău este. Eram 
acolo şi n-am împiedicat asta... 

Madelaine şi-a aţintit privirea în depărtare. 

- Nimeni n-a ştiut cât de rea era situaţia. Cum ai fi putut să ştii tu? A fost 
unul dintre acele lucruri care, pur şi simplu, îţi scapă din mână. Deci unde te- 
ai dus când ai plecat de aici? 

- În Australia. Aveam un văr la Perth care mi-a oferit un loc în care să stau o 
vreme. N-a fost o perioadă bună. Am avut o cădere nervoasă şi am ajuns în 
secţia de psihiatrie a spitalului local. Am stat acolo nouă luni. Am făcut o 
mulţime de tratamente cu electroşocuri. 

- Ooo, Maddy, groaznic! Aş vrea să fi ştiut. Ţi-aş fi putut scrie, sau aşa ceva. 

- Pe atunci n-aş fi vrut s-o faci. Nu suportam să mă gândesc la trecut sau la 
orice legat de el. Am încercat de două ori să mă sinucid şi a doua oară 
aproape că am izbutit. 

Şi-a ridicat mâneca, şi Jenny a icnit văzând cicatricile roşii, urâte, care îi 
brăzdau încheietura. 

- Oricum, toate astea sunt în trecut. Madelaine şi-a tras mâneca la loc. Când 
am ieşit din spital am hotărât sa urmez un curs de asistente medicale. M-am 
mutat la Sydney şi am lucrat la un spital de acolo, apoi m-am dus în SUA. 

- Ce pasionant! Eu n-am ajuns mai departe de Yarmouth, ce să mai vorbim 
de mersul în altă ţară? Şi vorba îţi este altfel. Nu mai aud Norfolkul în tine, 
drăguţo, a zâmbit larg Jenny. 

- Nu. Madelaine a golit paharul. Ceea ce s-a întâmplat cu siguranţă m-a 
făcut să-mi lărgesc orizontul. Oricum, destul despre mine. Ce ai făcut tu în toţi 
aceşti ani? 

- Nu prea multe, în comparaţie cu tine. Am trudit în St Stephen şi am fost 
promovată când a venit noul director, acum paisprezece ani. Îmi iubesc 
munca, zău că da. Şi cei de la şcoala aia s-au purtat foarte frumos cu mine. 
Mergem în bucătărie? Ar trebui să pun la fiert mazărea dacă vrem să mâncăm 


înainte de miezul nopţii. 

Madelaine a urmat-o pe Jenny în bucătăria sclipind de curăţenie. A privit-o 
pe Jenny cum se agită pregătind cina şi i-a ascultat pe jumătate neatentă 
pălăvrăgeala. 

- Aşadar, acum mai am doar doi ani până la pensie, apoi trebuie să hotărăsc 
ce vreau să fac. Mă gândeam că mi-ar plăcea să călătoresc, pentru că n-am 
făcut-o niciodată, şi, cel puţin, faptul că am fost în şcoală atât de mult timp 
înseamnă că o să capăt o pensie bună. 

- Poate că ar trebui să plecăm împreună, să fim o versiune de Thelma şi 
Louise a pensionarelor, să lăsăm în urma noastră un şir de distrugeri, a râs 
Madelaine. 

- Păi, am fost o pereche grozavă la şcoală, nu-i aşa? a chicotit Jenny. 
Întotdeauna într-un bucluc, cele două teribile. 

A pus pe masă două farfurii şi s-au aşezat să mănânce. 

- Mamele noastre erau disperate, nu? Adică nu prea aveam mare lucru de 
făcut în pustietatea din Norfolk, nu ca tinerii din ziua de azi, dar găseam noi, 
nu? 

- Cu siguranţă! i-l aminteşti pe Tommy Springfield? Amândurora ne plăcea 
de el şi n-a avut nici o şansă, bietul băiat! Îţi aminteşti că am făcut pariu care 
o să fie prima care îl sărută? 

Ochii lui Jenny au scânteiat amintindu-şi. 

- Îmi amintesc. Şi... ai câştigat tu! 

- Am câştigat! Apoi l-ai sărutat tu, în seara următoare, şi s-a crezut cel mai 
grozav. 

- Era un scump, fie binecuvântat! 

Madelaine şi-a mai turnat vin, apoi a umplut la loc şi paharul lui Jenny. 

- Le-am dat de furcă mamelor şi taţilor noştri, nu? Dar nu era decât o 
distracţie bună, nevinovată. Cât aveam? Cincisprezece, şaisprezece ani? 

- Aşa trebuie să fi fost. L-am întâlnit pe Jed când ne-am dus la petrecerea 
aceea populară din Gately şi aveam aproape şaptesprezece ani. 

Madelaine a zâmbit. 

- Da, şi n-ai mai fost aşa de amuzantă după ce te-ai îndrăgostit, a dojenit-o 
Jenny. Vai de mine, avea nişte prieteni urâţi şi tu tot încercai să mă combini cu 


ei. 

Jenny s-a dus la frigider şi a scos sticla de vin pe care o cumpărase mai 
devreme. 

- Păi, întotdeauna ziceam că vrem să ne mărităm deodată şi să ne creştem 
copiii în case alăturate. 

Madelaine a oftat. 

- Nu s-a întâmplat aşa, nu? 

- Nu. Ei bine, s-a întâmplat totul, dar în ordinea greşită. 

Jenny şi-a privit prietena pe deasupra paharului cu vin. 

- Te-ai fi măritat cu Jed dacă nu rămâneai gravidă? 

Madelaine a sorbit din vin şi a ridicat din umeri. 

- Cine ştie? Dar am făcut-o, nu? În orice caz, n-a trebuit să-l suport prea 
mult timp. S-a însurat ameninţat cu puşca, apoi a încasat un glonţ în vintre în 
luna de după naşterea pruncului. 

A clătinat din cap. 

- Şi n-ai primit prea mare despăgubire de la moşie, nu? 

- Câteva sute de lire. Destul pentru o educaţie bună. Madelaine a privit-o 
ţintă pe Jenny şi a scos un hohot de râs răguşit. Ironic, nu-i aşa? 

- Presupun că este, da. Vai, a trecut atât timp de atunci! 

- N-aveam decât optsprezece ani, a zis gânditoare Madelaine. Aproape că 
nu-mi mai amintesc cum arăta Jed sau ce am simţit pentru el. Cu siguranţă nu 
l-am pus pe un piedestal după ce a murit, cum au făcut unii oameni pe care îi 
cunosc. 

Jenny a încuviinţat din cap cu tristeţe, căci comentariul nimerise la fix. 

- Ştiu. 

Madelaine s-a aplecat în faţă şi a bătut-o uşurel pe mână. 

- N-ai reuşit niciodată să-l uiţi, nu-i aşa? 

Ochii lui Jenny s-au umplut pe dată de lacrimi. 

Nu era deprinsă nici cu vinul, nici cu simpatia. 

- Nu. 

- După toţi aceşti ani. El a fost motivul pentru care nu te-ai măritat? 

Jenny şi-a şters nasul cu dosul mâinii. 

- Poate că ăsta a fost, şi... ei bine, se pare că n-a apărut niciodată omul 


potrivit. Vrei plăcintă cu mere? 

După budincă şi-au dus cafelele în salon. Jenny a aprins focul în şemineul cu 
gaz, deoarece încălzirea se oprise mai devreme. Destinse acum, s-au aşezat 
alături, pe gânduri, bucurându-se amândouă de familiaritatea vechii prietenii. 

- Te duci vreodată să vezi moşia? a întrebat Madelaine în cele din urmă. 

- Niciodată. Mama a murit acum zece ani şi nici unul dintre fraţii şi surorile 
mele n-a rămas acolo. Sunt împrăştiaţi prin ţară. O văd pe sora mea mai mare 
de Crăciun, însă toţi copiii ei au plecat de acasă şi au familiile lor. Jenny a 
oftat. Îmbătrânim, Maddy. 

- Ştiu. Atâtea lucruri nu mai sunt importante acum... 

- Oricum, a pus Jenny capăt momentului, ai hotărât cât de mult timp rămâi 
la St Stephen? 

- Până ce asistenta medicală căreia îi ţin locul se întoarce din concediul de 
maternitate, dacă s-o mai întoarce. 

- Nu ţi-e greu să lucrezi acolo? a întrebat Jenny încet. Trebuie să-ţi 
stârnească nişte amintiri. 

- Sigur că-mi stârneşte, dar, într-un fel ciudat, mi se pare reconfortant. 
Madelaine a zâmbit. Am fost să-l vizitez de câteva ori. 

- Aha, a încuviinţat din cap Jenny, neştiind ce altceva să spună. 

- Oricum (Madelaine s-a uitat la ceas), e aproape unsprezece. Ar trebui să 
plec. Trezirea la şase dimineaţă, să-i organizez pe băieţi. 

- Sunt o ceată de copii buni, totuşi, nu-i aşa? a zâmbit Jenny. Întotdeauna am 
spus că din St Stephen ies copii politicoşi, bine pregătiţi. 

- Ei bine, în orice şcoală sunt şi câteva mere putrede, a răspuns Maddy, 
mohorâtă. 

- Charlie Cavendish vrei să zici? Era în internatul tău, nu? Trebuie să fi fost 
interogată de doamna inspectoare Hunter. I-ai spus ce pramatie era? 

- Fii pe pace, i-am spus exact ce cred despre el. Madelaine s-a ridicat şi s-a 
dus la cuierul din hol să-şi ia paltonul. Iar acum, desigur, a dispărut Rory 
Millar. Nu-s surprinsă că a fugit, cu toate problemele de la şcoală şi de acasă. 
Tatăl lui o fi un beţiv, dar cel puţin nu-i un tiran. Bietul gândăcel! 

- Totuşi, e greu pentru mamele singure, Maddy. Ştii asta din experienţă. Iar 
doamna Millar îi este devotată lui Rory. 

- Dacă e aşa de devotată ar trebui să-şi pună pe primul plan fiul şi să aibă 
grijă pe cine alege ca iubit, a strâmbat din nas Madelaine. Oricum, îţi 
mulţumesc pentru o seară plăcută. Repetăm asta săptămâna viitoare? Poate 
ieşim să mâncăm în oraş? Sau poate mergem cu maşina mea la Royal, în 
Cromer? 

- Ooo, Doamne, n-am mai călcat pe acolo de ani întregi. De când m-a dus 
Harry Gurney. Ţi-l aminteşti? Nu se pricepea deloc la sărutat, a chicotit Jenny, 
încântată. 

- Sunt liberă marţi seara, a zis Madelaine. Mergem atunci? 

- Mi-ar plăcea grozav. Să mă interesez ce rulează? 

- Da. Până atunci, ne vedem la cantină. 

Madelaine şi-a îmbrăţişat vechea prietenă. 

- A meritat să mă întorc doar ca să te văd pe tine. 

- Mă bucur tare mult că ai făcut-o. Mi-am făcut griji pentru tine în toţi aceşti 
ani în care n-am avut nici o veste. Când te-am văzut în sală, în ziua aceea, a 
fost ca şi cum aş fi văzut o stafie. 

Madelaine i-a prins mâna în mâinile sale. 

- Sunt eu, în carne şi oase, îţi jur. La revedere, Jen, ne vedem probabil 
mâine, la şcoală. Jenny a închis uşa şi s-a dus în bucătărie să deretice după 
cină. Avea inima uşoară de fericirea revenirii vechii sale prietene. A terminat 
spălatul vaselor şi le-a pus pe toate la locul lor. Şi-a făcut obişnuita ceaşcă de 
ciocolată caldă, s-a dus la baie, apoi s-a aşezat în pat. A sorbit gânditoare 
ciocolata. 

Două fete simple de la ţară, şi totuşi amândouă trecuseră prin atât de 
multe. 

Îşi dorise atât de tare să-i spună lui Maddy de moartea lui Hugh, dar ştia că 
domnul Jones îi încredinţase un secret şi trebuia să-l păstreze până ce era dat 
publicităţii. 

Bietul, bietul Hugh... Lacrimile i-au înţepat pleoapele. Avea să-i simtă lipsa 
atât de mult! 

Dar, ce-i drept... Dumnezeu lua, dar şi dădea... 


Şi poate că Maddy fusese trimisă înapoi la ea tocmai în momentul potrivit. 

Thora Birthwhistle era îngrijorată. La ora nouă şi jumătate seara, băiatul şi 
tatăl lui încă nu se întorseseră la pensiune. În mod normal nu-şi făcea griji 
pentru oaspeţii care se întorceau târziu; mulţi dintre ei mergeau să mănânce 
în oraş. Însă domnul Millar ţinuse să sublinieze înainte de plecare că se vor 
întoarce cu siguranţă la cină. Ea i-a spus că o va pregati pentru ora opt. 

Acum friptura şi budinca de rinichi începeau să se întărească în grăsimea 
lor pe blatul din bucătărie, iar legumele zăceau, cenuşii şi fleşcăite, în tigaie. 

Thora a aruncat o privire spre fereastră şi a văzut ploaia bătând în geam. 
Dacă era vreme rea aici, ştia prea bine cum trebuie să fie sus, în munţi. Cei 
doi ar fi putut să fie prinşi într-o vijelie, iar ploaia poate că s-a prefăcut în 
zăpadă aproape de vârf. 

Orăşenii ăştia păreau să n-aibă habar de primejdiile care erau acolo, la sute 
de metri deasupra mării, mai ales în toiul iernii, când vremea se poate 
schimba dintr-o clipă în alta. 

Thora îşi pierduse soţul, un bărbat născut şi crescut în Pennini, într-o 
noapte ca asta, cu mulţi ani în urmă. 

A oftat, întrebându-se ce să facă. Ştia că au plecat spre Pike - îl auzise pe 
puşti zicând asta la micul-dejun. Şi mai era şi doar o mogâldeaţă, plecând în 
puloverul lui subţire. 

Thora a hotărât că, dacă nu se întorc până la unsprezece, va trebui să sune 


la salvamont. 


Jazz îşi adusese acasă computerul şi hârtiile pe la jumătatea după-amiezii. 
Camera de la şcoală devenea claustrofobică atunci când erau trei oameni în 
ea. Roland încă se plângea de durerea de la dintele scos şi, cu toate eforturile 
pe care le făcea ea, omul o călca pe nervi rău de tot. 

Când a ajuns acasă, şi-a dat seama că scenariul avea să fie doar un pic mai 
bun, dat fiind că instalatorul era la etaj, montând sistemul de încălzire 
centrală. Jazz a închis toate uşile, a pus computerul într-o priză veche şi a 
încercat să nu bage în seamă toate bufniturile şi bubuiturile şi fluieratul fals 
care veneau de deasupra. 

În cele din urmă, şi-a pus pelerina Barbour şi cizmele de cauciuc şi s-a dus 


la o plimbare prin mlaştini ca să-şi limpezească mintea. Cerul se întuneca şi în 

amurg marea era o pilotă cenuşie, deloc îmbietoare, în faţa ei, înaintând 
ameninţător peste uscat. Jazz s-a cutremurat şi a pornit înapoi spre casă. 

Când a ajuns, instalatorul plecase şi, în ciuda frigului, s-a simţit mai 
liniştită. Şi-a făcut un ceai şi a aprins focul, apoi a scos din servietă 
însemnările despre caz. 

A studiat fişa medicamentelor din ziua morţii lui Charlie. Privind cu mai 
mare atenţie, a văzut că un cuvânt fusese acoperit cu bandă corectoare şi era 


scris peste el. 


„10.45 Două tablete de paracetamol lui Rory Millar. “ 


Semnătura era o mâzgălitură, indescifrabilă din orice parte o privea. 

Rory Millar, din nou. 

Şi ce fusese scris iniţial sub cuvântul „paracetamol“? 

Jazz s-a uitat lung, a zgâriat, a întors hârtia, dar n-a putut să descifreze 
cuvântul ascuns. A pus foaia într-un plic pe care să-l trimită la laborator. Acolo 
aveau să înlăture în câteva secunde banda corectoare. 

I-a venit o idee: dacă „aspirină“ fusese cuvântul iniţial? 

lar dacă Rory Millar primise genul de tablete despre care se ştia că-l 
omorâseră pe Charlie Cavendish, era cu putinţă ca el să fie implicat? Sau 
cineva voia să pară că era...? Sau să-l protejeze...? 

Sunetul mobilului i-a întrerupt gândurile. 

- Inspectoarea Hunter, a răspuns ea tăios. 

- Jazz? Sunt eu, Jonathan. Am nimerit prost? 

- Ăăă, nu, e bine. E bine, a repetat, enervată că-i fusese întrerupt şirul 
gândurilor. 

- Să te sun altădată? 

- Nu, e în ordine. Acum se simţea vinovată. Scuze, am fost ocupată până 
peste cap toată ziua. 

- Nici o problemă. Nu te ţin mult. Mă întrebam dacă ne-am putea întâlni 
mâine sau miercuri. Mai am câteva întrebări pe care trebuie să ţi le pun. 
Trebuie să termin urgent disertaţia, aşa că m-am gândit să vin cu maşina în 
Norfolk. Ştiu că eşti prea ocupată acum ca să vii aici. 


- Aşa-i. 


172 


Mintea îi era încă la fişa medicamentelor. 

- Ei bine? 

- Ei bine, ce? 

- Vei putea? Să te întâlneşti cu mine, adică? Să mai aflu nişte lucruri de la 
tine? 

- Ăăă... da. Însă mă tem că nu poţi să vii la mine, instalatorul îmi pune 
încălzirea centrală şi casa e vraişte. De fapt, aproape că mă gandesc să mă 
mut de aici. 

- Bine, propune tu un loc. O cafenea, poate? 

- E una bună pe coastă, în Cley, Coach and Horses, care nu-i prea departe 
de tine. Ne putem vedea acolo. 

- Bine. Poţi ajunge mâine? 

- În clipa asta zic că da. Dar trebuie să te previn că sunt în toiul unui caz de 
omucidere şi lucrurile se încing, aşa că dacă apare ceva, atunci... 

- Înţeleg, dar hai să ţinem pumnii să nu apară şi să ne vedem mâine. La opt? 

- Da, e bine. 

- Mulţumesc, Jazz. Îţi sunt foarte recunoscător. 

- Bine. Ne vedem atunci. La revedere! 

A închis telefonul, apoi s-a lăsat să cadă pe canapea şi a oftat lung. 

Erau aproape zece ani de când nu mai fusese în situaţia de a se bucura de 
atenţia bărbaţilor. În Italia observase din când în când priviri admirative, dar 
era închisă în ea, n-a reacţionat. 

S-a dus în bucătărie şi şi-a turnat vin într-un pahar, apoi s-a aşezat cu 
picioarele încrucişate în faţa focului, încercând să izgonească frigul pe care îl 
avea încă în oase de la plimbare. 

Pe când privea în flăcări, şi-a amintit ce îi spusese mama, să nu se acrească. 
Era greu, după ceea ce i se întâmplase. Cum putea să înveţe să aibă din nou 
încredere? 

Adevărul era că avusese încredere deplină, absolută, în Patrick. Şi, mai rău, 
îl iubise. 

Ceea ce o speria acum era că încă îl iubea. Chiar şi după ceea ce îi făcuse, 
umilind-o în cel mai rău mod posibil, după ce şi-a petrecut săptămâni şi luni 


spunându-i sinelui extrem de logic ce ticălos de cea mai joasă speţă este el, 

încă se pomenea că se trezeşte noaptea şi întinde mâna căutându-l... 

Poate că abaterea atenţiei era soluţia. 

Îl găsea atrăgător pe Jonathan şi era sigură că la fel simte şi el în ceea ce o 
priveşte. 

Ar vrea să se culce cu el? 

Jazz a sorbit din vin, pe gânduri. 

Avea aşa de multe prietene nemăritate, emancipate, care nu stăteau pe 
gânduri înainte să sară în pat cu un bărbat care li se părea atrăgător. Nu era 
nici o complicaţie, nici un gând la viitor, doar câteva ore de plăcere reciprocă. 

Dar... nici înainte de Patrick ea nu fusese aşa. Oricât de mult încerca, nu 
putea să despartă sexul de implicarea emoţională. Ceea ce însemna că, deşi 
nu dusese lipsă de amorezi, numărul de iubiţi pe care îi avusese a fost mic, cu 
o singură cifră. 

Poate că acum trebuia să se maturizeze, să preia controlul, să lase deoparte 
ceea ce ştia că sunt sentimentele sale profunde. Dacă avea chef să se culce cu 
Jonathan sau cu oricare alt bărbat care îi părea atrăgător, de ce naiba să n-o 
facă? 

Jazz şi-a scuturat capul. Era vorba despre cum este ea. Şi se îndoia că se va 
schimba vreodată. 

A zâmbit pe când se ducea în bucătărie să-şi gătească nişte paste. Poate ca 
Miles nimerise la fix cu analogia lui cu Miss Marple. Poate că era sortită să fie 
o fată bătrână, rezolvând crime, dar ferindu-se de implicarea emoţională. 

A pus la CD-player Chopin şi a trecut în revistă însemnările şi programul de 
a doua zi. 

Era aproape miezul nopţii când a sunat mobilul. 

- Sunt Norton, Hunter. David Millar al tău tocmai a apărut împreună cu fiul 
lui la o secţie de poliţie din Windermere. Şi a mărturisit că l-a omorât pe 
Charlie Cavendish. 

A doua zi dimineaţă, când Jazz a ajuns la secţia de poliţie din Foltesham, la 
ora opt, David Millar o aştepta deja în camera de interogatoriu. 

- Bună ziua, domnule Millar, ne-am mai văzut o dată, la St Stephen. 

A înclinat capul spre el, s-a aşezat şi a scos laptopul din geantă. 

- Da? 

David Millar a clătinat din cap. 

- Îmi pare rău, dar mă tem că nu-mi amintesc. Probabil eram beat în acel 
moment. 

A ridicat din umeri, trist. 

- Domnule Millar aveţi dreptul la prezenţa unui avocat la acest 
interogatoriu. Şi v-aş sfătui să chemaţi unul. 

El a ridicat iar din umeri. 

- La ce bun? Am recunoscut deja crima. 

- Bine. Jazz a apăsat pe butonul de pornire a casetofonului. Este ora opt şi 
nouăsprezece minute dimineaţa, inspectoarea Hunter îl interoghează pe David 
Millar. El a refuzat prezenţa unui avocat. Domnul Millar a mărturisit deja că l- 
a omorât pe Charlie Cavendish vineri, cincisprezece ianuarie, şi eu îi iau 
primul interogatoriu. E în ordine, domnule Millar? Vreţi să spuneţi ceva 
înainte să începem? 

David a clătinat din cap obosit. 

- Domnule Millar, aseară i-aţi spus unui agent din sediul poliţiei din 
Windermere că în seara de vineri, cincisprezece ianuarie, l-aţi ucis pe Charlie 
Cavendish. Vă menţineţi mărturisirea? 

David Millar a încuviinţat din cap. 

- Da. 

- Ce aş vrea să faceţi acum, domnule Millar, este să povestiţi exact ce s-a 
petrecut în seara aceea. 

- O să-mi dau toată silinţa, însă, evident, eram beat în acel moment, aşa că 
unele dintre amănunte ar putea să fie îndoielnice. 

- Nu vă grăbiţi, domnule Millar, a încuviinţat din cap Jazz. 


Era mult mai obişnuită să interogheze un suspect ca să obţină o mărturisire, 

decât să asculte amănuntele unei crime mărturisite deja. 

- Ei bine, ştiam că fiul meu, Rory, era hărțuit de băiatul ăsta de la şcoală, 
Charlie Cavendish. 

- Şi cine v-a spus asta? 

- Păi, Rory, desigur. 

- V-a mai vorbit cineva despre această situaţie? De exemplu, Sebastian 
Frederiks, directorul internatului lui Rory? 

- Cu siguranţă a pomenit faptul că Rory era nefericit. Se pare că Rory a fost 
încuiat peste noapte în pivniţă de acest Charlie. 

- Zău? Domnul Frederiks v-a spus că a fost Charlie? 

- Nu. Rory mi-a spus. 

- Înţeleg. Cum putea Rory să fie sigur, domnule Millar? În acel moment era 
de cealaltă parte a uşii. 

- Uite ce-i, Rory mi-a spus că acest Cavendish îi făcea viaţa un iad. Era tot 
ce aveam nevoie să ştiu. Bine, doamnă inspectoare? 

- Aşadar, când v-a mărturisit Rory că îl hărţuieşte Charlie? 

- Nu-mi amintesc exact, sincer să fiu, probabil în ziua dinainte să... îl omor 
pe Charlie. 

- Joi, paisprezece ianuarie, a zis Jazz în microfon. Şi a fost de la telefonul cu 
plată al şcolii? 

- Da. lar după ce m-a sunat m-am îmbătat foarte tare, ca să fiu sincer. A 
doua zi am încercat să vorbesc cu domnul Frederiks şi cu directorul şcolii, dar 
nici unul nu mi-a răspuns la telefon. Aşa că am urcat în maşină şi m-am dus la 
şcoală. Trebuia să vorbesc cu cineva. Nu voiam să mai treacă o noapte în care 
Rory să fie în pericol. 

- Cât era ceasul? 

- Nu-s sigur. David a clătinat din cap. Dar era seară. 

- Aşadar, când aţi pornit spre şcoală era cu intenţia să-l omorâţi pe Charlie 
Cavendish? 

- Cu siguranţă eram destul de furios ca să-l omor, doamnă inspectoare, dar, 
ca să fiu sincer, n-aveam în minte nici un plan. Când m-am dus la Fleat, 
domnul Daneman mi-a spus că Sebastian Frederiks e plecat. Şi nu l-am putut 


vedea pe Rory din cauză că era în corul care dădea concert în capelă. 

- Puteţi încerca să vă amintiţi la ce oră aţi ajuns la şcoală, domnule Millar? 
Aproximativ? 

- În jur de şapte şi jumătate? David a ridicat din umeri. Îmi amintesc că 
parcarea era plină şi o mulţime de oameni se îndreptau spre capelă. 

- Bine, şi atunci ce aţi făcut? 

- Domnul Daneman mi-a propus să mă întorc altă dată, apoi a fost ocupat cu 
un telefon, aşa că... David s-a scărpinat în cap. Am hotărât să încerc să-l 
găsesc eu însumi pe tipul ăsta, Cavendish, şi să-i zic vreo două. 

- Şi l-aţi văzut? 

- Nu. M-am dus sus, pe coridorul ultimului an, i-am găsit camera, dar nu era 
acolo. 

- Şi ce aţi făcut după aceea? 

- Am zăbovit oleacă să văd dacă nu se întoarce, dar nu s-a întors. 

- Domnule Millar, v-a văzut cineva pe când eraţi în Fleat House? Fie la 
venire, fie pe când căutaţi camera lui Charlie? a întrebat Jazz. 

- Da, v-am spus, domnul Daneman, a zis David. Întrebaţi-l, o să confirme. 

- Altcineva? 

- Nu. Cred că am trecut pe scări pe lângă vreo doi băieţi, dar n-aş putea să 
vă spun cine erau. 

- Cu siguranţă, în jurul orei şapte şi jumătate, într-o seară de vineri, holul 
era plin de lume. Toţi băieţii care veneau sau plecau. Cineva trebuie să vă fi 
văzut. 

- Poate, da. Puteţi să-i întrebaţi pe ei. 

Jazz a oftat, gândindu-se că era neobişnuit să asculte cum un suspect caută 
de zor un martor care să-i confirme prezenţa la locul crimei. 

- Aşadar, domnule Millar, ce aţi făcut după aceea? 

- Am stat o vreme în camera lui Cavendish, dar, cum nu a apărut, m-am 
gândit că probabil a ieşit undeva în seara aceea. Am ştiut că n-avea rost să 
mai aştept. Apoi am văzut tabletele lângă pat şi mi-a venit o idee. Mi-am 
amintit ce mi-a spus Rory despre alergia lui Cavendish la aspirină. Fiind beţiv, 
am întotdeauna la mine nişte analgezice pentru durerile de cap. Se zice că 
alcoolicii n-au mahmureală. Daţi-mi voie să vă spun, doamnă inspectoare 


Hunter, că au. Am scos pachetul din buzunarul hainei să văd ce sunt. De obicei 


177 


înşfac cele mai ieftine chestii de pe rafturi, ce-o fi, paracetamol, aspirină sau 
ibuprofen.  Nu-s mofturos. David a zâmbit trist. Oricum, aşa cum a fost 
norocul - sau ar trebui să precizez, norocul meu -, analgezicul pe care îl aveam 
era aspirină. 

Jazz n-a spus nimic, aşteptându-l să continue. 

- Am scos două tablete din pachet, le-am pus lângă tabletele lui Charlie şi 
am văzut că sunt asemănătoare. Aşa că am hotărât să le înlocuiesc. 

- Eraţi conştient că îl vor ucide, domnule Millar? 

- Nu, sigur că nu! N-aveam habar cât de gravă este alergia lui. Mi-era 
suficient gândul că îl voi face să sufere timp de câteva ore aşa cum l-a făcut el 
să sufere pe Rory. Şi, ca să fiu sincer, doamnă inspectoare, nu cred că eram 
destul de treaz ca să gândesc logic. A fost un impuls. Aşa că am înlocuit 
tabletele şi am plecat. 

Jazz a bătut cu pixul în masă. 

- Acasă, desigur. Am mai băut ceva şi am adormit acolo unde am căzut. M- 
am trezit a doua zi dimineaţa şi mi-am amintit ce am făcut. 

- Cum v-aţi simţit? 

- Groaznic, evident. Mi-am dat seama că, orice i-o fi făcut Charlie Cavendish 
lui Rory, nu era o scuză ca să-i pun viaţa în primejdie. Am băut iar ca să-mi 
amorţesc suferinţa, sperând totuşi că, în cel mai rău caz, Charlie a petrecut o 
noapte neplăcută la spital, unde i-a fost golit forţat stomacul. 

- Când aţi auzit ce i s-a întâmplat? 

- Rory trebuie să mă fi sunat cândva, în acea după-amiază, să-mi spună că 
Charlie Cavendish a murit. David şi-a coborât privirea asupra mâinilor sale. 
Drept să spun, nu-mi mai amintesc nimic din acea zi. 

- Şi cum v-aţi simţit când v-aţi dat seama că l-aţi omorât? 

- Distrus. Nu-mi venea să cred că am făcut un lucru atât de prostesc. Oi fi 
eu betiv, dar ucigaş nu sunt. 

- Nimeni nu este până ce nu săvârşeşte o crimă, domnule Millar, a zis Jazz 
cu răceală. Deci ce făceaţi în cabinetul directorului şcolii peste câteva zile, 
când v-am văzut eu? 

David a părut surprins că a trebuit să-l întrebe. 


- Voiam să-l văd pe Rory, fireşte. Încă nu reuşisem să-l văd. 

- Sunt uimită că voiaţi să vă duceţi la şcoală când ştiaţi că tocmai îl 
omorâserăţi pe unul dintre elevi, domnule Millar. 

- Eu n-am gândit aşa. Nu voiam decât să-mi văd fiul. 

- Deci când aţi hotărât că trebuie să mărturisiţi? 

- Păi, nu m-am trezit din beţie decât în ultimele zile, pe când eram cu Rory 
în Lakes District. Şi asta m-a făcut să-mi dau seama ce trebuie să fac. Nu 
puteam trăi cu vinovăția. Trebuia să mă predau, oricare ar fi fost consecinţele. 

- De ce l-aţi luat pe Rory de la şcoală şi aţi dispărut cu el? 

- Ia staţi un pic! Pentru prima dată de la începutul interogatoriului, David 
părea că se apără. Mai întâi, nu l-am „luat“ pe Rory. M-am pomenit cu el în 
prag duminică. Nu se simţea prea bine, ştiam că am să-i spun ceva, aşa că am 
hotărât că ar trebui să plecăm câteva zile ca să-i pot explica. Apoi, a ridicat 
din umeri David, ştiam că, dacă o să mărturisesc, probabil că n-aveam să-l mai 
văd prea mult în următorii ani. Şi i-am trimis un mesaj lui Angie când am 
ajuns, ca să ştie că suntem bine amândoi. 

- Închei interogatoriul domnului Millar la ora 8.45 dimineaţa. Jazz a oprit 
casetofonul. Şi-a prins faţa în palme şi l-a privit fix pe David o vreme. Domnule 
Millar, vreau să mergeţi înapoi jos şi să încercaţi să vă gândiţi bine la 
evenimentele din acea seară. Mai vreau şi să vă gândiţi cu mare atenţie la 
motivul pentru care aţi hotărât să marturisiţi uciderea lui Charlie Cavendish. 

- V-am spus, nu pot trăi cu vinovăția. Asta nu-i destul? 

- Mai trebuie şi ca juraţii să vă declare vinovat la tribunal, domnule Millar, i- 
a amintit Jazz. 

- Păi, cu siguranţă că, dacă am spus că am făcut-o, n-o să dureze mult, nu-i 
aşa? 

- Totuşi mai trebuie să li se înfăţişeze faptele, şi veţi avea un avocat al 
apărării. Cel puţin, un avocat bun poate face să vă fie micşorată sentinţa. Jazz 
a apăsat pe sonerie şi un poliţist a apărut în uşă. Te rog să-l conduci înapoi pe 
domnul Millar. Apoi s-a ridicat în picioare. Ne vedem mai târziu. 

Jazz a privit cum se închide uşa, apoi a derulat banda şi a ascultat din nou 
interogatoriul. După aceea a luat telefonul şi a format numărul Angelinei 
Millar. 

Angelina, care nu putuse să doarmă noaptea trecută, urmărind pe ceas cum 
orele se scurg încet până la patru dimineaţa, când i se spusese că poate merge 
să-l ia pe Rory de la secţia de poliţie din Foltesham. Îl lăsase pe Julian adormit, 
făcuse o baie, apoi se plimbase de colo-colo la parter până la ora la care putea 
să facă scurta călătorie ca să-şi ia fiul. 

A fost o regăsire plină de emoție, după care l-a adus pe Rory acasă, l-a 
culcat, l-a învelit bine şi a stat întinsă alături până ce el a adormit, 
dezmierdându-i buclele blonde, moi. 

Rory era acum în siguranţă, însă cealaltă veste pe care i-o dăduse 
inspectoarea Hunter era ceea ce îi făcea inima să galopeze în continuare. 

La ora şapte s-a furişat la parter să-i facă lui Julian cafeaua. 

A pus-o pe noptieră şi l-a trezit cu blândeţe. 

El a deschis ochii, somnoros, iar ea s-a aplecat să-l sărute. 

- Bună dimineaţa, iub... 

Angelina i-a pus un deget pe buze. 

- Şşt! Rory e aici. 

Julian s-a ridicat în capul oaselor. 

- L-au găsit? 

- Da. Era în Lakes District şi l-a adus înapoi poliţia în timpul nopţii. M-am 
dus după el la patru dimineaţa. 

- De ce nu m-ai trezit? Te-aş fi dus eu cu maşina. E bine? 

- Pare să fie bine fizic. Foarte obosit, evident, şi... ar fi în ordine să pleci 
înainte ca el să se trezească şi să te găsească aici? Nu vreau să se necăjească 
şi mai tare, mai ales până ce aflu ce s-a întâmplat cât a fost plecat. 

Julian a oftat. 

- Şi eu, care credeam că mi-ai adus cafeaua pentru că mă iubeşti. Când nu-i 
decât precursoarea faptului că sunt alungat din propria casă. 

- Nici vorbă, Julian. Pentru numele lui Dumnezeu, e o situaţie extraordinară. 
Te rog, nu mă face să mă simt vinovată. 

- Scuze, dar toată istoria asta de capă şi spadă a devenit cam obositoare. 

- Ştiu, şi-mi pare rău. După ce totul revine la normal o să-i spun, dar cu 
siguranţă poţi chiar şi tu să vezi că acum nu-i deloc momentul ideal să-ţi anunţ 


prezenţa în viaţa mea. Şi a lui, a zis ea categoric. 

- Da, chiar şi eu, nesimţitul care sunt, pot să văd asta. 

Julian a luat ceaşca şi a sorbit posomorât. 

- Uite, mai e ceva ce ar trebui să-ţi spun. Angelina a tras adânc aer în piept. 
Inspectoarea Hunter mi-a spus că David a mărturisit că l-a omorât pe Charlie 
Cavendish. 

- Poftim? 

Julian aproape că s-a înecat cu cafeaua. 

- Exact. Angelina şi-a dus degetele la tâmple. Pur şi simplu, nu-mi vine să 
cred. 

- Detest să zic „ţi-am spus eu“... 

- Atunci nu zice! Angelina s-a ridicat de pe pat. Dumnezeule mare! Nu pot 


face faţă, chiar nu pot! Scoală-te odată şi pleacă, bine?! 


Peste patruzeci de minute Julian a apărut în bucătărie arătând impecabil în 
costum, cu servieta în mână. S-a dus la Angelina şi a sărutat-o pe obraz. 

- Îmi pare rău, iubito. Zău că da. Ştiu în ce tensiune ai fost. 

Angelina s-a tras din îmbrăţişare. 

- Nu, nu ştii, a mormăit. 

- Bine, nu ştiu. N-am avut niciodată un copil. 

- Nu, n-ai avut. 

Julian n-a muşcat momeala. 

- Eşti sigură că o să fii bine? 

- O să fiu. 

- Sigur? Eşti foarte palidă. 

- Da, am zis asta, nu? a răspuns ea iritată. Tocmai a sunat inspectoarea 
Hunter. Vine în cursul dimineţii. Vrea să stea de vorbă cu Rory. 

- Atunci ar trebui să stau. 

- Nu, nu vorbi prostii. Mă descurc acum, când Rory e în siguranţă. Angelina 
i-a zâmbit palid şi i-a potrivit cravata. Şi apoi, asta o să-mi dea o şansă să-i 
explic lui Rory cine eşti. 

- Cum rămâne cu seara asta? Sunt izgonit în apartamentul meu sau pot să 
vin acasă să dorm în patul meu? 


- Te sun mai târziu. 

- Bine. A sărutat-o pe creştet. Dacă ai vreo problemă, sună-mă. O să ţin 
mobilul deschis toată ziua. 

- Sunt bine. David e încuiat într-o celulă, aşa că nu trebuie să-ţi faci griji nici 
din pricina lui. 

Julian a pornit spre uşă, s-a oprit şi s-a răsucit. 

- Aproape uitasem. Tocmai am primit un e-mail de la secretara mea. Am un 
client care nu poate să mă vadă decât la şapte în seara asta, aşa că, oricum, o 
să ajung târziu. La revedere, iubito, ai grijă de tine! 


I-a trimis o sărutare din vârful degetelor şi a ieşit pe uşa bucătăriei. 


La ora unsprezece, Angelina i-a deschis uşa inspectoarei Hunter. 

- Intraţi! a zis cu voce obosită. 

- Mulţumesc. 

A condus-o pe Jazz în salon şi i-a făcut semn să se aşeze pe o canapea. 

- Cum se simte Rory în această dimineaţă? a întrebat Jazz. 

- Nu s-a trezit decât acum douăzeci de minute. l-am dus micul-dejun în pat 
şi face o baie. E tăcut, dar pare nevătămat. 

- Aşadar, n-a spus nimic despre faptul că tatăl lui a mărturisit că l-a omorât 
pe Charlie Cavendish? 

- Nu, nimic. Nici eu nu l-am presat. M-am bucurat, pur şi simplu, că l-am 
adus acasă. Va trebui să se confrunte destul de repede cu toate astea. 
Angelina a clătinat din cap. E un coşmar. Şi mă simt răspunzătoare. Dacă nu l- 
aş fi părăsit pe David, dacă aş fi rămas alături de el, poate că nu s-ar fi 
întâmplat nimic. 

- Aţi făcut ceea ce aţi crezut în acel moment că este cel mai bine, doamnă 
Millar. N-aveaţi cum să ştiţi ce se va întâmpla. 

- N-a fost vina mea că David şi-a pierdut serviciul, sau pentru problema lui 
cu băutura, dar purtarea mea... Oricum, ce-a fost a fost. Acum nu pot decât să 
încerc cum pot mai bine să-l ajut pe Rory să treacă prin asta. 

- Trebuie să-l văd, doamnă Millar. Înainte să luăm măsuri împotriva fostului 
dumneavoastră soţ, am nevoie ca Rory să-mi răspundă la câteva întrebări. 

- Trebuie să fie acum? Bietul copil, a trecut prin atâtea. 


- Mă tem că da. O să fiu blândă, nu vă faceţi griji. 

Umerii Angelinei s-au gârbovit. 

- Mă duc să văd dacă a ieşit din baie. 

S-a ridicat şi a ieşit din cameră. 

Când Rory Millar a intrat, cu mâinile mamei aşezate protector pe umerii lui, 
Jazz a fost din nou uimită de asemănarea cu tânărul din fotografia lui Hugh 
Daneman. Amândoi aveau aceeaşi înfăţişare frumoasă, feminină; Rory încă nu 
ajunsese la pubertatea care avea să-i fure timp de câţiva ani frumuseţea 
îngerească. Pielea albă nu era marcată de acnee, ochii de un albastru de 
gheaţă îi dominau faţa, iar buzele de fetiţă, arcuite, erau încă neatinse de 
sărutarea unei femei. Părul îi atârna în bucle aurii, încă umede, până aproape 
de umeri. 

Era mai înalt decât îşi închipuise ea, subţire şi cu solduri înguste. Vedea în 
el un pic din David, dar nimic din mamă. 

- Rory, iat-o pe doamna inspectoare Hunter. A venit să-ţi pună câteva 
întrebări. Ştie că eşti foarte obosit, aşa că sunt sigură că nu va dura mult. 

Jazz s-a ridicat, a zâmbit şi i-a întins mâna lui Rory. El i-a prins-o şi ea a 
simţit răceala ca de gheaţă a palmei lui. 

- Bună ziua, Rory. Mă bucur să te întâlnesc, în sfârşit. 

- Vă mulţumesc. 

Rory s-a aşezat pe canapeaua din faţa ei. 

- Doamnă Millar, aţi putea, oare, să-mi daţi o cană de cafea? A fost o 
dimineaţă lungă şi am nevoie cu disperare de ea. 

Jazz îl voia pe Rory singur, fie şi numai pentru câteva minute. 

- Cât de nepoliticos din partea mea să nu vă ofer! Desigur. E în ordine, 
Rory? a întrebat Angelina, neliniştită. 

- Da, mamă, e în ordine. 

Vocea lui Rory încă nu se schimbase. Avea în ea ceva ciudat, strident. 

- Aşadar, Rory, toate astea trebuie să fi fost un fel de aventură. Ţi-ai dat 
seama când ai dispărut că mama ta o să fie înnebunită? 

- Nu. În acel moment nu mă gândeam decât la mine. Îmi pare rău pentru 
toată agitația pe care am stârnit-o. 

Vorbea rar, cu precizie, într-un fel ciudat, demodat. 


- Rory, te-ai dus de bunăvoie acasă la tatăl tău duminică, nu-i aşa? Tatăl tău 

n-a venit la şcoală să te ia cu forţa? 

- O, nu. Am fugit. Bietul tata! L-am băgat într-un mare necaz. N-am vrut 
decât să mergem împreună într-o mică vacanţă. Încerca să facă ceva frumos 
pentru mine. 

- Deci de ce ai fugit de la şcoală, Rory? 

- Pentru că voiam să-l văd pe tata. 

- Nici un alt motiv? 

- Nu. 

- Rory, erai acolo când tatăl tău s-a predat poliţiei din Windermere şi a spus 
că l-a omorât pe Charlie Cavendish. Crezi că a făcut-o? 

Rory a ridicat din umeri. 

- De ce să spună asta dacă n-a făcut-o? Trebuie s-o fi făcut, presupun. 

- Şi te poţi gândi la un motiv pentru care tatăl tău să vrea să-l omoare pe 
Charlie? 

Rory a ridicat iar din umeri. 

- Poate. 

- Charlie era un huligan? 

- Da. 

- Şi te-a hărțuit? 

- Da, însă Charlie îi hărţuieşte... vreau să zic îi hărţuia pe toţi. 

- I-ai spus tatălui tău la telefon că Charlie te-a încuiat într-o noapte în 
pivniţa cu bagajele? 

Privirea lui Rory s-a plimbat prin încăpere. 

- Poate că da. 

- Îţi poţi aminti cu siguranţă dacă i-ai spus sau nu? 

- Da, i-am spus tatii că am fost încuiat în pivniţă, dar nu ştiam că Charlie a 
fost cel care m-a încuiat. Cum aş fi putut să ştiu? Am auzit doar cum este 
răsucită cheia. 

Jazz bănuia că era timpul să fie adusă cafeaua şi trebuia să ajungă la obiect. 

- Rory, unde erai în seara în care a murit Charlie Cavendish? 

- Am avut un concert de cor în capelă, apoi m-am întors la internat şi am 
băut cacao. 


- Domnul Daneman a fost cel care ţi-a făcut-o? Ştiu că domnul Frederiks era 

plecat în seara aceea. 

Pentru prima dată o expresie de frică a trecut peste faţa impasibilă a lui 
Rory. Mâinile i s-au încleştat una de alta. 

- Da. 

- Şi apoi te-ai dus direct la culcare? 

- Da. 

- L-ai văzut pe Charlie în seara aceea sau te-ai apropiat de camera lui? 

- Nu. De ce s-o fi făcut? 

- Rory? Eşti bine, dragul meu? 

Angelina stătea în uşă cu cafeaua. 

- Eşti foarte palid. Doamna inspectoare nu te necăjeşte, nu? 

- Nu, mamă, dar cred că sunt cam obosit. Pot să mă duc să mă întind pe 
pat? 

Angelina a pus tava pe masă şi şi-a cuprins fiul în braţe. 

- Sigur că poţi. I-a aruncat o privire lui Jazz. E epuizat. Puteţi să reveniţi mai 
târziu, când se va simţi mai bine? 

- Sigur, a zâmbit Jazz. A, încă ceva, Rory: în vinerea în care a murit Charlie 
ai primit nişte analgezice pentru durerea de cap? 

Rory s-a oprit în uşă şi s-a răsucit spre ea. 

- Nu-mi amintesc. Se poate. Vedeţi, mă doare capul de multe ori. 

- Ei bine, în registrul medicamentelor scrie că ai primit în ziua aceea nişte 
tablete. Ce erau şi cine ţi le dă de obicei? 

- Nu ştiu ce erau. Doar analgezice. 

Rory a ridicat din umeri. 

- Domnul Daneman a fost cel care ţi le-a dat? 

Rory a încuviinţat din cap. 

- Da. Acum pot să plec, mamă? 

Băiatul şi-a rezemat capul de umărul ei. 

- Sigur că da, dragă. 

Angelina s-a răsucit spre Jazz. 

- Acum e destul. E stors de puteri. Rory, fugi sus şi vin şi eu după ce o 
conduc pe doamna inspectoare. 


Rory a încuviinţat şi a ieşit în tăcere. 

- Plec. Îmi pare rău că l-am obosit pe Rory, dar cu cât putem pune mai 
repede faptele laolaltă, cu atât mai bine. Jazz s-a ridicat în picioare. Vă 
mulţumesc, doamnă Millar. 

A urmat-o pe Angelina spre uşa casei. Angelina s-a oprit o clipă înainte să-şi 
adune curajul ca să întrebe: 

- Nu vreau cu adevărat să ştiu, dar cum... a zis David că l-a omorât pe 
băiatul acela? 

- A înlocuit medicamentele pentru epilepsie ale lui Charlie cu două tablete 
de aspirină pe care le avea în buzunar pentru mahmureală. Poate că aţi ştiut 
că Charlie era alergic la aspirină. Evident, David a ştiut. 

- Poftim? Angelina părea nedumerită. David avea aspirină în buzunar? 

- Asta mi-a spus, da. 

Ea a clătinat din cap. 

- Dar e imposibil. 

- De ce? 

- David nici nu s-ar apropia de aspirină, doamnă inspectoare, ce să mai 
vorbim să aibă aşa ceva în buzunar? Nu. Angelina şi-a scuturat capul 
vehement. Pur şi simplu, n-are sens. 

- De ce nu, doamnă Millar? a întrebat Jazz încet. 


- Simplu, din cauză că şi David are o alergie fatală la aspirină. 

Jazz s-a înapoiat la secţia de poliţie din Foltesham. Miles era în camera de 
interogatoriu, ascultând înregistrarea interogatoriului lui David Millar. 

- Ceva interesant cu băiatul? a întrebat-o. 

Jazz s-a lăsat să cadă pe scaun. A clătinat din cap. 

- Nu, nu prea. Angelina îl apără ca o tigroaică, aşa cum şi trebuie, dar... Jazz 
a ridicat privirea spre Miles. Ia ghiceşte! 

- Ce? 

- Doamna Millar tocmai mi-a spus că fostul ei soţ are o alergie fatală la 
aspirină. 

- Zău? Miles a înălţat o sprânceană. Ei bine, tocmai am ascultat banda şi n- 
am auzit niciodată o mărturisire mai puţin convingătoare decât a lui Millar. E 
aproape ca şi cum ar încerca orice ca să facă un tot coerent. 

- Păi, întregul lui procedeu din seara aceea tocmai s-a dus de râpă, a oftat 
Jazz. Fie crima a fost sută la sută premeditată - doamna Millar a afirmat 
categoric să fostul ei soţ nu s-ar atinge de aspirină -, fie Millar minte de la 
obraz ca să apere pe cineva. 

- Pe bandă Millar zice că n-a fost premeditat, că ideea de a înlocui tabletele 
i-a venit dintr-odată, a zis Miles. În plus, dacă era aşa de beat cum spunea, aş 
zice că era cu siguranţă mai probabil să-l găsească pe Charlie şi să-l ia la 
pumni. 

- În orice caz, a oftat Jazz, întreaga lui mărturisire tocmai a sărit în aer. 

- Am fost mai devreme la şcoală şi nici unul dintre băieţi nu-şi aminteşte să-l 
fi văzut la etajul ultimului an. Un sendviş? Miles a pus pe masă o pungă de 
plastic. Ou şi creson sau şuncă, salată verde şi roşii? 

- Nici unul, mulţumesc. Nu mi-e foame, a zis Jazz. Se pare că Millar a spus 
că a vorbit cu Hugh Daneman în seara aceea. 

- Asta e de folos. 

Miles a muşcat din sendvişul cu şuncă. 

Jazz încă era pe gânduri. 

- Aşadar, întrebarea este; de ce minte? Ştim că David Millar îşi adoră fiul... 


şi ştim că Rory a fost cel care s-a dus la tatăl său duminică. Dacă i-a mărturisit 

lui tati în timpul excursiei implicarea lui în moartea lui Charlie? 

Miles a privit cu atenţie sendvişul. 

- Iar tati hotărăşte că trebuie să ia vina asupra sa. Am mai văzut din astea. 

- Iar Rory a primit două analgezice la ora nouă în acea seară. Pe fişa 
medicamentelor scrie că erau tablete de paracetamol, dar ceva scris dedesubt 
a fost acoperit cu bandă corectoare. Aştept să-mi spună de la laborator ce 
anume. 

Miles a aruncat ambalajul gol spre coşul de gunoi şi n-a nimerit. 

- Prin urmare, dacă aflăm că a fost acoperit cuvântul „aspirină“ şi înlocuit 
cu „paracetamol“, Rory nu avea doar motivul, ci şi mijloacele. 

Jazz a tăcut o vreme. 

- E grav să acuzi de crimă un băiat de treisprezece ani. 

- Da, şi dacă el a fost implicat, mai înseamnă şi că cineva din şcoală ştie şi a 
acoperit cu bandă corectoare cuvântul acuzator ca să-l protejeze. 

- În afară de cazul în care el însuşi a făcut-o, a zis Jazz încet. 

- Fişa medicamentelor este păstrată în dulapul cu medicamente, care este 
încuiat tot timpul. Singurii oameni care au cheie sunt Frederiks, asistenta 
medicală şi, desigur, Hugh Daneman, în acea seară anume. 

- De ce naiba a trebuit să se omoare? a oftat Jazz. 

- Poate că a fost implicat în vreun fel în cele întâmplate, a ridicat din umeri 
Miles. 

- Cunoaştem motivul lui Rory, dar de ce ar fi vrut un adult, de exemplu Hugh 
Daneman, să încerce să-l protejeze? 

- Din păcate, toate astea sunt presupuneri până avem un răspuns de la 
laborator. Dumnezeule! Cazul ăsta se mişcă greu. 

Jazz a bătut enervată cu pixul în masă. 

- Aşa-i în văgăuna asta, a rânjit Miles. Ne prinde bine amândurora. O să ne 
întoarcem la Londra şi o să apreciem ce avem acolo. 

- Poate tu, Miles; eu, cu siguranţă, nu, a răspuns tăios Jazz. 

El a schimbat iute subiectul. 

- Deci ce ţi-a spus instinctul când l-ai văzut pe Rory? 

- N-am avut ocazia să-mi fac o impresie în timpul pe care l-am avut. Nu-mi 


spunea tot, dar asta putea să fie din mai multe motive. l-aş zice „ciudat”, 

presupun, dar, ce-i drept, majoritatea adolescenților sunt ciudaţi. Asta nu 
înseamnă că sunt ucigaşi. 

- Nu, a fost de acord Miles, însă de obicei instinctul tău se manifestă şi îţi 
spune dacă e ceva mai mult. 

- Cred că „instinctul“ meu s-a îndopat până la refuz cu paste în Italia şi are 
nevoie de antrenament serios până să înceapă iar să funcţioneze. 

- N-ai pus pe tine nici un gram. Zău. 

- Nu vorbeam despre talia mea, Miles. Jazz a oftat. E ceva ce nu pricep aici. 
Undeva în toată povestea, ştiu că sinuciderea lui Hugh Daneman n-a fost o 
coincidenţă. Oricum, am sunat-o pe Isabella de dimineaţă. E pe drum încoace 
ca să-i evalueze pe Millar şi pe fiul lui. Dacă poate cineva să-i descifreze, ea 
este. 

Isabella Sherriff se număra printre cei mai buni psihologi criminalişti din 
Poliţia Metropolitană. 

- Măi, să fie, Issy a fost de acord să părăsească fumul şi să vină în sălbăticia 
din Norfolk? Miles a fluierat. E o onoare pentru tine. 

- Ne ştim de mult. Şi apoi, în acest moment, Millar este arestat pentru 
crimă. E exact specialitatea ei. Am cazat-o la un hotel, aşa că o poţi duce la 
cină în seara asta. O să-l vadă pe Millar azi şi pe Rory, mâine. 

- Şi cum o s-o fentezi pe tigroaică? a întrebat Miles. 

- Nu putem minţi în privinţa meseriei lui Issy, dar o putem prezenta în felul 
potrivit. Ea are experienţă şi la consilierea copiilor care au suferit traume. E 
cazul lui Rory, cu siguranţă. Are nevoie de o evaluare, şi de aceea o să stea de 
vorbă cu el. O să-i spun clar Angelinei că, dacă iese la iveală ceva care este 
relevant pentru caz, Issy va trebui să ne înştiinţeze. Dar o să-i spun clar şi că 
Issy se numără printre cei mai buni psihologi din Londra - bănuiesc că Angie 
Millar este genul de om căruia îi place să se facă mare caz de el. 

- Nu include partea aia de la urmă, şefa, a glumit Miles. 

- Mă întorc la St Stephen să-l văd pe energicul director al şcolii. Aş vrea să 
ai o discuţie rapidă cu David Millar; nu-i spune deocamdată că ştim de alergia 
lui la aspirină, apoi aşteaptă până ajunge Issy şi spune-i ei înainte să stea de 
vorbă cu el. A zis că ajunge pe la trei. 


- Corect. Presupun că ni te alături la cină. 

Jazz şi-a luat servieta. 

- Nu. Eşti pe cont propriu, Miles. Sigur te poţi descurca. Mă întorc aici la 
cinci ca să aud ce are de spus Issy. La revedere! Robert Jones s-a liniştit vizibil 
când Jazz i-a spus de mărturisirea lui David Millar. 

- Păi, nu-s veşti bune? Rory s-a întors nevătămat şi un bărbat este arestat 
pentru uciderea lui Cavendish. Poate că acum revenim la un anumit grad de 
normalitate. 

- E o veste bună că Rory e acasă şi nevătămat, dar tare mă îndoiesc că 
acesta ar fi sfârşitul poveştii în privinţa morţii lui Charlie Cavendish. 

- Dar a mărturisit! Cu siguranţă e un caz rezolvat. 

- Mă tem că sunt goluri mari în mărturisirea lui. Un avocat al apărării bun 
ar face-o praf şi ne-am pomeni înapoi de unde am pornit. 

- Înţeleg. Jones a oftat. Aşadar, ce urmează? 

- Ne continuăm investigația. Domnule Jones, vreau să vă întreb ceva: de ce, 
atunci când asistenta medicală v-a arătat foarte clar în mai multe rânduri că 
Charlie Cavendish e un huligan şi un pericol pentru cei pe care şi-i alegea ca 
tinte, nu l-aţi exmatriculat? 

Directorul a oftat. 

- Charlie îşi ascundea cu grijă urmele. 

S-a foit pe scaun, stingherit. 

- Domnule Jones, n-am experienţă de conducere a unei şcoli, însă conduc o 
echipă, şi întotdeauna pentru mine a fost evident când unul dintre oamenii 
mei se poartă urât cu altul. Numele lui Cavendish trebuie să fi apărut mereu. 
Aşadar, aţi putea, vă rog, să-mi spuneţi de ce aţi ales să-i ignoraţi purtarea? 

- Tatăl lui e un avocat renumit şi important, unchiul lui este în consiliul de 
conducere... Vocea lui Robert Jones s-a stins. Ce puteam să fac? 

- Să puneţi pe primul loc bunăstarea elevilor aflaţi în grija dumneavoastră, 
poate? a răspuns Jazz cu vocea de gheaţă. Nu-i treaba mea să vă judec 
capacitatea de director de şcoală, însă dacă doamna Millar hotărăşte să 
meargă mai departe în numele fiului său, lucru la care este perfect 
îndreptăţită, fie în presă, fie în justiţie, reputaţia dumneavoastră va fi afectată 
grav, ca şi a şcolii. 


- Da. Robert a tăcut o vreme. E o gravă eroare de judecată din partea mea, 

recunosc. 

Jazz s-a uitat la ceas. 

- Voiam, de asemenea, să vă dau de ştire că astăzi vom da publicităţii 
amănuntele decesului lui Hugh Daneman. Vă sugerez să-i adunaţi pe toţi cei 
din şcoală şi să le spuneţi înainte să citească undeva despre asta. O să fiţi 
bucuros să auziţi că medicul legist a tras concluzia că a fost cu adevărat o 
sinucidere. Şi în prezent nu există nimic care să lege moartea lui de cea a lui 
Charlie Cavendish. Puteţi să le spuneţi asta personalului şi elevilor. Trebuie să 
mă întorc la secţia de poliţie din Foltesham şi, de fapt, de acum înainte vom 
desfăşura ancheta de acolo. Dar sergentul Roland şi doi dintre oamenii lui vor 
fi aici, dacă sunt probleme. 

Jazz l-a salutat cu un semn din cap, în vreme ce el stătea la birou, copleşit, 


şi a plecat. 


Sebastian Frederiks s-a aşezat la birou şi a descuiat sertarul. A scos plicul 


care sosise în acea dimineaţă şi a recitit scrisoarea. 


Domnule Frederiks, 

În legătură cu bunurile domnului Hugh Ronald Daneman, decedat. 

Îl reprezentăm pe domnul Daneman şi acţionăm în prezent ca împuterniciţi 
pentru distribuirea bunurilor lui. Vă rog să luaţi legătura cu mine ca să 
stabilim o întâlnire aici, în acest birou, să putem discuta conținutul 
testamentului său care vă priveşte pe dumneavoastră. Dacă ne sunaţi cât mai 
repede posibil, vom putea să acţionăm astfel încât şi dumneavoastră, şi 
domnul Daneman să fiti mulțumiți. 

Profit de ocazie ca să vă transmit sincerele mele condoleanţe. 

Aştept cu nerăbdare să mă căutați. 

Al dumneavoastră, 

Thomas Sanders, 


avocat 


Scrisoarea a sosit de dimineaţă. Sebastian a fost surprins de conţinutul ei. 


Cu toate că fusese elevul lui Hugh la St Stephen, apoi au fost colegi câţiva ani, 

nu fusese niciodată apropiat de el. Dimpotrivă, simţise o oarecare repulsie 
faţă de aerul ciudat al lui Daneman. Nu încăpea nici o îndoială că era gay şi, 
că era sau nu corect politic, lui Sebastian îi fusese întotdeauna greu să 
înţeleagă predilecţiile homosexuale. 

Şi, ca să fie sincer, presupusese că sentimentul era reciproc. 

N-avea rost să facă speculaţii până ce nu se întâlnea cu avocatul, în două 
zile. Dacă Daneman îi lăsase prin testament ceva, Sebastian avea să fie 
surprins. A împăturit scrisoarea, a pus-o la loc în plic, apoi şi-a privit cu 
atenţie inelul de pe degetul mic. S-a lăsat pe spătar şi şi-a trecut o mână prin 
păr, gâfâind un pic. 


Nu, nu exista nici un motiv să şi-l mai scoată vreodată. 


Isabella Sherriff era o doamnă de proporţii extravagante. Se îmbrăca în 
caftane voluminoase de mătase, cu eşarfe şi mărgele la gât, şi avea o coamă 
magnifică de păr roşu-auriu care îi atârna până la mijloc. 

La Scotland Yard i se zicea „Coțofana“, datorită pasiunii ei pentru tot ce 
străluceşte. Fiecare deget era acoperit cu inele, iar când mişca braţele, la 
încheieturi îi zornâiau o grămadă de brățări. 

Jazz o admira pe Isabella pentru stilul ei aparte. Şi pentru că era un 
psiholog fără pereche. Rareori s-a întâmplat ca Issy să se înşele. Şi Norton 
avea încredere în ea, iar mărturia ei la tribunal i-a ajutat să rezolve o mulţime 
de cazuri complicate care, altfel, ar fi luat-o în altă direcţie. 

Intrând în camera de interogatoriu, Jazz şi-a zis că Issy nu mai are nevoie 
decât de un glob de cristal ca să-şi completeze costumaţia. 

- Draga mea! 

Issy a întins braţele ca s-o cuprindă pe Jazz. 

- Lasă-mă să te privesc. Măi, măi, aerul din Norfolk pare să-ţi priască. Arăţi 
minunat! 

- Mulţumesc, Issy. Îţi sunt foarte recunoscătoare că ai venit. În acest 
moment ne simţim ca trupele din ultimul avanpost din deşert. Ceea ce a 
început ca un caz simplu pare să fi devenit ceva mult mai complicat. 

- Nu aşa se întâmplă întotdeauna? a zâmbit Issy. 


Crime se petrec şi în afara oraşelor, cu toate că şleahta aia de orăşeni de la 

sediu nu crede asta. Grozav de demodat pe aici, nu? Issy a desfăcut larg 
braţele, arătând încăperea. Mă simt ca pe platoul de filmare la Dixon of Dock 
Green”. 

- Poliţiştii locali ar zice că asta e din pricină că toate fondurile se duc în 
oraşele mari, a explicat Miles. Îi putem înțelege. Ştiu că asta e doar o secție 
locală, însă lipsa de echipamente şi puţinătatea personalului sunt uluitoare. 

Issy s-a întins şi l-a mângâiat pe obraz. 

- Of, sufleţelul meu milos! Eşti aşa de scump când te înfurii! Îmi vine să te 
mănânc. ie nu, Jazz? 

Miles a roşit, iar Jazz, ignorând comentariul, şi-a tras un scaun şi s-a aşezat. 

- Bun, presupun că l-ai văzut pe suspectul nostru? 

- O, da. Issy şi-a legănat trupul masiv pe scaunul de lemn neîncăpător. Am 
vorbit cu domnul Millar timp de patruzeci şi cinci de minute. 

- Şi? 

- După cum ştim, niciodată nu poţi fi sigur sută la sută în privinţa acestor 
lucruri, dar trebuie să spun că aş mânca posteriorul tare îmbelşugat al mătuşii 
mele Madge dacă el ar fi ucigaşul nostru. l-am aplicat testele psihometrice 
orale, plus cutiuţa mea de întrebări-capcană şi, după părerea mea bine 
cântărită, David Millar este un om neagresiv, care reacţionează la situaţii, nu 
le creează, al cărui mod de a acţiona nu se potriveşte cu nici un fel de crimă 
premeditată. 

- Cum e cu explicaţia că era beat? 

- Din nou, mai probabil să lovească pe cineva, mai puţin probabil să ducă la 
bun sfârşit un plan. Nu, a clătinat Issy din cap. Nu cred, nu cred deloc. 

- Nici măcar pentru a-şi apăra fiul? a insistat Jazz. 

- Nu încape îndoială că puştiul e lumina vieţii lui, şi sunt interesată să-l 
întâlnesc mâine ca să văd imaginea de ansamblu. Ştii că nu sunt aici ca să 
cântăresc partea tehnică a cazului, sau dovezile. Sunt aici ca să-ţi spun că, 
după părerea mea profesională - chiar şi dacă n-am şti că minte de la obraz 
când zice că a avut la îndemână în buzunar aspirină -, scenariul prezentat de 
Millar nu se potriveşte. Bietul om! Pare să fi avut o perioadă îngrozitoare, într- 


un fel sau altul. 


1 2 Serial poliţist BBC din anii 1955-1976 

- Însă chestiunea rămâne în picioare: de ce să spună că a făcut-o, cândnue 
aşa? a întrebat Jazz. 

- Cred că avem două posibilităţi: prima, protejează pe cineva, şi acel cineva 
nu poate să fie decât fiul său, pe care o să-l văd mâine. A doua, şi la fel de 
valabilă, este că are nevoie să i se acorde ajutor şi atenţie. Doar Dumnezeu 
ştie de câte ori am văzut asta. O persoană care a ajuns la capătul puterilor, 
disperată, mărturiseşte ceva ce n-a făcut, ca sa aducă lumina reflectoarelor 
asupra sa. David Millar n-o fi el ucigaş, dar asta nu înseamnă că nu şi-a 
pierdut simţul realităţii. A suferit pierderi şi traume, şi asta se poate să-i fi 
afectat starea mintală. Ar trebui să vorbesc cu el mai mult ca să descopăr cât 
de adânc merge asta, dar cu siguranţă i-as recomanda o formă de consiliere. 
De asemenea, aş sugera să-l mai interogaţi o dată, să-i spuneţi că ştim de 
alergia lui la aspirină şi să-l întrebaţi de ce minte. 

- Mă duc acum să-l văd. Îţi mulţumesc, Issy. Apropo, că vorbim de consilieri, 
asta este forma profesională sub care am nevoie să te prezinţi când vorbeşti 
cu Rory Millar. Există posibilitatea să fie complice la o crimă şi avem nevoie să 
aflăm ce ştie, dar trebuie şi să procedăm cu mare grijă. Se pare că a trecut 
prin multe. Foloseşte-ţi latura drăgălaşă şi cu mama, ca să nu se sperie. 

- Draga mea, pot să fiu oricine vrei tu şi să-mi joc rolul la perfecţie. Ţi-am 
spus vreodată că stră-străunchiul meu a fost pe scenă cu Sarah Bernhardt? 
Actoria e în familie. Acum, unde-i cel mai apropiat han? Mor de foame. 

- Te-am cazat în hotelul lui Miles din oraş şi el o să te ospăteze. 

- Minunat! Issy s-a ridicat şi a cuprins-o pe după umeri pe Jazz. Dar tu? Nu 
ne însoţeşti? 

Jazz a simţit cum i se încing obrajii. 

- Nu, îmi pare rău, mă tem că nu pot. 

Issy a zâmbit. 

- Pare-mi-se că Jazmine a noastră are o întâlnire pasională cu un bărbat. Am 
oare dreptate? 

- Cinez cu un bărbat pe care îl ajut la cercetarea pentru o teză. Nu-l cunosc 
aproape deloc. 

- Dar o să-l cunoşti, scumpete, o să-l cunoşti. Acum trebuie să vorbesc cu 


Norton. O să-ţi spun rezultatul. 

Pe când Jazz ieşea din încăpere, s-a întrebat o clipă dacă Issy era cu 


adevărat clarvăzătoare. 


David era aţipit când a auzit cum se deschide zăvorul celulei. Se simţea sleit 
de puteri. Nici nu-şi mai amintea când avusese ultima dată o noapte de somn 
ca lumea. 

A deschis ochii şi a văzut-o pe poliţista cea frumoasă privind în jos la el. 

- Bună ziua, domnule Millar, cum vă simţiţi? 

David s-a frecat la ochi, în vreme ce poliţista se aşeza la capătul patului 
îngust. 

- Năucit. Mi se întâmplă întotdeauna când mă las de băutură. 

- David, a început Jazz cu blândeţe. Avem o mică problemă cu mărturisirea 
ta. 

- Zău? Care anume? 

- Susţii în continuare ca nu a fost o crimă premeditată? Că ai găsit aspirina 
în buzunarul hainei şi ai acţionat dintr-un impuls? 

- Da, absolut, a încuviinţat el din cap. 

- Vezi tu, Angelina mi-a spus de dimineaţă că şi tu eşti alergic la aspirină. 
Aşa că e foarte îndoielnic s-o fi ales ca analgezic, nu-i aşa? 

Umerii lui David s-au încovoiat. 

- Fir-ar să fie! a mormăit. 

- David, l-ai omorât pe Charlie Cavendish? 

- Eu... 

- Asta e un da sau un nu? 

- Chestia, doamnă inspectoare, e că poate am făcut-o. Vezi, sincer, nu-mi 
amintesc mare lucru din seara aceea. 

- Îţi aminteşti să te fi oprit în drum spre şcoală ca să cumperi tablete de 
aspirină cu intenţia de a-l omori pe Charlie? 

- Nu... Eu... 

- David, a zis Jazz încet, pe cine încerci să protejezi? 

- Pe nimeni! Nu... A scuturat din cap înverşunat. Pe nimeni. 

- Nu cumva ţi-a spus ceva Rory când eraţi în Lakes District? De exemplu, că 


i-a dat el însuşi din greşeală lui Charlie nişte tablete de aspirină? 

- Dumnezeule mare, nu! Sigur ca nu! Ascultă, doamnă inspectoare, Rory e 
victima aici. 

- Problema e că la fel e şi Charlie. Şi, prin faptul că ai oferit o mărturisire 
care e atât de plină de lacune, de fapt ne-ai făcut să ne întrebăm dacă nu 
cumva a fost ca să-l protejezi pe Rory. 

- Nu, doamnă inspectoare! David arăta acum speriat de-a binelea. Chiar nu-i 
aşa. Fiul meu e nevinovat, n-a făcut nimic. Eu... 

David şi-a prins capul în mâini şi a început să suspine. 

- Nu te-ai dus la şcoală cu un pachet de aspirine având de gând să-l omori 
pe Charlie Cavendish, nu, David? 

El a clătinat din cap. 

- Nu, n-am făcut asta. Dar, zău, n-are nimic de-a face cu Rory faptul că tatăl 
lui e un neisprăvit care crede că s-ar putea să fi omorât pe cineva. Absolut 
nimic. Vă rog, nu-l băgaţi în toate astea. A suportat destule! 

Jazz i-a pus un braţ pe umeri, încurajatoare. 

- Ştiu. Acum o să te trimit acasă, David. Ai nevoie de o noapte de somn bun. 
Şi apoi mâine, când o să fii mai liniştit, o să vin să te văd acasă la tine. Bine? 

- Mă eliberaţi? 

- Nu chiar. Ai venit la noi din proprie iniţiativă şi încă nu te-am arestat. Unul 
dintre sergenţii de serviciu o să te ducă acasă. Ştiu că maşina ţi-e încă în 
Lakes District. Vin mâine, pe la unsprezece. 

Jazz s-a ridicat şi a pornit spre ieşirea din celulă. 

- Zău, asta n-are nimic de-a face cu Rory, doamnă inspectoare. 

- Aşa cum am zis, vorbim mâine. La revedere, David! 

Jazz s-a răsucit şi a dat de Issy, care pândea pe coridor, în dreptul celulei. 
Issy i-a făcut un semn scurt cu capul şi a ridicat degetele mari, apoi a urmat-o 
în sus pe scară. 

- Asta e. Aşa cum credeam, îşi protejează fiul, a şoptit. De-abia aştept să-l 
văd pe Rory. Presimt că el ar putea să arunce un pic de lumină asupra întregii 
poveşti. Mai ales când o să-i spun că tati a fost eliberat fără să fie acuzat. 
Jazz? 

- Scuze, Issy, un moment am fost cu gândul în altă parte. Spune-i lui Miles 


că voi fi la Coach and Horses din Cley, dacă are nevoie de mine. Semnalul pe 


196 


țărm poate să fie slab. 


- Bine, îi spun. Ochii lui Issy au scânteiat. Şi petrecere frumoasă! 

- E în ordine dacă plec, domnule Forbes? A trecut de ora şase şi Steve mă 
aşteaptă în faţă la Forum. Va trebui sa răspundeţi la interfon când vine ultimul 
client. 

Julian a ridicat privirea spre Stacey. 

- Sigur, nici o problemă. Ne vedem mâine. 

- La revedere, domnule Forbes! Vă doresc o seară frumoasă! 

- Mulţumesc, şi ţie! 

Stacey a ieşit din birou, însă atenţia lui Julian revenise deja la dosarul pe 
care îl citea. Peste douăzeci de minute s-a uitat la ceas şi a sunat-o pe 
Angelina. 

- Bună, iubito. 

- Bună. 

- Ce face Rory? 

- Cuibărit pe canapea, privind la Familia Simpson. Pare să fie bine. Un pic 
tăcut, dar asta-i de înţeles. Mâine-dimineaţă vine o consilieră de la Londra să-l 
vadă. Crezi că e o idee bună? 

- Cu meseria pe care o am, am devenit destul de cinic în privinţa acestui gen 
de oameni. Dar sunt sigur că nu-i poate face nici un rău. 

- Nu. 

- Să mă întorc în seara asta? Aş putea să ajung mult mai târziu, când Rory 
ar fi deja în pat, a propus el, şovăielnic. Mi-ar plăcea să încerc să compensez 
purtarea aspră de dimineaţă. 

A urmat o tăcere, şi în acea tăcere Julian a găsit răspunsul. 

- Bine, mă duc în apartament. 

- Îmi pare rău, dragule. Vreau doar ca Rory să-şi revină din şocul tuturor 
celor întâmplate înainte să descopere din întâmplare un bărbat străin în patul 
mamei sale. 

A fost o tăcere înainte ca Julian să întrebe: 

- Când îl trimiţi înapoi la şcoală? 

- După tot ce am auzit despre acel îngrozitor Charlie Cavendish şi ce i-a 


făcut lui Rory, nu-mi vine să-l trimit înapoi. În acest moment nu vreau să-l scap 

din ochi. 

- Charlie nu prea mai poate acum să fie o problemă pentru Rory, nu? 

- Nu, ştiu, Julian, dar... Uite, a oftat Angelina, o să vorbim despre asta când 
ne vedem, dar Rory nu pleacă nicăieri săptamana asta. 

- Asta înseamnă, presupun, că acum sunt consemnat în apartamentul meu? 

- Îmi pare rău. Credeam că ai înţeles că pe moment trebuie, pur şi simplu, 
să-l pun pe Rory pe primul plan. 

- Am înţeles, dar asta nu înseamnă că trebuie să-mi şi placă, Angelina. Deci 
n-o să te văd în următoarele zile? Mi-e dor de tine. 

- Ei bine... Vocea Angelinei s-a îndulcit. Ce-ar fi să văd mâine dacă Rory e 
bine şi s-o chem pe Lily, bona pe care o place mult, pentru câteva ore seara? 
Pot veni cu maşina la Norwich, ne întâlnim în apartament şi putem să stăm 
acolo, să comandăm ceva de mâncare. 

Julian n-avea chef să se lase convins prea uşor. 

- Poate. Să văd ce treburi am. Te sun mai târziu. 

- Bine. 

Era evident din vocea ei că e nemulțumită. Dar, ce-i drept, şi el era. 

- Trebuie să te las. Vine un client peste câteva minute. La revedere! 

Julian a închis fără să mai aştepte răspunsul ei. Ştia că se poartă urât - era 
evident că Angelina trebuie să-l pună pe primul-plan pe Rory. Problema era: 
aşa va fi întotdeauna? 

Într-un fel, era păcat că David Millar avea să fie închis pe viaţă. Cel puţin 
înainte Angelina reuşea să i-l paseze pe puşti tatălui un weekend din două. 
Acum, mai ales dacă făcea chestia aia stupidă a mămicilor şi îl trimitea la o 
şcoală fără internat, aveau să-l aibă pe cap tot timpul. 

Văzând că mai sunt cincisprezece minute până la venirea clientului, Julian 
şi-a verificat e-mailurile. 

A văzut că unul dintre ele era răspunsul la mesajul pe care îl trimisese cu o 
zi înainte. 

Şi sângele i-a îngheţat în vene când l-a citit. 

A auzit sunetul interfonului. 

- Alo? 


Vocea suna înfundat. 

- Împingeţi uşa şi urcați la etaj. Vă aştept acolo. 
Julian şi-a închis e-mailul şi s-a îndreptat spre recepţie ca să-şi întâmpine 


clientul. 


După ce s-a asigurat că unul dintre băieţii lui Roland avea să supravegheze 
toată noaptea casa lui David Millar, pentru orice eventualitate, Jazz s-a dus 
acasă. 

Tremura nestăpânit în vreme ce stătea în lenjeria de corp cu capul sub 
robinetul din bucătărie, cu apa rece ca gheaţa şiroindu-i peste părul plin de 
şampon. 

Şi-a înfăşurat capul într-un turban şi a fugit în salon să se ghemuiască lângă 
foc, cu dinţii clănţănind. 

Instalatorul îi promisese că a doua zi avea să aibă apă caldă şi încălzire, 
însă dacă nu se întâmpla asta, Jazz ştia că va trebui să se mute la un hotel. 
Temperatura scăzuse zdravăn în ultimele două zile şi cerul acoperit arăta că e 
pe cale să ningă. Tot etajul era fără curent electric şi în dormitor era gheţărie. 
Suna romantic să te cuibăreşti sub câteva pături şi să citeşti la lumânare, dar, 
în realitate, să te trezeşti în toiul nopţii ca să mergi la toaletă, să bâjbâi după o 
lanternă, apoi să te împiedici de truse de unelte şi să te întorci în pat aşa de 
înfrigurată încât să nu mai poţi să adormi, nu era. 

Jazz s-a străduit să-şi usuce buclele dese la căldura focului, nesuportând 
gândul să scotocească pe sus în beznă după un föhn, şi a hotărât să doarmă în 
noaptea aceea pe canapea, unde cel puţin avea să fie cald. 

Şi-a pus blugi, un pulover gros, s-a dat cu un pic de rimel şi de ruj, apoia 
ieşit din casă şi a urcat în maşină. 

Pe când conducea pe drumurile îngheţate, Jazz şi-a dat seama că se simte 
tulburată şi şi-a pierdut stăpânirea de sine. Îi priau ordinea şi rutina - tatăl ei 
spunea că asta este pentru că e o adevărată Fecioară - şi orice fel de haos 
emoţional îi dădea palpitaţiile pe care le simţea acum. 

A parcat pe iarba din faţa cafenelei. 

- Ţine-ţi firea, femeie! Nu-i mare scofală - doar o cină la cafenea, a zis tare 
şi, trăgând adânc aer în piept, a traversat pasajul îngust până la uşa din faţă. 


Jonathan stătea lângă foc cu o halbă de bere. Când a văzut-o a zâmbit, s-a 

ridicat şi a sărutat-o pe amândoi obrajii. 

- Ce mai faci, Jazz? Arăţi minunat, a comentat, cu ochii la picioarele ei lungi, 
îmbrăcate în blugi. Pot să-ţi aduc ceva de băut? 

- Un pahar de vin ar fi perfect. 

- Sigur. Aşază-te şi încălzeşte-te la focul ăsta fantastic. O să aduc meniurile, 
cu toate că specialităţile de pe tablă arată excelent. 

L-a urmărit cu privirea cum merge spre bar, dominându-i pe ceilalţi bărbaţi 
de acolo. În seara asta arăta, cumva, altfel: mai matur. Poate că decorul 
universităţii îi colorase amintirile despre el, o făcuse să-l vadă ca pe un 
student, în vreme ce nu era decât cu şapte ani mai tânăr decât ea. 

- Poftim. 

Jonathan a pus paharul cu vin în faţa ei, alături de un meniu, şi s-a aşezat pe 
taburetul de alături, cu picioarele lungi întinse în faţă. 

- Uită-te repede. Bucătăria se închide la opt şi jumătate, iar acum e şi zece. 

Jazz a chicotit. 

- La Londra, majoritatea oamenilor nici n-ar fi ajuns încă la restaurant, ce sa 
mai vorbim să se închidă? 

A sorbit din vin şi a ridicat privirea spre tablă. 

- Oricum, e o decizie uşoară. Eu vreau cod cu cartofi prăjiţi şi piure de 
mazăre. 

- Atunci suntem doi, a zâmbit el. Trebuie să te adaptezi la situaţie, deşi, 
acestea fiind spuse, codul prins aici a ajuns probabil în Scoţia, împachetat în 
vid, iar noi mâncăm cel mai bun cod din Norvegia. 

- Probabil, însă gândul este ceea ce contează. 

- Absolut. Şi e plăcut să vezi o femeie care evident nu se sinchiseşte de 
calorii... nu că ai avea nevoie, desigur. Adică ai o siluetă frumoasă, dar... 
Obrajii lui se îmbujorau. Ce vreau să zic este că nu-mi place să invit o femeie 
la masă şi ea să-şi piardă toată seara plimbând prin farfurie o bucăţică de 
salată verde. 

- Ei bine, nu-i o problemă pe care s-o ai în seara asta. Mănânc precum lupul 
din zicală şi sunt moartă de foame, aşa că ce-ar fi să te duci să comanzi înainte 


să fie prea tarziu? 


201 


În următoarele cincisprezece minute, Jazz s-a destins. Jonathan avea un 
umor ironic pe care ea îl împărtăşea şi îl înţelegea. Peştele şi cartofii erau 
delicioşi, şi Jazz a îndrăznit să mai bea un păhărel de vin. 

- Bun, sunt gata să răspund la întrebările alea. Apropo, îmi pare rău că ţi-am 
făcut morală data trecută. 

- Eşti pasionată de ceea ce faci. Asta nu-i un păcat. Nu-ţi face probleme. 

- E pasiune sau deziluzie - ori una, ori alta, a zâmbit Jazz. Acum două 
saptămâni credeam că am plecat pentru totdeauna din poliţie. 

Jonathan a înălţat o sprânceană. 

- Zău? De ce? 

- Am fost foarte dezamagită şi la serviciu, şi acasă. Oricum, e o tiradă prea 
lungă şi plictisitoare, şi n-am chef să rascolesc trecutul. 

- Înţeleg. Tatăl tău a spus că ai divorţat de curând. 

- Nu, zău? Jazz a înălţat o sprânceană. Şi ce altceva ţi-a mai spus? 

- Răspicat, că a fost cea mai bună hotărâre pe care ai luat-o vreodată. 

- Asta am priceput. Tu te bucuri? 

- Nimeni nu se bucură când dă greş, nu? Şi asta e ceea ce înseamnă un 
divorţ. Dar cu siguranţă mă bucur că am lăsat totul în urmă, da. 

- Şi te-ai întors la muncă? 

- Se pare că da. Credeam că îi fac doar o favoare vechiului meu şef, însă... 
Jazz a ridicat din umeri. O să vedem cum merge. 

- Ar însemna să arunci o mulţime de lucruri, nu? Cu siguranţă ai avansat în 
carieră, lucru care trebuie să fie greu pentru o femeie. 

- Nu foarte. Oricum, nu-s decât un poliţai bătrân obişnuit, a zâmbit ea. 

- Nu prea obişnuit, a comentat el. Şi cu siguranţă mai arătos decât Colombo. 

- Cred că o să iau asta drept compliment, nu insultă! 

- Întotdeauna m-am gândit că mi-ar plăcea mult să am o profesie care chiar 
schimbă ceva în societate, cum ar fi chirurg sau inventator. Te admir sincer, 
Jazz. Eu nu fac decât să emit teorii despre cum ar trebui să fie făcute 
lucrurile. 

- De fapt, prima mea iubire nu a fost reprezentată de cască şi baston. Voiam 
să fiu pictoriţă. Încă mai vreau. 


- Tatăl tău mi-a spus că ai studiat istoria artei. 

- Dragul meu tătic pare să-ţi fi spus o grămadă de lucruri despre mine, s-a 
încruntat Jazz. 

- Nu-l învinovăţi pe el. Recunosc că l-am tras de limbă, a zâmbit larg 
Jonathan. Cu toate că n-a fost greu, dat fiind că eşti subiectul lui preferat. 
Oricum, lucrul grozav în privinţa unui talent înnăscut este că nu te părăseşte 
niciodată. Eu n-am nici unul în zona artelor. Nu pot nici măcar să vopsesc 
rama unei uşi, ce să mai vorbim de tablouri? 

- Însă ai capacitatea de a gândi logic şi limpede şi de a aşterne acele 
gânduri pe hârtie. Acesta îţi este instrumentul creaţiei, nu? 

- Ştiam că-mi place de tine, domnişoară Hunter. Ce mod elegant de a da un 
strop de sens vieţii mele mărunte şi neînsemnate! Cafea? 

- Mi-ar plăcea. 

Jazz s-a uitat la ceas în vreme ce Jonathan s-a ridicat să se ducă la bar. 

- După aceea chiar trebuie să plec. 

- Deci cum merge ancheta? a întrebat Jonathan, apoi a pus pe masă două 
ceşti cu cafea şi a turnat în a lui două linguriţe cu vârf de zahăr. 

Jazz petrecuse zece ani cu un bărbat care avea aceeaşi meserie şi înţelegea 
nuanțele şi prescurtările din lumea pe care o împărțeau. Cazurile puteau fi 
discutate deschis, fără teama unei greşeli de exprimare nevinovate. Cunoştea 
mulţi colegi de serviciu ai căror parteneri erau din afara poliţiei şi ştia cât de 
greu le este să nu poată împărtăşi amănuntele muncii lor, de teama divulgării 
unor secrete. 

Acesta era un teritoriu nou pentru ea şi ştia că trebuie să înveţe să păşească 
pe el cu foarte mare atenţie. 

- Mai complicat decât pare la prima vedere, dar, ce-i drept, asta e normal, a 
răspuns neutru. 

- Eşti în Norfolk temporar? a întrebat el. 

- Nu, e o mutare permanentă. Îmi place aici. 

- E un ţinut uluitor de aspru, nimic drăguţ. Jazz. Mâna lui s-a întins peste 
masă şi a prins-o pe a ei. Uite, asta sună un pic îndrăzneţ, dar mi-a plăcut mult 
seara asta. Putem să ne mai întâlnim? Vreau să zic, încă n-am reuşit să-ţi pun 
acele întrebări. 


Înainte ca ea să poată începe să formuleze un răspuns a văzut că intră în 

barul mic un personaj îngrozitor de cunoscut. Îi zâmbea larg şi se îndrepta 
spre masa lor. 

- Jazz! 

Accentul irlandez moale i-a asaltat urechile. Patrick. Fostul său soţ. S-a 
aplecat şi a sărutat-o pe un obraz. 

- Arăţi minunat! 

Când braţele lui i-au înconjurat umerii a simţit mirosul ştiut care, după zece 
ani de intimitate, o făcea să-l recunoască pe loc, chiar şi dacă ar fi fost oarbă. 

Ea a rămas aşezată, fără să se clintească, aşteptând ca el să-şi retragă 
braţele, apoi s-a ridicat în picioare. 

- Şi cine e acest om simpatic care e cu tine? 

S-a uitat în jos la Jonathan cu ochi care trădau minciuna rostită de buze. 

- Ce mama naibii cauţi aici? 

- Hei, Jazz, nu te purta aşa. S-a nimerit să vin în Norwich cu treabă, de fapt 
am adus-o pe Issy. 

- Issy?! 

Jazz a simţit cum i se încleştează gâtul. 

- Aşa s-a nimerit. Am cinat cu Miles şi draga noastră psihologă. 

- Şi atunci, ce cauţi aici? În cafeneaua asta? a întrebat ea rece. 

- Ah, îmi pare tare rău că v-am întrerupt seara, dar încerc să-i fac o favoare 
lui Norton. Vrea să vorbească urgent cu tine. Nu răspundeai la mobil, însă 
sergentul Miles ştia unde eşti, aşa că am hotărât să vin eu însumi să-ţi 
transmit mesajul. 

Jazz n-avea puterea să răspundă. A văzut că Jonathan arată foarte stânjenit. 

- Aş face bine să plec, a zis el, ridicându-se. Drumurile astea îmi par 
acoperite de gheaţă. 

- Sunt, ai grijă, a rânjit Patrick. 

- O să am. La revedere, Jazz, îţi mulţumesc pentru seara plăcută. 

- Da, şi eu mulţumesc. A fost plăcut. 

L-a sărutat pe Jonathan pe obraz călduros. 

- Jazz, nu ne prezinţi? 

Patrick a pus o mână pe umărul lui Jonathan. 


„Licălosule...“ 

Jazz a scrâşnit. 

- Jonathan, iată-l pe Patrick Coughlin, fostul meu soţ. 

- Bine. La revedere, Jazz! Ţinem legătura. 

Jonathan a ieşit repede, stingherit. 

- Plec şi eu. 

A încercat să treacă pe lângă Patrick, însă el a prins-o strâns de braţ. 

- Ei, Jazz, zău aşa, nu-i nevoie de asta, nu? Nu e posibil să fim civilizaţi? Să 
stăm şi să bem ceva, ca vechi prieteni ce suntem? 

- Nu suntem prieteni, Patrick, şi n-o să mai fim niciodată. 

El a privit-o, apoi a zâmbit viclean. 

- Măi, măi, după cum reacţionezi s-ar zice că încă mai simţi ceva pentru 
mine. Dacă n-ar fi aşa, ai putea să stai cu mine să bem ceva. 

Jazz s-a aşezat brusc, urându-l. 

- Un pahar, apoi plec. 

- Ca de obicei? 

Jazz a încuviinţat din cap, în vreme ce inima i-o lua la trap, amintindu-şi cât 
de bine o cunoaşte el. 

Patrick i-a dat un pahar cu coniac şi a pus pe masă paharul său cu whisky. 

- Deci cine era bărbatul? 

- Un prieten, asta-i tot. Cineva pe care îl ajut la o teză de doctorat. 

- Mi s-a părut că el ar vrea un pic mai mult decât să-l ajuţi. Bravo lui! Te 
culci cu el? 

- Patrick, pentru numele lui Dumnezeu! Nu-i treaba ta! De-abia l-am 
cunoscut. 

- Un pic cam tânăr, nu? 

- Asta n-a părut niciodată să te oprească pe tine. 

I-a ieşit din gură înainte să se poată stăpâni. 

- Touche. Patrick a sorbit din whisky. A, de fapt n-a însemnat nimic, absolut 
nimic. 

- Să nu îndrăzneşti să-mi serveşti tâmpenia acesta! Ştiu că minţi. Aventura a 
durat cel puţin un an. Cel mai rău a fost că toată lumea de la serviciu ştia. În 
afară de nevasta ta. 


- Recunosc că m-am purtat urât, dar... 

Ea simţea cum i se încing obrajii. 

- Urât?! Dumnezeule, Patrick, te-ai purtat oribil! I-o trăgeai în biroul tău, cu 
storurile trase. Iisuse! Dacă aveai de gând să calci pe de lături, puteai măcar 
s-o faci în afara programului. 

Vedea că cei de la masa vecină gustă spectacolul, dar nu-i mai păsa. 

- Jazz, îmi pare rău, sincer, profund, a oftat el. Poate că ar fi trebuit să avem 
această discuţie acum multă vreme. Eram acolo, aşteptând să-ţi cer iertare şi 
să-ţi explic, dar tu ai luat-o la sănătoasa. În orice caz, acum stau aici, în faţa 
ta, recunoscând că m-am purtat ca un idiot şi sunt copleşit de vinovăţie că te- 
am făcut să treci prin asta. Şi e cu atât mai trist că purtarea mea a contribuit 
la plecarea ta de la Yard. 

Ea l-a privit disperată. 

- Cum naiba aş fi putut să stau?! Aşa cum a spus cândva Prinţesa Diana, 
într-o căsnicie, trei înseamnă o mulţime, şi ea n-a trebuit să lucreze zilnic în 
acelaşi birou cu Camilla... ca să nu mai vorbim de soţul ei. 

Jazz a clătinat din cap şi a golit paharul. 

De data asta, Patrick n-a reacţionat imediat. A privit-o lung, în tăcere. 

- Oricum, ce-a fost a fost, a continuat ea. Totul a rămas în urmă şi, sincer, nu 
vreau decât să merg mai departe. Nu-mi vine să cred că ai avut tupeul să te 
arăţi aici. 

- Jazz, eram disperat. Mi-am ieşit din minţi încercând luni în şir să te găsesc. 
Avocatul ăla al tău a refuzat să-mi dea vreo informaţie despre locul în care te 
ascundeai. 

- Nu voiam să te văd atunci şi nu vreau să te văd nici acum. 

- Nu poţi spune că n-am jucat corect când am semnat pentru un divorţ 
rapid. Aş fi putut refuza să semnez. 

- Şi vrei o medalie, da? Jazz a râs cu amărăciune. Patrick, eşti aşa de plin de 
rahat, că dai pe dinafară. Corectează-mă dacă greşesc, dar poate că ai semnat 
şi pentru binele tău? Ca să fii liber să-ţi refaci viaţa cu Chrissie? 

- Mai vrei unul? a arătat el spre pahar. 

- Sigur că nu. Sunt cu maşina. 

- Te duc eu acasă. 


- Nu. Am nevoie de maşină de dimineaţă. Apropo, ce voia Norton? Ai zis că 

trebuie să vorbească urgent cu mine. 

- Nu voia nimic. Am minţit ca să am o scuză să te văd. 

- O să-l împuşc pe Miles că ţi-a spus unde sunt, a mormăit ea. 

- Să n-o faci. L-am minţit şi pe el. Mâna lui Patrick s-a întins peste masă, 
acoperind-o pe a ei. Mi-a fost foarte dor de tine. 

Ea şi-a smucit mâna. 

- Ce? Aia a ta de şaisprezece ani ţi-a dat papucii şi eşti singurel? Scuze. Jazz 
s-a stăpânit. Asta înseamnă să mă cobor la nivelul tău şi mi-e ruşine de mine. 
În realitate, în afară de faptul că şi-a pus-o cu bărbatul meu, îmi plăcea de 
Chrissie. Era isteaţă şi o detectivă al naibii de bună. 

- Dacă asta te face să te simţi mai bine, m-a lăsat acum două luni pentru un 
broker din City cu cincisprezece ani mai tânăr ca mine şi de o sută de ori mai 
bogat. Acum sunt singur, asta sunt. 

Jazz s-a silit să râdă. 

- Dacă vrei să te compatimesc, nu pot. Evident, sunt încântată şi sper că ai 
suferit groaznic. 

- Am suferit. Dar nu din pricina ei. Din pricina faptului că am fost aşa un 
cretin când am riscat să te pierd pe tine. 

- Mă tem că n-ai nimerit-o. Întotdeauna te-ai priceput la vrăjeală, Patrick. 
Moştenirea irlandeză şi toate astea. Din păcate, cu mine nu mai ţine. Uite ce-i, 
chiar trebuie să plec. 

Jazz s-a ridicat în picioare. 

- Dar avem de discutat. Salariul tău este încă în contul nostru comun. Şi 
numele tău e pe contractul apartamentului nostru. 

- Apartamentul tău acum, Patrick. Ai cumpărat partea mea, îţi aminteşti? 
Trimite-i avocatului meu un cec şi orice hârtii de semnat. 

El s-a ţinut după ea până afară, unde fulgii de zăpadă se înghesuiau în jurul 
lor. 

- Mi-e greu să mi te închipui ţărancă, a glumit Patrick pe când mergeau spre 
maşina lui Jazz. Întotdeauna ţi-a priit oraşul. 

- E uluitor cu ce te poţi deprinde când trebuie s-o faci. La revedere, Patrick! 
Calătorie plăcută înapoi spre fum! 


Jazz s-a aplecat să intre în maşină, însă Patrick a prins-o şi a luat-o în braţe. 

- Iisuse, ce dor mi-a fost de tine! Mâna lui îi dezmierda părul. Dacă ai vrea 
vreodată să te gândeşti la... 

Jazz s-a smucit brutal. 

- Nu, Patrick, s-a terminat. Pentru totdeauna. Crede-mă. 

S-a aşezat la volan şi a trântit portiera. A pornit motorul şi a plecat de acolo 


cât de repede a putut, fără să privească înapoi. 
* 


În noaptea aceea, neputând să adoarmă, Jazz s-a aşezat pe pervazul 
ferestrei din salon privind fulgii care cădeau pe geam şi se aşterneau într-un 
strat gros pe pământ. A copleşit-o iarăşi umilinţa pe care o trăise când a 
descoperit în cele din urmă adevărul despre Patrick şi şi-a dat seama că tot 
departamentul ştia deja. 

Şi totuşi, în noaptea aceea era mai supărată pe ea însăşi decât pe Patrick, 


pentru excitarea pe care a simţit-o când el a luat-o în braţe. 

Jenny Colman a făcut ce făcea de obicei dimineaţa. În vreme ce curgea apa 
în cadă, şi-a făcut un ceai tare şi a turnat într-un castronel cerealele pentru 
micul-dejun. După baie, îmbrăcată în capot, s-a aşezat şi a mâncat cerealele. 
Privea pe fereastra mică a bucătăriei zăpada groasă care căzuse peste noapte 
şi acoperea totul. 

S-a dus la şifonier şi a luat una dintre cele trei rochii pe care le purta pe 
rând la serviciu. Le zicea „uniformă“ şi în fiecare ianuarie se ducea cu 
autobuzul la Norwich, când erau reduceri, şi le înlocuia. S-a machiat şi şi-a 
pulverizat un pic de Blue Grass pe gât şi la încheieturile mâinilor. A auzit afară 
paşii poştaşului care venea pe mica alee spre uşa ei. 

„Alte facturi“, a mârâit ea, amintindu-şi cum în copilărie sunetul paşilor 
poştaşului era palpitant, mai ales la aniversări şi de Crăciun. Dar acum 
poştaşul nu însemna decât că altcineva vrea bani. 

Cele două plicuri au căzut prin fanta cutiei de scrisori şi Jenny s-a dus să le 
ridice de pe covoraşul de la intrare. Unul era o circulară de la o firmă locală 
de instalatori, iar al doilea... 

Jenny a privit lung plicul crem din hârtie groasă, cu numele ei tipărit frumos 
pe partea din faţă. A văzut că are o ştampilă din Londra. Şi-a luat ochelarii, s-a 
dus în salon şi s-a aşezat să-l deschidă, întrebându-se cine Dumnezeu putea 
să-i scrie ei din Londra. 

A citit adresa din antet. Era o firmă de avocatură. A citit scrisoarea de două 
ori, ca să se asigure că n-a înţeles greşit. 

Când a terminat, şi-a scos ochelarii şi a rămas cu privirea în gol. 

O mică moştenire... 

Nu. Nu trebuie să spere prea mult. A recitit scrisoarea. Avocatul voia ca ea 
să-i facă o vizită la Londra. 

Nu mai fusese la Londra niciodată. Cum să ajungă la gară? Şi apoi, după ce 
ajungea acolo, cum să ştie unde să se ducă? 

Poate că ar trebui s-o roage pe Maddy să vină cu ea, sau cel puţin s-o ducă 
la Norwich şi s-o urce în tren. 


Jenny a pus cu grijă scrisoarea în geantă. Avea să-l întrebe pe domnul Jones 

când ar fi ziua cea mai potrivită, şi apoi să aranjeze ca una dintre fetele din 
biroul contabilului să-i ţină locul. 

Apoi avea să telefoneze. 

S-a încălţat cu cizmele căptuşite cu lână, a plecat de acasă şi, pe când păşea 
cu grijă prin zloata de pe pavaj, Jenny zâmbea trist. 

Dragul de Hugh! Chiar şi dacă era doar o mică amintire, era drăguţ din 


partea lui că s-a gândit la ea. 


Când Jenny a ajuns în mica ei zonă de recepţie, uşa domnului Jones era 
deschisă. Directorul citea ziarul local, iar pe birou avea The Times şi 
Telegraph. 

A bătut la uşă cu hotărăre. 

- Bună dimineaţa, domnule Jones. Cum vă simţiţi astăzi? 

- Intră, intră! 

Robert i-a făcut semn să se apropie de birou. I-a arătat titlul de pe prima 
pagină a ziarului local. 

„Profesor localnic găsit mort în casa lui“. 

Jenny a oftat. 

- Vai de mine! Ce scrie? 

- Cea mai mare parte este despre Hugh şi faptul că era un cărturar de 
frunte, dar pomenesc şi moartea lui Charlie. E câte un mic articol şi în astea 
două... 

A arătat spre cele două ziare naţionale. 

- Trebuie să fi fost foarte cunoscut ca aceste două ziare să scrie despre el. 

- Da. Robert era evident tulburat. Poţi să aduci cafea pentru mine şi 
inspectoarea Hunter? Vrea să mă vadă şi trebuie să ajungă în orice moment. 

- Sigur, domnule Jones. 

Jenny a rămas în uşă, muşcându-şi buza şi încercând să-şi adune curajul ca 
să spună că are nevoie de o zi liberă. 

- Mai e ceva? 

Jenny a clătinat din cap, ştiind că nu e momentul potrivit. 


- Nu, domnule Jones. Vă aduc cafeaua. 

Jazz, care la cinci dimineaţa renunţase să doarmă, plecase devreme ca să 
ajungă în camera de interogatoriu cât de cât încălzită a secţiei de poliţie din 
Foltesham. 

La ora opt au apărut Miles şi Issy, amândoi arătând cam obosiţi. 

- Cafea, am nevoie de cafea, a gemut Issy. 

Jazz n-a băgat-o în seamă. Issy s-a pleoştit pe un scaun, nepăsătoare, însă 
Jazz a observat că Miles are un aer sfios. 

În cele din urmă, Issy a glăsuit: 

- Te-a găsit? 

Jazz a încuviinţat din cap. 

- l-aţi spus unde să caute. Sigur că m-a găsit, a răspuns tăios. 

- Alistair, vrei să fii drăguţ şi să vezi dacă-i poţi face rost mătuşii Issy de 
nişte cafea proaspat măcinată, ca pedeapsă că i-ai turnat pe gât aseară tot 
vinul ăla? 

- O să fac tot ce pot, dar nu sunt sigur că boabele de cafea au ajuns până la 
cele mai înaintate avanposturi ale siguranţei britanice. 

- Mulţumesc, scumpete. 

Issy a rămas în tăcere, privind-o pe Jazz cum se preface că se concentrează. 

- Ştii că încă te iubeşte. 

Jazz a trântit capacul laptopului şi s-a uitat la Issy peste birou. 

- Bravo lui! 

- Of, haide, Jazz, vorbeşti cu Issy. Ştiu ce-ai simţit pentru el. Şi probabil încă 
mai simţi. 

- Nu! Nu mai simt. Mi-a trebuit atât timp ca să ajung unde sunt şi, pur şi 
simplu, n-am chef să retrăiesc trecutul. Seara trecută, mulţumită ţie, a trebuit 
s-o fac. 

- Îmi pare rău, Jazz, dar m-am gândit că voi doi ar trebui măcar să vorbiţi. E 
extrem de nesănătos să nu te confrunţi cu problemele tale. 

- Issy, nu-s unul dintre pacienţii tăi smintiţi! Cum îndrăzneşti să te amesteci 
în viaţa mea? 

- Nu, eşti prietena mea, Jazz. Şi te cunosc. Şi îmi pasă de tine, a zis Issy, 
liniştită. Mai ştiu şi că cel mai mare defect al tău e mândria. Patrick te-a 


umilit. Iar tu ai tulit-o, fără să-i dai o şansă să-ţi explice. 


211 


Jazz mai discutase asta cu Issy. Şi n-avea chef s-o ia de la capăt. 

- Uite ce-i, hai s-o lăsăm baltă. Patrick şi cu mine suntem divorţaţi. S-a 
terminat. 

- Există întotdeauna precedentul Liz Taylor şi Richard Burton... 

- Of, Issy, te rog! S-a culcat cu o colegă de-a amândurora, şi nu o dată, ci de 
multe ori. Se părea că e vorba de „dragoste“, sau cel puţin aşa le-a spus ea 
celor mai mulţi din birou. Îşi făceau planuri să fie împreună cu mult înainte să 
aflu eu despre asta. lar acum ea l-a lăsat baltă şi el simte cum bate vântul 
singurătăţii, asta-i tot. 

- Da, de acord cu toate astea, dar sigur n-a iubit-o. Chrissie e un copil 
drăguţ, dar nu se măsoară cu tine în zona creierului. Nu, a fost comportament 
tipic masculin, şi totul se reduce la pofta trupească: excitarea unui trup nou, 
masajul egoului pe care îl oferă faptul că îl vrea o femeie mai tânără şi, 
trebuie s-o recunoaştem, Patrick are un incredibil de mare..., a chicotit Issy, 
ego. 

- Absolut. Şi tocmai ai tras singură concluzia. Patrick n-ar fi trebuit să se 
însoare. Poate că e genul de bărbat care are nevoie de excitaţia permanentă 
pe care o nevastă n-ar putea niciodată să i-o ofere. Ştii cât îi place să flirteze. 
Sunt convinsă că Chrissie n-a fost prima, şi pur şi simplu nu-mi doresc să fiu 
măritată cu cineva care aleargă tot timpul după fuste. 

- Nu, a oftat Issy. Poate că ai dreptate. Oricum, cel puţin aţi vorbit. 
Dumnezeu ştie cum a aflat că vin în Norfolk, dar a ţinut morţiş să mă aducă el. 

- N-ar fi trebuit să accepti, de dragul meu. 

- Scumpo, ştii că urăsc transportul public, s-a strâmbat Issy. 

- Îmi pare rău, dar asta nu-i o scuză. Zici că mi-eşti prietenă? Ha! Aproape 
că m-a omorât şocul când a apărut în cafenea aseară. Ai fi putut să mă previi. 

- M-a pus să jur că n-o să-ţi spun că e aici. Ştia că ai fugi de el. Ştiam şi eu. 
Issy a zâmbit. Haide, Jazz, trebuie să fi fost o părticică din tine care a fost 
încântată că Patrick a apărut când erai la masă cu un posibil iubit. 

Jazz a amuţit. Nu-i venea să creadă ce făcuse Issy. În cele din urmă, a zis: 

- Vrei să zici că ai aranjat anume ca să mă găsească aşa? Isuse, n-aveai nici 
o idee cu cine mă întâlneam! 


Issy s-a aplecat în faţă. 

- Deci îmi poţi spune cu mâna pe inimă că aseară, când l-ai văzut pe Patrick, 
n-ai simţit absolut nimic pentru el? 

Jazz simţea cum i se înroşesc obrajii. 

- Ajunge! Nu-ţi mai băga nasul, mulţumesc. Şi vorbesc serios, Issy! 

Issy a ridicat din umeri. 

- Bine. Îmi pare rău. 

Din fericire, a apărut Miles cu trei căni cu cafea. 

- Nes, mă tem. Doar atât am reuşit. 

Dacă Miles a simţit tensiunea din aer, n-a comentat nimic. 

- Aş face bine să dau pe gât cafeaua şi să mă duc acasă la Millar. Vii cu 
mine, Jazz? a întrebat dulce Issy. 

Jazz încă spumega. 

- Nu. Trebuie să mă duc la domnul Jones, directorul cel incompetent al 
şcolii, şi să-l pun la curent. Toată chestia cu Hugh Daneman a apărut în ziare, 
aşa că probabil e cu nervii întinşi la maximum. S-a răsucit spre Miles. După ce 
o laşi pe Issy acasă la Millar, vrei să-l cauţi pe avocatul lui Hugh Daneman? 
Vezi dacă ne poate spune ce conţine testamentul. 

Jazz a pus laptopul în geantă şi s-a ridicat. 

- Ne revedem aici la douăsprezece, ca să-mi spui despre Rory Millar. 

- Abia aştept, de fapt. Adolescenţii ciudaţi sunt subiectul meu preferat în 
prezent, a zâmbit Issy. 

Mobilul lui Jazz a sunat. 

- Sunt Hunter. 

- Sunt Roland, doamnă. Mă tem că am veşti proaste. 

Părea agitat. 

- Ce e? 

- Sergentul meu zice că Millar a dispărut. 

- Fir-ar să fie! a mormăit Jazz. Cum? Unde? 

- Nu ştie. Era în maşină vizavi de casă, n-a văzut pe nimeni să intre sau să 
iasă toată noaptea. La opt patruzeci dimineaţa a apărut poştaşul cu un pachet 
pentru Millar, dar n-a răspuns nimeni. Evident, sergentul meu a devenit 
bănuitor, s-a dus să verifice şi a găsit uşa din spate descuiată şi casa goală. Îmi 


pare rău, doamnă, dar aţi spus să-l supraveghem de la distanţă. 

- Aşa e. Atunci am face bine să-l găsim. 

- Acum sunt în drum spre casa lui. Şi o să dau alarma prin ţinut. Sunt sigur 
că dăm de el. 

- Sper, sergent Roland. Suna-mă de îndată ce ai veşti. A, şi pune pe cineva 
să stea în faţa casei doamnei Millar până va fi găsit. Mulţumesc. 

Jazz s-a răsucit spre Issy. 

- Presupun că ai prins esenţa discuţiei. 

- Da. Nu-ţi face griji, Jazz! Presupun că a fost chemarea de sirenă a 
alcoolului - bietul om probabil ca voia să bea ceva şi bufetul era gol. N-aş 
crede că s-a dus departe. 

- Sper că ai dreptate, a zis Jazz, posomorâtă, pe când se îndrepta spre uşă. 
Însă nu mă aşteptam. Şi nici un cuvânt Angelinei despre faptul că fostul ei soţ 
a dispărut şi acum nu se ştie pe unde umblă. Ar face apoplexie, ca şi avocatul 
ăla arogant al ei. 

- Sigur. Pot să-i spun că David a fost eliberat? Mi-ar plăcea să-i văd reacţia. 


- Dacă trebuie. Ne vedem mai încolo. 


Jazz a urcat în maşină ca să se ducă la şcoală. Încă era furioasă pe Issy. Şi 
preocupată de dispariţia lui Millar. Întâlnirea din seara precedentă şi apelul de 
la Roland îi zguduiseră încrederea fragilă. Să pierzi un suspect e una, să pierzi 
un suspect care mărturisise deja o crimă şi a fost eliberat fără să fie acuzat 
era cu totul altceva. 

Şi dacă s-a înşelat în privinţa lui? 

„La dracu', la dracu'!“ 

Jazz a izbit cu palmele în volan în vreme ce aştepta s-o ia la dreapta la 
sensul giratoriu. Gândurile i s-au întors la perioada petrecută în Italia, când 
nu se gândea decât în ce cafenea anume să se ducă seara ca sa mănânce o 
porţie de penne delicioase. 

Ce mama dracului căuta aici? 

Dar, logic, Jazz ştia că nu putea să fugă la nesfârşit. Issy avea dreptate în 


sensul că trebuia să vină acasă şi să înfrunte trecutul. 

Jazz a trecut de sensul giratoriu, încurajându-se cu gândul că mai plecase o 
dată; putea să plece din nou. 

Ziua luminoasă devenise înnorată şi ameninţa să ningă iar. Serviciul 
Meteorologic anunţase vreme foarte urâtă în toată regiunea de est. Jazz a 
hotărât să stea în seara aceea la hotelul din oraş al lui Miles. Să fie înzăpezită 
în căsuţă fără încălzire centrală sau electricitate nu părea o idee rezonabilă. 

Pe când mergea pe strada principală din Foltesham a sunat telefonul. Jazz a 
oprit în faţa chioşcului de ziare şi a răspuns. 

- Jazz? 

- Bună, mamă, ce faci? 

- Eu... 

Jazz a auzit cum i se poticneşte vocea şi a ştiut că s-a întâmplat ceva. Cu 
sufletul la gură, a întrebat: 

- Tata? 

- Da. Celestria şi-a înăbuşit un suspin. Şi-a pierdut cunoştinţa acum o oră şi 
l-au dus repede la spital. Acum sunt acolo. Doctorii sunt cu el, aşa că m-am 
gândit să te sun. 

- Of, mamă! Cât de grav este? 

- Ştii cum sunt doctorii, nu-ţi spun nimic. Au zis ca vor şti mai multe după o 
serie de analize, dar sunt aproape siguri că a fost un atac de cord. 

- Of, Dumnezeule! Lui Jazz i s-a pus un nod în gât. Cât e de rău? 

- Destul de grav, cred. Of, Jazz, arată groaznic, eu... 

- Mamă, vin acum. La ce spital este? 

- Papworth, dar zău, Jazz, vremea e groaznică aici. Ninge de rupe pământul. 
Li se spune tuturor să nu iasă cu maşina decât dacă au absolută nevoie. 

- Ei bine, aici nu e aşa de rău şi sunt deja pe drum. Fii tare, mamă, şi spune- 
i şi tatii să fie. 

- Of, iubito, eu... mulţumesc. E la terapie intensivă. Te rog să conduci cu 
grijă. 

- Aşa o să fac. Ne vedem cam într-o oră. 

Jazz a lăsat mobilul să-i cadă în poală şi, simțindu-se ameţită, şi-a rezemat 
capul pe volan. Era apelul de care îi fusese groază în toată viaţa sa de adult. 


„Haide, Jazz“, s-a îndemnat singură. „E încă viu, o s-o scoată la capăt. 

Trebuie.“ 

S-a auzit un ciocănit în geamul din partea pasagerului. 

Jazz a ridicat capul şi l-a văzut pe Patrick, cu The Times sub braţ, privind-o 
îngrijorat. Înainte să-l poată opri, el a deschis portiera şi s-a aplecat înăuntru. 

- Ce e, Jazz? Ce s-a întâmplat? 

- Tocmai a sunat mama. Tata a avut un atac de cord şi e la terapie intensivă. 

- Jazz, îmi pare tare rău. Pot să urc? E groaznic de frig afară. 

Ea nu l-a împiedicat, n-avea putere. Când s-a aşezat pe locul pasagerului, 
mirosul lui şi aerul amarnic de rece au alinat-o şi au supărat-o în aceeaşi 
măsură. 

El a întins mâna înmănuşată şi a strâns-o de braţ. 

- Presupun că acum te duci la spital. Eşti în stare să conduci? Vremea o să 
fie al naibii de rea. 

Jazz a încuviinţat din cap. 

- O să fiu, sigur. Îmi pare rău, dar tocmai am primit telefonul. 

S-a îndemnat singură să găsească puterea de a-şi veni în fire. 

- Este... foarte rău? 

- Mama n-a spus prea multe, dar însuşi faptul că m-a sunat arată că este, da. 
Acum o să fiu bine, zău, i-a zâmbit ea slab. Ar trebui să plec. 

- Jazz, arăţi groaznic, eşti şocată şi în nici un caz n-o să te las să conduci 
prin viscol. 

Patrick a coborât de pe locul pasagerului. 

- Haide, dă-te deoparte, conduc eu. O să lăsăm maşina ta la secţia de poliţie, 
că e oricum în drum, şi o luăm pe a mea - prefer s-o conduc pe astfel de 
vreme. O să ajungem acolo cât ai clipi. 

A dat ocol maşinii şi a deschis portiera şoferului. Jazz l-a privit fix fără să se 
clintească. 

- Jazz, îngeraş, fă şi tu o dată în viaţă ce ţi se spune, fără să te cerţi. Pentru 
că până atunci, aici o să stau. 

Patrick şi-a încrucişat braţele, în vreme ce în Jazz se ducea o luptă pe care 
ştia că o va pierde. A încuviinţat din cap ostenită. 

- Bine. Mulţumesc, a zis, morocănoasă, şi a dat să iasă din maşină. 


Genunchii i s-au înmuiat şi s-a agăţat de Patrick, care a ajutat-o să 

ocolească maşina şi a aşezat-o cu blândeţe pe scaun. 

- Deci unde mergem acum? La Cambridge, presupun. 

- Da. 

Jazz l-a privit cum aruncă ziarul pe bancheta din spate şi porneşte motorul. 

- Zău că nu trebuia să faci asta. M-aş fi descurcat. 

- Sunt sigur că da, a zâmbit el îndepărtându-se de bordură. Şi ştiu că nu 
trebuie s-o fac. Acum, n-ai nişte telefoane de dat? 

Jazz a încuviinţat din cap. 

- Vrei, te rog, să-i spui lui Norton că ajung la Londra mai târziu decât era 
prevăzut? 

Ea s-a încruntat la el, apoi a încuviinţat iar din cap, în silă. 

- Sunt sigură că, dacă îi explici, o s-o ia aşa cum este. Doar am fost 
căsătoriţi zece ani. Nu fac decât să te duc să-ţi vezi tatăl bolnav, nu te iau pe 
sus pentru o împăcare romantică. 

- Ştiu, scuze. 


Jazz a luat mobilul şi a început să sune. 


Vremea nu s-a înrăutățit şi au ajuns repede până la Ely, unde zăpada a 
început să cadă deasă în jurul lor. Jazz şedea tăcută, privind pe geam, cu inima 
galopând când se gândea ce trebuie să înfrunte. A încercat mobilul mamei, 
dar, ca de obicei, era închis. De fapt, Jazz se îndoia că Celestria se gândise 
măcar să-l ia cu ea la spital. Acum doi ani le cumpărase de Crăciun părinţilor 
telefoane mobile, gândindu-se cât de folositoare ar fi. Tatăl îl adoptase 
imediat, şi în ultima vreme chiar începuse să trimită mesaje, dar Celestriei îi 
era greu să găsească butonul de pornire, şi asta devenise o glumă obişnuită a 
lor. 

S-au blocat pe A14, la câţiva kilometri de Cambridge. 

- Iisuse, arată rău, a oftat Patrick şi s-a aplecat pe geam să se uite la 
ambuteiajul care şerpuia în faţa lor cât vedeau cu ochii, ceea ce nu era 
departe, din pricina vizibilităţii proaste. Trebuie să fie în faţă o ciocnire sau o 
avarie. S-a răsucit spre ea. E vremea să folosim girofarul şi sirena? 

- N-ar trebui, Patri... 


- Hai s-o facem. 

Patrick a tras pe refugiu, a coborât geamul şi a pus girofarul pe acoperiş. 

- Cel mai rău lucru care se poate întâmpla e să ne pierdem amândoi slujba, 
dar, cum tu ai renunţat deja, n-are importanţă. A prins viteză. Şi apoi, chiar 
este o chestiune de viaţă şi moarte. 

Cuvintele lui au făcut s-o străbată din nou groaza. 

Refugiul era blocat de maşini avariate şi Patrick a trebuit să iasă de pe el, s- 
a alăturat cozii, s-a strecurat pe lângă o maşină lovită şi a mers mai departe 
până au ajuns la următoarea. Era un proces tensionat şi, până să ajungă la 
următoarea intersecţie, unde Patrick a ieşit de pe autostradă, nervii lui Jazz 
erau încordaţi la maximum. 

- Pe toţi sfinţii! A fost un coşmar. Unde naiba sunt autorităţile?! 

- În această maşină? a glumit Jazz încet, cu o umbră de zâmbet plutindu-i pe 
buze. 

Patrick i-a strâns mâna, salutând gluma căznită. 

- Şi de ce ţara asta prăpădită e îngenuncheată de primul semn de vreme 
rea? S-a uitat la Jazz şi a văzut ce palidă este. I-a strâns iar mâna. De-acum nu 
mai e mult. 

Ea a zâmbit stins, întrebându-se dacă acum, când se apropiau de spital, n-ar 
fi fost mai bine să fie blocată pe autostradă decât să înfrunte ceea ce o 


aştepta. 

Angelina se învârtea prin bucătărie, cu a treia ceaşcă de cafea în mâinile 
reci. S-a uitat la peisajul de iarnă mirific, a luat telefonul de pe masă şi a 
format pentru a zecea oară în acea dimineaţă numărul de mobil al lui Julian. 

Din nou, apelul a intrat direct în căsuţa vocală. Angelina a închis. Lăsase 
deja trei mesaje, unul, seara şi două, de dimineaţă. 

Nu mai dăduse nici un semn după ce vorbiseră seara, şi el spusese că o va 
suna. 

Gândul care îi umbla prin minte era simplu: Julian se săturase până-n gât să 
fie vioara a doua, după Rory, şi hotărâse să-şi manifeste sentimentele 
ignorându-i apelurile. 

Angelina şi-a muşcat buza şi s-a aşezat la masă. Ce era să facă? Doamne, 
bărbaţii puteau să fie aşa de egoişti! Era vina ei că Rory avea nevoie timp de 
câteva zile de mama sa, precum şi de pace şi siguranţă, ca să-şi revină? 
Problema era, desigur, că Julian n-avea copii, aşa că nu putea înţelege 
instinctul unui părinte şi nevoia de a-şi apăra puiul. 

Şi... Angelina şi-a îngăduit să fie o clipă indulgentă cu sine. Cum rămânea 
cu ea? Să-ţi fie răpit copilul, apoi să descoperi că fostul tău soţ ar putea să fie 
un ucigaş, era şi asta o situaţie grea. 

S-a ridicat în picioare, dintr-odată mânioasă. Dacă acesta era modul infantil 
al lui Julian de a o pedepsi, n-avea decât. 

A auzit soneria de la uşa din faţă. Aproape sigur, era consiliera de la Londra 
care venea să-l vadă pe Rory. A plecat din bucătărie şi a traversat holul ca să 
deschidă. 

În prag era o doamnă masivă, cu o pălărie de fetru cu borul lat acoperit de 
zăpadă. 

- Sunt Isabella Sherriff, încântată de cunoştinţă. Trebuie să fiţi Angelina, 
mama lui Rory. 

- Da. Angelina a simţit brusc nevoia să chicotească. În haina lungă de 
catifea şi cu pălărie, Isabella Sherriff îi amintea de un om de zăpadă. Vă rog să 
intraţi. 


- Mulţumesc. 

Isabella şi-a scuturat mai întâi zăpada de pe umeri şi şi-a scos pălăria. 

- M-am gândit să vin pe jos. Proastă idee! 

Ochii îi scânteiau pe când îşi descheia haina udă leoarcă, şi Angelinei i-a 
devenit pe loc simpatică. 

- Ce-ar fi să mi-o daţi s-o pun la uscat? 

- Bună idee! Cred că aş face bine să-mi scot şi ghetele astea înainte să las o 
dâră de zăpadă prin toată casa dumneavoastră minunată. 

Isabella s-a sprijinit de clanţă şi s-a descălţat de ghetele pline de apă, 
lăsând la vedere o şosetă neagră şi una roşie. A ridicat privirea spre Angelina, 
zâmbind. 

- Scuze pentru ciorapi. Călătoria a fost anunţată în ultima clipă şi n-am prea 
avut timp să împachetez. 

- Nu vă faceţi probleme. 

Angelina a condus-o în bucătărie. Issy s-a dus drept la sobă şi a pus mâinile 
pe placa pentru încălzire. 

- Cred că pot să uit de întoarcerea la Londra în seara asta. 

- Da, ninge zdravăn. 

Angelina a privit absentă pe fereastră în vreme ce punea haina lui Issy pe 
bară. Brusc, a cuprins-o frica. Dacă Julian păţise ceva? Dacă avusese seara 
trecută un accident cu maşina în zăpadă pe drum spre apartament? 

- Vă supăraţi? 

Angelina s-a silit să revină în prezent şi s-a uitat la Issy, care arăta spre 
cafetieră. 

- Scuze! Sigur, vă fac cafea proaspătă. Asta s-a răcit. 

A umplut ceainicul şi l-a pus la fiert. 

- Cum se simte Rory? Pot să-ţi spun Angelina? 

- Da. 

- Şi spune-mi Issy, aşa cum face toată lumea. 

- Rory n-a dormit bine. L-am auzit ţipând, dar când m-am dus să-l văd încă 
dormea. Avea un coşmar. M-am aşezat pe pat şi l-am mângâiat pe frunte. Nu 
cred că ştia că sunt acolo. 

- L-ai întrebat de dimineaţă ce a visat? 


- Nu. N-am vrut să vorbim despre asta. 

- În orice caz, coşmarurile sunt sănătoase, chiar dacă nu prea plăcute. 
Mintea subconştientă e prinsă în continuare în probleme sau spaime şi 
încearcă să le explice, ajutând persoana să le facă faţă. 

- Înţeleg. 

De fapt, Angelina nu înţelegea. Se gândea în continuare la Julian în vreme 
ce punea cu linguriţa cafea în carafa de sticlă. 

- Fă-o cât îţi place ţie de tare, a zis Issy, aşezându-se pe un scaun, la masă. A 
spus Rory ceva despre timpul petrecut cu tatăl său? De exemplu, despre ce au 
vorbit? 

- N-am vrut să aduc în discuţie numele lui David. M-am gândit că n-ar face 
decât să-l supere pe Rory şi mai tare. Nu ştiu cum face faţă un copil faptului 
că tatăl său e un ucigaş. Angelina a pus în faţa lui Issy cafetiera, o ceaşcă, 
lapte şi zahăr. Te rog, serveşte-te! 


Issy a ridicat privirea spre ea. 
- Faptul că cineva mărturiseşte o crimă nu înseamnă întotdeauna că a şi 


săvârşit-o. Tu ai fost mai aproape ca oricine de David. Ce înţelegi din asta? 

Şi-a turnat în cană cafeaua fierbinte. 

- Am fost uimită. Şi îngrozită. l-am spus inspectoarei Hunter că, pur şi 
simplu, nu-mi vine să cred că David ar omori intenţionat pe cineva. 

- Chiar dacă ar şti că acea persoană a fost răspunzătoare de suferinţele 
pricinuite fiului său? 

- Mi-l pot imagina reacţionând, da, însă... Angelina a privit-o pe Issy 
bănuitoare. Cum se face că ştii toate astea? Credeam că eşti consilieră pentru 
copii? 

- Sunt, însă, aşa cum probabil ţi-au explicat cei de la poliţie, sunt şi psiholog 
criminalist. În această calitate am discutat aseară cu tatăl lui Rory. Issy a 
sorbit din cafea. Dumnezeule, că bună mai e! Chestia pe care am băut-o la 
secţia de poliţie era râncedă. 

- Nu ştiu ce să mai cred. Angelina şi-a masat fruntea, nedumerită. 
Inspectoarea crede că David a făcut-o? l-am spus că David e alergic la 
aspirină. Niciodată nu şi-ar fi cumpărat aşa ceva. Tabletele l-ar fi omorât şi pe 
el. 

- Jazz mi-a spus. De fapt, domnul Millar a fost trimis acasă aseară. 


- Într-adevăr? 

- Dar e o veste bună. Cu siguranţă nimeni nu vrea ca tatăl copilului ei să fie 
acuzat de crimă. 

- Nu, vreau să zic... cum rămâne cu mărturisirea? 

- N-a rezistat la verificare. Ştiu că i-ai spus inspectoarei că nu-l crezi pe 
David în stare să ucidă. 

- E adevărat, însă oamenii se mai schimbă, nu? Şi... ei bine, ca să fiu 
sinceră, ceea ce mă îngrijorează mai mult este gândul că David şi-a pierdut 
cumpătul şi chiar l-a omorât pe Charlie, fie şi accidental. Poate nu ştii, dar m-a 
atacat o dată, apoi a încercat să intre cu forţa în casă peste mine şi... Issy a 
întins o mână şi a pus-o, liniştitor, pe umărul Angelinei. 

- Haide, gata. Înţeleg că această situaţie e stresantă pentru tine. 

- Da, sigur. Îmi pare rău că vorbesc prea mult. Totul a fost foarte tulburător. 

- Înţeleg. Acum ce-ar fi să-l aduci pe Rory, ca să pot sta un pic de vorbă cu el 
şi să vă las în pace? 

Angelina s-a dus după Rory, iar Issy, în ciuda încrederii pe care o avea în 
instinctul său şi în experienţă, ştia că va fi mult mai bucuroasă după ce era 


găsit David Millar. A sorbit din cafeaua aceea bună şi a aşteptat. 


Rory stătea aşezat pe pervazul dormitorului său, privind zăpada. 

- A venit consiliera să te vadă, dragul meu. E foarte prietenoasă şi cred că o 
să-ţi placă de ea. 

- Bine, mamă. 

- M-am gândit că, după ce pleacă, am putea merge amândoi să facem un om 
de zăpadă în grădină. 

Angelina a sărutat creştetul blond al fiului său. 

- Nu, mulţumesc. Prefer să stau înăuntru, la căldură. 

- Vino să terminăm cu asta. 

Angelina l-a luat de mână şi l-a dus spre uşă. 

- Nu trebuie să vorbesc mult, nu? Acum sunt aşa de obosit, a zis Rory în 
vreme ce îşi urma în silă mama pe scară în jos. 

- Nu. Şi nu uita că această doamnă e aici ca să te ajute. Angelina a arborat 
un zâmbet luminos pe când îl conducea în bucătărie. Rory, doamna este 
Isabella Sherriff. 

Issy s-a ridicat şi s-a dus să dea mâna cu Rory. 

- Bună, Rory, spune-mi Issy. Ce zici de zăpadă? Se pare că ar fi trebuit să-mi 
aduc sania şi renii, nu-i aşa? 

Rory a zâmbit obosit. 

- Acum, stăm aici, la căldură, sau preferi să mergem altundeva? 

A aruncat o privire întrebătoare spre Angelina. 

- Aici e bine. 

Angelina a tras un scaun pentru Rory şi a dat să-şi tragă şi ei unul, însă Issy 
a oprit-o. 

- Te superi dacă Rory şi cu mine stăm un pic la taifas singuri? Promit să tip 
foarte tare dacă dă semne că ar vrea să mă bată. 

La asta, Rory a zâmbit de-a binelea. 

- Bine. Vă las singuri. Să nu-l oboseşti, te rog. 

- Câtă vreme nu mă oboseşte el pe mine. 

Issy i-a făcut cu ochiul lui Rory. 

Încredinţată că Rory e bine, Angelina a ieşit din bucătărie. S-a dus în 
spălătorie să scoată rufele curate din maşina de spălat, apoi a auzit telefonul 
de serviciu al lui Julian sunând. A traversat coridorul până în birou şi a 
răspuns. 

- Alo? 

- Bună, Angelina, sunt Stacey, secretara lui Julian. Pot vorbi un pic cu el? 

- Nu-i aici, Stacey. A rămas aseară în apartament, aşa că nu l-am văzut de 
ieri-dimineaţă. 

- Păi, am sunat la telefonul fix din apartament şi la mobil şi nu răspunde la 
nici unul. Am crezut că a fost acasă cu tine aseară, a văzut cum e vremea şi n- 
a mai încercat să ajungă în Norwich. 

- Nu. Ar putea să fie plecat la o întâlnire? Sau la tribunal? 

Angelina şi-a dat seama imediat că era o întrebare prostească. Secretara lui 
Julian ar fi trebuit să-i cunoască mişcările. 

- Asta e problema. Avea întâlnire aici cu o clientă la zece şi jumătate. 
Doamna este la recepţie şi aşteaptă de douăzeci de minute. E foarte 
neobişnuit ca Julian să nu mă anunţe dacă întârzie sau trebuie să anulăm 


programarea. 

Prin capul Angelinei bântuiau tot soiul de imagini groaznice. 

- Stacey, doar nu crezi că a avut un accident de maşină, nu? Să sun la 
spitale? 

- Dacă ar fi avut, cu siguranţă auzeai până acum. Poate că nu s-a putut trezi 
sau aşa ceva, a zis Stacey neconvingător, cu toate că amândouă ştiau că nu 
este plauzibil. 

- Acum sunt îngrijorată că şi-a pierdut cunoştinţa în apartament, a zis 
Angelina. Aş porni pe loc cu maşina, dar cu vremea asta mă tem că n-aş 
ajunge. Şi apoi, Rory e aici cu o consilieră de la poliţie. 

- Ei bine, apartamentul nu-i departe de aici şi ştiu că el ţine un rând de chei 
în sertarul biroului. Dacă nu apare până la prânz, vrei să mă duc să văd dacă e 
acolo? 

- Nu ştiu. Angelina şi-a muşcat buza. Poate ne speriem degeaba. Cu 
siguranţă trebuie să existe o explicaţie, nu? 

La celălalt capăt al firului, tăcere. Apoi: 

- Mă duc la prânz, bine? 

- Păi, dacă nu te deranjează. Şi dă-mi de ştire de îndată ce poti. 

- Aşa o să fac. Acum mă întorc la clientă. O să-i spun că Julian întârzie din 
cauza zăpezii şi o reprogramez. 

- Sună-mă de îndată ce ajungi acolo. Mulţumesc, Stacey. 

Angelina a pus receptorul la loc. Şi-a dus o mână la gură, cu stomacul 
răscolit. 

De ce, când cu doar câteva zile înainte totul era perfect, acum toate o luau 


razna aşa de rău? 

Jazz a găsit-o pe Celestria singură în sala de aşteptare pentru rude din faţa 
secţiei de terapie intensivă. 

- Scumpo, nu-mi vine să cred că ai reuşit! Şi încă aşa de repede! 

A întins braţele ca să-şi cuprindă fiica. 

- Mie mi s-a părut o veşnicie, mamă. Jazz simţea cum mama tremură. S-a 
aşezat pe scaun, ţinând-o de mâini pe Celestria. Vreo veste? 

- O să vină medicul specialist să-mi spună ce se întâmplă. Celestria s-a uitat 
la ceas. Asta mi-a spus asistenta acum patruzeci şi cinci de minute. A ridicat 
din umeri. Nu-mi place să mă agit, ştiu mult prea bine cât sunt de ocupați. 

- Cum arată tata? a întrebat Jazz. 

- Nu mi-au dat voie să intru de când ţi-am telefonat. Au făcut tot soiul de 
investigaţii, l-au conectat pe bietul Tom la aparate... Au zis că o să vină cineva 
să-mi spună când pot să intru iar, dar nici asta nu s-a întâmplat. A strâns mâna 
fiicei. Îţi mulţumesc mult de tot că ai venit. Ştiu cât de ocupată eşti. 

- Mamă, te rog, nu-mi mulţumi. Trebuia să fiu aici. 

- Vrei o cafea? E un automat un pic mai departe pe coridor. 

- Nu, mamă, mulţumesc. E în ordine. 

- Deci cum a fost drumul? 

Jazz ştia că în acea situaţie fiecăreala era singura lor opţiune. 

- Groaznic, dar, din fericire, Pa... 

Înainte să poată termina, uşa s-a deschis şi a intrat un bărbat chipeş de 
vârstă medie. 

- Doamnă Hunter? 

- Da. 

- Sunt Robert Carlisle, medicul specialist al soţului dumneavoastră. S-a uitat 
la Jazz. Şi ea este...? 

- Fiica noastră, Jazmine. 

- Bine. 

Domnul Carlisle şi-a tras un scaun în faţa lor şi s-a aşezat. 

- A avut un atac de cord? a întrebat Jazz, nemaiputând să se stăpânească. 


- Da, mă tem că a avut. 

Jazz a strâns mâna mamei. 

- Cât de grav a fost? 

- Încă facem investigaţii ca să aflăm. Are şi o infecţie pulmonară. Aţi 
observat în ultima vreme că tuşeşte, doamnă Hunter? 

- Da, dar a spus că nu-i nimic, se simte bine. 

- Nu vă simţiţi vinovată. Nu infecția pulmonară a fost ceea ce a declanşat 
atacul de cord, cu toate că probabil a înrăutățit situaţia. Problema pe care o 
avem acum ţine de tratament. l-au cedat două organe principale, inima şi 
plămânii, care s-au umplut cu fluid. Aceasta este din cauza infecţiei, dar şi a 
faptului că inima nu bate satisfăcător. Corpul lui nu drenează fluidul aşa cum 
ar trebui. 

- O să... fie...? 

Celestria n-a reuşit să termine propoziţia. 

- Doamnă Hunter, soţul dumneavoastră este foarte bolnav. Facem tot ce ne 
stă în puteri ca să-l ajutăm. 

A fost pus pe antibiotice administrate intravenos ca să încercăm să 
eliminăm infecția, îi dăm medicamente pentru stabilizarea inimii şi, asta este 
ceea ce ar putea să vi se pară cel mai supărător, trebuie să suporte o mască 
etanşă care îi introduce forţat oxigen pur în plămâni ca să încerce să scoată 
fluidul. E neplăcut pentru el şi nu-i o privelişte plăcută pentru dumneavoastră. 
Nu va putea să vorbească, însă doar pe moment. 

S-a lăsat tăcerea, timp în care cele două femei digerau veştile. În cele din 
urmă, Jazz a întrebat: 

- Ce şanse are? 

- Următoarele douăzeci şi patru de ore sunt critice. Evident, suntem 
îngrijoraţi că, după ce a avut un atac de cord puternic, ar putea să mai aibă 
unul. La fel, plămânii s-ar putea să nu se curețe. Dacă îmi cereţi un procentaj, 
a ridicat Carlisle din umeri, aş zice că are în jur de treizeci la sută şanse să-şi 
revină. 

Jazz a încuviinţat din cap, impunându-şi să nu plângă. 

- Vom face tot ce se poate. Şi mi se pare că e un luptător, a zâmbit Carlisle. 
Să nu subestimăm niciodată forţa spiritului omenesc. Puteţi intra să-l vedeţi, 


dacă doriţi, doar câteva minute. E treaz, ceea ce e un semn bun. Ştie că nu 

poate să vorbească, aşa că nu-l încurajați s-o facă. 

Celestria şi Jazz s-au ridicat. Celestria i-a întins mâna. 

- Vă mulţumesc, domnule Carlisle, ştiu că Tom e pe cele mai bune mâini 
posibil. 

- Facem tot ce putem. Carlisle a încuviinţat din cap scurt. Sunaţi şi asistenta 
o să vă deschidă. Vă cer scuze, trebuie să merg la alt pacient. 

- Desigur. 

L-au urmat afară din sala de aşteptare şi l-au privit cum merge grăbit pe 
coridor. Jazz a apăsat pe soneria de la intrarea în secţia de terapie intensivă. 
În vreme ce aşteptau, Celestria a prins-o iar de mână. 

- Scumpo, nu trebuie să-l lăsăm să vadă cât de gravă e situaţia. 

- Mamă, sunt sigură că ştie deja. 

Uşa s-a deschis şi a ieşit o asistentă malaysiană frumuşică. 

- Am venit să-l vedem pe Tom Hunter, a zis Jazz. 

Asistenta a încuviinţat din cap şi au urmat-o prin secţia ciudat de tăcută. 

Pe când se apropiau, Tom a ridicat o mână să le salute. Jazz a rămas în 
spate când Celestria s-a dus să-şi îmbrăţişeze soţul. L-a văzut că îi şopteşte 
ceva la ureche şi a văzut cum ochii ei se luminează de plăcere. Celestria s-a 
aşezat pe o margine a patului, ţinându-l de mână pe Tom, iar Jazz s-a apropiat 
pe partea cealaltă. 

L-a sărutat pe creştet, apoi s-a aplecat să-i şoptească la ureche. 

- Bună, tată. Să nu râzi, că o să fiu certată, dar cu chestia aia arăţi ca un 
elefănţel. 

A arătat spre mască, al cărei tub de plastic ieşea din centru, de deasupra 
nasului, amintind de trompa unui elefant. L-a văzut surâzând şi s-a aşezat pe 
cealaltă margine a patului, vizavi de mamă. 

- Numai tu puteai să te îmbolnăveşti în ziua în care avem cea mai grea 
ninsoare din ani întregi, a zis Celestria, mângâind mâna lui Tom. Fiica ta a 
trebuit să vină cu schiurile din Norfolk până aici. 

- E rău chiar şi pe coastă în acest moment, ceea ce e foarte neobişnuit. 

Jazz s-a mirat de banalitatea comentariului său. Când tot ce voia să spună 
era: „Nu mă părăsi, am nevoie de tine şi te iubesc şi mi se rupe inima când te 


văd suferind...“ 

Peste vreo cincisprezece minute Tom a adormit. 

- Mamă, trebuie să găsesc o toaletă. E în ordine dacă te las singură aici 
câteva minute? 

- Sigur, scumpo. Celestria maângâia fruntea soţului său, cu un zâmbet pe 
faţă pe când îl privea cum doarme. Ştiu cum e el. Nu închide ochii şi nu se 
odihneşte dacă nu sunt eu aici ca să mă asigur că doctorii nu fac ceva de care 
el să nu ştie. Ce-ar fi să te duci să bei o cafea? Să faci o pauză? Eu chiar sunt 
fericită aici. 

Jazz şi-a dat seama că Celestria vrea să fie singură cu Tom, gândindu-se 
poate că trebuie să savureze fiecare clipă care le-a mai rămas. 

- Bine, mă întorc repede. 

Jazz a ieşit din salon, a găsit o toaletă, apoi a pornit prin labirintul de 
coridoare care, poate, aveau s-o ducă în cele din urmă la cantină, şi mirosul a 
făcut-o să se cutremure. Ca polițistă, petrecuse multe ore prin spitale 
interogând suspecți, victime sau martori, şi n-o deranjase niciodată. Ca rudă a 
unui pacient foarte bolnav, era o experienţă complet diferită. 

Cantina era goală; poate că unii pacienţi ambulatorii şi vizitatori fuseseră 
descurajaţi de vremea cumplită. L-a zărit pe Patrick, care citea ziarul la o 
masă de lângă fereastră. 

Jazz s-a lăsat să cadă pe scaunul din faţa lui, simțindu-se stoarsă de puteri. 

- Cum se simte? 

Faţa lui Jazz spunea toată povestea. 

El i-a strâns puternic mâna, apoi s-a ridicat. 

- Spune-mi după ce îţi aduc o cafea. 

- Aş vrea ceai, te rog, şi nişte apă. 

- Ceva de mâncare? 

- Nu, mulţumesc. 

Jazz a privit pe fereastră fulgii care cădeau necontenit, amenințând să 
astupe lumina zilei. Dacă azi se întâmpla ce era mai rău, ştia că avea să urască 
zapada tot restul vieţii. 

- Poftim, dă-l pe gât, fată. Ceai de şantier, tare şi bun. 

Patrick se întorsese cu un ceainic mic de inox şi o cană cu farfurie, solide, 


făcute pentru folosire maximă şi spargere minimă. 

Jazz a turnat ceaiul şi a luat o înghiţitură. Patrick a rămas răbdător, privind- 
o. În cele din urmă, ea a vorbit. 

- Medicul specialist a spus că are treizeci la sută şanse să treacă peste asta. 
E foarte, foarte bolnav şi următoarele douăzeci şi patru de ore sunt cruciale. 

- L-ai văzut? 

- Da, însă are masca aia groaznică, aşa că nu poate să vorbească. Uite, 
Patrick, a fost foarte frumos din partea ta să mă aduci, dar e evident că nu 
plec nicăieri astăzi şi nu vreau să te învârţi pe aici. 

Patrick a arătat spre zăpadă. 

- Şi crezi că eu mă duc undeva? Am sunat şi nu se întâmplă mare lucru. 
Delictele violente scad pe vreme rea, după cum ştii. 

- Nu lucrezi la un caz în acest moment? 

- Tocmai am terminat unul acum două zile. A fost foarte satisfăcător. De 
fapt, comisarul chiar m-a bătut pe spate pentru el. 

- Bravo! Pe Jazz n-o interesa subiectul. Ei bine, nu poţi să stai pe aici toată 
ziua. 

- Pot să fac orice am chef, aşa că, pe moment, sunt foarte mulţumit să stau 
aici şi să-mi citesc ziarul. Dacă mă plictisesc de-a binelea, mă duc afară să fac 
un om de zăpadă. 

Ochii lui Patrick au scânteiat poznaş. 

- Trebuie să mă duc să-l sun pe Miles. Nu e voie înăuntru cu telefoane 
mobile. 

- Ce-ar fi să-mi dai mie mobilul şi să răspund în locul tău? Să le spun că stai 
aici o vreme şi o să-ţi transmit orice mesaj au pentru tine? Patrick s-a aplecat 
peste masă şi i-a prins mâinile. Jazz, te rog, uită azi despre anchetă şi 
concentrează-te pe tatăl tău. Jur că o să-ţi dau de ştire dacă e ceva urgent. 
Jazz şi-a dat seama că ceea ce spune el are sens şi a încuviinţat din cap. A 
căutat în geantă, a scos mobilul şi i l-a dat. 

- Pentru numele lui Dumnezeu, să nu dispari. Asta-i colacul meu de salvare. 

- N-o să dispar, Jazz. Ai încredere în mine. 

Ea aproape că i-a trântit un răspuns usturător, apoi a hotărât că nue 
momentul. 


- Aştept aici, da? 


229 


- Mulţumesc, Patrick. Aş face bine să mă duc înapoi. 


Rory terminase de o vreme discuţia cu Isabella, arătând vesel şi destins. 
Urcase în camera lui să citească. 

- Crezi că e bine? a întrebat-o Angelina pe Issy pe când lua haina de lângă 
sobă şi i-o întindea. 

Issy a încuviinţat din cap neutru. 

- Da, cred că în esenţă e bine, dar pare să fie ceva care îl preocupă. Însă nu 
reuşesc să-mi dau seama despre ce este vorba. Lucrul interesant este că nu 
cred că are ceva de-a face cu tatăl lui. Aş zice că are de-a face cu şcoala. 

- Zău? A pomenit de hărţuire? 

- Asta a fost o direcţie pe care am urmat-o, însă Rory n-a fost receptiv. E un 
tânăr profund, îşi ţine emoţiile foarte bine ascunse. 

- Da, aşa face, cam ca David, până să-şi piardă cumpătul, anul trecut. 

Issy îşi încheia haina. 

- Ei bine, asta e problema cu oamenii cărora le vine greu să-şi exprime 
emoţiile. Şi la bărbaţi e întotdeauna cel mai rău. E ca un vulcan care 
clocoteşte: nu se vede, e tot mai fierbinte, până ce într-o zi nu se mai poate 
stăpâni, aşa că explodează spectaculos. 

- Da. 

Angelina părea preocupată de ceva. 

- Te simţi bine, Angelina? 

- Da, sunt bine. Obosită, asta-i tot. Trebuie să fie tot stresul din ultimele zile. 

- Trebuie să ai grijă de tine. 

- Şi... Julian, partenerul meu, pare să fi dispărut. 

Sunt sigură că e bine, dar n-am mai avut nici o veste de la el de aseară, 
târziu, şi încă n-a ajuns la birou, ceea ce nu-i stă deloc în fire. 

Issy şi-a înălţat sprâncenele. 

- Bărbaţii, eh? Nu te poţi baza deloc pe ei. Încearcă să nu-ţi faci griji. 

- Da, a încuviinţat din cap fără convingere Angelina. 

- Acum, dacă vremea asta continuă să se strice, cred că o să fiu naufragiată 
aici până mâine. Aş putea veni din nou să-l văd pe Rory? Cred că astăzi i-am 


câştigat încrederea şi s-ar putea să se simtă în siguranţă şi să se deschidă 

spre mine un pic mai mult. 

- Desigur, a răspuns automat Angelina. 

Mintea îi era la Julian. 

- Ies singură, a zis Issy, pornind spre uşa bucătăriei. Încearcă să nu te agiţi 
în privinţa partenerului tău. Sunt sigură că o să apară curând, cu o scuză 
perfect rezonabilă că te-a făcut să-ţi pierzi capul de îngrijorare. La revedere, 
şi mulţumesc pentru cafea. 

După ce Issy a plecat, Angelina a încălzit nişte supă din conservă şi a pus 
nişte chifle în cuptor. A aşternut masa pentru ea şi Rory, apoi a hotărât să bea 
un pahar de vin ca să se liniştească. Rory a intrat cu paşi uşori în bucatarie şi 
s-a aşezat la masă, în vreme ce mama îi punea în faţă farfuria cu supă. 

- Mănâncă tot, Rory. Eşti mult prea slab. 

- Seamăn cu tata, aşa sunt făcut. 

Rory a luat lingura. 

- Ţi-a spus Issy vestea cea bună? 

- Nu, ce? 

- Că tatăl tău a fost eliberat fără să fie acuzat. 

Rory a încremenit cu lingura în aer. 

- Dar... dacă a zis că ela făcut-o, de ce nu-l cred? 

- Nu ştiu amănuntele, dragule, dar sunt sigură că nu i-ar fi dat drumul dacă 
ar fi crezut că el a făcut-o. Oricum, nu-i o veste bună? 

Rory s-a silit să încuviinţeze din cap. 

- Da, sigur că este, a zis încet. 

Angelina l-a privit lung. 

- Rory, nu arăţi ca şi cum ar fi. Care e prob... 

Sunetul ascuţit al telefonului a oprit-o la mijlocul propoziției. A sărit şi l-a 
înşfăcat. 

- Alo? 

- Bună, Angelina, sunt Stacey. Te sun din apartamentul lui Julian. 

- Şi? 

- Nu-i aici. 

- Ah! O parte din ea era uşurată că Stacey nu l-a găsit într-o baltă de sânge 


pe podea. Vreun semn că a fost acolo de curând? 

- Nu. M-am uitat la pat şi era neatins, cu toate că ar fi putut să-l facă înainte 
să plece, de dimineaţă. Nu era vreun bol sau cană de la micul-dejun, iar 
periuţa de dinţi e uscată. 

- Stacey, cred că te-ai uitat la prea multe seriale polițiste la televizor. 
Vorbeşti ca o profesionistă! a încercat Angelina să trateze cu uşurinţă situaţia. 

- Păi, e doar bun-simţ, a venit răspunsul tăios. Ce vrei să fac acum? 

- Poate că ar trebui să vezi dacă hainele îi sunt în dulap, pentru cazul în care 
a hotărât să plece fără să ne spună nouă. 

- Am făcut şi asta, de fapt, cu toate că e greu de spus, pentru că nu ştiu câte 
haine are. Dar cu siguranţă dulapul e plin, nu pare să fi fost golit. 

S-a lăsat tăcerea, în vreme ce amândouă femeile încercau să-şi dea seama 
ce să facă mai departe. 

- Ei bine, pur şi simplu nu înţeleg, a zis Angelina, în cele din urmă. E atât de 
neobişnuit pentru Julian să facă aşa ceva! Ştii că îi prieşte rutina strictă, 
Stacey. Chiar nu este o persoană spontană. 

- Ştiu. 

- Ei bine, cred că am să sun la spitale, pentru cazul în care a avut un 
accident şi are o amnezie. Se mai întâmplă. 

- Da, se mai întâmplă, a răspuns Stacey nesigură. Bine, Angelina, mă întorc 
la birou. Aici e viscol şi cred că domnul Peters o să închidă biroul după- 
amiază. Au închis tribunalele, pentru că mulţi dintre juraţi n-au putut să 
ajungă. Dă-mi de ştire dacă ai veşti de la Julian şi, evident, la fel o să fac şi eu. 
Încearcă să nu-ţi faci griji. Sunt sigură că o să apară, că doar soiul rău nu 
piere, întrebându-se ce-i cu atâta agitaţie. 

- Mulţumesc, Stacey. Te sun mai târziu. 

Angelina a pus telefonul la loc. Pur şi simplu, nu înţelegea. Ceva nu era în 
ordine, ştia. 

S-a răsucit ca să vorbească cu Rory, dar n-a văzut decât farfuria cu supa 


mâncată pe jumătate şi scaunul gol pe care băiatul stătuse acum câteva clipe. 
Jazz şi Celestria stăteau de o parte şi de cealaltă a lui Tom ca doi îngeri 
păzitori. Până în acel moment, Celestria refuzase să-şi întrerupă veghea, 


tinând strâns mâna lui Tom, ca şi cum prin simpla forţă a iubirii sale putea să 

facă inima firavă a soţului să-i pompeze prin trup preţioasa forţă a vieţii. 

Jazz stătea ascultând bipurile şi zumzetele aparatelor care îi ţineau tatăl în 
viaţă. Sunetele au devenit o mantra în capul ei şi, dacă se concentra pe ele, 
dispărea un pic din suferinţă. 

Tom intra şi ieşea din somn - după cum spunea Celestria, părând încurajat 
de prezenţa lor. Jazz îşi privea mama peste pat. Pleoapele îi erau îngreunate 
cum stătea acolo, şi era albă ca varul. 

- Mamă, a şoptit Jazz. 

Celestria a tresărit şi ochii i s-au deschis larg, plini de spaimă. Jazz şi-a dat 
seama că aţipise. 

- Mamă, te rog, fă o pauză şi du-te să mânânci şi să bei ceva. Asistenta 
tocmai a spus că tata e stabil, şi o să fiu eu aici, cu el, dacă se trezeşte. 

Celestria s-a uitat la ceas şi a văzut că e cinci fără zece. A încuviinţat din 
cap. 

- Bine. O să fiu în cantină, dacă... 

- Da, ştiu unde o să fii, dar noi o să fim bine, nu-i aşa, tată? 

Când Celestria şi-a desprins mâna de a lui Tom, Jazz l-a prins de cealaltă 
mână şi i-a ţinut-o strâns. 

- Nu stau mult, a zis încet Celestria. 

A mai aruncat o privire spre soţul său, apoi a pornit spre uşă. 

Jazz şi-a privit tatăl care dormea, apoi şi-a lăsat mintea să plutească spre 
anchetă. S-a întrebat cum s-a descurcat Issy cu Rory şi dacă l-au găsit deja pe 
David Millar. 

Trebuia să presupună că instinctul său e corect, ca şi cel al lui Issy, şi el 
este nevinovat. A încercat să se concentreze pe relaţia dintre Charlie şi Hugh 
Daneman. 

Charlie: nepotul lui Corin Conaught. 

Hugh: presupusul iubit al lui Corin - Cory - cu multă vreme în urmă. 

Oare Charlie a ştiut că Hugh a fost atât de apropiat de unchiul care murise 
mult înainte să vină el pe lume? 

Întâlnirea lui Adele Cavendish, mama lui Charlie, ca să discute cu fratele ei, 
Edward, ce să facă cu moşia acum, când Charlie dispăruse şi nu mai exista 


nici un moştenitor direct. 

Scăpa din vedere ceva? 

Poate că mama lui Corin ar putea să arunce un pic de lumină asupra 
subiectului. Totuşi, din felul în care o descrisese Edward, Emily Conaught 
părea foarte fragilă. Ca atare, poate că nu era o sursă de informaţii în care să 
te poţi încrede. 

A simţit o uşoară apăsare pe mână, şi când s-a răsucit şi-a văzut tatăl cu 
ochii larg deschişi, zâmbindu-i de sub mască. 

S-a aplecat în faţă şi l-a sărutat pe frunte. 

- Bună, tată. Ai dormit bine? i-a şoptit la ureche. 

El şi-a înclinat un pic capul, apoi s-a întors spre stânga, căutând-o pe 
Celestria. 

- Am trimis-o să mănânce ceva. N-a pus nimic în gură toată ziua. Te simţi 
bine? 

Tom a încuviinţat iar din cap uşurel, apoi a părut că vrea să spună ceva şi și- 
a scuturat capul, frustrat. 

- Stai liniştit, tată, n-o să mai ai mult timp masca asta. Trebuie să spun că 
arăţi ridicol cu ea. Acum nu-ţi mai lipsesc decât două urechi cenuşii mari şi 
pleoştite. 

Tom şi-a dat ochii peste cap, încuviinţând. Şi-a tras mâna de sub a lui Jazz şi 
a făcut în aer semn de scris. 

- Vrei pix şi hârtie? 

Tom a ridicat degetele mari. 

Jazz a căutat în geantă un pix şi carnetul. I-a pus pixul într-o mână şi 
carnetul în cealaltă. Cu trudă, Tom a reuşit să mişte pixul pe hartie şi a 
început să scrie. 

Cum se simte mama ta? 

Jazz a citit cuvintele strâmbe şi a dat din cap. 

- E bine. Îşi face griji pentru tine, evident. 

Tom a scris din nou. 

O să ai grijă de ea în locul meu? 

Jazz şi-a înăbuşit un suspin. 

- Of, tată, ştii că da, dar curând o să fii acasă s-o faci tu însuţi. 


Nu mi-e frică. 


234 


Jazz se străduia să-şi stăpânească lacrimile. N-a putut să răspundă. 

Cum merge ancheta? 

- Nu prea bine, ca să fiu sinceră. Încă mă chinui să leg firele între ele, dar 
sunt sigură că o să apară un progres important. De obicei se întâmplă când 
sunt extrem de obosită. 

Tom scria de zor. 

Caută în trecut înţelepciunea şi în viitor speranţa. 

Jazz a încuviinţat din cap. Era una dintre zicalele preferate ale tatălui ei. 

Te iubesc, scumpo, şi sunt f. mândru de tine. 

Mâinile lui Tom au alunecat pe pat, epuizate de efort. A făcut un mic semn 
cu capul, apoi a închis ochii. 

Jazz i-a luat din mâini carnetul şi pixul. A cercetat scrisul strâmb şi 
priveliştea slăbiciunii lui a sfâşiat-o. A prins mâna tatălui şi i-a mângâiat cu 
blândeţe fruntea, în vreme ce el dormea. „Te rog, Doamne, ştiu că te iubeşte, 


dar şi noi îl iubim şi avem nevoie de el. Nu-l lua la tine, nu încă...“ 

Adele Cavendish a tras fermoarul sacoşei încăpătoare, apoi a târât cele 
două valize mari până în capul scărilor. S-a întors în dormitorul pe care îl 
împărţise cu soţul său în ultimii douăzeci de ani şi a 

închis uşile dulapurilor ca să ascundă barele goale din spatele lor. 

S-a dus la noptiera sa, a luat fotografia mică, înrămată, a lui Charlie bebeluş 
şi a vârât-o într-un buzunar lateral al sacoşei. S-a mai uitat o dată prin 
dormitor, apoi a închis uşa în urma sa. 

A cărat în jos pe scară prima valiză, a lăsat-o jos, în hol, şi s-a întors după 
cealaltă. 

După ce sacoşa şi valizele au fost aşezate în Volvo, în spate, Adele s-a întors 
în casă şi s-a plimbat prin liniştea din camerele de la parter. 

Nu încăpea îndoială că era o casă frumoasă, dar nu era un cămin, şi nu mai 
fusese de mulţi ani. Când Charlie se întorcea în vacanțe, mai putea fi trezită 
atmosfera moartă. Prietenii pe care el îi aducea uneori făceau să răsune 
râsete prin încăperi, şi Adele se simţea din nou folositoare, oferindu-le 
băieţilor mese îmbelşugate, ca să le alimenteze corpul aflat în creştere. 

Dar acum Charlie plecase. Şi n-avea să se mai întoarcă niciodată. 

William venea acasă vinerea, apoi se întorcea duminică seara în 
apartamentul lui din Londra; Adele aproape că vedea din felul în care mânca 
în viteză prânzul de duminică faptul că moare de nerăbdare să se întoarcă în 
oraş, lăsându-şi nevasta să strângă farfuriile şi să înfrunte altă săptămână 
singură. 

Cunoştea multe alte neveste din satele înconjurătoare care erau „văduve 
săptămânale“, ai căror soţi lucrau şi ei în Londra. Nu părea să le deranjeze 
situaţia, ştiind că în schimbul absenței soţului aveau stilul lor de viaţă 
costisitor. Se împrieteneau între ele, îşi umpleau zilele cu drumuri la şcoală, 
yoga şi prânzuri prelungite. 

William dorise întotdeauna ca ea să fie mult mai sociabilă decât îi permitea 
firea retrasă. Fiind el însuşi gălăgios şi exuberant, nimic nu-i plăcea mai mult 
decât o serată zeomotoasă, având la masa lui oameni de succes şi, după 


părerea lui Adele, extrem de superficiali. 

Uneori se întreba cum se face că a luat-o de nevastă; ea fusese întotdeauna 
sfioasă, preferând să asculte, nu să fie ascultată, dar poate că adevărul brutal 
era că William, cu ambiția lui feroce, avusese nevoie de un anumit nivel al 
statutului social ca să-şi completeze mintea isteaţă, ageră, şi cariera care abia 
începea. lar Adele, sora unui lord şi ea însăşi cu titlul „Honourable“, cu o 
moşie la ţară care să găzduiască o nuntă măreaţă pentru cei pe care voia el 
să-i impresioneze, era potrivită. 

Sigur, a fost măgulită că el o vrea; fusese, şi era în continuare, un bărbat 
chipeş, carismatic. Dar, întrucât cariera lui avansase constant, ea devenise din 
ce în ce mai puţin importantă pentru el. 

Pe când intra în bucătărie ca să mai citească o dată scrisoarea, Adele şi-a 
spus că el n-a iubit-o cu adevărat niciodată. 

S-a uitat prin încăperea în care petrecuse atât de multe ore încercând să fie 
o soţie şi o mamă bună. 

Adesea avea impresia că emanciparea femeilor o ocolise complet. Probabil 
că viaţa ei nu fusese diferită de a nici unei eroine din romanele lui Jane 
Austen. La fel ca atâtea femei înaintea sa, fusese amăgită să se mărite cu un 
escroc fermecător, dar fără inimă. 

Nu plecase dintr-un singur motiv: Charlie. 


Adele a recitit cuvintele pe care le scrisese la şase dimineaţa. 


Dragă William, 

Simt că nu mai avem o căsnicie, şi n-am avut-o de mult timp. Acum, Că 
Charlie nu mai este, nu văd de ce aş mai sta, prelungind agonia pentru fiecare 
dintre noi. Sunt convinsă că şi tu vei crede că este cel mai bun lucru. Să nu ne 
mai prefacem. 

Avocatul meu te va contacta în privinţa divorțului, dar n-o să-ți fac greutăți. 
Mă mut înapoi în Norfolk. Propun să vindem casa din Rutland, în afară de 
cazul în care vrei s-o păstrezi, şi atunci poți să-mi dai banii pentru partea mea. 

Aş dori ca divorțul să fie cât mai civilizat şi rapid posibil, ca să ne putem 
vedea amândoi de viaţa noastră. 

Îţi mulțumesc pentru ultimii douăzeci şi cinci de ani. 


Îmi voi aminti cu drag momentele fericite. 

Dar cel mai mult iţi mulţumesc pentru Charlie. El a făcut să merite 


osteneala. 


Adele 


A îndoit foaia în trei şi a pus-o în plic, ştiind că s-a străduit destul ca să 
găsească vorbele potrivite. A luat stiloul din poşetă şi a scris pe plic numele lui 
William. A dus plicul în hol şi l-a pus deasupra restului corespondenţei, 
întrebându-se cum va reacţiona el când o să citească. 

Singurul lucru pe care nu şi-l putea imagina era ca el să o caute. 

S-a dus la uşa din faţă, fără ca faptul că lăsa în urmă douăzeci şi cinci de ani 
de căsătorie să-i stârnească durere, aşa cum ar fi trebuit. 

Apoi şi-a amintit brusc, a alergat la etaj şi de-a lungul coridorului până în 
camera lui Charlie. Şi-a adunat puterile ca să deschidă uşa, s-a dus repede 
până la pat şi a luat ursuleţul de pluş mâncat de molii care stătea pe pernă. A 
coborât în fugă scara şi a deschis uşa din faţă. A păşit pe veranda înzăpezită şi 


a închis uşa fără să mai privească înapoi. 


Jazz a ridicat privirea spre ceas. Era nouă şi jumătate seara. Tatăl dormea 
liniştit. Celestria a apărut în uşa salonului şi i-a făcut semn să vină la ea. Jazz 
a urmat-o până în sala de aşteptare pentru rude. 

- Scumpo, tocmai am vorbit cu medicul de la terapie intensivă şi a zis că 
Tom nu e în pericol imediat. N-are rost să petrecem amândouă o noapte albă. 
Dacă mâine tatăl tău pare să fie mai bine ai putea să te întorci la lucru, şi 
trebuie să te odihneşti. Am vorbit cu Patrick, a găsit un hotel la mai puţin de 
un kilometru de aici, puteţi merge pe jos. Dacă e vreo problemă te sun. 

- Ce-ar fi să vii cu noi? 

- O să împrumut o pătură şi mă cuibăresc aici. Nu cred că asistentele ar fi 
bucuroase să mă aibă în secţie toată noaptea, dar, cel puţin, aici sunt aproape 
şi pot merge la el dacă are nevoie de mine. 

- Of, mamă, vino, te rog. Şi tu ai nevoie să dormi. 

- Păi, mă îndoiesc că aş dormi vreun pic şi dacă aş sta la Ritz. Şi apoi, dacă 
totul merge bine, poţi să mă înlocuieşti mâine-dimineaţă pentru câteva ore. 


Celestria a prins mâna fiicei sale. Zău, ăsta e locul în care vreau să fiu. 

- Bine, dar promiţi că o să suni dacă... 

- Sigur că da. Acum du-te jos, Patrick te aşteaptă la intrarea spitalului. 

- Ştii, e pură coincidenţă că e aici. Eu... 

- Şşt, înţeleg. Şi, aşa cum ar spune tatăl tău, uneori nebănuite sunt căile 
Domnului. Mă bucur că e aici să te sprijine. Cel puţin, el înţelege. Acum, a 


bătut-o uşurel pe mână Celestria, du-te şi încearcă să dormi un pic. 


Patrick era în faţa intrării, fumând. 

- E în ordine? a întrebat-o, zâmbind. 

Jazz a încuviinţat din cap. 

- Hotelul nu arată grozav, mă tem, dar cel puţin putem ajunge acolo pe jos. 
Maşina mea a fost îngropată sub zăpadă de-o palmă. Cel puţin s-a oprit 
ninsoarea. Se zice că se va topi până dimineaţă. I-a oferit braţul. Mergem? 

Luna strălucea puternic, rotundă, luminând zăpada care învăluia totul în 
frumuseţea ei sclipitoare. 

- Pe aici, şi ai grijă, e alunecos, pe legea mea, mai ales cu pantofii ăia. 

Patrick a arătat spre pantofii uşori pe care Jazz îi luase de dimineaţă, 
gândindu-se că va fi o zi normală. 

Nu se auzeau decât paşii lor scârţâind pe zăpadă. 

- Ei, asta e linişte adevărată, a zis Patrick pe când îşi croiau drum cu grijă 
prin parcare şi ieşeau din curtea spitalului. E incredibil cum orice zgomot e 
înăbuşit de zăpadă. 

- Patrick? Jazz trebuia s-o spună acum. A tras adânc aer în piept. Îţi 
mulţumesc că eşti aici. Îţi sunt cu adevărat recunoscătoare. 

- Nici o problemă, zău. 

Dinţii lui Jazz clănţăneau, cu tot paltonul de lână. S-a împleticit un pic şi 
Patrick i-a cuprins talia. 


- Haide, nu mai e mult. 


Hotelul era genul de loc în care, în condiţii normale, lui Jazz nu i-ar fi dat 
prin cap să intre. S-a aşezat în săliţa urâtă a recepţiei în vreme ce Patrick 
făcea cazarea şi lua cheile. 


Au urcat scara acoperită cu o mochetă roasă, cu model. 

- Am ajuns. 

Patrick a vârât cheia în broască şi a deschis uşa. Jazz a intrat în camera 
mică, dar surprinzător de frumoasă. Patrick a urmat-o şi a închis uşa. 

- Acum să-ţi pregătesc o baie fierbinte? a propus el. 

- Nu-ţi face griji, pot s-o fac singură. Du-te să te culci. Trebuie să fii şi tu 
epuizat. 

- Eu? Nu! Mi-am petrecut ziua citind ziarul şi bând ceai. Mă simt minunat. 

- Ei bine, oricum, mulţumesc mult. 

L-a sărutat pe obraz, expediindu.-l. 

- Noapte bună! 

S-a răsucit, a intrat în baie şi a aprins lumina. Patrick stătea în uşă, privind- 
o cum pune dopul în cadă. 

- Jazz, mă tem că asta e singura cameră care era disponibilă. Tot hotelul e 
ocupat cu navetiştii blocaţi aici, aşa că mă tem că sunt aici, cu tine. Sunt 
pregătit să dorm în fotoliu, dacă asta vrei. 

Ea s-a întors brusc şi l-a privit. 

- Glumeşti? 

- Nu, îţi jur. Sună la recepţie şi întreabă. 

- lisuse! 

Jazz a deschis la maximum robinetul. 

- Îmi pare rău, zău. Îi jur că nu-i o şmecherie ca să-mi fac de cap cu tine, 
doar minunata vreme britanică. 

Cum Jazz n-a răspuns, el a ridicat din umeri. 

- Înţeleg. Mă duc să dorm în maşină. 

A ieşit din baie. Jazz a scos în gând un țipăt de frustrare, apoi a pornit după 
el. 

- Nu te prosti, Patrick! O să mori degerat şi apoi o să am şi asta pe 
conştiinţă. A aruncat o privire spre pat, care, cel puţin, părea destul de mare. 
Mă descurc eu cumva, a mormăit, apoi s-a întors în baie şi a trântit uşa. 

Întinsă în cadă, lăsând apa să-i relaxeze umerii care o dureau şi să-i 
liniştească nervii încordaţi, a închis ochii şi a încercat să gândească raţional. 
Orice s-o fi întâmplat în trecut, Patrick fusese minunat astăzi, şi chiar nu era 


vina lui că se aflau în această situaţie neplăcută. 

Amândoi erau adulţi. Sigur că se puteau descurca. 

A luat prosopul subţire, s-a înfăşurat în el şi a ieşit din baie, dându-şi seama 
că, de parcă asta mai lipsea, n-avea nimic în ce să doarmă. S-a îmbrăcat cu 
lenjeria intimă şi, cu prosopul pus deasupra, s-a întors în dormitor. 

Patrick era deja în pat, cu hainele aşezate pe fotoliu. Stătea cu mâinile sub 
cap, uitându-se la ea. 

Jazz s-a dus în cealaltă parte a patului, a lăsat prosopul să cadă şi s-a 
strecurat rapid în aşternut. 

Patrick a chicotit. 

- Jazz, am trăit cu tine zece ani. Am mai văzut totul. 

- Dar nu mai trăieşti cu mine. Suntem divorţaţi, îţi aminteşti? a zis ea 
morocănoasă, întorcându-i spatele şi cuibărindu-se cum putea mai bine pe 
salteaua cu umflături. 

- Îţi dai seama că suntem în ceea ce acest stabiliment măreț numeşte 
„apartamentul lunii de miere“? Mi-e milă de orice mireasă care îşi începe în 
acest pat viaţa de femeie măritată, a comentat Patrick. 

- E în ordine, zău. Mulţumesc că ai găsit hotelul. Ai mobilul meu? 

- Da, e acolo, pe comodă. Şi, înainte să întrebi, da, e deschis. 

- Mulţumesc. Ar trebui să sun la serviciu, dar... 

- L-am sunat eu pe Miles mai devreme. Nu era nimic urgent de raportat, dar 
a zis că vorbeşte cu tine mâine-dimineaţă, ca să te pună la curent. 

- Ceea ce înseamnă că încă nu l-au găsit pe David Millar. 

- Pe cine? 

- Un suspect care a dispărut. 

- Aha! 

Au stat acolo în tăcere o vreme. 

- Eşti bine? a întrebat Patrick, în cele din urmă. 

- În ce privinţă? 

- Tatăl tău. 

Jazz a oftat. 

- Nu pot să mă împac cu faptul că zace la uşa morţii, la o aruncătură de baţ 
de aici. Nu pot decât să cred că o să-şi revină. Orice altceva... ei bine... nu pot 
să mă gândesc la asta. 

- Of, iubito, ştiu prea bine cât de apropiaţi sunteţi voi doi. 

Jazz a încuviinţat din cap, iar nodul pe care îl avea în gât încă de dimineaţă 
ameninţa să explodeze. 

A simţit o mână pe braţ. 

- Jazz, trebuie să crezi că o să se facă bine. Dacă e cineva care poate, el 
este. A trecut prin ziua de azi, nu? Ştim că întotdeauna primele douăzeci şi 
patru de ore sunt cele mai critice. 

Jazz a încuviinţat din cap, neputând să vorbească. 

- Ştii că, orice s-ar întâmpla, voi fi alături de tine dacă mă vrei. 

Jazz a încuviinţat din cap, nodul din gât a explodat, în cele din urmă, şi 
lacrimile au început să-i şiroiască pe obraji. 

- Nu poate să moară, nu poate. Am nevoie de el, şi mama are nevoie. E aşa 
de curajos, dar ştiu că trebuie să sufere cumplit, şi asta face să fie şi mai rău. 

El i-a sărutat creştetul. 

- Ştiu, Jazz, ştiu. 

- N-are decât şaizeci şi cinci de ani, pentru numele lui Dumnezeu! Nu-i 
bătrân! Cum e cu toţi tipii ăia de nouăzeci de ani care trăiesc ani la rând într-o 
casă de bătrâni? De ce nu poate să fie el? Cât timp e în viaţă, cât timp tata e în 
viaţă... S-a uitat la Patrick. O să trăiască, nu-i aşa? a întrebat, disperată. 

- Sigur că da, a încurajat-o el. 

Apoi s-a aplecat şi a sărutat-o pe frunte, apoi pe nas şi apoi pe buze. 

Braţele lui au cuprins-o şi a sărutat-o pătimaş. Mâinile lui au coborât pe sâni 
şi ea nu le-a împiedicat, dintr-odată la fel de flămândă de el pe cât era el de 
ea. 

Se auzea răsuflând greu când el s-a rostogolit peste ea, şi în clipa 
următoare o pătrunsese. 

El îi vorbea, cuvinte tandre, dar ea nu-l auzea, nu voia să-l audă, simțind 
cum se adună şapte luni de abstinenţă, o învârtejesc tot mai sus, până ce au 
explodat în acelaşi timp, iar el s-a lăsat să cadă peste ea, gâfâind. 

Simţea pe obraz respiraţia lui fierbinte. A închis ochii, lăsând liniştea de 
după furtună să o umple şi să îi împiedice creierul să proceseze ramificaţiile 
lucrului pe care tocmai îl făcuse. 


- O, Dumnezeule mare... a fost... uluitor, pur şi simplu uluitor, a şoptit 

Patrick. Mi-a fost aşa de dor de tine! 
Jazz a rămas tăcută în întuneric, nedorind să părăsească acel moment. 
- Te iubesc, Jazz. Cu adevărat. Te implor să mă ierti. 
Jazz privea fix în întuneric. 


- Patrick, te-am iertat de mult. 


Angelina mai luase un Valium cu o oră înainte, dar nu părea să-i fi afectat 
răscoala din stomac sau bătăile anormal de rapide ale inimii. 

Stând în bucătărie în picioare, în capot, s-a aplecat peste chiuvetă privind 
grădina din spate, spoturile care luminau scena feerică de afară. 

A traversat bucătăria, a deschis un bufet şi a scos sticla de coniac. Şi-a 
turnat o porţie dublă, a dus băutura la masă şi s-a aşezat. A luat o înghiţitură 
mare, iar tăria cu care nu era deprinsă a făcut-o să se înece. 

S-a uitat la ceas. Era aproape zece şi jumătate. Era prea târziu ca să sune la 
poliţie? 

Apoi a izbit-o un gând. Era posibil ca dispariţia lui Julian să fie legată de 
Rory? Şi de eliberarea lui David? 

Oare David îl învinuia în vreun fel pe Julian de cele întâmplate? Să se fi dus 
să-l vadă aseară, după ce a fost eliberat? 

Era destul de instabil ca să-l omoare? 

Angelina a scos un țipăt chinuit. 

Era ridicolă? 

S-a ridicat şi a început să umble prin bucătărie. 

Nu. Acum mai puţin de douăzeci şi patru de ore David era reţinut, bănuit de 
crimă. O crimă pe care o recunoscuse el însuşi. 

Şi-a scuturat capul. Uite-o cum stă aici, gândindu-se serios că fostul său soţ 
i-a omorât iubitul. 

Angelina a spălat paharul şi l-a lăsat să se zvânte. A încuiat toate uşile şi s-a 
dus la etaj, mai întâi să vadă ce face Rory, care dormea liniştit. 

S-a aşezat în pat şi a luat cartea, încercând să-şi recapete o oarecare 
aparenţă de normalitate a vieţii dinainte de acest coşmar. 

Însă nu se putea concentra. 


A lăsat cartea din mână şi a rămas culcată, nemişcată, gândindu-se la toate 

posibilităţile. 

Să fie ceva simplu, Julian s-a săturat de situaţia cu Rory şi David şi a hotărât 
s-o părăsească? Poate, însă asta nu explica de ce să-şi părăsească munca şi 
clienţii. 

Nu. 

Să fi avut un accident cumplit pe vremea asta groaznică? Zăcea pe undeva, 
având nevoie de ajutor, dar nefiind în stare să telefoneze? 

Poate. 

Angelina a luat mobilul care stătea pe perna goală de alături şi a mai format 
o dată numărul. 

Nici un răspuns. 

A stins lumina. A doua zi dimineaţă, la prima oră, dacă n-avea nici o veste 
până atunci, avea să sune la numărul pe care i-l dăduse inspectoarea Hunter 


când dispăruse Rory. 


- Intraţi, domnule Frederiks. Sper că n-a fost prea grea călătoria. Sunt 
Thomas Sanders, a zis avocatul, strângând mâna lui Sebastian. 

- Deloc. Îmi face plăcere să vin în oraş din când în când. De fapt, studiile 
pedagogice le-am făcut în Wimbledon, şi uneori mă întreb de ce m-am întors 
în Norfolk, însă, a ridicat Sebastian din umeri, aşa a hotărât soarta. 

- Vă rog să luaţi loc, a arătat Sanders spre un scaun din faţa biroului 
partenerului său. Ceai sau cafea? 

- Cafea ar fi minunat, mulţumesc. 

Sebastian s-a aşezat tăcut, cercetând biroul cu lambriuri frumoase de stejar, 
cu ferestrele georgiene uriaşe care dădeau spre Grosvenor Square. Era uimit 
că un profesor de liceu modest ca Hugh îşi putea permite o firmă de avocatură 
aşa de costisitoare. 

- Aşadar, domnule Frederiks, aţi ştiut că domnul Daneman v-a lăsat o 
moştenire? 

- Deloc. Îl cunosc pe Hugh de treizeci de ani. Mi-a fost profesor la St 
Stephen, apoi, când m-am alăturat corpului didactic, am devenit colegi. 

- Ei bine... Sanders a luat o foaie de hârtie groasă şi şi-a pus ochelarii. În 


afară de manuscrisele lui, care sunt foarte valoroase şi au fost donate la 

British Library, şi încă o moştenire, restul averii vi l-a lăsat dumneavoastră. 

Sebastian a icnit. 

- Mie? De ce? Cu siguranţă are rude care se aşteaptă să-l moştenească. 

- Nu. Se pare cu nu are rude în viaţă. Averea nu este enormă, dar înseamnă 
un apartament în Kensington şi nişte numerar şi poliţe de asigurare, care 
înseamnă cu totul puţin peste două sute de mii de lire sterline. 

Ah, Sophie, pune tava pe birou şi ne servim singuri. 

Sebastian încerca din răsputeri să-şi stăpânească explozia de entuziasm 
inevitabil. A privit cum secretara tânără şi atrăgătoare pune tava pe masă şi 
pleacă. 

- Torn eu, bine? Lapte şi zahăr? a întrebat Sanders. 

- Mulţumesc. Ăăă, a explicat vreodată Hugh de ce îmi lasă mie averea? 

Domnul Sanders i-a dat lui Sebastian cafeaua. 

- Nu. Nu-i treaba mea să întreb de ce. Deşi, cunoscându-l pe Hugh de mai 
bine de treizeci de ani, sunt convins că ultimele sale dorinţe au fost gândite la 
fel de atent ca hotărârile pe care le-a luat în viaţă. 

- Măi, să fie! 

Sebastian a dus ceaşca la buze şi a sorbit cafeaua fierbinte. 

- Ca executor, mă voi ocupa de legalizare. Dacă doriţi, ca să fie simplu, voi fi 
bucuros să vă reprezint. 

- Sunteţi foarte amabil, domnule Sanders. Spuneţi că este un apartament în 
Kensington? 

- Da. S-ar putea să fie închiriat, cu doar câţiva ani rămaşi pe contract. Multe 
apartamente au fost închiriate în anii '60, şi proprietarii nu s-au ostenit să 
reînnoiască acele contracte când ar fi trebuit, dar, dacă doriţi, pot să verific şi 
asta pentru dumneavoastră. 

- Dacă vreţi, domnule Sanders. Nu mă pricep la chestiile juridice. Sunt un 
simplu profesor de liceu care locuieşte într-o casă închiriată. 

Domnul Sanders şi-a dat jos ochelarii. 

- Ei bine, asta trebuie să fie mană cerească pentru dumneavoastră. 

- O, da, cu siguranţă este, a răspuns Sebastian ipocrit. 

- Aveţi familie? 


- Nu. Părinţii mei au murit şi încă n-am izbutit să prind în laţ o femeie ca să- 

mi întemeiez propria dinastie, a rânjit Sebastian. 

- Nu aţi fost adoptat, din câte ştiţi? 

Sebastian s-a încruntat. 

- Nu. Cel puţin, dacă am fost, părinţii nu mi-au spus nimic. 

- Mmm. 

Sanders a sorbit încet din cafea. 

- Oare... sugeraţi că...? 

- Domnule Frederiks, nu sugerez nimic, nu-i treaba mea. Dar, fiind de 
patruzeci de ani în această meserie, de obicei se găseşte o logică în aparenta 
nebunie a unei astfel de situaţii. Oricum, dragul meu, e treaba dumneavoastră 
să aflaţi asta. Eu nu pot să ung decât roţile legii, nu pe cele omeneşti. Acum, 
desigur, vă voi pune totul în scris, dar mă tem că a trebuit să vă înghesui 


printre clienţii de astăzi, aşa că, dacă mă scuzaţi, trebuie să-mi iau rămas-bun. 


Sebastian a plecat din clădire buimăcit. S-a dus direct la cel mai apropiat 
bar şi a dat pe gât un whisky ca să-şi limpezească mintea. 

Oare Sanders încercase să insinueze că Hugh Daneman era... tatăl lui? 

Nu! Cu siguranţă nu! 

Toată lumea ştia că Hugh era un poponar bătrân. Nu era cu putinţă. 

Poate că nu era decât faptul ca bietului Hugh nu-i mai rămăsese nimeni pe 
lume. Sebastian şi-a dat seama că Hugh avusese întotdeauna o atitudine 
paternă faţă de el, chiar şi când era un puşti la şcoală. 

A luat un taxi de pe Liverpool Street. Acum, că avea să fie un bărbat 
înstărit, îşi putea permite din când în când un lux. 

Pe tot drumul cu trenul spre casă a visat cu ochii deschişi, întrebându-se 
dacă acum, că avea nişte fonduri, avea să rămână directorul internatului de la 
St Stephen sau avea să călătorească prin lume... crichet în Indiile de Vest, 
rugby în Noua Zeelandă... I se deschiseseră o mulţime de noi posibilităţi. 

Şi ea? Ce va zice când o să-i spună? Ar însemna că el este, în sfârşit, în 


măsură să-i ofere ceea ce merită? 

Jazz s-a trezit brusc la şase dimineaţa. Uitarea somnului a părăsit-o pe loc şi 
a sărit din pat ca să-şi verifice mobilul, să vadă dacă nu cumva a ratat un apel. 

Nu era nimic, însă inima îi bubuia şi voia să ajungă la spital să-şi vadă tatăl. 
Patrick s-a mişcat pe când ea se îmbrăca la iuţeală şi îşi punea paltonul. 

- Cât e ceasul? a întrebat el somnoros. 

- E trecut un pic de şase. Mă duc la spital. 

- Bine. Ne vedem acolo? 

Ea s-a uitat pe geam. 

- Zăpada se topeşte repede. Acum n-o să ai nici o problemă să ajungi la 
Londra. 

- Jazz! 

Patrick i-a întins mâna. 

Ea nu l-a băgat în seamă. 

- Trebuie să plec. Te sun când aflu cum se simte tata. 

Celestria a zâmbit obosită când Jazz a intrat în secţia de terapie intensivă. 

- Bună, mamă. 

Jazz s-a aplecat să-şi sărute tatăl care dormea. 

- Cum se simte? 

- Bine, e bine, Jazz. Se pare că semnele vitale sunt mult mai stabile şi a 
dormit bine. 

- O, mamă, slavă Domnului! 

Şi-a înghiţit un suspin. 

- Da, slavă Domnului! a repetat Celestria. Încă n-a ieşit din primejdie, dar 
fiecare oră contează. Asistenta a zis că s-ar putea să-i scoată masca mai târziu, 
să vadă dacă poate să respire singur. 

- Ce-ar fi să te duci să iei micul-dejun şi stau eu cu el? 

- Da, mă duc. Acum mă simt destul de încrezătoare ca să plec un pic de 
lângă el. Celestria a făcut semn spre vremea de afară. Şi zăpada se topeşte, ar 
trebui să te poţi întoarce în Norfolk fără mari probleme. 

- Mamă, stau până ce ştiu că tata e bine. Nu mai discutăm, bine? 


- Da, sigur, draga mea, sigur. Nu lipsesc mult. 

Jazz şi-a privit tatăl şi şi-a zis că, într-adevăr, avea o culoare mai bună decât 
cu o zi înainte. Apoi a roşit la gândul că Tom să ştie ce făcea ea în vreme ce el 
se lupta să supravieţuiască. 

Niciodată nu-i plăcuse de Patrick, întotdeauna crezuse că nu e potrivit 
pentru ea şi, fiind Tom, nu se chinuise să ascundă asta. l-a mângâiat blând 
mâna, urându-se pentru faptul că a avut nevoie de noaptea trecută şi a 
savurat-o. A oftat, ştiind că nu există cale de întoarcere pentru ea şi Patrick. 
Dimpotrivă, merita să fie împuşcat pentru că a profitat de ea când era atât de 
vulnerabilă. 

Însă ideea de bază era că ea îl lăsase. 

Jazz a simţit o apăsare pe mână şi a văzut că Tom are ochii deschişi. 

O asistentă s-a apropiat din spate, cu ochii la monitoare. 

- Bună dimineaţa, Tom. Cum se simte pacientul meu preferat? Te-ai 
descurcat bine. 

Jazz şi-a văzut tatăl zâmbind. 

- Atât de bine, încât doctorul zice că îţi poţi da jos masca pentru zece 
minute, dacă promiţi să nu pălăvrăgeşti prea mult cu fiica ta. 

Tom a încuviinţat din cap, iar asistenta i-a scos cu grijă masca. I-a dat lui 
Jazz o cană cu gheaţă. 

- Gura tatălui tău e foarte uscată. Dă-i să sugă puţină gheaţă. 

Jazz a luat un cub de gheaţă şi i-a umezit buzele. 

Tom a gemut de plăcere. 

- Tată, îţi merge atât de bine! 

Jazz a încercat să-şi alunge emoția din voce. 

- Nu-mi vine să cred că sunt încă aici, a hârâit el. Am crezut că Äl de Sus mă 
vrea acolo. 

- Nu, tată, noi te vrem aici, jos. Mama s-a dus să mănânce ceva. Asta arată 
că trebuie să te simţi mult mai bine. Nu s-a dezlipit de tine în ultimele 
optsprezece ore. 

Ochii lui Tom s-au umplut de lacrimi. 

- Spune-i că o iubesc, a şoptit. 

- Poţi să i-o spui tu când se întoarce. Încearcă să nu vorbeşti prea mult 


acum. 

Tom a încuviinţat din cap şi ochii au început să i se închidă din nou. 
Asistenta s-a ivit şi i-a pus masca, iar Jazz a rămas tăcută, privindu-l. 

Când Celestria s-a întors, Jazz i-a spus ce a zis Tom. 

- E minunat că i-au scos masca aia grotescă, chiar dacă numai pentru câteva 
minute. Apropo, Patrick e jos, la cantină. Aşteaptă instrucţiuni, cum a zis el. 

Jazz a simţit cum se înroşeşte. 

- Bine. Atunci mă duc să-l văd, să-i spun să plece. 

- Cred că e foarte bucuros să te aştepte. A zis că ar putea să dea o raită prin 
Cambridge în dimineaţa asta. 


- Nu-i nevoie. S-a ridicat brusc. Mă întorc imediat. 
* 


Patrick stătea la aceeaşi masă ca în ziua precedentă, cu privirea tulbure, 
bând cafea. 

- Să-ţi aduc ceva, Jazz? 

- Nu, mă întorc imediat la tata. Am venit doar să-ţi spun că n-am nevoie să 
zăboveşti pe aici toată ziua. Nu plec până ce medicul specialist nu îl vede pe 
tata şi nu mă convinge că e bine. Pot să-i cer sergentului Miles să vină să mă 
ia. Fără zăpadă n-o să dureze mult. Dar multumesc foarte mult că ai fost cu 
mine ieri. Îţi sunt cu adevărat recunoscătoare. 

Patrick a ridicat spre ea privirea tristă. 

- Jazz, n-am putea măcar să stabilim o întâlnire în care să discutăm ce s-a 
întâmplat astă-noapte? Poate că vorbesc ca o fetişcană, dar a însemnat ceva 
pentru mine, chiar dacă nu şi pentru tine. 

- Te sun mai târziu să-ţi spun cum se simte tata. Putem discuta atunci. Ştia 
că asta sună rece şi pragmatic, dar era singurul fel în care putea să facă faţă. 
S-a aplecat şi l-a sărutat scurt pe obraz. Mulţumesc, Patrick, sincer. 

I-a întors spatele şi a pornit repede spre uşa spitalului. Pe când păşea afară, 
în rafala de aer rece, simţea că are palmele şi fruntea transpirate. 

A găsit o bancă, s-a aşezat, a scos telefonul şi l-a sunat pe Miles. 

- Care e situaţia? a întrebat el imediat, cu tonul pe care Jazz l-a recunoscut 
ca fiind al cuiva care se aşteaptă la veşti proaste. 


- Tata a trecut peste noapte şi în dimineaţa asta se simte un pic mai bine. 

- E grozav! Mă bucur mult pentru tine. 

- Ei bine, mai e drum de parcurs şi nu ştiu sigur când mă întorc, dar aş vrea 
să-mi spui ce progrese aţi făcut. L-aţi găsit pe Millar? 

- Încă nu. Periem oraşul. Sincer să fiu, mă întreb dacă nu cumva a băut până 
n-a mai putut, a căzut în vreun şanţ şi a degerat pe vremea asta groaznică. 

- Dacă e aşa, o să-l găsiţi azi, că se topeşte zăpada. Ai reuşit să obţii o copie 
după testamentul lui Hugh Daneman? 

- Da. Am vorbit cu avocatul din Londra şi mi l-a trimis prin fax. E o mare 
surpriză. I-a lăsat totul, în afară de o mică parte, lui Sebastian Frederiks, 
directorul internatului din St Stephen. 

- Chiar? 

Jazz ştia că va trebui să digere informaţia până să capete sens. 

- Nu doar atât, dar Daneman şi-a schimbat testamentul acum mai puţin de o 
lună. Înainte de asta, aproape întreaga avere fusese lăsată celor de la British 
Library. Mai sunt nişte bani lăsaţi lui Jenny Colman, secretara directorului 
şcolii. Vrei să mă duc să vorbesc cu domnul Frederiks? Să încerc să aflu mai 
multe? 

- Cu siguranţă. Ar putea să fie o coincidenţă faptul că Daneman şi-a 
schimbat testamentul atât de recent. Unii oameni sunt obsedaţi de testament 
şi îl schimbă tot timpul. Avocatul a putut să arunce vreun pic de lumină asupra 
subiectului? 

- L-am întrebat, fireşte, de ce a crezut că testamentul trebuie să fie 
schimbat. A zis că nu ştie şi nu era treaba lui să întrebe. Totuşi, s-a încumetat 
să afirme că, după părerea sa profesională, de obicei există o logică în spatele 
a ceea ce pare nebunie. A presupus că domnul Frederiks este fie un prieten 
apropiat, fie o rudă. 

- A venit de la laborator raportul despre fişa medicamentelor? 

- Da. Şi medicamentul care a fost acoperit cu bandă corectoare era aspirină. 
Ai avut dreptate. 

- Şi cum s-a înţeles Issy ieri cu Rory? 

- Se pare că a mers bine. Merge iar să-l vadă în dimineaţa asta, şi ştiu că e 
nerăbdătoare să vorbească şi cu tine când ai un pic de timp. Cam la tanc a 


venit zăpada asta. 

- Zău, de ce? 

A fost o mică tăcere înainte ca Miles să răspundă. 

- Doar că a fost bine să ai companie. 

- Acum mă întorc în salon şi de îndată ce vorbesc cu medicul specialist voi 
şti mai multe despre momentul în care pot să mă întorc şi o să te sun atunci. 
Oricum, aş vrea să vii să mă iei. Aş vrea şi ca Issy să mai stea un pic pe acolo 
ca să putem discuta, dar spune-i că o să vorbesc cu ea la prânz. 

- Oricum are de gând să petreacă noaptea aici. 

- Zău? Sunt surprinsă. Credeam că Issy detestă tot ce are de-a face cu 
provincia. Trebuie să fie farmecul tău fatal, Miles. Vorbim mai târziu. 

Jazz dădea să închidă telefonul ca să se întoarcă în spital, când a sunat. Nu 
era un numar cunoscut. 

- Inspectoarea Hunter. 

- Da, bună ziua, doamnă inspectoare Hunter, sunt Angelina Millar. Îmi pare 
foarte rău că vă deranjez, dar... ăăă... partenerul meu, Julian, se pare că a 
dispărut. 

Tot ce-i mai lipsea acum lui Jazz era o femeie nevrozată al cărei iubit îi 
dăduse papucii pe şest. 

- A dispărut? Sunteţi sigură? 

- Da. N-a mai dat nici un semn deja de două zile, de marţi seara. Ieri n-a 
ajuns la birou - e avocat, ştiţi, şi secretara n-are nici o veste de la el. Nu 
răspunde la mobil şi nu e în apartamentul său. 

- Înţeleg. Jazz abia aştepta să se întoarcă înăuntru. Mă tem că pe moment 
sunt foarte ocupată, doamnă Millar, dar vă dau numărul sergentului meu, 
poate vă ajută el. Aveţi la îndemână creion şi hârtie? 

- Da. 

Jazz i-a dictat numarul lui Miles. 

- Vă mulţumesc, doamnă inspectoare Hunter. Poate credeţi că sunt proastă, 
şi poate chiar sunt, dar nu-i deloc stilul lui Julian. E atât de pedant în privinţa 
programărilor, şi secretara lui a zis că nu s-a mai întâmplat ca Julian să nu 
vină la birou când ştia că are clienţi programati. 

- Zăpada de ieri a fost groaznică. Aţi sunat la spitale? 


- Da, şi n-a fost internat nicăieri în zonă cineva care să se potrivească 

descrierii lui. 

- Ei bine, sunaţi-l pe sergentul Miles şi sunt sigură că va putea să vă ajute. 
Acum chiar trebuie să închid, doamnă Millar. Mult noroc! 

Jazz a închis mobilul înainte să apuce să sune iar şi s-a întors în spital, cu 


gândurile concentrate asupra tatălui. 


Sebastian Frederiks dormea dus când a auzit că sună mobilul. Deşteptătorul 
încă nu sunase, însă camera era scăldată în lumina albă, blândă, pe care doar 
reflectarea din zăpadă o poate da. 

A întins mâna spre comutator şi a aprins lumina, dar nu la timp ca să 
răspundă la telefon. S-a uitat la ceas. Era şase şi jumatate. A sărit din pat şi l-a 
cuprins tremuratul, lucru surprinzător. De obicei, Fleat House era nefiresc de 
caldă, mai degrabă supraîncălzită, ca un spital. 

A umblat prin încăpere, încercând să-şi găsească mobilul. A dat de el în 
buzunarul hainei şi în clipa aceea a auzit semnalul că are un mesaj vocal. A 
format numărul, a sărit înapoi în căldura pilotei şi a ascultat. 

„Bună, dragul meu, eu sunt. Voiam să dau de tine înainte să pleci la lucru. 
Aş vrea să te văd în seara asta, dacă reuşeşti. O să fiu aici toată seara, aşa că 
n-are importanţă la ce oră. Sună-mă când poţi. Te iubesc.“ 

Sebastian s-a lăsat la loc pe pernă, întrebându-se cum s-ar putea elibera în 
seara aceea. Funcţia de director de internat îi ocupa tot timpul. N-avea cum să 
aibă o viaţă personală. Era de serviciu douăzeci şi patru de ore pe zi în timpul 
trimestrelor, iar acum, că Hugh nu mai era, nici măcar n-avea cine să-i ţină 
locul până nu era numit altcineva. Deocamdată umplea golul James Cox, elev 
în ultimul an, dar Sebastian n-avea cum să lase un elev de optsprezece ani să 
răspundă singur de internat. 

S-a rugat la Dumnezeu să-i vină mai repede moştenirea, ca să poată începe 
să facă planuri de viitor. 

Ei încă nu-i spusese, vrând să păstreze vestea pentru când vor putea să 
petreacă un timp împreună, să o savureze. N-avea să mai fie un sărăntoc, şi se 
întreba dacă asta avea să schimbe în vreun fel dinamica. Lucrul cel mai 
important era că el avea să aibă autonomia de a lua hotărârile necesare 


pentru amândoi, o poziţie pe care n-ar fi crezut-o posibilă acum câteva zile. 

Sebastian şi-a îngăduit să zâmbească. Dintr-o situaţie aparent imposibilă, 
acum amândoi erau în poziţia de a merge mai departe. 

Deşteptătorul a început să sune, luându-l prin surprindere. S-a aplecat şi l-a 
oprit, a dat deoparte pilota şi s-a dus la duş. 

A ţipat, protestând şocat când l-a izbit un jet de apă ca gheaţa, dându-i piele 
de găină. A bâjbâit la robinet, descoperind că este dat deja la căldura maximă. 
A păşit afară, a luat un prosop şi a aşteptat câteva secunde, încercând apa cu 
vârful degetelor ca să vadă dacă se încălzeşte. 

Nu s-a încălzit. 

- La dracu'! a mârâit Sebastian. 

Era clar că instalaţia avea o problemă. 

S-a îmbrăcat cât de repede a putut, a luat telefonul şi l-a sunat pe Bob de la 
întreţinere. N-a fost surprins că Bob încă nu ajunsese, aşa că l-a sunat acasă şi 
a răspuns nevasta. 

Evident, Bob era încă în pat. Avea vocea împleticită, dar a promis că ajunge 
acolo cât de repede poate. 

- Probabil a plesnit o ţeavă, a mormăit el. În dimineaţa asta a început 
dezgheţul. 

Sebastian a gemut. Şaptezeci de băieţi care nu pot face duşul de dimineaţă, 
duhnind, şi înfriguraţi, şi plângându-se. 

A format numărul ei şi ea a răspuns imediat. 

- Bună, iubito, eu sunt. Ce faci? 

- Eu... A fost o pauză în care ea s-a gândit la răspuns. Sunt bine. Foarte 
bine. 

- Ce faci aici? Nu te aşteptam decât în weekend. 

- Aşa-i, dar hai să zicem că am schimbat brusc planul. 

- Cât timp stai? 

- Despre asta vreau să vorbesc cu tine diseară. 

- Bine. Ascultă, avem aici o mică criză pe care trebuie s-o rezolv. Trebuie să 
te sun mai târziu, dar sper că pot să ajung în jurul orei opt, doar pentru o oră, 
mă tem, dar e mai bine decât deloc. Sebastian a tăcut un pic. De fapt, şi eu am 
nişte veşti pentru tine. 


- Veşti bune? 

- Da, s-a nimerit să fie foarte bune. 

- Ei bine, eu am cu siguranţă veşti pentru tine. 

Sebastian îi auzea zâmbetul din voce. 

- Atunci rămâne ora opt dacă nu te mai sun. Acum trebuie să plec. La 
revedere, iubito! Ne vedem mai târziu. 

Sebastian a închis telefonul, l-a pus în buzunarul pantalonilor şi s-a dus să 


anunţe trei etaje de dormitoare de lipsa apei calde din Fleat House. 


- Atunci eu plec să mă văd cu tânărul Rory, a zis Issy când Miles a apărut la 
recepţia hotelului. 

- Te duc eu cu maşina. Tocmai m-a sunat Angelina Millar. Se pare că iubitul 
ei s-a vârât în gaură de şarpe. 

- Deci tot n-a apărut? Era foarte îngrijorată când am văzut-o ieri. 

Issy l-a urmat pe Miles afară din hol şi pe stradă, care era alunecoasă de la 
zăpada topită şi inundată de pârâiaşe. 

- N-a prea avut noroc cu bărbaţii din viaţa ei, nu? Fostul soţ şi iubitul ei sunt 
acum pe lista dispăruţilor. Nu crezi...? 

- Mă îndoiesc că are de-a face cu cazul nostru, nu ştiu cum ar putea să aibă, 
dar nu strică să merg să vorbesc cu ea. 

Miles a deschis portiera pasagerului, ca Issy să poată păşi peste băltoace şi 
să urce în maşină. 

- Totuşi, e cam ciudat ca el să dispară când s-au întâmplat toate astea, nu-i 
aşa? a întrebat Issy când au pornit. 

- Cu siguranţă este, dacă a dispărut. Nu-i genul meu doamna Millar. Pariez 
că te cicăleşte tot timpul, te pune să-ţi ridici prosoapele ude de pe podea şi îţi 
calcă chiloţii şi şosetele. 

- Aşadar, care este genul tău, scumpete? Mâna lui Issy s-a furişat pe coapsa 
lui Miles. 

El i-a îndepărtat-o cu blândeţe. 

- Fii cuminte! Sunt la volan! Miles a virat la dreapta şi a intrat pe aleea 
casei Angelinei Millar. Cât timp crezi că stai cu Rory? 

- Cât e nevoie, a ridicat din umeri Issy. 


Miles a coborât din maşină şi s-a dus să deschidă portiera pasagerului. 

- O să vorbesc repede cu doamna Millar, apoi trebuie să fug la St Stephen. 
Poţi să ajungi singură înapoi la secţie? 

- Presupun că da, a strâmbat din nas Issy. Tare mai urăsc să merg pe jos. 

Miles i-a tras o pălmuţă peste fund. 

- Nu-ţi strică puţină mişcare, a tachinat-o în vreme ce mergeau spre uşa 
casei. 

Issy a sunat şi Angelina, palidă, le-a deschis imediat. 

- Intraţi, a zis cu voce stinsă. Rory e sus, în dormitorul lui. 

- Bine. Să mă duc acolo? 

Angelina a încuviinţat din cap. 

- Dacă vrei. E a doua uşă pe stânga. 

- Ne vedem mai târziu, Miles, a strigat Issy pe când urca bocănind pe 
trepte. 

Angelina l-a condus pe Miles în bucătărie. S-a dus la sobă şi a pus automat 
ceainicul pe foc. 

- Cafea? 

- Dacă faceţi pentru dumneavoastră. Miles şi-a tras un scaun şi s-a aşezat. 
Aveţi veşti? 

Angelina a clătinat din cap. 

- Nimic. Am încercat la toate numerele lui şi Stacey tocmai a sunat să spună 
că el n-a venit nici azi la birou şi... Vocea i s-a stins şi a început să plângă. Îmi 
pare rău, dar n-am prea dormit în ultimele zile dintr-un motiv sau altul. 

- Normal că n-aţi dormit. Dar nu vă îngrijoraţi, o să facem tot ce ne stă în 
puteri ca să vi-l găsim pe Julian. A zâmbit încurajator când Angelina i-a pus în 
faţă o cană cu cafea. Mulţumesc. Fără lapte. Deci spuneţi-mi exact unde era 
Julian, şi la ce oră, când aţi vorbit ultima oară? Angelina a repetat ultima lor 
discuţie cât de bine a putut. 

- Aşadar (Miles a sorbit din cafea), Rory nu l-a întâlnit niciodată pe Julian? 

- Nu. Am crezut că e cel mai bine, în situaţia de faţă, ca Rory să se deprindă 
cu faptul că tatăl său nu e acasă înainte să i-l prezint viitorului tată vitreg. 

- Prin urmare, dumneavoastră şi Julian urmează să vă căsătoriţi? 

- Aveam de gând să ne anunţăm logodna la vară, când Julian va sărbători 


împlinirea a patruzeci de ani. 

Lacrimile i-au înţepat din nou ochii. 

- Eram aşa de încântată de asta! Începusem să iau legătura cu o mulţime de 
vechi prieteni de-ai lui de la St Stephen şi... 

- Logodnicul dumneavoastră a învăţat la St Stephen? 

- Da. Şi e o coincidenţă că a fost tot în Fleat House, deşi Rory urma să 
meargă acolo dinainte să-l cunosc pe Julian. 

- Aha. Şi cine sunt vechii lui prieteni? 

Angelina a înşirat numele pe care şi le amintea din mesajele trimise pe site. 

- Şi, desigur, Julian îl cunoaşte pe Sebastian Frederiks, care este acum 
directorul internatului lui Rory, a zis Angelina cu o umbră de zâmbet. Ce mică 
e lumea! 

- În ţara asta, cu siguranţă pare să fie. Deci ce părere are Julian despre 
faptul că e pe cale să devină tatăl vitreg al unui copil pe care nu l-a întâlnit 
niciodată? 

- Cred că e neliniştit, evident, dat fiind că n-a avut niciodată copii. Dar ştia 
de la bun început că Rory vine la pachet. Vom merge toţi trei la schi în vacanţa 
de la jumătatea trimestrului. Julian crede că ar putea fi o modalitate bună de a 
se împrieteni cu Rory. 

- Şi ce părere a avut Julian despre faptul că fostul dumneavoastră soţ a 
mărturisit că l-a omorât pe Charlie Cavendish? 

- A fost şocat, ca noi toţi, a ridicat Angelina din umeri. Dar nu cine ştie ce 
surprins. Ştia cât de instabil este David. 

- Ştie că David a fost eliberat fără să fie pus sub acuzare? 

- Detective Miles, n-am mai vorbit cu el de când mi-a spus asta Issy. 

- Nu, sigur că nu. Doamnă Millar, ultima dată când l-aţi văzut pe Julian a 
făcut sau a spus vreun lucru care să vă indice că ceva nu-i în ordine? 

Angelina a oftat. 

- Nu. Nu era prea fericit că trebuie să stea în apartament din cauză că Rory 
era acasă. l-am propus să merg aseară în Norwich să-l văd şi să comandăm 
ceva de mâncare. 

- Îmi puteţi da adresa apartamentului şi o cheie? O să pun pe cineva să 
meargă să vadă, a spus Miles. 


- Secretara lui a fost deja acolo şi nu era nici un semn că ar fi plecat brusc. 

Şi apoi, chiar nu-i stă în fire lui Julian să facă ceva impulsiv, ca să nu mai 
vorbim să nu anunţe la birou. Am sunat la toate spitalele din zonă şi n-au 
internat în ultimele două zile pe nimeni care să se potrivească descrierii lui. S- 
a uitat la Miles disperată. Pur şi simplu, a dispărut. 

- Dacă îmi puteţi da o fotografie, o să-l pun pe lista noastră de persoane 
dispărute. 

- E tot ce puteţi face? 

- Aşa cum spuneam, o să-i cercetăm apartamentul, o să mergem la birou, 
dar... Miles a ridicat din umeri. E adult şi nu lipseşte decât de două zile. În 
afară de cazul în care există vreo dovadă care să sugereze altceva, trebuie să 
presupunem că, din motive pe care le ştie doar el, a hotărât să se ducă 
undeva. 

- Cum rămâne cu... Angelina a tăcut un pic. ...fostul meu soţ? Îl ura pe 
Julian. Acum vreo săptămână eram în oraş şi David l-a ameninţat pe Julian că 
îl omoară. Au fost o grămadă de martori şi... David a fost eliberat marţi seara, 
şi atunci a fost ultima oară când am vorbit cu Julian, şi... 

- Vă înţeleg, a intervenit Miles. Dar încercaţi să nu vă faceţi griji. Mă 
îndoiesc că ar fi vreo legătură. Doar aţi spus cu gura dumneavoastră că 
domnul Millar nu e un om violent. Acum va trebui să mă scuzaţi, dar am altă 
întâlnire. 

S-a ridicat în picioare. 

- Încercaţi să vă păstraţi calmul. Sunt sigur că există o explicaţie logică 
pentru faptul că Julian nu se arată. 

- Sper să aveţi dreptate. Cu toate celelalte întâmplate, pur şi simplu pare o 
coincidenţă prea mare. 

Angelina a scos din poşetă cheia apartamentului lui Julian şi i-a dat-o. 

- O să facem tot ce putem ca să-l găsim. Bun, acum plec. Issy o să ajungă 
singură înapoi la secţie. Ţinem legătura dacă apar noutăţi. 

Angelina l-a condus la uşă. 

- Vă mulţumesc că aţi venit. 

- Pentru puţin. La revedere, doamnă Millar! 

Afară, Miles a scos mobilul şi l-a sunat pe sergentul Roland ca să-l întrebe 


dacă au vreo veste despre David Millar. 

Sebastian a ridicat privirea de la mormanul de hârtii de pe birou când a 
intrat Bob. 

- Bine, domnule Frederiks, ţeava aia a fost reparată. Nu trebuie decât să 
dau o fugă în pivniţă să pornesc iar boilerul, şi o să fie bine. 

Faţa rumenă a lui Bob era şi mai aprinsă decât de obicei. 

- Bine. Ai cheia? 

- Da, o am, mulţumesc, domnule Frederiks. 

Bob a ieşit şi a pornit pe coridorul din spate. A descuiat uşa pivniţei, a 
aprins lumina şi a coborât greoi treptele inegale. Erau depozitate acolo 
valizele băieţilor, locul ideal în care să stea, cald şi uscat. Când a ajuns pe 
ultima treaptă, Bob a tras brusc aer pe nas. 

Nu era copleşitoare, dar a recunoscut duhoarea de descompunere. 

- Un afurisit de şobolan a intrat aici, probabil, a bodogănit el, cu ochii spre 
podea ca să vadă căcărezele doveditoare. 

S-a uitat pe după vraful de valize şi n-a văzut nimic. A adulmecat iarăşi. Aici 
mirosul era mai puternic. S-a aplecat şi s-a lăsat condus de nas. Mirosul părea 
să vină dintr-una dintre valize, al cărei capac nu era închis de tot. 

- Să nu zici că blestemaăţia aia a intrat acolo. Bietul băiat, o să facă o criză 
când o s-o deschidă. 


Bob a prins încuietoarea de alamă şi a ridicat capacul. 


Sebastian Frederiks a tresărit la birou auzind cum răcnetul unui bărbat 


sparge tăcerea din clădire. 

Jazz şi Celestria au ridicat privirea, neliniştite, când doctorul Carlisle s-a 
aşezat în faţa lor în sala de aşteptare pentru rude. 

- Veşti bune, a zâmbit el, Tom reacţionează la tratament. În nici un caz n-a 
ieşit încă la liman, însă fluidul este eliminat din plămâni, iar tensiunea e mai 
bună, ceea ce înseamnă că inima pompează mai eficient decât ieri. Aş spune 
că prognoza este mult mai optimistă astăzi şi, dacă va continua să reacționeze, 
în vreo două zile îl putem muta de la terapie intensivă. 

Celestria a strâns mâna fiicei şi a zâmbit, uşurată. 

- Sunt veşti minunate, nu-i aşa, scumpa mea? 

Jazz a încuviinţat din cap. 

- Absolut. 

- Cu toate acestea, trebuie să vă avertizez că, dacă îşi revine complet, pe 
viitor va trebui să aibă extrem de multă grijă de el. Muşchiul cardiac a fost 
foarte vătămat de acest al doilea atac şi slăbit considerabil. Prin urmare, în 
ceea ce priveşte situaţia pe termen lung... 

- Vă rog, haideţi doar să-l scoatem cu bine din asta şi să ne facem griji 
pentru viitor când o să fie cazul, i-a tăiat vorba Celestria, nedorind să lase 
nimic să strice veştile bune. 

- Desigur, a încuviinţat din cap medicul specialist. Sunteţi foarte înţeleaptă 
să luaţi lucrurile aşa cum vin, zi după zi. 

- Prin urmare, nu mai este în pericol imediat? a întrebat Jazz. 

- La pacienţii atât de bolnavi ca Tom nu există garanţii, însă cu siguranţă se 
îndreaptă în direcţia bună. 

Carlisle s-a ridicat. 

- Pe mâine. 

După ce doctorul a ieşit, Jazz şi-a îmbrăţişat mama. 

- Of, Doamne, am fost aşa de speriată că o să-l pierdem! 

- Ei bine, e încă aici şi luptă. Celestria a mângâiat-o pe păr. Şi cred că ai 
face bine să te întorci în Norfolk. 

- Mă duc jos să vorbesc cu Miles, dar, în afară de cazul în care trebuie să 


plec, aş prefera să stau aici. 

- Dacă asta e de vreun ajutor, instinctul îmi spune că tatăl tău o să-şi 
păcălească din nou Creatorul. Oricum, du-te să telefonezi, iar eu mă duc să-l 
văd pe Tom şi să-i spun ce mare vedetă îl crede doctorul. Celestria a zâmbit, a 
cuprins faţa fiicei sale în căuşul palmelor şi a sărutat-o pe frunte. Ce m-aş face 
fără tine, scumpa mea? Îţi mulţumesc că eşti aici. 

- Nu te prosti, mamă! Mă întorc într-o clipă. 

Jazz a coborât în grabă scările şi a ieşit din spital. Când a deschis mobilul, a 
văzut că are un mesaj de la Miles. 


I-a pierit tot sângele din obraji când a ascultat mesajul. 


Issy savura un bol cu excelenta supă de găină a Angelinei când i-a sunat 
mobilul. 

- Scuză-mă, i-a spus Angelinei şi a răspuns. 

- Eşti încă acasă la Millar? 

Era Miles. 

- Da. Tocmai voiam să mă întorc la secţie. 

- Poţi vorbi? Fără să fii auzită? 

- Stai un moment. Issy auzea încordarea din vocea lui Miles. S-a ridicat 
greoi de pe scaun. Scuze, e şefu' la telefon, a mimat spre Angelina, apoi a ieşit 
din bucătărie şi s-a dus în salon. Bine, spune. 

- Tocmai a fost descoperit cadavrul lui Julian Forbes într-o valiză aflată în 
pivniţă la Fleat House. 

Issy şi-a pus automat palma peste gură. 

- Dumnezeule mare! Cine l-a găsit? 

- Îngrijitorul. A trebuit să pornească din nou boilerul în această dimineaţă. A 
fost un noroc, de fapt. Dacă nu crăpa o ţeava, cadavrul ar fi putut să stea 
acolo până la Paşti, când băieţii au nevoie de valize ca să se ducă acasă în 
vacanţă. 

- De cât timp e mort? 

- De vreo două zile, aş zice, însă criminaliştii sunt pe drum încoace. 

- Angelina o să-şi iasă din minţi, sărmana. 

- Cred şi eu. Issy, am nevoie de o favoare. Poţi să stai acolo deocamdată? 


Eşti în perfectă siguranţă - am pus un agent în faţa casei când am aflat că 

Millar s-a dat la fund, dar nu vreau ca Angelina sau Rory să iasă din casă pe 
moment. Am sunat-o pe Jazz şi ajunge aici peste o oră. 

- Soţul Angelinei a apărut? 

- Nu. Vrei, te rog, să te asiguri că toate uşile sunt încuiate, pentru cazul în 
care David Millar e pus pe rele şi hotărăşte să-i facă o vizită fostei soţii? 

- Mă îndoiesc că o să facă asta, dar da. 

- Ştiu că te îndoieşti, Issy, dar Millar a fost eliberat cam în acelaşi timp în 
care doamna Millar a vorbit ultima dată cu Julian Forbes. Şi de atunci încoace 
n-a mai apărut. 

- Dat fiind că n-am nici un chef să-i mănânc posteriorul mătuşii Madge, 
trebuie să cred că e o simplă coincidenţă, a mormăit Issy. Mai ales că am 
noutăţi despre Rory. 

- Te sun de îndată ce se întoarce Jazz, dar pe moment nu spune nimic. 

- O să fac conversaţie cât mai politicoasă şi interesantă. 

- Mulţumesc, scumpete. Îmi pare rău că te târăsc în asta. 

- E în ordine. O să mă întorc în oraş ca să găsesc un pic de linişte. La 
revedere! 


Issy şi-a lipit pe faţă un zâmbet şi s-a întors încet în bucătărie. 


Jazz a reuşit să-l prindă pe Patrick tocmai când era pe cale să intre pe A14 
ca să se întoarcă la Londra. A luat-o din faţa spitalului şi au pornit în viteză 
spre Norfolk. 

Jazz a petrecut cea mai mare parte a călătoriei vorbind la telefon cu Norton. 

- Nu-i o situaţie bună, Hunter. Am trimis deja o echipa de criminalişti, dar e 
evident că o să ai nevoie de întăriri. Ai la faţa locului, în mod convenabil, ca să 
zicem aşa, un detectiv foarte experimentat. Chestia este, poţi să lucrezi cu el? 

Jazz ştia că oricum o dă, tot prost iese. Dacă zice „nu“, Norton ar considera 
că asta este culmea lipsei de profesionalism; „da“ însemna că e condamnată 
să lucreze cu Patrick până la rezolvarea cazului. 

N-avea de ales. 

- Da, domnule. Desigur, a răspuns tăios. 

- Bine. Am luat legătura cu cei din King's Lynn şi îţi trimit câţiva agenţi 


chiar în vreme ce vorbim. Cel puţin pot să asigure prezenţa la şcoală. 

- Tocmai voiam să ajung la asta, domnule. O închid imediat? Sergentul Miles 
a evacuat Fleat House şi băieţii sunt puşi pe moment în alte dormitoare. Dar 
în clipa în care se va auzi de această a treia moarte, care, din cât mi-a spus 
Miles, este fără umbră de îndoială crimă, o să fie panică totală. 

- Ajungi întâi acolo, apoi vedem. Sună-mă după ce ai fost la locul crimei. 

- Aşa o să fac, domnule. 

A închis telefonul şi a rămas cu ochii în depărtare. 

- Eşti bine? 

Patrick a pus mâna peste a ei. Jazz şi-a tras-o. 

- Da, da, sunt bine. 

- Eşti sleită de puteri, Jazz, nu uita asta. Ce-i drept, ai trecut prin două zile 
tare grele. 

- Zău, sunt bine, a repetat ea aspru, mândria arătându-şi colții. Mă pot 
descurca perfect. 

- Ştiu că poţi, Jazz. Şi accept faptul că să lucrezi cu mine este ultimul lucru 
pe care îl aveai în gând. 

- Mai ales că acum tu eşti superiorul, în urma promovării, a mormăit Jazz. 

- Uite ce-i, jur că n-o să te calc pe bătături. Poţi să mă pui la curent cu faza 
în care aţi ajuns cu 

investigația? 

Ea a strâns din dinţi. 


- O să mă străduiesc. 


Până să ajungă la Foltesham, Patrick cunoştea amănuntele de bază ale 
situaţiei. 

- Din ce mi-ai spus, nu pricep în ruptul capului care e legătura cu Julian 
Forbes. În afară de cazul în care tu şi Issy v-aţi inşelat şi David Millar chiar a 
luat-o razna cu totul, a presupus Patrick. 

Jazz a deschis gura să răspundă, însă Patrick a oprit-o. 

- Nu, Jazz, nu te critic. Faptele nu se potrivesc cu analiza caracterului, dar, 
ce-i drept, el are motiv atât pentru puştiul ăla, Cavendish, cât şi pentru iubitul 
fostei sale neveste. 


- Însă, cu toate că asta ar lega moartea lui Charlie - Millar l-a ucis din cauză 

că îi hărţuia fiul — şi a lui Julian - Millar îl ura din cauză că era iubitul soţiei 
lui -, Hugh Daneman rămâne pe dinafară, a oftat Jazz. 

- Parcă ai zis că a fost o sinucidere curată? Nu-i nevoie să fie implicat. 

- Dar există o legătură cu Charlie; cu mulţi ani în urmă, Hugh Daneman a 
fost iubitul unchiului său. 

- Păi, asta nu-i o pură coincidenţă? Norfolk fiind un loc atât de mic şi aşa 
mai departe? 

- Poate, dar trebuie să cercetez. Mama iubitului mort al lui Daneman încă 
mai trăieşte. Se pare că e foarte fragilă, dar poate că aruncă o lumină asupra 
celor întâmplate demult. Şi asupra felului în care ar putea fi legate de cele 
întâmplate acum. 

Când Patrick a ajuns la şcoală, Jazz a văzut banda galbenă a poliţiei care 
înconjura Fleat House. 

- Bun, hai să mergem, a zis ea şi a ieşit din maşină. 

Înainte ca Jazz să poată face mai mult de doi paşi, directorul şcolii era lângă 
ea. 

- Slavă Domnului că sunteţi aici! S-a dezlănţuit tot iadul! Peste tot mişună 
poliţişti, băieţii se întreabă ce se petrece şi în orice moment pot să-şi sune 
părinţii. Ştiu că o să trebuiască să închideţi şcoala, să o evacuaţi şi apoi mai e 
şi presa... Dumnezeule, asta o să ne termine! 

Robert Jones era înnebunit. 

- Vă înţeleg panica, domnule director. Şi nu este un scenariu bun, a fost de 
acord Jazz. Evident trebuie să vorbim, dar mai întâi lăsaţi-mă să mă uit la locul 
crimei, să-mi fac o imagine exactă despre cele întâmplate. El este inspectorul- 
şef Coughlin, care se află aici ca să ne ajute să rezolvăm situaţia cât de repede 
putem. Vreţi să veniţi cu noi la Fleat House sau preferaţi să aşteptaţi în 
cabinetul dumneavoastră? 

Directorul arăta ca şi cum era gata să se prăbuşească. 

- Nu, nu. Vă aştept în cabinet. 

Apoi s-a răsucit şi aproape că a luat-o la fugă spre sanctuarul clădirii 
principale a şcolii. 

Jazz şi Patrick au traversat peluza capelei, încă acoperită de mormane de 


zăpadă care se topea. 

Sergentul Roland îi aştepta la intrarea în Fleat House, arătând plin de sine. 

- Oamenii mei au închis cladirea şi nimănui nu i s-a mai îngăduit să intre de 
când am fost chemaţi la faţa locului. Băieţii au fost evacuaţi şi numai domnul 
Frederiks, îngrijitorul care a găsit cadavrul şi sergentul dumneavoastră, Miles, 
vă aşteaptă în biroul domnului Frederiks. 

- Mulţumesc, Roland. Jazz a încuviinţat din cap. Vreo veste despre Millar? 

- Nimic, doamnă. Pare că s-a evaporat. 

- Sunt inspectorul-şef Coughlin. Patrick i-a întins mâna sergentului Roland, 
care i-a strâns-o agitat. Pune toţi oamenii tăi liberi să-l caute, Roland. Trebuie 
să dăm de el. 

Jazz l-a condus pe Patrick pe coridor spre birou. 

Miles, Sebastian Frederiks şi un bărbat mai în vârstă în salopetă cafenie 
stăteau acolo, încordaţi. 

- Bună dimineaţa tuturor, a zis Jazz, apoi l-a prezentat pe Patrick 
îngrijitorului şi lui Frederiks. Aşadar, dumneavoastră aţi găsit cadavrul, 
domnule, ăăă...? a întrebat Jazz. 

- Bob Gilkes. Da. A crăpat o ţeavă şi boilerul s-a oprit. A trebuit să merg 
acolo, jos, să-l pornesc iar, am mirosit ceva ciudat şi... Bărbatul a înghiţit în 
sec. Atunci am găsit aia... pe el. 

- Am auzit răcnetul lui Bob şi am dat fuga în pivniţă să văd care este 
problema. Şi am putut să-l identific, a explicat Frederiks. 

- Aşadar, îl cunoşteaţi? a întrebat Jazz. 

- Printr-o coincidenţă, da, cu toate că nu l-am văzut de mulţi ani. Era cu un 
an mai mare decât mine aici, la St Stephen. Am ştiut imediat că este Julian. 
Bietul om! Încă nu-mi vine să cred. 

Frederiks a clătinat din cap. 

- Deci de cât timp nu l-aţi mai văzut? 

- Poate de cincisprezece ani? a ridicat el din umeri. Amândoi am mers la 
facultate, apoi o vreme am fost în Londra împreună. Ne-am întâlnit de câteva 
ori la o bere, apoi eu m-am întors în Norfolk şi el a rămas la Londra. Am auzit 
că s-a întors de curând în Norfolk, dar nici unul dintre noi n-a făcut vreun 
efort ca să ne întâlnim. Ştiţi cum e. Jazz a văzut că Bob Gilkes e cam verde la 


faţă. 

- Bob, du-te acasă. Culcă-te un pic. Lasă-i numărul de telefon detectivului de 
la uşă, pentru cazul în care trebuie să mai luăm legătura cu tine. 

- Mulţumesc, doamnă. 

Bob s-a ridicat în picioare, recunoscător. 

- Şi, după cum sunt sigură că ţi-a spus sergentul Miles, vreau să nu 
pomeneşti deocamdată nimănui de această descoperire. Nu vrem să-i speriem 
pe elevi, sau pe profesori, până ce nu ne dăm seama ce anume s-a întâmplat 
acolo, jos. 

- Sigur. N-o să-i zic nici nevestei, jur. 

- Mulţumesc, Bob. 

Jazz a aşteptat până ce omul a ieşit din încăpere, apoi s-a răsucit spre 
Frederiks. 

- Domnule Frederiks, ştiaţi că Julian avea să fie foarte curând tatăl vitreg al 
lui Rory Millar? 

Frederiks părea sincer surprins. 

- Nu, n-am ştiut. Nu l-am văzut niciodată cu Rory. Nici măcar n-am ştiut că 
doamna Millar are un partener. Cu siguranţă Rory nu l-a pomenit niciodată. 

- Rory nu ştia că mama lui are o relaţie. Doamna Millar ţinea foarte mult ca 
Rory să aibă timp să se împace cu divorţul înainte să-l aducă în viaţa lor pe 
Julian, a explicat Jazz. 

S-a auzit un ciocănit în uşă şi a apărut sergentul Roland. 

- A sosit echipa de criminalişti de la Londra, doamnă. Descarcă acum 
echipamentul. 

- Mulţumesc. Spune-le că ajung în cinci minute, a încuviinţat ea din cap. 
Întorcându-se spre Frederiks, a zis: Am auzit că tocmai aţi primit nişte bani, 
domnule Frederiks. 

Sebastian şi-a înălţat o sprânceană şi şi-a făcut de lucru, agitat, cu inelul de 
aur cu pecete de pe degetul mic. 

- Da. Nu mi-am dat seama că e o informaţie publică. 

- Nu este, dar în situaţia de faţă am fost interesaţi de persoanele cărora le-a 
lăsat averea sa domnul Daneman. Evident, eraţi apropiat de el? 

Sebastian a ridicat din umeri. 


- Nu destul ca să cred că mi-ar lăsa cea mai mare parte din averea lui. 

Sincer să fiu, am fost foarte surprins. În mod plăcut, fireşte. 

- Nu ştiaţi că sunteţi în testament, domnule Frederiks? a intervenit Patrick. 

- Deloc, nu. 

Patrick şi-a înălţat sprâncenele. 

- Înţeleg. 

- O cunoaşteţi pe Jenny Colman, domnule Frederiks? a întrebat Jazz. 

- O cunosc, da. Dar nu foarte bine. A lucrat aici întotdeauna. De ce? 

- Este celălalt beneficiar, a răspuns Jazz. 

- Asta e de înţeles. Erau vechi prieteni. Dacă îmi amintesc bine, Hugh a fost 
cel care i-a găsit lui Jenny un loc de muncă la şcoală. 

Din nou o bătaie în uşă. 

- lertaţi-mă, doamnă, dar criminaliştii vă aşteaptă. 

- Vin, Roland. Jazz s-a ridicat. Sergent Miles, continuă, te rog, să iei 
declaraţia domnului Frederiks. Patrick, vii cu mine? 

Patrick a încuviinţat din cap şi au pornit spre uşă. 

- Doamnă inspectoare Hunter? 

Vocea lui Frederiks a oprit-o. S-a răsucit spre el. 

- Ştiţi, nu eu l-am găsit pe Julian. Şi, de altfel, în primul rând, nu eu l-am pus 
acolo. Şi n-am cerut să primesc moştenirea de la Hugh. A fost o surpriză. 
Întrebaţi-l pe avocat. 

- Ştiu, domnule Frederiks. Uneori viaţa ne pune în situaţii nefericite, nu-i 
aşa? 

El a încuviinţat din cap, încurajat. 

- Da. Mulţumesc, doamnă inspectoare. 

Jazz şi Patrick s-au întors pe coridor ca să-i găsească pe criminalişti. Jazz 
era recunoscătoare că Patrick s-a abținut să se amestece în interogatoriu. 

- Cam ciudat, nu, că Daneman i-a lăsat din senin banii tipului ăluia, 
Frederiks? a observat el. 

- Avocatul i-a spus lui Miles că Hugh şi-a schimbat recent testamentul în 
favoarea lui Frederiks. Trebuie să aflăm mai multe despre familia lui 
Frederiks. Bună, Martin, îţi mulţumesc că ai venit. Jazz s-a dus zâmbind la 
criminalistul său preferat şi i-a strâns mâna. Mă bucur că eşti tu. Aici totul a 


devenit un coşmar. Vorbim în vreme ce mergem? 

- Sigur. Înţeleg că timpul este foarte important, a încuviinţat din cap Martin 
Chapman. Bună, Patrick, ce mai faci? 

Dacă Chapman era surprins să-l vadă pe inspectorul-şef Coughlin în Norfolk 
împreună cu fosta soţie, n-a arătat-o în nici un fel. 

- Totul e minunat, Martin. Am venit să respir un pic de aer curat din Norfolk 
şi m-am pricopsit cu un cadavru. 

- Ai idee cum a ajuns acolo, jos? a întrebat-o Chapman pe Jazz pe când ea 
descuia uşa pivniţei. 

- Nici una, de-abia am ajuns şi eu aici. 

Jazz a coborât cu băgare de seamă treptele. Mirosul cunoscut de carne care 
putrezeşte i-a umplut nările. De obicei n-o afecta, dar s-a clătinat când a pus 
piciorul pe ultima treaptă. Patrick a sprijinit-o. 

- Ai grijă, Jazz. 

A prins-o de mână, şi Jazz şi-a dat seama că înţelegea faptul că ea se 
confruntase cu perspectiva morţii într-un fel foarte personal cu doar câteva 
ore mai înainte. 

Şi-a tras mâna, dar i-a zâmbit. 

- Mulţumesc. 

- Aşadar, ce avem aici? 

Chapman se uita deja în valiză. 

- Vânătăi mari la stânga frunţii şi în mijloc - a încasat o lovitură zdravână la 
un moment dat... Mănuşile, te rog, Bonnetti. 

Bonnetti, devotatul asistent al lui Chapman, a coborât cu greu scara cărând 
trusa criminalistică, a pus-o pe podeaua pivniţei, a deschis-o şi i-a dat şefului 
său o pereche de mănuşi. 

Jazz şi Patrick stăteau unul lângă altul în spatele lui Chapman când el a 
ridicat cu grijă capul mortului dintr-o parte a valizei. Unul dintre motivele 
pentru care lui Jazz îi plăcea Chapman era faptul că respecta rămăşiţele fizice 
ale unei vieţi omeneşti care dispăruse de curând. Se purta cu delicateţe cu 
cadavrele, spre deosebire de alţi legişti pe care îi văzuse ea. 

- Nu sunt prea multe întrebări despre felul în care bietul Julian şi-a întâlnit 
Creatorul. Uite. 


Jazz şi Patrick s-au uitat la petele de sânge de pe latura valizei, dincolo de 

capul lui Julian. 

- O lovitură puternică în ceafă. Chapman a luat una dintre mâinile lui Julian. 
Vedeţi, palma e plină de zgârieturi şi are pe ea praf alb. Chapman a verificat 
cealaltă palmă, care arăta la fel. S-a uitat în spate spre treptele abrupte ale 
pivniţei. Aş zice, după cum arată mâinile lui şi vânătăile de pe frunte, că a fost 
lovit din spate pe când cobora pe scară. A căzut pe burtă. Praful de pe palme 
arată ca şi cum ar fi încercat să amortizeze căderea, ceea ce înseamnă că mai 
era conştient, chiar dacă doar pentru câteva secunde, înainte să fie lovit din 
nou. Chapman s-a întors la examinarea cefei lui Julian. Aş spune că a fost lovit 
cel puţin de trei sau patru ori. 

Jazz a înghiţit în sec, simțind cum i se face greață în acel spaţiu închis, cu 
aerul lui fetid. 

- Cu ce? Ai vreo idee? 

- Ceva cu muchie ascuţită, cum ar fi un topor, sau poate un satâr. A fost un 
atac turbat. Urâtă treabă! S-a răsucit, s-a aplecat şi a început să cerceteze 
podeaua pivniţei, cam la un metru de trepte. Vedeţi că sunt şi aici nişte pete 
de sânge? Se pare că asasinul nostru l-a terminat aici, apoi i-a târât cadavrul 
în valiză. 

- De cât timp crezi că e mort? 

- Nu-mi pot da seama până ce fac autopsia, pentru că aici e foarte cald. 
Cadavrul s-a deteriorat mai repede decât ar fi fost normal. 

- Boilerul a fost oprit de dimineaţă timp de câteva ore din cauză că a crăpat 
o ţeavă, a zis Jazz. Julian n-a mai dat nici un semn de marţi seara. 

- Atunci aş zice că a murit destul de curând după aceea; cel mai târziu, în 
primele ore ale dimineţii de miercuri. Bonnetti, pune băieţii să aducă o targă. 
Hai să-l scoatem pe Julian de aici şi să-i arătăm respect. Va trebui să mai 
cercetez pe aici, să iau nişte mostre de pe podea şi din valiză, să văd dacă 
asasinul n-a lăsat vreo urmă. 

- Unde îl duci? a întrebat Jazz. 

- Am vorbit deja la morga din Norwich şi Julian va fi dus acolo. Mă îndoiesc 
că este la fel de modernă ca a mea, dar mă descurc eu, sunt sigur. 

- Cât de repede îmi poţi spune rezultatele? Trebuie să ne mişcăm foarte 


repede cu acest caz. 

- După ce termin aici, mă apuc imediat. Ar trebui să-ţi pot trimite raportul 
până diseară, dar nu mă aştept la mult mai mult decât ţi-am spus deja în 
privinţa cauzei morţii. Dacă găsesc nişte mostre de ADN interesante iţi dau de 
ştire. 

- Îţi mulţumesc, Martin. 

- Cred că am terminat aici. 

Patrick a pornit în sus pe scară, dar Jazz s-a dus la valiză şi s-a aplecat ca să 
vadă inițialele imprimate în relief pe partea din faţă. 

R.M.M. 

Poate că mai erau în Fleat House băieţi cu acele iniţiale, dar se potriveau cu 
numele şi prenumele lui Rory Millar. 

- Mulţumesc, Martin, a încuviinţat din cap spre el Jazz şi l-a urmat pe 
Patrick în sus pe treptele pivniţei. 

Miles îi aştepta în hol. 

- Am luat declaraţia lui Frederiks. A avut Martin Chapman de spus ceva 
care să ne lumineze? 

- Crede că Julian a murit cândva, târziu, în seara de marţi. Şi este cu 
siguranţă o crimă, a zis Jazz încet. Patrick, du-te tu la directorul şcolii să-i spui 
ce a raportat Martin, preferabil fără să-l faci să aibă o criză de apoplexie. Îl 
poţi asigura că şcoala o să fie plină de poliţişti şi că e îndoielnic să mai fie vreo 
crimă în următoarele douăzeci şi patru de ore... 

- Iar până atunci făptaşul va fi pus la popreală..., a încuviinţat Patrick. O să 
fac tot ce pot, dar facem un lucru primejdios. Dacă aş fi unul dintre părinţi, eu, 
unul, n-aş vrea ca odorul meu să fie prin apropierea acestui loc. 

- Norocul nostru este că Fleat House era pustiu când Bob a găsit cadavrul, 
aşa că numai Frederiks i-a auzit răcnetul, a zis Miles. Băieţii cred că internatul 
a fost evacuat şi poliţia este aici pentru că au fost găsite nişte rămăşiţe vechi 
sub podeaua pivniţei pe când era repus în funcţiune boilerul. Toţi sunt 
entuziasmați şi se întreabă ale cui ar putea să fie. 

Jazz s-a încruntat. 

- Cam tras de păr, nu? 

- Nu, se pare că nu. Circulă legenda că Fleat House e bântuită de un băieţel. 


El a fost atât de nefericit aici, încât s-a spânzurat pe cârligul de fier de pe 

tavanul pivniţei. Băieţii cred că el este. 

- Şi a făcut asta? S-a spânzurat? a întrebat Jazz. 

- Nu ştiu dacă povestea chiar este adevarată sau nu, a ridicat din umeri 
Miles. Ca tot folclorul, probabil este mult exagerată. O să-l intreb pe 
Frederiks, care, apropo, a întrebat dacă poate să meargă prin dormitoarele în 
care i-au cazat pe băieţii lui. 

- Da. Spune-i că poate, dar nu cumva să dispară din şcoală. Dacă are un 
mobil, ia-i numărul. 

- Aşa o să fac. 

- Apropo, unde era asistenta medicală când a fost găsit cadavrul lui Julian? a 
întrebat Jazz. 

- Nu ştiu. Am văzut-o mai devreme mânând băieţii afară din internat, când a 
ajuns poliţia. 

- Poţi s-o găseşti şi să-i iei o declaraţie? 

- Bine, a zis Miles. Cum rămâne cu Issy? Tocmai a sunat să spună că a 
epuizat subiectele de flecăreală cu Angelina Millar şi voia să ştie când vine 
cineva s-o elibereze. Şi arde de dorinţă să-ţi spună despre Rory. 

- Ce-ar fi să te duci să rezolvi asta acum, Jazz? a zis Patrick. Miles şi cu mine 
ne ocupăm de ceea ce este aici. O să cercetez ce s-a făcut ca să fie găsit tipul 
ăsta, Millar. 

- Da, a oftat Jazz. Ar fi bine s-o pot asigura pe Angelina că ştim unde este el 
atunci când o să-i dau veştile triste, dar, oricum, nu cred că Millar este omul 
nostru. 

- Ca să fim drepţi, tu oricum ai spune asta. L-ai eliberat fără vreo acuzaţie, 
Jazz. Dacă îl vor găsi, aş vrea să-l interoghez şi eu, dacă se poate, a zis Patrick. 

Jazz s-a zbârlit. 

- Desigur. Ai grad mai mare. Poţi să faci ce pofteşti. Vrei, te rog, să vorbeşti 
cu sergentul Roland ca să te asiguri că oamenii lui dau destulă importanţă 
căutării? Bun, am plecat. 

Jazz a înclinat din cap spre ei, posomorâtă, a ieşit din clădire şi a traversat 
peluza capelei spre maşina sa. 

Vorbele lui Patrick o iritaseră, oricât ar fi fost asta de ridicol. În acel 


moment ar fi trebuit să fie recunoscătoare pentru tot ajutorul pe care îl putea 

primi. Însă vechile sentimente, cunoscute, pândeau pe aproape, gata să sară şi 
s-o acosteze. Acesta era cazul ei, îl preluase de bună-credinţă, fără să se 
gândească vreo clipă că Patrick avea să fie implicat. 

O parte din problema de la Yard fusese faptul că lui Patrick părea că-i place 
s-o submineze, s-o discrediteze în faţa echipei ei şi a superiorilor. Spre 
sfârşitul perioadei de acolo, Jazz simţise că Patrick era unul dintre cei mai 
mari exponenţi ai misoginiei cu care se confrunta ea. Însă, din cauză că era 
soţul său, nu putuse să facă nimic împotriva acestui lucru. 

Era interesant faptul că acest comportament nu trecuse neobservat de 
Norton. Îl pomenise când venise acasă la ea, cu o săptămână în urmă. 

Jazz a pornit maşina, încercând să-l alunge pe Patrick din gânduri şi să se 
concentreze asupra anchetei. Dacă exista o parte a muncii sale pe care o ura, 
era să informeze rudele de un deces. În special astăzi, după ultimele douăzeci 
şi patru de ore în care s-a gândit că e pe cale să-şi piardă tatăl, înţelegea şi 
mai bine felul în care avea să se simtă Angelina. 

Şi-a scos mobilul, a sunat la spital şi a cerut să fie pusă în legătură cu secţia 
de terapie intensivă. Asistenta cumsecade pe care o văzuse cu o zi înainte i-a 
spus ca Tom continuă să meargă spre bine şi, dacă sună mai târziu, s-ar putea 
să stea de vorbă cu el. 

Liniştită în această privinţă, Jazz a pornit spre casa familiei Millar. Cu toate 
că era obosită, creierul îi era atent şi adrenalina îi gonea prin vene, aşa cum 
se întâmpla întotdeauna sub presiune mare. 

Două crime şi o sinucidere, toate trei legate de Fleat House. Charlie, elev, 
Julian, fost elev, şi Hugh, profesor. 

Şi Rory, viitorul fiu vitreg al lui Julian, a cărui valiză era aproape sigur că 
devenise mormântul vremelnic al lui Julian. 

Şi dacă Patrick avea dreptate şi ea fusese păcălită de situaţia tristă a lui 
David Millar? 

Nu. Nu trebuia să-l lase pe Patrick să-i afecteze încrederea în sine. 


Jazz a oftat. Reuşise deja s-o afecteze. 

Când a oprit în faţa uşii Angelinei, Jazz şi-a adunat tot curajul. 

Issy a deschis uşa şi şi-a înălţat sprâncenele. 

- Nu te-ai prea grăbit. În ultimele două ore am jucat cu Rory tiddlywinks'? şi 
alte jocuri. Ea e acolo, a arătat Issy spre bucătărie. Mă duc sus să-mi fac în 
continuare datoria de bonă. Dă-mi de ştire când ai terminat. Trebuie să 
vorbesc cu tine cât se poate de repede, a şuierat ea. 

- Mulţumesc, Issy. A, şi poţi, te rog, să-l întrebi pe Rory care este al doilea 
prenume al său? 

Jazz a traversat holul şi a deschis uşa bucătăriei. Angelina, palidă, stătea la 
masă, răsfoind agitată o revistă de decoraţiuni interioare. S-a ridicat când a 
intrat Jazz, cu ochii strălucind de nerăbdare. 

- L-aţi găsit, doamnă inspectoare Hunter? 

Jazz a încuviinţat încet din cap. 

- Luaţi loc, doamnă Millar. 

Angelina a căutat pe faţa lui Jazz un semn de încurajare. Când n-a găsit nici 
unul, în ochi i-a pâlpâit teama. 

- E bine, nu-i aşa? Vă rog, spuneti-mi că este. A avut un accident în zăpada 
aceea groaznică? Am ştiut că a păţit ceva, am ştiut! Unde este? O, 
Dumnezeule mare! 

Jazz a ajutat-o cu blândeţe să se aşeze pe scaun, apoi şi-a tras şi ea unul şi 
s-a aşezat aproape. Şi-a pus mâinile peste ale Angelinei. 

- Îmi pare foarte rău, doamnă Millar, nu există un fel uşor de a vă spune 
asta, dar mă tem că Julian e mort. 

- Mort? Mort? Nu poate fi mort! şi-a scuturat Angelina capul. Nu, nu poate 

A tăcut, cercetând din nou faţa lui Jazz. Apoi, ca şi cum ar fi început să 
înţeleagă, umerii i s-au încovoiat şi a murmurat: 

- Cum? 

- Doamnă Millar, îmi pare foarte, foarte rău, a zis Jazz încet. Cadavrul lui 


Julian a fost găsit acum câteva ore la Fleat House, într-o valiză din pivniţă. 


1 3 Joc de societate, în care discuri de patru culori trebuie să ajungă într-un recipient 

Angelina s-a uitat la Jazz, nevenindu-i să creadă. 

- Cum? De ce?! 

- Încă nu ştim, dar e evident că cineva l-a pus acolo. Îmi pare foarte rău că 
vă spun asta, dar credem că a fost atacat din spate, a căzut pe treptele 
pivniţei şi a murit. Apoi cadavrul i-a fost pus într-o valiză. 

- Vreţi... vreţi să spuneţi că a fost... omorât? 

- E aproape sigur, da. Îmi pare îngrozitor de rău, dar e mai bine să aflaţi 
imediat adevărul. 

Angelina se holba la Jazz fără s-o vadă, cu faţa transformată într-o mască a 
ororii. 

- Julian, omorât? a şoptit. N-avea duşmani, toată lumea îl iubea, îl respecta. 

- Era avocat, doamnă Millar. Trebuie să-şi fi făcut nişte duşmani în rândurile 
fraternității criminale locale, aceasta fiind o direcţie în care vom cerceta... 

- A fost găsit în pivniţă la Fleat House... Charlie Cavendish a fost găsit mort 
acolo acum două săptămâni, şi profesorul lor s-a sinucis... Ce Dumnezeu se 
petrece în locul acela şi de ce n-aţi aflat înainte să fie omorât Julian?! 

Angelina era în picioare, smulgându-şi părul de durere şi furie. 

- Ei bine, unde e David?! El a făcut-o, el i-a omorât pe Charlie şi Julian! Şi 
acum o să vină să ne omoare pe mine şi pe Rory! Julian a murit din cauză că l- 
aţi eliberat pe David! 

Angelina s-a repezit brusc la Jazz cu pumnii ei mici încleştaţi, lovind ca un 
copil. Jazz i-a prins cu uşurinţă încheieturile mâinilor, în vreme ce Angelina se 
zbătea, înnebunită de şoc şi furie. 

- Doamnă Millar, înţeleg ce şoc este pentru dumneavoastră... 

- Nu, nu înţelegeţi! Julian e mort! E MORT! 

Toată energia Angelinei a dispărut dintr-odată şi s-a prăbuşit în braţele lui 
Jazz, plângând în hohote. Jazz a aşezat-o pe scaun cât de blând a putut şi s-a 
aşezat în faţa ei, neajutorată ca întotdeauna în astfel de momente. Nu era 
niciodată uşor să vezi intensitatea şi intimitatea suferinţei altui om. A rămas în 
tăcere, aşteptând. 

În cele din urmă, hohotele s-au potolit. Angelina s-a ridicat şi s-a dus cu paşi 
şovăielnici să ia o cutie cu şerveţele de pe un blat. Şi-a suflat nasul şi şi-a şters 
ochii. 

- Îmi pare rău, doamnă inspectoare Hunter. Mi-am pierdut stăpânirea un 
moment. 

- Vă rog să nu vă cereţi scuze. Este absolut firesc. Probabil că eu sunt 
ultima persoană cu care doriţi să fiţi în acest moment. Pot să sun pe cineva 
care să vină? 

Ochii Angelinei s-au umplut iar de lacrimi. 

- Când aţi spus asta m-am gândit imediat că ar trebui să-l sunati pe Julian, 
pentru că el ar veni, dar apoi... Angelina şi-a muşcat buza, încercând să-şi 
stăpânească lacrimile. Apoi mi-am amintit... 

- Mama sau tatăl dumneavoastră? Aţi putea avea nevoie de cineva care să 
vă ajute cu Rory pentru câteva zile. 

- Oh, Doamne, Rory! Bietul Rory! Nici măcar nu l-a cunoscut pe Julian. O să 
se întrebe de ce oare e aşa de supărată mama sa, şi el a trecut prin atâtea. Ce 
să-i spun, doamnă inspectoare? Să-i spun? 

- Doamnă Millar, dumneavoastră hotărâți asta. Rory nu l-a cunoscut pe 
Julian, aşa că partea bună este ca nu va trebui să treacă prin procesul de 
pierdere a cuiva drag. 

- Da. O s-o chem pe mama. Ea şi Rory sunt apropiaţi, a încuviinţat din cap 
Angelina. 

- Doamnă Millar... Angelina, ştiu că este foarte greu, dar aţi putea să-mi 
spuneţi ce aţi discutat ultima dată cu Julian, în seara de marţi? 

Angelina umbla de colo-colo, mototolind în mâini şerveţele ude. 

- Nu ştiu, zău că nu ştiu. 

- Vedeţi, cu cât îmi spuneţi mai multe lucruri despre seara aceea, cu atât 
mai repede am putea să găsim făptaşul. 

- Dar nu este nimic de spus. 

- Julian părea în vreun fel agitat sau tulburat când aţi vorbit? 

- Nu era bucuros. Îi cerusem să stea în noaptea aceea în apartamentul din 
Norwich, din cauză că Rory era acasă. O, Doamne, ar fi fost altfel dacă aş fi zis 
că poate să vină acasă? Ar mai fi acum mort? E vina mea? 

- Nu, sigur că nu. Suntem siguri că Julian n-a ajuns nici înapoi în 
apartament. Ceva sau cineva l-a împiedicat. Vă amintiţi cât era ceasul când aţi 


vorbit? 


274 


- Da, era în jur de şase patruzeci şi cinci. Ştiu asta doar pentru că Rory se 
uita la Familia Simpson. 

- Julian stătea adesea la birou până târziu? 

- Uneori, dar... a, da, îmi amintesc. Marţi dimineaţă, înainte să plece... 
ultima dată când l-am văzut... a spus că, şi dacă se întoarce aici, va fi târziu, 
pentru că are un client programat la ora şapte seara. 

Jazz şi-a scos din geantă carnetul şi a început să noteze. 

- Era ceva obişnuit? Să primească clienţi după orele de program? 

- Da, din când în când. Julian era foarte dedicat carierei şi oamenilor de 
care se ocupa. 

Angelina a încuviinţat din cap. 

- Scuze, doamnă inspectoare, dar mă simt slăbită. Nu... nu mai pot să 
răspund la întrebări. Trebuie să mă duc să mă întind pe pat. 

- E o idee bună, şi mulţumesc, Angelina. Ştiu cât de greu trebuie să vă fie, 
dar ceea ce mi-aţi spus este foarte folositor. Să chem doctorul să vă dea ceva 
pentru dormit? 

- Nu. Doctorul mi-a prescris Valium când a dispărut Rory, când... când nu 
credeam că poate să fie şi mai rău, a ridicat din umeri cu tristeţe Angelina. 
Însă este. Vreţi să-i spuneţi lui Rory că mama lui s-a dus să se odihnească un 
pic? 

- Sigur. Cred că el şi Issy au ajuns prieteni la cataramă. Sunt sigură că o 
putem convinge să mai stea un pic, până ajunge mama dumneavoastră. Vreţi 
s-o sun eu? 

- Nu, o sun eu din dormitor. O să fie un şoc şi pentru ea. Pentru toată 
lumea... Angelina s-a dus la uşa bucătăriei şi s-a agăţat de clanţă, cu faţa 
devenită brusc o mască a fricii. Cum rămâne cu David? Ştiţi unde se află? 
Dacă vine aici? 

- Vă rog să nu vă îngrijoraţi, doamnă Millar. Aveţi cuvântul meu că un 
poliţist va sta afară douăzeci şi patru de ore din douăzeci şi patru. 
Dumneavoastră şi Rory veţi fi în deplină siguranţă, vă garantez. 

Jazz a aşteptat până ce Angelina a ieşit din bucătărie, apoi şi-a deschis 
mobilul. Era un mesaj de la Patrick în care spunea că David Millar fusese prins 


în sfârşit în Norwich, beat, şi era adus înapoi la secţia de poliţie din 

Foltesham, unde să se trezească din beţie. Patrick avea să plece de la St 
Stephen şi să se întâlnească cu ea acolo. 

Jazz a ieşit din bucătărie şi a urcat scara ca să ajungă la Rory şi Issy. Cei doi 
erau în dormitorul lui Rory, şi Issy încerca să conducă o maşinuţă de curse pe 
consola de PlayStation a lui Rory. 

- Mă bucur că eşti aici. Tocmai am mers pe o stradă cu sens unic şi am dat 
peste trei mame cu cărucioare. Ea e bine? a întrebat Issy doar din buze. 

- Nu-i bine, i-a răspuns Jazz la fel. Bună, Rory, ce mai faci? 

- Bine. 

Atenţia lui Rory era îndreptată spre aducerea maşinii lui Issy înapoi pe 
strada cu sens unic. 

- Rory, a zis Issy, chestia aceea pe care am discutat-o despre domnul 
Daneman - aş vrea să-i spui lui Jazz exact ceea ce mi-ai spus mie. 

Rory s-a întors spre Issy cu o privire neliniştită. 

- Chiar trebuie? Parcă spuneai că este secretul nostru? 

- Ei bine, aş vrea să-l ştie şi Jazz. Vezi tu, s-ar putea s-o ajute să rezolve 
cazul. N-o să-l spună nimănui, nu-i aşa, Jazz? 

- Sigur că nu. Sunt polițistă, Rory. E treaba mea să păstrez o mulţime de 
secrete. 

- Treaba e că... Rory a privit spre Issy, căutând încurajare. Vedeţi, e foarte 
jenant, şi dacă vreunul dintre băieţii de la şcoală ar şti, atunci, a oftat el, ar 
crede că sunt şi mai ciudat decât credeau deja. 

- Înţeleg, Rory. Şi promit să nu le spun prietenilor tăi, a zis Jazz cu blândeţe. 

- N-o să spună nimic, sincer, Rory, l-a încurajat Issy. Acum spune-i lui Jazz 
exact ce s-a întâmplat în acea seară de vineri când te-ai dus la domnul 
Daneman ca să-ţi dea un calmant pentru durerea de cap. 

- Păi, ştiţi, a zis Rory cu ochii în jos, mă durea capul rău de tot. Era tocmai 
după ce cântasem în capelă. Asistenta medicală nu era în apartamentul ei, aşa 
că m-am dus jos, la biroul domnului Frederiks, să văd dacă îmi poate da el 
ceva. Domnul Frederiks era plecat şi în locul lui era domnul Daneman. 

- La ce oră era asta, Rory? a întrebat Jazz. 

- Nu ştiu exact. Cam nouă şi jumătate, cred. Toţi ceilalţi băieţi din anul meu 


erau în pat. 

- Şi ce s-a întâmplat atunci? 

- Domnul Daneman mi-a spus să intru şi să iau loc până îmi aduce tabletele. 
Apoi s-a întors şi a zis că tocmai face nişte ciocolată caldă şi dacă vreau şi eu. 
Am zis că da, vreau, fin'că eram cam amărât. 

- De ce, Rory? a întrebat Jazz, cunoscând răspunsul. 

El a ridicat din umerii slabi. 

- Chestiile obişnuite, ştiţi. 

- Nu, nu ştiu, l-a îndemnat Jazz. Spune-mi. 

- Păi, că ceilalţi băieţi mă hărţuiesc. 

- Cineva anume? 

Rory a ridicat privirea spre Jazz. 

- Nici unul dintre băieţi nu se poartă prea frumos, dar Charlie Cavendish se 
lua întotdeauna de mine. 

O făcuse în acea după-amiază şi eram necăjit. 

- Bine, aşadar tu şi domnul Daneman aţi băut împreună ciocolată caldă. Asta 
te-a ajutat un pic? 

- O, da. Domnul Daneman este... era... întotdeauna foarte bun cu mine. Avea 
grijă de mine. Ştia cum este, vedeţi. Mi-a spus că şi el a fost hărțuit la şcoală, 
în copilărie. Ne împăcam foarte bine. Era prietenul meu. 

Rory a ridicat din umeri. 

- Asta-i frumos. Trebuie să-ţi fi fost de ajutor. 

- Mi-a fost. M-a întrebat care e problema şi i-am spus că Charlie mi-a zis 
„blestemat de poponar” în vestiar, după antrenamentul la rugby. Domnul 
Daneman a zis că nu trebuie să pun la inimă astfel de comentarii, că lipsa de 
încredere în sine a lui Charlie îl făcea să zică astfel de lucruri şi că toată 
lumea ştie că e un huligan, iar eu mi-am sorbit ciocolata şi m-am simţit mai 
bine. Până ce... Mâinile lui Rory s-au plimbat agitate în sus şi în jos pe coapse. 
Issy, chiar trebuie? 

- Da, scumpule, trebuie. Ştiu că asta o s-o ajute pe Jazz foarte mult să 
înţeleagă cele întâmplate în seara aceea. 

- Bine. Iată: domnul Daneman a venit şi s-a aşezat lângă mine pe canapea. 
Îmi dăduseră lacrimile, şi el m-a cuprins cu braţul, a zis că o să vorbească cu 


Charlie şi o să se asigure ca mă lasă în pace. Apoi... dintr-odată, mi-a spus că a 

cunoscut cândva pe cineva care semăna foarte mult cu mine, şi mi-a luat faţa 
în mâini şi... 

Rory a înghiţit în sec pentru că vorbise prea repede. 

- Continuă, Rory, aproape am ajuns acolo, l-a îndemnat Issy. 

- Ei bine... m-a sărutat... pe buze şi... şi a încercat să-şi vâre limba în gura 
mea. Rory şi-a dus automat mâna la faţă şi şi-a trecut degetele peste buze, de 
parcă încerca să le şteargă. A fost scârbos! 

Jazz a încuviinţat din cap în tăcere, privind spre Issy, care îşi înălţase 
sprâncenele. 

- Sunt sigură că a fost. Ce ai făcut după aceea? 

- M-am ferit, am fugit de acolo şi am urcat în camera mea. Mi-am tras 
aşternutul peste cap şi am plâns. Domnul Daneman era prietenul meu, mă 
apăra, şi am ştiut că nu-l mai pot lăsa s-o facă, pentru că e un bătrân murdar 
şi la fel de rău ca toţi ceilalţi. Şi am ştiut că sunt cu totul singur, că nu mai pot 
să am vreodată încredere în cineva. În afară de... 

- Tatăl tău? l-a ajutat Jazz. 

Rory a încuviinţat din cap. 

- L-am sunat. Voiam să-l văd. Cum n-a venit, am fugit la el. 

- Tatăl tău s-a străduit foarte tare să afle ce se întâmplă şi de ce erai aşa de 
necăjit. L-am văzut după cateva zile în cabinetul domnului Jones, încerca să te 
vadă. 

- Şi presupun că nu l-au lăsat. Era beat? 

Jazz a hotărât că se impune o minciună nevinovată. 

- Nu ştiu. Dar era foarte supărat că nu poate să te vadă. Aşadar, când te-ai 
dus cu tatăl tău în Lake District i-ai spus ce a făcut domnul Daneman? 

- Da, i-am spus. lar el a jurat că nu spune nimănui. N-a spus, nu-i aşa? Rory 
s-a uitat neliniştit la Issy şi Jazz. 

- Nu, n-a spus, îţi jur, a răspuns Jazz. Şi o ultimă întrebare, ai înghiţit 
tabletele pe care ţi le-a dat domnul Daneman? 

Rory a pălit. 

- Cred că da. Dar nu-mi amintesc. 

- Ei bine, poate încerci să-ţi aminteşti E foarte important, Rory. 

- Da, da, ştiu. 

Rory părea agitat. Issy a rostit din vârful buzelor „destul“. 

- Rory, ai fost grozav, i-a zâmbit Jazz. Şi cu adevărat de folos. Dacă îţi mai 
aminteşti ceva, uite cartea mea de vizită. 

I-a dat-o. 

- Da, mulţumesc, a zis Rory şi a pus-o în buzunar. 

- Acum, mama ta nu se simte prea bine, aşa că s-a dus să se întindă un pic. 
A chemat-o pe bunica ta să stea aici câteva zile şi să aibă grijă de tine până ce 
se simte mai bine. Issy, ai putea să mai stai un pic până ajunge bunica, nu? Mă 
tem că eu trebuie să fug. 

Ochii lui Issy spuneau tot. 


- Şi cam cât durează până vine bunica? a întrebat printre dinţii încleştaţi. 


Jazz a dat colţul spre secţia de poliţie din Foltesham, cu mintea zumzăind de 
cele povestite de Rory. 

Patrick era în mica sală de interogatoriu, instalat la ceea ce fusese biroul lui 
Jazz. Spunându-şi să nu mai fie aşa de meschină, a înclinat din cap spre el pe 
când îşi punea geanta pe masă. 

- Văd că ai reuşit să faci rost de cafea ca lumea. 

- Da, am trimis un tânăr poliţist fermecător să-mi aducă. E una şi pentru 
tine. 

- Mulţumesc. Jazz şi-a înălţat sprâncenele. Se vede că au intrat în clădire 
ştabii. Nu s-au dus niciodată să ne aducă nouă cafea. 

- Doar mă ştii, Jazz, farmecul meu irlandez natural poate face minuni, a 
rânjit Patrick. 

Jazz s-a cutremurat fără voie la acest gând. 

- Aşadar, acum, a continuat Patrick, cum a mers cu biata doamnă Millar? 

- E distrusă, fireşte. Însă Issy e un geniu. A izbutit să-l facă pe Rory să 
vorbească despre seara în care a murit Charlie Cavendish. L-a făcut să-mi 
spună şi mie că Hugh Daneman l-a sărutat. 

- Iisuse! Crezusem că aşa ceva nu se mai întâmplă, nici măcar în şcolile 
publice din Anglia. Bietul de el, probabil că acum e traumatizat pe tot restul 
vieţii, şi mi-e groază să mă gândesc câţi alţi băieţi au mai păţit asta cu 


poponarul ăla bătrân, s-a strâmbat Patrick. 

- Cred că e o situaţie mult mai complicată. Mă îndoiesc că Hugh Daneman a 
mai făcut vreodată aşa ceva. Însă, din anumite motive, de data asta, a fost 
literalmente incapabil să se abţină. Cred că a fost atât de ruşinat, încât a 
hotărât să-şi curme viaţa. 

Jazz ştia că îi ia apărarea lui Hugh pentru un comportament inacceptabil, 
însă în această situaţie specială îl înţelegea. 

- Îmi pare rău, Jazz, a clătinat din cap Patrick, citindu-i gândurile. Nu există 
circumstanţe atenuante pentru o astfel de purtare. 

- De acord cu tine, însă Rory s-a nimerit să semene leit cu iubirea vieţii lui 
Hugh, a explicat ea. Timp de câteva clipe e evident că şi-a pierdut controlul. 
Iar după asta, cum să mai trăiască cu ceea ce făcuse? Ar fi ieşit la iveală într-o 
zi. Rory i-a spus tatălui său. 

- David Millar? Beţivanul de jos? Hristoase, a protestat Patrick, era beat 
când a ajuns aici, acum o oră. N-o să scoatem o vorbă ca lumea de la el până 
mâine-dimineaţă. Bun, a bătut Patrick cu degetele în birou, asta începe să se 
închege frumuşel. David Millar îl omoară pe Charlie pentru că îi hărţuia fiul, 
Hugh se sinucide pentru că s-a mozolit cu Rory, apoi Millar îl omoară pe 
Julian, titularul iubit-şi-tată vitreg, într-un acces de gelozie. Mie îmi sună 
minunat. 

- Cred că e un pic mai complicat de atât, Patrick, a răspuns Jazz pe cât de 
răbdătoare putea. 

Dialogul îi aducea aminte de alte cazuri în privinţa cărora nu fuseseră deloc 
de acord. Patrick folosea abordarea faptelor de tipul „în mare“, în vreme ce 
Jazz vedea întotdeauna amănuntul uman. Ca echipă, cele două seturi de 
aptitudini puteau să funcţioneze bine, însă atunci când unul dintre ei încerca 
să-l concureze pe celălalt, cum se întâmplase atât de des când lucrau 
împreună, era o reţetă pentru dezastru. Patrick dorea întotdeauna o rezolvare 
rapidă. Jazz avea nevoie să-şi urmeze instinctul şi să nu se grăbească, să afle 
povestea celor implicaţi şi să elimine orice altă variantă înainte să ajungă la o 
concluzie. 

- Cred că Millar îşi proteja fiul când a venit cu povestea măsluită a uciderii 
lui Charlie Cavendish, a continuat ea. Nu uita, fosta lui soţie a declarat că şi 


David era alergic la aspirină. Pur şi simplu, n-avea cum să aibă aşa ceva la 

îndemână, în buzunar. 

- În afară de cazul în care a fost premeditat, şi Millar a cumpărat tabletele 
anume înainte să ajungă la şcoală. Poate că te minte. Este o posibilitate, Jazz, 
zău aşa. 

- Da, a recunoscut ea, este. Însă persoana care a avut acces la aspirină în 
seara aceea este Rory. Hugh Daneman i-a pus în mână tabletele. Iar când l-am 
întrebat direct pe Rory în această după-amiază dacă le-a înghiţit, a zis că „nu- 
şi aminteşte“. Trebuie ca Issy să vorbească iar cu Rory şi să încerce să scoată 
de la el povestea. 

- Crezi că un puşti de treisprezece ani a făcut asta? a zis Patrick şi a fluierat. 
Jazz, asta-i urât de tot. Oricum, când tipul tău de jos îşi vine în fire, o să-i 
arunc o privire, asta-i sigur. 

Jazz a scrâşnit din dinţi. 

- Fă-o. Însă şi Issy e de acord cu mine. Nici una dintre noi nu crede că a fost 
Millar. 

- E bine, a apărut mica chestiune a încă unui cadavru de când aţi vorbit 
amândouă cu Millar. Ba chiar tipul a fost prins în Norwich, aproape de biroul 
mortului. Nu poţi ignora faptele, Jazz. 

- Nu le ignor. Şi, ca să fiu sinceră, nu vreau să mai pierd timpul stând aici să 
mă contrazic cu tine. Unde-i Miles? 

- În Norwich, la biroul lui Forbes, luând declaraţii. 

- Bine. Jazz şi-a luat geanta. Mă duc să vorbesc cu mama lui Corin 
Conaught, să văd dacă poate arunca un pic de lumină asupra relaţiei dintre 
răposatul ei fiu şi Hugh Daneman. Apoi mă duc acasă şi ne vedem aici mâine- 
dimineaţă. 

- Eşti sigură că nu-ţi pierzi timpul, Jazz? Ştim că Daneman s-a sinucis. E 
afară din bucla morţii; jos avem un suspect cu un motiv perfect... 

Bunele intenţii au părăsit-o pe Jazz, în vreme ce creştea în ea frustrarea. 

- Credeam că am căzut de acord că este ancheta mea, nu a ta, Patrick. Şi 
până ce vine vremea să facem o arestare, este datoria mea de conducătoare a 
anchetei să continui să stau de vorbă cu oricine ar putea să-mi dea vreun 
indiciu despre motivul pentru care săptămâna trecută au murit trei oameni. L- 


a privit în ochi. În afară de cazul în care, având rang superior, profiţi de asta şi 

îmi spui să n-o fac? 

Ochii ei aruncau flăcări de furie. 

Patrick a întins mâinile într-un gest de liniştire. 

- Cu siguranţă nu fac asta, Jazz, şi nici n-am intenţia. Acum du-te, şi ne 
vedem mâine. Doar dacă... vei vrea să-ţi ţină cineva de urât mai târziu? 

Stăpânindu-şi dorinţa imperioasă să pufnească la absurditatea sugestiei lui 
Patrick, Jazz a zis: 

- Sunt frântă de oboseală şi am nevoie de somn. Noapte bună, Patrick! 

A ieşit repede din secţie şi a urcat în maşină. Apoi a izbit din răsputeri în 


volan, ţipând de enervare. 

Sebastian Frederiks s-a oprit în faţă la Walsingham House, unde fuseseră 
cazaţi doisprezece dintre băieţii lui câtă vreme nu se putea intra în Fleat 
House, şi şi-a scos mobilul. A format un număr şi, când cineva a răspuns, a 
vorbit în şoaptă. 

- Bună, iubito. N-am să pot pleca de aici în seara asta. S-a dezlănţuit tot 
iadul. Pot să te sun mai târziu? Poate reuşesc să vin mâine-dimineaţă? Bine, te 
iubesc, la revedere! 


A pus mobilul la loc în buzunar şi a intrat să-şi vadă băieţii. 


Era întuneric când Jazz a ajuns la uşa principală din Conaught Hall. Nu se 
vedea nici o lumină la ferestrele din corpul principal, dar lumina strălucea în 
aripa mai mică din stânga. Cum n-a răspuns nimeni când a sunat, a pornit prin 
faţa casei. A dat colţul, a ajuns la o uşă care avea deasupra o lampă aprinsă şi 
a sunat. 

Peste câteva secunde a auzit paşi uşori de cealaltă parte a uşii. 

- Cine e? 

Vocea părea speriată. 

- Detectiv-inspector Hunter. O caut pe Lady Emily Conaught. 

A urmat o tăcere, după care vocea a zis: 

- De ce? 

- N-aveţi nici un motiv de îngrijorare. Mă întrebam dacă m-ar putea ajuta în 
privinţa istoriei familiei, asta-i tot. E în legătură cu un caz pe care îl 
investigăm, implicând... un prieten al familiei. 

Uşa a fost deschisă şovăielnic şi Jazz a văzut cum din spatele ei apare o faţă 
foarte bătrână, dar încă frumoasă. 

- Aveţi o legitimaţie? Sunt sigură că sunteţi cine spuneţi, dar în ziua de azi 
nu poţi fi niciodată prea prudent. 

- Desigur. Jazz i-a arătat femeii legitimaţia. Pot să intru? 

- Da. 

Femeia a deschis uşa mai mult, ca Jazz să poată păşi înăuntru. 


- Vă mulţumesc. Şi dumneavoastră cine sunteţi? 

- Sunt ea. Emily Conaught. Mă bucur să vă cunosc. 

Jazz a observat imediat asemănarea fizică dintre Adele Cavendish şi mama 
ei. Amândouă erau înalte, elegante şi frumoase. Emily era îmbrăcată 
impecabil, cu fustă de tweed şi jerseu de caşmir, cu toate că Jazz a observat că 
poartă papuci de casă. 

- Vă rog să veniţi cu mine. E aprins focul în salon. 

Şchiopătând un pic, Emily a condus-o pe un coridor îngust până într-un 
salon confortabil. Pe pereţi erau picturi mari în ulei, mult prea mari ca să fi 
fost destinate iniţial acestei încăperi. Televizorul era într-un colt, şi Emily s-a 
dus imediat să-l închidă. 

- Îmi pare rău, nu aşteptam musafiri în seara asta. Vă rog să luaţi loc. Doriţi 
un ceai? 

- Sunteţi foarte amabilă, dar nu, mulţumesc. Nu vreau să vă răpesc prea 
mult timp. Însă am nevoie de ajutor ca să pun cap la cap informaţiile despre 
trecut. 

- Copiii mei zic mereu că acolo trăiesc eu în cea mai mare parte a timpului, 
aşa că aţi venit la omul potrivit, a zâmbit Emily. Cum vă pot ajuta? 

Această femeie lucidă, spirituală, nu se potrivea cu imaginea evocată de 
Edward Conaught când şi-a descris mama. 

- Aşa cum sunt sigură că ştiţi deja, nu credem că nepotul dumneavoastră, 
Charlie, a murit dintr-un accident, a început Jazz. 

Emily a încuviinţat din cap încet. 

- Da, Edward a spus că probabil aşa a fost, însă n-a intrat în amănunte. Nu 
vrea să mă tulbure, crede că sunt o bătrânică fragilă care n-ar putea să facă 
faţă când, de fapt, am suferit mult mai multe tragedii decât ştie el şi încă sunt 
aici ca să le povestesc. Aţi aflat cine ar putea să fie făptaşul? 

- Avem un suspect, da, însă, înainte să pot trage vreo concluzie, trebuie să 
descopăr un pic mai multe lucruri despre această familie. Jazz a tăcut un pic, 
apoi a spus: Sunt sigură că a fost un moment foarte dureros pentru 
dumneavoastră. 

- Sigur că da, a încuviinţat din cap Emily. M-a durut să aud vestea morţii lui 
Charlie. Însă, dacă vreţi să fiu sinceră, n-am fost niciodată apropiată de băiat, 


nici nu mi-a plăcut prea mult de el. Presupun că ar trebui să mă simt vinovată, 

a oftat ea. La urma urmei, era nepotul meu, dar mă tem că îmi amintea prea 
mult de tatăl său, pe care l-am considerat întotdeauna un măgar înfumurat. 

Jazz s-a chinuit să-şi înăbuşe zâmbetul. 

- Ei bine, sunt sigură că v-ar plăcea măcar să aflaţi de ce a murit. 

- Desigur. Vă cer iertare, doamnă inspectoare, s-a stăpânit Emily, dar faptul 
că spun ce gândesc este singurul avantaj al bătrâneţii. Aşadar, cum vă pot 
ajuta? 

- Ei bine, nu doar Charlie a murit de curând. Un profesor de la şcoală, Hugh 
Daneman, a murit şi el, dar suntem siguri că n-a fost un act criminal. S-a 
sinucis. 

O umbră a trecut peste chipul lui Emily. 

- Da, i-am citit ferparul în The Times. Un om atât de blând, şi spun asta în 
ambele sensuri ale cuvântului!*. Chiar dacă nechibzuit. 

- De ce nechibzuit? 

- Cu siguranţă ştiţi, doamnă inspectoare, de sexualitatea lui Hugh? Şi că a 
fost îndrăgostit orbeşte de fiul meu în cea mai mare parte a vieţii lui? 

- Ştiam, da. Lady Conaught... 

- Te rog. Spune-mi Emily. 

- Emily. Jazz a scos din servietă o fotografie în pungă de probe transparentă. 
Îl recunoaşteti pe acest băiat? 

I-a dat lui Emily punga. 

- Vă rog să mă scuzati un pic, să-mi caut ochelarii. 

Emily a pipăit pe după pernele fotoliului şi i-a scos la iveală, triumfătoare. Şi 
i-a pus pe nas şi a studiat fotografia. Apoi i-a scos şi s-a uitat la Jazz. 

- Păi, sigur că da, este fiul meu, Corin. 

- De fapt, a continuat Jazz, nu este Corin. Este alt tânăr, pe nume Rory 
Millar, elev la St Stephen. 

- Sfinte Dumnezeule! Emily părea sincer uluită. Asemănarea este 
remarcabilă, mai ales când Corin era mai tânăr. Când a murit era distrus de 
băutură şi droguri. Arăta de cincizeci şi şase de ani, nu de douăzeci şi şase, 
dar era de aşteptat. 


Emily i-a înapoiat fotografia. 


1 4 Joc de cuvinte intraductibil: gentle man („om blând“) — gentleman 

- Vă mulţumesc, Emily. Tocmai m-aţi ajutat să confirm una dintre teoriile 
mele, a zâmbit Jazz. Acum, aţi putea să-mi spuneţi ceva mai mult despre 
relaţia dintre Corin şi Hugh? 

Emily a oftat. 

- Ei bine, totul a fost o tragedie, cu adevărat. Aţi vorbit cu Edward, aşa că 
probabil ştiţi de la el, Corin era nestăpânit. Dumnezeu ştie cu cine semăna, 
pentru că nici tatăl lui, nici eu nu eram răzvrătiți, dar Corin era, chiar din ziua 
în care a venit pe lume. Ce bebeluş rău, a chicotit ea, nu-i plăcea să doarmă. 
Poate că simţea că ar pierde vreo ocazie. Desigur, faptul că s-a dus la Oxford a 
înrăutățit lucrurile. Pentru Corin a fost mană cerească. Nu învăţa absolut 
deloc, îşi cheltuia toată energia distrându-se şi gustând totul. Şi, vreau să 
spun, chiar totul. 

- Şi acolo l-a întâlnit pe Hugh? 

- Hugh era profesor universitar, însă nu mult mai în vârstă decât studentii 
lui. Un tip absolut strălucitor. Emily a clătinat din cap. Mare păcat! Ar fi putut 
ajunge atât de departe dacă nu l-ar fi întâlnit pe fiul meu. 

- Au avut o... relaţie? 

- Nu-i nevoie să fiţi evazivă. Sunt sigură că ştiţi deja, doamnă inspectoare 
Hunter, a chicotit Emily. lar când autorităţile de la Oxford au descoperit asta, 
Hugh a fost concediat pe loc. Fiul meu a fost exmatriculat la puţin timp după 
aceea pentru diferite delicte odioase, printre care faptul că n-a dat pe la 
cursuri un trimestru întreg. 

- Corin l-a iubit pe Hugh, credeţi? 

Emily a tăcut o vreme, chibzuind. În cele din urmă, a zis: 

- În felul lui Corin, poate că da. Când a fost exmatriculat a venit să locuiască 
aici, pe domeniu. Cât ai clipi, Hugh a apărut şi el în Norfolk, angajat ca 
profesor la St Stephen. Hugh stătea tot timpul cu Corin. Îmi amintesc că 
rareori se întâmpla să mă duc acasă la Corin şi Hugh să nu fie acolo. Însă la 
întrebarea dacă între ei sentimentele erau egale, aş spune că, fără îndoială, nu 
erau, a zis ea cu hotărâre. Vedeţi, Corin nu era... cum să zic... homosexual tot 
timpul, şi chiar dacă ar fi fost, mă îndoiesc că i-ar fi fost fidel lui Hugh. Nu, îi 
placeau şi femeile. Ceea ce a creat, până la urmă, o problemă între ei. 


Jazz era surprinsă. 

- Chiar? Corin s-a îndrăgostit de o femeie? 

- Nu, draga mea, a chicotit Emily. Aşa cum tocmai am spus, Corin era mult 
prea egoist ca să se îndrăgostească de-a binelea. Dar asta nu înseamnă că nu-i 
plăcea să-şi satisfacă nevoile elementare. În orice caz, Hugh s-a dus într-o zi 
acasă la Corin şi l-a găsit în pat. Cu o femeie. Emily a ridicat din sprâncene. 
Vreau să zic, draga mea, cum ar fi putut spera să facă faţă concurenţei? Hugh 
a venit aici, în casă, să mă caute. Era răvăşit. Poţi să mă crezi, a fost o sarcină 
tare ciudată să consolez un tânăr îndrăgostit de fiul meu şi uzurpat de o 
femeie. Dar bietul Hugh n-avea pe nimeni altcineva la care să se ducă. 

- Asta le-a distrus relaţia? a întrebat Jazz. 

- Da, cel puţin pentru o vreme. Hugh nu s-a mai dus pe la el, însă Corin a 
început să decadă şi în cea mai mare parte a timpului era beat sau drogat. L-a 
sunat pe Hugh când i-a fost greu, iar Hugh a venit în goana mare. Corin a 
murit curând după aceea, dintr-o supradoză de heroină. Hugh a fost cel care l- 
a găsit. 

- Ce poveste tristă! a zis Jazz. Corin era aşa de tânăr! 

- Da. Şi, ca să fiu sinceră, draga mea, nu cred că m-am împăcat vreodată cu 
pierderea lui Corin. Întâiul născut şi toate astea. E o legătură incontestabilă. 
Emily a clătinat din cap. Interesant, nu-i aşa? Cei mai mulţi oameni îşi petrec 
viaţa dorindu-şi să se îndrăgostească, şi totuşi, uneori dragostea e cumplit de 
distrugătoare. Cu siguranţă l-a distrus pe Hugh. Niciodată n-a mai fost acelaşi 
de atunci încoace. 

Jazz s-a gândit un pic înainte să pună următoarea întrebare. 

- Emily, sunteţi foarte sigură că Hugh era complet homosexual? Că n-a avut 
vreo legatură cu o femeie? Asemenea lui Corin? 

- Atât de sigură cât poate fi cineva de orice, da, a răspuns Emily. Hugh îl 
iubea pe fiul meu. Era complet absorbit. De ce întrebaţi? 

- Hugh şi-a lăsat toată averea unui director de internat de la St Stephen. Şi- 
a schimbat testamentul cu doar câteva săptămâni înainte să moară. Nu era 
deosebit de apropiat de acest director, cu toate că au lucrat împreună câţiva 
ani, iar Hugh i-a fost profesor. Jazz a ridicat din umeri. Mă întrebam dacă n-ar 
putea să fie... vreo legatură de rudenie. Am căutat la Evidenţa Populaţiei şi nu 


sunt înrudiţi oficial... Jazz a lăsat fraza în aer, apoi a clarificat-o. Mă întrebam 

dacă nu cumva Hugh a avut un copil. Ar fi fost în jurul momentului în care a 
murit Corin, acum vreo patruzeci de ani. 

- Nu, a clătinat Emily din cap, Hugh n-a avut un copil. Însă... nu... cu 
siguranţă nu? a şoptit ca pentru sine. 

- Ce este, Emily? a întrebat încet Jazz, citind confuzia de pe faţa bătrânei 
doamne. 

- Nu, sunt sigură că trebuie să fie o coincidenţă, a mormăit Emily. Pentru că, 
altfel, cum Dumnezeu ar fi putut Hugh să...? 

- Ar fi putut să ce? 

- Sunt sigură că mă înşel, dar presupun că există o şansă ca... 

- Îmi pare rău, Emily, dar nu înţeleg. 

- Vai de mine, vai de mine! 

Jazz vedea că în sinea lui Emily se dă o luptă dureroasă. A aşteptat 
răbdătoare, fără să spună nimic. 

În cele din urmă, Emily s-a uitat la ea. 

- Doamnă inspectoare, n-am mai spus nimănui asta, nici măcar răposatului 
meu soţ. Chiar credeţi că este important pentru investigația dumneavoastră? 

- Nu ştiu până ce nu-mi spuneţi, a răspuns Jazz sincer. Însă dacă credeţi că 
ar putea să fie, atunci vă rog, continuaţi. 

- Ei bine, vedeţi... chestia e că... Emily şi-a dus la frunte un deget lung, osos. 
A existat un copil, doamnă inspectoare. Copilul lui Corin. El n-a ştiut. A murit 
înainte de naşterea pruncului. Însă Hugh a ştiut de el. 

- Înţeleg. Şi cum aţi aflat de asta? 

Emily s-a uitat din nou la Jazz, cu tulburare în privire. 

- De la Hugh. A venit la mine la două luni după moartea lui Corin şi mi-a 
spus de femeia însarcinată. Se părea că a apărut din senin la uşa lui, 
disperată. Era însărcinată în patru luni şi nu ştia ce să facă. Chiar dacă Hugh 
avea toate motivele s-o urască, avea inima foarte bună şi, poate, se simtea 
cumva răspunzător pentru ea şi beleaua în care o vârâse Corin. 

- lertaţi-mă dacă sunt lipsită de tact, s-a scuzat Jazz, dar, în condiţiile pe 
care le descrieţi, cu siguranţă cel mai bine era ca fata să se ducă să-şi facă 
avort. 


Emily a zâmbit. 

- Draga mea, nu vreau să mă folosesc de argumentul vârstei, însă acum 
patruzeci de ani avortul de-abia devenise legal, dar nu şi dacă erai dintr-o 
familie catolică, aşa cum era fata. Iar Norfolkul încă nu ieşise cu totul din Evul 
Mediu. 

- Da, foarte diferit de zilele noastre, sunt sigură, a zis Jazz, simțindu-se 
jenată. Aşadar, ce a făcut ea? 

- Păi, Hugh a venit la mine în secret să-mi ceară sfatul. În acele condiţii 
credea că trebuie să ştiu. Şi eu sunt catolică şi cu siguranţă n-aveam să 
condamn la moarte o făptură. Însă, în acelaşi timp, în familia noastră n-avea 
ce căuta copilul nelegitim al lui Corin, mai ales că tânăra respectivă era fiica 
unuia dintre lucrătorii noştri de pe domeniu, a strâmbat din nas Emily. l-am 
propus lui Hugh ca fata să se ducă să nască fără vâlvă într-una dintre 
instituţiile create tocmai pentru acest gen de lucruri, apoi să renunţe la copil. 
De asemenea, m-am oferit să plătesc, ceea ce fata a acceptat. Şi cu asta s-a 
terminat. Fata a făcut ce am propus şi n-a mai fost pomenit subiectul. De fapt, 
a zis Emily, pe gânduri, este prima dată după atâţia ani când vorbesc cu 
cineva despre asta. 

- lertaţi-mă că v-am amintit, a zis Jazz. Prin urmare, nu ştiţi ce s-a întâmplat 
cu copilul? 

- Dumnezeule mare, nu. El sau ea ar putea să fie oriunde, doamnă 
inspectoare Hunter. Sau mort, cine ştie? 

- Şi acest copil s-ar putea să n-aibă habar cine este în realitate? 

- Cu siguranţă, nu. Pe atunci se proceda cu mare grijă în astfel de situaţii. 

Jazz a vorbit încet. 

- Dar să zicem că Hugh a aflat cine era copilul. 

- Nu-mi imaginez cum, dar te rog să-ţi continui ideea. 

- Hai să mergem înapoi cu o etapă. Jazz şi-a masat fruntea, încercând să 
pună informaţiile într-o ordine coerentă. Edward mi-a spus că Charlie era 
singurul moştenitor al Domeniului Conaught. Acum, când el a murit, nu mai 
este nimeni care să-l moştenească. Aşa este? 

Emily a încuviinţat din cap. 

- Am pus un expert să cerceteze arborele genealogic în căutarea unui văr de 


departe, sau o ramură a familiei Conaught de care poate că am uitat. Altfel, la 

moartea lui Edward, descendența se încheie, domeniul va fi vândut şi banii 
lăsaţi unor organizaţii caritabile. 

A oftat. 

- Mai mult de patru sute de ani... Foarte trist. 

- Aşadar, dacă ar exista un moştenitor, să zicem, copilul lui Corin, fiul 
dumneavoastră cel mare? Înţeleg că trebuie să fie de sex bărbătesc. 

- Dar, doamnă inspectoare, „el“, dacă este un el, s-a născut în afara 
căsătoriei! a răspuns Emily, şocată. Copilul este nelegitim. 

- Însă tot urmaş pe linia sângelui. Şi, cu testele de ADN din zilele noastre, 
asta se poate dovedi fără umbră de îndoială. Sunt sigură că au fost în ultimii 
ani cazuri în care tribunalul i-a recunoscut unui copil nelegitim drepturile lui 
legale. 

- Ei bine, a răspuns Emily cu hotărâre, asta închide discuţia. Corin a murit 
acum patruzeci de ani. Nu poate fi dovedită nici o moştenire genetică. Pentru 
numele lui Dumnezeu, n-a mai rămas nimic din el. 

- N-aţi păstrat nimic, Emily? 

- Am păstrat unele lucruri din copilăria lui, fotografii şi obiecte, dar nimic 
din el, doamnă inspectoare. 

- Aţi avut cumva un jurnal al bebeluşului, cu greutatea lui Corin, primul 
zâmbet, când i-au ieşit dinţii, genul acesta de lucruri? 

- Da, de fapt, am avut, a încuviinţat din cap Emily, dar ce importanţă are? 

- Dacă îl puteţi găsi, o să vă arăt, bine? a zis Jazz, ţinând pumnii strânşi în 
mintea sa. Ştiţi unde este? 

- Vag. Va trebui să-l caut. 

Jazz bănuia că Emily ştie exact unde este. 

- Emily, v-aş fi foarte recunoscătoare dacă v-aţi aminti unde este acel jurnal. 

Emily a şovăit, apoi a încuviinţat din cap. 

- Bine. Vin imediat. 

Jazz a urmărit-o cu privirea cum iese din cameră. Şi s-a rugat cerului să 
ajungă o octogenară la fel de vioaie ca Emily. Ceea ce a făcut-o imediat să se 
gândească la tatăl său. A scos mobilul din geantă şi a căutat mesajele. Era 
unul de la Miles, pe care avea să-l asculte mai târziu, dar, din fericire, nici 


unul de la spital. 

Emily s-a întors triumfătoare în salon. 

- Am dat de el! I-a întins lui Jazz o carte bine păstrată, cu coperţi de satin 
albastru. Nu-mi dau seama cum poate fi de folos, dar uitaţi-vă, oricum. 

- Mulţumesc. 

Jazz a deschis caietul şi a început să-l răsfoiască. Ştia exact ce căuta. Cu 
sufletul la gură, pe când se apropia de ultimele două pagini, a scos un mic 
țipăt de triumf văzând acolo, lipită pe dosul ultimei pagini, o punguţă de 
celofan cu o buclă de păr blond spre alb. 

A arătat spre ea. 

- Gata. Asta este ceva din Corin, Emily. Ne va da ADN-ul lui, care, comparat 
cu celelalte mostre, ne va oferi dovada supremă. 

- Miracolul tehnologiei moderne, nu? Emily s-a uitat la Jazz îngrijorată. 
Credeţi că ştiţi cine este copilul lui Corin, nu? 

- Deocamdată nu este decât o bănuială, Emily, a zis Jazz. Şi vă promit că o 
să fiţi prima care să afle dacă se confirmă. 

- Nu prea ştiu ce să cred. 

- Încercaţi să nu vă faceţi griji, Emily. La urma urmei, ar putea să fie un 
lucru bun, nu? 

- Poate. Nu sunt sigură. 

- Nu, dar s-ar putea ca descendența familiei Conaught să continue, la urma 
urmei. 

- Într-un mod extraordinar, însă da, presupun că aveţi dreptate, a 
recunoscut Emily fără tragere de inimă. 

Jazz privea mâinile bătrânei doamne, cu degetele care se împleteau agitate. 

- E o stemă interesantă pe inelul dumneavoastră cu pecete. 

Jazz era convinsă că văzuse de curând un inel identic pe degetul altcuiva. 

- Da. Este din epoca elisabetană. Familia Conaught se trage din familia 
Dudley - aţi auzit de faimosul Robert, posibil amant al Reginei Fecioare. S-a 
uitat la inelul cu pecete de pe degetul mic. Blazonul - o ghindă - a fost 
modificat acum două sute de ani ca să încorporeze altă stemă - o ciocârlie - 
când strămoşul soţului meu a făcut o căsătorie de succes cu odrasla altei 
familii măreţe din Norfolk, care era din Holkham. 


- Da? Şi numai membrii familiei ar avea dreptul să poarte inelul? a tatonat 


291 


Jazz. 

- Da. E ciudat că întrebaţi asta, de fapt, pentru că inelul lui Corin lipsea 
când am găsit cadavrul. Din păcate, am presupus că l-a amanetat ca să-şi 
cumpere heroină. 

- Zău? Aşadar, lipseşte un inel? 

- Da. Nu ne-am ostenit niciodată să-l înlocuim. N-avea nici un rost. Era 
îndoielnic că îl va purta cineva în viitor. 

- Ei bine, rămâne de văzut. Jazz s-a ridicat. Emily, vă mulţumesc foarte mult 
pentru ospitalitate şi tot ajutorul dat. O să vă înapoiez în câteva zile bucla de 
păr şi o să vă transmit veştile cât de repede pot. Nu, vă rog, nu vă ridicaţi. les 
singură. 

- Atunci, la revedere, doamnă inspectoare! Mă bucur că am fost de folos. 

Jazz a ajuns la uşă şi s-a oprit. 

- Mai am o ultimă întrebare: se întâmplă să vă amintiţi numele fetei pe care 
a lăsat-o Corin însărcinată? 

- Păi, sigur că da, a răspuns Emily ursuză. Nu sunt complet senilă, orice-ar 
zice fiul meu. Era fiica unuia dintre angajaţii noştri. A fost servitoarea lui 


Corin timp de câteva luni, când locuia în cabană. Numele ei era Jenny Colman. 


Jazz a urcat în maşină şi a stat să asculte mesajul lui Miles, în care spunea 
că a fost la biroul lui Julian Forbes să discute cu colegii lui şi s-a întâlnit cu 
criminaliştii. Se părea că nu e nimic urgent de raportat şi aveau să se vadă la 
secţie a doua zi dimineaţă. 

A format numărul de mobil al lui Martin Chapman. 

El a răspuns imediat. 

- Martin, unde eşti? 

- Am nevoie ca unul dintre băieţii tăi să proceseze şi să compare urgent 
nişte probe de ADN. 

- Poate să aştepte până ajung înapoi la Londra? 

- Nu. Am nevoie acum. Dacă îmi dai adresa laboratorului, îl pun pe Miles să- 
ţi aducă acum proba. 

Martin i-a dat-o şi Jazz şi-a notat-o. 


- Maşina lui Julian tocmai a fost adusă aici, aşa că oricum o să lucrez la 

noapte. Să văd dacă pot convinge pe cineva din laborator să proceseze proba 
ta în următoarele douăzeci şi patru de ore. 

- Am nevoie de rezultate mâine, Martin. 

- O să fac tot ce pot, dar Patrick cere un raport criminalistic complet mâine, 
la prima oră. Altfel, zice că va trebui să închidă şcoala. 

- Nu, zău?! s-a stropşit ea, apoi s-a controlat, supărată pe sine că a lăsat 
furia să ţâşnească. Tu fă, doar, tot ce poţi, Martin. Şi îţi rămân datoare cu o 
cină. 

- O să am grijă să te ţii de cuvânt, Jazz. 

- Vreo veste? 

- Mă ocup de asta. Ne vedem mâine-dimineaţă cu raportul complet. 

- Abia aştept. Mulţumesc, Martin, la revedere! 

- Noroc! 

Jazz l-a sunat pe Miles. I-a răspuns imediat. 

- Da, doamnă? 

- Unde eşti? 

- La hotel, mă pregătesc să mă aşez la cină. 

- Singur? 

- Ăăă... nu. Issy e cu mine. 

Jazz a zâmbit când i-a auzit jena din voce. 

- Îmi pare rău că vă întrerup tâte-ă-tâte-ul, dar am nevoie să duci ceva la 
laboratorul din Norwich. Poţi să ajungi în parcarea şcolii într-un sfert de oră? 

- Da, doamnă. 

- Unde-i Patrick? a întrebat ea. 

- Tot la secţie. 

- Bine, ne vedem peste un sfert de oră. 

Jazz şi-a aruncat mobilul pe scaun şi a condus încet pe aleea mărginită de 
copaci de pe Domeniul Conaught. Aşadar, exista un copil. lar mama era Jenny 
Colman - încă o legătură cu şcoala St Stephen. 

Nu copilul lui Hugh Daneman, ci, de fapt, un moştenitor direct din neamul 
Conaught. 


Hugh trebuie să fi crezut că Sebastian Frederiks este fiul lui Corin; era 

singura explicaţie pentru brusca volte-face!? din testament. L-ar fi considerat 
pe fiul lui Corin cea mai apropiată rudă pe care o avea. 

Şi dacă Hugh Daneman i-a spus lui Frederiks cine este? 

Jazz şi-a lăsat gândurile să curgă... Atunci Frederiks ar fi ştiut că poate să 
aibă pretenţia de moştenitor direct al Domeniului Conaught, a cărui valoare 
doar în privinţa hectarelor trebuie să fi fost de milioane. 

Însă Charlie Cavendish, ca următorul moştenitor direct, îi stătea în cale. Şi 
poate, a cugetat Jazz, ca să fie sigur că are calea liberă şi ca să evite atâţia ani 
şi atâtea mii de lire cheltuite până ce tribunalul decide cine este de fapt 
moştenitorul legal - un nepot sau un fiu nelegitim - Frederiks avea nevoie ca 
Charlie să fie îndepărtat. 

Când Jazz a virat pe drumul care avea s-o ducă fie acasă, fie la St Stephen, 
şi-a dat seama cât de obosită este. Gândul la baie şi pat era enorm de 
atrăgător. Totuşi, nu s-ar fi putut odihni până n-ar fi vorbit cu Frederiks. Şi n- 
ar fi verificat de două ori, pentru propria mulţumire, acel lucru pe care îl 


văzuse Hugh Daneman şi îl făcuse să creadă că Sebastian este fiul lui Corin. 


1 5 Schimbare cu 180 de grade, răsucire (în limba franceză în original) 

După ce a oprit în parcarea de la St Stephen şi i-a dat plicul şi adresa lui 
Miles, care era cam stingherit, Jazz s-a dus să-l caute pe Sebastian Frederiks. 

L-a găsit în sala de mese, cinând cu doi băieţi care încercau să-l stoarcă de 
informaţii despre motivul pentru care Fleat House fusese închis de poliţie. 

- Ei bine, băieţi, iată femeia care o să vă spună, doamna inspectoare însăşi. 

Sebastian i-a oferit unul dintre cele mai reuşite zâmbete false ale sale, pe 
când îşi lua farfuria goală şi dădea să se ridice. 

În acele câteva secunde, Jazz a ştiut că nu se înşelase. Inelul de pe degetul 
lui mic era identic cu al lui Emily Conaught. 

- De fapt, vă supăraţi, băieţi? Jazz le-a făcut semn să plece. Am nevoie de 
câteva minute ca să-l pun la curent pe domnul Frederiks cu ceea ce se 
petrece. 

- Aţi găsit un cadavru, doamnă inspectoare? Era tipul care s-a spânzurat 
acolo, jos? Aşa umblă vorba pe aici, a zis unul dintre băieţi. 

- Haide, valea, James, a zis Frederiks amabil. Peste o oră vin la Walsingham 
să vă trimit pe toţi la culcare. 

Băieţii au plecat. Jazz a dat să se aşeze, când Frederiks a zis: 

- V-ar deranja să vorbim în timp ce mergem? N-am avut timp să-mi iau nişte 
schimburi. Mă duc cu băieţii la Walsingham House şi polițistul a spus că o să 
încuie Fleat peste noapte. 

- Bine. 

Au ieşit din sala de mese şi au pornit peste peluza capelei. 

- Deci ce-i cu povestea despre băiatul care s-a spânzurat în pivniţă? a 
întrebat Jazz. 

Sebastian a clătinat din cap. 

- Nimic, doar o istorie din St Stephen pe care băieţilor le place s-o umfle. 

- Aşadar, chiar s-a spânzurat un băiat acolo jos? 

Frederiks părea stânjenit. 

- Da, s-a spânzurat. Dar totul s-a petrecut de multă vreme. 

Au ajuns la banda galbenă a poliţiei care înconjura Fleat House. Jazz a păşit 


pe sub ea şi s-a îndreptat spre intrare. Frederiks a urmat-o. Un poliţist tânăr 

mergea prin faţa clădirii, încercând să se încălzească. 

- Bună seara, doamnă. 

- Bună seara. O să intru cu domnul Frederiks. 

- Cum doriţi, doamnă. 

Au intrat în clădirea întunecată, pustie, şi Frederiks a întins mâna spre 
comutator. S-a cutremurat când au trecut pe lângă coridorul care ducea în 
pivniţă. 

- Ce zi! Nu-mi vine să cred, zău! Bietul Julian! Aveţi vreo idee despre ce se 
petrece pe-aici? 

- Ne ocupăm de asta, domnule Frederiks, a răspuns Jazz neutru pe când 
ajungeau la uşa care ducea la apartamentul lui. 

- Nu durează mult, doar să-mi iau nişte lucruri, a zis Frederiks, lăsând-o în 
living. 

Jazz s-a plimbat prin încăpere. Pe biroul lui era o fotografie mare, înrămată, 
a unei perechi mai vârstnice. 

Frederiks s-a întors cu o sacoşă deschisă. 

- Sunt părinţii dumneavoastră? a întrebat ea, arătând spre fotografia de pe 
birou. 

- Da. 

- Sunt amândoi în viaţă? 

- Nu, din nefericire, nu. 

- Au murit de curând? 

- Tata a murit acum cincisprezece ani, iar mama acum câteva luni, a 
răspuns Frederiks. 

- Aşa. Aveţi fraţi sau surori? 

- Nu, sunt doar eu. 

- Au locuit pe aici? 

- Da... Uitaţi ce-i, doamnă inspectoare, s-a încruntat el. Nu văd ce are de-a 
face cu asta familia mea. Putem să închidem subiectul, vă rog? Eram apropiat 
de mama şi încă îi simt lipsa. 

- Scuzaţi-mă. Îmi pare rău că vă deranjez, dar aţi putea să-mi daţi un pahar 
cu apă? Mi-e îngrozitor de sete. 


- Bine, a încuviinţat din cap Frederiks. Vă pot aduce un pahar cu apă din 

baie, în afară de cazul în care vreţi din sticlă, şi va trebui să mergem la 
bucătăria şcolii. 

- Nu, de la robinet e în ordine, mulţumesc. 

În vreme ce Sebastian plecase după apă, Jazz s-a dus la sacoşă, a luat 
articolul pe care îl voia de deasupra teancului de lucruri şi l-a strecurat în 
buzunar. 

Frederiks a apărut cu paharul. 

- Mulţumesc. 

Jazz a sorbit din apa călduţă. 

- Presupun că aţi moştenit totul când a murit mama dumneavoastră? 

- Da, ce mai rămăsese, a confirmat el. Acum zece ani mamei i-a fost pus 
diagnosticul de Alzheimer. N-avea decât şaizeci de ani. Şi-a petrecut ultimii 
şapte ani într-un cămin. A trebuit să vând casa ei ca să plătesc taxele de 
îngrijire. N-a mai rămas mare lucru. 

- V-a lăsat bunurile personale? 

- Sigur că da. 

Frederiks era iritat de-a binelea. 

- De ce? 

- Domnule Frederiks, iertaţi-mă că întreb, dar se întâmplă să ştiţi dacă aţi 
fost sau nu adoptat? 

- Ce?! Nu, fir-ar să fie, n-am fost! Sau, cel puţin, dacă am fost, mama şi tata 
au reuşit de minune să se asigure că nu aflu niciodată. Scuze, doamnă 
inspectoare, sunt un om rezonabil, însă aceste întrebări sunt mult prea 
personale şi neplăcute, şi nu văd de ce ar trebui să răspund la ele. Nu sunt 
arestat, nu? 

- Nu, nu sunteţi. Doar o ultimă întrebare: îmi puteţi spune data naşterii 
dumneavoastră? 

- 10 aprilie 1965. 

- Bun, e tot ce-mi trebuia, a încuviinţat ea din cap. Mulţumesc că aţi avut 
atâta răbdare. 

Sebastian şi-a trecut mâna prin păr, agitat. 

- Asta are de-a face cu testamentul, nu? Ei bine, daţi-mi voie să vă spun că 


nu ştiu mai mult decât dumneavoastră, însă faptul că Hugh a hotărât să-mi 

lase mie totul nu mă face criminal, nu? Încep să-mi doresc ca el să n-o fi făcut, 
ca să fiu sincer! 

- Vă mulţumesc pentru ajutor, domnule Frederiks. Vă las să vă strângeţi 
lucrurile. Daţi-i de ştire poliţistului când plecaţi. 

Jazz a plecat din Fleat House şi şi-a scos mobilul în vreme ce traversa 
peluza capelei spre maşină. 

- Roland, sunt Hunter. Da, a fost o zi agitată. Nu, încă nu sunt veşti. Aş vrea 
o supraveghere specială a lui Sebastian Frederiks. Spune-i unuia dintre 
oamenii tăi să-l urmărească. Dacă pleacă vreodata din şcoală, ai grijă să se 
ţină cineva după el. Să nu vă scape, bine? Mulţumesc. Ne vedem mâine- 
dimineaţă. Între timp, mă găseşti pe mobil. 

Apoi l-a sunat pe Patrick, care avea mobilul închis, lucru neobişnuit, şi a 
pornit pe drumul de coastă spre casă. Pe când şerpuia pe străduţele din Cley, 
şi-a amintit ceva. Şi-a notat în minte să cerceteze asta a doua zi. 

Ajunsă acasă, Jazz a descuiat uşa şi a intrat într-o casă binecuvântat de 
caldă. 

Era un bilet de la instalator, care spunea că a lăsat instalaţia pornită. Se 
temea să nu plesnească vreo ţeavă în timpul perioadei bruşte de ger. 

Lui Jazz îi venea să-l sărute, indiferent cât o fi costat combustibilul. 

A lăsat din mână servieta, a deschis robotul telefonic şi s-a dus în bucătărie 
să umple ceainicul în vreme ce asculta. Erau câteva mesaje de la constructor, 
explicând de ce n-a venit, şi unul de la mama sa, să-i spună că şi-a îngăduit să 
plece de la spital ca să doarmă acasă o noapte. Şi se părea că tatăl avea să fie 
mutat a doua zi de la terapie intensivă. 

A urcat treptele cu o cană cu cacao în mână, a umplut cada până sus cu apă 
fierbinte şi s-a scufundat în ea încântată. În programul din seara aceea nu 
inclusese încercarea de a recapitula evenimentele din ultimele douăzeci şi 
patru de ore, atât personale, cât şi profesionale, şi de a le găsi sensul. 

Peste un sfert de oră era cuibărită în pat. L-a sunat din nou pe Patrick şi s-a 
enervat când a constatat că mobilul lui e tot închis. A sunat-o pe Issy, a dat tot 
de robot şi i-a lăsat un mesaj cu rugămintea ca mâine, la prima oră, să se 
întoarcă acasă la Rory şi să-l ajute să-şi amintească exact ce a făcut cu cele 


două aspirine pe care le primise în noaptea în care Charlie a murit. 

În cele din urmă, a sunat-o pe Celestria, care i-a răspuns la a doua sonerie. 

Cu o voce încordată, a zis: 

- Alo? 

- Bună, mamă, nu-s decât eu. 

- Of, slavă Domnului! Am crezut că ar putea să fie de la spital. 

- Îmi pare rău că te-am speriat. Voiam doar să ştiu cum vă simţiţi tu şi tata. 
Nu te-am trezit, nu? 

- Nu, moţăiam. Mi-au spus să iau un somnifer, dar mi-aş face griji că nu aud 
dacă sună telefonul. 

- Ia o pastila, mamă. Şi tu ai nevoie de odihnă. El cum e? 

- Mult mai bine, dragă. Dar, aşa cum îmi tot spune medicul acela specialist 
cam arogant, încă n-am ieşit la liman. 

- Trebuie să fi simţit că tata este mult mai bine, dacă ai putut să vii acasă în 
noaptea asta. 

- Este, Jazmine, şi dacă o ţine tot aşa, fără probleme, ar trebui să-şi revină. 
E un om uimitor tatăl tău, a zis ea, cu vocea întreruptă. 

- Ştiu. Sper să-l pot vizita în weekend. Mi-ar plăcea să vin mâine, însă acest 
caz este în punctul culminant, iar Patrick se poartă aşa cum îl ştim, a oftat 
Jazz. 

- Vai de mine! Nu mi-am dat seama că lucrează la caz. Îmi pare rău, scumpo. 

- Nu lucra, însă... aaah..., a căscat Jazz. E poveste lungă, mamă. 

- Biata de tine! Sunt sigură că este ultimul lucru pe care ţi-l doreai. 

- Da, însă, într-un fel ciudat, mi-a făcut bine: m-a ajutat să-mi amintesc de ce 
eram atât de nefericită şi de ce l-am părăsit pe Patrick... A alungat orice 
gânduri romantice care mai zăboveau. 

- Ei bine, nu fi prea aspră cu tine, Jazz. Cu toţii ne amintim vremurile bune 
şi încercăm să le uităm pe cele rele. E în firea omului, şi îi mulţumesc lui 
Dumnezeu pentru asta. 

- În afară de cazul în care uitarea te duce iar pe cărarea greşită, a mormăit 
Jazz. 

- Patrick ţi-a fost un ajutor neaşteptat ieri, nu-i aşa? a zis blând Celestria. 
Iar când egoul lui nu se pune în cale şi el nu se simte ameninţat, cred că ţine 


la tine. Asta nu înseamnă că vreunul dintre noi a crezut vreodată că el ar fi 

omul potrivit pentru tine. Şi uneori iubirea poate să fie cumplit de 
distrugătoare. 

- Da, cu siguranţă sunt de acord cu asta. Jazz a căscat. Bine, mamă, te rog, 
promite-mi că mă ţii la curent. O să fiu ocupată până peste cap mâine, aşa că 
ţi-aş fi recunoscătoare dacă mi-ai lăsa un mesaj în care să spui că tata e bine. 

- Sigur că aşa o să fac. Acum dormi şi tu, şi baftă mâine! 

- Mulţumesc, mamă. Noapte bună! 

- Noapte bună, dragă! Somn uşor! 

Scufundându-se încântată sub pilotă, Jazz a stat culcată în întuneric şi s-a 
gândit la toţi oamenii întâlniți în cursul zilei a căror viaţă n-a fost îmbunătăţită 


de iubire, ci distrusă. 


A doua zi dimineaţă, la ora şapte şi jumătate, Jazz a bătut la uşa lui Jenny 
Colman. 

- Cine e? a întrebat Jenny dinăuntru. 

- Inspectoarea Hunter, doamnă Colman. Îmi pare rău că te deranjez aşa de 
devreme. Însă voiam să te prind înainte să pleci la şcoală. Pot să intru? 

- Da, sigur, doamnă inspectoare. 

Jenny părea tulburată când a deschis uşa, apoi a condus-o pe Jazz în livingul 
micut. 

- N-am vreo problemă, nu? 

- Nu, absolut nici una. 

Jazz s-a aşezat pe canapea, iar Jenny s-a aşezat agitată pe marginea 
fotoliului de vizavi. 

- Atâta doar că am crezut că ar fi mai bine să discutăm această chestiune în 
particular. 

- Oh, doamnă inspectoare, despre ce este vorba? 

Jenny părea îngrozită. 

- Ei bine, am să merg drept la ţintă, a zis Jazz cu blândeţe. Aseară am fost la 
Lady Emily Conaught. Şi mi-a spus despre tine şi Corin Conaught. Şi despre 
copilul pe care l-ai dat unor părinți adoptivi. 

Jenny arăta de parcă ar fi primit o palmă peste obraz. Ochii i s-au umplut de 


lacrimi şi stătea acolo fără să spună nimic. 

- Îmi pare rău, s-a scuzat Jazz. Ştiu că trebuie să fie un subiect dureros, dar 
mă tem că trebuie să ştiu dacă Emily Conaught avea dreptate. Şi dacă eşti 
mama copilului lui Corin. 

Jenny a încuviinţat, amorţită. A scos din mânecă o batistă şi şi-a tamponat 
ochii. 

- A spus şi că n-ai aflat că eşti însărcinată decât după moartea lui Corin. 

Din nou Jenny n-a fost în stare decât să încuviinţeze din cap. 

- Şi Hugh Daneman te-a ajutat? a întrebat Jazz. 

- Da, da, aşa a făcut, a reuşit să şoptească Jenny. A fost întotdeauna aşa de 
bun, nu ştiu ce m-aş fi făcut fără el în acea vreme. M-a ajutat să rezolv 
problema şi, după aceea, mi-a găsit o slujba aici, la St Stephen. N-am putut 
suporta ideea să mă întorc acasă, vedeţi, nu când mama şi tata lucrau pe 
Domeniul Conaught şi toate astea. 

- Nu, îmi imaginez, a zis Jazz încet. Aşadar, pruncul a fost adoptat? 

- Da. 

- Era băiat sau fată? 

- Băiat. Jenny şi-a şters ochii. Da, un băieţel adorabil. 

- Aşa. Jazz a simţit cum urcă în ea un val de adrenalină. Ai idee cine l-a 
adoptat? 

Jenny a clătinat din cap. 

- Nu. Călugăriţele aveau reguli foarte stricte în această privinţă. Credeau că 
este mai bine ca noi, mamele, să nu ştim unde merg copiii. Şi aveau dreptate, 
care ar fi fost rostul? Asta nu ne-ar fi adus pruncii înapoi, nu? Jenny şi-a suflat 
nasul cu zgomot. Cea mai rea zi din viaţa mea, să nasc şi, după câteva ore, 
pruncul să-mi fie luat. Şi încă mă durea totul, şi apoi laptele care izvora, iar 
călugărițele m-au înfăşurat strâns până s-a oprit... Îmi pare rău, doamnă 
inspectoare, nu vreţi să ştiţi toate astea. 

- Jenny (Jazz s-a aplecat spre ea în timp ce vorbea, hotărând să-şi verifice 
teoria), le-ai dat cumva călugăriţelor ceva care să le fie încredinţat noilor 
părinţi ai pruncului? 

- O, nu, n-ar fi îngăduit aşa ceva, a clătinat ea din cap, însă avea în ochi 
nesiguranţă. 


- Eşti sigură, Jenny? 


301 


- Da, da, nu le-am dat nimic călugăriţelor. Jur. 

Jazz a încercat din nou. 

- Bine, atunci. O să zic altfel: ai reuşit, de exemplu, să ascunzi ceva asupra 
pruncului? Care să poată fi găsit de noii părinţi şi, eventual, să fie păstrat 
pentru o zi în care copilul să fie mai mare şi să vrea, poate, să-şi descopere 
dreptul câştigat prin naştere? 

Jenny şi-a dus batista la gură şi a privit-o pe Jazz îngrozită. 

- Cum aţi... Da! Da, am făcut asta! Am făcut-o! 

Jenny a izbucnit de-a binelea în plâns. 

- Voiam ca pruncul meu să ştie de unde vine! Era fiul unui lord, deşi Corin 
era mort, iar mama lui era o servitoare de rând de care familia Conaught a 
vrut să se descotorosească! a hohotit ea. 

- E în ordine, Jenny, nu te grăbi. 

- Îmi pare rău, doamnă inspectoare. Faptul că ştiţi totul a fost un şoc, asta-i 
tot, a încuviinţat din cap Jenny. Vedeţi, e un secret pe care l-am păstrat atâta 
vreme. 

- Înţeleg, însă necazul este că nu ştiu totul. Te rog să nu crezi că te judec, 
Jenny. Numai că am nevoie de ajutorul tău ca să pun cap la cap piesele din 
puzzle. Şi repede. Deci, dacă simţi că eşti în stare să continui, ai putea să-mi 
spui ce anume ai ascuns asupra pruncului înainte să-ţi fie luat? 

- Păi... i-am dat un inel, un inel cu pecete care avea gravat pe el blazonul 
familiei Conaught. Dar nu voi avea necazuri pentru asta, nu? Nu l-am furat sau 
aşa ceva. 

- Nu, Jenny, îţi jur, n-o să ai necazuri. Unde l-ai ascuns? 

- Păi, şi-a tras ea nasul, când călugărițele m-au lăsat să-l ţin în braţe câteva 
minute înainte să fie luat, îl îmbrăcaseră ca să fie pregatit să vină după el noii 
părinţi. Jenny a zâmbit. Era aşa de dulce, cu căciuliţa şi botoşeii, aşa de micuţ! 
Avea un scutec sub salopetă, unul dintre cele de modă veche, din prosop, pe 
care nu le mai foloseşte nimeni. Era prins cu un ac de siguranţă mare. Când 
am văzut asta mi-a venit ideea. Am scos inelul din dulapul meu, am desfăcut 
acul şi am prins în el inelul. Am închis la loc acul, am ascuns cât de bine am 
putut inelul în pliurile scutecului şi i-am încheiat la loc salopeta. A zâmbit cu 


tristeţe. Nu ştiu nici până în ziua de azi dacă l-au găsit călugărițele înainte să 

fie dat noilor părinţi, sau dacă părinţii l-au văzut, dar l-au aruncat, nevrând să 
existe nimic care să le amintească faptul că bebeluşul nu era al lor prin 
naştere. 

Jazz s-a pomenit că nu izbuteşte să-şi înghită nodul din gât. 

- Ei bine, Jenny, dacă este o consolare, cred că ai făcut un lucru minunat, şi 
te admir pentru asta. Cu adevărat. 

- Aş fi dat orice să-l pastrez, a zâmbit trist Jenny. Era o parte din Corin. L-am 
iubit, vedeţi. Întotdeauna l-am iubit, cu toate că a murit acum patruzeci de 
ani. Mă gândesc la el şi la copilaşul nostru în fiecare zi din viaţa mea. 

Instinctiv, Jazz s-a întins şi a luat-o pe Jenny de mână. 

- Nu-mi pot imagina ce groaznic trebuie să fi fost pentru tine. 

Jenny a zâmbit trist. 

- Da, a fost, dar am supravieţuit, nu? Cât de cât, a adăugat. Cel puţin îl 
aveam pe Hugh. El înţelegea. Şi el îl iubea pe Corin. Aveam asta în comun, 
vedeţi. 

- Ştiu că îl iubea, a încuviinţat din cap Jazz. Spune-mi, de unde aveai inelul? 

- Oh, de la Hugh, a recunoscut Jenny. A venit de două ori să mă vadă la 
mănăstirea la care am fost trimisă. Şi ultima dată când a venit, înainte de 
naşterea copilului, a scos din buzunar un inel şi a zis că vrea să-l am ca să-mi 
amintească de Corin. Cred că îi părea rău pentru mine. A fost frumos din 
partea lui. 

Jenny a zâmbit slab. 

- Da, a fost, a aprobat Jazz. Şi i-ai spus vreodată lui Hugh ce ai făcut cu 
inelul? 

- O, da, a încuviinţat din cap Jenny. M-am gândit că, dacă nu o fac, o să 
creadă că l-am pierdut, sau aşa ceva. Era cinstit să-i spun, în primul rând 
pentru că el mi-l dăduse. Hugh a zis, la fel ca dumneavoastră, că am făcut 
bine, dar am căzut de acord că nu ştim ce se va întâmpla cu el în viitor. 

Hugh a zis că n-are importanţă, că mai mult contează gestul. Ochii lui Jenny 
s-au umplut iar de lacrimi. Of, Doamne, mi-e dor de el! Era singurul care ştia, 
în afară de cea mai bună prietenă a mea, Maddy. 

- Se pare că a fost foarte bun cu tine, a zâmbit Jazz. 


- A fost, a încuviinţat din cap Jenny. Şi mi-a lăsat ceva prin testament, fie 

binecuvântat, deşi, cu toate câte se întâmplă la şcoală, încă n-am avut timp să 
ajung la Londra să văd ce este. 

Jazz a tăcut un pic, apoi a spus: 

- Jenny, ai auzit cui i-a lăsat Hugh restul averii? 

Ea a clătinat din cap. 

- Nu, n-am auzit. 

- Ei bine, i-a lăsat-o lui Sebastian Frederiks. 

Sprâncenele lui Jenny s-au înălţat. 

- Sebastian? Asta e ciudat. Îmi amintesc că Hugh mi-a spus că nu l-a plăcut 
niciodată prea mult, nici adult, nici copil. Nu se potriveau deloc ei doi. Dar se 
completau bine la Fleat House. 

- Ce părere ai tu despre Sebastian, Jenny? 

Ea a ridicat din umeri. 

- Presupun că gândesc la fel ca Hugh, de fapt. Întotdeauna a fost cam 
agresiv în copilărie, şi Hugh credea că este prea aspru ca director de internat. 
Pe de altă parte, presupun că unii dintre băieţii aceia au nevoie de cineva 
autoritar. 

- Aşadar, n-ai nici o idee de ce Hugh i-a lăsat totul unui om de care nu i-a 
plăcut niciodată prea mult? 

Jenny a clătinat din cap. 

- Nici una, doamnă inspectoare. Dacă vreţi să-mi ştiţi părerea, mi se pare 
de-a dreptul ciudat, dar nu-i treaba mea s-o spun. Sunt sigură că Hugh a avut 
motivele lui. Obişnuia să gândească amănunţit totul, nu făcea nimic dintr-un 
impuls, fie binecuvântat! 

- Da, din câte am auzit despre el, părea un om foarte chibzuit. Aşadar, mă 
întreb: ce anume l-a făcut pe Hugh să-şi schimbe testamentul în favoarea lui 
Sebastian? 

- Cum ziceam, nu pricep şi pace. 

- În afară de cazul în care... Jazz ştia că trebuie să-şi aleagă vorbele cu mare 
grijă. Jenny, şi dacă Hugh a văzut de curând la cineva ceva... un... obiect, care 
l-a făcut să creadă că a identificat copilul tău adoptat? 

- Nu înţeleg ce vreţi să spuneţi, doamnă inspectoare. Jenny părea 


nedumerită. Cum ar fi putut? 

- Inelul, Jenny, a zis Jazz încet. 

- Vreţi să spuneţi, cel pe care l-am trimis odată cu copilul meu acum atâţia 
ani? 

- Da. 

Jenny a rămas în tăcere, cu ochii aţintiţi la Jazz, care a continuat: 

- Fiul tău s-a născut acum patruzeci de ani? 

- Va împlini patruzeci de ani anul acesta, a confirmat Jenny. 

- În ce lună s-a născut? 

- Aprilie. Pe patru aprilie. 

- Pe patru? Jazz s-a încruntat. Eşti sigură? 

- lertaţi-mă, doamnă inspectoare, dacă sună nepoliticos, dar nu-i o dată pe 
care aş uita-o, nu-i aşa? 

- Nu, sigur că nu este. Jenny, îţi mulţumesc foarte mult pentru ajutor. 

Jazz s-a ridicat de pe canapea. 

Jenny s-a ridicat şi ea şi a prins-o de braţ. 

- Vă rog, doamnă inspectoare, nu mă puteţi lăsa aşa! Cred că ştiţi cine este 
fiul meu, nu-i aşa? Vă rog să-mi spuneţi. Vă rog! 

Jazz i-a văzut pe chip disperarea. 

- Jenny, ar fi iresponsabil din partea mea să-ţi spun ceva ce s-ar putea să nu 
fie adevărat, a spus cât de blând putea. Lasă-mă să verific şi îţi promit să fii 
prima care află. Ar putea să fie o coincidenţă. 

- Faptul că Hugh a văzut un barbat cam de vârsta potrivită, care poartă 
inelul pe care i l-am dat când era bebeluş? 

- Ar putea fi o mulţime de astfel de inele... 

- Nu! Inelele erau date doar membrilor direcţi ai familiei Conaught. Îmi 
amintesc că Hugh mi-a spus că nu mai există altele. 

- Atunci cineva se poate să-l fi copiat, a sugerat Jazz. 

- Pentru numele lui Dumnezeu, de ce să facă asta? N-ar însemna nimic 
pentru altcineva. Jenny a clătinat din cap. Nu, în cazul în care Hugh a găsit pe 
cineva care poartă acel inel, ar fi ştiut dacă este sau nu real. Vai de mine! 
Jenny s-a prăbuşit pe fotoliu. Ştiu cine este, ştiu cine este fiul meu. De aceea i- 
a lăsat Hugh toţi banii, nu-i aşa? Pentru că este fiul lui Corin. Şi al meu. 


Spuneţi-mi, vă rog, este Sebastian Frederiks fiul meu? Este? 

Jazz vedea cum se instalează isteria. A prins mâinile tremurătoare ale lui 
Jenny. 

- Încă nu ştiu. Şi acesta este adevărul. Da, Sebastian poartă un inel cu 
pecete identic cu cel pe care îl purta aseară Emily Conaught. Şi mi-a spus că 
mama lui a murit acum câteva luni, poate că i-a lăsat inelul prin testament. 
Ceea ce ar explica de ce n-a început să-l poarte decât de curând. Şi, da, este 
ciudat că Hugh şi-a schimbat testamentul în favoarea lui Sebastian, însă nu 
trebuie să facem presupuneri înainte să avem dovada absolută. 

- Cum pot eu să nu fac asta?! Jenny şi-a smuls mâinile din mâinile lui Jazz. Îl 
ştiu pe Sebastian de când avea treisprezece ani şi nu m-am gândit nici o clipă 
că este... Şi-a muşcat buza, neputând să rostească acel cuvânt. Dacă ar fi 
trebuit să ştie cineva, eu sunt aceea, nu? 

- Cum ai fi putut, Jenny? Te rog, încearcă să nu te învinovăţeşti. Dar, ascultă, 
vestea bună este că am o cale de a obţine dovada: Lady Conaught a păstrat o 
şuviţă din părul lui Corin. Era în jurnalul bebeluşului. Dacă se potriveşte cu o 
mostră din părul lui Sebastian, vom şti cu siguranţă că el este fiul tău şi al lui 
Corin. 

- Şi eu am făcut asta, a mormăit Jenny. 

- Ce anume? 

Jenny s-a ridicat şi s-a dus la sertarul bufetului. 

A căutat în partea din spate, a scos un plic cafeniu uzat şi i l-a dat lui Jazz. 

- Iată. Priviţi! 

Jazz a golit plicul. Într-un plic mai mic erau o şuviţă de păr alb-auriu şi o 
fotografie alb-negru. I-au dat lacrimile în vreme ce se uita la silueta neclară a 
pruncului lui Jenny. 

- Hugh mi-a împrumutat aparatul sau Box Brownie, ca să pot face o 
fotografie, a explicat Jenny. A trebuit s-o fac repede, aşa că e tare proastă. Îmi 
amintesc că am vărsat şiroaie de lacrimi când Hugh a developat-o şi mi-a dat- 
o, pentru că îl distingi cu greu. 

- Şi acesta este părul bebeluşului tău? 

- Da. Am tăiat şuviţa când nu mă vedea nimeni. 

- Jenny, poţi să mi-o încredinţezi pentru o vreme? Evident, cu cât 


geneticianul are mai mult material pentru comparaţie, cu atât sunt mai multe 

şanse să obţinem dovada absolută. 

- Da, sunt sigură că o să aveţi grijă de ea. 

- O să am. Mulţumesc. 

Jazz a pus şuviţa într-o pungă de plastic şi a vârât-o în buzunar. 

- Plec acum. Mulţumesc mult pentru ajutor. 

Jazz a ieşit din living şi a pornit spre uşă. Jenny a urmat-o. 

- Ştiţi, partea tristă este că mi-am petrecut toţi aceşti ani întrebându-mă ce 
s-a întâmplat cu băiatul meu, unde este, ce a devenit, dacă va încerca 
vreodată să mă găsească. Şi acum, poate că fiul meu este o persoană care a 
crescut sub ochii mei, de care nu mi-a plăcut prea mult când era copil şi nu-mi 
place când e adult. Jenny a oftat. E ironic, nu? 

- Ei bine, hai să aşteptăm să vedem ce zice lab... 

- Vai de mine! Oh, vai de mine! 

Brusc, mâna lui Jenny i-a acoperit gura. 

- Ce este, Jenny? a întrebat Jazz îngrijorată. 

- Tocmai mi-a dat prin cap de ce sunteţi atât de interesată de faptul că 
Sebastian ar putea să fie fiul lui Corin. E din cauza lui Charlie, nu-i aşa? Vă 
gândiţi că, dacă Sebastian a aflat că este fiul lui Corin, poate că a vrut să 
scape de Charlie şi să ceară... 

S-a auzit soneria. 

- Vai de mine, în dimineaţa asta e ca în Piccadilly Circus, a zis Jenny, 
deschizând uşa. Bună, Maddy. 

Jazz s-a pomenit faţă în faţă cu asistenta medicală de la Fleat House. 

- Bună dimineaţa, a zis, apoi s-a răsucit spre Jenny. Am plecat. 

- Mulţumesc, doamnă inspectoare, daţi-mi de ştire, bine? a zis Jenny. 
Succes! 

Cele două femei s-au uitat după Jazz, care a luat-o pe poteca îngustă şi a 
pierit din vedere. 

- Vii înăuntru, Maddy? 

- Nu, tocmai mă întorc la şcoală. A trebuit să las nişte probe de la unul 
dintre băieţi la doctorul din oraş. Credem că s-ar putea să aibă mononucleoză 
infecțioasă, a explicat Maddy. Eşti bine, dragă? Pari cam palidă. 


- Nu-i de mirare, nu, cu tot ce se petrece la şcoală, a oftat Jenny. Stai un pic. 

Îmi iau paltonul şi vin cu tine. 

Peste două minute au pornit pe jos pe drumul scurt până la şcoală. 

- Am trecut pe la tine doar ca să-ţi spun că îmi pare rău că a trebuit să 
contramandez întâlnirea de data trecută. Cum spuneam, am maşina la 
reparat. Mă gândeam că am putea merge la cinematograf săptămâna viitoare, 
a zis Maddy. 

- Da, minunat, a zis Jenny automat, cu gândul încă la ceea ce-i spusese Jazz. 

- Încă nu ştiu când va fi seara mea liberă, a adăugat Maddy. 

- Nu, bine, într-un fel sau altul, lucrurile sunt cam haotice, nu-i aşa? 

- Chiar aşa. Să-i muţi pe toţi acei băieţi din Fleat House în alt internat! Sper 
ca poliţiştii să rezolve totul curând, ca să putem reintra cu toţii în normal. 
Apropo, ce voia inspectoarea? 

- A, doar nişte chestii administrative. Nimic important. Nimeni nu pare să 
ştie ce se întâmplă, nu-i aşa? a oftat Jenny. Câte necazuri în trimestrul ăsta! 
Nu-i bine pentru reputaţia şcolii, nu? 

- Nu, nu este, însă până ce domnul Jones nu acţionează cu mai multă 
fermitate nimic n-o să meargă mai bine. 

- Domnul Jones face tot ce-i stă în puteri, şi-a apărat Jenny cu loialitate 
şeful. Trebuie să mulţumească o mulţime de oameni. Consiliul de 
administraţie, părinţii, copiii... Că veni vorba, încă nu l-am văzut pe Rory 
înapoi la şcoală. 

- Nu. Mă îndoiesc că se mai întoarce, dacă ne gândim ce i s-a întâmplat. 
Dacă aş fi mama lui, l-aş ţine acasă, în siguranţă, l-aş veghea. E tot ce i-a mai 
rămas acum, că el nu mai este, şi Rory e un băieţel delicat. Poate că i-ar fi mai 
bine la o şcoală fără internat. 

- Da. Mintea lui Jenny rătăcea prin gânduri la fiul său pierdut de multă 
vreme. Poate... 

- Eşti sigură că inspectoarea a venit să te întrebe de lucruri administrative? 
Pari cu gândul în altă parte. 

- O, a căscat Jenny, sunt doar obosită, asta-i tot. E muncă, nu glumă, să 
încerc să-l ajut pe domnul Jones să nu-şi iasă din minţi cu tot ce se întâmplă. 
Deşi..., a oftat Jenny. Este ceva ce aş vrea să discut cu tine, Maddy. 


S-au oprit în faţa clădirii principale. 

- Serios? 

- Da, a încuviinţat Jenny din cap, gândindu-se că, dacă nu-i spune cuiva cea 
spus inspectoarea, o să explodeze. 

- Uite, dacă poţi, vino la mine în pauza de prânz, i-a propus Maddy. O să fiu 
în cabinetul medical, dar putem da fuga până în apartamentul meu pentru un 
sendviş şi o ceaşcă de cafea. 

- Mă vor lăsa să intru în Fleat House? a întrebat Jenny. Credeam că e închis. 

- În timpul zilei mă lasă să folosesc cabinetul medical. Ne vedem la intrarea 
din spate la ora unu, bine? 

- Bine, a încuviinţat Jenny din cap, aş vrea să vorbesc cu tine. Mulţumesc, 
Maddy, ne vedem mai târziu. 


I-a făcut semn cu mâna prietenei sale şi a pornit spre recepţie. 

Jazz a ajuns la secţia de poliţie din Foltesham şi i-a găsit pe Miles şi Issy 
adânciţi într-o discuţie în parcare. 

- Bună dimineaţa, Jazz, tocmai pornesc spre Rory, a zis Issy. 

- Bine. Unde-i Patrick? 

- E cu David Millar, a răspuns Miles. 

Jazz s-a încruntat, întrebându-se de ce a început interogatoriul fără ea. S-a 
răsucit spre Miles. 

- A apărut ceva interesant la biroul lui Julian Forbes aseară? 

- Doar faptul că programarea de la ora şapte seara era pentru un domn 
Smith. Dar poate să fie un nume fals. În agendă nu era vreo adresă sau număr 
de telefon. Secretara a spus că nu-şi aminteşte să fi preluat apelul, însă a fost 
în concediu medical în săptămâna dinainte şi a avut o înlocuitoare. Am sunat 
ieri la agenţia care furnizează înlocuitorii, dar terminaseră programul. Am 
verificat baza de date a clienţilor şi sunt înregistraţi o sută treizeci şi doi de 
Smith. E acul în carul cu fân. 

- Şi computerul lui Forbes? E ceva acolo? 

- Am pus un tip să încerce să intre în computer chiar în momentul ăsta. Este 
problema obişnuită cu parola, dar presupune că o rezolvă într-o oră, două. Eu 
mă duc la şcoală să văd trupele. Se pare că s-au înfiinţat cei de la presă. Miles 
a înălţat din sprâncene. Se pare că nu ştiu ce se petrece, dar nu putem ţine 
totul secret mult timp. O las pe Issy în drum. Ne vedem mai târziu. 

Jazz a simţit o mână pe umăr. Era Martin Chapman. 

- Bună. 

- Bună dimineaţa, Martin. 

- La revedere! şi-a fluturat mâna Issy, urmându-l pe Miles spre maşină şi 
dându-i o pălmuţă jucăuşă peste fund pe când mergeau. 

- Cei doi sunt...? Martin a lăsat întrebarea să atârne în aer. Că se cam 
pipăiau când m-am alăturat lor aseară la hotel, mai târziu, ca să bem un 
coniac. 

- Ca poliţist cu nivel înalt de pregătire, aş deduce din comportamentul 


comun al suspecţilor că sunt şanse, da, a zâmbit Jazz. Vreo veste? 

- Tocmai i-am dat lui Patrick rapoartele complete patologic şi medico-legal. 

- Ai găsit ceva? a întrebat ea. 

- O să te las să vorbeşti cu Patrick despre asta, a răspuns el diplomatic. 

- Şi proba mea de ADN? 

- Se ocupă cineva de ea. 

- Bine. Jazz a scos două punguţe de plastic din buzunar şi i le-a dat lui 
Chapman. Uite încă două pentru comparaţie. Una este o şuviţă din părul 
bebeluşului X. Cel puţin una dintre celelalte probe, dacă nu amândouă, ar 
trebui să se potrivească cu ea. 

Chapman s-a uitat la ea întrebător. 

- Presupun că ai obţinut asta cu cooperarea completă a posesorului? 

- Sigur că da. 

- Şi peria asta de cap? 

Chapman şi-a scărpinat bărbia. 

- Nu, a recunoscut Jazz. Am furat-o dintr-o sacoşă când proprietarul nu se 
uita. 

- M-am gândit eu, a oftat Chapman. Din punct de vedere juridic, furi ADN, 
ceea ce este un delict, şi ar fi trebuit să refuz să-l procesez. 

- Martin, te rog. Nu exista altă cale. Şi nu pot să dovedesc nimic până nu 
ştiu dacă se potriveşte sau nu. 

- Bine, bine, pentru că e vorba de tine... Dar insist ca, dacă se dovedeşte 
decisiv pentru anchetă, după ce faci o arestare, să aplicăm procedura uzuală 
pentru profilul ADN, astfel încât el şi oricine altcineva să nu-şi dea seama că ai 
ştiut dinainte. Bine? 

- Sigur, a zis Jazz. Şi am nevoie de ele foarte, foarte urgent. 

Chapman a ridicat mâinile. 

- Termină odată! Sunt de acord cu tine, bine? 

- Bine. Scuze şi mulţumesc, Martin. 

- La revedere, Jazz! 

Chapman a plecat fără grabă, iar Jazz a intrat. S-a dus la sala de 
interogatoriu, s-a uitat pe fereastră şi l-a văzut pe Patrick singur, vorbind la 
mobil. El i-a făcut semn cu mâna şi i-a semnalat „două minute“, în vreme ce 


încheia convorbirea. 

- Da, domnule, aşa o să fac. Ne vedem mai târziu. A închis telefonul şi i-a 
zâmbit lui Jazz. Eşti bine? Arăţi obosită. 

- Sunt bine, a răspuns ea aspru. Am auzit că l-ai interogat deja pe David 
Millar. 

- Aşa este. Era destul de treaz aseară ca să vorbească, aşa că l-am interogat 
vreo două ore, apoi, când am primit noile informaţii de la Chapman, i-am mai 
luat o dată la interogatoriu de dimineaţă. 

Jazz a trântit servieta pe masă. 

- Patrick! Căzuserăm de acord să-l interogăm împreună! 

- Nu te burzului, Jazz. M-am gândit că îţi fac o favoare. Aseară erai epuizată. 
Am vrut să-ţi ofer o noapte de somn bun, fără să te deranjez, şi... 

- Patrick! Acesta este cazul meu! Cum îndrăzneşti să presupui ce vreau eu?! 

- Uite ce-i, Jazz, cu siguranţă nu contează cine l-a interogat. Vestea bună 
este că-l avem pe ucigaş încuiat la subsol. L-am arestat acum zece minute pe 
David Millar sub acuzaţia de ucidere a lui Charlie Cavendish şi a lui Julian 
Forbes. 

Jazz s-a holbat la Patrick cu un amestec de oroare şi neîncredere. 

- Ai făcut ce?! 

- Ei, haide, Jazz, tu însăţi l-ai arestat acum câteva zile. 

- Ba nu l-am arestat! L-am interogat după ce s-a dus la o secţie de poliţie ca 
să se predea. Era aici de bunăvoie. În nici un moment nu l-am arestat. 

- Ei bine, aseară mi-a spus că l-a omorât pe Charlie Cavendish. 

Jazz şi-a pus mâinile în şolduri şi şi-a înălţat sprâncenele. 

- Da, a încuviinţat ea din cap. Când era încă beat şi sub presiune şi... 

- De dimineaţă au apărut noi dovezi. Chapman a găsit amprentele lui Millar 
peste tot pe valiza în care a fost găsit cadavrul lui Forbes. Aşa că asta e 
decisiv. 

Patrick arăta, evident, foarte plin de sine. 

- Nu, dacă valiza îi aparţine fiului său, nu este! a strigat ea. Pentru numele 
lui Dumnezeu, era valiza lui Rory! Sigur ca amprentele tatălui său, adică 
David Millar, sunt peste tot! Asta nu dovedeşte nimic şi cu siguranţă n-o să fie 
valabil la tribunal. Ştii că n-o să fie! 


Patrick n-a zis nimic. Şi Jazz şi-a dat seama că el nu ştiuse că valiza este a 

lui Rory. 

- Prin urmare. Jazz a încercat să se potolească. Umbla de colo-colo prin faţa 
biroului lui Patrick. Millar a mărturisit că l-a omorât pe Julian Forbes? 

- Nu, încă nu, dar a recunoscut că acum vreo săptămână i-a spus lui Julian 
că „o să-l omoare“... 

- Dacă Julian se atinge de un fir de păr de-ale lui Rory, ceea ce ar fi fost tare 
greu, dat fiind că nici măcar nu l-a cunoscut pe băiat. Dumnezeule mare, 
Patrick! Jazz s-a lăsat în cele din urmă să cadă pe un scaun. Nu-mi vine să 
cred ca n-ai aşteptat cu arestarea până să fiu eu aici. 

- Îmi pare rău, Jazz, zău, dar toată lumea vrea să rezolvăm asta cât mai 
repede. Tocmai am vorbit cu directorul şcolii, care e extrem de uşurat că a 
fost arestat cineva. Norton crede că, probabil, putem să controlăm presa, să 
rămână totul foarte discret, un incident „domestic“ care a scăpat de sub 
control şi... 

- N-ai tândălit nici un pic, nu? Jazz s-a ridicat iar în picioare. Le-ai spus 
tuturor de trofeul tău, ucigaşul? Inspectorul-şef Coughlin care vine pe un cal 
alb şi rezolvă în câteva ore cazul incompetentei sale foste neveste... 

- Ah, Jazz, hai să spunem lucrurilor pe nume, a zis Patrick, lăsându-se pe 
spătarul scaunului cu braţele încrucişate. Întotdeauna ai avut o problemă cu 
mine la locul de muncă. Şi acum, fireşte, după ce am fost promovat... 

- Pardon! Jazz s-a aplecat peste birou, cu mâinile în şolduri. Eu n-am avut 
niciodată o problemă! Niciodată! Tu eşti cel care a avut problema! Chiar şi 
Norton a recunoscut asta! 

- Nu, zău? Ei bine, mie nu mi-a spus niciodată şi, ce-i drept, Jazz, dacă am o 
problemă, are mult mai mult de-a face cu Norton care, în mod atât de evident, 
crede că soarele răsare din fundul tău, şi te favorizează... 

Patrick s-a ridicat în picioare şi s-au uitat unul la altul peste birou, furioși. 

- Cum îndrăzneşti să spui asta? Nu m-a favorizat în nici un fel. Am ajuns aici 
muncind din greu şi... 

- Nu asta cred toţi ceilalţi din departament, a rânjit Patrick. 

- Ticălosule! 

Nemaiputându-se abtine, Jazz s-a aplecat şi l-a plesnit pe Patrick peste faţă. 


Şocul i-a amuţit pe amândoi. 


313 


- La dracu! Îmi pare rău, a zis Jazz în cele din urmă, pe când Patrick îşi 
ducea mâna la obrazul care îl ustura. N-ar fi trebuit să fac asta. 

Patrick a ridicat din umeri. 

- Întotdeauna ai fost iute la mânie. Şi înţeleg că eşti necăjită, cu tatăl tău şi 
toate astea. 

- Nu, Patrick! Asta n-are nimic de-a face cu faptul că sunt „necăjită“! Ideea 
de bază este că eu sunt la conducerea acestei operaţiuni şi, dacă trebuia să 
facă cineva o arestare, ar fi trebuit să fiu eu. Faptul că nu mi-ai dat ocazia să-l 
interoghez pe Millar ca să pot verifica eu însămi faptele... 

- N-ai decât. Patrick a ridicat din umeri, s-a aplecat şi şi-a închis laptopul. E 
al tău în întregime. Norton mi-a cerut să mă întorc imediat la Londra. A apărut 
ceva. 

De acum ai scăpat de mine. 

Şi-a luat servieta şi a căutat în buzunar cheile maşinii. Jazz îl privea în 
tăcere, clocotind de furie, pe când el mergea spre uşă. Şovăind, el s-a oprit şi 
s-a răsucit spre ea. 

- Aşadar, Jazz, există destule dovezi pentru arestarea lui Millar. Şi timpul 
este extrem de important. Presa a adulmecat că ceva nu-i în ordine la şcoală. 
O să se adune ca un stol de vulturi. 

- Sunt convinsă, a zis ea, dându-şi seama că n-are rost să continue cearta. 

El i-a înmânat un dosar. 

- Ai aici raportul de la autopsie, precum şi cel patologic. E treaba ta să obţii 
o mărturisire în privinţa morţii lui Forbes, deşi cred că Millar o să fie 
condamnat şi dacă nu mărturiseşte. Zice că şi-a petrecut noaptea în care a 
fost omorât Forbes pe o bancă din parc, undeva prin Norwich. 

- Mulţumesc. 

Jazz a luat de la el dosarul. 

Patrick a întins mâna să deschidă uşa, apoi s-a oprit. 

- Uite, Jazz, cu siguranţă ceea ce s-a întâmplat mai devreme ilustrează de ce 
n-a mers căsnicia noastră? 

- Vrei să zici, faptul că i-o trageai lui Chrissie n-a avut nimic de-a face cu 
asta? a răspuns Jazz muşcător, pe când ocolea biroul şi se lăsa pe scaunul din 


spatele lui. 

- Păi, şi asta, desigur, a încuviinţat din cap Patrick. Ce vreau să zic, Jazz, 
este că noaptea trecută a fost minunat. Când n-am fost decât tu şi cu mine. 

Jazz s-a concentrat pe scoaterea laptopului din geantă. N-a ridicat privirea 
în vreme ce vorbea. 

- Patrick, noaptea trecută tatăl meu era pe moarte şi eu nu eram în stare să 
gândesc aşa cum trebuie. A fost o greşeală, şi este rândul meu să-mi cer 
iertare. Oricum, mulţumesc că ai fost acolo. Îţi sunt recunoscătoare. Dar s-a 
terminat. Suntem divorţaţi. Şi cu asta, basta. 

- Jazz, eu... 

Telefonul ei a sunat. L-a ignorat pe Patrick şi a răspuns. 

- Sunt Hunter. 

L-a văzut cu coada ochiului pe Patrick ieşind din încăpere. 

- Bună ziua, doamnă. Sunt Roland. 

- Roland, e totul în ordine? 

- M-am gândit că vreţi să ştiţi că Frederiks a plecat din şcoală cu maşina 
acum o oră. Un agent l-a urmărit până la o casă din Cley. A stat înăuntru 
douăzeci de minute, apoi a ieşit şi s-a întors la şcoală. Tocmai a ajuns. 

- S-a întâlnit cu cineva acolo? 

- Agentul spune că Frederiks a sunat şi cineva i-a deschis, însă casa e la 
capătul unei alei înguste, n-a văzut cine era. Oricum, vă dau adresa. 

- Bine. Mulţumesc că mi-ai dat de ştire, Roland. Câţi de la presă avem la 
şcoală până acum? 

- Aş zice vreo zece, dar ştiţi cum sunt ei, apar şi alţii chiar în acest timp. 

- Aşa-i. L-ai văzut pe Miles? 

- Stă chiar lângă mine, doamnă. 

- Vrei, te rog, să-i spui să vină aici, la secţie? Trebuie să vorbesc cu el. 

- Bine, doamnă. 

- Mulţumesc, Roland. Vin şi eu la şcoală mai târziu. Deocamdată, ţine-mi 
locul cât poţi mai bine. 

Jazz a pus mobilul pe birou, s-a lăsat pe spatar şi s-a întins. Ziua abia 
începuse şi se simţea epuizată. Însă uşurarea că Patrick s-a întors la Londra 
era nesfârşită. 


Şi-a trecut mâna prin părul lung. Trebuia să dea un telefon acum, până nu 

îşi pierdea curajul. Mâna i-a zăbovit deasupra telefonului, apoi şi-a luat inima 
în dinţi şi a format numărul lui Norton. 

- Bună dimineaţa, domnule, sunt Hunter. 

- Hunter, felicitări! Coughlin mi-a spus de arestarea lui Millar. Norton părea 
jovial. E o veste bună, nu? 

- Da, domnule. Jazz ştia că nu trebuie în nici un fel să dea impresia de „sunt 
acri strugurii“. Însă în momentul arestării el n-a putut să discute asta cu mine. 

- Înţeleg. Deci, Hunter, treci la subiect, te rog. 

- Adevărul este, domnule, că nu sunt convinsă că Millar a săvârşit crima. 
Până ce voi fi, aş vrea să-mi daţi permisiunea să urmez alte linii de 
investigaţie. 

A urmat o tăcere. Apoi Norton a zis: 

- Coughlin mi-a spus că există dovezi criminalistice indiscutabile. În plus, 
Millar a recunoscut deja că l-a omorât pe Charlie Cavendish. 

- Mă tem că aici trebuie să vă contrazic, domnule, nu că m-aş îndoi de 
judecata inspectorului-şef Coughlin, a adăugat ea repede. Există dovezi, da, 
însă relevanţa lor din punctul de vedere al obţinerii unei condamnări este 
discutabilă. Inspectorul-şef Coughlin, care a venit abia ieri, nu cunoaşte toate 
faptele. 

- Ei bine, rămâne faptul că un om e arestat. Cel puţin autorităţile de la 
şcoală sunt mult mai uşurate, aşa cum sunt sigur că sunt şi doamna Millar, şi 
fiul ei, a răspuns aspru Norton. 

- Da, domnule. Nu sunt convinsă deplin că el este făptaşul. 

- Înţeleg. Jazz îl simţea pe Norton chibzuind. În cele din urmă, el a zis: Ca s- 
o spun fără ocolişuri, Hunter, este evident că felul în care a apărut acolo 
inspectorul-şef Coughlin trebuie să-ţi fi îngreunat situaţia. Prin urmare, am 
nevoie să-mi dai cuvântul tău de onoare că nevoia de a continua investigația 
se bazează strict pe motive profesionale, nu personale. N-are importanţă cine 
l-a arestat pe Millar, dacă el este ucigaşul. 

- Sunt conştientă de asta, domnule, şi, în ciuda a ceea ce aţi putea gândi, 
asta n-are nimic de-a face cu orice situaţie dintre mine şi inspectorul-şef 
Coughlin. După părerea mea profesională, există câteva indicii pe care trebuie 


să le urmăresc. Cred că aş compromite integritatea poliţiei dacă nu aş face 

asta. 

L-a auzit oftând. 

- Bine. Însă vreau ca Millar să rămână în arest cât timp faci asta. Maximum 
douăzeci şi patru de ore, după care retrag toate forţele din anchetă. 

- Mulţumesc, domnule. Vă sunt recunoscătoare. O să vă dau de ştire când 
am noutăţi. 

- Aşa să faci, Hunter. Succes! 

- Mulţumesc, domnule. 

Jazz a lăsat telefonul din mână, bucuroasă că asta s-a terminat. S-a aplecat 
şi a pornit casetofonul ca să asculte interogatoriul lui David Millar. Când a 


terminat, i-a cerut poliţistului de serviciu să i-l aducă pe Millar din arest. 


Jazz l-a privit cu atenţie când s-a aşezat în faţa ei. Millar arăta groaznic, cu 
ochii injectaţi, cu nuanţe de cenuşiu pe faţa suptă. 

- Cum te simţi? l-a întrebat. 

- Cum se simte cineva în situaţia mea? a dat el din umeri. 

- Ştiu că ai fost deja interogat de colegul meu, aşa că n-o să repet nişte 
lucruri, dar aş vrea să-ţi pun câteva întrebări. 

- Daţi-i drumul, doamnă inspectoare. 

- Spui că marţi seara, când a fost ucis Julian Forbes, ai plecat de acasă, te-ai 
dus în Foltesham, apoi ai luat un taxi până în Norwich şi ţi-ai petrecut noaptea 
bând într-un bar de lângă Castle Mall. 

- Asta am făcut, da. 

- Îţi aminteşti care bar? 

David a clătinat din cap. 

- Am umblat prin câteva. 

- Ce ai făcut după aceea? 

- Când m-au dat afară, la ora închiderii, am găsit o bancă şi am adormit. 

- Când te-ai trezit? 

- Cândva înainte de răsărit. Începuse să ningă, mă trezisem din beţie şi 
eram îngheţat. Am umblat pe acolo încercând să găsesc un taxi, dar nimeni nu 
voia să mă ducă la Foltesham din pricina vremii. Aşa că m-am dus la 


Travelodee, lângă gară, şi am luat o cameră. 

- Asta era miercuri dimineaţa? 

David s-a scărpinat în cap. 

- Da, trebuie să fi fost miercuri. Am dormit aproape toată ziua, iar seara m- 
am dus iar la bar. Apoi m-am întors în cameră şi iar am dormit, până ce mi-au 
bătut poliţiştii la uşă şi m-au adus aici. 

- Aşadar, în noaptea în care a fost ucis Julian Forbes dormeai pe o bancă din 
Norwich? 

- Da. 

- Domnule Millar, a oftat Jazz, îţi dai seama că această informaţie nu te 
ajută? E mică probabilitatea să-ţi confirme cineva povestea. 

- Ştiu, a încuviinţat din cap David. Dar ce rost are, oricum, chiar dacă cineva 
ar putea? Colegul dumneavoastră a susţinut că tot aş fi avut timp să mă duc la 
ora şapte la biroul lui Julian Forbes, să-l silesc să urce în maşină şi, sub 
ameninţarea unei arme, să-l pun să meargă la St Stephen, să-l omor, apoi să 
mă întorc cu maşina în Norwich la timp ca să beau rapid ceva, apoi să adorm 
pe o bancă din parc. lar în această dimineaţă mi-a spus că amprentele mele 
sunt peste tot pe valiza în care a fost găsit Julian. 

- Domnule Millar, era valiza fiului tău. Era valiza lui Rory. 

Jazz a subliniat faptul, încercând să stârnească în el cel puţin spiritul 
elementar de luptă. 

- Zău? David şi-a înălţat sprâncenele. N-am ştiut asta. 

- Aşadar, n-ai recunoscut că l-ai omorât pe Julian Forbes. 

- Nu. 

- Îţi mentii această declaraţie? 

- Sigur că o menţin! 

Jazz a bătut cu pixul în birou. 

- Întreb pentru că pari să-ţi schimbi tot timpul povestea dacă l-ai omorât sau 
nu pe Charlie Cavendish. 

- V-am spus, doamnă inspectoare, poate că am făcut-o. Sincer, nu-mi pot 
aminti. 

- Şi asta este ceea ce i-ai spus inspectorului-şef Coughlin? Că „nu-ţi poţi”? 

- Da. 


Jazz a tăcut o vreme. Apoi a încuviinţat din cap. 

- Bine, domnule Millar. Mulţumesc. 

- Asta-i tot? N-o să mă presezi, cum a făcut celălalt poliţai? 

David părea surprins. 

- Nu, este tot ce am nevoie. 

A apăsat pe o sonerie şi polițistul a intrat. 

- Du-l pe domnul Millar în celula lui, te rog. 

- Da, doamnă. 

David s-a ridicat, a pornit spre uşă, apoi s-a răsucit spre Jazz. 

- Înţeleg, să ştiţi. Dacă am recunoscut că l-am omorât pe Charlie Cavendish 
când eram beat, de ce n-aş fi făcut la fel şi cu iubitul fostei mele neveste? Din 
câte ştiu, se poate s-o fi făcut. Eram foarte beat marţi. Şi am motivul perfect. 
Julian era un nenorocit şi uram gândul să-l crească el pe Rory în locul meu. Şi 
sunt sigur că există câţiva martori care m-au auzit în centrul oraşului, acum 
câteva zile spunând că vreau să-l omor pe Julian. A ridicat din umeri. Sunt în 
pom, nu-i aşa? 

- Vorbim mai târziu. 

Jazz a încuviinţat din cap şi s-a uitat după el pe când ieşea. 

- Doamnă, sergentul Miles e afară. Vreţi să-i spun să intre? a întrebat 
polițistul. 

- Mulţumesc. 

Miles a intrat. 

- M-ai chemat? 

- Da. Ia loc, te rog, Miles. Jazz a arătat cu pixul spre un scaun. Ai auzit de 
arestarea lui Millar? l-a întrebat. 

- Nu până când nu mi-a spus domnul Jones, la şcoală. Patrick nu mi-a spus. 
De fapt, m-am simţit ca un tont că nu ştiam, a recunoscut Miles. 

- Fără comentarii, a oftat Jazz. N-o să-mi bat gura de pomană. Acum, esenţa 
este asta: Patrick a tulit-o spre Londra, la cererea lui Norton, iar Norton ne-a 
dat douăzeci şi patru de ore pentru investigaţii suplimentare înainte să încheie 
cazul şi să decidă că Millar e făptaşul nostru. Aşa că vreau să te pun la curent 
rapid cu ce am descoperit ieri. Nu ştiu unde ne va duce. Însă, dacă nu putem 
afla adevărul, chiar dacă declaraţia lui Millar este plină de găuri, presupun că 


un procuror bun îi poate aduce condamnarea pentru amândouă crimele. 

- Bine. Miles s-a aşezat. Spune. 


Peste zece minute, Miles cunoştea toate faptele. Şi-a masat fruntea cu 
degetele, concentrat. 

- Deci ceea ce spui este că, dacă Sebastian Frederiks a descoperit că este 
adevăratul moştenitor al Domeniului Conaught, însă nelegitim, poate că s-a 
descotorosit de Charlie ca să-şi elibereze calea? 

- Da. 

- Dar cum rămâne cu Julian Forbes? De ce ar fi vrut Frederiks să-l omoare? 

- Au fost colegi la St Stephen, nu? Mă întreb dacă nu cumva este vreo 
legătură acolo. Frederiks a spus că erau prieteni şi se întâlneau din când în 
când la un pahar. A lovit cu palmele suprafaţa biroului. Trebuie să ne 
întoarcem în timp. 

- Da. Cred că ai dreptate, a spus el. Singurul lucru comun la tot ce s-a 
întâmplat în şcoală. Şi, mai exact, în Fleat House. 

- Exact, a încuviinţat din cap Jazz. Vreau să ştiu mai mult despre povestea 
asta a băiatului care s-a spânzurat în pivniţă; cine a fost, când şi ce anume s-a 
întamplat. Rory Millar a fost încuiat acolo timp de o noapte acum câteva 
săptămâni. Poate să fie o coincidenţă, dar... 

- Trebuie să găsim un membru mai vechi al personalului care ar putea să 
ştie povestea. 

- Întocmai, a zis Jazz. lar persoana care, probabil, ştie mai multe decât 
oricine este Jenny Colman, secretara directorului şcolii. E acolo de foarte 
multă vreme. Biata femeie! Săraca, nu părea prea bucuroasă când am zis că 
Frederiks s-ar putea să fie fiul ei de mult pierdut. 

- Nu. Îmi pot închipui. 

- Trebuie să aştept vestea de la Martin Chapman despre probele acelea de 
ADN. Dacă este potrivire, atunci o să-l aduc pe Frederiks la interogatoriu. 
Dacă nu, a oftat Jazz, tot vreau să ştiu de unde are inelul acela. Cu toate că, de 
fapt, am o teorie... Vocea lui Jazz s-a stins pe când se gândea. Da, pariez că 
asta este. 

- Nu înţeleg. 


- Scuze. O să-ţi spun mai târziu dacă mi se confirmă teoria. 


320 


- Bine. Apropo, omul meu a intrat în computerul lui Julian. O să îl cercetez, 
să văd dacă aruncă vreo lumină. E în ordine dacă lucrez aici? 

- Sigur. Mă duc la Angelina Millar să văd cum se simte şi să încerc să aflu 
mai multe lucruri despre răposatul ei iubit. Sună-mă dacă ai noutăţi. 

- Aşa o să fac. Şi, apropo, dacă asta e de ajutor, Issy e convinsă în 
continuare că Millar nu-i un ucigaş. 

- Bine. Ştii cât de mult preţuiesc părerea ei. Ce mai face, apropo? a întrebat 
Jazz în treacăt. 

- 0..., a înclinat Miles din cap. Bine. Da. Chiar bine. 

- Mmm... Pentru cineva care urăşte provincia, pare că s-a instalat bine aici. 

Miles s-a foit, stânjenit, apoi a schimbat subiectul. 

- A, apropo, Roland mi-a cerut să te întreb dacă e vreo şansă să te duci la 
şcoală şi să dai o declaraţie? Jurnaliştii au început să roiască pe acolo. Nu vor 
pleca până când nu le dăm ceva. Iar Jones nu ştie cum să se descotorosească 
de ei mai repede. 

- Spune-le că o să ţin o conferinţă de presă la ora şase în seara asta. Roagă-l 
pe Jones să le pună la dispoziţie sala mare, ca să-şi poată instala aparatura. El 
va trebui să reziste până atunci. 

- O să le spui că l-am arestat şi acuzat pe David Millar? a întrebat Miles. 

Jazz a oftat. 

- Nu. O să le spun că el ne ajută în anchetă. Avem douăzeci şi patru de ore, 
asta-i tot, până ce tu vei fi expediat înapoi la Londra, iar eu o să mă întorc la 
viaţa mea liniştită de la ţară. 

- Îţi stă în puteri, a zâmbit Miles. 

- Mulţumesc. Şi nu-i vorba despre nimic altceva decât să mă asigur că de 
crimă este acuzat cine trebuie. Bine? 

Jazz s-a ridicat în picioare şi l-a privit în ochi. 

- Ştiu, a încuviinţat el din cap. Sincer, nu mă gândeam la nimic altceva. 

- Bine. Am plecat. Să sperăm că Issy a izbutit să-l vrăjească pe Rory. Ne 
vedem mai târziu. 

- Se pricepe la vrăjit Issy, a mormăit în barbă Miles, uitându-se după Jazz 
care ieşea. 


- Ai grijă doar să nu fii rănit, bine? a şoptit Jazz la rândul ei şi a închis uşa. 

Angelina arăta micuță şi plăpândă când a deschis uşa. Ca şi cum 
evenimentele din ultimele zile ar fi micşorat-o fizic. 

- Bună, Angelina. Cum te simţi astăzi? a întrebat Jazz, urmând-o în 
bucătărie. 

- Cum crezi că mă simt? 

Angelina s-a lăsat să cadă pe un scaun. Jazz s-a aşezat şi ea. 

- Pot să te ajut cu ceva? 

Angelina a clătinat din cap, apoi a ridicat spre ea privirea tristă. 

- Să-l readuci la viaţă pe Julian? a zis ea cu o umbră de zâmbet. Asta mi-ar fi 
de ajuns. 

Jazz a întins mâna spre mâna ei mică, rece. 

- Îmi pare foarte rău. Îţi jur că facem tot ce putem ca să-l găsim pe cel care 
i-a făcut asta lui Julian şi să aflăm motivul. Şi trebuie să te previn că reporterii 
au venit la şcoală. Au adulmecat ceva, aşa cum fac întotdeauna. Încă n-am dat 
o declaraţie cu numele lui Julian, însă când o să o fac mai târziu, în cursul zilei 
de azi, poate că vei vrea să stai altundeva. Mă tem că o să ţi se înfiinţeze în 
prag, şi este ultimul lucru de care aveţi nevoie acum tu şi Rory. 

Angelina a încuviinţat din cap. Aproape că nu asculta. 

- Şi, din nefericire, celălalt lucru de care am nevoie nu este plăcut. Va trebui 
să-ţi cer să vii să-l identifici oficial pe Julian. 

Angelina şi-a luat capul în mâini. 

- Of, Doamne, chiar trebuie? N-am mai văzut niciodată un cadavru. A 
clătinat din cap. Zău, nu cred că pot. 

- Poate ar trebui să luăm legătura cu părinţii lui? Presupun că le-ai dat 
vestea? 

- Mama lui e moartă, iar tatăl e în străinătate, în concediu, aşa că nu, încă 
nu ştie. Nu prea pot să-i las pe robot un mesaj în care îi spun că fiul lui a fost 
omorât, nu? a zis ea, nefericită. L-am rugat doar să mă sune. 

- Atunci mă tem că va trebui să fii tu. O să te însoțesc. 

Angelina a încuviinţat din cap. 


- Dacă trebuie, trebuie. Julian ar vrea să fiu puternică... Ochii i s-au umplut 

de lacrimi. Asta o să clarifice totul, o să facă să fie real. Pentru că pe moment 
nu pot să cred că este. 

- Nu. Sigur că nu poţi, a zis Jazz blând. Să fac nişte cafea pentru amândouă? 

- Serveşte-te. 

Angelina a fluturat mâna spre sobă. 

Jazz s-a ridicat şi a pus ceainicul la fiert. 

- Ce face Rory? 

Angelina a înclinat din cap. 

- Bine. Issy a ta a fost un dar de la Dumnezeu în ultimele două zile. Ea şi 
Rory s-au împrietenit la cataramă. Mama mea ajunge în această după-amiază, 
aşa că o să fie de ajutor. 

- Îţi recomand cu adevărat să te gândeşti la plecare, Angelina. 

Jazz a pus câteva linguriţe de cafea, apă fierbinte şi lapte în două căni şi a 
adăugat o linguriţă cu vârf de zahăr în a doua. Le-a dus înapoi la masă. 

- Încearcă să bei asta. 

- Mulţumesc. Nu, stau aici, în casa noastră - a mea. 

Şi-a muşcat buza. 

- Aţi...? 

- Dacă am găsit deja pe cineva? 

Jazz a sorbit din cafea. 

- Ei bine, fostul tău soţ e reţinut în acest moment, ne ajută în anchetă. Dar 
nu recunoaşte asasinarea lui Julian. 

Angelina n-a spus nimic, doar privea în gol. 

- Mă tem că trebuie să-ţi pun nişte întrebări. 

- Pune-le. 

Angelina a ridicat din umeri, apatică. 

- Se întâmplă să ştii dacă Julian cunoştea pe cineva cu numele Smith? O 
relaţie socială sau profesională? 

- Poate că da. 

- Avea acasă o agendă? 

- Da, e în sertarul din camera lui de lucru. 

- Te superi dacă arunc o privire în ea? 


Angelina s-a dus încet în camera de lucru şi s-a întors cu o agendă legată în 

piele. I-a dat-o lui Jazz. 

- Mulţumesc. Că vorbim de oameni pe care îi cunoştea, Julian a pomenit 
vreodată faptul că îl cunoştea pe Sebastian Frederiks? 

- Nu. 

- Au fost colegi de şcoală. 

- Da, am auzit. Dar nu în acelaşi an. Angelina se uita la Jazz cu ochi lipsiţi de 
strălucire. De ce? 

- Fără vreun motiv. Jazz a schimbat subiectul. Prin urmare, Julian s-a purtat 
perfect normal în ultimele săptămâni, da? Nimic neobişnuit de care să-ți 
aminteşti? 

Angelina a clătinat din cap. 

- Nu. Era foarte fericit. Munca mergea bine, eram împreună... 

- Deci nimic nu părea să-l îngrijoreze? Nici gândul că îl va întâlni în sfârşit 
pe Rory şi tot ce presupunea asta? 

- Nu, cu toate că, vorbind despre Rory... Angelina s-a încruntat. De fapt, 
tocmai mi-a venit în minte ceva. 

- Ce? 

- Probabil nu e nimic, dar sâmbăta trecută m-am dus cu Julian să-l văd pe 
Rory, care era bolnav, la cabinetul medical. Eu am intrat şi Julian a rămas în 
maşină. Când m-am întors, îmi amintesc că Julian chiar s-a purtat ciudat. Nu 
ştia cum să plece mai repede de acolo. Iar a doua zi, când Rory a dispărut, 
Julian a refuzat să vină cu mine la şcoală, ca să mă ajute să-l caut. De fapt, 
chiar ne-am certat. Am simţit că Julian nu mă sprijină. 

- Sigur că aşa ai simţit, a zis Jazz, compatimitoare. L-ai întrebat de ce? 

- Cum să nu? a încuviinţat din cap Angelina. Nu mi-a răspuns. Însă arăta... 
Angelina s-a oprit, încercând să dea de cuvântul potrivit. Speriat, cred. Îmi 
amintesc că, atunci când m-am întors la maşină, am comentat că arăta ca şi 
cum ar fi văzut o stafie. Se albise la faţă. 

- Ei bine, mă întreb dacă nu cumva văzuse pe cineva pe care nu voia să-l 
vadă cât timp te aştepta. La urma urmei, a fost elev la acea şcoală. 

- Se poate, a ridicat din umeri Angelina. N-a spus că da, şi nu-l mai putem 
întreba acum, nu? 


Mobilul lui Jazz a sunat. 

- Te rog să mă scuzi, a zis şi a răspuns. Sunt Hunter. 

- Sunt Martin Chapman. Am rezultatele probelor pe care mi le-ai dat. 

- Pot să te sun peste cinci minute, Martin? 

- Sigur. 

Jazz a închis. 

- Trebuie să plec, însă ceea ce mi-ai spus acum este foarte interesant. Dacă 
mă întorc pe la trei te pot duce cu maşina la morgă şi, poate, vorbim mai mult. 
Dau fuga până sus să vorbesc ceva cu Issy, dacă e în ordine. Nu te ridica, mă 
duc singură. 

Angelina a încuviinţat din cap. 

- Mulţumesc, doamnă inspectoare. 

Jazz a urcat la etaj şi a strigat-o pe Issy, care a apărut în uşa unuia dintre 
dormitoare. 

- Ai reuşit ceva? a şoptit Jazz. 

- Ajungem şi acolo, dar merge încet. l-am spus că tati e iar într-o celulă. 
Poate că asta o să-i zgândăre conştiinţa. 

- Vrei să vorbesc eu cu el? 

- Nu, nu acum. Puştiul e speriat de moarte şi încă nu ştiu de ce. Mai lasă-mi- 
l un pic. 

- Bine, dar nu mai am mult timp. Şi trebuie să fug. Ținem legătura. 

- Bine. 

Jazz a coborât, a trecut repede prin hol şi a pornit spre maşină, formând un 
număr în vreme ce mergea. 

- Martin, care sunt veştile? 

- Prima este că proba din peria de cap nu se potriveşte cu nici una dintre 
celelalte probe de păr pe care mi le-ai dat. 

Jazz s-a pleoştit. 

- Fir-ar să fie! 

- Îmi pare rău, Jazz! Totuşi, celelalte două probe se potrivesc. „Bebeluşul X“ 
este înrudit direct cu „Proba A“. 

- Aha. Mulţumesc, Martin. 

Jazz şi-a muşcat buza, dezamăgită. 


- Dar, ascultă, este ceva interesant găsit de tehnicianul de la laborator. 


325 


Acum verifică iar, ca să fie sigur, şi te sun când o să ştim. 

- Poţi să-mi spui ce este? 

- Nu până ce nu mai verificăm o dată. Ai răbdare, te rog. 

- Sigur, Martin, scuze. Vorbim mai târziu. Jazz a izbit în volan. La naiba! 

A format numărul de la recepţia şcolii. Jenny Colman a răspuns. 

- Jenny, sunt inspectoarea Hunter. M-am gândit că o să vrei să ştii cât mai 
repede rezultatul. 

- Da, da. 

Vocea lui Jenny era agitată şi nerăbdătoare. 

- ADN-ul lui Sebastian Frederiks nu se potriveşte cu cel al lui Corin sau cu 
proba de păr pe care mi-ai dat-o. Ceea ce înseamnă că nu este fiul tău. 

Jenny a scos un oftat de uşurare. 

- Ah, Doamne! Ce am învăţat din toate astea este că poate e mai bine să nu 
ştii. 

- Da. E bine, scuzele mele pentru că te-am făcut să treci prin nişte ceasuri 
de nesiguranţă, Jenny. Doar o întrebare rapidă. Îţi aminteşti de un elev pe 
nume Julian Forbes? 

A urmat o tăcere. Apoi Jenny a spus: 

- Julian Forbes? De ce întrebaţi? 

- Voiam doar să ştiu dacă ţi-l aminteşti. E partenerul Angelinei Millar, mama 
lui Rory. 

- Zău? Ei bine, n-am ştiut. 

- Ţi-l aminteşti? 

- Păi... da, mi-l amintesc, însă nu l-am cunoscut prea bine. 

Jazz auzea reținerea din vocea lui Jenny. 

- Şi un ultim lucru: ştii ceva despre povestea asta care pare să circule prin 
şcoală, despre băiatul care a fost găsit spânzurat în pivniţă? 

- Nu... Nu prea, nu, a răspuns Jenny evaziv. 

- Eşti sigură? 

- Da. Adică s-a întâmplat, dar nu ştiu prea multe despre asta. 

- Adică s-a întâmplat când lucrai la şcoală? 

- Da, însă... Doamnă inspectoare Hunter, nu-i treaba mea să vă spun. 


Domnul Jones ştie mult mai multe decât mine. 

- A fost sinucidere, da? 

- Da. 

- Îţi aminteşti numele băiatului? 

A fost o tăcere, apoi Jenny a zis, în silă: 

- ÎI chema Jamie. 

- Numele de familie? a întrebat Jazz. 

- Doamnă inspectoare, cred că ar trebui să vorbiţi cu domnul Jones despre 
asta, zău că da. Eu... aş prefera să nu vorbesc. 

Jazz şi-a dat seama că n-o să mai scoată nimic de la ea. 

- Îţi mulţumesc pentru ajutor, Jenny. Vrei, te rog, să-i spui domnului Jones că 
vin să-l văd cât de repede pot? 

- O să-i spun, doamnă inspectoare. Telefonul ăsta nu s-a oprit toată ziua. Vă 


mulţumesc că m-aţi sunat. La revedere! 


Jenny a lăsat telefonul din mână şi a rămas cu privirea în gol. De ce revenea 
acum trecutul? Şi de ce era interesată inspectoarea de ceea ce s-a întâmplat 
cu atâţia ani înainte? Ca să nu mai vorbim de Julian Forbes... 

Oare ştia ce se întâmplase? 

Jenny s-a foit pe scaun, stânjenită. Greşise că a pomenit numele lui Jamie? 

Cu siguranţă, nu. La urma urmei, ştia toată lumea ce s-a întâmplat... 


Dar nu era treaba ei să povestească. 


Draperiile ferestrelor de la parter ale căsuţei erau încă închise când Jazz a 
ajuns în faţa uşii. A bătut de două ori, fără să răspundă nimeni, apoi, în cele 
din urmă, a auzit mişcare înăuntru. 

- Cine este? a întrebat o voce cunoscută. 

Auzind-o, teoria lui Jazz s-a confirmat. 

- Inspectoarea Hunter. Putem sta de vorbă, doamnă Cavendish? 

Uşa a fost descuiată şi Adele Cavendish a apărut în prag, în faţa ei. 

- De unde aţi ştiut că sunt aici? 

- V-am văzut acum câteva zile în Cley, aţi parcat pe strada principală şi aţi 
descărcat cumpărăturile. Pot să intru? 


Adele a acceptat fără tragere de inimă şi a condus-o pe Jazz într-un salon 

mic, dar confortabil. 

- Aşadar... 

Adele n-a invitat-o pe Jazz să ia loc. 

- Aveţi ştiri despre Charlie? 

- Nu, totuşi sper să am foarte curând. Dar nu de aceea sunt aici. 

Adele şi-a încrucişat braţele, într-un gest de apărare. 

- Ei bine, dacă nu vă aflaţi aici pentru Charlie, ce vreţi? 

- Mă aflu aici, doamnă Cavendish, pentru că aş vrea să-mi spuneţi despre 
relaţia dumneavoastră cu Sebastian Frederiks. 

Adele Cavendish şi-a dus o mână la frunte şi a oftat din greu. 

- Of, Doamne! Sebastian a spus că în cele din urmă va ieşi la iveală. Apoi s-a 
uitat la Jazz cu un amestec de admiraţie şi groază. Cum aţi aflat? 

- Asta n-are importanţă, doamnă Cavendish. Şi viaţa dumneavoastră 
personală chiar nu este treaba mea. Totuşi, puteţi înţelege de ce ar fi o 
neglijenţă din partea mea să nu investighez orice relaţie dintre mama unei 
victime şi directorul internatului în care se afla. N-aţi vrea să ne aşezăm? a 
sugerat Jazz. 

- Da, sigur. 

Adele s-a cocoţat pe braţul canapelei, iar Jazz s-a cufundat într-un fotoliu 
vechi, tapiţat cu creton. 

- Povestiţi când doriţi, doamnă Cavendish. 

Adele a tras adânc aer în piept. 

- A început foarte încet, de fapt. L-am cunoscut pe Sebastian pentru că era 
directorul internatului lui Charlie, iar el dădea întotdeauna de un bucluc sau 
altul, şi în primul an Sebastian a avut motive să mă sune poate că mai des 
decât pe alţi părinţi. 

- Îl simpatiza pe Charlie? 

- N-aş zice că vădit, dar, lucru poate şi mai important, îl înţelegea. Pe scurt, 
ştia exact cum să se poarte cu el, ceea ce e mai mult decât a făcut vreodată 
tatăl lui Charlie. 

- Aşadar, când a început să se schimbe relaţia dumneavoastră cu domnul 
Frederiks? 


Adele s-a îmbujorat. 

- Păi, i-a adus pe băieţi intr-un weekend de navigaţie pe Rutland Water, 
foarte aproape de casa mea. William era plecat şi i-am propus lui Charlie să-şi 
aducă cei opt prieteni la cină sâmbătă. A venit şi Sebastian. Avuseseră o zi 
minunată pe apă şi erau în al nouălea cer... A fost cea mai mare distracţie pe 
care am avut-o de multă vreme... Adele a zâmbit ironic. Nu sunt aşa de rigidă 
cum par, doamnă inspectoare, dar ajungi să-ţi subjugi adevărata fire ca să te 
potriveşti cu viaţa pe care o duci şi cu partenerul. 

Jazz a încuviinţat din cap. Ştia asta prea bine. 

- Oricum, presupun că am băut cu toţii un pic cam mult. Şi Sebastian mă 
făcea să râd - poate fi foarte spiritual când vrea - şi făceam ordine în bucătărie 
în vreme ce băieţii se uitau la un DVD în salonaş când Sebastian a venit să mă 
ajute. Am stat la taclale şi... mi-am dat seama că el chiar mă ascultă. A zâmbit 
duios. Părea interesat de ceea ce aveam eu de spus. Aşa că, atunci când a 
venit vremea să-i ducă pe băieţi înapoi la pensiune, Sebastian a propus să ne 
continuăm discuţia cândva, la cină, ca să-mi poată răsplăti ospitalitatea faţă 
de el şi de băieţi. Am presupus că nu-i decât politeţe. La urma urmei, e mai 
tânăr cu şapte ani decât mine. 

- Şi v-a sunat? a îmboldit-o Jazz. 

- Da, după vreo trei zile. De fapt, a propus prânzul, a zis că i se pare mai 
potrivit în situaţia dată. Tocmai cumpărasem această căsuţă, ca să am unde să 
stau când vin în Norfolk să-l văd pe Charlie la meciurile de rugby şi la alte 
evenimente şcolare. Urăsc să stau în casa familiei - e ca o morgă: atât de rece! 
Aşa că am petrecut destul timp aici, în Norfolk, aranjând lucrurile. 

Jazz a adus-o la subiect. 

- Aşadar, aţi devenit amanți? 

- Nu imediat, doamnă inspectoare, a roşit Adele. Întâi am fost prieteni, mult 
timp. Nu uitaţi că era directorul internatului lui Charlie, iar eu eram o femeie 
măritată, nu prea era potrivită relaţia. Îmi părea un bărbat atrăgător; de fapt, 
cred că eram un pic îndrăgostită de el, dar n-aş fi crezut niciodată că este 
reciproc. Şi apoi, într-o bună zi, mi-a spus că simte la fel. 

- Acum cât timp a fost asta? 

- Acum doi ani, a oftat Adele. Evident, nu exista altă posibilitate decât să 


tinem relaţia secretă cât timp Charlie era la şcoală. Dar am hotărât că, după 

ce el avea să plece de acolo, nu ne-ar mai putea împiedica nimic să fim 
împreună. Sebastian avea să-şi caute alt post, iar eu aveam de gând să-l 
părăsesc pe William. Plănuiam să avem împreună un nou început. 

- Voiaţi să vă petreceţi restul vieţii cu el? 

- Da, a încuviinţat din cap Adele. Ştiţi, ne plac aceleaşi lucruri. Amândoi 
suntem oameni cărora le place viaţa în aer liber, sportivi. Poate că acum nu 
arăt aşa, dar pe vremea mea eram o jucătoare excelentă de netball. Călăream, 
şi înotam, şi... Vocea lui Adele s-a stins. William era orăşean până în vârful 
unghiilor. Ideea lui de petrecere a unei zile la ţară era să găsească cea mai 
apropiată cârciumă veche şi să citească ziarele de duminică. Moartea lui 
Charlie a grăbit totul. Acum câteva zile l-am părăsit pe William. Am căzut de 
acord să divorţăm. Adele a ridicat din umeri. Simplu, de fapt. Nu mai exista 
nimic pentru care să rămânem împreună. 

- Vă apreciez sinceritatea, doamnă Cavendish, a zis Jazz. l-aţi oferit la un 
moment dat lui Sebastian un obiect personal... o bijuterie, de exemplu, ca... 
simbol al afecțiunii? 

Adele a părut surprinsă. 

- Da, într-adevăr. l-am dat inelul meu cu pecete, cel cu blazonul familiei. Iar 
el mi-a dat asta. 

Adele a ridicat al treilea deget al mâinii stângi şi i-a arătat lui Jazz o 
verighetă rusească foarte frumoasă. 

- Desigur, Sebastian nu putea să poarte inelul în faţa lui Charlie. Îl ţinea 
într-un sertar din birou şi îl purta când eram împreună. 

- Acum îl poartă. L-am văzut, a confirmat Jazz. De cât timp i l-aţi dat? 

- Pe la începutul lui noiembrie, aş zice. Adele şi-a masat gâtul ca să alunge 
încordarea din el. Doamne, pare că a trecut atât timp! Înainte de moartea 
fiului meu. Când viaţa era relativ normală. A clătinat din cap. Vă imaginaţi cât 
de greu a fost pentru amandoi de atunci încoace. 

- Spuneti-mi, a încurajat-o Jazz. 

Adele s-a încruntat. 

- Doar nu-i nevoie să întrebaţi, doamnă inspectoare. Fiul meu a murit pe 
când se afla în grija lui Sebastian. E nevoie să spun mai mult? El e copleşit de 


vinovăţie. 

- Atâta doar că... nu se afla în grija lui Sebastian, a zis Jazz încet. Sebastian 
lipsea în mod inexplicabil din internat în noaptea în care a murit Charlie. 

- Exact. Adele şi-a îndreptat spatele, privind-o ţintă pe Jazz. Brusc, şi-a prins 
capul în mâini şi a început să se legene înainte şi înapoi. Nu vedeţi că asta 
face totul şi mai groaznic? 

- Ce anume? a întrebat blând Jazz, ştiind deja răspunsul. 

Adele şi-a luat mâinile de pe faţă, dezvăluind durerea întipărită pe ea. 

- Faptul că, în vreme ce fiul meu era ucis, bărbatul care ar fi trebuit să-l 


apere... era aici... cu mine... 


Când Jazz s-a întors la secţia de poliţie din Foltesham, Miles era încă aşezat 
la biroul ei. 

I-a povestit discuţia cu Adele cât de succint a putut. 

- Cred că asta explică de ce Hugh a crezut că el este fiul de mult pierdut al 
lui Corin. La un moment, dat, Hugh l-a văzut pe Sebastian purtând inelul pe 
care i-l dăduse Adele în noiembrie. De asemenea, Sebastian pare să aibă 
vârsta pe care ar avea-o fiul lui Jenny; în plus, Hugh ştia că Frederiks crescuse 
în Norfolk. Ca să nu mai vorbim de părul blond şi ochii albaştri, la fel cu Corin, 
a adaugat Jazz. 

- Da, dar unde ne duce asta? 

- Păi, e îndoielnic că Frederiks ar fi avut vreo idee despre motivul pentru 
care Hugh i-a lăsat banii. Jazz şi-a frecat nasul, pe gânduri. Vreau să zic că, 
dacă ar fi avut, l-ar fi dus la concluzia dureroasă că acum are o relaţie cu 
propria mătuşă. 

Miles s-a strâmbat. 

- Aha! Ce drăguţ! În afară, desigur, de cazul în care Frederiks şi mami 
Cavendish erau în asta împreună... 

- Haide, Miles! Chiar poţi să crezi ca Adele ar fi uneltit ca să-şi omoare fiul? 
a clătinat din cap Jazz. Extrem de improbabil, aş zice. Adele îl adora pe 
Charlie. Dar, cel puţin, acum înţeleg de ce Frederiks se făcea că nu vede 
comportamentul în stil Flashman al lui Charlie faţă de băieţii mai mici. Voia ca 
Charlie să-l placă. La urma urmei, într-o bună zi i-ar fi putut fi tată vitreg. Nu, 


a oftat Jazz, mă tem că trebuie să-l scoatem din discuţie pe Frederiks... 

- Ceea ce ne aduce înapoi în căsuţa de pornire... 

- Mă întorc la şcoală să vorbesc cu domnul Jones despre băiatul care a murit 
în pivniţă, a continuat Jazz. Jenny Colman a zis că îl chema Jamie, dar a fost 
foarte evazivă. Vreau să ştiu toată povestea. Instinctul îmi spune că are de-a 
face cu ceea ce s-a întâmplat. 

- Eu continui cu computerul lui Forbes. M-am uitat prin dosarele 
profesionale şi n-am izbutit să dau de nici un Smith. Mă apuc acum de cele 
personale, a adaugat Miles. 

- Bine. O să-l văd şi pe Frederiks, să-l presez să vorbească despre băiatul 
spânzurat în pivniţă. Şi o să-l întreb din nou despre Julian Forbes. Ne vedem 
mai încolo. 

- Baftă! 

Miles a căscat - lucrase până noaptea tarziu —, apoi s-a întors la laptopul lui 


Forbes şi a încercat să se concentreze pe ceea ce făcea. 

Issy îl privea pe Rory, care schiţa un ghiocel pus într-o vază mică de pe 
biroul din dormitorul lui. 

- Desenezi minunat, scumpete. 

- Mulţumesc, a zis Rory, concentrat asupra desenului. 

- Apropo, tatăl tău e înapoi în arest la Foltesham. 

Creionul lui Rory n-a şovăit decât o secundă. 

- Chiar? 

- Da. Ei par să creadă că a mai omorât pe cineva. 

Creionul lui Rory a zăbovit în aer. S-a răsucit spre Issy, cu şocul întipărit pe 
faţă. 

- Ce? 

Issy a încuviinţat din cap. 

- Mă tem că da. 

- Dar..., a clătinat din cap Rory. Nu se poate. 

- De ce nu? Dacă spune că l-a omorât pe Charlie, de ce n-ar crede ei că a 
mai omorât pe cineva? 

- Pentru că... pentru că... 

Issy şi-a pus mâinile, încurajator, pe umerii slabi ai lui Rory. 

- Ştiu, scumpete. Trebuie să fie tare greu pentru tine. 

- Nu, a clătinat din cap Rory. Nu pentru mine e greu. 

Issy a simţit cum umerii i se cutremură sub mâinile ei, s-a uitat în jos şi l-a 
văzut că plânge. 

- O, dragul meu, este, sigur că este. Vino încoace. 

A îngenuncheat lângă scaun şi l-a cuprins în braţe. Băiatul îi hohotea pe 
umăr, în vreme ce îl mângâia pe păr. 

- Aşa, lasă să iasă totul. Niciodată nu strică să tragi un plâns pe cinste, nu? 
După aceea o să te simţi mai bine, îţi jur. 

Capul lui Rory s-a mişcat ca să o poată privi în ochi. 

- Nu, n-o să mă simt mai bine. Niciodată. Vezi tu, totul e din vina mea. 

- Nu, nu este, scumpete. Nu te-ai aşteptat ca tatăl tău să se ducă să-l 


omoare pe Charlie, când i-ai spus că te hărţuieşte. Nu trebuie să te 

învinovăţeşti. El a luat această hotărâre, nu tu, şi nu eşti răspunzător de 
faptele lui, zău că nu. 

- Ba sunt, Issy, sunt. 

- De ce, Rory? l-a îmboldit ea. Spune-mi de ce. 

- Pentru că... pentru că... Rory şi-a lăsat capul pe genunchiul lui Issy şi a 


închis ochii, oftând. Nu tata l-a omorât pe Charlie, eu am făcut-o. 


- Jenny! Faţa cenuşie a lui Robert Jones s-a ivit din cabinet. Poţi să faci nişte 
cafea şi s-o aduci aici? 

- Desigur, domnule Jones. Într-o clipă. 

Jenny s-a dus în bucătărioară şi a pus ceainicul la fiert. Se simţea epuizată. 
Telefonul sunase în disperare toată dimineaţa, cu presa care adulmecase că se 
petrece ceva la Fleat House. Şi cu acel montagne-russe emoţional din propria 
viaţă... Jenny a pus pe tavă o ceaşcă, lapte şi zahăr şi a dus-o în cabinetul 
domnului Jones. 

- Mulţumesc, Jenny. Robert Jones a turnat în ceaşcă lapte şi o linguriţă de 
zahăr vârfuită, apoi a sorbit cu zgomot. Faci faţă acolo? 

- Cu greu. Nu ştiu ce să le spun tuturor reporterilor. Dumneavoastră ştiţi ce 
se petrece? 

El a lăsat ceaşca din mână şi a oftat. 

- Da, mă tem că da; a mai fost încă o moarte. 

- Încă o moarte? O, domnule Jones! 

Robert Jones a oftat şi a clătinat din cap, obosit. 

- Presupun că acum nu contează dacă îţi spun. Toată lumea o să afle peste 
câteva ore. Ieri a fost găsit cadavrul unui bărbat într-o valiză, în pivniţa din 
Fleat House. Şi era evident că a fost ucis. 

Jenny şi-a trântit palma peste gură. 

- Domnule Jones, o, Dumnezeule mare! Se ştie cine este? 

- A fost identificat ca Julian Forbes, fost elev al şcolii. 

Jenny a deschis gura să vorbească, dar n-a ieşit nici un sunet. 

- Se pare că era iubitul Angelinei Millar, mama lui Rory, şi locuia cu ea. 

Jenny a auzit că sună telefonul în camera de alături. Cumva, a reuşit să-şi 


recupereze vocea. 

- Scuzaţi-mă, domnule Jones, trebuie să mă duc să răspund. 

- Sigur. Şi nici o vorbă nimănui. Inspectoarea Hunter vine mai târziu să ţină 
o conferinţă de presă. Vom şti cu toţii mai multe atunci. 

Jenny abia putea să respire când s-a întors la recepţie ca să răspundă la 
telefon. După ce a vorbit, a lăsat telefonul din mână şi a rămas cu privirea în 
gol. 

Peste câteva minute s-a ridicat şi s-a întors în cabinetul domnului Jones. 

- lertaţi-mă, domnule Jones... Aţi spus că nimeni nu ştie până acum că Julian 
e mort? 

- Nimeni în afară de mine, poliţişti, Sebastian Frederiks şi Bob, care l-a 
găsit, bietul de el. 

- Sunteţi sigur, da? 

- Absolut. Poliţiştii ne-au spus categoric să nu vorbim despre asta. De ce? 

Jenny a clătinat din cap. 

- A, n-are importanţă. 

S-a silit să zâmbească şi s-a întors la biroul său. Gândurile i se îngrămădeau 
în minte... şi nu-şi putea împiedica creierul să le proceseze, cu toate că erau... 

„Opreşte-te!“, şi-a spus. „E imaginaţia ta care te duce aiurea.“ 

Însă era ceva ce nu izbutea să lămurească. Oricât se străduia. 

- Bună, Jenny, ce mai faci? 

Jenny a ridicat privirea şi a văzut-o pe polițistă în faţa biroului. 

- O, sunt... sunt bine. 

- Bine... bine. Poliţista părea la fel de cufundată în gânduri ca ea. A arătat 
spre cabinetul domnului Jones. E acolo? 

- Da. 

- Mulţumesc, Jenny. 

Poliţista a zâmbit şi a pornit spre cabinet. 

- Doamnă inspectoare Hunter? 

Ea s-a oprit şi s-a răsucit. 

- Da? 

- Eu... Păi, chestia e că... 

- Ce e, Jenny? 


Cuvintele nu voiau să iasă. Nu ştia cum să le rostească. La urma urmei, s-ar 

fi putut înşela, şi atunci în ce situaţie avea să se pună? 

- Nu e nimic, a clătinat Jenny din cap. Nimic. 

Poliţista a privit-o lung. 

- Eşti sigură? 

Jenny a încuviinţat din cap. 

- Da. Doar... Şi-a muşcat buza. Poliţista era atât de frumoasă şi de bună, şi 
Jenny dorea să-i mărturisească. Nu vreau să bag pe nimeni în necaz. 

- Ce-ar fi să stăm de vorbă după ce îl văd pe domnul Jones? 

- Peste douăzeci de minute e pauza de prânz şi mă duc s-o văd pe prietena 
mea. 

- Ei bine, n-ar trebui să stau prea mult acolo, a arătat Jazz spre cabinet. Aşa 
că ar trebui să avem 

timp. Şi, Jenny, orice o să-mi spui n-o să ajungă mai departe, ştii asta. Iar 
dacă este ceva cetu... 

- Doamnă inspectoare Hunter! În sfârşit! Robert Jones a apărut în uşă. Locul 
e plin de reporteri. N- am habar ce să le spun şi... 

Jazz s-a răsucit spre domnul Jones. 

- Haideţi să intrăm şi să vorbim, bine? Ne vedem curând, Jenny. 

Poliţista i-a zâmbit, apoi l-a mânat cu calm pe Robert Jones înapoi în 
cabinetul lui şi a închis uşa. 

Jenny a oftat. Întrebarea era: cum ar fi putut să afle ce avea nevoie să ştie 
fără să creeze probleme? 

Poate că cel mai bine era să se ducă direct la sursă. Da, asta ar fi trebuit să 


facă. Jenny s-a uitat la ceas, a deconectat telefonul, şi-a luat geanta şi a plecat. 


- Vă sfătuiesc să nu puneţi deocamdată piciorul afară din recepţie. Vulturii 
aşteaptă ciozvârte, a zis Jazz, aşezându-se pe scaunul din faţa directorului. 

- Vor pleca după ce le spuneţi la conferinţa de presă că aţi arestat ucigaşul? 
a întrebat el. 

- După o vreme, da, a răspuns Jazz neutru. Domnule Jones, trebuie să vă 
întreb despre acel băiat, Jamie, care a murit în pivniţa din Fleat House. Ce 
ştiţi despre asta? 


Jones a oftat. 

- Doamnă inspectoare, a fost înainte să vin eu. Nu ştiu decât ce ştie toată 
lumea; băiatul avea treisprezece ani, dacă îmi amintesc bine. S-a spânzurat de 
un cârlig pentru carne din pivniţă. 

Robert Jones s-a foit pe scaun, stingherit. 

- Ştie cineva de ce s-a sinucis? 

- Ar trebui să-i puneţi lui Jenny toate aceste întrebări, ea era aici în acea 
vreme. Chiar este important? 

- Da, a răspuns cu hotărâre Jazz şi a aşteptat răspunsul. 

- Daţi-mi voie să repet că s-a întâmplat cu vreo zece ani înainte să vin eu... 

- Aşadar, acum vreo douăzeci şi cinci de ani? 

- Da, cam aşa ceva, a zis el. Şi pe atunci hărţuiala era în floare. Se pare că 
Jamie a avut parte de un tratament deosebit de crud. Aş vrea să subliniez că 
poliţia i-a investigat moartea şi a tras concluzia că n-a fost un act criminal. 

- Şi ştiţi cine au fost băieţii care l-au hărțuit? 

- Nu, nu ştiu. 

- Dar cine ar putea să ştie? 

- Jenny? Şi Sebastian Frederiks, poate. A fost elev aici. 

- Şi Julian Forbes? 

Robert Jones părea nedumerit. 

- Da, însă nu prea ne mai poate ajuta, nu? Şi, oricum, de ce ar fi important? 
L-aţi arestat pe David Millar. Aşa mi-a spus de dimineaţă şeful dumneavoastră. 

Jazz nu şi-a putut stăpâni iritarea la auzul cuvântului „şeful“. 

- Aşa este, însa mai sunt nişte amănunte care vreau să fie explicate. De 
exemplu, Rory Millar a petrecut o noapte în pivniţa din Fleat House, nu? A fost 
doar o coincidenţă, credeţi? 

- Probabil că nu. Se spune că băiatul bântuie prin pivniţa în care a murit. 
Oricine l-a închis pe Rory acolo ştia ce face. 

- Charlie Cavendish, vreţi să spuneţi? 

- Da, a oftat Robert Jones. A plătit preţul relelor săvârşite, nu-i aşa? 

Jazz i-a ignorat raspunsul. 

- Aveţi idee unde ar putea să fie Sebastian Frederiks? 

Jones s-a uitat la ceas. 

- Probabil în sala de mese, sau în vestiare, cu băieţii, pregătindu-se pentru 

antrenamentul de rugby. Viaţa merge mai departe, deşi Dumnezeu ştie ce 
părere au băieţii despre camerele de televiziune de afară. Nu pot decât să 
sper că le veţi da destul la conferinţa de presă ca să-i faceţi să plece. La ora 
şase, da? 

Jazz era deja în picioare. 

- Da, ne vedem atunci. Mă puteţi găsi pe mobil dacă aveţi nevoie de mine. 

A încuviinţat din cap şi a ieşit, iar ceasul îi spunea că mai sunt doar câteva 
ore până ce îl va desemna pe David Millar ca principalul său suspect. 

Biroul lui Jenny era gol. Era aproape sigur că plecase la masă. Pe când ieşea 
din clădire, telefonul lui Jazz a sunat. 

- Sunt Issy, Jazz. 

- Issy, ai veşti? 

- Da. Ne putem întâlni la secţia de poliţie? 

- Nu acum. Spune-mi pe scurt. 

- Rory tocmai a recunoscut că tatăl său îl protejează. Se pare că Rory i-a 
spus când erau în Lakes District că nu-şi aminteşte dacă a înghiţit sau nu 
aspirina. 

Jazz mergea mai departe. 

- Bine. Dar trebuie să fi fost mai mult de atât. 

- A fost. Se pare că Charlie Cavendish îl folosea pe Rory ca valet - îl punea 
să-i curețe încălţămintea, să deretice camera... ştii genul de lucruri. 

- Da, ştiu. 

- Ei bine, în seara în care a murit Charlie, Rory primise ordinul să se ducă în 
camera lui Charlie înainte să se întoarcă el de la bar şi să pună în priză pătura 
electrică. Aşa că, după întâmplarea supărătoare cu Hugh Daneman, Rory a 
trebuit să se ducă la etaj, în camera lui Charlie... 

- Şi a crezut că se poate să fi lăsat acolo aspirina întâmplător. 

- Exact. 

- Deci asta a făcut? 

Jazz l-a zărit pe Sebastian Frederiks traversând terenul de rugby şi a grăbit 
pasul, ferindu-se de un reporter cu aparat de filmat. 

- Ce să facă? 


- Să lase tabletele în camera lui Charlie, întâmplător? Sau dinadins? La 

urma urmei, Cavendish îi făcea viaţa amară. 

- Păi, Rory îşi aminteşte că Hugh Daneman i-a dat un pahar cu apă. Sunt 
şanse să fi înghiţit aspirina înainte să se fi apropiat de camera lui Charlie. Dar 
a fost trauma emoţională a sărutului lui Daneman, apoi Rory şi-a dat seama că 
a fost ultima persoană care a intrat în camera lui Charlie înainte să moară, 
plus faptul că avusese în mână două aspirine cu doar o jumătate de oră 
înainte, şi cred că imaginaţia lui Rory a muncit peste program. Îi zice 
autosugestie, Jazz. În afară de asta, mă îndoiesc că Rory începuse măcar să 
gândească normal, după ceea ce păţise cu Daneman, ca să conceapă un plan 
ad-hoc de omorâre a lui Charlie. 

- Dar, Issy, asta îl pune pe Rory la locul faptei, cu mijloacele, şi trebuie să fie 
o posibilitate... Issy? Alo? Jazz a luat telefonul de la ureche şi a văzut că se 
pierduse semnalul. La naiba! a mormăit. 

Sebastian Frederiks era la câţiva metri în faţa ei. 

- Domnule Frederiks, putem vorbi un pic? l-a strigat ea, ajungându-l din 
urmă. 

- Câtă vreme nu-mi puneţi sub semnul întrebării descendența. 

Bărbatul şi-a continuat drumul cu paşi mari. Jazz a trebuit să alerge ca să 
nu rămână în urmă. 

- Robert Jones a zis că s-ar putea să vă amintiţi elevii despre care se spune 
că îl hărţuiau pe băiatul care s-a sinucis în pivniţa din Fleat House. 

Frederiks s-a oprit brusc şi s-a uitat la ea. 

- E poveste veche, nu? Ce legatură are cu ceva de acum? 

- Probabil nici una, însă v-aş fi recunoscătoare dacă v-aţi aminti numele 
băieţilor. 

Sebastian părea circumspect. 

- Nu s-a dovedit niciodată, ştiţi, şi eu nici măcar nu eram în şcoală când s-a 
întâmplat. Am venit după câteva luni, în primul trimestru. Dar unii dintre 
băieţi au spus că acest Jamie era dezechilibrat, cam ciudat. Nu cred că 
moartea lui poate să-i fie pusă cuiva în cârcă. 

- Nu, înţeleg, dar tot aş vrea numele, a insistat Jazz. 

El s-a scărpinat în cap. 


- Nu uitaţi că toate astea sunt din auzite. l-am cunoscut pe câţiva dintre 

baieţii aceia, erau oameni normali; băieţi ca mine, cărora le plăceau glumele. 

- Domnule Frederiks, numele, vă rog. 

- Bine, bine, a încuviinţat el din cap. Erau patru despre care se spunea că, 
se pare, au fost implicaţi în hărţuială. Au venit la şcoală, s-au împrietenit şi au 
alcătuit o „gaşcă a celor patru“. Adam Scott-Johnson, Freddie Astley, Harry 
Connor şi... Julian Forbes. 

- Julian Forbes? Sunteţi sigur? 

- Da. Mai târziu ne-am împrietenit. Un mijlocaş la deschidere fantastic. 
Bietul băiat, ce păcat că nu mai este! 

- Vă mulţumesc, domnule Frederiks. Mi-aţi spus tot ce aveam nevoie să aflu. 
Vă rog să mă scuzaţi, trebuie să mă întorc la secţia de poliţie. 


Sebastian a privit-o cum îi întoarce spatele şi traversează repede terenul. 


Jazz a ajuns la secţia de poliţie din Foltesham şi a căutat-o pe Issy. 

- A dat fuga după un sendviş. Părea epuizată când a ajuns aici. Am înţeles că 
ai auzit veştile. 

- Da, da. Jazz se învârtea prin spaţiul îngust, iritată că Issy nu este acolo. 
Unde-i Rory? 

- Acasă. Issy propune să mergeţi amândouă să-l vedeţi după-amiază. Dar, 
din ceea ce a spus ea, Rory n-a făcut mai mult decât să fie confuz pe când era 
într-o stare de mare anxietate. Şi apoi, cum am putea să legăm aici moartea 
lui Forbes? La urma urmei, ştim că Rory era acasă cu mama lui în seara de 
marţi. Unul dintre agenţii noştri stătea chiar în faţa casei. 

- Ştiu, ştiu. Jazz s-a lăsat să cadă pe un scaun. Doar dacă morţile nu sunt 
legate între ele, ceea ce, dat fiind că au fost trei în ultima săptămână, din 
punct de vedere statistic iese din scara Richter a probabilităților. Tocmai am 
vorbit cu Frederiks, care mi-a spus că Julian Forbes a fost unul dintre 
presupuşii huligani vinovaţi de moartea băiatului spânzurat în pivniţa din 
Fleat House... S-a uitat la ceas. La naiba! Mai sunt două ore şi jumătate până 
la conferinţa de presă.... Ştiu că David Millar n-a făcut asta... E ceva legat de 
trecut, dar nu pot să... 

- Spune-mi exact ce a zis Frederiks, a zis Miles calm. 


Era obişnuit cu intensitatea tonului pe care o avea şefa lui când se apropia 

de adevăr. 

- Erau o gaşcă... 

- Numele? 

- Oh, Harry nu-ştiu-cum, Adam... Le-am scris, dar nu sunt nume pe care să 
le mai fi întâlnit. 

- Un moment. 

Miles şi-a întors privirea spre laptop, a derulat în jos şi a citit e-mailul din 
faţa lui. 

- Şi Freddie, din întâmplare? 

- Da. Jazz s-a uitat la el surprinsă. De ce? 

- Cred că ai picat la fix cu faptul că asta are de-a face cu trecutul. Uite acest 
e-mail. I-a fost trimis lui Julian în seara în care a murit. Mi s-a părut ciudat 
când l-am citit. 


Miles a răsucit ecranul spre ea şi Jazz a început să citească. 


Dragă Julian, 

E foarte plăcut să primesc veşti de la tine după toţi aceşti ani. Mă bucur că 
ai dat de mine. Acel site „Reuniunea colegilor“ chiar funcţionează, nu-i aşa? 

M-ai întrebat dacă am auzit de ceilalţi din gaşca celor patru. Din nefericire, 
trebuie să fiu purtătorul unor veşti proaste, cel puțin despre doi dintre noi. 
Soţia lui Harry m-a căutat anul trecut să-mi spună că el a murit. Se mutase la 
Sydney - ştiai? Şi, după câte spunea lumea, era un chirurg foarte talentat. Se 
pare că a fost găsit mort în camera de dezinfectare a spitalului. Nu cunosc 
amănuntele, însă n-a fost un accident. Din câte ştiu, făptaşul încă n-a fost 
prins. 

Și nu sunt decât două luni de când am auzit că nici Freddie nu mai este 
printre noi. A murit acum trei ani în SUA - un prieten al unui prieten a lucrat 
cu el la Goldman. Sinucidere, se pare. A sărit pe fereastra biroului său şi a fost 
găsit mort pe trotuar. Aşa e în cercurile înalte din lumea finanţelor - presiunea 
este incredibilă. Şi n-avea decât treizeci şi opt de ani; a lăsat în urmă doi copii. 
La naiba, asta te pune pe gânduri. Aşa că, din păcate, prietene, am rămas doar 
noi doi. 

Acum locuiesc în Provence, învățând să transform strugurii în vin. Am 


schimbat rutina oraşului cu una mult mai pe placul meu. Sunt la a doua 

nevastă; doi copii cu prima şi un prunc pe drum, în trei luni, cu a doua. 

Mă bucur să vin la petrecerea ta de patruzeci de ani şi o să fac 
aranjamentele din timp. Se înţelege de la sine că de la Norwich la Marsilia nu- 
i decât o zvărlitură de băț. Spune data şi hai să ne întâlnim. 

Îmi pare rău să aud că ai văzut Le Forgeron. Nu mă surprinde că ai fost 
şocat. Și eu aş fi fost. 


Dă-mi de veste cât de repede poți. 


Adam 


Când Jazz a terminat de citit a rămas aşezată în tăcere. În cele din urmă, a 
vorbit. 

- Harry, Freddie, Adam şi Julian. Numele băieţilor a căror hărţuire continuă 
se spune că a fost motivul pentru care Jamie s-a spânzurat acum douăzeci şi 
cinci de ani. 

- Harry, Freddie, Julian... Toţi morţi, a adăugat Miles. 

- Nu-l uita pe Charlie Cavendish, şi el huligan notoriu... 

Forgeron... Cuvântul se repeta în capul ei... răspunsul îi stătea pe limbă... 

Sydney... SUA... 

Jazz şi-a scos carnetul din servietă, răsfoind repede însemnările făcute în 
ultima săptămână. 

Apoi a găsit. 

- Desigur, a şoptit. 

- Ce e? a întrebat Miles. 

- Le Forgeron!6... Acum cred că înţeleg. 

Miles arăta nedumerit. 

- Ce să înţelegi? 

Jazz era deja la uşă. 

- Julian şi-a văzut de curând ucigaşul. Angelina Millar mi-a spus că, atunci 
când a dus-o cu maşina la şcoală, acum câteva zile, arăta de parcă văzuse o 
stafie. Cineva care îl iubea pe Jamie destul de mult ca să-i omoare pe cei pe 
care îi credea vinovaţi de moartea lui. Şi ca să omoare pe oricine altcineva 


vinovat de acelaşi delict. Trimite-i imediat un e-mail acestui Adam. Ia legătura 


1 6  Fierarul (în limba franceză în original) 

cu jandarmeria din Provence, dacă este nevoie. Fă tot ce trebuie ca să dai de 
el. Şi avertizează.-l. 
- Despre ce? 


- Le Forgeron. Spune-i că el este la rând. 

Jenny încă nu se întorsese la birou când a ajuns acolo Jazz. 

A intrat în cabinetul lui Robert Jones şi l-a găsit cu capul rezemat de spătar, 
pe jumătate adormit. 

- Aţi văzut-o pe Jenny? a întrebat ea brusc. 

- Da, e la biroul ei. 

- Nu, nu este. 

- Atunci poate că s-a dus la toaletă. 

- Domnule Jones, este foarte important să dau de ea. Când aţi văzut-o ultima 
dată? 

- Acum vreo oră. 

- Bine. Pot să folosesc telefonul dumneavoastră? 

- Sigur. 

- Sergent Roland, trebuie să aduci în şcoală cât mai mulţi oameni posibil şi 
s-o căutaţi pe Jenny Colman, secretara directorului. Poftim? Nu, lasă presa şi 
începeţi căutarea. Dă-mi de ştire când aţi găsit-o. Mulţumesc. Jazz a lăsat 
receptorul din mână şi s-a întors spre director. Am nevoie acum de lista 
completă a angajaţilor şcolii din ultimii douăzeci şi cinci de ani. 

- Este în arhiva din biroul contabilului. Robert Jones era în picioare, 


sesizând în sfârşit urgenţa. O să vă arăt unde este, bine? 
* 


Au ieşit din clădire pe scara de incendiu, au traversat peluza capelei şi au 
intrat în holul principal. În vreme ce sărea câte două trepte deodată, silindu-l 
pe Robert Jones să facă la fel, Jazz a întrebat: 

- Presupun că luaţi referințe amănuntite despre toți cei care vin să lucreze 
la şcoală? 

- Desigur. Jones s-a oprit, gâfâind, în fața unei uşi de la etajul al treilea. În 
ziua de azi, niciodată nu poţi fi prea prudent. 

- Chiar şi cu membrii personalului care au mai fost angajaţi aici? 

- Da, eu... Jones transpira în vreme ce descuia un fişier mare. 1985? 


- Da, începem de acolo. 

Jazz abia îşi putea stăpâni iritarea când îi vedea încetineala pedantă. 

- lată. 

Robert Jones a pus registrul pe birou şi l-a deschis. 

- Mulţumesc. 

Jazz a început să cerceteze numele. 

- Pot să vă ajut? 

Ea nu l-a băgat în seamă şi întorcea paginile, într-o încordare chinuitoare. 
Apoi, în cele din urmă, a găsit pagina pe care o căuta. A închis brusc registrul 
şi a ridicat privirea spre Robert Jones. 


- Vă rog să mă scuzaţi, domnule Jones. Trebuie să fug. 


Jazz a alergat spre Fleat House, vorbind cu Roland la telefon. 

- Aţi dat de Jenny Colman? 

- Nu, doamnă. 

- Aţi fost în Fleat House? 

- Sigur că nu, doamnă. Credeam că nu e permisă intrarea. Nu m-am gândit 
că vreţi ca agenţii mei să tropăie peste tot, cu bocancii lor murdari... 

Jazz nu s-a ostenit să-l lase să-şi termine vorba. Ajungând în faţa clădirii, a 
întrebat polițistul dacă a intrat acolo cineva. 

- Nu, doamnă, nu în ultima oră. 

- Mulţumesc. 

Jazz a împins uşa şi a pornit repede pe coridor spre scară. L-a sunat pe 
Miles şi, cum el n-a răspuns, i-a lăsat un mesaj. 

„Vino urgent la Fleat House cu întăriri. Spune-i lui Roland să-şi mişte şi el 
fundul încoace.“ 

A urcat scara ştiind exact unde se duce, dar cu teama că s-ar putea să fie 
prea târziu. 

La ultimul etaj a alergat spre uşa din faţă şi a găsit-o încuiată. 

- LA DRACU'! 

A încercat toate cheile de pe inelul de la Fleat House, dar nu s-a potrivit nici 
una. S-a tras înapoi şi s-a izbit de uşă, zadarnic. 

Bubuind în uşă, a strigat: 


- Jenny, sunt inspectoarea Hunter. Eşti acolo? Răspunde-mi dacă poţi! 

Tăcere. 

- Bună. Cum merge? 

Miles a apărut lângă ea împreună cu doi poliţişti voinici. 

- Spargeţi uşa, băieţi! a ordonat ea. Cât de repede puteţi. 

Poliţiştii au izbit uşa puternic. La a patra încercare s-a deschis. 

- Mulţumesc, băieţi. Sunt unele momente în care îmi amintesc că sunt 
femeie, a glumit Jazz, uşurată, pe când intra pe uşa apartamentului, cu Miles 
alături. 

A trecut prin hol până în livingul micuţ. Jenny zăcea pe podea, fară 
cunoştinţă. Jazz a îngenuncheat şi i-a verificat pulsul. A simţit o bătaie slabă. 

- Cheamă o ambulanţă şi spune-i lui Roland să-şi pună oamenii la fiecare 
ieşire. Nimeni nu intră, nimeni nu iese până nu spun eu. 

Jazz s-a ridicat şi s-a dus în dormitor. Şi, aşa cum se aştepta, a găsit dulapul 
şi sertarele goale. 

Miles a venit lângă ea şi Jazz a oftat. 

- Probabil şi-a împachetat lucrurile de ieri. Îmi închipui că s-a dus la 
aeroportul din Norwich, sau poate la Stansted. Au zboruri spre sudul Franţei. 
Vorbeşte cu conducerea aeroportului. Dă-le descrierea, Miles. O să văd dacă 
şcoala are în dosare o fotografie de paşaport. 

- O descriere a cui? s-a încruntat Miles, nedumerit. 

- A lui Madelaine Smith, Miles. Asistenta medicală din Fleat House. Şi 
mama lui Jamie Smith, băiatul care s-a spânzurat în pivniţă acum douăzeci şi 


cinci de ani. Sau, cum preferau victimele ei să-i zică, „Fierarul!”“. 


1 7 Blacksmith — fierar 

Norton a deschis uşa şi a poftit-o pe Jazz înăuntru. 

- Intră şi ia loc! Mă bucur să te văd, doamnă Inspectoare Hunter. 

Jazz s-a aşezat pe scaunul din faţa biroului său. 

- E ciudat să fii înapoi? a întrebat el criptic. 

- Da, însă am îngropat fantomele, domnule. 

- Bine, bine, a încuviinţat el din cap. Evident că ţi-am citit raportul despre 
caz, dar aş vrea oricum să-mi vorbeşti despre el. Acum, că sunt un bătrân 
conţopist amărât, trebuie să trăiesc prin intermediul detectivilor mei. 

Bărbatul a zâmbit sumbru şi Jazz vedea că vorbeşte serios. 

- Ei bine, domnule, după cum ştiţi, eram sigură că David Millar nu l-a 
omorât pe Charlie. Nimic nu se potrivea. Tot timpul am fost convinsă că e ceva 
legat de trecut. Şi singura legătură pe care o găseam pentru toate trei morţile 
era Fleat House. După ce am auzit toată povestea sinuciderii lui Jamie Smith, 
apoi am citit e-mailul pe care Adam Scott-Johnson i l-a trimis lui Julian Forbes, 
piesele s-au aşezat la locul lor. Mi-am amintit de prima discuţie cu Madelaine 
Smith: mi-a spus că a lucrat mai demult la şcoală. A mai spus şi că după aceea 
a lucrat în SUA şi Australia. Ceea ce nu a pomenit a fost că fiul său a fost elev 
la St Stephen şi că s-a spânzurat. 

- Şi cine o mai cunoştea? 

- Biata Jenny Colman, desigur. Ea ştia, a zis Jazz. Erau vechi prietene. Şi 
Hugh Daneman a recunoscut-o, aşa a spus Jenny. Cu siguranţă, directorul 
şcolii nu ştia. Mi-a arătat referinţele elogioase din dosar de la locurile de 
muncă din Australia - în special de la acelaşi spital în care şi-a aflat sfârşitul 
sărmanul Harry... 

- Ai vorbit cu cei din Sydney, presupun? a intervenit Norton. 

- Da, şi cu FBI despre Freddie Astley, a confirmat Jazz. Doamna Smith n-o să 
mai guste vreodată libertatea. Îi elimina unul câte unul pe cei din „Gaşca celor 
patru“. Desigur, motivul crimelor era, poate, cel mai puternic dintre toate: 
dragostea unei mame pentru copilul ei. 

- Da, e un motiv întemeiat, a zis Norton. Deci şi-a găsit un serviciu în 


Norfolk cu intenţia să-l omoare pe Julian Forbes? 

- Da. Şi înclin să o cred că postul temporar de la St Stephen a fost o 
coincidenţă. Se afla în Norfolk, căutând un loc de muncă şi o ocazie să-l 
omoare pe Forbes, şi s-a ivit. 

Jazz a ridicat din umeri. 

- Se prea poate să fi privit asta ca pe o ironie: se potrivea perfect cu nevoile 
ei, îi asigura locuinţa şi, de asemenea, mijloacele să-l ucidă pe Julian chiar în 
locul în care murise fiul ei. După spusele ei, Julian era căpetenia găştii. Cel pe 
care îl învinovăţea cel mai mult pentru hărţuiala care a dus la moartea fiului 
ei. 

- Iar Charlie Cavendish a fost o victimă a împrejurărilor, a zis Norton, în 
sensul că Smith a văzut cum îl hărţuieşte necruţător pe Rory Millar, o replică 
exactă a ceea ce i s-a întâmplat fiului său cu douăzeci şi cinci de ani înainte. A 
simţit că trebuie să pună capăt acestei situaţii. 

- Exact, a zis Jazz. Asistenta medicală care ia legea în mâinile ei. Din nou, 
motivul pentru uciderea lui Charlie era întemeiat. Smith era foarte 
protectoare faţă de Rory. Se înţelege de ce. Fragilitatea lui îi amintea de cea a 
propriului fiu, Jamie. De aceea, când a văzut în registrul medicamentelor că 
Hugh Daneman i-a dat lui Rory două aspirine, chiar după ce ea luase două din 
dulapul cu medicamente ca să-l omoare pe Charlie, a hotărât să acopere cu 
bandă corectoare înregistrarea şi să creeze una falsă, aşa încât Rory să nu fie 
implicat. 

- Spui că s-a dus la biroul lui Forbes din Norwich în seara aceea de marţi şi, 
cumva, l-a convins să o însoţească înapoi, la şcoala? 

Jazz a încuviinţat din cap. 

- El trebuie să fi fost îngrozit când a văzut-o. Fusese poreclită de băieţi 
„Fierarul“' pe când era asistentă medicală la Nelson House, cu douăzeci şi 
cinci de ani înainte, din cauza numelui, firii ei şi a părului negru ca pana 
corbului. 

- Pare înfricoşătoare, a recunoscut Norton. Am avut şi eu o astfel de 
asistentă medicală când eram la şcoală. 

- Ca să fiu dreaptă, sunt sigură că înainte de moartea fiului ei era o femeie 
normală, s-a eschivat Jazz. A mai fost şi faptul că soţul ei a fost împuşcat 


mortal pe Domeniul Conaught când Jamie n-avea decât câteva luni. 

Compensaţia mică pe care a primit-o de la familie i-a permis să-şi trimită fiul 
la St Stephen, unde presupunea ea că băiatul va avea şansa unui viitor mai 
bun. Din nefericire, a oftat ea, s-a dovedit a fi exact invers. 

Norton a scos un sunet dezaprobator. 

- Da, îmi amintesc că la şcoala mea erau şi câţiva puşti isteţi din clasa 
muncitoare, cu bursă. Mi-e ruşine să spun că le făceam viaţa grea. Vechiul 
sistem britanic al claselor - nu pare să dispară niciodată din psihicul nostru. 
Sunt sigur că şi asta a jucat un rol în sinuciderea băiatului. 

- Oricât de îngrozitor ar fi, cu siguranţă aveţi dreptate, domnule. 

- Prin urmare, e evident că durerea a scos-o din minţi pe acea femeie, a 
conchis Norton. 

- Exact, domnule. Când am discutat cu Adam, acum două zile, mi-a spus că, 
după ce Jamie a fost găsit spânzurat, Smith s-a dus la toţi cei din „Gaşca celor 
patru“ şi le-a spus că într-o bună zi o să-i facă să plătească ce i-au făcut fiului 
ei. Curând după aceea ea a plecat din şcoală, dar Adam spune că nici unul 
dintre ei nu i-a uitat cuvintele. 

- S-a dovedit că n-au fost ameninţări goale. Spune-mi de Jenny Colman, a zis 
Norton. Cum se simte? 

- A ieşit din spital, e acasă. E bine, dacă ne gândim la împrejurări. E încă 
zdruncinată de şocul faptului ca femeia pe care o considera cea mai bună 
prietenă a încercat s-o omoare. Jenny ghicise. Slavă Domnului, am ajuns acolo 
la timp. E o doamnă cumsecade. A trecut cu vitejie prin toate necazurile, n-a 
învinuit pe nimeni pentru nenorocul ei. Şi..., a zâmbit Jazz, există o parte bună 
în toate astea. Martin Chapman a descoperit ceva foarte interesant când a 
comparat probele de ADN. 

- A descoperit cine este fiul ei pierdut de atâta vreme? 

- Da, a încuviinţat din cap Jazz. Din pură coincidenţă, Martin văzuse un tipar 
ADN asemănător cu doar o zi înainte, la examinarea locului crimei. Le-a 
comparat şi a descoperit că sunt identice. 

- Pot să întreb cine este? a vrut să ştie Norton. 

- Domnule, dat fiind că nu este relevant pentru caz, aţi fi jignit dacă aş 
spune nu? Cred că atât Jenny, cât şi fiul ei ar trebui să fie primii care află, a 


explicat Jazz. 

- Desigur. 

Norton i-a zâmbit. 

- Aşadar, ce-i spusese Madelaine Smith lui Jenny ca ea să-şi dea seama că ar 
putea să fie implicată? 

- Jenny a spus că Maddy, cum îi zice ea, a pomenit vineri dimineaţa, adică în 
ziua de după ce a fost descoperit Forbes, că Rory era tot ce-i mai rămăsese 
Angelinei Millar, şi citez, „acum, că el nu mai este“. În acel moment, faptul că 
am găsit un cadavru era încă secret, cu atât mai mult faptul că era vorba 
despre Julian Forbes. De asemenea, Jenny nu pricepea cum de ştia Madelaine 
Smith de relaţia Angelinei cu Forbes. Nu se putea să-i fi spus Rory. El nu ştia. 
Aşa că, atunci când a auzit a doua zi de la Robert Jones că Julian era cel 
omorât, şi ştiind mai bine ca oricine că Smith îi învinuia pe el şi şleahta lui de 
sinuciderea fiului său, Jenny a pus totul cap la cap. 

- Deci, înainte de a vorbi cu tine, s-a dus la Maddy Smith şi i-a cerut să-i 
explice? 

- Da. Smith i-a spus că aflase de la Sebastian Frederiks de moartea lui 
Forbes şi a liniştit-o, în vreme ce îi făcea un ceai în care a pus antigel. Nu 
destul, slavă Domnului, ca să facă prea mult rău, dar zău aşa, domnule, acesta 
este al treilea caz pe care l-am avut. Nu puteţi să le spuneţi prietenilor 
dumneavoastră sus-puşi că ar trebui să facă ceva? E foarte uşor de procurat 
şi, dacă nu ucide, victimele îşi doresc să fi murit. 

- Otrava pentru şobolani şi înălbitorul sunt şi ele uşor de procurat, Hunter. 

- Dar nu sunt, în mod atât de convenabil, lipsite de gust, domnule. 

- Nu. Însă rămâne faptul că cei mai mulţi oameni îşi doresc o maşină care să 
pornească dimineaţa şi o baie curată. Nu vor să ucidă pe cineva, a zâmbit 
Norton. După ce cobori de la tribuna improvizată, Hunter, te rog să continui. 

- Scuze, domnule. Ştiu că noi vedem micul procent al folosirii greşite, şi 
trebuie să văd tabloul general. Uneori e greu, asta-i tot. 

- Lucrul interesant, Hunter, este că tu nu eşti împietrită. Încă. Un poliţist cu 
experienţă şi empatic este lucrul cel mai bun pe care putem vreodată să-l 
oferim publicului. Ai grijă să rămâi aşa. 

Jazz şi-a dat seama că primise, indirect, un compliment. 


- Da, domnule, am să încerc. 

- Bine. Deci, să continuăm... Norton a privit-o chiorâş, Mă tem că doamna 
Smith e dusă cu pluta 

de-a binelea. E considerată aptă mintal pentru a fi judecată? 

- Issy a stat cu ea destul de mult timp şi spune că Smith este perfect 
sănătoasă pentru cineva nesănătos la cap, cum zice ea. N-a arătat nici un 
strop de remuşcare. Crede că a făcut dreptate când a răzbunat moartea fiului 
său. N-o să fie un proces lung, asta-i sigur. Aş zice că Broadmoor!* o aşteaptă, 
domnule. 

- Ei bine... Norton a închis dosarul aflat în faţa sa, pe birou. În cele din urmă 
ai ajuns la ţintă, Hunter. Felicitări! Şi încă înaintea conferinţei de presă. Nu 
vreau să mă gândesc la consecinţe dacă ai fi anunţat că l-am arestat pe David 
Millar, ca să descoperim mai târziu că ne-am înşelat. 

Acela a fost un moment de recunoaştere fără vorbe din partea celui care 
aproape că a creat acel haos. 

- Acum, lăsând deoparte cazul, vreau să ştiu ce părere ai despre viitor. 

- N-am prea avut timp să mă gândesc, domnule, a răspuns Jazz sincer. 

- Chestia e (Norton a luat de pe birou un plic) că asta este scrisoarea ta de 
demisie. Şi sugerez că, dacă vrei iar să-ţi dai demisia, să pui mai multă 
gândire şi efort în compunerea ei. Presupun că îţi menţii hotărârea să nu te 
întorci la Londra? 

- Da, domnule. 

Norton a ridicat mâinile, resemnat. 

- Ei bine, n-o să încerc iar să te conving, dacă te-ai hotărât. Însă, orice ţi-ar 
spune cineva, Scotland Yard este locul în care se întâmplă lucrurile şi în care, 
ca detectiv, eşti observat din punctul de vedere al viitoarelor promovări. 

- Înţeleg, domnule. Dar nu sunt obsedată de progresul în carieră, doar să-mi 
fac bine treaba. Şi să fiu fericită, a adăugat Jazz. 

Norton a înălţat o sprânceană. 

- Şi crezi că eşti fericită în Norfolk? 

- După putinul timp petrecut acolo, da, cred că sunt, a zis Jazz. 

- Eu cu siguranţă vreau să te întorci aici. Totuşi, dacă nu rămâi la noi, 


comisarul ar vrea să te vadă cât mai curând posibil. 


1 8 Spital de psihiatrie din Anglia 

- Da? De ce? a întrebat Jazz, neliniştită. 

- Ca să discutaţi cum îl poţi ajuta să înfiinţeze un departament de operaţiuni 
speciale în Anglia de Est. Va acoperi Norfolk, Suffolk, precum şi părţi din 
Cambridge şi Lincolnshire, a explicat Norton. Ca să vorbesc fără ocolişuri, 
comisarul s-a săturat ca echipa lui de aici să fie trimisă prin toată ţara. Mai 
ales că Londra are tot mai multă nevoie de serviciile noastre. În prezent, sunt 
create alte trei departamente regionale, ceea ce ar trebui să acopere toată 
ţara, fără să fie nevoie să şterpelească oameni de la noi. 

- Înţeleg, a încuviinţat Jazz din cap. Şi ce ar dori comisarul să fac eu, mai 
exact? 

- Să conduci departamentul, desigur. În primul rând, să recrutezi o mică 
echipă itinerantă care să ţină legătura cu unităţile de delicte grave din 
regiunile de care am spus şi să colaboraţi cu ele. E o muncă specializată, 
Hunter. Este nevoie de excelente aptitudini de comunicare şi de capacitatea 
de adaptare în o sută de situaţii diferite. Şi aş zice că tocmai ai dat testul 
perfect la St Stephen. 

Jazz şi-a dat seama că Norton ştia totul despre acest nou departament când 
mersese s-o vadă în urmă cu două săptămâni şi îi oferise cazul de la St 
Stephen. O testase. Pe de-o parte, era enervată că fusese manipulată; pe de 
altă parte, se simţea onorată că o apreciau destul de mult ca să-şi dea 
osteneala. 

- Vă cer iertare că sunt surprinsă, domnule. Nu mă aşteptam. Pot avea 
câteva zile de gândire? 

- Nu mai mult de două, Hunter. Mi-am asumat un risc pentru tine la chestia 
asta. Comisarul este deja nemulţumit în privinţa aşa-zisului tău concediu fără 
plată şi şi-a exprimat îngrijorarea că ai putea să dispari iarăşi Dumnezeu ştie 
unde. Dacă accepţi, vreau să fim cu toţii siguri că te vei implica o sută zece la 
sută. 

- Înţeleg, domnule. Cum e cu echipa? Pot încerca să-i iau cu mine pe unii 
dintre vechii colegi? 

- Cel mult doi, a avertizat-o Norton. Mi-am pierdut destui oameni anul 
trecut, într-un fel sau altul. Presupun că îl vrei pe Miles. E aici de multă 


vreme. Poate că nu i-ar strica o nouă provocare. N-am avut niciodată impresia 

că l-am făcut să dea tot ce are mai bun, a cugetat Norton. Dar tu pari să faci 
asta. Şi poate că raspunsul ar fi o schimbare plus o promovare. 

Norton s-a uitat la ceas. 

Jazz a interpretat asta ca pe un semnal că e momentul să plece. S-a ridicat 
şi i-a întins mâna lui Norton peste birou. 

- Vă mulţumesc, domnule. Sunt foarte recunoscătoare pentru încrederea pe 
care mi-aţi arătat-o. Promit să vă caut până la sfârşitul săptămânii. 

- Bine. Sper că răspunsul va fi afirmativ. 

Jazz a pornit spre uşă. Pe când o deschidea, el a zis: 

- Hunter? 

- Domnule? 

- Nu-l lăsa să câştige, bine? 

Ea a zâmbit. 


- O să încerc să nu-l las, domnule, promit. 


Jazz mergea cu maşina pe A11 spre Norfolk, cu mintea zbârnâindu-i. 

„Nu-l lăsa să câştige...“ 

Erau cuvinte puternice, dar nu-şi putea permite să ia o hotărâre bazată pe 
altceva decât ceea ce îşi dorea ea de la restul vieţii. 

Deja luase două hotărâri importante: să divorţeze de Patrick şi să plece din 
Londra. Şi, cum căsuţa începea să se aranjeze, ştia că o să-i placă să locuiască 
acolo. Dar putea să-şi imagineze cu adevărat o viaţă fără adrenalina stârnită 
de muncă? Oricât de frustrant şi demoralizant ar fi fost câteodată. 

Era bună la asta, foarte bună. Şi îi plăcea să se simtă aşa. Poate că fără 
Patrick acolo, care s-o privească de sus şi să-i zdruncine încrederea în sine, ar 
putea să-i placă şi mai mult... 

Jazz a văzut indicatorul pentru Cambridge şi, dintr-un impuls, a virat şi a 


pornit spre spital. 


Acum Tom era într-un salon obişnuit, aşezat pe pat şi pălăvrăgind cu 
vecinul. 
- Jazz, draga mea! 


Şi-a desfăcut braţele şi ea l-a cuprins, simţindu-i trupul scheletic sub 

pijama. 

- Ce face fata mea preferată? 

- Sunt bine, tată, foarte bine. S-a aşezat pe scaunul de lângă el, cercetându-i 
obrajii supti şi faţa care era încă cenuşie. Însă ochii erau limpezi şi sclipind de 
viaţă. Tu ce faci? 

- Sunt viu, inima mea încă bate, chiar dacă destul de neregulat, după cum 
îmi tot spune doctorul ăla, şi sunt tare bucuros să te văd. Mama ta mi-a spus 
totul despre caz. S-a întins şi a strâns-o de mână. Sunt grozav de mândru de 
tine. 

- Mulţumesc, tată. Ştii când îţi dau drumul acasă? 

- Cândva săptămâna viitoare, dacă mă port frumos şi îmi înghit 
betablocantele ca un băiat cuminte. De fapt, abia aştept. 

Tom şi-a coborât vocea. 

- Toţi de pe aici sunt al naibii de senili, se apucă să strige în toiul nopţii. O 
să-mi fie mult mai bine acasă, cu mama ta, în pătuţul meu. 

- Nu trebuie să pleci până ce nu spun doctorii că poţi s-o faci, tată, l-a 
muştruluit Jazz. Pe lângă toate celelalte, nu-i cinstit faţă de mama. Ştii câte 
griji îşi face. 

- Ştiu, dar spitalele te îmbolnăvesc. Pică lumea pe aici ca muştele, a şoptit 
el. 

- Ştiu, tată, dar tot eşti în cel mai bun loc, zău. 

- Oricum, destul despre mine. Vreau să aud despre tine. Care e următorul 
lucru pe care îl ai în plan? 

- Bucătăria e aproape gata, am o sală de baie nouă şi zugravul chiar s-a 
înfăţişat ieri. 

Jazz a bătut din palme de bucurie. 

- Da, da, foarte drăguţ, a zis Tom. Dar vreau să zic în privinţa vieţii, dragă. 

- Păi, a rostit Jazz rar, am fost întrebată dacă vreau să discut săptămâna 
viitoare cu comisarul despre conducerea unui nou departament de operaţiuni 
speciale în Anglia de Est. 

Tom a fost impresionat. 

- E o onoare, nu-i aşa? 


- Ei bine, Norton ar considera-o pe o treaptă mai jos decât munca la Yard, 

dar aş fi mai mult sau mai puţin independentă. 

- Fără un şef căruia să-i faci plecăciuni, pentru că tu ai fi acela, a zis Tom. 

- Da. Un peşte mare într-un heleşteu mult mai mic. 

- Aşadar, a zis Tom studiindu-şi unghiile, te-ai hotărât deja? 

- Nu. l-am spus că vreau să mă gândesc, a zis Jazz. Acum câteva luni am 
plecat din poliţie şi aveam de gând să fac cu totul altceva. Tu ce crezi? 

El a privit-o zâmbind. 

- Ştii, unul dintre lucrurile la care m-am gândit aici este că până acum poate 
că ţi-am influenţat mult prea mult luarea hotărârilor. Pentru că sunt prea sigur 
pe sfaturile mele şi... pentru că te iubesc aşa de mult. 

A întins mâna spre ea, cu lacrimi răsărindu-i în ochi. 

- Prin urmare, de data asta o să-mi ţin gura. Trebuie să faci ceea ce crezi tu 
că e bine. Şi asta-i tot ce pot să spun. 

Jazz i-a strâns mâna, şi ea cu ochii plini de lacrimi. 

- Bine, tată. 

- Orice hotărâre iei, va fi cea bună. Ştiu că va fi. Nu te teme de eşec, Jazz. 
Uneori, lucrurile merg prost, asta face parte din viaţă. Aşa cum face parte din 
viaţă să te ridici, să te scuturi de praf şi să mergi mai departe. 

- Da, ai dreptate. Mulţumesc, tată. 

- Apropo, Jonathan a trecut pe aici într-o seară să mă vadă. 

Tom şi-a înălţat o sprânceană. 

- Da? 

- Da, a întrebat de tine, ţi-a transmis toate cele bune şi a zis să-l suni când 
poti. 

- Tată, nu mai face pe peţitorul. Nu mă interesează, zău. 

- Jazz..., a ţâţâit Tom. Într-o bună zi o să-ţi dai seama că singurul lucru care 
ne face să trecem peste toate este dragostea - fie ea pentru familie, religie sau 
artă, Planul superior, cum îmi place să-i zic. Îmi pare rău, draga mea, dar nu-ți 
prieşte deloc să fii „insulă“. Întotdeauna o să-ţi doreşti dragoste în viaţa ta, 
bag mana-n foc. A zâmbit larg. La urma urmei, eşti fiica mea. 

Tom a închis ochii şi a aţipit, iar Jazz a rămas alături şi s-a întrebat cum ar 


putea vreodată să înveţe să se descurce fără el. 

David Millar cina singur, mâncare de fasole cu pâine prăjită, în bucătăria sa 
jalnică. De când fusese eliberat, săptămâna trecută, îşi petrecuse mult timp 
dormind. 

Îl ajuta să treacă timpul şi însemna că nu e treaz ca să-şi poată turna de 
băut. 

Ultimele două săptămâni fuseseră în ceaţă, însă încetul cu încetul capul 
începea să i se limpezească şi se simţea un pic mai bine. Sponsorul său de la 
Alcoolicii Anonimi venise să-l vadă şi el se întorsese în program. Şi de această 
dată era hotărât să meargă până la capăt. S-a dat bătut, a recunoscut că 
băutura l-a învins. Asta nu mai era o luptă, doar înţelegerea faptului că, dacă 
voia să-şi recâştige controlul propriei vieţi, să facă paşi şovăielnici spre 
îmbunătăţirea ei, nu mai putea să pună vreodată gura pe băutură. Pentru că 
nu se putea opri, ca alţi oameni. Pentru că era alcoolic. A sunat telefonul în 
living şi a fugit să răspundă. 

- Alo? 

- David, sunt Angie. Ce... ce mai faci? 

- O, mai bine, pentru că n-am fost acuzat de două crime, mulţumesc. 

- Da. După o tăcere, a zis: Ştii, niciodată n-am crezut că tu ai făcut-o. l-am 
spus inspectoarei Hunter că n-ai fi putut s-o faci. 

- Mulţumesc, a zis el cu răceală. 

- Şi... Mă întrebam, dacă ai chef, ar putea să vină Rory la tine joi? E la 
jumătatea trimestrului, ştii, şi e înmormântarea lui Julian. Ar fi mai bine să nu 
fie aici. 

- Sigur. Dacă ai încredere în mine. 

- Eşti...? 

- Da, sunt treaz. Şi ştii că n-am fost niciodată beat în prezenţa lui Rory. Nu 
vreau şi nu pot să-i fac asta. Niciodată. 

A urmat o tăcere, şi apoi Angelina a zis: 

- Îmi pare rău, David. Pentru tot. 

- Da, ei bine, n-are rost să răscolim trecutul, nu? 

- Nu. Dar speram că am putea cel puţin să fim prieteni, de dragul lui Rory, 
dacă nu pentru noi. 


În cele din urmă, David a zis: 

- Angie, te-am iubit. Tot ce doream era să fiţi fericiţi tu şi Rory. Iar tu m-ai 
trădat în toate felurile. Aşa că nu, Angie, nu cred că vom putea deveni 
vreodată prieteni. 

- Nu. Ei bine, n-a fost o perioadă bună pentru nici unul dintre noi, David. 

- Păi, tu pari să fi ieşit din ea considerabil mai bine decât mine. Îl ai pe Rory 
şi acum casa îţi aparţine, nu-i aşa? Eşti o femeie bogată, o partidă foarte bună. 

A auzit-o cum îşi înăbuşă un suspin. 

- Chiar mă crezi atât de ticăloasă? 

- Da. Adu-l pe Rory când vrei joi. O să fiu aici. 

Pe când lăsa telefonul din mână a auzit o bătaie în uşă. 

- La dracu'! Cine ar putea să fie? a bodogănit el şi s-a dus să deschidă. 

- A, dumneavoastră eraţi, a zis când a văzut-o pe Jazz în prag. N-aţi venit să 
mă interogaţi despre dispariţia misterioasă a unui pitic din grădinile vecinilor? 
Pentru că n-am făcut-o eu, pe cinstea mea, doamnă polițistă. 

Jazz a trecut peste comentariu. Presupunea că era îndreptăţit să fie ironic. 

- Pot să intru? 

- Cred că da. A deschis uşa mai mult, ca ea să poată intra, şi a condus-o în 
bucătărie. Scuze, doamnă inspectoare. Tocmai am vorbit la telefon cu Angie şi 
asta m-a supărat. 

- Înţeleg. Pot să mă aşşez? a întrebat Jazz, privind farfuriile murdare de 
lângă chiuvetă şi toată dezordinea. 

- Cum doriți, a ridicat el din umeri. Eu o să stau în picioare. 

- Uite ce-i, David, nu pot decât să-ţi cer iertare în numele colegilor mei 
pentru felul în care ai fost tratat. Totuşi, trebuie să recunoşti că tu ai venit 
întâi la noi şi ai mărturisit că l-ai omorât pe Charlie Cavendish. 

- Ştiu. David şi-a trecut mâna prin păr. A fost o prostie, zău, dar gândul ca 
Rory să fie băgat la închisoare pentru ceva care n-a fost decât o greşeală din 
partea lui m-a convins că trebuie să fac ceva. 

- Ei bine, el e foarte norocos să aibă un tată care îl iubeşte atât de mult, 
încât e gata să meargă la închisoare pentru o crimă pe care n-a săvârşit-o. Te 
admir, David, cu adevărat. Nu ştiu dacă în locul tău aş fi avut curajul să fac 
asta. Dar, ce-i drept, a zâmbit Jazz mucalit, eu ştiu cum e la închisoare. 


- În acel moment, doamnă inspectoare, nu părea o alternativă proastă la 

viaţa pe care o duceam. Vreau să zic (şi-a fluturat braţele, arătând în jur), nu 
prea este Palatul Buckingham, nu? Oricum, nu în comparaţie cu locul în care 
trăiesc nevasta şi fiul meu. Asta era tot ce doream - o copilărie fericită pentru 
Rory, a oftat el. 

- Tu ai avut o copilărie fericită, David? a întrebat ea. 

- Foarte. Un pic singuratică, uneori, pentru că nu eram decât eu. Ştiţi, am 
fost adoptat din leagăn. De aceea voiam ca Rory să aibă fraţi şi surori, să facă 
parte dintr-o familie cum se cuvine. 

- Ai crescut în Norfolk? 

- Am stat aici până la doi ani, apoi tata a primit o slujbă în Kent, aşa că ne- 
am mutat acolo. Dar întotdeauna am iubit Norfolkul. 

David a reuşit pentru prima dată să zâmbească. 

- Părinţii ţi-au spus că ai fost adoptat? 

- O, da, a zis el. N-au făcut din asta un secret. Şi ştiam că m-am născut aici. 
Poate de aceea am avut întotdeauna o afinitate cu acest loc. Oricum, s-a oprit 
David, nu vreţi să staţi aici ascultându-mă pe mine cum vorbesc despre 
trecutul meu plictisitor, doamnă inspectoare. Mai este ceva? 

- De fapt, David, este, a încuviinţat din cap Jazz. Am ceva să-ţi spun, şi cred 


că artrebui să te aşezi. 

EPILOG 


Când Jazz s-a trezit şi a tras draperiile, a văzut afară cer albastru şi soare 
pentru prima dată după săptămâni întregi. A deschis fereastra şi a tras în 
piept mirosul de prospeţime care vestea primăvara. 

Nerăbdătoare să iasă şi să picteze înainte să se schimbe vremea, Jazz şi-a 
aruncat pe ea nişte haine, a înhăţat scăunelul, şevaletul şi vopselele şi a 
tropăit peste drum spre mlaştini. 

După ce şi-a găsit un loc bun şi şi-a dat seama că lumina soarelui amăgea în 
privinţa căldurii, a petrecut două ore minunate schiţând priveliştea. În mod 
normal ar fi folosit o perspectivă mult mai suprarealistă, dar voia s-o picteze 
cu cea mai mare precizie, ca s-o poată atârna pe peretele livingului şi să-şi 
amintească de ea în timpul zilelor lungi şi întunecate de iarnă. 

Când s-a întors în casă, avea mâinile îngheţate şi nu-şi mai simţea degetele 
de la picioare. A făcut o baie fierbinte ca să se încălzească, apoi s-a îmbrăcat 
în blugi şi pulover şi s-a apucat să facă pentru prânz o salată cu brânză de 
capră. 

La ora unu a văzut maşina oprind în faţa casei. 

A deschis uşa şi a aşteptat ca el să vină pe aleea scurtă. 

- Sergent Miles, Alistair, ce mai faci? 

- Bine, foarte bine. 

Miles a sărutat-o calduros pe amândoi obrajii şi ea l-a condus înăuntru. 

- Jazz, e uluitor! 

S-a uitat prin living, admirând prospeţimea pereţilor crem, canapeaua crem 
cu învelitoare lejeră, covorul din fibră de cocos şi draperiile aurii groase care 
atârnau la ferestre. 

- Mă bucur că îţi place. Nu-i prea încărcat, nu? a întrebat ea, îngrijorată. 

- Deloc. E cald, însă elegant, nu încărcat, însă confortabil, cam ca 
proprietara, a zâmbit el. 

- Îmi place comparatia, Alistair. Bei ceva? a întrebat Jazz, ducându-se în 
bucătărie. 

- Un pahar de vin ar fi grozav. Uitasem cât de departe este partea asta din 


ţară uitată de Dumnezeu. Mi-au trebuit aproape patru ore - reparaţii pe A11. 

Miles a urmat-o, observând dalele cenuşii ale podelei şi dulapurile albe, 
curate, care puneau în valoare aşa de bine aragazul roşu. Ai făcut minuni, 
Jazz, zău aşa, a zis el cu admiraţie. E un amestec fantastic de vechi şi nou. 

- Asta voiam, a răspuns Jazz fericită. Şi să încerc să luminez un pic locul. 
Casele vechi pot să fie atât de întunecate! 

Miles privea tabloul modern, mare, atârnat pe peretele gri-bej, deasupra 
mesei de bucătărie. Era pictat cu culori îndrăzneţe: tuşe groase, sigure, de 
alb, gri şi roşu care se potriveau perfect cu bucătăria. 

- De unde ai tabloul? a zis el, privind de aproape. E un original, nu? 

- Păi, ar trebui să fie, pentru că eu l-am pictat, a zâmbit ea. 

Miles arăta foarte impresionat. 

- Tu? 

- Da, eu. 

- Talentele tale sunt nesfârşite, doamnă! a tachinat-o el. E foarte bun. 
Noroc! 

- Noroc! şi-a ciocnit Jazz paharul cu apă de paharul lui. În ultima vreme nu 
mai bea alcool. Hai să ne aşezăm. 

L-a condus în living, unde focul se înteţea frumos. Miles s-a aşezat. 

- E cu adevărat idilic. Trebuie să fii foarte fericită aici. 

- Sunt, a încuviinţat din cap Jazz. E un adăpost perfect pentru o celibatară. 
Şi tu ai parte de o mare onoare. Eşti primul meu musafir oficial. 

- De fapt, e plăcut să fiu iar aici. Când m-am întors la Londra, după anchetă, 
săptămâni în şir am suferit de claustrofobie. A ridicat din umeri. Presupun că 
te obişnuieşti. 

- Poate că o să mă schimb, dar nu-mi doresc absolut deloc să mă întorc la 
Londra, a zis Jazz cu înfocare. 

- Aşadar, povesteşte-mi ce s-a mai întâmplat după anchetă, a zis Miles, 
lăsându-se pe spătarul canapelei. Cum s-a simţit Jenny Colman când şi-a văzut 
prima oară fiul? 

- Emoţionată, evident. Cum era şi David Millar. Trebuie să-i mulţumim lui 
Martin Chapman pentru asta. Când cerceta valiza lui Rory a luat ADN-ul lui 
David din amprente şi un fir de păr găsit înăuntru. Şi-a amintit de el când 


cerceta părul pe care Jenny îl luase de la copilul ei. Erau identice. Apoi le-a 

comparat cu părul lui Corin Conaught şi hocus-pocus! 

- Măi, să fie! a exclamat Miles, minunându-se. Uneori urăsc procedeele 
criminalistice moderne - par să încetinească ancheta sau s-o încurce -, însă de 
data asta rezultatul a fost spectaculos. 

- Chiar aşa. Viaţa lui Jenny Colman s-a schimbat în bine. La fel şi a lui David. 

- Cum rămâne cu Domeniul Conaught? a întrebat Miles. Poate David să-l 
revendice, ca moştenitor direct, chiar dacă nelegitim? 

- Absolut. În ciuda prejudecăţi ei iniţiale, Emily Conaught m-a sunat acum 
câteva zile să-mi mulţumească. David s-a dus la conac s-o cunoască. Apoi l-a 
luat cu el şi pe Rory, care, desigur, aşa cum ştim amândoi, e imaginea vie a 
bunicului său, Corin. 

- Hugh Daneman poate că n-a nimerit tatăl, dar e uşor de înţeles de ce îi 
plăcea atât de mult de Rory, a zis Miles cu blândeţe. 

- Şi a murit regretând faptul că îi placea de el, a oftat Jazz. Totuşi, familia 
Conaught şi-a regăsit continuitatea: David şi Rory. lar Emily şi Edward i-au 
oferit deja lui David o casă de pe domeniu. Sunt conştienţi că David are o 
problemă cu băutura, la fel ca tatăl său, şi vor să-l ţină sub supraveghere. 

- Se spune că e genetic, a comentat Miles, întinzând paharul ca să-i fie 
umplut iar. Spre deosebire de mine, părinţii mei sunt abstinenţi. Angelina 
Millar ştie că soţul pe care l-a lepădat fără milă pentru că era un ratat va fi în 
cele din urmă lord şi va moşteni una dintre cele mai măreţe moşii din Norfolk? 

- Hi, hi, a chicotit Jazz. Îţi poţi închipui cum o să se simtă când află? O să 
scoată fum pe nări! A ratat şansa să ajungă în aristocrație şi jumătate din 
comitat să-i facă plecăciuni. E visul unui arivist. Fără îndoială, o să încerce să-l 
îmbrobodească iar pe David. Sper că n-o s-o lase, după felul în care s-a purtat 
cu el. 

- Îmi pare tare bine pentru David. Părea un tip cu adevărat cumsecade. 

- Este, a zis Jazz. Şi, aşa cum a subliniat Emily, câtă vreme nu se atinge de 
băutură, poate să ducă moşia în secolul XXI cu ajutorul contactelor de afaceri 
pe care le are din vremea în care a lucrat în City. Oh, îmi place să văd din când 
în când un sfârşit fericit, asta face ca meseria noastră uneori lipsită de 
recunoştinţă să pară că merită efortul. Bun, mâncăm? 


Jazz a încălzit nişte ciabatta şi au împărţit prieteneşte salata. 

- Cum e cu Adele Cavendish şi Sebastian Frederiks? Vreau să zic, de fapt 
moştenirea lui Hugh Daneman ar fi trebuit să ajungă la David Millar. Cu toate 
că, presupun, va avea destui bani într-o bună zi, a comentat Miles. 

- Domnul Jones mi-a spus că Frederiks şi-a dat demisia. Se pare că nu se 
mai dezlipeşte de Adele şi îşi doresc un nou început. 

- Nu mă surprinde, după toate cele întâmplate. Le dă amândurora o şansă 
să se consoleze după pierderea lui Charlie. 

- Ei bine, cel puţin acest caz are câteva părţi pozitive. 

- Da. Şi... ăăă... şi pentru mine, de fapt. 

Jazz a văzut cum roşeaţa urcă în obrajii lui Miles. 

- A, da? Ce? 

Ştia răspunsul, dar voia să-l lase pe el să spună. 

- Eu şi Issy..., ei bine, a ridicat Alistair din umeri, suntem împreună, 
presupun. 

- E o veste minunată, Alistair, a răspuns Jazz cu căldură. Ştii cât de dragă 
mi-e Issy. 

- Se pare că şi mie, a zis el sfios. Oamenii au comentat că suntem o pereche 
ciudată, dar nu cred că e aşa. Da, e mai ostentativă decât mine, şi nu încape 
îndoială că adoră să mă răsfeţe, dar mie îmi place. 

Miles a zâmbit. 

- Nu ştiu dacă o să dureze, dar pe moment merge bine. Şi amândoi suntem 
foarte fericiţi. 

- Şi asta e tot ce contează. Cafea? 

Jazz s-a ridicat şi a pus ceainicul pe aragaz. 

- Mulţumesc, a încuviinţat el din cap. 

- Nu-ţi spun decât să ai mare grijă, Alistair. Ştiu că nu sunteţi amândoi 
poliţai ca Patrick şi cu mine, dar la un moment dat veţi ajunge să lucraţi 
împreună. Nu mai e nevoie să spun că asta s-a dovedit a fi un dezastru pentru 
noi şi relaţia noastră. 

- Şi pot îndrăzni eu să spun că Issy nu-i un nemernic arogant, egocentric, 
care voia cu orice ocazie să-şi dovedească superioritatea faţă de soţia lui mult 
mai capabilă? 


Jazz a încuviinţat din cap binevoitor. 

- Poţi. 

- Toată lumea ştie că e un ticălos, Jazz. Nimănui din Yard nu-i place de el. Şi 
o să te bucuri să auzi că s-a auzit pe acolo de eşecul în privinţa lui Millar. 
Miles a ridicat din umeri cu nevinovăție. Habar n-am cine o fi putut împrăştia 
vestea că a încasat o muştruluială pe cinste de la Norton. 

- Mulţumesc, Alistair, l-a bătut uşurel pe mână Jazz. Nu-ţi face griji. Am 
trecut peste asta. S-a terminat. Aşadar, am ceva mult mai important de vorbit 
cu tine. Hai să ne întoarcem în faţa focului şi să bem cafeaua. 

După ce Jazz a aţâţat focul, s-a aşezat în faţa şemineului, iar Miles pe 
canapea. 

- Miles, te-am invitat astăzi aici nu doar ca să-mi poţi măguli egoul şi să-mi 
admiri iscusinţa la decoraţiunile interioare, ci şi ca să-ţi prezint o idee, a 
început ea. 

- Dacă vrei să-ţi pozez nud pentru una dintre schiţele tale, las-o baltă. Orice 
în afară de asta, dă-i drumul. 

- Ei bine, mi s-a cerut să creez un departament de operaţiuni speciale aici, 
în Anglia de Est. În acest moment mă ocup de recrutarea unei echipe. Şi aş 
vrea să ştiu dacă te-ar interesa să mi te alături ca adjunct. 

Miles s-a uitat la ea amuţit. În cele din urmă a zis: 

- Scuze, dar nu ştiu ce să spun. Chiar nu ştiu. 

- Ei bine, ai putea să spui că o să te gândeşti serios la asta. Jazz nu-şi putea 
stapâni dezamagirea faţă de reacţia lui. Am lucrat împreună cu mare succes 
timp de cinci ani. Vei urca o treaptă ca salariu, toate cheltuielile de mutare vor 
fi acoperite, dar nu ştiu cum ţi se pare să pleci de la Scotland Yard pentru un 
scenariu mult mai provincial. Miles a oftat şi şi-a privit mâinile. 

- Nu Scotland Yardului o să-i duc dorul, Jazz, ci lui Issy. Fir-ar să fie! Miles a 
izbit braţul canapelei, frustrat. Acum două luni aş fi sărit pe o nouă provocare, 
dar acum... A clătinat din cap. Pur şi simplu, nu ştiu. 

- Înţeleg, a încuviinţat Jazz din cap. Ce-ar fi să discuţi cu Issy, să vezi ce 
spune? 

- O să spună că „n-o aranjează provincia. Ştii cum e ea. Ceea ce înseamnă 
că ar trebui să fac naveta. Uite, lasă-mă să mă gândesc, bine? 


- Sigur. 'Te vreau, Alistair. Nu în sensul biblic, a zâmbit Jazz, dar cred că 

împreună am putea conduce o echipă pe cinste. 

- Mulţumesc, Jazz. Sentimentul e reciproc. Şi îmi place ideea de a crea un 
departament de la zero - fără mere putrede care să fie deja acolo... 

- Atunci n-o să-i cer lui Patrick să se înscrie. 

- Aş zice să n-o faci, a râs Miles. Dar există un sergent tânăr, o femeie care a 
fost detaşată la noi şi care m-a impresionat cu adevărat. Cred că şi ţie ti-ar 
plăcea... 

- Spune-mi numele ei, a zis Jazz nerăbdătoare. Norton zice că nu pot să 
înşfac pe nimeni din departament, însă dacă e detaşată nu contează. Şi cu cât 
mai multe fete, cu atât mai bine. Putem să ne împrumutăm una alteia rujul şi 
să bârfim despre lungimea bastoanelor voastre. 

Miles a chicotit. 

- E tare bine să văd că ţi-ai regasit simţul umorului. 

Jazz s-a încruntat. 

- Ai crezut că mi l-am pierdut? 

- Nu mai erai tu, cea de obicei destinsă, Jazz, nu. De fapt, când mă gândesc 
la asta, n-ai mai fost aşa cu mult timp înainte de a pleca, a zis el sincer. 

Jazz a încuviinţat, oftând. 

- Ai dreptate. Dar acum mă simt mult mai apropiată de cea care am fost. 

- Mă bucur. Urăsc să mă gândesc că idiotul ăla te-a subminat. 

- Fii pe pace, n-a făcut-o. 

Miles s-a uitat la ceas. 

- Trebuie să plec, altfel o să fiu blocat pe M25. 

- Foloseşte sirena, Alistair. Toţi ceilalţi o fac. În afară de mine, desigur. 

- Bine. S-a ridicat în picioare, ca şi Jazz. O să-ţi dau de ştire de îndată ce 
pot. Şi mulţumesc pentru prânz. 

- ÎI putem repeta ori de câte ori treci pe aici, ceea ce, dacă iese cum vreau 
eu, s-ar putea să fie foarte des. L-a sărutat pe obraz şi i-a luat o mână în 
mâinile ei. Te rog să te gândeşti serios la asta, bine? 

- Cu siguranţă. La revedere, Jazz, ai grijă de tine! 

Jazz a închis uşa, apoi s-a dus să strânga masa. Pe când turna în chiuvetă 
restul vinului lui Miles a privit mlaştinile care se întindeau în faţa casei. Venea 


fluxul şi în câteva ore canalele şi potecile complicate care şerpuiau prin 

peisajul imens aveau să fie ascunse cu totul. Jazz a zâmbit, mulţumită că noua 
sa casă era atât frumoasă, cât şi simbolică. 

Pe când privea marea cenuşie, care începea în depărtare să acopere verdele 
mlaştinii, gândurile i s-au întors spre Madelaine Smith, o femeie la fel de 
hotărâtă ca fluxul în îndeplinirea sarcinii sale. Viaţa ei a fost motivată de un 
scop unic, cumplit, alimentat de suferinţa trecutului. 

Telefonul lui Jazz a zbârnâit pe masa din bucătărie; l-a luat şi a citit un 


mesaj de la Jonathan. 


Plec acum din Cambridge. Ne vedem peste o oră. X 


Jazz hotărâse că pe moment era bucuroasă să lase trecutul în urmă. N-o 


interesa decât viitorul. 

MULŢUMIRI 


Îi sunt foarte recunoscător Mariei Rejt de la Pan Macmillan, ale cărei 
enormă experienţă şi cunoaştere a literaturii polițiste ne-a asigurat că această 
carte, Crimele de la internat, le va oferi cititorilor încântarea pe care 
intenţionase să le-o ofere mama mea. Sincere mulţumiri, de asemenea, 
minunaţilor Lucy Hale şi Jeremy Trevathan, pentru că promovează în 
continuare munca Lucindei. 

Aşa cum spuneam în prefaţă, acest roman a fost scris în 2006. În acel 
moment aveam treisprezece ani şi n-am de unde să ştiu cui ar fi vrut mama să- 
i mulţumească. Prin urmare, profit de ocazie ca să-i mulţumesc autoarei 
înseşi. 

Adevărata mărturie a faptului că Lucinda era de neînvins este faptul că în 
timpul bolii a scris nu mai puţin de cinci romane. Mai mult, prin seria „Cele 
şapte surori”, mama a ajuns la rangul de vedetă internaţională şi a devenit 
una dintre cele mai cunoscute povestitoare din lume. 

Totuşi, cărţile au fost întotdeauna pe locul doi faţă de familie. Pe tot 
parcursul vieţii ei tragic de scurte nu cred că măcar o dată s-a pus pe sine pe 
primul loc. Prin asta, şi din toate punctele de vedere, Lucinda a fost cea mai 
bună mamă din lume. Capacitatea ei de a-şi sprijini cei patru copii, de a lupta 
pentru ei, de a-i consola şi de a-i motiva a fost fără seamăn. 

Din fericire, înţelepciunea ei trainică înseamnă că noi toţi cunoaştem 
secretul fericirii, pe care mama ni-l împărtăşea adesea, şi mă simt dator să vi-l 
împartaşesc acum şi vouă: 

Profită de fiecare zi, trăieşte clipa şi bucură-te de fiecare secundă de viață - 


Chiar şi de părțile grele. 


Harry Whittaker 

